
Pratarmė 


APIE MĄSTYMĄ IR ATGRASUMĄ 


Žmogus privalo įstengti suimti save į ran- 
kas ir apsispręsti, antraip jis virsta tuo, ką mes, 
vieniečiai, vadiname guten Potschen [ištižėliuj. 

Freud 


Ludwigas Wittgensteinas laiške savo bičiuliui ir mokiniui 
Normanui Malcolmui taip rašė apie filosofijos sritį ir filosofo 
pašaukimą: „Aišku, aš žinau, kad sunku tinkamai mąstyti apie 
„tikrumą“, „tikimybę“, „suvokimą“ ir t.t. Bet dar sunkiau, jei 
tik išvis įmanoma, tikrai sąžiningai mąstyti arba stengtis taip 
mąstyti apie savo ir kitų žmonių gyvenimą. Bėda ta, kad mąs- 
tyti apie tuos dalykus nėra malonu, o dažnai tiesiog atgrasu. Ir 
kai tai atgrasu, tada tai ir yra visų svarbiausia.“! Vyro viešumas, 
moters privatumas yra atgrasi knyga. Ji taip sumanyta. Toles- 
niuose puslapiuose aš stengiausi „tikrai sąžiningai“ mąstyti iš 
politikos teoretikės, kurią paveikė daugiau kaip penkiolika me- 
tų trukęs dalyvavimas feministiniame judėjime, pozicijų. 
Wittgensteinas buvo teisus: „tikrai sąžiningai“ mąstyti nebuvo 
malonu, jeigu čia turimas omenyje lengvas jaudulys; veikiau tai 
buvo įtemptas, prablaivantis, kartais gniuždantis ir visada sun- 
kus darbas. Aš sutinku su Wittgensteinu, kad tikrasis mąsty- 
mas yra „virškinimo“ forma, refleksijos žaliavos perdirbimas ir 
pasisavinimas beveik tiesiogine prasme. Mąstymas — tiek kaip 
virškinimas, tiek kaip kelionė į savęs pažinimą — nėra lengvas 


1 Norman Malcolm, Ludwig Wittgenstein, A Memoir, p. 39. 

dalykas. Tačiau šio proceso neįmanoma išvengti. Nėra trum- 
pesnio kelio pasiekti konceptualinį aiškumą, ir aš nuoširdžiai 
stengiausi neieškoti jo pasakodama apie viešumo ir privatumo 
raidą politiniame diskurse. 

Jeigu skaitytojui atrodys, kad einu apylankomis, prašau jį 
turėti kantrybės. Viešumo ir privatumo kelias nepanašus į tiesų 
ir lygų šiuolaikinį greitkelį, kuriame beveik nėra netikėtumų. 
Čia pilna vingių ir nelauktų posūkių, anksčiau pramintų takų, 
šiurpių, netgi pavojingų duobių, aklaviečių, lankstų ir nepatiki- 
mų krypčių. Tikriausiai taip yra todėl, kad kalbėdami apie vie- 
šumą ir privatumą mes pasakojame apie tai, kaip žmonės kon- 
stravo, orientavo, tvarkė ir įsivaizdavo savo ir kitų gyvenimą. 
Savo kelionę į viešumo ir privatumo sritis praeityje ir dabar aš 
pradedu vadovaudamasi požiūriu, kurį didele dalimi nulėmė 
Rousseau teiginys, kad mąstytojas, norintis atskirti politiką nuo 
dorovės, niekada nesupras nei vienos, nei kitos. Viliuosi, kad 
atsisakiusi atskirti politiką nuo dorovės aš perpratau jas abi. 
Mano manymu, politinės vaizduotės uždavinys mūsų laikais 
yra kiek įmanoma sąžiningai byloti tiesą apie žmogaus padėtį, 
iš jos kylančius pavojus ir galimybes. Krikščioniškoji tradicija, 
kurios dvasia aš buvau išauklėta, šį procesą vadina „liudijimu“. 
Tas, kuris liudija, garsiai išsako bebalsių, ignoruojamų, skriau- 
džiamų ar nepastebimų visuomenės narių nepasitenkinimą. Liu- 
dytojas nurodo šio kentėjimo priežastis, idant bebalsis atgautų 
balsą, šauktųsi teisingumo, reikalautų, kad jį pamatytų. Liudy- 
tojas yra ramybės drumstėjas, lygiai kaip politinis traktatas, jei- 
gu jo tikslas yra kritikuoti, turi triukšmingai sugriauti dirbtinę 
oficialaus nežinojimo ramybę. Liudijimo procesas — tai ne ne- 
gailestingas visų socialinių formų apnuoginimas, bet švelnesnė, 
nors ne Mažiau ryžtinga veikla, mazgų atraizgymas, painiavos 
išnarpliojimas, mistifikacijos patinos nuvalymas ir moralinių bei 
politinių sprendimų siūlymas kiekvienu šiame kelyje iškylančiu 
klausimu. 

Aš daugybę kartų pradėjau šią knygą. Mėginau rašyti ją įvai- 
riais būdais. Išbandžiau alternatyvias raiškas. Kiekvienas per- 
mąstymas ir perdarymas suteikdavo man drąsos labiau provo- 
kuoti ir mažiau nutolti nuo savo pačios minčių ir veiksmų 
šaltinių, nes jie susiję su viešumo ir privatumo tema. Nedrįsda- 

ma lygintis savo pasiekimais su mūsų pirmtaku Jeanu-Jacgues'u 
Rousseau, prie kurio nuolat grįžtame, aš pritariu Normano Ja- 
cobseno nuomonei, kad Rousseau susiejo asmeninius ir politi- 
nius dalykus. Jis rašo: 


„Mano manymu, formalūs Rousseau politinės teorijos interesai yra 
kartu ir giliai asmeniniai interesai. Jeigu neįžvelgsime šios sąsajos, ne- 
pastebėsime labai svarbaus aspekto, visada būdingo galingam politi- 
niam mąstymui. Juk kiekvieno didžio politinio mąstytojo genialumas 
pasireiškia tuo, kad jis paviešina privačius rūpesčius, išverčia į viešąją 
kalbą individualų, savitą vidinio žmogaus žodyną, tikėdamasis surasti 
viešus sprendimus, kuriuos paskui galėtų perimti kiekvienas iš mūsų. 
Vienas iš patikimų politinės teorijos kokybės kriterijų yra jos universa- 
lumas, t.y. tai, kiek problemų, kurios galbūt kilo kaip atskiros sielos 
nepasitenkinimas, formulavimas yra artimas kiekvienam žmogui. Ki- 
taip tariant, didis mąstytojas kenčia amžiui būdingus negalavimus ir 
turi drąsos bei sugebėjimų išversti šiuos negalavimus į viešąją kalbą, 
vildamasis surasti politinių priemonių įveikti tam, kas anksčiau buvo 
laikoma privačiomis bėdomis.“2 


Kai kuriuos skaitytojus suglumins tai, kaip aš traktuoju at- 
skirus Vakarų tradicijos panteono mąstytojus. Kai kam gali at- 
rodyti neprotinga šiuolaikines feministes analizuoti taip pat rim- 
tai ir detaliai, kaip aš nagrinėju „didžiuosius“. Kita vertus, bus 
feministiškai nusiteikusių skaitytojų, kurių nepavyks įtikinti, kad 
„patriarchaliniai teoretikai“ apskritai nusipelno palankaus ap- 
tarimo. Aš nenustebsiu, jeigu sulauksiu tokios dvejopos kriti- 
kos: kiekvienas iš mūsų norėtų, kad būtų kritikuojamas kas 
nors kitas, o ne mes patys ar tie mąstytojai, ta tradicija ar judė- 
jimas, kuriuos mes palaikome. 

Įspėju: tiems skaitytojams, kuriems pirmiausia rūpi pasinau- 
doti idėja kaip paskata iškart imtis veiklos ir „padaryti, kas 
reikia“, knyga Vyro viešumas, moters privatumas nebus naudinga 
kaip stimulas nedelsiant veikti. Jiems patariu pasiieškoti ko ki- 
to. Mano samprotavimai skirti tam į refleksiją linkusiam mąsty- 
mui, kuris ilgainiui tampa neatskiriamu doroviniais interesais ir 
reikalavimu paisyti ribų grindžiamos politinės veiklos bruožu. 
Iš tiesų toks atsivėrimas, apie kurį aš kalbu, kaip dorovinis im- 


2 Norman Jacobsen, Pride and Solace: The Functions and Limits of Political Theory, 
p. 100-101. 

peratyvas reikalauja tam tikros veiklos. Tačiau tai veiklai nebū- 
dinga ressentiment dvasia, taip užnuodijusi mūsų amžiaus poli- 
tiką. Įsiklausykime į pastoriaus ir teologo Dietricho Bonhoeffe- 
rio žodžius, rašytus iš kalėjimo, kuriame jis buvo gestapo 
nukankintas: „Visur žmonės ieško prieglobsčio nuo viešų kivir- 
čų privataus dorybingumo šventovėje. Tačiau kiekvienas tai da- 
rantis privalo užčiaupti burną ir užmerkti akis, kad nematytų 
aplinkui kerojančios neteisybės. Tik apgaudinėdamas save jis 
gali išvengti iš atsakingos veiklos kylančio užkrato.“? 

Knygoje vartojami du kasdienio diskurso terminai — viešu- 
mas ir privatumas — kaip konceptualinė prizmė, per kurią žvel- 
giama į moters ir politikos istoriją nuo Platono iki šių laikų. Aš 
neatskleidžiau ir neatradau Aukščiausiosios Tiesos, nesuradau 
Archimedo taško modeliuoti, reguliuoti ir spręsti visiems atei- 
ties klausimams. Aš sekiau vos įžiūrimais prasmės pėdsakais. 
Kalbu apie subjektų veiksmų ir pasaulių, kuriuose jie gyvena, 
prasmę jiems patiems ir apie tai, kokią prasmę šiems požiū- 
riams į save, šioms prasmėms suteikia analitikai ar tyrinėtojai, 
neišvengiamai žvelgiantys iš skirtingų ir nutolusių pozicijų. To- 
kios sąvokos kaip „viešumas“ ir „privatumas“ suvaržo arba 
praturtina kasdienį gyvenimą ir veiklą. Kiekvienas iš mūsų esa- 
me pritaikyti ir sukurti tokiam gyvenimo būdui, kurio viešosios 
ir privačiosios formos, susijusios su pamatinių sąvokų ir taisyk- 
lių gramatika ar jos išreiškiamos, arba puoselėja, arba defor- 
muoja mūsų sugebėjimus tikslingai veikti, arba sustiprina mū- 
sų galią (potentia) mylėti ir dirbti, arba atima ją iš mūsų. Taigi 
aš pradedu nuo kasdienės kalbos išteklių ir pereinu prie kriti- 
kos atskleisdama paslėptas prasmes, interpretacijos niuansus ir 
atspalvius, kurių kiti galbūt nepastebėjo arba juos ignoravo. Kai 
iš naujo permąstome nesvarstant priimtas sąvokas ir sampra- 
tas, geriau sugebame atsijoti, kas svarbu, o kas - nelabai. Kai 
pradedame aiškiau formuluoti skirtingų veiklų, santykių, prie- 
žasčių ir potyrių tarpusavio sąsajų suvokimą, mūsų tapatumas 
kaip aktyvus prasmę suteikiantis ir prasmę kuriantis veiksnys 


3 Dietrich Bonhoeffer, Letters and Papers from Prison, p. 27. 

pamažu sustiprėja. Šie samprotavimai pateikiami įžangoje „Vie- 
šieji ir privatieji imperatyvai . 

Pirmoje dalyje „Viešumo ir privatumo vaizdiniai Vakarų po- 
litinėse teorijose“ aš analizuoju vaizdinius ir temas, susijusias 
su viešumo ir privatumo perskyra pradedant Platonu ir bai- 
giant Marxu. Moterų problema yra ne pats jų pašalinimas iš 
politinio gyvenimo, bet sąlygos, kuriomis tai buvo padaryta. 
Yra daug priežasčių, kodėl moterys ir vyrai, viešumas ir priva- 
tumas, asmeniniai ir politiniai dalykai buvo suvokiami skirtin- 
gai: prielaida, kad viską paaiškina visuotinė, visur pasireiškian- 
ti ir visa persmelkianti mizoginija, pernelyg supaprastina 
klausimą ir yra klaidinga. Aš atskleidžiau neabejotinai egzis- 
tuojant mizoginiją, tačiau kartu parodžiau, kad tarp užsibrėžu- 
siųjų tikslą suprasti politinę bendruomenę ir formuoti politinę 
santvarką buvo tokių, kuriuos trikdė, glumino, netgi pykino 
paplitusios nuomonės apie vyrus ir moteris, viešumą ir priva- 
tumą. Viliuosi, kad mano pasakojimas apie jų kovą bent kiek 
perteikia jos atmosferą. 

Pirmame - ketvirtame skyriuose aptariami mąstytojai ar po- 
žiūriai įtraukti arba todėl, kad jie neišvengiamai turi figūruoti 
kiekvienoje Vakarų politinių teorijų apžvalgoje, nes yra tokie 
reikšmingi, jog praleisti juos būtų baisi klaida, arba todėl, kad 
mąstytojas, nors ir ne itin brandus, savo gyvenamuoju metu vis 
dėlto darė milžinišką įtaką. Aš neieškojau tyrinėtuose tekstuose 
kiekvieno kaltinamojo pasisakymo apie moteris. Tai būtų var- 
ginantis ir slegiantis užsiėmimas. Vietoj to aš analizavau svar- 
biausius teorinės takoskyros momentus, tas idėjas, be kurių tam 
tikro teoretiko doktrina būtų kitokia, nei ji yra. Aš nesilaikau 
požiūrio, kad vienas paskiras paneigiantis ar demaskuojantis 
faktas gali priversti atmesti visą aiškinimo logiką. Be to, dabar 
mes turime tiek daug antologijų, kuriose surinkti daugelio am- 
žių vyrų seksistiniai pasisakymai, kad turime užtektinai pagrin- 
do dar ilgai būti piktos ir nelaimingos. Teoretikus privalu su- 
prasti ir kritikuoti pirmiausia kaip teoretikus, nes politinė teorija 
yra tam tikros rūšies veikla, kuria siekiama tam tikrų tikslų. 
Pasmerkti arba pagirti mąstytoją ir ignoruoti teoriją nėra tas 
kelias, kuriuo eina teorinis protas. Kita vertus, jei analizuojant 
teoriją ignoruojamas mąstytojas — kai kas propaguoja tokį 

požiūrį, - įamžinamas kito pobūdžio iškraipymas, nes žmogaus 
darbai neišvengiamai sukuria jo paveikslą. Todėl sprendžiant 
apie teoriją esmingai ir giliai sprendžiama apie mąstytoją. Man 
tai yra pakankamas pagrindas sunerimti ir daugeliu atvejų spręs- 
ti griežtai. 

Antroje dalyje „Šiuolaikiniai viešumo ir privatumo vaizdi- 
niai: kritinė moterų ir politikos teorija“ teorinė ir politinė mintis 
sutelkiama į kritinį konkuruojančių feministinių požiūrių įver- 
tinimą. Vienas iš mano tikslų 5-ame skyriuje „Feminizmo poli- 
tikos paieškos“ yra atskleisti vidinius atskirų feministinių aiški- 
nimo logikų ryšius ir jų reikšmę asmenims ir politikai. Ir 
feministes jaudina viešumo-privatumo dilema: iš tiesų tai yra 
feministinės veiklos šerdis. Kadangi feministinės teorijos, bent 
jau Amerikoje, retai turi sąlytį su Vakarų politiniu diskursu, 
kartais jos pakartoja senas formuluotes. Tačiau kartais atsiran- 
da vaizdingų ir drąsių nukrypimų. Paskutinio skyriaus tikslas 
ir prasmė - ištesėti tuos pažadus, kuriuos skaitytojas ras paber- 
tus įvairiuose mano pateiktuose kritiniuose kitų mąstytojų ver- 
tinimuose, - būtent kad aš naujai rekonstruosiu klausimus, ku- 
rie kitus įstūmė į aklavietę. Galiausiai aš pateikiu pluoštą 
tarpusavyje susijusių preliminarių formuluočių apie mūsų pa- 
stangas išspręsti viešumo ir privatumo problemą, apie tai, ką 
mes šiuo atžvilgiu galime padaryti ar nuo kokių veiksmų turė- 
tume susilaikyti, - kai kurios iš jų tokios kampuotos ir nenuglu- 
dintos, kaip ir pats gyvenimas. Aš niekada neišleidžiu iš akių to 
fakto, kad klausimai, kurių imuosi, ir mano pateikiamos formu- 
luotės gali turėti įtakos realiems žmonėms. Politinė teorija kalba 
ne apie tai, kaip pagaminti efektyviausią turbiną ar sukonstruo- 
ti grakščiausią milžinišką dangoraižį, ar pastatyti nuostabiausią 
kosminį laivą. Ji kalba apie tai, kaip žmonės gyvena savo gyve- 
nimą ir išaušus kiekvienai dienai kuria ir iš naujo perkuria pras- 
mę. Kuklumas atrodo esąs geriausia pozicija nagrinėjant klau- 
simus, atsakymai į kuriuos gali arba sutvirtinti žmogiškąją 
prasmę, arba toliau menkinti mūsų sugebėjimą ieškoti prasmės. 

Draugai, kolegos ir šeimos nariai pateikė kritinių pastabų, 
patarimų, daugelį metų jaučiau jų paramą. Kai kuriems iš jų 
norėčiau padėkoti už pagalbą. 

George'as Armstrongas Kelly, kuris tada buvo Brandeiso uni- 
versiteto politikos profesorius, vadovavo mano disertacijai „Mo- 
terys ir politika: teorinė analizė“, - tuo metu (1972-1973) tai 
buvo gana neįprastas projektas. Tasai darbas tapo pastarojo pra- 
džia. Profesorius negailėjo man savo laiko ir gilių įžvalgų — 
vargu ar be šito aš būčiau turėjusi galimybę tęsti. Williamas 
E. Connolly, mano bičiulis ir kolega iš Masačusetso universite- 
to Amherste, perskaitė ir išsamiai aptarė vieną iš pirmųjų šios 
knygos variantų. Jo aštri kritika ir nepakantumas painiam mąs- 
tymui padėjo man sugriežtinti savo argumentus. Velionis Willia- 
mas E. Binstockas, medicinos mokslų daktaras, dirbęs Kembri- 
dže, Masačusetse ir Bostono psichoanalizės institute, perskaitė 
visą ankstesnį rankraščio variantą ir smulkmeniškai išanalizavo 
kiekvieną jo skyrių. Mane visuomet drąsino jo puikus psichoa- 
nalizės teorijos išmanymas ir siekimas rafinuotai ir vaisingai 
taikyti ją politinėse ir socialinėse teorijose. Nannerl Keohane iš 
Stenfordo perskaitė rankraštį, ir aš atsižvelgiau į daugelį jos, 
taip pat mano redaktoriaus Sanfordo Thatcherio kritinių pasta- 
bų bei pasiūlymų. Eli Saganas padėjo įžvelgti daugelį dalykų ir 

susidaryti aiškią moralinę poziciją. Robertas Paulas Wolffas, Joan 
Landes ir Theodore'as M. Nortonas davė patarimų ir padrąsino. 

Mano vyras Errolas L. Elshtainas atkreipdavo mano dėmesį 
į straipsnius, atlikdavo didžiules kopijavimo užduotis, paimda- 
vo ir išgabendavo knygas, taisė korektūrą ir kartu su manimi 
kentė mano baimės priepuolius. Vivian Goldman, perrašinėjusi 
rankraštį mašinėle, taip pat prisidėjo prie jo kaip gyvas balsas 
ir veikli draugė. Dr. Paulas R. Fleischmanas suvaidino ypatingą 
vaidmenį, paskatino mane susimąstyti ne tik apie kalbėjimą, bet 
ir apie tylėjimą ir iš naujo atrasti, ką reiškia turėti pašaukimą ir 
ką reiškia būti liudytoju. 

Su grupe panašiai nepatenkintų moterų, gyvenančių Bosto- 
ne arba netoli jo, aš dvejus metus išgyvenau tą jaudinantį, ne- 
rimą keliantį, sustiprinantį savojo „Aš“ ir Kito atradimo proce- 
są, kuris vadinamas savimonės ugdymu. Mano skola joms 
susijusi su dvasios sritimi ir savojo tapatumo suvokimo kreive. 
Ypač dėkoju Sue Miller ir Esther Scott, kurios po studijų šioje 
pradinėje savimonės ugdymo grupėje drauge su manimi liko 
„magistrantūroje“. Mes, proto ir dvasios piligrimai, asmeniškai 
susitinkame rečiau nei derėtų. 

Joanne, mano geriausiai draugei, visada linksmai nusiteiku- 
siai, per visus tuos metus išsaugojusiai savo žavesį. 

Jane Humphries, mano kolegė iš Masačusetso universiteto 
Ekonomikos fakulteto, yra geriausia leidybos partnerė, kokią 
tik galima įsivaizduoti. Drauge mes šiaip taip užbaigėme dau- 
gybę prastų fragmentų, ir tai nė kiek nesugadino mums nuo- 
taikos. 

Pagaliau, nors aš jau dedikacijoje paminėjau triukšmingą sa- 
vo vaikų dalyvavimą, turiu pridurti štai ką: esu dėkinga Sheri, 
Heidi, Jenny ir Ericui būtent už tai, jog niekada nebuvo taip, 
kad aš jų nematyčiau, negirdėčiau ar apie juos negalvočiau, kai 
grūmiausi su šiuo tekstu (jie vis tiek nebūtų pakentę draudimų 
triukšmauti), - kaip tik dėl to knyga Vyro viešumas, moters pri- 
vatumas išsaugojo gilų, ją praturtinusį ryšį su tuo, ką Žmonės 
vadina realiu gyvenimu, su jam būdinga sumaištimi ir savitumu. 
Ypač dėkoju Jenny už puikią pagalbą tikrinant nuorodas ir ci- 
tatas 1980-ųjų metų vasarą. 

Pastaba dėl stiliaus: kadangi mano bibliografija yra detali ir 
išsami, aš sutrumpinau nuorodas pastabose ir pateikiu tik au- 
torių, pavadinimą ir puslapį. Leidimo vietą, leidėją ir išleidimo 
datą galima rasti bibliografijoje. 

Knyga, rašoma kelerius metus, tampa panaši į kratinį. Dėl to 
ir „žioplų klaidų“, kaip jas bardamiesi vadino mano pradinės 
mokyklos mokytojai. Viliuosi, kad tokių liapsusų nėra daug, 
bet jeigu jų pasitaikytų, tik aš pati esu dėl jų kalta. 


Įžanga 


VIEŠIEJI IR PRIVATIEJI IMPERATYVAI 


Tyrinėtojas yra priverstas laikytis tos varto- 
senos, kuri paplitusi jo tyrinėjamoje šalyje... 
Freud 


Skamba varpai neturintiems kur išsakyti savo minčių, 
Prislėgtiems banalios kasdienybės...* 
Bob Dylan 


Viešumo ir privatumo istorijos pasakojimas, turintis atkurti 
tuos vaizdinius, tuos tikrovės paveikslus (kaip pasakytų Witt- 
gensteinas), kurie laikė mus savo nelaisvėje arba tiesiog žavėjo 
nuo to laiko, kai didinga tėvų plejada - jų paveldą, kad ir kaip 
ten būtų, mes laikome Vakarų politine mintimi - pateikė pir- 
muosius jų apmatus, susideda iš keleto nelengvų užduočių. Ap- 
rašydama tai, ką pamačiau, aš vadovaujuosi istoriniu, aiškina- 
muoju, vengiančiu supaprastinimų metodu, kuris leidžia man 
konceptualinius stulpus, viešumą ir privatumą, sujungti su su- 
sijusiomis idėjomis ir imperatyvais - žmogaus prigimties sam- 
pratomis, kalbos ir veiklos teorijomis ir skirtingomis šeimos bei 
politinio gyvenimo vertybėmis ir tikslais. Šių pastangų pamatas 
yra epistemologija, kurioje prasmė ir konceptualinė analizė tam- 
pa teorinio tyrinėjimo šerdimi, kuri svarsto, ką reiškia būti žmo- 
gumi moraliniu požiūriu, ir politikos pretenzijas pirmauti tarp 
įvairių žmogaus veiklos rūšių kaip politinio mąstymo kriterijų. 

Nors pirmoje knygos dalyje medžiaga išdėstyta (apytikriai) 
chronologine tvarka, tegul skaitytojai nesitiki tvarkingo, logiš- 
ko pasakojimo apie viešumą ir privatumą praeityje ir dabar. 


* 0 1964 Warner Bros. Inc. All Rights Reserved. Pasinaudota gavus leidimą. 

Vietoj to jie atras gyvą tradiciją, su viešumu ir privatumu, kaip 
simbolinėmis formomis, susijusias konkuruojančias alternaty- 
vas ir požiūrius, tai, ką Johnas Gunnellas vadina mūsų orienta- 
vimosi pasaulyje gairėmis!. Kai kurie iš mano aptariamų mąs- 
tytojų skyrė viešumą ir privatumą - jiems tai buvo ir būdas 
charakterizuoti socialinę tikrovę, ir teorinė, moralinė bei politi- 
nė būtinybė, svarbiausias dalykas jų visa apimančioje vizijoje. 
Kitų analizėje viešumas ir privatumas paliekamas nuošalyje — 
arba dėl to, kad šių sričių egzistavimas tiesiog tariamas ir ma- 
noma, jog šios temos neverta toliau plėtoti, arba dėl to, kad jų 
perspektyva reikalavo subordinuoti arba eliminuoti šias pama- 
tines sąvokas ir įvesti alternatyvias sąvokas bei simbolius. Mes 
rasime ir kitas alternatyvas — primygtinį reikalavimą, kad pri- 
vatusis pasaulis būtų visiškai integruotas į visa apimančią vie- 
šąją sritį, t.y. visiškai politizuotas; tokį pat aistringą reikalavimą 
„privatizuoti“, jei galima taip pasakyti, viešąją sritį ir kartu po- 
litiką, priklausomą nuo jos normų, idealų ir tikslų; griežtą šių 
dviejų sferų skyrimą, kai privati sritis suprantama instrumen- 
tiškai, laikoma būtinu viešojo gyvenimo pagrindu, bet mažiau 
vertinga Žmogaus veiklos forma; pagaliau raginimą išlaikyti, 
bet pakoreguoti viešumo ir privatumo ribas, susijusį su pastan- 
gomis išsaugoti kiekvieną socialinės pertvarkos idealo siekį. 
Suprantu, kad terminai „viešumas“ ir „privatumas“, kaip aš 
juos iki šiol vartojau, yra efemeriškos sąvokos, kurios turi būti 
nuleistos ant žemės ir susietos su istorijos detalėmis bei teorijos 
specifika. Leiskite man pradėti sąvokų apibrėžimą nuo įspėji- 
mo: papasakoti visą viešumo ir privatumo istoriją būtų viso 
gyvenimo darbas. Mano tikslas kuklesnis. Aš atskleisiu šios per- 
skyros prasmę praeityje ir dabar, išryškėjančią požiūriuose į 
tarpusavio ryšį, siejantį tą viešojo pasaulio aspektą, kuris laiko- 
mas politiniu, ir tą priešingą visuomenės gyvenimo aspektą, 
kuris vadinamas privačiu, dažniausiai namų ūkiu arba šeima. 
Viešumo ir privatumo vaizdiniai neišvengiamai, tegu ir impli- 
citiškai, susiję su požiūriu į moralinį veiksnį, su Žmogaus suge- 


! John G. Gunnell, Political Theory: Tradition and Interpretation. Žr. samprotavi- 
mus 5-ame skyriuje, p. 131-161. 

bėjimų ir veiklos, dorybių ir privalumų vertinimais, su alterna- 
tyvių socialinės organizacijos modelių tikslų ir siekių įvertini- 
mais. Skaitytojai netruks įsitikinti, kad viešumo ir privatumo 
apibrėžimai ir kiekvieno iš jų vaidmens ir reikšmės įvertinimas 
lemia mąstytojo požiūrį į moteris. Tai vienas variantas. Kitas 
galėtų būti toks: mąstytojo požiūris į moteris yra pagrindas, 
padedantis jam suformuluoti viešumo ir privatumo apibrėži- 
mus; nuo jo priklauso, kaip jis kiekvieną iš jų supranta ir už ką 
vertina. Nelengva nuspręsti, kuria kryptimi juda asmeninės ir 
teorinės būtinybės vektoriai. 

Nors viešumas ir privatumas yra kasdienio diskurso termi- 
nai, visuomenėse ir tarp visuomenių plačiai paplitę nesutarimai 
dėl kiekvieno iš jų prasmės ir taikymo srities. Brianas Fay vie- 
šumą ir privatumą traktuoja kaip dvi „pamatinių sąvokų“ gru- 
pės sąvokas, įgalinančias formuoti ir susieti visus žinomus gy- 
venimo būdus ir pagal juos gyvenančius individus. Viešumas ir 
privatumas kaip dvi tarpusavyje susijusios veiksnių sritys pa- 
deda kurti individų - pavienių ir jų grupių - moralinę aplinką, 
diktuoti deramo ir gerbtino elgesio normas, sukurti barjerus 
veiksmams, ypač tokiose srityse kaip Žmogaus gyvybės atėmi- 
mas, seksualinių santykių reguliavimas, šeimyninių pareigų ir 
priedermių nustatymas ir politinės atsakomybės sfera. Viešu- 
mas ir privatumas yra įsipynę į sudėtingą asociatyvių prasmių 
ir ženklų raizginį ir susiję su kitomis pamatinėmis sąvokomis — 
gamta ir kultūra, vyras ir moteris — ir su kiekvienai visuomenei 
būdinga „darbo prasmės ir vaidmens samprata, jos požiūriu į 
gamtą, ... visuomenės veiksnių koncepcijomis, jos turimomis val- 
džios, bendruomenės, šeimos idėjomis, jos lyties sąvoka, jos įsi- 
tikinimais Dievo ir mirties klausimais ir t.t.“ Viešumo ir priva- 
tumo turinys, prasmė ir ribos įvairuoja priklausomai nuo 
kiekvienos visuomenės egzistencinių reikmių ir priklauso nuo 
to, ar politinio gyvenimo dorybės ar privataus gyvenimo verty- 
bės yra stiprios ir gyvybingos, ar jos - kai kurios ar visos - yra 
netekusios savo normatyvinės reikšmės. 


2 Brian Fay, Social Theory and Political Practice, p. 78. 

Nė viena idėja ar sąvoka nėra izoliuota. Kitas mokslininkas 
tas pačias problemas - susijusias su moterimis ir politika - ga- 
lėtų nagrinėti ištirdamas, kokią prasmę gamta ir kultūra turėjo 
įvairiais šimtmečiais. Esmė ta, kad pamatinės sąvokos apima 
sritį, kurioje sąveikauja visi visuomenės subjektai. Intersubjek- 
tyvumas yra sunkiai apibrėžiamas terminas, siejamas su idėjo- 
mis, simboliais ir sąvokomis, kurios ne tik yra visų pripažįsta- 
mos, bet jų bendras pripažinimas atspindi ir padeda sukurti 
gyvenimo būdą ir matomame, ir nematomame lygmenyse. In- 
tersubjektyviai pripažįstamos sąvokos konkreti prasmė kiekvie- 
nam visuomenės nariui gali stulbinamai skirtis nuo jos prasmės 
bet kuriam kitam individui, tačiau turi būti ir visų pripažįsta- 
mos prasmės ribos. Wittgensteinas teigia, kad kai mes pirmą 
kartą „pradedame kuo nors tikėti, tikime ne atskiru teiginiu, 
bet visa teiginių sistema. (Šviesa pamažu nušviečia visumą.)“3 
Panašiai kai mes išmokstame vartoti sąvoką, ypač vieną iš pa- 
matinių sąvokų, neatskiriamai susijusią su gyvenimo būdu, 
mums tai nėra pavienis „lingvistinio elgesio“ atvejis, - mes sie- 
jame ją su kitomis sąvokomis, priešybėmis ir lyginamaisiais 
terminais. 

Viešumo ir privatumo perskyros buvo ir tebėra fundamen- 
talūs, o ne atsitiktiniai ar neesminiai visų žinomų visuomenių, 
išskyrus galbūt pačias primityviausias, reguliavimo principai. 
(Tačiau net ir primityviose visuomenėse reikalavimai, grindžia- 
mi tabu ir gėdos sąvokomis, parodo, kad veiksmai buvo skirs- 
tomi į tuos, kurie gali būti kitų matomi ir yra sankcionuoti, ir 
tuos, kurie atliekami tamsos priedangoje ir laikomi nešvariais.) 
Analizuojant ir kritiškai vertinant konceptualines kategorijas, 
kurios yra esmingos atskiros kalbinės bendruomenės gyvenimo 
būdui, neišvengiamai - nesvarbu, ar to sąmoningai siekiama, ar 
ne, - kėsinamasi į šios visuomenės susipynusių prasmių visetą. 
Kai tik ištraukiame vieną ar kitą sąvoką iš platesnio viseto, ku- 
riame ji yra įsitvirtinusi, kad galėtume iš arčiau ją apžiūrėti, 
mes suabejojame įsigalėjusiais požiūriais. Būsimoji konceptuali- 
nė maištininkė, turinti aiškų ketinimą pastumti istoriškai susi- 


3 Ludwig Wittgenstein, On Certainty, ed. G. E. M. Anscombe and G. H. von 
Wright, p. 2le, par. 141. 

formavusio kalbos žaidimo ribas link alternatyvų, kurias ji ma- 
to, tačiau kiti galbūt — ne, gali atsidurti panašioje padėtyje, kaip 
ir nelemtasis Wittgensteino liūtas - jeigu jis „galėtų kalbėti, mes 
negalėtume jo suprasti“. Niekas nenori riaumoti tyruose. Ma- 
no įsitikinimu, geriausias būdas išvengti tokios lemties — teori- 
jos reikalavimus ir konceptualinės kritikos griežtumą traktuoti 
kaip pagrindą papasakoti įdomiai istorijai. Istorijos turi pra- 
džią, ir toliau aš pereinu prie teorinių pasakojimo apie viešumą 
ir privatumą ištakų. 


Keletas minčių apie viešumą ir privatumą 


Ameba neturi nei ribų, nei sugebėjimo ar poreikio jas nu- 
brėžti. Apie amebą, kuri lėtai plaukioja savo skystame pasauly- 
je pamiršusi klausimus „kaip“ ir „kodėl“, negalima pasakyti, 
kad ji gyvena skirtingose viešoje ir privačioje sferose. Milžiniški 
banginių šeimos gyvūnai — sudėtingos ir nuostabios socialios 
būtybės - klajoja po pasaulio jūras, apsibrėžia teritorijas ir daro 
daugybę dalykų, nuo kurių priklauso jų išlikimas ir kurie liu- 
dija jų socialumą. Banginiai turi socialines sistemas, apimančias 
poravimąsi, jauniklių žindymą, maitinimą bei globą ir bendrą 
saugojimąsi nuo priešų. Banginiai bendrauja vienas su kitu 
kruopščiai sudarytomis plekštelėjimų, švilptelėjimų ir sudėtin- 
gų garsų serijomis, dažnai per tolimą ir stulbinantį atstumą. Jie 
gali pasiųsti šias Žinutes, kad tiksliai nurodytų maisto ar savo 
pačių buvimo vietą, įspėtų apie gresiantį pavojų, praneštų gi- 
mus jauniklį, liūdėtų, nurodytų kaimenės judėjimą ir, kiek mes, 
sausumos žinduoliai, žinome, kad tiesiog paplepėtų. Būtų keis- 
ta, jeigu žinodami juos supančios aplinkos - vandens - prigim- 
tį, jų biologijos nulemtus apribojimus bei galimybes ir jų 


* Ludwig Wittgenstein, Philosophical Investigations, trans. G. E. M. Anscombe, 
p. 223*. Pasak Wittgensteino, žmonės, su kuriais mes žaidžiame tą patį kalbos 
žaidimą, yra mums palyginti perregimi, tačiau jame nedalyvaujantieji yra neįžvel- 
giami - tai Žmonės, kuriuos mes arba sunkiai perprantame, arba visai jų nesupran- 
tame. Wittgensteinas siekė krištolinio aiškumo, kuris lemtų visų filosofinių proble- 
mų išnykimą. (Philosophical Investigations, p. 5le, par. 133.) Tačiau toks aiškumas 
visuomet pasirodo esąs iliuzinis. 

* Cituojamų veikalų, išleistų lietuvių k., bibliografiją žr. p. 396-397. - Vert. 

nuostabius, tačiau ribotus bendravimo sugebėjimus tvirtintu- 
me, kad banginiai turi viešąją ir privačiąją sferas, kuriose vyks- 
ta aiškiai skiriama viešo pobūdžio ir privataus pobūdžio veikla. 
Banginiai panašūs į mus daugeliu atžvilgių; jie susiporuoja vi- 
sam gyvenimui (tai darosi vis mažiau panašu į mus), jie yra 
ištikimi savo partneriams, turi tvirtas šeimos sistemas ir jaučia 
poreikį bendrauti su saviškiais. Tačiau vargu ar juos galima 
pavadinti „dvilypėmis būtybėmis“, gyvūnais, turinčiais aiškiai 
atskirtas socialines sritis, skirtas įvairiai veiklai, kuriose mes 
vaidiname daugelį skirtingų vaidmenų. 

Pasidomėkime mūsų artimiausiais giminaičiais evoliucijos 
procese — aukštesniaisiais primatais. Jeigu stebėtume juos ne 
nenatūralioje ir dažnai nežmoniškoje (arba neprimatiškoje) la- 
boratorijos aplinkoje, pastebėtume, kad jie turi sudėtingą, nusi- 
stovėjusią socialinę sanklodą, susidedančią iš šeimyninių ar gi- 
mininių grupių sambūrio, kuriam vadovauja dominuojantis 
patinas, šiurkštų darbo pasidalijimą, pagrįstą biologiniais ir iš- 
likimo poreikiais, praktiškai pažįsta savo teritoriją ir jaučia ne- 
suvaldomą poreikį tyrinėti savo aplinką. Tačiau niekada nebu- 
vo pastebėta, kad vyktų šimpanzių socialinės grupės lyderių 
politinis pasitarimas, kad jos balsuotų, kas turėtų tapti naujuoju 
dominuojančiu patinu arba ar įsibrovėlis turėtų būti priimtas į 
grupę, ar išvytas, ar užpultas?. Dominavimas nustatomas per 
šimtmečius nepakitusiu būdu: jaunesnis varžovas agresyviai el- 
giasi, kad išprovokuotų ir išerzintų grupėje dominuojantį pati- 
ną, kuris turi priimti iššūkį ritualizuota kova su aiškiais perga- 
lės ir pralaimėjimo ženklais. Šimpanzių motinos ir jauniklio 
tarpusavio ryšio negalima pavadinti nei privačiu, nei sąmonin- 
gu, nors jis tikriausiai prasmingas, jeigu mūsų prasmės supra- 
timas apima tvirtai įsigalėjusius ir giliai jaučiamus prieraišumo 
ir atsidavimo saitus. Pats nėštumas yra veiklos, kurią sukelia 
griežtai cikliška nevalinga hormonų gamyba, rujos ciklas, re- 


5 Jeigu, šiurkščiai kalbant, politiką mes laikome prievarta arba jėga, pasitelkia- 
ma tam, kad viena grupė galėtų valdyti kitą, tai kažkas labai panašaus į politiką 
iš tiesų vyksta, kaip parodo puiki Jane Goodall knyga Žmogaus šešėlyje (In the 
Shadow of Man). Tačiau aš atmetu tokį politikos apibrėžimą. 

zultatas, o motinos ir jauniklio ryšiai atsiranda dėl tam tikrų 
endokrininių procesų, kurie yra juos motyvuojantis pagrindas. 
Šimpanzių patelė neturi nepaprastai padidėjusių tarpinių ir ga- 
linių smegenų refleksinių galių, suteikiančių žmonėms galimy- 
bę įvairiai reaguoti į neuroendokrininį poveikį. Šimpanzės su- 
geba naudotis įrankiais, tačiau tik ad hoc, ir nėra jokios 
technologijos perduoti vis sudėtingėjančioms metodologijoms 
iš kartos į kartą. Nerandame ir teisės, religijos, meno, kalbos - 
tos sluoksniuotos ir sudėtingos struktūros, kurią paprastai va- 
diname kultūra. 

Kad būtų pradėtos skirti viešoji ir privačioji sritys, turi būti 
bent jau bendra kalba, tradicija ir pakankamai išmanantys žmo- 
nės, kurie orientuotųsi pasaulyje vadovaudamiesi mąstymo ka- 
tegorijoms, įgalinančioms lyginti, priešpriešinti ir nustatyti daiktų 
tarpusavio santykius. Kad žmonės yra vienintelės būtybės, ku- 
rios ne tik vartoja, bet ir kuria bei atnaujina kalbą, kurios rea- 
lizuodamos savo valią aktyviai kuria politinę visuomenę, ku- 
rios daugeliu formalių ir neformalių būdų perduoda tradiciją ir 
bendrai tvarko savo socialinį gyvenimą kaip šeimos nariai, gi- 
minaičiai, kaimynai, kolegos, piliečiai ar priešai, - tai tik mano 
pasakojimo pradžia. Svarbesnė aplinkybė aptariant pamatinės 
sąvokas (ir aš čia pabrėžčiau pamatinį aspektą) yra tai, kad žmo- 
nės yra gėdingos ir kaltos būtybės. T.y. tam tikri veiksmai ar 
mintis apie juos sukelia ypatingos rūšies emocijas. Su mūsų 
kūnu, jo funkcijomis, aistromis ir troškimais susijusi gėda ar jos 
išgyvenimas reikalauja regimybės ir simbolinių formų, manda- 
gumo šydų, paslepiančių kai kuriuos mūsų veiksmus ir ypatu- 
mus, nors mes paprastai drąsiai parodome ir atskleidžiame ki- 
tus savo bruožus, dienos šviesoje, visiems matant dalyvaudami 
viešoje veikloje?. | 

Įspūdinga daugybė mąstytojų, kuriuos aš aptarsiu kaip Va- 
karų politinės tradicijos atstovus, pripažino ir išskleidė tam tikrą 


6 Freudo samprotavimai apie gėdos atsiradimą nepaprastai įdomūs. Aš pasi- 
skolinau ir išplėtojau kai kurias jo mintis. Žr.: Civilization and Its Discontents, Stan- 
dard Edition, vol. 21, p. 99-100. Plg. Hannah Arendt „gėdingumo“ traktavimą kny- 
goje Žmogaus padėtis (The Human Condition). 

viešumo ir privatumo kaip konceptualinių kategorijų ir kaip 
privačiųjų ir viešųjų imperatyvų, reikalaujančių tiek atskleisti, 
tiek paslėpti, perskyros formą. Kaip konceptualinės kategorijos, 
viešumas ir privatumas reguliavo ir formavo įvairią veiklą, tiks- 
lus, žmonių socialinio gyvenimo aspektus ir mąstymą apie šį 
gyvenimą. Kaip giliai jaučiami imperatyvai, šios rezonuojančios 
sąvokos tapo Žmonių labiausiai puoselėjamų svajonių ir bepro- 
tiškiausių planų, jų aistrų ir prietarų, poreikių ir interesų, jų 
baimių ir dvilypumo, drąsos ir vertybių saugykla. Didžių ar 
reprezentatyvių mąstytojų tekstai yra įdomūs ir tuo, kas jiems 
atrodo vertinga ar reikalinga, ar išmintinga, ir tuo, ką jie siekia 
nustumti į šalį ar pašalinti iš akiračio. Nors tik keletas iš tų 
mąstytojų, kuriuos aš analizuosiu, jautėsi priversti paaiškinti 
arba samprotauti apie tai, kas pirmiausia lėmė viešumo ir pri- 
vatumo atribojimą, kiekvienas atrodo privaląs pagrįsti ir paaiš- 
kinti jo epochoje egzistuojančią ir esamas socialines formas pa- 
laikančią perskyrą — arba tam, kad ją apgintų, arba kaip jo paties 
alternatyvoms priešingą modelį. 

Kol kas esmė yra tokia: dėl žmonių sugebėjimo kurti socia- 
linę organizaciją bei diegti naujoves ir jų gebėjimo suvokti bei 
patirti konkuruojančias vertybes ir tikslus tam tikru evoliucijos 
istorijos momentu atsirado diferenciacija tarp viešosios veiklos 
ir tokios, kurioje dalyvavo vienas asmuo ar keli asmenys ir kuri 
nebuvo atliekama viešumoje. Socialinis bendrabūvis atsirado 
daug amžių anksčiau - iš tiesų mes dabar žinome, kad daugiau 
kaip trimis milijonais metų anksčiau, — negu buvo sukurta sta- 
bili politikos kalba V a. pr. Kr. Ikipolitinis socialinis gyvenimas 
buvo struktūriškai apibrėžtas, ritualizuotas šeimyninis gyveni- 
mas. Mūsų protėviai prehominidai ir hominidai buvo giminių, 
ordų, klanų ir genčių nariai. Jie turėjo socialinę organizaciją, 
nors neturėjo politika vadinamos veiklos. Grupes vienijo biolo- 
giniai, seksualiniai ir ekonominiai poreikiai, siejo bendri prisi- 
minimai, perduodami sakytinės tradicijos. Šeimos žmogus ir 
socialinis žmogus yra ankstesni už politinį žmogų, Aristotelio 
zoon politikon, ir biologinės evoliucijos, ir istorinio laiko požiū- 
riu. Jeigu socialinių formų užuomazgose nebuvo jokio viešojo 
gyvenimo kaip politinio gyvenimo, tai ar būta privataus? Pri- 
mityvūs slėpimosi metodai patys savaime nesudaro privačios 

sferos, tačiau jie gali būti traktuojami kaip privatus imperaty- 
vas arba, dar geriau, kaip socialinis imperatyvas, jaučiamas kaip 
privati reikmė. Tačiau jokia privati sfera kaip konceptualiai at- 
ribotas ir socialiai determinuotas platesnio socialinio gyvenimo 
aspektas negali egzistuoti be tam tikro viešojo gyvenimo kaip 
priešybės. Jeigu į naudojančių įrankius, medžiojančių ir maistą 
rankiojančių hominidų - biosocialinių būtybių — klajojančių or- 
dų gyvenimą žvelgsime per viešumo ir privatumo prizmę, tai 
bus anachronizmas, iškreipiantis jų pasaulį ir užtemdantis mū- 
siškį. 

Savo teoriniuose samprotavimuose pamatinių viešumo ir pri- 
vatumo sąvokų ištakas aš sieju su pirmykšte žmonių socialine 
aplinka. Tačiau šių skirtybių nederėtų laikyti politinėmis įpras- 
ta prasme, nes politika reikalavo papildomos diferenciacijos. 
Kai tik Žmogus atskyrė save nuo kitų gamtinio ir fizinio pasau- 
lio objektų ir pradėjo manyti pats lemiąs savo likimą, radosi 
žmogiškasis imperatyvas konceptualiau ir sąmoningiau tvarky- 
ti socialinį gyvenimą. Konceptualus socialinio gyvenimo orga- 
nizavimas visuomet reikalauja lyginamųjų ir priešybes nusa- 
kančių terminų. Primityvūs lyginamieji terminai, tokie kaip 
didelis ir mažas, tamsus ir šviesus, suteikia lingvistinį pamatą 
kitoms, abstraktesnėms ir sudėtingesnėms, diferenciacijoms. Sią 
kovą už konceptualinį nuoseklumą iš naujo pradeda kiekvienas 
vaikas, kuris (arba kuri) privalo pats mąstydamas ir stebėda- 
mas savarankiškai atrasti teisingas kategorijas". 

Žmonės turi padalyti savo gyvenimą pagal vieną ar daugiau 
iš galimų viešumo ir privatumo variantų, kurių yra stulbinamai 
daug, ir jie tai daro. Šie skirstymai yra reikšmingi moterims ir 
politikai. Kai kas, siekdamas pakeisti moterų padėtį, šiuos isto- 
riškai atsiradusius skirstymus traktuoja kaip įrodymą, kad mums 
buvo primestas savavališkas, kultūriškai reliatyvus artefaktas, 
egzistuojantis tik susitarimo lygmenyje, be kurio galima apsiei- 
ti, jei tik esame pakankamai protingi ir drąsūs. Kiti, kurių tiks- 
lai galbūt yra panašūs, viešumo ir privatumo sąvokas laiko 


7 Žr. Sigmund Freud, „On the Sexual Enlightenment of Children“, Standard 
Edition, vol. 9, p. 134-135. Freudas aiškina, ką jis laiko vaiko potraukiu pažinti. 

sudėtingomis, kartu ir natūraliomis, ir sutartinėmis, galiausiai 
susijusiomis su būtinumu. Jie įrodinėja, kad viešumo ir privatu- 
mo sąvokos yra paties socialinio gyvenimo būtina sąlyga ir es- 
minis bruožas. Nesvarbu, kokio požiūrio galiausiai laikomasi 
šiuo daug ginčų keliančiu klausimu, viešumo ir privatumo są- 
vokos yra vienas iš aiškios politinės teorijos pagrindų Vakarų 
tradicijoje. Aš glaustai aptarsiu šių imperatyvų užuomazgas grai- 
kų gyvenime ir mąstyme, susiformavusias viešumo ir privatu- 
mo perskyros pagrindu. 


Graikai ir politikos gimimas 


Ikifilosofinis, bet vis sudėtingėjantis žodynas atsirado Ho- 
mero periodu; vėliau, ikihelenistinėje ir helenizmo epochose, 
keičiantis socialinėms realijoms ir tarsi įžvelgiant būsimas reik- 
mes žodynas kito. Buvo įtvirtinta gamtos (physis) ir kultūros 
(nomos) perskyra, bent jau išsimokslinusiose, privilegijuotose kla- 
sėse. Atskyrus pamatines gamtos ir kultūros sąvokas, tapo įma- 
noma, pageidautina arba būtina sudėtingesnė diferenciacija kul- 
tūros srityje?. Turėkime galvoje, kad valdžios, lytiškumo, Dievo, 
mirties, vyriškumo ir moteriškumo idėjos buvo viena su kita 
susijusios, jomis rėmėsi graikų gyvenimo intersubjektyvi terpė 
ir struktūra. Graikams būdingo kultūros reiškinių skirstymo ir 
klasifikavimo rezultatas buvo polis, organizuotos valstybės — 
oikos, arba privataus namų ūkio, priešybės — sąvoka ir jos įgy- 
vendinimas. 

Nors graikų viešuosius ir privačiuosius imperatyvus aš išsa- 
miai aptarsiu kalbėdama apie Platoną ir Aristotelį pirmame sky- 
riuje, dabar svarbu nurodyti mūsų gaires kai kuriais klausi- 
mais. Pirma, santykiai ir veikla, gyvavę polio viduje ir sudarę jo 
raison d ėtre, buvo apibrėžiami kaip egzistuojantys anapus gam- 
tos ir būtinumo sričių?. Antra, laisva polio erdvė, nors ir nepri- 


* Aiškiausiai šios problemos traktuojamos Sheldono Wolino knygoje Politika ir 
vizija (Politics and Vision). Alasdairas MacIntyre'as Trumpoje etikos istorijoje (A Short 
History of Ethics) politinio žodyno atsiradimą aptaria kalbėdamas apie moralinio 
diskurso terminus. 

> Įdomu tai, kad Aristotelis, stengdamasis padaryti polį tam tikra prasme „na- 
tūraliu“ esiniu, turėjo nutrinti šią nusistovėjusią perskyrą. 

klausoma nuo būtinumo, buvo būtinu ryšiu susijusi su veikla, 
vykdoma privačioje srityje, kurią graikai laikė nelaisvės sfera. 
Namų ūkio sfera buvo ir gamybos, ir reprodukcijos sfera. Vie- 
šasis politikos pasaulis ir laisvieji piliečiai konceptualiai ir struk- 
tūriškai parazitavo būtinumo pasaulyje, srityje, kurią sistemin- 
gai žemino ir niekino galingi vieši balsai, Platono ir Aristotelio — 
taip pat. 

Skirstyti socialinį pasaulį į viešąjį politikos pasaulį ir priva- 
tųjį šeimyninių bei ekonominių santykių pasaulį pasidarė gali- 
ma iš dalies dėl to, kad buvo perimtas žodynas, kuris įgalino 
vartoti lyginimo ir priešinimo terminus, atriboti tai, kas buvo 
atvira ir atskleista, ir tai, kas buvo paslėpta ir nutylima, tai, kas 
buvo laisva, ir tai, kas buvo determinuota ir nelaisva. Dalykai, 
kurie graikų visuomenėje buvo paslėpti ir privatūs, liko stulbi- 
namai įslaptinti ir vėlesnėse graikų visuomenės traktuotėse, - jas 
pateikę politiniai mąstytojai perkėlė į vėlesnes epochas ne tik 
pačias kategorijas „viešumas“ ir „privatumas“, bet ir didelę dalį 
šių kategorijų pirminio turinio, taip pridengdami graikų mizo- 
giniją, imperializmą ir vergų išnaudojimą tais pačiais ideologi- 
niais iškraipymais, kuriuos savanaudiškai išplėtojo graikai!?. Tai 
yra graikų įnašo į viešumo ir privatumo istoriją tamsioji pusė. 

Iškiliausias pasiekimas, neišvengiamai susijęs su viešumo ir 
privatumo perskyra, yra politikos kaip veiklos formos, veiks- 
mų, kuriuos pasaulyje ir pasaulio atžvilgiu atlieka veiklūs indi- 
vidai, o ne būtybės, per kurias ar kurioms dalykai tiesiog atsi- 
tinka, samprata. Ikihominidas, „gamtinis žmogus“, kuris laikė 
save lygiu kitiems objektams, nesuvokė savęs kaip objektų pa- 
saulyje priežastingai veikiančios būtybės. Kol pasaulis buvo toks, 


10 Pavyzdžiui, vienas svarbus graikų, ypač atėniečių, gyvenimo bruožas, nuty- 
lėtas daugelio vėlesniųjų istorikų ir politinių mąstytojų, yra graikų homoseksualu- 
mo ir mizoginijos ryšys ir jų sąsaja su dominavimo ir pavaldumo vaizdiniais. 
Neseniai istorikas K. J. Doveris nutraukė tylą ir prabilo apie šią problemą knygoje 
Graikų homoseksualumas (Greek Homosexuality). Jis dokumentiškai patvirtina, kad 
bjaurėjimasis moterimis ir moterų seksualumu graikų gyvenime buvo toks gajus, 
jog vyras, sulaužęs tam tikras „teisingo eroto „taisykles“, išskiria save iš piliečių 
vyrų gretų ir priskiria prie moterų bei svetimšalių“. Nuolankus vyras „supanašė- 
damas su moterimi lytiniame akte ... atsisako savo kaip vyro piliečio vaidmens“ 
(p. 103). 

kad jame nebuvo įmanomas joks veiklos imperatyvas, žmonės 
pasidavė fatalizmui ir pasaulį matė per maginio mąstymo, įsi- 
vaizdavusio, kad įnoringas jėgas geriausiu atveju galima pa- 
lenkti į savo pusę arba apgauti, prizmę. Palyginti nesudėtingų, 
daugiausia šnekamųjų, o ne rašomųjų kalbų lingvistiniai ištek- 
liai dažnai nesuteikia galimybės daryti tam tikras perskyras, 
išvadas ir nustatyti priežastinius santykius. Tarp kalbų sistemų, 
kurios numato veiklos imperatyvą, ir tų, kurios jo nenumato, 
yra kokybinis skirtumas. 

Kai susiformavo įsitikinimas, kad žmonės iš tiesų kontro- 
liuoja dalį savo gyvenimo, kartu pradėta iš naujo svarstyti, ką 
reiškia priklausyti žmonių kategorijai (arba šios kategorijos vy- 
riškajam potipiui). Buvo būtina tiksliau apibrėžti pasikeitusią 
žmogiškąją tikrovę ir žmogaus galimybes. Žmogus įgijo dalinę 
autonomiją, ištrūko iš „gamtinio“ determinizmo varžtų, - vadi- 
nasi, nuo šiol individas galėjo būti laikomas vertu pagyrimo 
arba kaltinamas. Pasaulyje, kuriame Žmogus tik tiek atsakingas 
už savo poelgius ir darbus, kiek per uolas banguojantis vanduo 
yra atsakingas už tai kad teliūskuoja ir tyška purslais, nei pa- 
gyrimas, nei apkaltinimas neturi prasmės. Subjektas kaip tas, 
kurį galima pagirti arba apkaltinti, apima būtybės, kuri, savitais 
būdais siekdama tam tikrų tikslų, būtinai reflektyviai mąsto 
apie save, kitus ir savo pasaulį, vaizdinį. Protas dramatiškai 
sudėtingėjo, kai vis daugiau pasaulio objektų tapo dalijami pa- 
gal vieną ar kitą kriterijų. Tačiau čia atsitiko keistas dalykas: ne 
viskas, ką Žmonės galvojo, galėjo arba (jie taip nusprendė) tu- 
rėjo būti pasakyta viešai. Kalbėjimas ir mintis nesutapo. Kaip 
slapta buvo atliekami įvairūs žmonių socialiniai ir seksualiniai 
veiksmai, taip iš tiesų būdavo išsakoma tik dalis minčių. 


Privati tyla, vieši balsai 


Žmogaus viešas kalbėjimas reiškėsi polyje — viešoje srityje 
par excellence. Jo privatus, nors ir socialinis, kalbėjimas plėtojosi 
namų ūkyje, tačiau tas kalbėjimas, susijęs su būtinumo vaizdi- 
niais, neturėjo visuomeninės reikšmės. (Be to, Platonas numato 
filosofinį kalbėjimą tam tikro privačių vyriškųjų socialinių san- 
tykių komplekso rėmuose, kaip aiškinama toliau, pirmame sky- 

riuje.) Taip formavosi iš dalies autonomiškų, tačiau tarpusavyje 
susijusių žmonių kalbėjimo sričių lygmenys - iš tiesų tai nulė- 
mė juos. Klausimas, ką pritinka pasakyti, išreikšti žodžiais pri- 
klausomai nuo konteksto - kur žmogus yra, su kuo ir kodėl, 
iškilo ne tiek kaip etiketo taisyklė (etiketas ima viršų tada, kai 
socialinių formų briaunos pradeda nusitrinti), bet kaip vieša- 
sis — politinis, socialinis, individualus, net religinis ar mitų kū- 
rimo imperatyvas, kuriam nusižengia tik dievai, kvailiai, bepro- 
čiai, labai drąsūs, labai seni arba labai jauni. 

Kalbėjimui taip pat buvo būdingi viešumo ir privatumo as- 
pektai. Kai kurios žmonių kategorijos — graikų visuomenėje svar- 
biausios iš jų buvo vergai ir moterys —- privalėjo apsiriboti pri- 
vačiomis kalbėjimo sritimis. Iš tiesų viešas, politinis kalbėjimas 
buvo išimtinai laisvų vyriškosios lyties piliečių monopolis. Nei 
moterys, nei vergai nebuvo visuomeninės būtybės. Jie nieko 
nekalbėdavo apie viešąsias to meto problemas. Jų kalbėjimas 
buvo atskirtas nuo to, kas svarbiausia: jis pasklisdavo, kurį lai- 
ką aidėdavo ir išnykdavo iš oficialiosios atminties, ir nebūdavo 
kam jį užfiksuoti ar įkūnyti viešomis formomis“. 

Kyla klausimas, ar tie, kurie neturėjo teisės į viešą vaidmenį 
ir balsą, iš viso buvo žmonės tikra to žodžio prasme? Atsaky- 
mas į šį klausimą priklausys nuo to, kas laikoma mūsų žmogiš- 
kumo pamatu ir apibrėžiama kaip mus sužmoginanti galimybė 
viešai išsakyti savo mintis. Atsakymas priklausys ir nuo to, kaip 
traktuojamas tylėjimas: ar manoma, kad tylieji neturėjo ką pa- 
sakyti dėl savo ribotos prigimties ir vaidmens, ar tikima, kad jie 
būtų galėję daug ką pasakyti apie žmogaus gyvenimo prasmę, 
tačiau jų mintys ir apmąstymai buvo atskirti nuo viešojo kalbė- 
jimo. Tie jėga nutildytieji — atvirai arba paslapčia - nėra žmo- 
nės, neturintys ką pasakyti; tai žmonės, neturintys viešo balso 
ir erdvės, kurioje galėtų tai pasakyti. 


1! Man nedaro įspūdžio kalbos apie įtakingas moteris, savo privačia veikla 
dariusias poveikį viešajame gyvenime dalyvaujantiems vyrams, —- kalbant apie 
Atėnų visuomenę tai dažnai pareiškiama apie heterą, aukšto rango kurtizanę ar 
prostitutę. Nors toks privatus kalbėjimas, perimtas vyro ir paviešintas, galėjo da- 
ryti netiesioginę viešą įtaką, tai tebuvo privatus kalbėjimas. Jeigu tokios „vyrų 
užnugaryje įsitaisiusios moterys“ būtų pamėginusios išeiti į viešumą ir kalbėti 
savo pačių balsais, iš jų būtų atvirai pasityčiota, jos būtų išjuoktos ir pasmerktos. 

Žinoma, metų metai primesto neveiklumo ir viešo tylėjimo 
užslopina gimstančias mintis ir užgniaužia beištariamus žodžius, 
ir šitaip suvaržyti individai pasineria į apmąstymus tokių būty- 
bių, kurioms jie pirmiausia buvo priskirti. Bet ne tai mums čia 
rūpi. Kalbama apie tylėjimą ir žmones ir apie viešumo bei pri- 
vatumo prigimtį. Šių samprotavimų potekstė yra pati prasmin- 
go kalbėjimo prigimtis. Sie klausimai turi fundamentalią reikš- 
mę tam, ką mes turime galvoje, kai kalbame apie individą ar 
žmogaus orumą, ar moralinį tikslą. Nuo to priklauso, kaip mes 
skiriame veiklą, kuri yra esminė ir būtina pačiam mūsų Žmogiš- 
kumui, tokią veiklą, kuri, nors ir labai pageidautina, yra ne 
tokia esminga, ir tokią, kuri yra tiesiog tinkama. 

Kadangi moterys per didžiąją dalį Vakarų istorijos buvo nu- 
tildytoji gyventojų dalis viešojo kalbėjimo srityje, jų pažiūros 
šiais klausimais ir jų vaidmuo humanizacijos procese buvo lai- 
komi savaime suprantamais arba mažiau reikšmingais ir gar- 
bingais, palyginti su vyrų viešąją, politine veikla. Moterys buvo 
nutildytos iš dalies dėl to, kad tai, kas jas apibūdina ir su kuo 
jos neišvengiamai yra susijusios —- seksualumas, gimstamumas, 
žmogaus kūnas (nešvarumo ir tabu vaizdiniai, priklausomybės, 
bejėgiškumo, pažeidžiamumo samprata), - buvo išmesta iš po- 
litinės kalbos. Kodėl? Todėl, kad politika iš dalies yra rafinuota 
gynyba nuo privatumo traukos, nuo šeimyninių pagundų, nuo 
moteriškosios galios keliamų jaudulių!?. Taigi reikia kelti klau- 
simą, nuo ko politika padėjo apsiginti, o ne kam ji reikalinga. Šį 
klausimą geriausia analizuoti per viešumo ir privatumo priz- 
mę. Pasitelkusi viešumą ir privatumą kaip konceptualinius kri- 
terijus, aš pirmiausia išanalizuosiu mąstytojų, kurių pažiūros 
padėjo apibrėžti, kas yra politika, o netiesiogiai —- kas nėra po- 
litika ir ką mes manome apie viena ir kita, įtaigius, viešus pa- 
sisakymus. 


12 Žodžiai „gynyba“ ar „ginti nuo“ neturi būti siejami su neurotiku ir dėl to 
traktuojami redukcionistiniu požiūriu. Psichoanalizėje nesiliauja ginčai dėl gynybos 
mechanizmų veikimo srities, prigimties ir realios dinamikos. Mano čia vartojamas 
žodis „gynyba“ reiškia kompleksą idėjų, nuo kurių reikia apsiginti norint įveikti 
jaučiamą grėsmę ir pavojus. Kuriuo momentu tokia gynyba iš konstruktyvaus būdo 
įveikti vidinę ir išorinę realybę tampa destruktyviu tikrovės falsifikavimu ir iškrai- 
pymu, tai visuomet bus teorinių ginčų ir moralinio sprendimo objektas. 

Pirma dalis 


VIEŠUMO IR PRIVATUMO | 
VAIZDINIAI VAKARŲ POLITINĖSE 
TEORIJOSE 


Mes žinome, 
kad mirusieji yra galingi valdovai... 


Freud 


Pirmas skyrius 


ATRASTOJI IR IŠGARBINTOJI POLITIKA: 
PLATONAS IR ARISTOTELIO REIKŠMĖ 


.. kalbame ne apie bet ką, o apie tai, kaip 
reikia gyventi. 
Platonas 


Aptarus pagrindinius gyvenimo būdus ma- 
tyti, kad subtilesni ir veiklūs žmonės laimę ta- 
patina su garbe, nes tai, šiurkščiai kalbant, yra 
politinio gyvenimo tikslas. 

Aristotelis 


Įžanga baigėsi žaisminga ir provokuojančia gaida - prielai- 
da, kad politika, apimanti normatyvinius kolektyvinio gyveni- 
mo idealus nuo Platono laikų iki mūsų dienų, niekada neegzis- 
tuoja tiesiog ar išimtinai dėl ko nors, bet yra sudėtinga gynyba 
nuo kitko. Jeigu skaitytojas norėtų prikibti prie šio teiginio arba 
virpėdamas lauktų kabinetinės Aristotelio ar Machiavelli'o psi- 
choanalizės, prašyčiau jį nusiraminti. Nors aš ir neguldysiu mąs- 
tytojų ant psichoanalitiko kušetės, tačiau visus juos iš eilės dė- 
siu ant stalo ir kritiškai išanalizuosiu. Kritika yra interpretavimo 
pagrindas, leidžiantis sudėti į krūvą tarsi dėlionės dalis tai, ką 
žmogus garbina ir ką smerkia, ko jis trokšta ir ko bijo, kuo 
žavisi ir kuo bjaurisi, į ką žvelgia ir nuo ko nusigręžia, kokių 
balsų jis klausosi ir kokius nutildo. Šis procesas yra ypač įtiki- 
namas tada, kai atrodo, jog mąstytojas sujaukia ar supainioja 
savo poziciją arba įsivelia į lėkštus ir nederamus ginčus, kad ją 
apgintų. Tai yra ženklas, kad jis ginasi nuo kokios nors idėjos, 
baimės ar troškimo, kuriuos laiko nesuderinamais arba su savo 
požiūriu į save, savo visuomenės vizijomis, arba su savo pasau- 
lio samprata! 


! Žr., pavyzdžiui, Eli'o Sagano samprotavimus apie Tukididą knygoje: The Lust 
to Annihilate: A Psychoanalytic Study of Violence in Ancient Greek Culture, p. 166-194. 

Dieviškasis Platonas, nuleistas ant žemės 


Kadangi Platono idėjos buvo nuodugniau analizuojamos, aiš- 
kinamos, kritikuojamos ir garbinamos nei kurio nors kito Vaka- 
rų politinei tradicijai priklausančio mąstytojo, ne vienas stebisi, 
ar dabar pavėluotai dar galima pasakyti ką nors naujo ir įdo- 
maus. Tačiau įžengus į Platono pasaulį ir įsitikinus, kad jis gali 
būti ir nepaprastai įžvalgus, ir erzinantis, ir kilnus, ir gąsdinan- 
tis, abejonės išsisklaido. Tarp šiuolaikinių feministinės pakrai- 
pos mąstytojų yra tokių, kurie visą Žmonių gyvenimą norėtų 
įsprausti į vieną visa aprėpiančią rubriką (šiuos klausimus aš 
išsamiai nagrinėsiu 5-ame skyriuje). Šie feministinių pažiūrų 
autoriai necituoja Platono kaip jų apmąstymų įkvėpimo šalti- 
nio, tačiau pagrindinė mintis, apimanti patvariausią ir įžval- 
giausią politikos kaip visuotinės estetinės tvarkos apibūdinimą, 
yra jo. Aš atskleisiu šios tvarkos prigimtį, kaip ją piešia Plato- 
nas, žvelgdama į ją per viešumo ir privatumo prizmę. Tai lei- 
džia geriau išryškinti tam tikrus Platono minties aspektus, negu 
būtų įmanoma taikant kokią nors alternatyvią schemą. Kas nors 
gali paklausti: kokie neišvengiami tikslai ir siekiai, vieši ar pri- 
vatūs, suteikia gyvybingumą jo tekstams? Ar viešumas ir priva- 
tumas esmingai susiję su jam rūpimais dalykais? Kokia yra vie- 
šo kalbėjimo ir privataus kalbėjimo prigimtis? Prieš imantis šių 
ir su jais susijusių klausimų būtina glaustai aptarti Platono me- 
todą - pirmiausia dėl tų skaitytojų, kurie galbūt nėra susipažinę 
su jo teorinio diskurso kategorijomis, ir, antra, kadangi filosofi- 
nės bei politinės kategorijos ir imperatyvai Platono veikaluose 
yra taip glaudžiai susipynę, kad jų negalima nagrinėti skyrium. 

Kaip ir kodėl Platonas dalijo tikrovę? Politike jis tikina, kad 
„Teikia dalyti tik tada, kai rūšinės formos iš tikrųjų skiriasi“, 
tačiau teigia, kad daugelis matomo ir nematomo gyvojo pasau- 
lio padalijimų yra nerūpestingai atlikti ir klaidingi. Platonas 
tvirtina, kad tik remiantis jo kategorijomis galima pasiekti arba 
suvokti aukščiausiąją tikrovę, anapus istorijos ir laiko esantį 
neregimų Formų, eidė, pasaulį, kurį gali paaiškinti tik išminčius. 


2 Plato, Stateman, ed. Martin Ostwald, trans. J. B. Skemp, p. 11. 

Jis pažymi: „... kai kas nors pasitelkęs dialektiką, be jokių pojū- 
čių, vien tik protu stengiasi pasiekti kiekvieno daikto esmę ir 
nesustoja tol, kol grynuoju protu nepagauna gėrio esmės, galų 
gale jis atsiduria prie pačios protu suvokiamos srities ribos, kaip 
anas pasiekia regimosios srities ribą“ (išskirta mano)*. Platono 
sistemoje aukščiausiasis pažinimas yra abstraktaus filosofinio 
pažinimo forma, iš esmės neprieinama didžiajai žmonijos da- 
liai. Kitus pažinimo būdus jis atmeta kaip kvailus, netinkamus, 
supaprastinančius ar net pavojingus (prie šito aš dar grįšiu), 
ypač jeigu šios alternatyvos kyla iš emocijų ar aistrų, o ne iš 
„paties grynojo proto“*. 

Platono požiūriu, tik sielai (logistikon), vietai, kurioje (jo įsi- 
tikinimu) glūdi žmogaus sugebėjimas kalbėti, būdingas aiškus 
tapatumas. Norint pasiekti eidė, tas amžinos, nekintamos Tiesos 
Formas, reikalinga tam tikra abstrakčios dialektikos rūšis. Žmo- 
gus pradeda nuo reiškinių srities, nuo doxa, kasdienio nesiste- 
mingo pažinimo; šią sritį reikia peržengti, ir naujokas pereina 
prie orthe-doxa, konkretaus praktinio sistemingo pažinimo, o per 
ji po ilgo, atkaklaus protinio ir fizinio lavinimosi pagaliau pa- 
siekia epistėmė, tikrąjį Formų pažinimą". Idealioje valstybėje, ku- 
rią Platonas kuria „žodžiais“, tiems, kurie įgyja aukščiausiąjį 
pažinimą, suteikiama didžiulė valdžia“. 

Nepažįstantis Platono pasaulio gali stebėtis, kodėl Platonas 
norėjo peržengti kasdienę tikrovę ir leisti laiką išgrynintoje eks- 
tralingvistinės Tiesos sferoje. Mes žinome, kad Platonas neken- 
tė.tuometinės politikos ir keletą kartų nesėkmingai bandė sukurti 


3 Platonas, Valstybė, kn. 7, 530c-532d. 

* Platonas galėjo būti vienas iš tų, kuriuos turėjo galvoje Freudas sakydamas, 
kad filosofija dažnai „metodo atžvilgiu nueina klaidingu keliu pervertindama mū- 
sų loginių operacijų pažintinę vertę“. Sigmund Freud, New Introductory Lectures on 
Psycho-Analysis, Standard Edition, vol. 22, p. 160-161. Plg.: Mary Midgley, Beast and 
Man: The Roots of Human Nature, p. 44. Ji rašo: „Jausmo baimė ir panieka jam yra 
iracionalus prietaras, glūdintis europietiškojo racionalizmo struktūroje“. 

> Plg.: Bennett Simon, „Models of Mind and Mental Illness in Ancient Greece: 
I. The Platonic Model“, Journal of the History of the Behavioral Sciences, p. 398—404. 

6 Jamesas Glassas pažymi, kad Platonas „demistifikuoja, tačiau demistifikuo- 
damas savo filosofiniais argumentais mistifikuoja kai kurias paskatas valdyti“. (Iš 
asmeninio bendravimo su autoriumi.) 

alternatyvią politinę santvarką. Mes taip pat žinome, kad Pla- 
tonas buvo didžiai pasipiktinęs politine sistema, įvykdžiusia mir- 
ties bausmę Žmogui, kurį jis gerbė labiau nei ką kitą kaip patį 
teisingiausią, patį doriausią, - Sokratui. (Demokratinis Atėnų 
susirinkimas nuteisė Sokratą mirti.) Prislėgtas elgesio su teisin- 
gais žmonėmis šioje Žemėje, Platonas norėjo sukurti pasaulį, 
kuriame teisingas Žmogus ne tik būtų apsaugotas nuo jį perse- 
kiojančių nedorėlių, bet ir tiek jis, tiek kiti į jį panašūs turėtų 
absoliučią valdžią. Valdžia, kurią suteikia Formų pažinimas, pati 
save pateisina ir nustato kitų egzistavimo sąlygas. Platonas no- 
rėjo visiškai užkirsti kelią diskusijoms ir ginčams, kurie sukelia 
(jo įsitikinimu, neišvengiamai) socialinį chaosą ir nesantaiką. Jis 
norėjo tai padaryti vadovaudamasis galutinės Tiesos suteiktu 
tikrumu ir kategoriškumu. Tik tada, kai Tiesa triumfuoja, že- 
mėje nutyla skirtingų balsų kakofonijos sukeltas gaudesys. 

Toliau aš plačiau pakalbėsiu apie priemones, kuriomis Pla- 
tonas ketina siekti savosios santvarkos ir teisingumo, tačiau pir- 
miausia peršasi kitas klausimas. Jeigu konstruoti idealią visuo- 
menę Platoną iš dalies skatino tai, kad to meto politika buvo 
visiškai nuvertinta, kaip iš viso tokioje neteisingoje santvarkoje 
galėjo atsirasti doras Žmogus, pažįstantis Tiesą? Platonas užker- 
ta kelią abejonėms primindamas mums, kad jo aukščiausiasis 
tikslas pirmiausia yra ne sukurti visuotinę teisingumo sistemą, 
bet išgelbėti keleto gerų Žmonių sielas. Jeigu jis pasieks pasta- 
rąjį tikslą, tai tikriausiai bus įgyvendintas ir jo antrinis siekis. 
Sokratas sako: „... kalbame ne apie bet ką, o apie tai, kaip reikia 
gyventi“/. 

Platonas manė, kad gera visuomenė sukuria moralinę aplin- 
ką, kurioje ugdomi geri Žmonės, nors sutiko, kad ši bendra 
taisyklė gali turėti išimčių. Tačiau kokia visuomenė buvo gera 
arba galėjo būti žmogaus dorybės modeliu? Norint išanalizuoti 
šį klausimą Platono atveju, o vėliau Aristotelio, svarbu pažymė- 
ti, kad idion, arba privatumas, graikų gyvenime buvo daug 
menkiau vertinamas negu tai, kas buvo vieša arba bendra. Priva- 


7 Valstybė, kn. 1, 351a-352d. 

tus asmuo, arba idiotės, buvo žemesnės paskirties, ne tokia gera, 
ne tokia protinga, ne tokia verta būtybė kaip politės, arba vals- 
tybės pilietis, kuris priklausė valstybei ir dalyvavo joje. Jeigu jo 
viešasis pasaulis išgyvena nuosmukį, žmogus, kuris nori būti 
teisingas, negali įsmukti į nišą deramai sutvarkytoje visuome- 
nėje kaip koja į seną šlepetę. O namų ūkio privatumas negali 
puoselėti teisingumo siekio. Taigi vienas ar keli būsimieji teisin- 
gi žmonės (pasak Platono, tokių žmonių visuomet bus mažu- 
ma) privalo imtis ypatingų asmeninių išminties paieškų kaip 
individualios sielos terapijos. Vėliau tie nedaugelis, įgiję tikrąjį 
pažinimą, tampa gydytojais, gydančiais visuomenės viešąsias 
negalias. Antra vertus, nepaisant viso to, nepaisant nežinojimo, 
painiavos, savanaudiškų pomėgių pagundų, Eroto paskatų, tei- 
singas Žmogus gali „gyventi privatų gyvenimą, nes šis geras 
gyvenimas ... įmanomas be santvarkos; jis nepriklauso nuo vals- 
tybės valdymo, kaip kiti gyvenimo būdai“?. Teisingas žmogus 
gali egzistuoti be teisingos valstybės, bet ne atvirkščiai: teisinga 
valstybė negali egzistuoti be bent kelių teisingų Žmonių. 
Pareikšdamas, kad neviešos teisingumo paieškos šiame nu- 
vertintame viešajame pasaulyje galbūt yra aukštesnis gyveni- 
mas, Platonas, atrodo, sugriauna graikiškąją dalykų tvarką. Re- 
miantis jo teiginiu, kad tokiomis sąlygomis pirmenybė teikiama 
tam tikro pobūdžio privačiam gyvenimui, tikram aukščiausiojo 
viešo dorumo ir teisingumo šiltnamiui, galima padaryti prielai- 
dą, kad moterys, iš esmės privačios būtybės, bendroje struktū- 
roje nusipelno didesnės pagarbos ir užima aukštesnę padėtį. 
Deja, Platonui tokia išvada neišplaukia. Platono požiūriu, su- 
kurti ir palaikyti geram Žmogui nesant geros valstybės reikalin- 
gas ne namų ūkio, arba oikos, privatus pasaulis, kuriame mote- 
rys, vaikai, vergai ir tarnai be paliovos dalyvauja kasdienėje 
gamyboje ir reprodukcijoje, užtikrinančioje patį gyvenimą, bet 
kitokia privati erdvė - jos pavyzdys yra simposijas, tasai visiškai 


8 Žr.: Allan Bloom, „Interpretive Essay“, in The Republic of Plato, trans. Allan 
Bloom, p. 415. Plg. Susan Moller Okin pateiktą Platono ir Bloomo esė interpretaciją 
knygoje Moterys Vakarų politinėse teorijose (Women in Western Political Thought). Pro- 
vokuojantis požiūris į Platoną dėstomas Gunello knygoje Politinė teorija: tradicija ir 
interpretacija (Political Theory: Tradition and Interpretation). 

vyriškas forumas, skirtas filosofiniams pokalbiams, pedagogi- 
kai ir socialiniam bendravimui, kuris yra Platono dialogų dra- 
minė mise en scėne. Simposijų veikiantieji asmenys buvo vyresni 
ir išmintingesni mokytojai — išskirtinis pavyzdys čia yra Sokra- 
tas — ir grupė mokinių, paprastai jaunų vaikinų. Šie vyrai įsi- 
traukia į privatų (t-y. ne viešą politine prasme) filosofinį pokal- 
bį, kurio tikslas - pasiekti Tiesą ir įgyti teisingai sutvarkytą 
sielą. 

Platono požiūriu, privatus kalbėjimas namų ūkyje stokoja 
prozos arba poezijos formos ir todėl yra beprasmis — beformis, 
chaotiškas, greitai pamirštamas, doxa kalbėjimas. Naminis kal- 
bėjimas negali būti herojiškas („pirmiausia“, primena mums Sok- 
ratas, buvo „tie, kurie atsisakė kalbėjimo“)?, negali dalyvauti 
tose išminties paieškose, kurios yra privataus filosofinio vyrų 
kalbėjimo dialoguose tikslas. Platono laikais moterys buvo nu- 
šalintos nuo politikos — tai lėmė socialinė santvarka ir istorinė 
tradicija. Bet joms taip pat nebuvo leidžiama aktyviai dalyvauti 
tapimo geru ŽmMogumi nesant geros visuomenės procese. Plato- 
nas ieškojo alternatyvos tikro Žmogaus (tam tikroje politinėje 
santvarkoje,) „išsiugdžiusio vyriškąjį žmogiškumą ir galinčio 
dalyvauti svarbiausiose žmogaus, politikos ir karo funkcijose“19, 
sampratai. Platono požiūriu, kad taptų geras, žmogus privalo 
sėkmingai kovoti su Erotu, pavojingiausiu troškimu, ir jį įveikti, 
laikydamasis griežtos drausmės transformuoti savo impulsus į 
tyrą ir dvasingą išminties meilę. Visų tų vakarų, kuriuos simpo- 
sijo dalyviai praleido drauge, vienas iš tikslų buvo ne tik suger- 
ti išmintį ir mokytis iš mokytojo Sokrato, bet ir pažaboti homo- 
erotinius troškimus, kuriuos neišvengiamai sukels jaunuolių 
buvimas tarp vyresnių vyrų, - tai yra kelio į išmintį dalis. Pa- 
sidavimo impulsams klausimu Platonas yra nepalenkiamas. 
Užuot pasidavęs jiems, žmogus privalo įvaldyti pagundų kupi- 
ną situaciją ir atsikratyti „nereikalingų“ malonumų, nes jie žlug- 
do ir kenkia Tiesos paieškoms. Žmogus turi tapti savo veiksmų, 
kai budi, ir sapnų, kai miega, šeimininku, kad apsigintų nuo tų 
žemų troškimų, „kurie sukyla miegant, kai sielos protingasis, 


> Valstybė, kn. 2, 366a-367a. 
10 The Republic, Bloom ed., p. 441 (1-os knygos paaiškinimai). 

romusis ir valdantysis pradas miega, o gyvuliškasis ir laukinis 
pradas, prisisotinęs valgio ir gėrimo, šokinėja ir, nustūmęs į šalį 
miegą, ieško laisvės ir nori patenkinti savo troškimus. Tu žinai, 
kad tada jis gali išdrįsti viską, nes būna atsikratęs bet kokios 
gėdos ir proto. Kaip manoma, jis nesibijo santykiauti su motina 
ar su bet kuriuo iš žmonių, dievų arba gyvulių.“!! 

Žmonių sapnai Platono nestebina, nes jie dar kartą paliudija, 
kad Žmogaus prigimtis apskritai yra silpna, blaškoma instink- 
tyvių potraukių ir troškimų. Viena Žmonių rūšis, demokratinis 
žmogus, Platonui atrodė ypač atstumiantis. Platono požiūriu, 
tai būtybė, pasiduodanti įgeidžiams aistrų, kurių drausmė ir 
auklėjimas jos neišmokė valdyti. Dėl hormonų antplūdžio jis 
atsižadės pilietinės atsakomybės ir dėl savanaudiškų siekių su- 
gadins valstybę. Jeigu jam pasiseks, senstant šios aistros galbūt 
aprims. Tačiau iki to laiko jis jau bus sužlugdęs visą reikalą ir 
sugriovęs ar sumenkinęs viską, ką Platonas brangino. Demo- 
kratijų pasididžiavimas, laisvė ir laisvas žodis, Platono įsitikini- 
mu, yra sinonimiška tam, kad „kiekvienam piliečiui leidžiama 
daryti, ką tik jis nori“!2. Sugundyti jaunuolį pasukti klystkeliais 
demokratiniam žmogui padeda „klaidingi ir pagyrūniški Žo- 
džiai bei nuomonės“ B. 

Demokratijai nebūdingas autentiškas ir prasmingas kalbėji- 
mas, tik privatizuotųjų tylėjimas ir nemokšų plepalai. Sokratas: 
„O didžiausias piktnaudžiavimas laisve tokioje valstybėje ... yra 


1! Valstybė, kn. 9, 571a-571d. Gėda minima keliose dialogo Valstybė vietose ir 
rodo, kad ši sąvoka graikams turėjo plačiai pripažintą prasmę. Pavyzdžiui, santū- 
rus žmogus „pasilikęs vienas ... išdrįs garsiai vaitoti — jeigu kas tai išgirstų, jis 
susigėstų“ (kn. 10, 602d-604b). Kalbėdamas apie juokus Platonas pažymi, kad 
žmogus džiaugiasi, kai „komedijose ir privačiuose pokalbiuose girdi juokaujant“, 
nors pats gal ir „gėdytųsi“ taip elgtis (kn. 10, 606b-608c). Graikai galėjo vaikščioti 
nuogi tam tikroje aplinkoje, pavyzdžiui, per atletinius žaidimus ir grupines praty- 
bas, be jokio „begėdiškumo“ - šį skirtumą jie pateikdavo kaip vieną iš savo pra- 
našumo prieš „barbarus“ įrodymų (Bloom, „Interpretive Essay“, p. 458). Įdomu, 
kad graikų pastangos nukenksminti Erotą reikalavo įveikti gėdos dėl savo paties 
ir kitų nuogumo jausmą. Suprantama, jeigu gėdos jausmas, susijęs su tradicija ir 
visuomenės normomis, nebūtų buvęs internalizuotas kaip psichosocialinis impera- 
tyvas, nebūtų buvę ką įveikti. 

12 Valstybė, kn. 8, 555d-557d. 

13 Valstybė, kn. 8, 559-561c. 

tai, kad pirktieji vyrai ir pirktosios moterys nė kiek ne mažiau yra 
laisvi negu jų pirkėjai. Mes dar būtume užmiršę pasakyti, kokią lygy- 
bę ir laisvę ten turi moterys, palyginti su vyrais, ir vyrai, palyginti 
su moterimis“ (išskirta mano)!4. Aišku, kad šis socialinės tvarkos 
ir elgesio normų laužymas Platonui buvo toks nemalonus, jog 
tapo dar vienu argumentu prieš demokratiją. Priešingai nei Pla- 
tono geras žmogus, demokratinis žmogus nesuka galvos dėl to, 
kad yra visiškai pasinėręs į žemus malonumus. Tai įrodo tas 
faktas, kad tokie žmonės „pamėgdžioja moterį“ - o šito, pasak 
Sokrato, „neleisime tiems, kuriais mes rūpinamės ir kurie turė- 
tų tapti šauniais vyrais“, - ir šis nuosmukis susijęs su „vergų ir 
vergių, dirbančių vergo darbą“, mėgdžiojimu". 

Tačiau Platonas atsisako auginti bailius, nes kiekvienoje vals- 
tybėje yra „keletas padoresnių“ žmonių, kurie gali pažaboti troš- 
kimą. Iš šio „mažiausio luomo“ - to žinojimo, kurį tik vieną iš 
visų žinojimo rūšių „reikia pavadinti išmintimi“!*, dalininko — 
gali rastis valstybė, net jei „nė viena iš dabartinių valstybės 
santvarkų netinka filosofo prigimčiai“!/. Mat dabar gera valsty- 
bė „egzistuoja tik mūsų kalbose“; ji gali būti sukurta žodžiais, 
ir matydami ją besikuriančią „teisingumą ir neteisingumą taip 
pat pamatytume besikuriančius“, samprotauja Sokratas!š. Kal- 
bomis grįsta Platono valstybė („niekur pasaulyje, mano nuomo- 
ne, jos nėra“) prieinama tik nedaugeliui gerų žmonių, kurie 
vieninteliai gali „pažvelgti“ į ją, kad paskui remdamiesi tuo, ką 
pamatė, įkurtų savąją valstybę ??. 


4 Valstybė, kn. 8, 561c-563c. 

15 Valstybė, kn. 3, 395c-397c. Net feministinių pažiūrų Platono gynėjai nepai- 
sant garsiųjų argumentų, išdėstytų 5-oje knygoje, turi įžvelgti čia Platono tenden- 
ciją „moterų pamėgdžiojimą“ prilyginti pažeminimui. Skaitytojas turėtų įsidėmėti, 
kad „moters pamėgdžiojimas“ Platono kontekste reiškė ne moters vaidmens atli- 
kimą namų ūkyje ar vilkėjimą moteriškais drabužiais, bet „moteriška“ laikytą nuo- 
lankią padėtį homoseksualinės sueities metu. 

16 Valstybė, kn. 4, 428a-429d. 

17 Valstybė, kn. 6, 496a-498b. 

18 Valstybė, kn. 2, 367a-369b. 

9 Valstybė, kn. 9, 592a-592b. Platonas priduria: „Nesvarbu, ar ji kur nors yra, 
ar kur nors bus“. Arba plg. šį pokalbį: „Taigi ir mes žodžiais nupiešėme geros 
valstybės pavyzdį.“ — „Nupiešėme.“ — „Ar tu manai, kad mūsų išvedžiojimai nu- 
stos savo vertės, jei negalėsime įrodyti, kad tokią valstybę įmanoma sukurti?“ — 
„Nemanau.“ (Kn. 5, 471d-473d.) 

Geras Žmogus, išminties mylėtojas, formuojasi privataus kal- 
bėjimo procese, nuo kurio yra nušalintos moterys ir žemesnės 
rūšies vyrai. Privatus filosofinis kalbėjimas, prozinė dialogų for- 
ma, siekia Tiesos, o ne prasmės. Platono žmogaus kalbos sam- 
pratoje svarbiausia ne tai, kad ji yra prasminga arba turi pras- 
mę, bent jau daugumai visuomenės narių, bet tai, kad ji gali 
tapti priemone pasiekti galutinę Tiesą, kuri istoriniame laike 
neturi balso. Paprastai tariant, moterų nušalinimas nuo šio di- 
dingo proceso buvo glaudžiai susijęs su atėniečių mizoginija bei 
ją palaikiusiomis socialinėmis struktūromis ir priemonėmis. Ta- 
čiau mes žinome, kaip aš toliau parodysiu, kad dėl grynai abst- 
rakčios argumentacijos Platonas galėjo priešintis savo meto prie- 
tarams. Tai, kad jis nušalino moteris nuo išminties siekimo, 
galima paaiškinti tiek socialine aplinka, kurioje vyko šis proce- 
sas, be kita ko, sankcionavusia homoerotinius ryšius tarp vyres- 
nių ir jaunesnių vyrų, tiek ypatinga tiesos, kurios siekė Plato- 
nas, prigimtimi. T.y. ypatingas homoseksualinis etosas, 
susiformavęs visuomenėje, kurioje tvyrojo moterų, ypač Moti- 
nos, baimė ir antipatija joms, susilydė su tuo, ką mes vadiname 
Platono metafizika. 

Sokratas visuomet yra „aiškiai homoseksualioje aplinkoje; ... 
jaunieji Sokrato bičiuliai paprastai - galima sakyti, normaliai — 
yra įsimylėję berniukus, ir jis visiškai pripažįsta šiuos santy- 
kius“. Pats Sokratas kalba apie tai, kaip godžiai daužosi jo 
širdis „išvydus gražius jaunuolius ir berniukus“?!. Tačiau nors 
dialoguose nestinga liepsningų troškimų, demonstratyvių dū- 
savimų, polėkių, aikštijimosi ir ašarų, Sokratas vaizdžiai paro- 
do, kad Atsisakytasis Erotas yra kelias į Būtinąjį Erotą22. Sokratas 


20 Dover, Greek Homosexuality, p. 154. 

2 Ibid., p. 160. 

2 Skaitytojui siūlome pasiskaityti Puotą (Plato, The Symposium, trans. Walter 
Hamilton 1973) - vieną iš keleto dialogų, kuriuose Platonas atskleidžia nemateria- 
laus Eroto idealą. Platonas pažymi (p. 46-47), kad „Dangiškoji Afroditė, kurios yra 
kitas Erotas, pirma, neturi moteriškojo prado, vien vyriškąjį, o antra, ji vyresnė ir 
neturi įžūlumo. Todėl šio Eroto įkvėptieji linksta prie vyriškosios lyties, — jie ver- 
tina galingesnę ir protingesnę prigimtį“ (išskirta mano). Teigiama, kad vyrų aukš- 
tosios meilės dvasiniai „vaikai“ pranoksta Žmonių vaikus, nes yra „gražesni ir 
nemaresni. Ir kiekvienas turbūt mielai sutiks, kad jam verčiau gimtų tokie vaikai 
negu žmogiški“ (p. 91). Taip pat žr.: Philip E. Slater, The Glory of Hera, p. 4-14. 

tvirtina, kad Žmogaus protingasis pradas privalo kontroliuoti 
kūno poreikius. Nematomi Tiesos stebuklai smarkiai pranoksta 
regimus žemiškojo Eroto malonumus; taigi visos kopuliacijos 
formos, ypač heteroseksualinės, atima iš sielos sugebėjimą siek- 
ti aukštesnių tikslų. Erastės, arba homoerotinėje poroje domi- 
nuojantis vyresnysis partneris, primetantis save savajam erome- 
nos, arba jaunesniajam ir nuolankiajam partneriui, taip 
elgdamasis parodo savo netinkamumą Erotui kaip sublimuo- 
tam Tiesos ieškojimui. Kita vertus, nelaimingasis eromenos žiau- 
riai baudžiamas. Sulaužęs „teisingo eroto taisykles [jis] ... pri- 
skiria save prie moterų ir svetimšalių“ ir turi atsisakyti „savo 
kaip vyro piliečio vaidmens“?. T.y. jaunesnysis partneris, per- 
nelyg nekantriai laukiantis ar siekiantis įsiskverbimo, užsitrau- 
kia gėdą, „sumoteriškėja“ ir turi savanoriškai atsižadėti arba 
prievarta netenka savo, kaip piliečio, viešojo gyvenimo. 
Nesunku įžvelgti, kodėl moterys negalėjo prasimušti pro 
šiuos nepaprastai prisodrintus mistifikacijos, ritualo ir sustaba- 
rėjusios socialinės praktikos sluoksnius, persmelktus pedagogi- 
kos, filosofijos, politikos ir pederastijos pagundų. Kur kas sun- 
kiau suprasti ir rizikingiau analizuoti Būtinąjį Erotą - daugybės 
homoerotinių pagundų, kurioms nebuvo pasiduota, rezultatą — 
kaip Platono filosofijos pagrindą. Aišku, kad Platonas pažemi- 
no heteroseksualinį Erotą ir vaikų gimdymą traktavo kaip že- 
mesnio lygio veiklą, bendrą ir žmonėms, ir gyvuliams, visoms 
„Žemesnėms“, neprotingoms būtybėms**. Heteroseksualiniuose 
ryšiuose, kurie būtini išsaugoti pačiai gyvybei, nėra jokių galu- 
tinės Tiesos užuominų; tačiau jų galėjo atsirasti tokioje aplinko- 
je, kur jaunesnių vyriškių grožis skatino mokytoją, Sokratą, leis- 
tis į aukščiausias Būtinojo Eroto minties sritis. Gal ir nelabai 


23 Dover, Greek Homosexuality, p. 103. Toliau pateikiama dialogo ištrauka iš 
Valstybės, kn. 3, 403a-404d: „Nedera jai ir šie meilės malonumai: protingai besimy- 
lintieji —- nei įsimylėjėlis, nei mylimasis - neturi turėti su jais nieko bendra.“ — 
„Tikrai, Sokratai, šitai jai nedera“, - tarė jis. - „Kaip atrodo, mūsų kuriamai vals- 
tybei tu išleisi tokį įstatymą: įsimylėjėlis gali pabučiuoti mylimąjį, būti su juo 
drauge ir, jei jis sutinka, paliesti jį tik kaip tėvas sūnų —- turėdamas prieš akis kilnų 
tikslą, o šiaip turi bendrauti su juo nenueidamas per daug toli, nes priešingu atveju 
jis užsitrauktų priekaištą, kad yra neišauklėtas ir šiurkštus.“ — „Teisingai.“ 

2 Dover, Greek Homosexuality, p. 163. 

pritiktų Sokrato gerbėjus ir būsimus meilužius vadinti Platono 
išminties tarnaitėmis (handmaidens), bet aš negaliu sugalvoti šio 
žodžio vyriškos giminės atitikmens. Neįsileidžiamoms į piliečių 
tarpą, ištremtoms į būtiną, bet niekinamą būtinybės sritį, suž- 
lugdytoms arba pamintoms Eroto srityje Atėnų moterims Hela- 
dės didybė gal ir neatrodė tokia akivaizdi, kokia ji vėliau atrodė 
lordui Byronui nuo jo tolimo kranto. 

Bet mes negalime čia sustoti, nes iškils klausimas: jeigu Pla- 
tonas leido keletui gerų moterų tapti sargybiniais savo idealioje 
valstybėje, tai ar, nepaisant visko, jis nepasinėrė į išminties šal- 
tinį ir neišniro iš jo bent jau iš dalies išsivadavęs (jei ne visiškai 
nusiplovęs savo meto mizoginijos žymę)? Tai, kas teigiama klau- 
simu, plačiai pripažįstama, tačiau reikalauja rimtų išlygų?. Kad 
paaiškinčiau savo prieštaravimą, turiu glaustai ir bendrais bruo- 
žais atkurti Platono „žodžiais“ kuriamą idealią valstybę ir pa- 
prašyti skaitytoją (tą aš ir darau) nepamiršti, kad Platono Vals- 
tybė yra pokalbio, vykusio tokioje aplinkoje, kur ne tik negalėjo 
dalyvauti moterys, bet ir vyravo dominavimu bei nuolankumu 
grindžiami vyrų tarpusavio santykiai, forma. Aš nemanau, kad 
dėl to mes galime iškart atmesti šį pokalbį; mes tik primename 
sau, kad visi žmonių pokalbiai vyksta tam tikru metu ir tam 
tikroje vietoje tarp konkrečių individų grupių, — kai kurie iš jų 
palieka rašytines savo nuomones, o kiti lieka mums nebylūs. 
Platono kalbos negalima atsieti nuo istorinės specifikos aptari- 
mo ir nuo iš dalies tokiu aptarimu grindžiamų sprendimų. Tai 
reiškia, kad galutinis sprendimas apie Platono argumentus turi 
remtis klausimu, ar eidė pažinimo procesas atsiliepė padarytoms 
esminėms išvadoms ir kokiais reikšmingais, netrivialiais aspek- 
tais? Ar iš tiesų simposijai skatina laisvai bendrauti ir nešališkai 
siekti išminties? O gal čia būta užmaskuotų suvaržymų, kurie 
nutildydavo, neleisdavo kelti tam tikrus klausimus ir 


25 Žr.: Bloom, „Interpretive Essay“, in The Republic, p. 410. Man žinomas tiek 
Bloomo, tiek kitų išsakytas požiūris, kad į Valstybę reikia žiūrėti kaip į ironiško 
diskurso šedevrą; tačiau galima pripažinti Platono ironiją netraktuojant ironiškai jo 
išvadų. Aš vadovaujuosi prielaida, kad į Platono Valstybę dera, išties privalu žiūrėti 
rimtai, nes konfliktai, paskatinę Platoną griebtis tokių drastiškų priemonių, gyvuo- 
ja ir mūsų audringais laikais. 

iškraipydavo kitus? Mūsų nenoras pateikti Platonui tokius klau- 
simus iš savo saugios ir tolimos distancijos liudija, kad tikriau- 
siai nė vienas iš mūsų nenorime nuleisti dieviškąjį Platoną ant 
žemės. 

Apie Platono valstybę, „kur visuomeniški vyrai valdo ben- 
drojo gėrio labui“, galima pasakyti, kad jos kūrimas pareikalau- 
tų tokių drastiškų socialinių operacijų, visokeriopo griovimo, 
laužymo ir suteiktų tiek vargo, jog didžioji dauguma individų 
nuo Platono iki mūsų laikų paklausti atsakytų geriau norį pa- 
silikti savo neteisingose visuomenėse negu iškęsti platoniškąjį 
gydymą?*. Platono naujoji santvarka yra valdoma elito, kuriam 
šią teisę suteikia žinios: šie žmonės žino viską, ką reikia Žinoti, 
jie vieni turi politikos Žinių, reikalingų sukurti ir išsaugoti tei- 
singai valstybei. Valdovo galia ir Žinios atleidžia jį nuo tam 
tikrų moralinių priesakų, kurie saisto kitus individus, ne tokius 
galingus ir išmanančius kaip jis. Pavyzdžiui, valdovas turi teisę 
meluoti. „Jei ir šiaip kai kam pritinka meluoti, tai juo labiau — 
valstybių valdovams, kai savo valstybės labui nori meluoti prie- 
šams arba savo piliečiams, bet visi kiti neturi griebtis melo. 
Jeigu koks nors žmogus meluos valdovams, mes pasakysime, 
kad tai yra toks pat — o gal dar didesnis - nusikaltimas, kaip 
kad jeigu ligonis meluotų gydytojui arba darantysis mankštą 
slėptų nuo mokytojo tikrąją savo kūno būklę.“? Valdovai iš 
dalies gali meluoti todėl, kad jie sugeba atskirti „tikrą melą“ 
nuo to, kurį jie įpina į savo viešus pareiškimus, kad apgautų 
priešus arba kad užkirstų kelią „šėlui ir beprotybei“. Kad veiks- 
mingai valdytų viešas kalbas, būtų valstybėje vieninteliai vieši 
balsai, valdovai privalo įvesti cenzūrą arba uždrausti kalbėti 
apie dievus ir išbraukti visus perdėtus pasakojimus apie seno- 
vės didvyrius, nes „kuo jie poetiškesni, tuo mažiau tinka klau- 
sytis vaikams ir vyrams“ 2. 


26 Abigail Rosenthal, „Feminism Without Contradictions“, Monist, p. 32. Plg.: 
Midgley, Beast and Man, p. 76. Midgley mano, kad Platono reikalavimai idealiai 
valstybei apima „ne tik slopinimą, bet įžūlų ir paniekinamą galingo emocinio 
polinkio iškraipymą“. 

2 Valstybė, kn. 3, 389b-389e. 

28 Valstybė, kn. 2, 382a-382d; kn. 3, 386c-387c. 


48 


1. Atrastoji ir išgarbintoji politika 


Rezultatas yra didžiosios daugumos viešas tylėjimas, prirei- 
kus - viešas valdovų dviveidiškumas, kai jie sako politines kal- 
bas, ir eidė, apie kurias niekas nekalba istoriniu laiku ir istorinė- 
je erdvėje, nebylus tobulumas. Kol kas Platono teisingos 
santvarkos kaina atrodo pakankamai didelė. Bet tai dar ne vis- 
kas - yra šiurpą kelianti būtina sąlyga, kad jeigu ideali valstybė 
turi atsirasti, valdovai „paėmę ... žmonių papročius tarsi lentelę 
... pirmiausia švariai juos nuvalys. Tai nelengvas darbas.“? Nors 
Platonas, atrodo, nori, kad skaitytojas įsijaustų į tą sunkų užda- 
vinį, kuris iškyla valdovui, tačiau kur kas labiau tikėtina reak- 
cija yra susirūpinimas dėl to, kas ar nuo ko turi būti „švariai 
nuvalyta“. Kitas reikalavimas išrinktiesiems: „... pavyzdingai 
sutvarkytoje valstybėje žmonos bus bendros, vaikai bendri, auk- 
lėjimas bendras; taip pat bendri bus kariniai ir taikūs užsiėmi- 
mai, o karaliaus tie, kurie bus labiausiai pasižymėję filosofijoje 
ir karo mene“ (išskirta mano)??. Čia Platonas tiesmukai ir be 
pagražinimų kalba apie moters kaip idealios valstybės elito na- 
rės dalią. Taip pat aišku, kad socialiai ir konceptualiai skiria- 
mos viešoji ir privačioji sferos turi išnykti, nes šios perskyros 
suskaido socialinę visumą. 

Norint įgyvendinti teisingą valstybę, reikia sukurti tokį ga- 
lingą, visa apimantį individų ir valstybės ryšį, kad išnyktų visi 
socialiniai ir politiniai konfliktai, išsisklaidytų nesantaika ir vals- 
tybė taptų panaši į „vieną žmogų“, susilydžiusią organišką esy- 
bę. Aišku, kad šią viziją galima realizuoti tik tuo atveju, jeigu 
privatus gyvenimas, ištikimybė ir paskirtis absorbuojami viešo- 
sios srities. Tad atsisakykite privačios santuokos, šeimyninio 
gyvenimo ir vaikų auginimo - šis būsimiesiems sargybiniams 
keliamas reikalavimas kiekvieną Platono elito narį turi parengti 
tam, kad jo gyvenimas visais atžvilgiais bus formuojamas taip, 
jog atitiktų idealią santvarką. Su šiuo idealu susijusi ir sistemin- 
ga meritokratija, kai su vaikais elgiamasi kaip su žaliava, iš 
kurios gaminami instrumentai visuomenės „gėriui“ pasiekti. Pa- 
vyzdžiui, vaikai iš žemesniųjų luomų (geležies ir vario žmonės 
Metalų alegorijoje) kai kada atsitiktinai gali būti gabūs. Kai tik 


2 Valstybė, kn. 6, 500c-501b. 
30 Valstybė, kn. 8, 5432. 

mažytį veidelį regimai nutvieskia būsimos išminties blyksniai, 
tą vaiką reikia iškart „be jokio gailesčio“ atimti iš jo ar jos tėvų 
ir perkelti į aukštesnį luomą pas auksinius žmones. Panašiai 
auksiniai tėvai gali pagimdyti visai neblizgančią atžalą. Šis ma- 
žytis kūdikis nusiunčiamas į žemesnį luomą, kuriam jis ar ji 
priklauso. Vaikai, kurie perkeliami aukščiau, vieną dieną gali 
tapti padėjėjais ar net sargybiniais?!. Žemiau perkelti vaikai da- 
rys tai, ką daro geležiniai žmonės. Kiekvienam yra vieta, ir kiek- 
vienas turi būti savo vietoje. „Jei prisimeni, - sako Sokratas 
Glaukonui, - mes nustatėme ir daug kartų sakėme, kad kiek- 
vienas pilietis privalo dirbti kurį nors vieną visuomenei naudin- 
gą darbą, kuriam jis iš prigimties geriausiai tinka.“?2 Aišku, kad 
šio socialinio konstravimo tikslas yra užkirsti kelią paveldimo- 
sios oligarchijos atsiradimui. Tačiau drastiškas Platono priemo- 
nės pobūdis atrodo visiškai neproporcingas blogiui. Žmogui kyla 
visai kitokie impulsai. Kiek vėliau aš pasamprotausiu apie tai, 
kokie jie galėtų būti, bet pirmiausia pakalbėsiu apie tas moteris, 
kurios turi būti „bendros“. 

Sargybinių klasei priklausančios moterys yra bendravaldės 
su gabiausiais ir protingiausiais vyriškosios lyties atstovais, iš 
kurių joms atrenkami dauginimosi partneriai. Platono pateiktas 
nuodugnus moterų įtraukimo į sargybinių gretas pagrindimas, 
kurį Sokratas išdėsto Valstybės 5-oje knygoje, per daug gerai 
žinomas, tad jo čia smulkiai nekartosime. Išanalizuosime tik kai 
kuriuos į akis krintančius įrodinėjimo bruožus. Vykstant disku- 
sijai Sokratas dažnai nepalankiai kalba apie nušalinimą nuo kai 
kurių užsiėmimų, jų siejimą su tam tikra lytimi, nors ji neturi 
jokio aiškaus ir būtino ryšio su aptariama veikla, ir jo Žodžiai 
neprarado reikšmės?. Čia man ne tiek rūpi Sokrato argumentų 
stiprumas šiame lygmenyje, kiek moterų lygiavertiškumo aukš- 
čiausiuose idealios valstybės sluoksniuose kaina, nes šis lygia- 
vertiškumas valdovams vyrams atsiranda beatodairiškos depri- 
vatizacijos sąlygomis. Aš glaustai išanalizuosiu argumentus už 


31 Valstybė, kn. 3, 414d-—416e. 

32 Valstybė, kn. 4, 432c-433c. Plg.: Rosenthal, „Feminism Without Contradic- 
tions“, p. 36. 

33 Žr. įrodinėjimą Valstybėje, kn. 5, 449c-491d. 

lyčių lygiavertiškumą, o paskui aptarsiu sąlygas, kuriomis, kaip 
teigia Sokratas, jis turi būti įtvirtintas. 

Sokratas atremia Glaukono ir Adeimanto prieštaravimus mo- 
terų įtraukimui į valdančiųjų gretas pateikdamas moters pri- 
gimties sampratą, kuri iš pirmo žvilgsnio atrodo pavyzdinė. 
Užuot priskyręs moterims tam tikras biologinėmis kategorijo- 
mis grindžiamas socialines pasekmes, Platonas tvirtina, kad ir 
kategorijoje „moteris“ galima rasti gabių individų, turinčių vi- 
sas sargybiniui reikalingas ypatybes. Tokios ypatingos moterys 
gali imtis tų pačių uždavinių ir lavinimosi kaip ir vyrai, nes „jei 
moterims pavesime tuos pačius darbus kaip ir vyrams, tai jas 
reikės lygiai taip pat mokyti“?*. Platonas neįsivaizduoja sociali- 
nės santvarkos, kurioje individai vertinami ir rikiuojami pagal 
tam tikrą apriorinį jų, kaip priklausančių platesnei kategorijai, 
aukštesnės ar žemesnės „prigimties“ įvertinimą. Jis tvirtina, jog 
tas faktas, kad gimstama priklausant tam tikrai socialinei klasei 
ar tam tikros lyties, pats savaime dar nėra įrodymas prima facie, 
kad kiekvienas atskiras tam tikros klasės ar kategorijos indivi- 
das yra aukštesnės ar žemesnės prigimties nei kurios nors kitos. 
Platono racionalistinė meritokratija reikalauja atmesti visus mo- 
tyvus, susijusius su lytimi, rase, amžiumi, klase, šeimos ryšiais, 
tradicija ir istorija, kad žmonėms būtų surasta derama socialinė 
niša ir jie atliktų funkcijas, kurioms yra tinkami. Jeigu vyras ar 
moteris turi gabumų tam tikram užsiėmimui, moteriai imtis jo 
kartu su tam tinkamu vyru nėra joks išminties ar dorybės pa- 
žeidimas. | 

„„.. nhebegalėsime laikyti įrodytu dalyku, jog vyrai ir moterys 
skiriasi tuo atžvilgiu, kurį čia svarstome, ir turėsime teigti, kad 
ir sargybiniai, ir jų moterys turi užsiimti tais pačiais dalykais“??, — 
daro išvadą Sokratas (išskirta mano). (Kita vertus, terminas „jų 
moterys“, ko gero, yra įtaigesnis, negu pripažįsta Platonas.) Svar- 
biausia frazė įrodinėjant lygiavertiškumą yra „tuo atžvilgiu, kurį 
čia svarstome“. Čia Platonas turi galvoje, kad miklios, įgudu- 
sios rankos ir pirštai yra svarbus privalumas, jeigu kalbama 
apie smegenų chirurgo užsiėmimą. Tačiau tam, kuris siekia 


3 Valstybė, kn. 5, 451d-452d. 
35 Valstybė, kn. 5, 453d-455c. 

mokyti filosofijos, miklios rankos ir pirštai nėra svarbus priva- 
lumas. Politinės valdžios atžvilgiu Platonas pareiškia: „... tarp 
su valstybės tvarkymu susijusių užsiėmimų nėra nė vieno, tin- 
kamo moteriai kaip moteriai arba tinkamo vyrui kaip vyrui. 
Gabumai yra paskirstyti lygiai abiem lytims, ir moteris iš pri- 
gimties tinka visoms pareigoms kaip ir vyras, tik visuose užsi- 
ėmimuose vyras būna pranašesnis už moterį.“** Vadinasi, viena 
moteris iš prigimties tiks būti sargybiniu, kita - ne. Tačiau kiek- 
vienu atveju „tokioms pačioms prigimtims“, vyriškajai ir mote- 
riškajai, turi būti leidžiama užsiimti tais pačiais dalykais*?. Vals- 
tybei tvarkyti moteris gali turėti tokią pačią prigimtį kaip ir 
vyras. 

Tiems, kurie tampa platoniškojo avangardo dalimi, neleidžia- 
ma turėti privačią šeimą ir be tvarkos daugintis. Vietoj to pri- 
metamas griežtas seksualinis kodeksas, leidžiantis poruotis tik 
tada, kai norima turėti palikuonių. Eugenikos sistema sumany- 
ta siekiant suporuoti tinkamiausius vyrus ir moteris, kad iš jų 
gimtų stiprūs, sveiki palikuonys. Gimęs kūdikis iškart atima- 
mas iš biologinės motinos ir atiduodamas į centrinį vaikų lop- 
šelį, patikimas pareigūnams, kurių užduotis — auginti vaikus. 
Pagimdžiusios sargybinių moterys žindo kūdikius, kai jų krū- 
tys pritvinksta pieno, tačiau joms neleidžiama žindyti savo pa- 
čių kūdikių. Kiekviena motina žindo „anoniminį“ kūdikį, kuris 
paduodamas jai, kai jį įeina į kūdikių namus atskirame miesto 
vaikų kvartale. 

Ir vėl kyla priekabus klausimas: kodėl? Kam to reikia? Nuo 
ko šitaip ginamasi? Kas taip suerzino Platoną, kad vieninteliu 
išsigelbėjimu nuo individų sugedimo ir socialinių negerovių jis 
laiko visiškai racionalizuotą radikalią meritokratiją, individų iš- 
skirstymą į jiems tinkamas vietas pagal grynai funkcinius krite- 
rijus? Platonas pareiškia, jog tokie žingsniai reikalingi tam, kad 
neliktų motyvų ir progų kilti nesantaikai ir vaidams. Privatūs 
namai ir seksualinis prieraišumas, atsidavimas draugams, atsi- 
dėjimas individualiems tikslams ir siekiams, žinoma, kliudo nuo- 
širdžiai atsiduoti tik idealiai valstybei ar Tiesos ieškojimui. Jis 


36 Valstybė, kn. 5, 455c-457a. 
37 Plg.: Plato, Meno, trans. W. K. C. Guthrie, p. 117-118. 

sušunka: „Ar gali būti valstybei didesnis blogis už tą, kuris ją 
skaldo ir iš vienos padaro daug valstybių? Arba didesnis gėris 
už tą, kuris valstybę sujungia ir padaro viena valstybe?“*š Po 
visą Valstybę išsibarstę žodžiai, sukeliantys chaoso ir suskilimo 
pojūtį: skyrium ... griauna ... suskaido ... užvaldo ... suskaldo ... 
blogis. Kiti terminai imami kaip pakankamai stiprūs, kad už- 
kirstų kelią anarchijai: viešpatauti ... cenzūruoti ... išbraukti ... pri- 
sitaikyti ... susieti ... padaryti viena. Platono požiūriu, kiekvienas 
konfliktas gali sukelti kataklizmą; kiekvienas ginčas, kuriame 
konstatuojami skirtumai, kelia grėsmę ir pranašauja skilimą; 
kiekvienas išpuolis yra žūtbūtinės kovos užuomazga; kiekvie- 
nas skirtumas gali sukelti defektą harmoningos ir nesuteptos 
santvarkos paveiksle, pažeidžiantį jo estetiškai sukonstruotos 
valstybės grynumą. Platonas siūlo ne taiką bet kokia kaina, bet 
taiką labai didele kaina. Dabar mes turėtume pripažinti, kad 
daugelio tokių sandorių atveju iš tiesų nėra jokios taikos, tačiau 
individai vis tiek moka kainą, ypač Platono moterys, kaip aš 
įrodysiu. 

Kad ir kokie košmarai drumstė jo miegą, kad ir kokių siaubų 
buvo kupinos jo dienos, Platono sprendimas šia prasme yra 
neadekvati reakcija: jis sukūrė tokio visiškai nuvertinto, nepa- 
liaujamai chaotiško ir nelemtai suskaidyto socialinio ir politinio 
gyvenimo paveikslo, kokį tik galima įsivaizduoti, savotišką veid- 
rodinį atvaizdą ir pateikė jį kaip savąją idealios valstybės viziją. 
Jeigu kuriamai naujai santvarkai mąstytojas priešpriešina chao- 
so ir irimo vaizdą ir nuoširdžiai tiki, kad tos socialinės santvar- 
kos, kurių sklandaus funkcionavimo nereguliuoja visa apiman- 
tis imperatyvų kompleksas, neišvengiamai linksta į anarchiją, jo 
sprendime glūdės kažkas galutinio, absoliutaus, kraštutinio. Pla- 
tono sargybiniai ir uždavinys būti išmintingiausiems ir geriau- 
siems kelia nuostabą. Ak taip, jie su asketišku griežtumu lavina 
savo gražius kūnus ir mankština protą, bet kaip tai turi būti 
nelinksma, bemaž taip pat nuobodu, kaip ir nemirtingumas. 
Juk Platono Erotui, sargybinių Būtinajam Erotui, išplėšta širdis, 
galimybė būti nesuvaldomam ir atsinaujinti. 


38 Valstybė, kn. 5, 461e—462d. 

Ir vėlesniame savo kūrinyje, Įstatymuose, Platonas pabrėžė 
vienovę ir organizuotumą, tačiau čia jo sprendimai ne tokie 
impozantiški, realesni. Jis pakartoja savo litaniją apie visuome- 
nės disharmonijos blogybes, dar kartą šį blogį susiedamas su 
pavojumi, kurį kelia privačios moterys, valstybėje užsidariusios 
namuose. Jis piešia privačių žmonų, prisirišusių prie šeimos ir 
puoselėjančių šeimos vertybes, kenkiančių bendram tikslui ir 
valstybės siekiams, vaizdą; ir čia regisi tik vienoks sprendimas, 
kuris reikalauja pajungti privačiąją sferą beatodairiškai politiza- 
cijai ir racionalizacijai, kad ji taptų valstybės ramsčiu. Platonas 
pasiekia savo tikslą primesdamas visą kompleksą seksualumą, 
santuoką, nėštumą, vaikų gimdymą, jų auginimą, auklėjimą, 
naują santuoką ir paveldėjimą reguliuojančių ir kontroliuojan- 
čių normų??. Platono Atėnietis sako Kleinijui: „Tarkime, kad 
kas nors ketina leisti valstybei įstatymus apie tinkamą bendruo- 
menės elgesį viešajame gyvenime. Kas, jeigu jis mano, kad iš 
esmės neturėtų būti prievartos - net jeigu jis 2ali naudoti ją pri- 
vačiame gyvenime? Tarkime, jis mano, kad žmogui reikėtų leis- 
ti gyventi kaip tinkamam, užuot reguliavus kiekvieną jo žings- 
nį. Taigi jeigu jis atsisako leisti įstatymus, susijusius su privačiu 
gyvenimu, ir tikisi, kad piliečiai bus pasirengę laikytis įstaty- 
mų savo, kaip bendruomenės, viešajame gyvenime, tai labai 
klysta.“40 

Kad įveiktų pagundą pasiduoti skaldomosioms tendencijoms, 
Platonas auklės moteris „lygiai taip pat“ kaip vyrus, nes kitaip 
jos stokos to bendro siekio, be kurio valstybė yra pasmerkta 
būti tik pusiau valstybe. Įdiegti vienodą lyčių auklėjimą Platoną 
pirmiausia skatino ne socialinio teisingumo ar lygybės, ar indi- 
vidų teisių (tokia sąvoka, kaip mes ją suprantame, tuomet ne- 
egzistavo) motyvai, bet naudos sumetimai - tai buvo priemonė 
pasiekti jo svarbiausiąjį tikslą: visuomenės harmoniją ir vieno- 
vę. Pasak jo, kadangi moters „prigimtinė“ galimybė įgyti dory- 
bių yra menkesnė nei vyro, ji kelia didesnį pavojų visuomenės 
harmonijai nei jis. Dėl savo „silpnumo“ ji „linkusi slapukauti ir 


3? Plato, The Laws, trans. Trevor J. Saunders, passim. 
40 The Laws, p. 261-262. 

gudrauti“+!. Jos negalima palikti likimo valiai, nes valstybė gali 
prarasti kontrolę. Platonas įžvelgia (vėliau šiai įžvalgai naują 
pavidalą suteikė Rousseau ir šiuolaikinės feministės), kad pri- 
vati sfera, kurioje moterys gyvena tamsų ir atsiskyrėlišką gyve- 
nimą, nėra geriausia pilietiškumo mokykla, bet duoda pagrindą 
išugdyti nepasitenkinimą. Tai kodėl tada Platono moterys, ar 
daugelis jų, protestuoja prieš jų srities užvaldymą ir kontrolę, 
jeigu jas siekiama priartinti prie visuomeninės dalykų esmės? 
Platonas šį reiškinį susiejo su moters „slapukaujančia ir gud- 
raujančia“ prigimtimi ir su tuo, kad „moters prigimtinė galimy- 
bė įgyti dorybių yra menkesnė nei vyro“. Mes šiek tiek daugiau 
žinome apie žmogaus psichologijos gelmes, nei žinojo Platonas, 
ir galėtume geriau paaiškinti čia pasireiškiančią psichologiją. 
Be abejo, nemažai Platono laikų moterų pasižymėjo tokiomis 
savybėmis, kokias jis Įstatymuose priskiria privačioms žŽmonoms. 
Tačiau kyla klausimas - kodėl? Svarbiausia problema yra ne 
asmeninė Platono antipatija moterims, bet jo koncepcijos adek- 
vatumas iškilusiam uždaviniui. Čia Platono painokas „prigim- 
ties“ kategorijos traktavimas tampa lemiamas. Kaip matėme, jis 
atsisakė prielaidų apie žmogaus prigimtį, grindžiamų vien tik 
samprata, kad bendros kategorijos apsprendžia kiekvieną atski- 
rą į kategoriją įeinantį individą. Atrodo, kad daikto „prigimtį“ 
jis suvokia kaip vystymosi ar brendimo proceso rezultatą, nors 
čia esama tam tikro atotrūkio. Tačiau Platonas neabejotinai lai- 
kėsi nuomonės, jog daugumai individų „geriau“ (t.y. pravar- 
čiau visuomenės harmonijai) tiketi, kad visuomenėje egzistuo- 
jančios atlygių, statusų, privilegijų struktūros pagrindą sudaro 
natūralios arba prigimtinės jėgos. Jeigu politinėse kalbose būtų 
suabejota šiuo įsitikinimu arba įrodinėjama kas kita, šitai ska- 
tintų skepticizmą ir suaktyvintų vienybę skaldančias tendencijas. 
Užbaigdama šiuos apmąstymus apie Platoną glaustai išdės- 
tysiu, ką aš laikau nepriimtina kaina, kurią moterys, Platono 
pripažįstamos lygiavertėmis su valdovais vyrais, privalo sumo- 
kėti už šią privilegiją. Pirmiausia pasakysiu štai ką: tegu Platono 


41 The Laws, p. 262-263. Žr. taip pat: Christine Garside Allen, „Plato on Wo- 
men“, Ferninist Studies, p. 131-138. 

sargybiniai yra išmintingi, turi galią ir valdo idealią valstybę, 
tačiau jų, kaip vyrų ir moterų, o ypač moterų, žmogiškasis ta- 
patumas yra pažeistas. (Prisiminkime, kad Platono moterys sar- 
gybinės tiesiai iš situacijos, kurioje jos yra priklausomos ir ne- 
turi nei visuomeninio-politinio, nei filosofinio balso, patenka į 
pasaulį, kuriame jų balsas yra anapus laiko. Iš priklausomybės 
tylos į ekstralingvistinės Tiesos tylumą!) Pirma, prielaida, kad 
tai, ar aš esu moteris, ar vyras, yra neįdomus, atsitiktinis teigi- 
nys apie mane, o ne esminis ir įdomus manojo tapatumo pama- 
tas, yra klaidinga“?. Moterys labiausiai nukenčia dėl to, kad Pla- 
tonas neigia biologinį vientisumą, nes jos mažiausiai gali išvengti 
biologinių imperatyvų. Gal Platonas ir nenori suabsoliutinti „to- 
kios pačios prigimties“ valdymo reikalui sąvokos ir teigti, kad 
vyrų ir moterų prigimtys yra identiškos, tačiau giluminės sąsa- 
jos Platono tekstuose labai aiškiai rodo, kad būtent tai jis turi 
omenyje. Platono požiūriu, tam tikra gilia prasme tik siela yra 
reali. Jo seksualinis asketizmas sustiprino filosofinį požiūrį, kad 
kūnas ir dvasia, troškimas ir veiksmas gali būti atskirti“. Jeigu 
mano kūnas nėra nepajudinamas to, kas esu „Aš“, pamatas — 
įkurdintas laike ir erdvėje, turintis tam tikras savybes, unikalias 


42 Platono argumentai grindžiami įsitikinimu, kad asmens tapatumas nėra es- 
mingai susijęs su kūno tapatumu. Tačiau Peteris Winchas pažymi, kad vyriškumas 
ir moteriškumas nėra tiesiog gyvenimo komponentai, kad tai - jo modusai. „Taigi 
vyriškumo ir moteriškumo sąvokos akivaizdžiai reikalauja viena kitos. Vyras yra 
vyras moterų atžvilgiu, o moteris yra moteris vyrų atžvilgiu. Tad vyro santykio su 
moterimis forma yra labai svarbi dėl tos reikšmės, kurią jis gali priskirti savo paties 
gyvenimui. Vulgarus moralės tapatinimas su seksualine morale išties yra vulgarus, 
tačiau tai yra svarbios tiesos suvulgarinimas.“ (Peter Winch, „Understanding a 
Primitive Society“, in Rationality, ed. Bryan Wilson, p. 110.) Tolesnį šios sudėtingos 
temos plėtojimą žr.: Sigmund Freud, The Ego and the Id, Standard Edition, vol. 19, 
p. 3-66; Jean Bethke Elshtain, „Against Androgyny“, Telos, p. 5-21; Richard Woll- 
heim, „Psychoanalysis and Women“, New Left Review, p. 61-70, kur Wollheimas 
psichoanalitiniu požiūriu aptaria kūno ir ego santykio raidą; Brian O'Shaugnessy, 
„The Id and the Thinking Process“, in Freud: A Collection of Critical Essays, ed. 
Richard Wollheim, p. 222-241. Skaitytojui verta perskaityti sudėtingas Bernardo 
Williamso esė šiuo klausimu, ypač: „Bodily Continuity and Personal Identity“, 
„Are Persons Bodies?“, in Bernard Williams, Problems of the Self, p. 19-25, 64-81. 

43 Žr.: John L. Hodge, Donald K. Struckman and Lynn Dorland Trost, Cultural 
Bases of Racism and Group Oppression, kur šiurkščiai, tačiau provokuojamai aptaria- 
mos, pradedant Platono „dualizmu“, tos Vakarų koncepcijos, vertybės ir instituci- 
nės struktūros, kuriomis remiasi „rasizmas, seksizmas ir elitizmas“. 

ypatybes ir raidos istoriją, — tai iš to puikiausiai gali išplaukti 
ypatingas sargybinių ir jo ar jos egzistencijos abstraktumas ir 
atskirumas. 

Sąlygos, kuriomis Platonas pripažįsta šios elitinės moterų 
grupės lygybę tokiai pat elitinei vyrų grupei tikslų, kuriuos 
pasirinko jis, o ne jos, savo, o ne jų nustatytu būdu, atžvilgiu 
priverčia nutilti. Iš esmės moteris iš anksto atsižada vilties isto- 
riškai sąlygotu balsu suprantamai papasakoti apie savo sociali- 
nę patirtį, savo ankstesnio privatizavimo sąlygas. Sargybinių 
filosofinė kalba, Platono aukščiausioji realybė, jai tikriausiai yra 
nerealybė, nes ji nepaliečia neišsenkamų jos specifinio biosocia- 
linio tapatumo šaltinių. Neistorinių, amžinų ir ekstralingvisti- 
nių Formų srityje nėra vietos baigtiniam, istoriškam, kalbą var- 
tojančiam „Aš“. Valstybėje piešiama visiškai abstrakti būsimos 
padėties vizija, neturinti nieko bendra su istoriniais žmonėmis, 
neturinti aiškaus ryšio su kokia nors atpažįstama praeitimi ir 
joje gyvenusiomis būtybėmis. 

Apžvelkime Platono piešiamą paveikslą: moterys, anksčiau 
pasmerktos privatumui ir tylėjimui, staiga išstumiamos į val- 
dantįjį elitą (bendros žmonos) - matyt, todėl, kad jos išgyveno 
Formų pažinimą teikiantį procesą ir nėra įklimpusios į doxa ar 
net orthe-doxa. Tačiau moteris, pirmą kartą atgavusi žadą po 
socialiai nulemto viešo tylėjimo periodų, tikrai daug kalbės doxa 
lygmenyje, nes ji nesistemingai išlieja tai, ką sužinojo ir patyrė 
savo pačios pasaulyje. Stengdamasis pagrįsti, kodėl moterys tin- 
ka valdyti jo „žodžiais“ kuriamoje valstybėje, Sokratas pateikia 
daugybę puikių argumentų, tačiau nesunku suprasti, kad mo- 
terys, pakitus nutildančioms aplinkybėms atsidūrusios tarp iš- 
rinktųjų, tikriausiai žinojo, jog jos čia atsirado pirmiausia dėl to, 
kad sargybiniams reikėjo daugintis. Siuo klausimu Platonui yla 
pernelyg dažnai išlenda iš maišo. Jo idealas tikriausiai būtų bu- 
vusi tam tikra partenogenezė, kai vyriškasis elitas ir metaforiš- 
kai, ir realiai galėtų duoti sau gyvybę. Tačiau šis metodas, apie 
kurį užsimenama Platono estetikoje, nei galėjo duoti biologinių 
palikuonių, nei leido Platonui raginti tokiu pačiu būdu per- 
žengti lyties tapatumą. Tik savojo lyties tapatumo kaina būty- 
bės, dialoguose paprastai sužadinančios suterštumo vaizdinius, 
individai, neturintys viešo balso ar vaidmens, abstrakčiai 

įtraukiami į filosofinį kalbėjimą, įgalinantį pasiekti politinę val- 
džią. Kokia moteris sutiks su lygybe elitinei vyrų grupei tokio- 
mis sąlygomis — sąlygomis, kurios padaro ją benamę ir atima iš 
jos psichoseksualinį ir socialinį tapatumą? 

Bijau, kad tai, jog Platonas kartais laikomas geriausiu mote- 
rų draugu tarp Vakarų tradicijos politinių mąstytojų iki to me- 
to, kai plunksną į rankas paėmė Johnas Stuartas Millis, daugiau 
pasako apie šią tradiciją negu apie Platoną, kuris, nuleistas ant 
žemės, stoja prieš mus su visomis savo ydomis - pliuralizmo, 
įvairovės, ginčų ir skirtingų Žmonių nuomonių netoleravimu. 
Platonas kontroliuoja pasitelkęs aukščiausiąją išmintį, bet vis 
tiek tai yra kontrolė. Įrodinėti moters labui, kad jos prigimtis 
tam tikrų aktualių tikslų atžvilgiu yra tapati vyro prigimčiai, 
reiškia pateikti, viena vertus, įtikinhamus argumentus, glūdin- 
čius, kita vertus, struktūroje, žadančioje tik Pyro pergalę tar- 
naujant tikslams, kuriuos formuluojant moterys nedalyvavo. Pla- 
tono vizijoje nėra dinamikos ir kintamo veiklos lauko. Jo estetiška 
tvarka, jeigu ji tobulai veikia, yra nesudrumsčiama kaip mirtis. 

Platono garbei reikia pripažinti, kad teigdamas statiškos po- 
litikos vertybes ir tvarką bei harmoniją kaip jos svarbiausiąjį 
raison d ėtre jis atsisakė atsimesti nuo išvadų, išplaukiančių iš jo 
paties idėjų. Menkesnės sielos gali laikyti tam tikrą schemą lo- 
giška, racionalia, net parankia socialinei santvarkai, bet atmesti 
tai, ko reikalauja gydymas. Tačiau Platonas išsiveržia į priekį su 
santvarkos vizija, kurioje atmetamas tradicinis socialinių ryšių 
ir santykių tinklas siekiant svarbesnio tikslo, kurioje žmogaus 
kūnas nėra jo „Aš“ tapatumo pamatas, kurioje suardomi vaiko 
ir tėvų santykiai, į pirmą vietą iškeliant politinius tikslus, kurio- 
je turintys kitokį požiūrį nutildomi arba jų atsikratoma“*. Ne- 
sunku nuspėti, kad jeigu Platonas būtų galėjęs pašalinti naktį 
sujundančius Žvėris, jis būtų tai padaręs. Parodydamas, kokios 


* Plg.: Robert Paul Wolff, „There's Nobody Here But Us Persons“, in Women 
and Philosophy, ed. Carol Gould and Marx Wartofsky, p. 128-144. Wolffas įrodinėja, 
kad meritokratija, taikanti vien universalistinius kriterijus, pavers visus Žmones 
„Visiškai viešais asmenimis“, galutinai sugriaus tradicines socialinio gyvenimo for- 
mas ir taps monumentu tiems „klasikinio liberalizmo idealams ir vaizdiniams“, 
kuriuos keistai pranašauja Platonas. „Be to, - tęsia Wolffas, - tai bus galutinis 
žmogaus žmogiškumo paneigimas“ (p. 141). 

absoliučiai racionalistinės, meritokratinės santvarkos reikalauja 
vienos formalių ir abstrakčių kriterijų sistemos taikymas visiems 
žmonėms ir jų vertinimas remiantis ja, Platonas primena mums, 
kad mūsų gyvenimo pagrindimas niekada negali būti visiškai 
racionalizuotas, jeigu savo individualų tapatumą, savo santy- 
kius su kitais ir savitas savo gyvenimo istorijas mes laikome ne 
atsitiktiniais ir nereikšmingais, bet esminiais ir svarbiais daly- 
kais. 


Vyro politika, moters privatizavimas: Aristotelis 


Aristotelis lyg ir leidžia atsikvėpti nuo didelių Platono reika- 
lavimų. Jis ne iš tų mąstytojų, kurie kuria spindintį Miestą ant 
kalvos. Tačiau jo reputacija tarp šiuolaikinių feministinės pa- 
kraipos mąstytojų prastesnė negu Platono — visiems Žinoma, 
jog jis nedviprasmiškai pajungė moterį remdamasis tuo, kad 
šito reikalauja jos prigimtis. Aristotelis moterį visiškai panardi- 
na oikos, arba namų ūkyje, atima iš jos bet kokią galimybę viešai 
kalbėti ar vaidinti visuomenėje tam tikrą vaidmenį, užkerta ke- 
lią moters keitimuisi bėgant laikui. Šią tvarkingą sistemą Aris- 
totelis sukonstravo remdamasis tam tikromis teleologinėmis prie- 
laidomis ir aiškinamąja teorija, išplaukiančia iš šių prielaidų, 
kurios neišvengiamai turėjo įtakos jo išvadoms apie moteris, 
vyrus ir politiką“. Tiems mąstytojams, tarp jų ir feministams, 
kurie neaptarinės Aristotelio dėl tų nepriimtinų išvadų, kurias 
jį paskatino padaryti jo metodas, gali nepavykti surasti sąsajas 
su kitais jo filosofijos aspektais, kurie iki šiol įkvepia žmones, 
atsidėjusius visų dalyvavimu grindžiamo, normatyvinio politi- 
nio gyvenimo idealo kūrimui ir palaikymui. Aš glaustai paaiš- 
kinsiu Aristotelio metodą, nes tai yra būtinas pirmasis žingsnis 
analizuojant jo požiūrį į viešumą ir privatumą. 

Pasak Aristotelio, kiekvieno daikto tikslo priežastį galima 
nustatyti atkreipus dėmesį į jame nuo pat pradžių glūdinčių 


45 Žr. Jean Bethke Elshtain, „Moral Woman/Immoral Man: The Public/Private 
Distinction and Its Political Ramifications“, in Politics and Society, p. 453—473. Nors 
aš remiuosi šia esė, tačiau mano išvados apie Aristotelį nėra tokios vienareikšmės 
kaip anksčiau. 

sugebėjimų realizavimą. Atsakydamas į klausimą, iš kur žino- 
ma, kokie sugebėjimai ar galimybės glūdi tam tikroje esybėje, 
atskirame kategorijos x individe, Aristotelis kaip pavyzdį nuro- 
do pasibaigusį šios kategorijos tapsmą kaip empiriškai stebimą 
faktą. Pasibaigus tapsmui įžvelgiama galimybė. „Tai, kas kiek- 
vienas daiktas yra pasibaigus jo augimui, - rašo jis, - mes va- 
diname to daikto prigimtimi, ar tai būtų žmogus, ar arklys, ar 
šeima.“* Aristotelio teleologinis determinizmas taikomas tiek 
gamtos, tiek socialiniams objektams ir kategorijoms - ir povui, 
ir poliui. Empiristinis požiūris paskatino jį atmesti tų nemate- 
rialių esybių, kurios Platonui buvo reikalingos išspręsti vienio 
ir daugio problemoms ir žodžiais pralenkti savo metui, egzista- 
vimą. Tačiau pripažindamas, kad primityvus empirizmas nėra 
alternatyva Platono metafizikai (negalima kurti koncepcijų, jei- 
gu visa, kas egzistuoja, yra tik iš esmės skirtingų atskirybių 
aibė)*?, Aristotelis nusprendė sukurti metodą, apimantį „forma- 
lųjį“ ir „materialųjį“ principus. Formalusis pradas yra tvarko- 
masis principas, kuriuo vadovaujantis pagaunamos ir suvokia- 
mos atskirybės. Jis turi teleologinio imperatyvo galią. Kita vertus, 
materialūs principai egzistuoja tarp savybių, santykių, aplinky- 
bių - jie negali sutvarkyti visumos. 

Pasak Aristotelio, kiekvieno atskiro daikto tikslas yra iš anksto 
nulemtas: jam skirta realizuoti savo esmę. Vadinasi, kalbėti apie 
kokio nors x „gėrį“ visuomet galima tik jo funkcijos atžvilgiu, 
o ši funkcija išplaukia a fortiori iš jame glūdinčio teleologinio 
principo. Kaip ir šių dienų funkcionalistai, daug ką perėmę iš jo 
metodo, Aristotelis teigia, kad galima nustatyti, kas yra daiktas 
(asmuo, institucija) jo funkcijos arba „tikslo“ požiūriu. Taip kar- 
tu nustatomi ir vertinimo kriterijai. T.y. jeigu mes galime pasa- 
kyti, kokia yra x funkcija, mes galime pasakyti, koks geras yra 
x, arba galime pasakyti, kad x yra geras tiek, kiek jis atlieka 
savo funkciją. Kadangi vieno x funkcijos iš esmės negali perimti 
kitas, Aristotelio sistema, nepaisant jos nelankstumo, leidžia tam 
tikrą įvairovę vienyje. Jis neišbraukia daugio siekdamas vienio. 


*6 Aristotelis, Politika, 1252b. 
47 Aristotle, Metaphysics, trans. Richard Hope, p. 51. Plg. p. 19-20. 

Jį gąsdino tai, kad Platonas užlygino arba ištrynė tam tikras 
perskyras, tarp jų — viešumo ir privatumo, nes tai atvėrė gali- 
mybę visas socialines sferas apimti viena kategorija*8. Aristotelis 
nusprendė nenutolti nuo to, ką jis laikė regimu įvairių sferų ir 
skirtingos veiklos sutvarkymu savo ir kitose visuomenėse, ir 
bent kai kurias iš jų pertvarkyti ar suteikti joms teleologinio 
primygtinumo. Kaip matysime, kai kur Aristotelio pateiktame 
socialinio gyvenimo apibūdinime teleologija nesiskiria nuo tau- 
tologijos. 

Nors Aristotelis tikėjo džentelmenišku Aukso viduriu ir pa- 
tarė vengti kraštutinumų, to meto graikų visuomenė buvo kraš- 
tutinumų civilizacija: jos pamatą sudarė vergovė, klestėjimą lė- 
mė pats brutaliausias imperializmas, jos mąstyme ir praktikoje 
vyravo mizoginija, joje nuolat kildavo konfliktai ir krizės. Ne- 
paisant to, pateikdamas savo gamtos ir socialinių objektų siste- 
mą Aristotelis surezgė logišką paaiškinimą, kodėl turi būti taip, 
kaip yra. Jeigu daugumai situacija nėra labai maloni ir palanki, 
tai ne jo reikalas, kol nedaugelis palaiko tam tikrą pusiausvyrą, 
kol dalykai funkcionuoja sklandžiai. Aš noriu pasakyti, kad Aris- 
totelio metodas glaudžiai susijęs su ideologija, kuri izoliavo jį 
nuo šiurkščios graikų gyvenimo tikrovės, pateikdama kartu ir 
šios tikrovės paaiškinimą, ir jos pateisinimą. 

Kai kurie mąstytojai kritiškai vertino klasinę Aristotelio ar- 
gumentų prigimtį. Pavyzdžiui, Stuartas Hampshire'as aptarda- 
mas Etiką teigia: „Iš Aristotelio teorijos išplaukia, kad tarp pa- 
pročių ir moralės nėra esminio skirtumo““?. Pasak Alasdairo 
Maclntyre'o: „Etikoje pateiktas dorybių sąrašas neatspindi pa- 
ties Aristotelio asmeninio pasirinkimo ir vertinimo. Jis parodo, 
ką Aristotelis laiko „džentelmeno kodeksu“ to meto graikų vi- 
suomenėje. Kaip ir analizuodamas politines santvarkas, graikų 


28 Metaphysics, p. 44. Metafizikoje Aristotelis tvirtai pasisako už alternatyvių 
aiškinamųjų požiūrių, tinkamų daugeliui įvairių mokslų, tarp jų ir filosofijai, „moks- 
lui apie tikslą ir gėrį“ (p. 43), įvairovę. Jis teigia, „kad yra daug būdų, kuriais 
žmonės gali pažinti tą patį daiktą. ... Taigi kiekvienas iš šių mokslinio aiškinimo 
tipų atrodys esąs skirtingas pažinimo tipas, bet jis gali suteikti mums išminties“ 
(p. 44). Šiuolaikinius epistemologinio monizmo ir pliuralizmo problemų svarsty- 
mus žr.: Criticism and the Growth of Knowledge, ed. Imre Lakatos and Alan Musgrave. 

4? Stuart Hampshire, Public and Private Moralitų, p. 28. 

gyvenimą jis laiko norminiu.““? Jeigu MacIntyre'as ir Hamp- 
shire'as teisūs, Aristotelis ne tik buvo visiškai patenkintas savo 
visuomenės socialine santvarka, bet ir racionaliai ją paaiškino. 
Vėliau aš išanalizuosiu šį kaltinimą, pirmiausia schemiškai su- 
formuluodama ir sukritikuodama esminius viešumo ir privatu- 
mo teorinio atskyrimo aspektus, išryškėjančius iš Aristotelio Poli- 
tikos, nes jo tipologija padarė milžinišką įtaką vėlesnėms viešumo 
ir privatumo sampratoms. Po šios tiesmukos kritikos aš subti- 
liau pažvelgsiu į specifinius Aristotelio minties aspektus. Ga- 
liausiai išanalizuosiu, kodėl tarp šiuolaikinių politinių mąstyto- 
jų esama tokių, kurie Aristotelio raštuose randa politikos kaip 
veiklos formos ir pilietybės kaip dalyvavimu grindžiamo viešo- 
jo tapatumo kriterijaus sampratą, kuri tebėra rezonuojanti. 
Aristotelio teleologinio metodo ir funkcionalizmo požiūriu, 
kiekvieno atskiro daikto tikslas yra atlikti funkcijas, kurias tik 
jis vienas gali atlikti. Tai teisinga vergų iš prigimties, moterų, 
net didesnių ar mažesnių susivienijimų atžvilgiu. Žinodamas 
Platono teiginį, kad moters prigimties negalima apibūdinti sim- 
pliciter ir kategoriškai nusakyti individualiais atvejais, Aristote- 
lis lieka nepajudinamas. Nors jis priešpriešinamas Platonui kaip 
įvairovės gynėjas ir pliuralizmo draugas, kai kuriais klausimais 
jis yra kategoriškas ir nepalenkiamas. Vienas iš tokių klausi- 
mų - moters prigimtis ir iš jos kylanti funkcija. Aristotelis kal- 
ba apie tai, kad moteris „iš prigimties“ yra žemesnė, o tai, jo 
teigimu, paaiškina ir pateisina žemesnę moters socialinę ir po- 
litinę padėtį; vadinamuosius „vyriškąjį“ ir „moteriškąjį“ pradus 
jis lygina su formaliuoju ir materialiuoju savo epistemologijos 
pradais. Metafizikoje jis rašo: „... nes moteriškasis pradas apvai- 
sinamas vieninteliu apvaisinimo aktu, tuo tarpu vyriškasis pra- 
das apvaisina daug moteriškųjų. Taigi lytis yra materijos ir for- 
mos atitikmuo.“"! Vyras, tęsia jis, sueities metu įdiegia žmogaus 
formą. Moteryje jis palieka mažytį homunkulą, kuriam moteris 
yra tarsi indas, kol ši būtybė bręsta. Pati moteris nesuteikia 
nieko esmingo ar lemiamo. Savo jau ir taip dirbtinę moters 


0 MacIntyre, Short History of Ethics, p. 67. 
51 Metaphysics, p. 20-21. 

prigimties teleologiją jis paremia ydingu biologinių ir daugini- 
mosi procesų mokslu. 

Aristotelio nuomonę apie viešumą ir privatumą, moteris ir 
politiką nuspalvina jo ankstesnės teleologinės nuostatos. Pir- 
miausia jis pareiškia, kad geras gyvenimas įmanomas tik „baig- 
tinėje ir tobuloje bendrijoje“, o individams — tik dalyvaujant 
šioje bendrijoje??. Žmogus (turimas galvoje vyras) iš prigimties 
yra gyvūnas, kuriam skirta gyventi polyje“?. Visos bendrijos sie- 
kia tam tikro gėrio, tačiau tik polyje pasiekiamas aukščiausiasis 
gėris. Vadinasi, tik tie laisvi piliečiai, polites, kurie dalyvauja 
šiame gėryje, patys pasiekia gėrį?*. Moterys, vergai ir vaikai 
nedalyvavo ir negalėjo dalyvauti visapusiškoje dorybės ir pro- 
to, kurie buvo bendras lygių tobulos bendrijos dalyvių pavel- 
das, sklaidoje. Yra „esminis skirtumas“ tarp aukštesnio (laisvo, 
vyriškos lyties) ir menkesnio (nelaisvo, moteriškos lyties) asme- 
nų, nors šios dvi žmonių kategorijos yra susijusios neišvengia- 
mo viešpatavimo ir pavaldumo santykiais. Aristotelis pateisina 
šiuos santykius įžvelgdamas „iš prigimties valdančiojo ir valdo- 
mojo“ pradų „interesų bendrumą“ - tai būtina jiems, „kad išgy- 
ventų““?. 

Aristotelis nesutiko su nuomone, kad valdžia kitų atžvilgiu 
automatiškai susijusi su dorybe. Jis tikino, kad „pranokstantis 
kitus dorybe turi valdyti ... žemesniuosius“, kad valdžia turi 
būti susijusi su dorybe dar prieš tapdama šeimininko ir vergo 
arba vyro ir moters teisėto santykio elementų; vis dėlto kadangi 
pats tokio valdymo faktas numato, kad viešpataujančiajai daliai 
būdinga aukštesnė dorybė, t.y. žmogus negali tapti kito vergu, 
jeigu „nėra linkęs“ tapti kito nuosavybe ir suvokti visą šeimi- 
ninko protą bei dorybę, kurių pats stokoja““, Aristotelio idealio- 


32 Politika, 1252b. 

8 Politika, 1253a. 

54 Plg.: MacIntyre, Short History of Ethics, p. 63. „Žmogaus gėris apibrėžiamas 
kaip dorybę atitinkanti sielos veikla, o jeigu yra daugybė žmogaus privalumų ar 
dorybių, tai atitinkanti geriausias ir tobuliausias iš jų.“ 

5 Politika, 1252a. 

*6 Politika, 1254b (taip pat žr. 1-ą ir 3-ią pastabas angliškame Politikos vertime: 
Aristotle, The Politics, ed. and trans. Ernest Barker, p. 15). Aristotelis teigia: „Juk 
vergas iš prigimties yra tas, kas gali priklausyti kitam (dėl to kitam ir priklauso)“ 
(1254b). 


63 


I. VIEŠUMO IR PRIVATUMO VAIZDINIAI POLITINĖSE TEORIJOSE 


je valstybėje valdžia kito atžvilgiu buvo (tautologiškai) susijusi 
su dorybe. 

Namų ūkis buvo nevieša sritis, kuriai buvo priskirta moteris 
ir kuri ją apibūdino. Kadangi gėris, kurio siekė namų ūkis, bu- 
vo mažesnis gėris negu tas, kuris buvo polio tikslas, žmona- 
motina įgydavo tik ribotą „iš prigimties valdomojo“ dorybę, 
kuri buvo kitokio pobūdžio nei iš prigimties valdančiojo dory- 
bė??. Moterys turėjo protą netobulai, „nevaisingai“. Aristotelis 
teigia: 

„Todėl valdovas privalo turėti tobulą proto dorybę (nes kūrinys iš 
esmės yra meistro, 0 protas ir yra meistras), o kiekvienam kitam jos 
reikia turėti tiek, kiek jam pridera. Reikia manyti, kad tas pat pasaky- 
tina ir apie būdo dorybes, t.y. kad visi privalo jų turėti, tačiau ne 
vienodai, o tiek, kiek kuriam reikia savo paskirčiai atlikti.“?8 


Tos moterys, vaikai, vergai, „rankpelniai ir darbininkai“, ku- 
riuos Aristotelis skiria nuo laisvų piliečių vyrų, yra valstybės 
„būtina sąlyga“. Nors skirtingai negu piliečiai, kurie yra neat- 
skiriama polio dalis, jie nedalyvauja viešajame gyvenime per se, 
vis dėlto jie yra išankstinė sąlyga, nuo kurios priklauso tas vie- 
šasis gyvenimas“?. Valdovus ir valdinius Aristotelis lygina su 
fleitininkais ir fleitų dirbėjais: vienas naudojasi tuo, kas kito 
pagaminta“?. Kadangi klasė ar kategorija „moteris“ žemesnė už 
klasę ar kategoriją „vyras“, iš moterų atimta pilietybė, jos nu- 
šalintos nuo aktyvaus dalyvavimo polyje. Tik vyrai pasižymi 
piliečiui būtinais bruožais. „Pilietį ... iš visų požymių labiausiai 
apibrėžia dalyvavimas teisme ir valdyme““!, o „valstybe vadi- 
name pastarųjų aibę, paprastai sakant, užtenkamą pasiekti sau 
pakankamam gyvenimui““2. 

Aristotelio prisirišimą prie status guo liudija jo įrodinėjimas, 
kad moterys „iš prigimties“ yra žemesnės, ir įsitikinimas, kad 
vergas „iš prigimties“ yra nuosavybės dalis, visiškai priklauso 


57 Politika, 1260a. 

38 Ibid. 

?? Politika, 1278a. Plg., kaip Arendt giria Aristotelio pateiktą daiktų schemą 
(Arendt, Human Condition, p. 29 ff.). 

šeimininkui ir neturi kitokio gyvenimo ar būties, išskyrus tokį 
priklausymą““. Aristotelio moterys buvo idiotės graikiškąja šio 
žodžio prasme, asmenys, negalėję dalyvauti ir nedalyvavę po- 
lyje ar viešojo gyvenimo „gėryje“, individai, neturėję viešo bal- 
so, pasmerkti tylėjimui, kuris buvo jiems paskirta sritis ir jų 
gyvenimo sąlyga“*. Viešas balsas buvo teisė ir privilegija tų, 
kurie buvo paskelbti tobulai turinčiais protą ir dorybę. Moterų 
imbecillitus sexus tiko tik tuštiems apmąstymams, kurie buvo 
pagal jėgas jų ribotiems sugebėjimams. 

Politika, veiklos sfera, aukščiausiosios teisingumo sistemos 
sritis, teikė erdvę tai veiklai, kuri buvo polio tikslas. Viešieji 
asmenys iš esmės buvo atsakingi, protingi ir laisvi. Jie visapu- 
siškai dalyvavo privačiame gyvenime /7 polio gyvenime kaip 
neatskiriama jo dalis. Kaip tokie jie dalyvavo aukščiausiajame 
moraliniame gėryje, kurį turėjo pasiūlyti Atėnai, turint galvoje 
tvirtą Aristotelio nuostatą, kad politika svariai pretenduoja į 
pirmumą kitų žmonių veiklos rūšių atžvilgiu. Idealiu atveju 
geras Žmogus ir geras pilietis sutampa, tačiau esama ir gali būti 
išimčių. Bet Aristotelis nepripažino, kad išimčių gali turėti tei- 
ginys, jog visumos gyvenimas savo prigimtimi, tikslu ir paskir- 
timi yra aukštesnis už visų „mažesnių“ bendrijų, tarp jų ir šei- 
mos, gyvenimą. Moterys, absoliučiai privatūs asmenys, ne itin 
protingos, ribotos dorybės požiūriu, gyveno savo gyvenimą bū- 
tinybės srityje —- gyvenimą, savo esmės, tikslo ir paskirties at- 
žvilgiu laikomą žemesniu už politinį gyvenimą, tačiau funkci- 
niu požiūriu sudarantį būtiną laisvės srities sąlygą. 

Aristotelio teleologiniai principai ir socialinių santykių nesu- 
pratimas neleido jam įžvelgti tam tikrų reiškinių, kuriuos kiti 
būtų apibūdinę vadovaudamiesi kitokiu požiūriu. Užuot tie- 
siog papasakojęs, kokia buvo jo epocha, jis eina toliau. Pavyz- 
džiui, apibūdindamas moterį kaip žemesnę gyvybės formą, sa- 
votišką niekam tikusį vyrą (jos ribotumą neišvengiamai nulėmė 
jos prigimtis), Aristotelis palaikė to meto prietarus. Jo pažiūros 
buvo įtakingos ar įtikinamos dar gerokai po to, kai Atikos šlovė 
virto romantiškai mistifikuojamu istoriniu prisiminimu. 


63 Politika, 1256a. Plg.: MacIntyre, Short History of Ethics, p. 60. 
64 Politika, 1259b ir toliau. 

Dabar aš pereisiu į kitą plotmę ir išanalizuosiu ryškiausias 
Politikos ir Etikos ištraukas, kuriose gvildenamos problemos, ma- 
no manymu, sudaro interpretavimo pagrindą. Skaitydami Poli- 
tiką aptinkame vietų (Etikoje mažiau, bet net ir ten), kur Aristo- 
telio argumentai atrodo pritempti, netgi tendencingi. Čia 
pasitikėjimu savimi dvelkiančios jo prozos sklandi tėkmė užsi- 
kerta. Manau, kad šie dalykai, iš kurių keletą aš aptarsiu, Aris- 
toteliui buvo prieštaravimų sritis — prieštaravimų, kuriuos jis 
arba atsisakė pripažinti, arba pripažino, bet stengėsi užtušuoti. 
Pirma Politikos knyga prasideda gerai žinomu namų ūkio ir po- 
lio skirtumų aptarimu, kurį aš ką tik analizavau. Tačiau reikia 
pažymėti, kad žmogus yra gyvūnas, prigimties skirtas ne tik 
poliui, bet ir šeimai, - tai pabrėžiama Etikoje“?. Neverta polemi- 
zuoti dėl to, ko neįmanoma tvirtai nustatyti, - ar, Aristotelio 
požiūriu, žmogus-vyras „iš prigimties“ yra labiau politinis, ar 
šeimos gyvūnas; pakanka pasakyti, jog abu jis laiko „prigimti- 
niais“ ta prasme, kad jie tenkina žmonių poreikius ir realizuoja 
tam tikras žmonių galimybes, ir dėl to tampa įmanomas tam 
tikras gyvenimas. Tačiau darosi keista, kai Aristotelis teigia (tu- 
rėdamas galvoje, kad gamta nieko nedaro tuščiai), kad priežas- 
tis, kodėl Žmogus yra skirtas politinei bendrijai, ir būtent tik 
vyras, yra ta, jog jis „turi kalbą“**. Kalbėdamas žmogus pasako, 
kas yra naudinga ir kas nenaudinga, kas teisinga ir kas neteisin- 
ga. Kalbos turėjimas ir jos vartojimas yra esminė Žmogaus sa- 
vybė - reikia pasakyti, kad ir moters, nes nėra žinių, kad Aris- 
totelio laikais moterys būtų buvusios bežadės. 


65 Aristotelis, Nikomacho etika. Žr. samprotavimus, dėstomus pirmoje knygoje. 
Nepaisant Politikos pirmoje knygoje pateiktos schemos, Aristotelis dažnai negali 
aiškiai ir tiksliai apibrėžti, koks yra oikos ir polio santykis. Jis dvejoja. Teigiama, 
kad namų ūkis yra visumos (polio) dalis ir visuma būtinai ankstesnė už dalį. Iš 
šios abstrakcijos nėra jokios naudos, kai reikia apibūdinti abi sritis ir joms būdingą 
veiklą arba ką nors paaiškinti. Vienur Aristotelis sako, kad namų ūkis yra „polio 
dalis“, o moterys sudaro „pusę laisvų gyventojų“. Vyro santykis su žmona prily- 
ginamas „valstybės vyro santykiui su piliečiais“, kuris, pasak Aristotelio, stokoja 
aiškaus viešpatavimo ir priklausomybės, be to, jam nebūdinga šeimininko ir vergo 
santykio dinamika - jis veikiau yra primus inter pares pobūdžio. Tačiau tai nėra visa 
jo dėstymo esmė. 

66 Politika, 1253a. 

Gali pasirodyti, kad jeigu Žmonių giminė, vyrai ir moterys, 
kalba ir ši veikla yra esminė giminės savybė, nėra jokio aprio- 
rinio pagrindo skirstyti lytis pagal veiklą ir funkciją, kurį patei- 
sintų „prigimtis“. Tačiau skaitydami Aristotelį sužinome, kad 
jis niekada tuo nesuabejoja, netikėtai nukreipia dėmesį į kalbą, 
o netrukus jau traukia savo giesmę apie tai, kad „visuma būti- 
nai pirmesnė už dalis“. Kai Aristotelis nuklimpsta į savo teleo- 
loginius samprotavimus, apskritai sugriaunamas jo neišplėtotų 
kalbos komentarų įtaigumas. Sunku nuvyti įkyrią mintį: jeigu 
akivaizdu, kad moteris vartoja kalbą, o kalba savo ruožtu liu- 
dija Žmogaus sugebėjimą protauti ir unikalią žmogišką ypatybę, 
yra priemonė, įgalinanti žmones išdėstyti savo argumentus bei 
teiginius ir perimti dalyvavimui politikoje reikalingas vertybes, 
kodėl iš moterų metodologiškai ir politiškai atimamas Žžadas 
nustumiant jas į sritį, kurią Aristotelis teigia esant jei ne bekal- 
bę, tai bent jau stokojančią reikšmingos kalbos? 

Dalykai tampa miglotesni, kai Aristotelis pirmoje knygoje 
grįžta prie žmogaus kaip kalbančio gyvūno ir teigia, kad būtent 
dėl kalbos vartojimo tapo įmanomi šeima ir polis. (Iš tiesų pa- 
grįstai galima teigti, ko nepadarė Aristotelis dėl savo nuostatos 
apie viešosios srities pirmumą, kad būtent šeimoje vaikai pra- 
deda vartoti ir reaguoti į kalbą, kuri iš esmės mus, ir vyrus, ir 
moteris, sužmogina.) Čia jis pareiškia, kad Gamta, teleologinių 
imperatyvų kūrėja, apdovanojo žmogų (iš konteksto aišku, kad 
turimas galvoje tik vyras) sugebėjimu protingai kalbėti, nes Gamta 
turėjo omenyje tikslą — sukurti „politinį gyvūną“. Moteris, taip 
pat vartojanti kalbą, nesugeba protingai kalbėti: dėl to ji tampa 
namų ūkio gyvūnu, nes dėl neprotingos kalbos, netobulo suge- 
bėjimo protauti, menkesnės dorybės ir galios stokos ji tinka „Že- 
mesnei“ sričiai. Išvada aiški, tačiau kelias į ją miglotas - politi- 
nis gyvūnas yra būtybė, kuri būtų laikoma bailia, jeigu būtų 
tokia narsi, kaip „narsi moteris“ (išskirta mano)??. Moterims taip 
pat stinga narsumo. 

Zoon politikon, apdovanotam visais sugebėjimais, kaip jo kla- 
sės ir lyties teleologinė prigimtinė teisė būdinga „dorybė“ tų, 


67 Politika, 12776. 

kurie „iš prigimties valdo“. Tvirtindamas, kad pranokstantis 
kitus dorybe, neturinčia nieko bendra su tuo, kas paprastai lai- 
koma moraline dorybe, turi vadovauti tiems, kurie neprilygsta 
jam šia ypatybe, nepelnytą iš prigimties valdančiųjų „dorybę“ 
Aristotelis pasitelkia kaip vieną iš nelabai įtikinamų graikų ins- 
titucijos — vergovės — pateisinimų. Aristotelio „dorybė“ (jis var- 
toja terminą kalokagathia) yra „ypatybė žmogaus, kuris yra kar- 
tu ir gražus, ir geras““?, ir tuo metu buvo pasitelkiama apibūdinti 
tikram džentelmenui. Tokia „dorybė“ nusipelno viešpatauti žmo- 
noms, žemesniesiems, vergams. Atrodo, tokia jau Aristotelio 
lemtis — prisegti tam tikrą bruožą ar požymį, susijusį su klase, 
o ne su kokiu nors esminiu proto ar dvasios aspektu. Etikoje 
Aristotelis su šia „dorybe“ susieja įvairiausius dalykus - laimę, 
palaimą (moterims ji praktiškai neįmanoma), piliečių tobulumą. 
(Be to, yra bendra dorybė, arėtė, kurią sudaro nuosaikumas, 
narsumas ir išmintis.) Moterys gali turėti kalbos dovaną, tačiau 
joms stinga sugebėjimo racionaliai apmąstyti, jos atskirtos nuo 
to, ką Aristotelis laiko veikliu gyvenimu, joms užkirstas kelias 
turėti ir realizuoti aristoteliškąją „dorybę“. 

Skaitant Aristotelio išvedžiojimus apie „prigimtinį valdymą“, 
susietus su neįtikinama dorybės sąvoka, sunku atsikratyti įspū- 
džio, kad jie neadekvatūs sprendžiamam uždaviniui. Iš tiesų jis 
stengiasi pagrįsti ir pateisinti vergovę. Moterų padėtis niekur 
išsamiai neaiškinama. Matyt, moterų likimas graikams nebuvo 
rimta moralinė problema, kokia buvo vergovė, kaip galima spręs- 
ti iš Aristotelio nuodugnesnių pastangų ją pateisinti ir paaiškin- 
ti. Kad ir kaip ten būtų, Aristotelis yra mąstytojas, patenkintas 
savo likimu ir „dorybe, pritinkančia džentelmenui“, žmogui, 
laisvam nuo būtinybės naštos. Nors Aristotelio užsispyrimas 
išsaugoti socialinių formų pliuralizmą žavi, konkretūs jo gina- 
mi suskirstymai ir pateikiami jų pateisinimai mūsų požiūriu 
atrodo kaip dūmų uždanga, turinti paslėpti piktnaudžiavimą, 
tam tikrų žmonių išnaudojimą ir jų raidos slopinimą, kad kiti 
galėtų dalyvauti „iš prigimties“ valdančiųjų „dorybėje“. 


68 Politics, p. 34, žr. 2-4 past. 

Kai susimąstome apie tai, ką ir kokius dalykus Aristotelis 
pašalina, išbraukia, nustumia į šalį arba turi subordinuoti, dė- 
mesio centre atsiduria klasinių, seksualinių ir kultūrinių prieta- 
rų kompleksas. Veikia mažiausiai trys imperatyvai: 1) prisiriši- 
mas prie teleologinės schemos, kuri diktavo tam tikras išvadas; 
2) susijimas su gyvenimo būdu, kuriam tebegyvuojanti sociali- 
nė santvarka buvo naudinga, jeigu Žmogus priklausė „laisvės“ 
sričiai; 3) kraštutinumų ir rietenų vengimas. (Kokios nors anks- 
čiau nustumtos grupės pasirodymas viešojoje arenoje kursto ne- 
santaiką ir bent jau kurį laiką trukdo civilizuotai susikalbėti.) Be 
to, kaip Aristotelio politinio mąstymo aspektas reiškėsi vienas 
ypatingas imperatyvas, skatinęs užimti gynybinę poziciją. Aš 
turiu galvoje plačiai paplitusią moterų „privačios“ galios bai- 
mę, persmelkusią Atėnų visuomenę, ypač motinos baimę. Ši 
baimė priversdavo žmogų palikti namus ne tik pasitraukiant iš 
jų fiziškai, bet ir atsiribojant nuo „namų“ emociškai, net politiš- 
kai. Aristotelio tekstuose rasime šį ketvirtąjį imperatyvą pare- 
miančių teiginių: prisiminkime jo teiginius apie polio „prigim- 
tinį pobūdį“ — jis egzistuoja tam, kad apibrėžtu mastu patenkintų 
atskirų vyrų poreikius, tai įrodinėjama ne kartą, — ir jo pakanka- 
mumą sau. Kitaip tariant, nėra reikalo eiti namo, kad patenkin- 
tum savo poreikius, nes tarp to, ką gali suteikti namų ūkis, nėra 
nieko, ko negalėtų suteikti sau pakankamas polis, kuris gali 
palikti ūkį be reikalingų dalykų. Atėnų vyrai tarsi blaškosi tarp 
dviejų galingų jėgų laukų - Motinos ir Agoros, namų ūkio ir 
polio, privatumo ir viešumo - ir pasirenka galimybę išbandyti 
savo laimę už namų sienų, išgarsėti vieša veikla, dažnai - ka- 
riaudami (nedaugelis - kontempliatyviu gyvenimu), užuot su- 
sidūrę su tuo, ką Johnas Knoxas vėliau pavadins „siaubingu 
moterų valdymu“. 

Jeigu Aristotelio teorijoje nerastume nieko daugiau, tik dau- 
gybę ideologinių gyvenimo būdo pateisinimų, jis nebūtų labai 
įdomus šiuolaikinei politinei minčiai; tačiau Aristotelio pasiten- 
kinimas Atėnų socialine santvarka - tai dar ne viskas. Lieka jo 
sukurtas politinės srities kaip siekiančios tam tikro visuomeni- 
nio, moralinio „gėrio“ ir pilietybės kaip veiklos formos, orien- 
tuotos į visumos gerovę, vaizdinys. Jis atkakliai teigė, kad „po- 
litinės bendrijos tikslą ... svarbiau pasiekti ir paremti, jis yra 

esmingesnis už individo tikslą““?, ir šis teiginys sudaro jo poli- 
tinės teorijos pamatą. Tad Aristoteliu domimasi ne dėl jo pras- 
tos teleologijos, bet dėl politikos vizijos, kuri tebėra gaji. Štai 
kur jis galėtų pamokyti feminizmą, kuris stokoja gyvybingos 
politikos ir politinės bendrijos vizijos, ir todėl jam nepavyko 
sukurti pilietybės idealo. (Aš grįšiu prie šių teiginių 5-ame 
skyriuje.) 

Ironiška, kad mąstytojas, ryžtingai pripažinęs ir palaikęs nu- 
šalinimo politiką, tapo dalyvavimo politikos simboliu. Brianas 
Fay savo aštrią apybraižą apie normatyvinį politikos idealą pra- 
deda pavadindamas savo pastangas „aristoteliškosios politikos 
koncepcijos“ dalimi. 

„--- pasak šios teorijos, „politika“ apima sąmoningas Žmonių pa- 
stangas reguliuoti, tvarkyti ir kontroliuoti savo kolektyvinius reikalus 
ir veiksmus, nustatyti savo visuomenės tikslus, tuos tikslus įgyvendinti 
ir įvertinti. Šiuo požiūriu politikoje svarbiausia yra žmonių sąveika ir 
dalyvavimas pagal tarpusavyje nusistatytas ir pripažintas taisykles, kai 
jie įsijungia į šį bendruomenės įstatymų kūrimo ir administravimo pro- 
cesą; kitaip tariant, svarbiausia yra įtraukti piliečius į jų pačių kolek- 
tyvinio tapatumo nustatymo procesą.“70 


Fay daro išvadą, kad „žmonės gali būti laisvi tik tada, kai jie 
dalyvauja nustatant jų gyvenimo sąlygas“?!: visa tai, ir ne tik 
tai, Fay vadina „aristotelizmu“. Cornelius Castoriadis susieja 
Aristotelį su Marxo teorija, nes Aristotelio klausimas yra politi- 
nis klausimas, politinės bendrijos, visuomenės pamatas, kaip 
visuomeninių individų formavimas, kaip teisingumas, kaip mai- 
nai - kur susiduria physis ir nomos“??. Castoriadis tvirtina, kad 
Aristotelis, o ne Marxas, yra politikos raktas, nes politika yra 
veikla, lemianti mūsų ypatingą savęs kaip laisvų asmenų, pilie- 
čių ir moralinių veikėjų suvokimą. Fay, Castoriadis ir kiti ne- 
abejotinai bent netiesiogiai atsakė sau į klausimą, ar Aristotelio 
aiškinimo logika yra veikiau neišvengiamai, o ne istoriškai su- 


6 Politics, p. 355 (iš I priedo „Aristotelio politikos koncepcija Etikoje ir Retori- 
koje“). 

"O Fay, Social Theory and Political Practise, p. 54. 

A Ibid. 

72 Cornelius Castoriadis, „From Marx to Aristotle, From Aristotle to Us“, Social 
Research, p. 672. 

sijusi su moterų, vergų ir nelaisvų žemutinių klasių nušalinimu 
nuo dalyvavimo politiniame gyvenime. Jų požiūriu, Aristotelio 
dalyvavimo samprata yra iškilus indėlis į politikos kaip žmonių 
veiklos prasmės tęstinumo, paskirties ir prigimties supratimą. 

Tai, kad pats Aristotelis kai kurias žmonių kategorijas nuša- 
lino nuo politikos, neturėtų mūsų saistyti, jeigu vadovaujamės 
nuostata, kad vergų gamyba ir oikos gamybos ir reprodukcijos 
aristoteliškoji versija nebūtinai turėjo būti politinės veiklos struk- 
tūrinė atrama. Iš daugumos šiuolaikinių mąstytojų, atrodo, tik 
Arendt nelabai trikdo panašios pilietybės prielaidos“. Tačiau 
aiškinamųjų politikos teorijų vertinimo būdas numato galimybę 
atmesti atskirus vertinimus, išplaukiančius iš bendrosios teori- 
jos (Aristotelio vergovės teorijos) neatsisakant visos aiškinimo 
logikos (Aristotelio politikos kaip veiklos formos). Svarbiausia 
ištirti, ką galima išmesti nesugriaunant visos teorijos struktū- 
ros, kad atsisakant atskirų aiškinimo aspektų nebūtų išmestos 
ir alternatyvos, kurioms pritariama. 

Tai leidžia feministinės pakraipos mąstytojams pasinaudoti 
Aristoteliu siekiant savo tikslų, griebtis pilietybės sąvokos kaip 
kolektyvinio ir individualaus viešojo tapatumo kriterijaus ir at- 
kakliai jos laikytis. Kol kas feminizmas stokoja tokios vizijos, 
tačiau ją turi ir atkartoja kitos šiuolaikinės minties formos — 
pavyzdžiui, žmogus traktuojamas kaip actus humanus, kurio ga- 
limybės (potentia) gali būti aktualizuotos tik veikiant „kartu su 
kitais“74. Šis šiuolaikinis aristotelizmas, praturtintas sudėtingu 
kitos mąstymo tradicijos statiniu, grįžta prie Aristotelio, kai Ka- 
rolis Wojtyta (dabar popiežius Jonas Paulius II) teigia: „... da- 
lyvavimas kaip asmens esmė yra kiekvienos žmonių bendrijos 
svarbiausias bruožas“"?. Ištraukoje, itin prasmingoje feministi- 
nės pakraipos mąstytojams, ieškantiems alternatyvų nelanks- 
tiems funkcionalistiniams žmogaus apibrėžimams ar tokiam pat 
nelanksčiam invaironmentalistiniam determinizmui, Wojtyta ra- 
šo: „Veikla padeda mums geriausiai įžvelgti įgimtą Žmogaus 


73 Žr.: Arendt, Human Condition. 

"4 Karol Wojtyta (Pope John Paul II), The Acting Person, trans. Andrej Potocki, 
p. 275. 

75 Ibid., p. 276. 

esmę ir įgalina visapusiškai jį suprasti“/?. Jeigu nuosekliai laiko- 
masi veiklos kaip atskleidžiančios vieną individą kitam ir visus 
vienas kitam sampratos, atveriamas kelias socialinei kritikai (ta- 
čiau tik ne Aristotelio atveju), nes šią galimybę suteikia tik da- 
lyvavimas. Taigi kliūtys dalyvavimui, ar tai būtų objektyvios 
ekonominės sąlygos, ar represyvios socialinės normos, ar neda- 
lyvavimas dėl nusivylimo, nesąžiningumo ir riboto įžvalgumo, 
tampa diskusijų ir kritikos objektu. Žmogaus dalyvavimas kaip 
actus humanus idealiai suteikia individams galimybę atskleisti 
savo potencijas ir kartu priskiria moralinę atsakomybę už pla- 
tesnį Žmonių ratą — atsakomybę, neatskiriamą nuo kalbėjimo 
kaip diskurso, siekiančio bendrų tikslų. Pereidama prie krikš- 
čioniškosios moralinės revoliucijos ir jos politinės įtakos aptari- 
mo, aš pereinu prie tradicijos, kuri nuo pat pradžių siūlė alter- 
natyvą „graikiškajam gyvenimo būdui“, graikų Žmogaus, 
viešumo ir privatumo vaizdiniams. 


76 Ibid., p. 11. 


72 


Antras skyrius 


KRIKŠČIONIŠKASIS IŠŠŪKIS, 
POLITIKOS ATSAKAS: ANKSTYVOJI 
KRIKŠČIONYBĖ IKI MACHIAVELLY'O 


Palaiminti romieji; jie paveldės žemę. ... Pa- 
laiminti gailestingieji; jie sulauks gailestingu- 
mo. Palaiminti taikdariai; jie bus vadinami Die- 
vo vaikais. 

Mt 5, 5-9 


Tačiau kai valdovas klysta, ar tauta irgi pri- 
valo juo sekti? Atsakau: ne, niekas neturi prie- 
dermės nedorai elgtis; mes privalome paklusti 
Dievui, kuris trokšta teisingumo, o ne žmogui. 

Luther 


Todėl jeigu valdovas nori išsilaikyti, jis pri- 
valo išmokti nebūti geras ir pasinaudoti šiuo 
mokėjimu arba nesinaudoti juo, nelygu ko rei- 
kalauja [valdymo] menas. 

Machiavelli 


Mūsų laikais feministės pasirausė po krikščionybės per du 
tūkstančius metų sukauptą paveldą ir pateikė sąrašą siaubingų 
dalykų, kuriuos padarė priekabūs kunigai, uolūs fanatikai, rep- 
resinės institucijos, iš anksto nuteikti tikintieji ir kurie neišgąs- 
dins tik pačių drąsiausiųjų. Žinoma, krikščionybė, kaip ir kiek- 
viena įtakinga doktrina, turinti vaizdinių, simbolių ir idėjų 
sistemą, iš kurios išaugo bauginantis minties statinys ir įvairios 
socialinės praktikos bei institucinės formos, išties neišvengė ne- 
nuoseklumų, piktadarysčių ir dogmatizmo. Iš tiesų būta tų Lu- 
therio pasmerktų „gašlių ir nešvankių“ bažnytininkų, kurių pa- 
smerkimas buvo naudingas dar ir tuo (tai Žinoma viešosios 
moralės gynėjams ir mūsų laikais), kad tokie Žmonės turėjo 
leisti laiką skaitydami ir mąstydami apie tai, ką jie smerkė ir 
draudė kitiems. Iš tiesų Ievą apgavo klastingas žaltys ir padarė 

ją atsakingą už tai, kad pasaulyje buvo paskleistas gėrio ir blo- 
gio pažinimas. (Beje, šitai man niekada neatrodė taip gėdinga, 
kaip Kaino poelgis, per kurį pasaulyje radosi žmogžudystė.) 
Visas Bažnyčios struktūros statinys, ypač katalikybė, buvo pa- 
smerktas iš feminizmo sakyklų kaip patriarchalinių privilegijų 
prieglobstis, tačiau kur kas rečiau kalbama apie ordinus, ku- 
riuose moterys iškilo į labai atsakingas, galią ir šventumą sutei- 
kiančias pozicijas. Dalyko esmė yra dvilypė. Samuelio Morse'o 
žodžiais tariant: „Ką Dievas padarė?“ 


Krikščioniškoji revoliucija: Aristotelis aukštyn kojomis 


Pradėsiu nuo pateisinimo: krikščionybė paskelbė pasaulyje 
moralinę revoliuciją, kuri dramatiškai ir į gera pakeitė vyrau- 
jančius vyro ir moters, viešumo ir privatumo vaizdinius. Ka- 
dangi ši moralinė revoliucija šiuolaikinėse politinėse teorijose 
retai giliau analizuojama, aš išdėstysiu labiausiai provokuojan- 
čius samprotavimus apie ankstyvosios krikščionybės nulemtą 
žmogaus situaciją dvasinėje ir politinėje plotmėje. Po to gvil- 
densiu krikščionybės socialinę teoriją, išdėstytą šv. Augustino, 
šv. Tomo Akviniečio ir dramatiškojo Martino Lutherio veika- 
luose. Skyrių užbaigsiu Machiavelli'o kontrrevoliucijos prieš 
krikščionybę aptarimu. 

Krikščionybės socialinei doktrinai aš tiesiogiai ir netiesiogiai 
priešinu graikų pasaulėvaizdį jo apogėjaus, kurį įkūnijo Aristo- 
telis, 0 ne nuosmukio, susijusio su stoikų „nelaiminga sąmone“, 
laikais. Mano uždavinį sunkina tai, kad viena žymi mūsų laikų 
politikos teoretikė, išsamiai gvildenusi krikščionybę, Hannah 
Arendt, pasmerkė ją kaip destruktyvią „gyvenimo filosofiją“ 
(greta marksizmo), įdiegusią pasaulyje tokias politiškai žalin- 
gas sąvokas, kaip kiekvieno Žmogaus gyvenimo ir kasdienio 
gyvenimo šventumas. Arendt teigia, jog krikščionybė nupigino 
politiką paskelbusi, kad visų gyvybė yra šventa, o žmogaus 
triūsas ir darbas kilnus, - ji pati, kaip ir graikiškosios senovės 
apologetai, visus tuos žmones ir būtinybės diktuojamą veiklą 
niekina. Ji sielojasi: „Senoji panieka vergui, kuris buvo niekina- 
mas dėl to, kad tenkino tik gyvybines reikmes, ir turėjo paklusti 
šeimininko prievartai, nes norėjo išlikti gyvas bet kokia kaina, 

ko gero, negalėjo gyvuoti krikščionybės eroje.“! Arendt herojai 
yra graikų kariai, kurie eidavo į mūšį, mirdavo jauni ir palikda- 
vo gražius prisiminimus. Vergas, kuris išgyvendavo didžiau- 
sios degradacijos situacijoje, iš Arendt sulaukia tikrai aristokra- 
tiškos paniekos. 

Taigi kas yra toji „gyvenimo filosofija“, kurią Arendt, kaip 
galima aiškiai suprasti, laiko graikų gyvenimo būdo antiteze? 
Aš pareiškiau, kad krikščionybė įvykdė mąstymo revoliuciją. 
Turiu galvoje, kad krikščionybė dramatiškai pakeitė mūsų pa- 
saulėžvalgą, sukūrė naują pamatinių sąvokų, susijusių su tam 
tikrais reikalavimais, žodyną ir pateikė atsakymus į klausimą, 
kurį anksčiau kėlė Sokratas: kaip žmogus gali gyventi teisingą 
gyvenimą? Ankstesnės viešumo ir privatumo sąvokos buvo iš- 
trauktos iš tramdomųjų marškinių, į kuriuos jas įspraudė Aris- 
totelis. Krikščionybės Vakaruose sukelti moraliniai ir konceptu- 
aliniai pokyčiai apima ir daugelį kitų dalykų — kai kurie iš jų 
vertingi, kiti problemiški: Aristotelis iš tiesų buvo apverstas aukš- 
tyn kojomis. 

Pirmiausia, būtina atsižvelgti į istorinį kontekstą. Pasaulis, 
kuriame atsirado ir klestėjo krikščionybė, nesusidėjo iš pavyz- 
dinių miestų-valstybių, demokratinio dorumo, kai piliečiai sie- 
kia bendrojo gėrio, modelių, - viską sunaikino krikščioniškosios 
anapusybės bacila. Kristaus misija prasidėjo ir baigėsi niūriame 
korumpuotos, pasipūtusios, nuo galybės apsvaigusios imperi- 
jos, kurioje valstybės garbinimą jau pakeitė imperatoriaus su- 
dievinimas ir visos niekingos cezarizmo blogybės, avanposte. 
Tai, jog „dieviškasis Augustas“ sėdėjo imperatoriaus soste tuo 
metu, kai gimė Kristus, negali išbraukti istorinio fakto, kad Ro- 
mos imperija klasta, kraugeriškumu ir net genocidu išplėtė sa- 
vo įtaką tuomet žinomame pasaulyje. Koks „viešasis gyveni- 
mas“ buvo įmanomas pavergtoms tautoms? Vienintelė politika 
imperijoje buvo baimės ir nevilties slegiamų valdinių pasyvu- 
mas arba garbėtroškų, skatinamų gobšumo ir garbės troškimo, 
intrigos siekiant valdžios. Tie negausūs iš praeities pasigirdę 
balsai, smerkę cezarizmą ir sielojęsi dėl res publica praradimo, 


1 Arendt, Human Condition, p. 316. 

nutilo arba buvo nustumti nuo scenos. (Vis dėlto būtent kalti- 
nimas, kad Romos nuosmukis ir žlugimas buvo krikščionybės 
rankų darbas, ketvirtame amžiuje įkvėpė šv. Augustiną sukurti 
savo šedevrą Dievo valstybė.) 

Įrodinėdama, kad krikščionybė suteikia kiekvieno „individo 
gyvenimui ... [poziciją], kurią kadaise turėjo valstybės „gyveni- 
mas““Ž (kai kas, Aristotelis - taip pat, šį gyvenimą laikė tam 
tikra prasme „natūraliu“), Arendt kalba apie tai, kas iš esmės 
ją labiausiai jaudina. Arendt kaltinimą galima perfrazuoti taip: 
krikščionybė reabilitavo ir pašventino tiek kasdienį gyvenimą, tiek 
kiekvieno individo gyvenimą, ypač visuomenės aukų gyvenimus, 
ir suteikė kiekvienam iš naujo atrastą orumą —- dignitas, - kuris 
anksčiau buvo tik kilmingųjų, turtingųjų ar galingųjų privilegi- 
ja. Kartu privačioji sfera, ta, graikų supratimu, „menkesnė“ bū- 
tinybės sritis, buvo išvaduota nuo graikų paniekos ir pakylėta, 
tapo svarbi ir garbinga, o tai kadaise buvo išimtinai „laisvės“ 
sferos — viešosios erdvės, kurioje piliečiai vyrai svarstė svarbius 
dalykus ir visi drauge buvo didvyriai, - privilegija. Paskutinį 
padaryti pirmuoju šiuo atveju reiškė, kad pirmasis tapo jei ne 
absoliučiai paskutiniu, tai žemesniu už angelus ir ne aukštesniu 
už tikinčiųjų bendruomenę. Staiga viešoji sritis, politika, pama- 
tė esanti (nors ne visur vienodai) smerkiama kaip velnio kūri- 
nys (blogiausiu atveju) arba kaip nelemta ir tikrai ne itin kilni- 
nanti būtinybė (geriausiu atveju). 

Audringa šios moralinės revoliucijos drama su jos politiškai 
sukrečiančiomis pasekmėmis yra viešumo ir privatumo istorijos 
dalis, nė kiek nepraradusi savo paveikumo. Atliktas toks nuo- 
dugnus pervertinimas, kad praėjus tik keliems šimtmečiams po 


* Ibid., p. 314. Marksizmas susijungia su krikščionybe kaip „gyvenimo filosofi- 
ja“, o tai, Arendt požiūriu, yra bloga lemiantis ženklas tikrajai politikai. Pasak 
Arendt, kai svarbiausias dalykas, kuriuo vadovaujamasi, yra žmogaus gyvenimas, 
prasideda politikos erozija. Nesiryžtame Arendt filosofiją kontrasto dėlei pavadinti 
„Mirties filosofija“, nors jai kelia susižavėjimą herojai, kurie mirė jauni. Arendt 
garbina „žemiškojo nemirtingumo siekimą“ (p. 314), graikų senovėje neatskiriamą 
nuo to, ką Eli Saganas pavadino „troškimu naikinti“ savo to paties pavadinimo 
knygoje. Galimas daiktas, Arendt pažiūros šiuo klausimu išvengė gausios kritikos 
dėl mūsų mąstymą vis dar persmelkusios didelės pagarbos senovės Graikijai. Gal- 
būt ir mes trokštame išsivaduoti iš judėjų ir krikščionių etikos nukaltų grandinių 
dėl to, ką Arendt garbina kaip „veiklą jos pačios labui“. 

Kristaus gimimo Romos imperatorius, įkalbėtas Bažnyčios vys- 
kupo, pasirodė bažnyčioje viešai išpirkti nuodėmės dėl „nusi- 
kaltimų“, padarytų valstybės vardan, — koks reginys! Viešasis 
pasaulis dabar turėjo pateisinti savo galią prieš kitą sostą, turėjo 
susidurti su Dievo žmonių pykčiu ir pasmerkimu ir su Žemiau- 
sių tikinčiųjų sluoksnių pilietinio nepaklusnumo grėsme“. Arendt 
čia teisingai įžvelgia nuosmukį, tačiau tai yra ne tiek politikos, 
kuri jau buvo smukusi net ir pagal jos pačios supratimą, kas yra 
politika, bet politikos pretenzijų teisėtumo nuosmukis. Arendt 
remiasi prielaida, kad politika kaip gyvenimo tvarkymo būdas 
ir politikos teorija bei simboliai kaip svarbiausias tikrovės for- 
mavimo būdas automatiškai turi pirmenybės teisę. Kodėl taip 
yra? Atsakau: ji neturi tokios teisės —- nebent mestų iššūkį. Po- 
litika, kaip ir bet kurios kitos Žmonių pastangos, turi įrodyti 
savo tiesą. Mūsų amžiuje ji turi įrodyti savo tiesą tiems, kuriuos 
Arendt, sekdama Aristoteliu, vadina animal laborans ir įkurdina 
privačiuose šešėliniuose aptvaruose. Krikščionybė užginčijo po- 
litikos prioritetą. Ji neperkėlė pasaulietinės valdžios į tylos ir 
šešėlių sritį, kaip pasaulietinė valdžia anksčiau perkėlė privatu- 
mą, tačiau viešojo politinio pasaulio pretenzijos jau nebebuvo 
traktuojamos kaip neginčijamos. Vienvaldys dabar turėjo susi- 
durti su grėsminga Kristaus figūra. Iš pradžių kova atrodė ne- 
lygi, tačiau ji baigėsi organizuotos monarchinės Bažnyčios 


3 Paskutinis, tapęs pirmuoju, ir pirmasis, tapęs paskutiniu, sulaukė sarkazmo iš 
Nietzsche's. Jis smerkė krikščionybę kaip „vergų moralę“ ir jos sekėjus, kuriems 
įkvėpimo teikė ressentiment, grėsminga keršto dvasia, išstūmusi iš pasaulio tikrąją 
didybę ir dvasingumą. Nietzsche visuomet provokuojantis, net ir tuomet, kai jis 
neteisus, kaip, man regis, šiuo atveju. Krikščionybės atliktas vertybių perkainoji- 
mas nėra tik senovės vertybių atmetimas. Krikščioniškoji moralinė revoliucija įdie- 
gė naujas moralinio vertinimo sąvokas, užuot tiesiog atmetusi senąsias. Ji paskelbė 
transformuotą seno ir naujo - susijusių tarpusavyje arba sąveikaujančių daugybe 
sudėtingų būdų - sintezę. Paprastas atmetimas nebūtų jokia pažanga, tai būtų 
tiesiog reagavimas-formavimas arba sudėtingesnė slopinimo forma. Tikrasis mo- 
ralės kitimas apima ir transformuoja tai, kas sena. Pamokoma ir tai, kad kasdienį 
gyvenimą reabilitavusi moralė sankcionavo „moteriškas“ dorybes, prieštaraujan- 
čias vyriškojo heroizmo ir krauju aptaškytos šlovės vizijoms. Nietzsche's pateiktą 
ressentiment aptarimą žr. jo veikaluose Tragedijos gimimas arba Apie moralės genealo- 
giją (Friedrich Nietzsche, The Birth of Tragedy and the Case of Wagner, trans. Walter 
Kaufman; Friedrich Nietzsche, On the Genealogy of Morals and Ecce Homo, trans. 
Walter Kaufman). 

įsigalėjimu, Bažnyčios triumfu (ir Kristaus praradimu?), Romos 
santvarkos išsišakojimu bei nuosmukiu, feodalizmo formų radi- 
musi bei tautinės savigarbos prabudimu visoje Europoje. Kaip 
pasikeitė viešumo ir privatumo orientacija? 

Naujasis Testamentas, ypač pirmosios keturios Evangelijos, 
neužbaigtos doktrinos, alegorijų, palaimos ir pamokslų popuri, 
net ir šiandien parodo nepaprastą Kristaus patrauklumą pasau- 
lyje, kuriame galia visiškai nuvertino politiką ir kuriame tiesiog 
nebuvo tokio dalyko kaip aktyvus piliečių dalyvavimas vieša- 
jame gyvenime. Kaip buvo galima kalbėti apie „bendrąjį gėrį“ 
pasaulyje, susidedančiame iš šeimininkų ir vergų, nugalėtojų ir 
aukų, imperialistų ir kolonialistų? Krikščionybė kaip visada ra- 
gino „atiduoti ciesoriui“, kas jam priklauso, bet ji rekonstravo, 
kas jam priklauso, ir paaiškėjo, kad tai yra visai nedaug: pa- 
klusnumas įstatymams siekiant viešosios tvarkos, mokesčių mo- 
kėjimas, iš pradžių atsisakymas tarnauti kariuomenėse, vėliau 
noras dalyvauti „teisingame kare“. Gyvenimo aukščiausiasis tiks- 
las ir prasmė, Žmogaus pašaukimas ir paskirtis šioje Žemėje 
nepriklausė nuo valdovo galios. Tai, kaip žmogus pasirenka 
suvokti save ir pasaulį, gyventi, kvėpuoti ir numirti jame, neįėjo 
į valdovo kompetenciją. Krikščioniškoji doktrina atmetė viešo- 
sios struktūros, imperijos, pretenzijas į dieviškumą, visagalybę 
ir skelbimąsi vieninteliu pasaulio sutvarkymo principu. Tai bu- 
vo mažiausia, ką turėdami laisvą valią ir būdami sąmoninga 
moraline jėga galėjo padaryti krikščionys. Tačiau jie galėjo pa- 
daryti daugiau: juos buvo galima priversti veikti prieš valstybę, 
priešintis jos pretenzijoms ir nepagrįstiems reikalavimams, ku- 
riuos ji kėlė individams, jų kūnui ir protui. Pasaulyje atsirado 
šis tas nauja: principingo pasipriešinimo pasaulietinei valdžiai 
sąvoka. Nei Platonas, nei Aristotelis jo nepripažino. Ir Sokratas 
nebuvo tokio pasipriešinimo pradininkas, kaip kartais mėgsta- 
ma teigti, nes jis neabejotinai pripažino sugedusia laikomos Atė- 
nų demokratijos teisę atimti jam gyvybę ir savo mirtimi iš naujo 
patvirtino, kad valstybė buvo jo būties kūrėja. Pasaulietinė val- 
džia galėjo nužudyti krikščionis, tačiau galų gale jie paskelbė, 
kad kiekviena valdžia, pasisavinanti teisę pralieti nekaltą krau- 
ją, yra šventvagiška. Krikščionys negalėjo su švaria sąžine susi- 
vienyti su tais, kurie paženklino istoriją kryžiais. (Be abejo, nuo 

Konstantino laikų krikščionybė iš tiesų ne kartą buvo susitepusi 
rankas krauju. Tačiau aš tvirtinu, kad tai prieštarauja pirmykš- 
tei krikščionybės doktrinai, paskatinusiai radikaliai pakeisti ro- 
mėnų pasaulio moralinį klimatą.) Moralinio maišto prieš viešąją 
valdžią sąvoka atvėrė daugybę pasirinkimo galimybių, prieder- 
mių, pareigų, dilemų ir naujų vertinimų, negalimų ikikrikščio- 
niškose epochose, ji buvo reikšminga tiek vyrams, tiek mote- 
rims, nes moterys buvo krikščionių bendruomenės pilietės. 

Šiltai priimtos į naująją bendruomenę, res publica Christiana, 
moterys tapo jos gyvenimo terpę sudarančių normų, veiklos ir 
idealų dalininkėmis. Ji įsitikino (pamėginkite atsidurti I a. po 
Kr. Judėjos moters vietoje girdėdami šią žinią!), kad ypatybės, 
dažniausiai siejamos su jos kaip motinos veikla — vaikų gimdy- 
mas ir žmogaus gyvybės palaikymas, atsakomybės už bejėgius, 
pažeidžiamus ir silpnuosius etika, gerumas, gailestingumas ir 
užuojauta, - nusipelno pagarbos. Būtinybės sritis susikūrė sa- 
vąjį šventumą. Moterys, kaip ir vyrai, galėjo būti pašauktos mirti 
už bendrą reikalą, tačiau ne mosuodamos didžiuliais kalavijais 
kaip Homero didvyriai, bet kaip tvirtų vidinių įsitikinimų liu- 
dytojos ir kaip blogio, kurį sukelia absoliuti politinė valdžia, 
gyvos aukos. 

Na, o kaltinimas, kad krikščionybė sugadino aristoteliškąją 
gyvenimo kaip veiklos ir dalyvavimo viziją? Šis kaltinimas taip 
pat yra nepagrįstas. Pirmiausia, krikščionybės eros pradžioje 
dalyvaujantiesiems nebuvo būdingas toks aristoteliškasis eto- 
sas. Antra, krikščionybė kiekvieną vyrą ir moterį skatino pla- 
čiau dalyvauti naujojoje bendruomenėje, nes laikytis „kelio“ ge- 
riausiai buvo galima būnant tikinčiųjų bendruomenės nariu. 
Nebebuvo polites, diskutuojančių, „kur eina Atėnai“, bet tai ga- 
lų gale buvo tolima, aristokratiška ir išskirtinai dalyvavimu grin- 
džiama vizija. Krikščioniškoji „pasitraukimo“ iš pasaulio versi- 
ja, kaip viena iš tikintiesiems atvirų galimybių, buvo ne 
pasinėrimas į solipsizmą, bet pašaukimas, reikalavęs atsidėti 
apmąstymams ir apsivalyti tobulai gyvenant tarp kitų. Kodėl 
toks pasitraukimas simpliciter turėtų būti laikomas pilietinės pa- 
niekos ženklu, o Aristotelio teiginys, kad „veiklus gyvenimas 
nebūtinai turi būti, kaip kartais manoma, toks gyvenimas, kuris 

apima santykius su kitais“4, - ne, yra mažų mažiausiai proble- 
miška. Aristotelio pateiktoje žmogaus dorybių skalėje vita con- 
templativa savo ruožtu buvo toks pat puikus kaip ir vita activa. 
Tačiau Aristotelio kontempliuojantis Žmogus, pasak jo paties, 
neturėjo apie ką mąstyti. Jis pasiduodavo „mintims, kurios ne- 
buvo susijusios su jokiu objektu“". Solipsizmas labiau tinka api- 
būdinti Aristotelio vita contemplativa negu krikščioniškajam pa- 
saulio kontempliavimui pasitraukus nuo jo pagundų. Be to, 
reikia pažymėti, kad moterys dėl neišsivysčiusio jų protingojo 
prado buvo nušalintos nuo aristoteliškojo kontempliatyvaus gy- 
venimo ir laimės siekimo, lygiai kaip jos buvo nušalintos nuo 
vita activa. (Iš tiesų Aristotelis gynė nėščios motinos protinį ne- 
veiklumą.) Pats Kristus niekada neragino pasinerti į asmeninį 
dorybingumą. Medį, sakė jis, pažinsime iš jo vaisių, ir niekaip 
kitaip. Bet jis laimino pamaldumo aktus, atliekamus vienumoje, 
nesiekiant išaukštinimo ir viešos garbės. 

Krikščionybės pozicija galios apskritai atžvilgiu giliai pavei- 
kė jos požiūrį į galios klausimus, susijusius su jos viešuoju ir 
privačiuoju aspektais. Kaip minėjau, iš pradžių krikščionybė 
užginčijo ir kvestionavo jėga, įsakymais ir valdymu grindžiamą 
galią ir reikalavo, kad tokia galia pagrįstų savo teisėtumą. Aukš- 
čiausioji galia, potestatis, buvo palikta Dievui, ir tai buvo galia, 
kuriai žemėje galėjo atstovauti tik Dievo garbintojai. Ypatingo 
aukščiausiosios galios balso Žmogus negalėjo pajungti ar uzur- 
puoti sau. Buvo ir kita galios rūšis - potentia, kiekviename Žžmo- 
guje slypinti galia veikti. Ši galia turėjo būti nukreipta garbinti 
Dievą ir tarnauti tikintiesiems. Vėl stulbinamai apverčiamas aris- 
toteliškasis vaizdas. Trumpai prisiminkime Aristotelio teleolo- 
ginę prielaidą, kad gamtos ir socialinių objektų esmė besąlygiš- 
kai nustato aukščiausiosios galimybės ribas. Ši vidinė galia buvo 
visiškai pažinta, kai buvo empiriškai realizuota: neparagavęs 
skonio nesužinosi. Kadangi moters sritis buvo pripažinta ribo- 
ta, jos prigimtis a fortiori buvo ribota. Laisvas vyras, pilietis, 


* Aristotelis, Politika, 1325b. Taip pat: „Juk to, kuris nepranoksta tiek kitų, kiek 
vyras pranoksta žmoną arba tėvas vaikus, arba šeimininkas vergus, veikla negali 
būti gera ir kilni“. 

5 Ibid. 

turėjo didesnę (tobulesnę, visapusiškesnę) potentia, jam reikėjo 
viešumos, kur jo įgimtos galimybės galėtų būti visiškai reali- 
zuotos. 

Krikščionybė atmetė šį griežtą, kategorišką žmonių suskirs- 
tymą ir skelbė, kad visi žmonės Dievo akyse yra vienodai svar- 
būs ir lygūs. Kiekvienam Žmogui buvo suteikta reikalinga ga- 
lia, kad jis arba ji galėtų padaryti tai, ką privalo: labiausiai 
pažemintieji gali mesti iššūkį galingiesiems, paniekintieji gali 
įgyti orumą. Ši potentia neturėjo kokios nors specifinės tinka- 
miausios aplinkos jai realizuoti, išskyrus tai, kad tikinčiojo kū- 
nas, mažas ar didelis, buvo aiškiausias kelias įkūnyti žmogaus 
galią kaip galimybę. Christopheris Dawsonas tikina, kad krikš- 
čionybė „padarė galimą laisva asmenybe ir bendromis pastan- 
gomis siekti moralinių tikslų grindžiamos socialinės santvarkos 
idealą“*. Kertiniai žodžiai, rodantys, kaip dramatiškai dalykai 
klostėsi nuo polio laikų, yra „laisva asmenybė“, „bendros pa- 
stangos“, „moraliniai tikslai“. Iš esmės visi žmonės yra apdova- 
noti „laisva asmenybe“. Visi galėjo prisidėti prie bendrų pa- 
stangų siekti bendrų tikslų. Tačiau tikslai turėjo būti aptarti 
atsižvelgiant į moralinius kriterijus, t.y. dalyvavimo veikla pati 
savaime, nors ir vertinga, nebuvo tobulas tikslas pats savaime, bet 
buvo nukreipta į tam tikrą objektą, ir tą objektą reikėjo įvertinti 
pagal tam tikrus kriterijus. 

Viena iš priežasčių, kodėl Jėzaus figūra tebėra svarbi politi- 
nei minčiai, yra jo tvirtas įsitikinimas, kad būtinybės sritis, ne- 
politinė arba subpolitinė sritis, nėra niekinga vieta Žmogaus pa- 
stangoms arba bjaurus ir pavojingas padaras, kurį reikėtų 
tramdyti politinės santvarkos kariams, bet tiesiog yra ta vieta, 
kur didžioji dauguma žmonių randa sau namus ir kur jiems 
turi būti leidžiama gyventi oriai ir prasmingai, įsitikinus, kad 
jie taip pat yra vertingi, unikalūs, turi nemirtingą sielą. Val- 
džios koridoriai priversti užimti gynybinę poziciją: nuo šiol že- 
miškosios tvarkos palaikymas ir piliečių ramybės saugojimas 
be pasipriešinimo negalėjo būti siejamas su viešpatavimu ir prie- 


* Christopher Dawson, A Monument to St. Augustine, cit. pagal: Frederick J. Cop- 
leston, S. J., A History of Philosophy, vol. 2: Medieval Philosophy, p. 105. 

varta plačiam privačiam individualios sąmonės pasauliui ir kas- 
dieniam gyvenimui. Senoji polio politika buvo išskirtinis, o Ro- 
mos imperijos politika —- negailestingas imperializmas, tuo tar- 
pu naujoji krikščionių bendruomenė, nors nepolitinė, buvo 
prieinama kiekvienam, kas, kaip Sokratas, troško teisingumo. 
Kaip krikščionių vyrų, moterų, vaikų, paliegėlių, „apsėstųjų“, 
luošių, net nusikaltėlių šutvė skiriasi nuo Platono simposijo da- 
lyvių! Juos siejo tik vienas aspektas: tvirtas įsitikinimas, kad 
teisingumui pasiekti būtinas Būtinasis Erotas, net kai kitos žmo- 
gaus dorybių skalės buvo apverstos?. 

Skepticizmo ir cinizmo laikais nieko nestebina tai, kad krikš- 
čionybei nepavyko laikytis jos ankstyvosios misijos duoto paža- 
do. Mes žinome, kad pasaulis yra sunkiai sukalbamas, o žmo- 
nių motyvacija priklauso ir nuo gerų, ir nuo blogų jų ypatybių. 
Tačiau tai, kad krikščionybė sukėlė moralinę revoliuciją ir nu- 
statė tam tikrus reikalavimus, su kuriais šiandien susiduriame 
ir turime juos atitikti, net jeigu galiausiai jie yra paminti, yra 
žmogaus, ypač moters, tapatumo kiekvieno tyrinėjimo esminis 
bruožas. Dar daug ką galima pasakyti apie krikščioniškąją vie- 
šumo ir privatumo versiją, ir aš tai padarysiu kalbėdama apie 
šv. Augustiną ir jo Dievo valstybę. 


Šv. Augustinas: dangiškosios valstybės pilietis 


Didžiojo Wittgensteino mokiniai savo prisiminimuose apie 
jo gyvenimą ir darbą pasakoja, kad šv. Augustino Dievo valstybė 
buvo viena iš labai nedaugelio knygų, kurios matėsi jo kukliai 
dekoruotame bute Kembridže, ir kad jis dažnai ją cituodavo ir 
ja remdavosi. Šis faktas mane visada intrigavo. Arba Wittgens- 
teino - filosofo skeptiko ir nepatiklaus žmogaus - sieloje slypė- 
jo polinkis į misterijas ir pamaldumą, arba (o tai labiau tikėtina) 


7 Savo laiškuose Romos, Korinto, Galatijos, Efeso ir Filipų krikščionių bendruo- 
menėms šv. Paulius išdėstė daug griežtų seksualumo suvaržymų. Moteris jis laikė 
gundytojomis. Paulius prisako vyrams kilus pagundai išlikti tvirtiems ir vieni- 
šiems, tačiau tiems, kurie „negali susilaikyti“, jis leidžia tuoktis, nes „verčiau tuok- 
tis negu degti“(1 Kor 7, 9). Šv. Pauliaus įtaka, per neoplatonizmą įliejusi į krikščio- 
nybę graikų filosofijos tradiciją, padėjo įteisinti ir išlaikyti krikščionybėje 
nepasitikėjimą žmogaus - ypač moters - kūnu. 

šv. Augustinas savaip teikė jam peno ir palaikė jo pastangas 
plėtoti kalbos filosofiją, kurioje svarbiausia buvo prasmė, o ne 
tiesa, nustatoma pagal tam tikrus siaurus, loginius kriterijus. 
Wittgensteinas stebėjo žodžių Žaismą kasdieniame gyvenime ir 
tai, kaip mes pasitelkę žodžius kuriame tikrovės vaizdus, kurie 
padeda mums susiorientuoti pasaulyje, formuoja, riboja arba 
valdo mūsų mintis ir veiksmus. Ką Wittgensteinas įžvelgė Au- 
gustino atkuriamoje dangiškojoje valstybėje? Kurie Augustino 
piešiami vaizdai jį patraukė? Pradžioje aš sakiau, kad viešumo 
ir privatumo kelyje yra daug lankstų. Šis yra vienas iš jų, nes 
jeigu nuojauta manęs neapgauna ir kalba sudaro šios kuklios 
paslapties esmę, analizuodami Augustino požiūrį į kalbantį žmo- 
gų mes prieisime prie Augustino sprendimų apie viešumą ir 
privatumą, laisvę ir būtinumą, politiką ir šeimą. 

Kad būtų išvengta nesusipratimų, reikia pasakyti, jog Au- 
gustinas nesukūrė sistemiškos, detalios politinės teorijos. Jis to 
nepadarė dėl kelių svarių priežasčių, ir svarbiausioji iš jų yra ta, 
kad pasaulietinė valdžia nebuvo vienas iš labiausiai jį jaudinu- 
sių ir jam rūpėjusių dalykų; be to, būnant Afrikos vyskupu ir 
gyvenant ant užstatytų kadaise klestėjusio polio, kurį Roma 
sugriovė iki pamatų, griuvėsių, liudijančių Romos klastingumą 
ir tuščią pompastiškumą, jam nebuvo sunku nepasiduoti nepa- 
liaujamam politinio gyvenimo troškimui. Kai kas vadina jį pe- 
simistu ir jo išpuolius prieš pasaulietinę teoriją laiko rūsčiais. 
Savo meto kontekste jis man atrodo veikiau realistas, o ne cini- 
kas, tačiau, Žinoma, jo negalima laikyti pilietinių dievų, kaip 
mūsų kūrėjų ar mūsų išganymo pranašų, garbintoju. 

Kokia buvo Augustino žemiškoji valstybė, žmonių valstybė? 
Pirma, pasaulietinė valdžia siekė tikrų gėrybių, tačiau jos pa- 
stangų įgyti jas metraštis — tai ašaromis aplaistytas kelias. Kas 
buvo ne taip? Augustinas suranda pirmąją neišdildomą žymę, 
paženklinusią pasaulietinės valdžios kilmę. Jis teigia, kad tokia 
valdžia būtų buvusi nereikalinga, jeigu dėl Nuopuolio pasauly- 
je nebūtų pasklidusi nuodėmė. (Augustino pateiktą aiškinimą 
pagrįstai galima laikyti, kaip daugelis ir darė, krikščioniškąja 
prigimtinės būklės teorijų versija.) Tačiau žmonių valstybė turi 
būti laikoma labai svarbiu Žmonių siekiu - Augustinas nemanė, 
kad krikščionys turi visiškai atsiriboti nuo „viešųjų reikalų“, — 

nes žmonės trokšta žemėje taikos ir saugumo, o žemiškoji val- 
džia skelbia šitai esant jos tikslą, nors Žmonių viltys dažnai 
žlunga, kai pati taika tampa karo dingstimi. Visiško ir tobulo 
tikrojo teisingumo šioje žemėje neįmanoma pasiekti — prisimin- 
kime vergovės sukeltą blogį, kurio žmonija dar neišnaikino, — 
tačiau vis tiek reikia dėti pastangas priartėti prie tikrojo teisin- 
gumo. Krikščionis turi ypatingą priedermę nustatyti galingųjų 
veiksmams moralinius varžtus, ginčyti jėgos panaudojimą, prie- 
šintis tuščiai pompastikai ir reikalavimams nekritiškai kelia- 
klupsčiauti prieš žemiškąją valdžią, - visa tai yra Kristaus mi- 
sijos valdovo atžvilgiu dalis. Tačiau pati istorija niekada negali 
būti atpirkta, nes pasaulyje pasklido nuodėmė. Žmogus istorijo- 
Je, pasak jo, gali būti atpirktas, jį atperka Kristus savo humaniš- 
kumu ir pažadėdamas teisingumą anapus šiame pasaulyje 
pasiekiamo netobulo teisingumo. Žemiškosios valstybės gyvy- 
bingumo pagrindas pernelyg dažnai yra cupiditas, absoliučiai 
savanaudiška paskata, pastūmėjanti žmogų geisti valdžios, eko- 
nominės naudos ir hedonistinių malonumų nepaisant artimųjų, 
Dievo įsakymų ir savo sielos likimo. Cupiditas Augustinas prieš- 
priešina priešingą elgesio principą, kartu ir normą, ir esminę 
vertybę — caritas, nesavanaudišką meilę vienas kitam, sujun- 
giančią brolį ir seserį Kristaus meilėje, meilę, kuri viešpatauja 
Dievo valstybėje, kai teisingieji pagaliau gyvena taikoje ir ap- 
supti teisingumo. (Nepanašu, kad būtent tai įkvėpė Wittgen- 
steiną. Turime eiti dar toliau.) 

Kad gyvenimas šioje žemėje būtų ne toks Žiaurus ir neteisin- 
gas, reikalingas tam tikras pilietinės santvarkos ir pasaulietinio 
teisingumo matas, tam tikras Žmonių susivienijimų ir reikalų 
reguliavimas. Šios socialinės formos, šiurkščiai kalbant, radosi 
pasaulyje ne dėl nuodėmės, jas sukūrė nuodėmingas Žmogus, 
pasitelkęs jam Dievo duotą protą. Kas kliudo žmogui pilnutinai 
pasitelkti protą gėriui pasiekti? Augustinas piešia tikrą knibž- 
dėlyną ir pateikia begalę paaiškinimų, kodėl teisingumas žemė- 
je niekada nebuvo ir tikriausiai niekada nebus įgyvendintas; 
tačiau aš išryškinsiu tai, kokią reikšmę jis skiria kalbai. Dievo 
valstybės devynioliktoje knygoje, 7-ame skyriuje Augustinas sam- 
protauja apie tai, kaip visas juslumu pasižyminčias būtybes, 
vadinamas žmonėmis, skiria kalbos skirtumai. Dėl šių skirtumų 

žmonėms labai sunku suprasti vienas kitą, „pataikyti į koją“ 
vienam su kitu, kaip pasakytų Wittgensteinas. Štai ką sako Au- 
gustinas: 

„Juk jeigu susitinka du Žmonės ir dėl kokios nors priežasties turi ne 
prasilenkti, bet pasilikti drauge, tai jeigu nė vienas iš jų nemoka kito 
kalbos, nebyliems gyvuliams, netgi skirtingų rūšių, yra lengviau ben- 
drauti negu šiems Žmonėms, nors abu jie yra žmonės. Juk kai žmonės 
paprasčiausiai dėl kalbos skirtumo negali perteikti vienas kitam savo 
minčių, visas jų bendros žmogiškos prigimties panašumas nė kiek ne- 
gali padėti jiems susibičiuliauti. Taigi teisybė, kad žmogui maloniau 
būti draugėje su šunimi negu su svetimšaliu. Man sakys, kad Imperija 
dėjo pastangas primesti nukariautoms tautoms ne tik savo jungą, bet 
ir kalbą kaip taikos ir bičiulystės laidą, tad vertėjų ne tik netrūksta, bet 
netgi yra per daug. Teisybė, tačiau pagalvokime, kokia kaina tai pa- 
siekta! Pagalvokime apie daugybę karų, apie visas žmonių skerdynes, 
apie pralietą žmonių kraują!“* 

Kaip ši ištrauka turėjo nuliūdinti ir kartu vis dėlto pradžiu- 
ginti Wittgensteiną! Tačiau kuo Augustino samprotavimai apie 
kalbą yra svarbūs kalbant apie viešumą ir privatumą? Dar kartą 
perskaitykite sakinį, prasidedantį žodžiais: „Juk kai žmonės ... 
negali perteikti vienas kitam savo minčių ...“. Aš sakiau, kad 
mizoginijos pritvinkusioje senovės Graikijos aplinkoje moterys 
istoriškai neturėjo vietos, kur būtų galėjusios išsakyti savo min- 
tis, neturėjo viešumos, kur būtų galėjusios kalbėti. Kai jos pra- 
bildavo, tai buvo laikoma triukšmu, neturinčiu nei prasmės, nei 
reikšmės. Kai mes galvojame apie skirtingas kalbas, galvojame 
apie tam tikrą susiskaidymą, nulemtą lingvistinių skirtumų tarp, 
tarkime, rusakalbių ir angliškai kalbančių žmonių. Na, o mote- 
rys ir vyrai praeities epochose? Juos skyrė socialinė santvarka 
ir praktika, ideologijos, vertinimai ir paties sakytinio bei rašyti- 
nio bendravimo diapazonas ir prigimtis. Išsilavinusi vyrų klasė 
buvo vienintelė išsilavinusi klasė visiems praktiniams tikslams. 
Moterys buvo nušalintos nuo filosofinio kalbėjimo simposijuose 
ir nuo viešo kalbėjimo agoroje, todėl jų bendravimas klasikinėje 
senovėje vyko jų priverstinės izoliacijos nulemtomis sąlygomis. 
Tai, kad viena lytis beveik išimtinai gyveno viešojoje sferoje, o 


Š St. Augustine, City of God, ed. David Knowles, p. 861. 

kita lytis — privačiojoje sferoje, gali padėti paaiškinti, kodėl tiek 
daug moterų ir vyrų tiesiogine prasme negalėjo (ir negali) „kal- 
bėtis“ vienas su kitu. George'as Steineris pateikia galimą paaiš- 
kinimą, kuriam galbūt pritartų Augustinas ir Wittgensteinas. 
Savo knygoje Po Babelio jis rašo: 


„Per visą istoriją daugumoje visuomenių moterų padėtis buvo pa- 
naši į vaikų padėtį. Abi grupės laikomos privilegijuotų Žemesniųjų 
padėtyje. Abi patiria akivaizdų išnaudojimą - seksualinį, teisinį, eko- 
nominį, - nors ir turi naudos iš ypatingos pagarbos mitologijos. Antai 
Viktorijos laikais jausmingas moterų ir vaikų moralinis aukštinimas 
buvo neatskiriamai susijęs su brutaliomis erotinio ir ekonominio pa- 
vergimo formomis. Patirdamos sociologinį ir psichologinį spaudimą, 
abi mažumos susikūrė vidinius bendravimo ir gynybos principus (mo- 
terys ir vaikai savaime sudaro simbolinę mažumą net tada, kai dėl 
karo ar susiklosčius ypatingoms aplinkybėms jie bendruomenėje virši- 
ja skaičiumi suaugusius vyrus). Yra moterų kalbos pasaulis, kaip yra vaikų 
kalbos pasaulis“ (išskirta mano).? 


Kalbėdamas apie tai, kas nutinka, kai susitinka svetimšaliai, 
šv. Augustinas paliečia esminius dalykus. Iš tiesų kiekvienoje 
visuomenėje taip pat yra tokių „prašalaičių“: antai kaip sunku 
bendrauti susidūrusiems gatvės žmonių mažumai priklausan- 
čiam „įžeidinėtojui“ ir geriausių norų kupinam, tvarkingam, 
liberaliam baltajam iš viduriniosios klasės. Kuris nors paprastai 
pribaigiamas žodžiais, ir tai dažniausiai būna ne gatvės bitni- 
kas. Taip, kalba mus vienija, bet ji mus ir skiria. Štai kas Witt- 
gensteiną sieja su jo pirmtaku šv. Augustinu, tačiau Wittgen- 
steinas turėjo daugiau vilčių, kad šis nesuprantamumas gali 
būti įveiktas. Krikščionybės kalba turėjo būti labai įtaigi ir pa- 
traukli moterims, išnirusioms iš klasikinės eros tylos, nes daly- 
kai, kuriuos brangino ir puoselėjo Kristus, buvo jų pačių gyve- 
nimo išraiška — atlaidumas, pagalba, atsidavimas. Krikščioniškojo 
kalbėjimo ir tikėjimo terminai buvo paprasti ir aiškūs, išdėstyti 
žmonių kalba, išlieti kasdienės kalbos formose - kalbos, kuri 
perteikė mintis, kalbos, kuri turėjo išvaduojamąjį aspektą. 

Kristaus kalba iš esmės buvo kalba, atitikusi to meto moterų 
poreikius ir pasaulį. Jis kalbėjo jų kalba ir buvo mažiausiai „vy- 
riškas“ iš vyrų (jei mūsų kriterijus yra Romos centurionai ir 


* George Steiner, After Babel, p. 38. 

graikų kariai). Jis kalbėjo beteisių kalba ir vartojo šią kalbą, kad 
išmėgintų valdžią ir išsklaidytų neaiškumus, kuriais ji dangstė- 
si. Poncijus Pilotas laikė Kristų nesuprantamu, bepročiu. Dar 
daug būtų galima kalbėti šia tema, bet dabar aš tik pažymėsiu 
(o 6-ame skyriuje aptarsiu tai plačiau), jog kai mūsų laikais 
feminisčių kalba skamba kaip neprotinga ir svetima, galbūt taip 
iš dalies yra dėl to, kad ji mūsų ausims yra tokia pat keista, kaip 
ir egzotiška kalba. 

Išsiaiškinusi, kas lemia Wittgensteino žavėjimąsi Augustinu, 
aš aptarsiu svarbiausius Augustino požiūrio į viešumą ir priva- 
tumą bruožus, ypač pabrėšiu ryšius, kuriuos jis mano esant 
tarp šeimos ir politinės visuomenės. Augustino visai nepaveikė 
Aristotelio nusistatymas suskirstyti įvairius žmonių tipus į ka- 
tegorijas pagal tam tikrą teleologinį imperatyvą. Pasak Augus- 
tino, visa juslumu apdovanota žmonių giminė priklauso vienai, 
žmonių, kategorijai, nes Dievas sukūrė mus visus — vyrus ir 
moteris, visas skirtingas rases, net keistus padarus, kuriuos dau- 
gelis iš mūsų vargu ar pavadintų žmonėmis, tačiau Augustinas 
vadino. Garbindamas Dievo kūrinijos vienovės įvairovę, Au- 
gustinas „netgi įtraukė skiopodus, kurie slepiasi nuo saulės vie- 
nos pėdos šešėlyje, ir kinoskefalus, kurie turėjo šunų galvas ir 
lojo. Kas tik yra protingas ir moralus, nepriklausomai nuo spal- 
vos ar pavidalo, ar balso skambesio neabejotinai yra kilęs iš 
Adomo giminės. Nė vienas tikintysis (nullus fidelium) neturi abe- 
joti, kad visi minėtieji [padarai] buvo sukurti per pirmąjį kūri- 
mą. Dievas žinojo, kaip sukurti visatos grožį pasitelkus jos dalių 
įvairovę.“!? Dievo prigimtinis įstatymas buvo įrašytas kiekvie- 
no žmogaus širdyje. Garbindamas juslumu apdovanotos žmo- 
nijos įvairovės vienovę šv. Augustinas ne tik išreiškė džiugų 
pamaldumą, - kartu tai buvo neatskiriamai susiję su jo pripa- 
žinimu, kad visi gyvenimo būdai apima svarbius dalykus - žmo- 
gaus gyvybės atėmimą, seksualinius santykius, teisingumo vyk- 
dymą - reguliuojančių įsakymų ir draudimų mokslo pradmenis, 


10 Žr. Etienne'o Gilsono pratarmę jo sutrumpintam šv. Augustino Dievo valsty- 
bės leidimui (p. 25, past. 24). Bet taip pat atkreipkite dėmesį į dvilypumo išraišką 
Augustino veikalų Apie vienuolių darbus ir Apie Sventąją Trejybę ištraukose, paskelb- 
tose kn.: Not in God's Image, ed. Julia O'Faolain and Lauro Martines, p. 129-130. 

tam tikrą „natūralistinę“ moralę, įdiegtą kolektyvinėje žmonijos 
širdyje!!. 

Užuot padalijęs žemiškąją sritį į griežtai atribotas viešumo ir 
privatumo sferas, Augustinas įžvelgia namų ūkyje „valstybės 
pradmenis arba elementus, ir kiekvienas pradmuo yra susijęs 
su tam tikru jam būdingu tikslu, o kiekvienas elementas - su 
visumos, kurios elementas jis yra, vientisumu, taigi visiškai aiš- 
ku, kad taika namuose yra susijusi su pilietine taika - kitaip tariant, 
kad tinkamai sutvarkyta paklusnumo namuose ir namų valdy- 
mo dermė yra susijusi su tinkamai sutvarkyta pilietinio paklus- 
numo ir piliečių valdymo derme“ (išskirta mano)!?. Kiekvienas 
pradmuo turi dalelę visumos - šiuo atveju pilietinės visuome- 
nės —- prigimties. (Tai galima traktuoti ir kaip Augustino pripa- 
žinimą, kad visa apimanti ir galinga visuma taikys didesnę prie- 
vartą į ją įeinantiems silpnesniems elementams negu pastarieji. 
Dėl to domus [namų ūkio] santykis su civitas [pilietine visuome- 
ne] neišvengiamai tampa asimetriškas.) Svarbiausia tai, kad Au- 
gustino požiūriu, kitaip nei Aristotelio, namų ūkis ir valstybė, 
viešumas ir. privatumas nesiskiria kaip tipai ar „rūšies atžvil- 


!! „Natūralistinės“ moralės, kurią pripažino šv. Augustinas, aspektai sudaro ir 
labai šiuolaikinės moralės filosofijos pagrindą (žr.: Stuart Hampshire, Morality and 
Pessimism). Winchas straipsnyje „Primityvios visuomenės samprata“ („Understan- 
ding a Primitive Society“) aptaria gimimo, seksualumo ir mirties svarbą Žmonių 
visuomenių normoms ir struktūroms: „Jų reikšmė ... ta, kad šie momentai neiš- 
vengiamai būdingi visų žinomų Žmonių visuomenių gyvenimui, ir tai mums yra 
raktas, nurodantis, į ką atkreipti dėmesį, jeigu neįstengiame suprasti svetimos ins- 
titucijų sistemos esmės“ (p. 107). Gimimas, seksualumas ir mirtis yra „svarbiausi 
dalykai“, jie „turi būti“ nuolatiniai veiksniai, nes daro didžiausią įtaką žmogaus 
gyvenimui. Tai paskatina Winchą padaryti išvadą, kad forma, kurią įgyja šie „ap- 
ribojantys bruožai“, „neišvengiamai bus svarbus kiekvienos žmonių visuomenės 
bruožas ir kad žmogaus gyvenime egzistuojančio gėrio ir blogio sampratos neiš- 
vengiamai bus susijusios su šiomis sąvokomis“ (p. 110—111). Natūralistinis Au- 
gustino moralės aspektas apima tvirtą tikėjimą tais veiksmais, kurie mums „atro- 
do“ geri ir dori, ir nepasitikėjimą tais, kurie „atrodo“ negeri ar nedori. Augustinas 
teigia, jog kiekvienoje visuomenėje visi žmonės jaučia ir todėl sutinka, kad žudyti 
yra negerai, — net ir tie, kurie tuo nusikalsta; pasak jo, tai prima facie liudija, kad 
visuotinis Dievo įstatymas yra įrašytas Žmogaus širdyje. Nelaimei, nuodėmės at- 
siradimas pasaulyje smarkiai iškreipė žmonių troškimus ir pasirinkimą, nors visiš- 
kai neištrynė Dievo įstatymo. 

12 St. Augustine, The Political Writings of St. Augustine, ed. Henry Paolucci, 
p. 151. Žr. taip pat: John Neville Figgis, The Political Aspects of St. Augustine's City 
of God. 

giu'; veikiau visumos aspektai išryškėja dalyse, ir dalies vien- 
tisumas ir prasmė skatina tapti sudedamąja visumos dalimi. 

Krikščioniui tėvui Augustinas priskiria pareigą „suderinti sa- 
vo namų valdymą“ su civitas įstatymais, kad kiekvienas galėtų 
egzistuoti harmoningai su kitais. (Civitas Augustino tekstuose 
turėtų būti suprantamas kaip bendras terminas, žymintis žmo- 
nių visuomenę, o ne kaip nuoroda į tam tikrą pasaulietinės 
valdžios formą ar vieningą valdymą.) Tėvas neturėtų nė vieno 
skriausti ir turėtų visiems daryti gera. Pirmutinė jo pareiga yra 
rūpintis tais, kurie nuo jo priklauso, „nes prigimtinis ir visuo- 
menės įstatymas leidžia jam būti arčiau jų ir suteikia didesnę 
galimybę jiems tarnauti. Taigi apaštalas sako: „O jeigu kas nors 
nepasirūpina saviškiais ir ypač savo namiškiais, jis pamina tikė- 
jimą ir yra blogesnis už netikintijį.““ Krikščioniui tėvui skirti 
Augustino pamokymai yra dalis nepaliaujamų pastangų susais- 
tyti tėvus — motiną ir tėvą - bendru patyrimu, kuriam buvo 
suteiktas transformuotas lingvistinis pamatas, taigi ir kitokia 
prasmė, kai jį sankcionavo Bažnyčia. 

Taikių santykių namuose pagrindas yra darna ir santarvė 
šeimoje. Abu tėvai yra atsakingi už savo vaikus; tačiau moterys 
turi nusileisti savo vyrams —- ne dėl to, kad jos yra nelygios 
vyrams Dievo akyse arba ne visai protingos būtybės, bet dėl to, 
kad tokį skirtumą suformavo tradicija ir jis yra būtinas norint 
pasiekti harmoniją namuose ir tarp piliečių. Nors Augustinas 
atmeta teleologinį argumentą, esą moters prigimtis yra žemes- 
nė, pateisinantį moterų izoliaciją ir pajungimą, tačiau jis įteisina 
vyrų valdžią žmonų atžvilgiu suteikdamas didelę svarbą tradi- 
cijai ir namų santarvės reikalavimams. Augustinas įspėja, kad 
vyro valdžia žmonai ir tėvų valdžia vaikams neturi būti abso- 
liuti ar despotiška, nes „net ir tie, kurie valdo, tarnauja tiems, 
kuriems jie atrodo įsakinėją; mat jie valdo ne iš valdžios pamė- 
gimo, bet iš pareigos kitiems jausmo — ne dėl to, kad jie di- 
džiuojasi valdžia, bet dėl to, kad mėgsta gailestingumą“!*. Au- 
gustinas pabrėžia namų ūkio svarbą - jo pamatas yra užuojauta 


3 Augustine, Political Writings, p. 147. 
14 Ibid., p. 147-148. 

ir teisingumas, sumišęs su gailestingumu, - nes vaikai pirmiau- 
sia išmoksta gerbti įstatymus šeimoje (o įstatymai turi būti ger- 
biami tik tol, kol jie yra teisingi, nes tai, kas neteisinga, pasak 
Augustino, nėra įstatymas)“. 

Kodėl kilo susirūpinimas vieša ir privačia tvarka ir santarve? 
Parašyti Dievo valstybę paskatino įvykis, sukrėtęs ir sustingdęs 
civilizuotą pasaulį: 410 m. Alarikas ir vestgotai nusiaubė Romą. 
Krikščionybė suskaldytam pasauliui būdingą bendruomenės ir 
pilietybės ilgesį bandė įveikti mažiausiai trimis būdais. Pirma, ji 
ragino kurti teisingą namų tvarką, kalbant krikščioniškais ter- 
minais — atitinkančią pažįstamą civitas, valdomą meilės, užuo- 
jautos ir autoriteto krikščionių tėvų asmenyje!?. Antra, laikinojo 
buvimo šioje žemėje metu ji siūlė narystę tikinčiųjų visuomenė- 
je, societas Christianus. Trečia, ji žadėjo dieviškąją valstybę pasi- 
baigus tikinčiųjų krikščionių piliečių žemiškajai kelionei. Tai, 
kad Augustinas nusprendė išskleisti sąvoką „pilietis“ reaguo- 
damas į imperinės valdžios žlugimo kančias, buvo išmintinga 
ne tik kaip strategija, bet ir kaip jo įžvalgus pripažinimas, kad 
seni žodžiai turi įsikūnyti naujose socialinėse formose ir kalbė- 
jimo lygmenyse, idant išliktų suirus žemiškajai valstybei. Nors 
kai kam jo „piliečio“ termino vartosena gali atrodyti nepriimti- 
na - visiškai skirtingų kalbos žaidimų kratinys, - vis dėlto pras- 
minga krikščioniškosios socialinės minties plotmėje surasti trans- 
formuotas šių sąvokų prasmes, įkūnijusias būtinąsias reikmes 
(viena iš jų — būti piliečiu) krikščioniškajame kontekste. Krikš- 
čionis buvo žemiškosios valstybės pilietis, privalėjęs reikalauti, 
kad valstybės pamatams būtų taikomas moralės įstatymas, ir 
globojamas tikinčiųjų bendruomenės, krikščionių respublikos, 
narys, pranašaujantis narystę Dievo valstybėje, pilietybę, kuri 
galėjo visiškai išsiskleisti tik perėjus iš šio pasaulio į kitą. Sąvo- 
ka „pilietis“ žadėjo prasmingą dalyvavimą kaip žemiškasis sim- 
bolis ir kaip žmogaus krikščioniškojo pašaukimo ženklas. 

Augustinas pritarė svarbiausiai Aristotelio nuostatai, kad do- 
rybingas gyvenimas turi būti bendras gyvenimas. Šį bendrumą 


15 Augustinas Dievo valstybėje pažymi, kad gali atsitikti ir taip, jog „namuose 
nėra saugu“ (Augustine, City of God, ed. Knowles, p. 859). 
16 Ibid. 

jis susiejo su tais ryšiais, kurie suvienija tikinčiuosius į bendruo- 
menę šioje žemėje ir būsimame pasaulyje: „... ir kaip ši Valsty- 
bė būtų žengusi pirmuosius žingsnius, kaip ji būtų ėjusi į prie- 
kį, kaip būtų galėjusi pasiekti jai keliamą tikslą, jeigu šventųjų 
gyvenimas nebūtų socialus?“!7 Jis taip pat pripažino, kad žmo- 
nių visuomenę iškreipia gyvenimas neteisingose ir despotiško- 
se žemiškose viešpatijose ir sąvokos, kuriomis šios viešpatijos 
grindžia savo valdymą, sąvokos, kurios nutildo prasmingą žmo- 
nių kalbą. Antai Cicerono vartotas aristoteliškąsias tautos sąvo- 
kas Augustinas laikė įžeidžiamomis dėl jų lėkšto legalizmo, ku- 
ris, pasak jo, yra užmaskuotas godumo ir siauro savanaudiškumo 
pateisinimas. Ciceronas tautą apibrėžė kaip „tam tikro skaičiaus 
žmonių, kuriuos sieja bendras teisės (teisingumo) pripažinimas 
ir bendras teisingumo siekimas, susivienijimą“. Augustinas tei- 
gia, kad tikra tauta gali būti tik tada, kai tie, kuriuos apima 
vieningas valdymas, traktuojami ne kaip atskirų individų visu- 
ma, bet kaip būtybės, kurios, suvienytos vieningo valdymo, ben- 
drai „puoselėja“ tuos pačius dalykus. Jis apibrėžia tautą kaip 
„protingų būtybių, kurias sujungė sutarimas dėl meilės objektų, 
... susivienijimą“ 28. 

Nors aptardamas žemiškąją civitas Augustinas atskirai ne- 
kalba apie moteris, jo nepaprastai platus apibrėžimas, ką reiš- 
kia priklausyti kategorijai „žmogus“, ir tvirtas įsitikinimas, kad 
įvairiems gyvenimo būdams būdingi moralės pradmenys, žmo- 
nių širdyse įrašyti įstatymai, kurių blogis niekaip negali ištrinti, 
tiesiogiai palietė moteris, nes šios pažiūros pakeitė požiūrį į 
moteris, kuriuo remiantis jos buvo traktuojamos ar pačios save 
traktavo ir vertino. Apskritai Augustinas yra vienas didžiausių 
graikų mizoginijos, kuri moterų prigimtį vertė laikyti skirtinga 
ir žemesne ir priskyrė moteris „žemesnei“ „būtinybės“ sričiai, 
griovėjų. Ko gero, problemiškiau yra tai, kad jis sugriovė ir 
Aristotelio politėjos, kaip Žmogaus didžiausių polėkių ir vilčių 
prieglobsčio žemėje, viziją. Šv. Augustino žemiškosios valdžios 
ir viešpatijos kilmės ir prigimties teorija užkirto kelią visa nai- 
kinančiai politikos aistrai. Tačiau jo pateikta aštri žemiškosios 


17 Ibid., p. 858. 
18 Augustine, Political Writings, p. 42. 

valdžios ir viešpatijos kritika viduramžiais, kai Bažnyčia sudarė 
susitarimus su valdovu, iš tiesų netapo vyraujančia krikščioniš- 
kųjų mąstytojų pažiūra. Dabar aš pereisiu prie to, kaip šio su- 
sitarimo — susitarimo, kuris pakitusia forma sugrąžino kai ku- 
riuos Aristotelio skirstymus, — sąlygos šv. Tomo Akviniečio 
veikale paveikė viešumo ir privatumo vaizdinius. 


Sv. Tomas Akvinietis: naujasis pasauliečių šventumas 


Dvyliktojo amžiaus pradžioje krikščioniškuose Vakaruose 
prasidėjus Renesansui ir arabų vertėjų dėka Aristotelio veika- 
lams įsiliejus į viduramžių Europą, Augustino nesistemiškas po- 
žiūris į socialinę mintį buvo nustumtas į antrą vietą filosofinia- 
me ir politiniame diskurse, kaip ir jo pateikta kasdienės kalbos 
sklaida. Formalios, abstrakčios argumentacijos metodą, vadina- 
mą scholastika, ištobulino šv. Tomas Akvinietis, žymiausias jos 
atstovas, suvaidinęs svarbiausią vaidmenį iš naujo atrandant 
Aristotelį. Akviniečio požiūrio į viešumą ir privatumą apžvalgą 
aš pradėsiu nuo jo filosofijos pagrindą sudariusios aiškinimo 
logikos. Kaip krikščionis mąstytojas Aristotelio teleologiją (su 
jos elitizmą ginančiomis išvadomis) suderina su savo paties pa- 
žiūromis? Vadovaudamasis Aristotelio metodu, Akvinietis į sa- 
vo filosofiją įtraukė universalijų sąvoką!?. Šv. Tomas teigė, jog 
juslėmis suvokiamoje tikrovėje egzistuoja tik atskirybės, tačiau 
tai nereiškia, kad mąstytojas filosofas negali vartoti abstrakčių 
kategorijų arba formuluoti spekuliatyvių universalijų. Nors nė 
vienas atskiras daiktas neegzistuoja kaip abstrakti to daikto for- 
ma arba toje formoje, protas visuotinių kategorijų principą gali 


19 Akviniečio metodas supriešino jį tiek su ultrarealistais, tiek su nominalistais 
to meto filosofinėse batalijose. Ultrarealistai teigė, kad loginės ir realios rūšys yra 
analogiškos. Tai reiškė, kad, pavyzdžiui, kiekviena paskira moteris pasaulyje kaip 
priklausanti loginei kategorijai „moteris“ yra ta pati, kaip ir kiekviena kita moteris. 
Dėl šios konceptualinės painiavos tapatumo teorijai iškilo beviltiškų problemų. 
Ultrarealistams oponavę nominalistai kartais taip toli nukrypdavo į priešingą pu- 
sę, kad padarė išvadą, jog bendrosios sąvokos nežymi bendrybių, arba universalijų. 
T.y. kiekviena bendra kategorija yra atskira esybė arba individas. Nuosekliai taiko- 
mas radikalus nominalistinis požiūris stulbina protą ir neleidžia aiškiai mąstyti. 
Žr. puikią Copelstono analizę jo Filosofijos istorijoje (History of Philosophy, vol. 2, 
p. 108-117). 

suvokti kaip abstrakčią formą (kaip Aristotelio formalųjį pradą) 
remdamasis atskirybėmis, tačiau šio suvokimo būdo negalima 
redukuoti į atskirybes. Protas šias atskirybes gali padaryti pa- 
žinimo objektais tik pasitelkęs kategorijas, suformuluotas abst- 
rakčia, formalia filosofine kalba. 

Akvinietis pateikė Žmogaus viziją, kurioje, kaip ir Aristotelio 
vizijoje, intelektas, gebėjimas protauti, laikomas Žmogiškumo 
viršūne. (Suprantama, šis požiūris nuvertina žmogaus gebėjimą 
jausti kaip esminę rūšinę ypatybę.) Akvinietis įtraukė moteris į 
„gamtos tikslą“ kaip kategorijos „Žmogus“ dalį. Dievo atvaiz- 
das „savo pagrindine prasme, būtent protingos prigimties, glūdi 
ir vyre, ir moteryje“ (išskirta mano). Akvinietis čia nesustoja, jis 
eina toliau ir priduria, kad „šalutine prasme Dievo atvaizdas 
glūdi vyre, bet ne moteryje, nes vyras yra moters pradžia ir 
tikslas“. Akvinietis čia remiasi ydinga Aristotelio biologija, kuri 
vyriškumą ir moteriškumą susiejo su formaliuoju ir materia- 
liuoju pradais: vyras, formalusis pradas, įlieja visiškai sufor- 
muotą homunculus į moterį, materialųjį pradą, ir ji suteikia jam 
vietą augti, kol jis randasi per jos kūną, bet ne iš jo. Savo paties 
teleologinį argumentą apie moteriškojo prado nepakankamumą 
Akvinietis sutvirtina nurodydamas, kad moterį jos biologinės 
prigimties požiūriu jis laiko „netobula ir niekinga“, nes „mote- 
ris sukuriama dėl veikiančiosios jėgos kliaudos ar dėl kokios 
nors materialios negalios“. 

Nors moteris slegia antrinės negalios, padedančios paaiškin- 
ti jų mažiau aktyvią, ne tokią tobulą ir nevisiškai realizuotą 
prigimtį, jos priklauso žmogiškosios prigimties kategorijai kaip 
lygios vyrams pagrindine prasme, kuria Akvinietis apibrėžia 
žmogų: proto turėjimo prasme. Protaujantys Žmonės turi gy- 
venti drauge ir padėti vieni kitiems įgyti pažinimą, nes šis tiks- 
las reikalauja „įvairių atradimų - vieno, pavyzdžiui, iš medici- 
nos srities, kito iš tos, dar kito iš anos“!. Tačiau moterys, kurios 


20 Akviniečio Summa Theologica, cit. kn.: Not in God's Image, ed. O'Faolain and 
Martines, p. 131—132. Plg.: Aristotle, Metaphysics, p. 20-21. Benthamas vėliau at- 
kreipė dėmesį į antrinius moteriškosios lyties požymius. 

21 St. Thomas Aguinas, The Political Ideas of St. Thomas Aguinas, ed. Dino Bigon- 
giari, p. 176. 

iš esmės yra nušalintos nuo užsiėmimų, susijusių su pažinimo 
įgijimu pasitelkus individualų protą, Akviniečio yra izoliuotos 
nuo šių esminių Žmogaus pastangų: dėl savo „negalių“ jos ne- 
gali ištrūkti iš tos vietos, kuri ilgai buvo jų tradicinė sritis. 
Nors Akvinietis šio klausimo išsamiai neaiškina, iš tekstų 
aišku, kad „kalbos vartojimas“, kurį jis laiko „vyro prerogaty- 
va“, taip pat yra tokia sritis, kurioje pasigendama moterų. Ko- 
dėl? Akviniečio kalbos teorija čia yra svarbi dėl jos dramatiško 
nesuderinamumo su Augustino teorija. Augustinas pabrėžia keb- 
lumus, trukdančius žmonėms gerai suprasti vienas kitą, kadan- 
gi individus skiria kalbų skirtumai, tuo tarpu Akvinietis pabrė- 
žia kalbą esant „priemonę“, kurią pasitelkęs „vienas Žmogus 
gali tiksliai išreikšti savo sąvokas kitam“. Moters socialinei si- 
tuacijai visuomet buvo būdinga tai, ką Rosenthal vadina „nutil- 
dančiais motyvais“2?, tyla, primesta „valdžios jų atžvilgiu“ eg- 
zistavimo, kurio gali nepripažinti socialinio gyvenimo dalyviai. 
Moterys visuomet pasirodys esančios prastesnės kalbos varto- 
tojos, jeigu kriterijus yra tikslus sąvokų išreiškimas vienas kitam. 
Neturėdama žodyno išsakyti moters istoriškai susiklosčiusiai 
socialinei patirčiai, kartu ir jausmams, kuriuos sukeldavo dvily- 
pis Vakarų kultūros požiūris į ją, Akviniečio moterims prieina- 
ma kalba stokoja krištolinio skaidrumo, kurį jis laiko pačios 
kalbos prigimtimi. Be abejo, tai, kad Akvinietis grąžino Aristo- 
telio teleologinio požiūrio į moters prigimtį ypatumus, yra re- 
gresyvus Vakarų „grįžimo prie Aristotelio“ aspektas. 
Gindamas politikos garbingumą, Akvinietis perfrazuoja Aris- 
totelio posakį, kad Žmogus yra politinis gyvūnas, kuriam skirta 
gyventi polyje, reikalaudamas labiau „socializuoti“ šią formu- 
luotę: žmogus yra politinė ir socialinė būtybė. Akvinietis rašo: 
„Vis dėlto Žmogui labiau nei kuriam nors kitam gyvūnui yra 
įgimta gyventi grupėje. ... Aišku, kad tai yra žmogaus prigim- 
ties poreikis. ... Todėl žmogus būtinai turi gyventi tarp žmonių, 
kad kiekvienas galėtų padėti savo bendrams.“2* De Regimine 


22 Ibid. 

23 Rosenthal, „Feminism Without Contradictions“, passim. 

24 Aguinas, Political Ideas, p. 175-176. Arendt, kaltinanti šv. Tomą kaip vieną iš 
tų, kurie yra atsakingi už graikų minties pasiektos šlovės sunaikinimą, pažymi, jog 

Principum, vienintelis, nors neužbaigtas, Akviniečio politinis teks- 
tas, pasiūlė Vakarų krikščioniškajam pasauliui naują šventumą, 
susijusį su pasaulietine santvarka. Jis atgaivino „piliečio“ sąvo- 
ką, kurią, kaip tikrąjį idealą, krikščioniškuose Vakaruose ilgai 
buvo užtemdęs paklusnaus „valdinio“ vaizdinys. (Nors vidu- 
ramžių krikščioniškoji mintis suteikė šiam „valdiniui“ teisę su- 
kilti prieš tironus.) Akvinietis apibrėžia politiką kaip veiklą, rei- 
kalaujančią, kad valstybės piliečiai keltų sau visuomeninį, 
moralinį tikslą įgyvendinti teisingumą paklūstant moraliniam 
įstatymui. 

Prieštaraudamas Augustinui Akvinietis teigia, kad valstybės 
ištakos nesusijusios su pirmaprade nuodėme ir kad ji neatsira- 
do pirmiausia dėl „valdžios troškimo“. Kaip ir Aristotelis, jis 
teigia valstybę esant „prigimtinę“ — Žmogaus prigimties pada- 
rinį, kuris jai yra būtinas. (Reikia pažymėti, kad teoretikas gali, 
kaip Augustinas, pripažinti socialinę žmogaus prigimties teori- 
ją ir vis dėlto nesutikti, kad pasaulietinė valdžia yra tam tikras 
„Natūralus“ šio socialumo padarinys. „Aukso amžių“, kai tvar- 
kos pamatas buvo vien tik žmogaus socialinė prigimtis, jis gali 
nukelti prieš malonės netekimą, dėl kurio pasaulyje vienu metu 
radosi nuodėmė ir pasaulietinės valdžios poreikis. Įsitikinimas, 
kad žmogaus, vyro ir moters, prigimtis yra socialinė, nebūtinai 


Tomas „nesąmoningai politinį aspektą pakeitė socialiniu“ ir tai „parodo, kokiu 
mastu buvo prarastas autentiškas graikų politikos supratimas“ (žr.: Human Condi- 
tion, p. 23). Arendt klysta keliais atžvilgiais. Pirma, Akvinietis nepakeitė „politi- 
nio“ aspekto „socialiniu“; veikiau Žmonių socialinės egzistencijos, gyvenimo, ku- 
riuo dalijamasi su kitais, aspektus jis įtraukė į savo politikos viziją. Antra, Akvinietis 
ir Arendt nevienodai supranta, ką reiškia „socialinis“. Pasak Arendt, „socialinė 
sritis“ yra nelaisvės sfera, homo faber, kuris negyvena ir niekada negyvens tikro 
gyvenimo, vita activa, namai. Arendt „socialinį“ apibrėžia kaip pasaulį, „stokojantį 
orumo, kad galėtų tapti ... autonomišku ir tikrai žmogišku gyvenimo būdu“ (Hu- 
man Condition, p. 13). Akvinietis juslumu pasižyminčiai žmonių giminei - neišski- 
riant ir homo faber - priskiria „žmogišką gyvenimo būdą“ ir įtraukia ją į kategoriją 
„Socialinis“. Įtraukdamas sąvoką „socialinis“ į Aristotelio komentarus Akvinietis 
savaip pabrėžė žmonių prigimtinio socialumo teoriją. Socialinė prigimtis rodo, 
kad žmonės turi socialinių poreikių - tai darbas, meilė, garbinimas, sąveika su 
kitais. Taigi pertvarkytą, dorybingą krikščionių civitas vienys ne tiek reflektuota 
didvyriškų karių šlovė, bet tie socialiniai idealai, kuriuos Akvinietis laikė vertin- 
gais, o Arendt ne - iš tiesų ji niekina juos visame savo veikale. Plg.: Dante, Monar- 
chy and Three Political Letters, p. 25: „... žmonijai yra geriausia gyventi santarvėje; 
juk kaip žmogui geriausia kūne ir sieloje, kai jis yra santarvėje, tas pat tinka ir 
namui, miestui, ir karalystei, ir visai Žmonijai.“ 

yra susijęs su didele pagarba pasaulietinei politikai ar optimiz- 
mu jos atžvilgiu.) Iš naujo patvirtindamas krikščioniškoje dok- 
trinoje glūdint pagrindą panaudoti pasaulietinę valdžią atitoli- 
nant nuo nuodėmės ir siekiant bendrų žmonių tikslų, tiek 
socialinių, tiek politinių, Akvinietis pasaulietinei valdžiai Aris- 
totelio keltiems reikalavimams suteikia krikščionišką formą. 

Kadangi visiems žmonėms - vyrams ir moterims - būdingas 
žmogiškasis socialumas ir protingumas, visi (tikriausiai) gali 
tapti rekonstruotos krikščioniškosios valstybės piliečiais. Akvi- 
nietis nei patvirtina, nei paneigia šią viltį; išties nurodymai, kaip 
mes turėtume kurti ir valdyti valstybę, yra padriki ir neišsa- 
mūs. Vis dėlto kai kurie viešumo ir privatumo klausimai išdės- 
tomi aiškiai. Pirmiausia, privačiosios srities, šeimos, gėrį Akvi- 
nietis susieja su pilietinės santvarkos, viešosios srities gėriu. Jis 
pritarė Augustino įsitikinimui, kad namų ūkis turi darniai ko- 
egzistuoti su didesne socialine grupe (tai idealas) ir vis dėlto 
tam tikra svarbia prasme likti nuo jos atskiras. Namų ūkyje 
žmona priklauso savo vyrui, bet vis dėlto išsaugo savo asmeny- 
bę. Ji yra individas, atskiresnis nuo savo vyro negu vergas nuo 
šeimininko arba sūnus nuo tėvo, nes „ji yra priimta į tam tikrą 
socialinį gyvenimą, būtent moterystę“. Vyras ir žmona „tiesio- 
giai susiję su namų ūkio bendruomene, ... tarp jų vyrauja vei- 
kiau namų, o ne pilietinis teisingumas“?. Akvinietis buvo teisus 
sakydamas, kad vyrą ir žmoną privačioje srityje sieja tiesiogi- 
niai ryšiai. Tačiau yra skirtumas: tradiciškai Žmonai įmanomas 
tik vienas statusas. Vyras dalyvauja šeimoje kaip namų santar- 
vės narys ir, be to, dalyvauja kaip viešasis pilietis. Būtent kaip 
viešas asmuo, kaip pilietis, jis naudojasi pilietiniu teisingumu ir 
dalijasi jo „visuotiniais“ aspektais. 

Akvinietis patobulina Aristotelio teoriją apie viešumo ir pri- 
vatumo perskyrą svarbiomis išlygomis apie didesnį moters oru- 
mą. Šeima, kaip mažytė krikščioniška valstybė, negali primity- 


25 Aguinas, Political Ideas, p. 103. Plg.: Dante, Monarchy, p. 10. Dante rašo: „Jeigu 
kalbėsime apie namus, kurių paskirtis yra išmokyti jų narius gerai gyventi, tai 
matome, kad turi būti vienas narys, kuris vadovauja ir valdo, arba „pater fami- 
lias“, arba jo vietą užimantis asmuo, nes, kaip sako Filosofas, „kiekvienus namus 

valdo tas, kuris yra vyriausias“. 

viai būti prievartos ir primestų suvaržymų sritis. Priešingai nei 
Aristotelis, Akvinietis privalo priskirti šventumą ir veiklai pri- 
vačiojoje srityje — ne tiesiog dėl to, kad ji perkelia į viešąją sritį, 
bet dėl to, kad ji yra tam tikrų krikščioniškųjų dorybių ir ver- 
tybių išraiška. Krikščioniškoji moralė taip pat daro didžiulį po- 
veikį viešosios srities prigimčiai ir orumui. Nuodėminga laiko- 
ma žmonių veikla ir elgesio formos įgyja papildomą prasmę, 
kai jos laikomos keliančiomis grėsmę krikščioniškosios valsty- 
bės viešajai dorybei. Spręsdamas, kokia veikla turi būti drau- 
džiama kaip nuodėminga ir socialiniu požiūriu destruktyvi, taigi 
kokios veiklos atžvilgiu visuomenė turi teisėtą interesą ir balsą, 
Akvinietis apeliuoja į prigimtinį protą ir moralę, kuri, pasak jo, 
įrašyta visų Žmonių širdyse. 

Destruktyviausiais veiksmais jis laiko tuos, kurie, jo many- 
mu, yra priešingi arba kelia grėsmę Žmogaus socialumui ir ben- 
druomenės ryšiams. Jeigu jie nekontroliuojami, nereguliuojami 
ir nedraudžiami, jie susilpnina dideles ir mažas socialines-poli- 
tines bendruomenes vienijančius ryšius. Akvinietis išskiria lupi- 
kavimą, girtavimą, apsirijimą, žmogžudystę, savižudybę, paža- 
dų laužymą, svetimavimą, homoseksualumą ir antisocialinius 
veiksmus. Svetimavimo draudimas galioja abiem lytims. (Tai 
nereiškia, kad praktiškai moters svetimavimas nelaikomas di- 
desniu nusižengimu nei vyro.) Aišku, kad pažadų laužymas, 
žmogžudystė ir lupikavimas yra antisocialiniai veiksmai. Bet 
kaip yra su tais veiksmais ar „ydomis“, kurios liberalioje visuo- 
menėje laikomos privačiomis, — girtavimu, apsirijimu, savižu- 
dybe, homoseksualumu? Ar vėlesnė liberalaus pakantumo ir 
mandagumo padiktuota pažiūra, kad šie dalykai yra privatūs ir 
daugiau niekam neturi rūpėti, yra teisinga? Akvinietis į šias 
pastabas atsakytų teigdamas, kad šie veiksmai yra tiek privatus 
individo reikalas, susijęs su sielos nemirtingumu, tiek viešas 
reikalas, nes bendruomenėje, kurios pamatą sudaro pilietinės 
dorybės sąvoka (nesvarbu, ar ši bendruomenė yra krikščioniš- 
ka, ar demokratinė, ar socialistinė), veiksmai, remiantis libera- 
liomis asmens ir politikos sampratomis laikomi privačiais, įgyja 
labai angažuotą viešą ir politinį aspektą. Viduramžių krikščio- 
nybės požiūriu, nuodėmė, nesvarbu, ar ją padarė vyras, ar mo- 
teris, niekada nebuvo visiškai privatus reikalas, ji nulemdavo 

žmogaus vietą moralinėje bendruomenėje. Lutheris turėjo nu- 
traukti tvirtą sąsają tarp draudžiamų individualių veiksmų ir 
politinės bendruomenės, o vėliau liberalūs teoretikai visą skalę 
žmonių veiksmų atribojo nuo viešo rūpinimosi, reguliavimo ir 
įtakos — šitai turėjo nevienareikšmių padarinių moterims ir po- 
litikai. Akviniečio teiginys, kad visuomenei teisėtai rūpi veiks- 
mai, kuriuos galima laikyti antisocialiniais arba griaunančiais 


r -— 


nei vaizduotei ir moralinei sąmonei. 


Lutheris: privatus pamaldumas, galios politika 


Nors Lutherį labiausiai jaudinę klausimai nebuvo susiję su 
politikos sritimi, jo darbai turėjo lemiamą įtaką Vakarų politinei 
minčiai. Jis buvo svarbiausia figūra, nulėmusi naujos Žmogaus 
sąvokos atsiradimą, taigi ir viešosios ir privačiosios tikrovės 
sąvokų evoliuciją. Lutheris savo darbuose nebesutelkia dėmesio 
į išorinius dalykus - viešus nuodėmių išpirkimo veiksmus, pi- 
ligrimystę, maldas, - kas buvo būdinga katalikiškajai krikščio- 
nybei. Pamaldžią Lutherio sielą „nuteisina ir išgelbsti vien tikė- 
jimas“. Jo „laisvą krikščionį“ tikėjimas gali išgelbėti net ir tuomet, 
kai tradicinius bendruomenės ir socialinio gyvenimo saitus pa- 
žeidžia nacionalizmo, ankstyvojo kapitalo kaupimo jėgos ir res 
publica Christiana irimas. 

Lutherio vizijoje nebeliko katalikiškajai socialinei filosofijai 
būdingo akcentavimo, kad krikščioniškas gyvenimas turi būti 
bendras gyvenimas, išoriškai liudijantis vidinį įsitikinimą. Atro- 
do, jo nepaveikė tai, kad Akvinietis sankcionavo žemiškąją val- 
džią, pasaulietinei valdžiai priskyrė garbingumą ir tikslus. (Lu- 
theriui, kuris godžiai studijavo klasiką, skaitė Aristotelį ir jo 
neapkentė, Akvinietis buvo pernelyg uolus aristotelininkas. Aris- 
totelio Etiką jis laikė blogiausia kada nors parašyta knyga.) Lu- 
therio „laisvam krikščioniui“ nereikėjo institucijų ir apeigų, ka- 
noninių įstatymų ir ritualų, popiežių ir kunigų. Mokslas. taip 
pat galėjo būti velnio paspęstos žabangos (šitaip kalbėjo vienas 
iš mokyčiausių šešioliktojo amžiaus Žmonių); mokslinčius gali 
kalbėti švelniausiu balsu, tačiau meluoti savo sieloje. Niekas 
negali priversti kito tikėjimo dalykuose. Dievo Žodis yra ar turi 

būti prieinamas kiekvienam žmogui. Jis ragina suskaidyti krikš- 
čionišką gyvenimą į jo nedalomus elementus ir laikytis kuo to- 
liau nuo visų institucinių valdymo formų. Tikėjimas ir Žodis — 
tai visa, ko reikia ištikimam Dievo tarnui. „... aišku, - rašo jis 
savo esė „Apie krikščionio laisvę“, - kad vidinio žmogaus ne- 
gali nuteisinti, išlaisvinti ar išgelbėti jokie išoriniai darbai ir kad 
šie darbai, nors ir kokie jie būtų, neturi nieko bendro su šiuo 
vidiniu žmogumi.“2 Dievobaimingas vyras ar moteris neturi 
jokių išorinių ženklų, skelbiančių: „Aš esu vienas iš tų, kuriuos 
išgelbėjo tikėjimas“. Jis tiesiog girdi skelbiamą Žodį, vienumoje 
puola ant kelių prieš bauginantį Visagalį Dievą ir linksta prie jo 
sielos. 

Reaguodamas į aplinkui vykstančius socialinius poslinkius, 
į chaosą, lūžtantį jo sielos įskilimuose, Lutheris kūrė mažytį 
išgelbėtą tvarkos lopinėlį, apsuptą neramumų ir kaitos. Jis ne- 
kurs išorinės bendruomenės. Jis atsisakys kurti dar vieną išpūs- 
tą struktūrinį statinį, kuris, jo įsitikinimu, būtų monumentas ne 
žmogaus pamaldumui, bet jo pasipūtimui. Aplinka, kurioje jis 
gyveno, priminė politinę dėlionę, kur godūs kunigaikščiai ir 
merdintys imperatoriai stengėsi išlaikyti atskiras dalis krūvoje 
arba vėl jas ištraukti. Nebuvo „Vokietijos“, išskyrus tą, kuri 
gyvavo kai kurių vokiečių širdyse ir protuose, ir įtaigia kalba jis 
galėjo padaryti daugiau nei kas kitas, kad taurintų, vienytų ir 
plėstų. Tuo tarpu Lutherio tvarkos lopinėlis susitraukė į plonytį 
siūlą, į tąsią giją, kuri, kaip jis tikėjosi, tvirtai laikys sudužusia- 
me to meto socialiniame pasaulyje. Įsikabinęs į savojo „Aš“ in- 
karą krikščionis, vyras arba moteris, dramatiškai sutelkė dėme- 
sį į savo vidų, nes čia, pasak Lutherio, tikrai rasime Dievo 
karalystę. Nesvarbu, kokie vėjai pučia per audrą, laisvas krikš- 
čionis gali gyventi tarp šventųjų ar satyrų, nusikaltėlių ar pilie- 
čių; Žlugimas arba pasitenkinimas dėl jo „tikro pasikeitimo ... 
yra absoliučiai vidinis“. 

Pasak Lutherio, jo teiginys, kad Žmogaus darbai — jo poel- 
giai — neturi ar gali neturėti „nieko bendra su vidiniu žmogu- 
mi“, trikdo. Jeigu patikėsime Lutherio žodžiais, žmogus, kuris, 


26 John Dillenberger, ed., Martin Luther: Selections from His Writings, p. 56. 
27 MacIntyre, Short History of Ethics, p. 122. 

tarkim, kankina savo numylėtinius, tokiu savo elgesiu nieko 
mums nepasako apie save; nieko nepasako ir moteris, kuri visą 
gyvenimą tarnauja neliečiamųjų kastai arba mirštantiesiems. Lu- 
theris, žinoma, šito negalėjo turėti galvoje, tačiau tai yra svar- 
bus dalykas liuteronų teologijoje. Taip yra nepaisant to, kad 
Lutheris kone džiugiais žodžiais ragino tikinčiuosius imtis „veik- 
los, žygdarbių, darbų ir veiksmų. Dievui nereikia klausytojų, 
kartojančių žodžius, ... jam reikia sekėjų, dirbančių darbus, o 
tai tikėjime randasi iš meilės.“28 Arba: „Tikėjimas yra nukreip- 
tas į Dievą, į meilę žmogui ir savo artimui, tai yra tokia meilė 
ir tarnavimas jam, kokią mes patyrėme iš Dievo be jokių savo 
pastangų ir nuopelnų.“? Lutherio teiginys grindžiamas tokiais 
samprotavimais: aš kantriai paaiškinau, kad teisuolius išgelbsti 
vien tikėjimas. Aš tai turėjau galvoje. Nors negalima manyti, 
kad išoriniai ženklai mums ką nors pasako apie vidinį žmogų, 
teisuolis, išgelbėtas tikėjimo, bus priverstas daryti gerus dar- 
bus, gyventi savo tikėjimu; tačiau kai kurie darantys gerus dar- 
bus neišgelbstimi, nes jie neturi tikėjimo. 

Kad ir ką galiausiai nuspręstume apie tikėjimo ir gerų darbų 
ryšį liuteronų doktrinoje, aišku, kad Lutherio minčiai būdingas 
nusišalinimas nuo viešojo gyvenimo su jo socialinėmis formo- 
mis ir jas palaikančiomis institucijomis, kai buvo atskleistas ir 
subliuško nusistovėjusių struktūrų pagrindas. Jeigu žmogus ne- 
gali kreiptis nei į popiežių, nei į imperatorių, nei į karalių, nei 
į kunigą, nei į susiformavusią bendruomenę, tai į ką jis tada gali 
kreiptis? Atsakymas toks: į save arba į sutrauktą „mes“ krikš- 
čioniškosios šeimos pavidalu. (Reikalas tas, kad liuteronai kūrė 
tikinčiųjų bendruomenes. Mano manymu, pastarosios Lutherio 
vizijoje nėra tokios svarbios, kokios šios bendruomenės yra ka- 
talikybės socialinėje doktrinoje.) 

Įžangoje aš teigiau, kad viešumo ir privatumo šansai, santy- 
kiniai privalumai ir veikimo sritys greitai keičiasi priklausomai 
nuo jų likimo kintančiame istoriniame kontekste ir skirtingų jų 


28 „Extracts from the Wittenberg Sermons, 1522“, in Martin Luther, ed. E. G. Rupp 
and Benjamin Drewery, p. 100. | 
3 Ibid., p. 101. 

tarpusavio santykių. Reformacijos era žymi viešųjų institucijų 
normatyvinės svarbos ir jų teikiamos socialinės padėties nuos- 
mukį. Ji prasidėjo pasaulyje, kuriame šių tradicinių institucijų 
teisėtumas buvo pakirstas, o naujos formos dar nebuvo pakan- 
kamai sutvirtėjusios, kad galėtų orientuoti vyrus ir moteris. Ka- 
dangi toje visuomenėje, kurioje gyveno Lutheris, nebuvo gerai 
valdomo ir aiškiai pateisinto viešojo politinio pasaulio, sunkiau 
nustatyti, kaip ir kokiais būdais privačioji sritis buvo priešina- 
ma viešajai arba ją papildė ar palaikė. Dideles vokiečių žemių 
sritis valdė feodaliniai kunigaikščiai, vadovaudamiesi feodaline 
teise. Visi žmonės buvo arba kunigaikščio, arba Šventosios Ro- 
mos imperatoriaus, arba abiejų valdiniai. Galutinis įtakos sferų 
pasidalijimas daugiausia priklausė nuo jėgos. Tad nenuostabu, 
kad Lutheriui politikos sritis buvo tik prievartos ir nelaisvės 
sfera. Kunigaikščiai gali arba pražudyti, arba apginti jus — nei 
daugiau, nei mažiau. Tačiau šis išorinis pasaulis yra neesminis 
krikščionio tikėjimui. Tikrasis jo būties epicentras yra dievobai- 
mingas, be paliovos kruopščiai analizuojamas vie intėrieur. 
Kadangi liuteronas gyveno pasaulyje, o ne už jo ribų, jis 
turėjo laikytis kokios nors pozicijos pasaulietinės valdžios at- 
žvilgiu. Ta pozicija buvo paprasta: išskyrus tuos atvejus, kai 
buvo mėginama imtis prievartos tikėjimo klausimais, jis paklus- 
davo, nes tvarka buvo didelis gėris, o anarchija - baisus blogis. 
Paklusimas dėl išorinių dalykų anaiptol nekėlė grėsmės žmo- 
gaus laisvei, nes laisvė priklausė vidiniam Žmogui. Išorinis arba 
viešasis žmogus buvo pavaldus aukštesnėms galioms. „Krikš- 
čionis, - rašo Lutheris, - yra visiškai laisvas viso ko šeiminin- 
kas, jis niekam nepavaldus. Krikščionis yra labai pareigingas 
visų tarnas, visiems pavaldus.““? Lutheris nenurodė jokių skir- 
tumų tarp vyrų ir moterų laisvo krikščionio priklausomybės ir 
ribotos krikščionio laisvės atžvilgiu. Abu buvo pavaldūs pasau- 
lietinei valdžiai. Abu džiaugėsi vidine krikščionio laisve ir dva- 
sine lygybe nepriklausomai nuo jų Žemiškosios išorinės padė- 
ties. Kiekvienas tikintysis buvo lygus visiems kitiems; iš tiesų 
galingiausias visuomenės veikėjas gali būti niekingesnis už 


3 Dillenberger, ed., Martin Luther, p. 53. 

menkiausią privatų asmenį: savo vidinio vertingumo atžvilgiu 
menkas žmogus gali būti netgi pranašesnis*!. 

Žmogaus nebebuvo galima vertinti pagal jo ar jos socialinį 
vaidmenį, statusą ar funkciją. Lutherio „visų tikinčiųjų kuni- 
gystė“ išsklaidė anksčiau įvairius luomus gaubusią aurą. Men- 
kiausias krikščioniškojo pasaulio žmogelis galėjo patekti į dan- 
gų pirmiau už popiežių nepaisant visos jo didybės ir puikumo. 

Atrodo, taip karštai griovęs hierarchiją, kartu Lutheris nepri- 
pažino tiesioginio pamokymo, kurį Kristus per dvasinį kalaviją 
galėjo suteikti valdovui, nes tas pamokymas reikalavo galingos 
socialinės institucijos. Tokios institucijos, Lutherio požiūriu, ne- 
galėjo tinkamai atlikti Dievo darbo. Krikščionis galėjo tik mels- 
tis, kad atskiri valdovai būtų dievobaimingi ar atsargiai dirbtų 
savo nešvarų darbą — šią profesiją Lutheris pavadino „Dievo 
budelio“ profesija. Pasak Lutherio, Dievui reikia tokio budelio, 
nes žmonės dažnai būna maištingi, nepaklusnūs, pasiduoda ira- 
cionaliems jausmų protrūkiams ir nirtulingiems bruzdėjimams. 
Šis sąmyšis yra destruktyvus: kartu su kaltuoju jis žudo ir ne- 
kaltą, nupigina socialinį gyvenimą, pasėja baimę nekaltųjų ir 
tikinčiųjų širdyse, tyčiojasi iš to nuolankaus paklusnumo dėl 
visų išorinių dalykų, kuris yra gero piliečio bruožas. Lutherio 
raštuose apie pasaulietinę valdžią pirmą kartą šmėkšteli Hob- 
beso nenugalimasis pasaulietinis Dievas, jo bauginantis Levia- 
tanas. Budelis yra gąsdinanti ir gana niūri viešojo pasaulio vi- 
zija. Pasak Lutherio, viešasis pasaulis niekada negalėjo būti 
žmogaus tapatumo locus ir ta vieta, kur žmonės galėjo veikti 
išvien siekdami vertingų bendrų tikslų. Lutherio viešasis „Aš“ 
prarado veiksmo pavadinimą. Kaip ir Augustinas prieš baugi- 
nantį Romos žlugimą, jis pasitraukė į save ir mąstė apie Dievo 
valstybę. Lutherio valstybė, priešingai nei Augustino, glūdi pir- 
miausia jame pačiame. 

Ar atidavęs politiką (didžiąja dalimi) velniui Lutheris išplėtė 
arba rekonstravo privačiąją sritį? Taip, tačiau klausimas nėra 
visiškai aiškus. Įvairiose vietose krikščioniškajai šeimai, kurią 
galima išlaikyti tik esant tarpusavio įtampai, Lutheris priskiria 


31 Ibid., p. 65. 

įvairius tikslus?. Lutheris vadina šeimą Žmogaus būties šerdi- 
mi, o jo požiūris į moterį, turint galvoje tą metą, yra sveikas ir 
nepaprastai šviesuoliškas. Privačioje srityje žmonių diskursas ir 
kalbėjimas - kalbėjimas intymioje, draugiškoje aplinkoje, susais- 
tytoje tvirtais prieraišumo, atsakomybės ir pažado tesėjimo sai- 
tais, - galėjo būti nukreiptas į tai, ką Lutheris vadino „natūraliu 
lyties troškimu“, kaip į vieną iš krikščioniškosios santuokos pa- 
matų greta tarpusavio pagarbos ir krikščioniškų palikuonių au- 
ginimo. Lutheris teigia, kad krikščioniška santuoka niekada ne- 
taps vilčių išsipildymu, jeigu vyrų ir moterų neskatins susijungti 
jų seksualiniai potraukiai ir troškimai, poreikiai, kuriuos Luthe- 
ris laikė Dievo duotais ir natūraliais. Lutherio raštuose nedaug 
rasime pamaldžių dūsavimų ilgintis visiškai anapusinės dieviš- 
kosios meilės kaip žemiškosios, žmonių meilės pakaitalo. 
Išsakydamas žmogaus troškimus, Lutheris pasirodo kaip 
žmogaus kalbos išlaisvintojas: nuoširdus, atvirai vulgarus, 


32 Johnas Calvinas, kurio čia neaptariame, nes jo pažiūros nėra tokios novato- 
riškos ar vaisingos kaip Lutherio, vis dėlto pritarė Lutherio požiūriui, kad krikščio- 
niška santuoka yra palaiminta institucija, reguliuojanti dievobaimingų vyrų ir mo- 
terų bendrą dorybingą gyvenimą. Tačiau jo samprotavimai apie šeimyninį 
pamaldumą yra griežtesni ir labiau prisilaikantys įstatymo raidės negu Lutherio; 
jie tiesmukiau patriarchaliniai. Calvinas krikščionį tėvą įsivaizduoja ne tiek kaip 
dvilypę ir kartais prieštaravimų draskomą būtybę, nupieštą Lutherio, žmogų, sais- 
tomą meilės savo vaikams ir atsakomybės įdiegti jiems valdžios suvokimą, bet 
kaip paterfamilias, neabejojantį dėl to, kas yra jo pareiga ar kur glūdi jo valdžia. 
Calvino tėvas yra bauginamai didingas. Pats žmogus, Calvino požiūriu, nėra tokia 
atsakinga ir sudėtinga būtybė, kaip apie jį mano Lutheris. Calvino krikščionių 
lygybės versija, priešingai negu Lutherio, teigusi, kad visiems žmonėms būdingas 
sugebėjimas suprasti dvasinius dalykus ir teisingai elgtis, pabrėžia, kad Dievo 
akyse visi yra vienodai nuodėmingi. Taigi tėvo ir vaiko santykius beveik išimtinai 
sudaro paklusnumo ugdymas ir Dievo bei tėvo pykčio baimė. Šeimoje vaikas pir- 
mą kartą „pajungiamas žemiškajai valdžiai“, ir vien tik toks pajungimas padeda 
išmokyti neklusnius žmonių vaikus paklusti valdžiai. Viešpatiška tėvo valdžia 
užleidžia vietą tėviškai Viešpaties valdžiai. Calvino pilietis krikščionis yra paklus- 
nus valdinys, kurio laisvę sudaro paklusimas natūraliai teisingai tvarkai — šeimos 
ar valstybės, viešai ar privačiai. Jo politinis idealas buvo hierarchija, kur valstybė 
ir bažnyčia, kaip tėviška ir pasaulietinė valdžia, susijungia sudarydamos tvarkingą 
vienovę. Neigdamas socialinę žmogaus prigimties teoriją ar kitokią lygybę, išsky- 
rus grindžiamą bendru nuodėmingumu, ir teigdamas „tėvų įstatymą“, Calvinas 
politikos prigimtų ir paskirtį susiejo su „deramu religijos palaikymu“ remiantis 
tradicija, kad valdo tik vyrai. Žr.: John Calvin, On God and Political Duty, p. 46—47 
ir passim. 


103 


I. VIEŠUMO IR PRIVATUMO VAIZDINIAI POLITINĖSE TEORIJOSE 
pakankamai tiesus, kad prisipažintų turįs žmogiškų troškimų, 
nepagarbiai ir šiurkščiai plūstantis galingųjų viešą pompastiš- 
kumą, Lutheris suplėšė dalykų, kurie anksčiau buvo tabu arba 
apie juos buvo šnibždamasi su gosliu paslaptingumu, pamal- 
daus neigimo šydą. Pavyzdžiui, įžeistas popiežius supančios 
karališkos pompastikos ir ritualo, Lutheris kalbėjo apie popie- 
žių, kuris ramiai sėdėjo „kaip maloningas viešpats, kai priklau- 
pęs kardinolas nusilenkęs padavė jam sakramentą ant auksinio 
skeptro“. Tačiau visi kiti tikintieji krikščionys privalo klauptis 
prieš šventuosius sakramentus. Lutheris griaudėja: „Tarytum 
šventasis sakramentas nebūtų vertas, kad popiežius, vargšas 
bjaurus nusidėjėlis, pakiltų, idant pagarbintų Dievą, kai visi kiti 
krikščionys, kurie yra daug šventesni už Švenčiausiąjį Tėvą, 
popiežių, priima jį su didžiausia pagarba!'“? Tame pačiame laiš- 
ke Lutheris trijuose puslapiuose smerkia popiežių už jo velniš- 
ką išpuikimą, pretenzijas būti viešpačiu, už tai, kad jam tar- 
nauja keliaklupsčiaujantys dvariškiai, už jo begėdiškumą, 
nepadorumą, nedorus darbus, „sumanytus velnio“, ir jo „juo- 
kingą ir vaikišką, ... iškreiptą ir suklaidintą mąstymą“*. 

Kaip iš pradžių šokiruotam tikinčiajam turėjo patikti tokia 
tiesmuka vieno iš saviškių, kurio nenutildė galingos dvasinės ir 
pasaulietinės valdžios baimė ir kuris nenutylėjo paprastų žmo- 
giškų troškimų, kalba! Lutheris transformavo prasmingo viešo 
ir privataus kalbėjimo galimybes parodydamas, kad liaudiškos 
kalbos, natūralios paprasto žmogaus kalbos priemonėmis reikia 
atkreipti rimtą dėmesį į svarbius ir gyvybinius klausimus. Be 
to, tai trikdė valdžią. Žemiška vieša ir privati kalba: o jeigu 
moteris pamėgintų ja kalbėti? Suformuluotas klausimas erzina, 
nes tokios „moteriškos kalbos“, viešos ar privačios, nebuvimo 
negalima sieti su moterų neraštingumu ar plačiai paplitusia 
išsimokslinimo stoka. Liaudiška kalba buvo moterų kalba. Ver- 
čiau reikia atkreipti dėmesį į besiformuojantį dvigubą standar- 
tą, lūkesčių skatinimą ir svarbiausius normatyvinius sprendi- 
mus apie vyrų ir moterų kalbą tiek viešame, tiek privačiame 
lygmenyje. 


3 Martin Luther, Three Treatises, p. 58. 
34 Ibid., p. 53-54. 

Martinas Lutheris galėjo didžiuotis, kad jeigu jis „pagadintų 
orą“ Vokietijoje, Romoje tai „užuostų“. Nė viena moteris, juo 
labiau nė viena krikščionė negalėjo taip įžūliai kreiptis į Žemiš- 
kąją pasaulietinę valdžią ar į savo vyrą, su kuriuo ji, Lutherio 
nuomone, privalo skaitytis (tačiau kuriam ji nebuvo pajungta). 
Vieno žmogaus šiurkšti, nevaržoma kalba (drąsus vyras) yra 
kito begėdiška, neprotinga, nemorali kalba (nesuvaldoma ar ne- 
valyva moteris). Kadangi kalba mums yra pagrindinis būdas 
pažinti save, atskleisti save kitiems ir išreikšti savo tapatumą, 
tai stipresnieji, slopinantys liaudišką kalbą tiesiog todėl, kad tai 
diktuoja padorumas ar tradicija, arba Žmonės, užgniaužiantys 
tokią kalbą savyje, nes, deja, jie „niekada negalvoja tokių daly- 
kų“ (taip glaustai išreiškiamas jų užgniaužimas ar atmetimas), 
sumenkina jų nepasitenkinimą išreiškiančio transformatyvaus 
žmogiškojo diskurso galimybes. Nevienareikšmis Lutherio pa- 
likimas, nepaisant jo asmeninio atviro nepaklusnumo, neginčija 
politinės valdžios ir skiria privačius balsus priklausomai nuo 
to, ar kalbantysis yra vyras, ar moteris. Krikščionė žmona pri- 
valo kalbėti kaip pamaldi namų šeimininkė, tačiau Lutheris lei- 
do jai sielos gelmėse kalbėti žlugusių troškimų kalba. 

Atsisakymas išsižadėti žmogaus kūno ir plūsti jį, ypač moters 
kūną, kuris buvo svarbiausias gašlių ir nešvankių bažnytininkų 
taikinys, paskatino Lutherį užsipulti tuos „scholastus, vienuo- 
lius ir kitus tokius“, kurie „niekada nepatyrė jokių dvasinių 
pagundų ir todėl ... kovojo tik dėl to, kad nuslopintų ir įveiktų 
kūniškus geidulius ir ištvirkimą; didžiuodamiesi šia pergale, 
kurios vis dėlto niekada nepasiekė, jie laikė save daug geres- 
niais ir šventesniais už vedusius vyrus ... . Dangstydamiesi šiuo 
šventumu jie puoselėjo ir išsaugojo visokiausias baisias nuodė- 
mes — nesantaiką, išpuikimą, neapykantą, pasipūtimą, panieką 
savo artimui, tikėjimą savo pačių teisuoliškumu, savikliovą, pa- 
nieką dieviškumui ir Dievo Žodžiui, netikėjimą, piktžodžiavi- 
mą ir panašius dalykus.“*? Gindamas lytinio potraukio natū- 
ralumą, kandžiausius žodžius Lutheris patausojo tiems 
scholastams, kurie paskelbė, kad moters kūnas yra bjaurus. 


5 Dillenberger, ed., Luther, p. 147. 

„Crotus ... šventvagiškai rašė apie kunigų santuoką teigdamas, kad 
niekas taip nejaudino švenčiausiojo Mainco vyskupo, kaip bjaurios, 
šlykščios intymios moters kūno vietos. Tas bedievis niekšas, pamiršęs 
savo motiną ir seserį, drįsta plūsti Dievo kūrinį, per kurį jis pats gimė. 
Dar būtų pakenčiama, jeigu jis kibtų prie moterų elgesio, tačiau išnie- 
kinti jų sukūrimą ir prigimtį yra tikra bedievystė. Tarsi aš turėčiau 
juoktis iš Žmogaus veido dėl jo nosies! Mat nosis yra žmogaus galvos 
išvietė, o jos vieta - virš jo burnos.“?* 

Lutherio šviesuolišką požiūrį į seksualumą apskritai ir į mo- 
terų seksualumą gali paliudyti jo reakcija į jaunos žmonos sek- 
sualinę ir moralinę problemą. Lutherį sujaudino jaunos moters, 
kuri įsitikino ištekėjusi už impotento, kančia. Nieko nuostabaus, 
kad jis nenorėjo pradėti vaiko, nors žmona jo troško. Ką ji turėjo 
daryti? Jeigu moteris atsiduria tokioje situacijoje ir „neįstengia 
išlikti skaisti“, Lutheris pataria jai „siekti ištuokos, kad galėtų 
ištekėti už kito, jeigu sąžinė jai leidžia taip pasielgti ir ji pati iš 
savo patyrimo pakankamai įsitikino, kad jis yra impotentas“. 
Jeigu jos vyras (šiuo atveju, Lutherio manymu, jis „tik vadina- 
mas“ sutuoktiniu, o iš tiesų tėra „vyras, gyvenantis tame pačia- 
me name“) nepripažintų jos teisės skirtis, Lutheris pataria jai 
sanguliauti „su kitu vyru, tarkim, jos vyro broliu, tačiau laikyti 
šią „santuoką“ paslaptyje ... ir priskirti vaikus tariamam tėvui, 
kaip jie vadina jį“. 

Toliau Lutheris sako, kad šitaip besielgianti moteris neturi 
nuogąstauti dėl savo nemirtingos sielos. Ji bus išgelbėta, nes 
pirmiausia vyro būklė ir užsispyrimas sukūrė padėtį be išeities 
ir lėmė santuokos nevisavertiškumą. Idealiu atveju vyras „turė- 
tų susitaikyti „su tuo, kad ji turi teisę sanguliauti su kitu, ir 
auginti vaiką, nes ji tapo jo Žmona tik teisine prasme. Jeigu 
nieko iš to neišeitų, žmona dar gerokai prieš tapdama „laisva“ 
tikrąja prasme gali, negavusi ištuokos, ištekėti už kito ir išvykti 
į svetimą šalį. „Kokį kitą patarimą galima duoti moteriai, nuolat 
kovojančiai su jos natūralių jausmų keliamais pavojais?“ Tikin- 
tiesiems, priblokštiems jo žodžių, kuriuos jie gali palaikyti ne- 
doru skatinimu svetimauti, Lutheris atsako, kad tokie žmonės 


36 Cit. pagal: Not in God's Image, ed. O'Faolain and Martines, p. 197. Deja, 
daugelis šiuolaikinių radikalių feminisčių taip pat atmeta moters biologiją. Išsa- 
miai apie tai kalbama 6-ame skyriuje. 

niekada nesusimąsto apie vyro apgavystę, nes būtent jis apga- 
vo žmoną „ir kūno, ir gyvenimo atžvilgiu“, ir tai yra „didesnė 
nuodėmė“ negu jos pasitraukimas iš jo namų??. Šiuo atveju Lu- 
theris tvirtai palaiko natūralius seksualinius troškimus, papras- 
tas Žmogiškas vertybes, ir krikščionio laisvė turi suderinti šias 
vertybes su turtinėmis vertybėmis bei formaliais valstybės 
įstatymais. 

Kaip aš jau minėjau, Lutheriui krikščioniška šeima buvo žmo- 
gaus socialinės būties epicentras. Šeima buvo užuojautos, rūpi- 
nimosi, gerumo ir jausmo sritis, tačiau, pasak Lutherio, šeimoje 
mokomasi ir paklusti valdžiai. Biblija liepia vaikams gerbti savo 
tėvus ir motinas ir jų klausyti. Lutheriui šis priesakas yra ne tik 
tėvų valdžios šaltinis, jis eina toliau: „Mat tėvų valdžia yra vi- 
sokios valdžios šaknys ir šaltinis. Juk jeigu tėvas neįstengia pats 
vienas auklėti vaiko, jis pasamdo mokytoją, kad jį mokytų; jei- 
gu jis yra per silpnas, pasikviečia į pagalbą bičiulį ar kaimyną; 
kai jis palieka šį pasaulį, perduoda valdžią kitiems, kuriuos pa- 
sirinko šiam tikslui. Be to, namų ūkyje jis turi turėti sau paval- 
džių tarnų ir tarnaičių, taigi visi, kurie vadinami šeimininkais, 
yra tėvų vietoje ir turi įgyti iš jų valdžią ir galią įsakinėti. Štai 
kodėl Biblijoje jie visi vadinami tėvais.“ Lutheris nuėjo taip toli, 
kad netgi pranašavo „viso pasaulio pabaigą“, jeigu išnyktų „tė- 
vų valdžia““ė. 

Jeigu vaikas namuose neišmoksta paklusnumo, iškyla grės- 
mė pasaulietinei santvarkai, nes tas vaikas bus užsispyręs ir 
maištingas valdinys. Lutheris, kaip ir trimis šimtmečiais vėliau 
gyvenęs politinis liberalas Alexis de Tocgueville'is, pasaulieti- 
nės santvarkos prigimtį, struktūrą ir paskirtį siejo su šeimos pri- 
gimtimi, struktūra ir paskirtimi. Priešingai Tocgueville'iui, Lu- 
theris nežiūrėjo į šeimą kaip į valstybės analogą ar 
mikrokosmosą; biblinį priesaką tėvams jis laikė visos valdžios 
šaltiniu. Lutherio pažiūros primena patriarchato politines teori- 
jas, tačiau esama reikšmingų skirtumų. Lutheris atsisakė susieti 
tėvo ir pasaulietinę valdžią, kaip elgėsi vėlesnieji patriarchato 


37 Dillenberger, ed., Luther, p. 337-338. 
38 Didysis katekizmas, cit. pagal: Herbert Marcuse, Studies in Critical Philosophy, 
p. 75. 

teoretikai, ir Šventajame Rašte jis nerado parašyta apie tai, kad 
tėvams suteikiama neribota absoliuti valdžia. Jis vadovaujasi 
požiūriu, pasaulietinės valdžios ištakų ir prototipo ieškančiu 
tėvų valdžioje, teigia tarp jų esant svarbų ryšį, tačiau tvirtai 
neigia, kad politinė valdžia yra natūrali, kaip ir tėvų valdžia. Iš 
tiesų tėvų valdžia turi būti švelnesnė, persmelkta meilės ir užuo- 
jautos, nes ši valdžia yra „natūrali ir savanoriška. ... Tačiau 
valdžios valdymas yra priverstinis, dirbtinis valdymas.“?? Šei- 
moje, natūralioje ir savanoriškoje bendruomenėje, viešpatauja 
sutuoktinių lygybė. Juliet Mitchell pažymėjo, kad jeigu „įteisi- 
nama formali sutuoktinių lygybė (monogamija), pati seksualinė 
laisvė, kuri poligamijos sąlygomis paprastai buvo išnaudojimo 
forma, tampa, priešingai, potencialia išsilaisvinimo jėga“*?. Sank- 
cionavęs Žmogaus seksualinį troškimą kaip natūralų ir gerą, 
Lutheris sutvirtino šią išvadą. 

Mielai savo samprotavimus apie Lutherį užbaigčiau šia pa- 
staba, tačiau turiu grįžti ir aptarti svarbiausią veiksnį Lutherio 
privačių namų vizijoje - būtent tokį švelniai mylimo, bet griež- 
tai baudžiamo vaiko auklėjimą, kad jis visų pirma būtų tas, 
kuris paklūsta. Lutherio požiūryje į dvasią ir jausmus paklus- 
numas neabejotinai yra „išorinis“ dalykas, ir vaiko negalima 
versti tikėjimo dalykuose. Tai kodėl atkakliai, įkyriai pabrėžia- 
mas paklusnumas? Šitai skatina mane atkreipti dėmesį į Luthe- 
rio politikos gynybinį aspektą arba šiuo atveju - į jo apolitišką 
nuostatą, kuriai vis dėlto būdingas politinis rezonansas. 

Paties Lutherio maištas buvo maištas prieš Bažnyčią ir vals- 
tybę, šventąją ir pasaulietinę valdžią, ir jis buvo maksimalus. Jis 
neklausys nieko, išskyrus Dievą ir Šventąjį Raštą. Jo maištas 
baigtas, jo revoliucija įvykdyta; Lutheris nuolat smerkė blogį, 
kylantį dėl neramumų kurstymo, maištavimo, nepaklusnumo 
valdžiai, - visa tai, ką jis pats darė arba kas buvo jam primetama. 
Žmogus, pasėjęs Vakarų krikščioniškajame pasaulyje sąmyšį, 
nekentė socialinės nesantaikos ir laikė ją velnio darbu; taigi jis 
moko savo vaikus klausyti vyresniųjų. Jis nuolat kartoja, kad 
žemiškieji pasaulietiniai valdovai gali įsakinėti ir tikėtis paklus- 


> Luther als Pūdagog, cit. pagal: Marcuse, Studies in Critical Philosophy, p. 77. 
9 Juliet Mitchell, Woman's Estate, p. 113. 

numo dėl išorinių dalykų. 1525 m. valstiečių sukilimo, kurį iš 
dalies įkvėpė jo paties doktrina, metu Lutheris, užuot parėmęs 
valstiečius ar užjautęs juos (ar galbūt patylėjęs), mokė pasaulie- 
tinę ranką be pasigailėjimo susidoroti su sukilėliais. Valstiečiai — 
„klastinga, sulaužiusi priesaiką, meluojanti, nepaklusni“ minia 
„Niekšų ir apgavikų“ - turi būti sutriuškinti. Jie „nusipelnė mir- 
ties kūnu ir siela“; iš tiesų kiekvienas galintis privalo teisėtai 
„triuškinti, žudyti ir smogti, slapta ar atvirai, prisimindamas, 
kad nėra nieko bjauresnio, žalingesnio ar velniškesnio už suki- 
lėlį. Tai tas pats, kaip užmušti pasiutusį šunį; jeigu nesmogsi 
jam, jis smogs tau ir kartu visai šaliai.“+! Jeigu šie nerimą ke- 
liantys protrūkiai liudytų tik Lutherio asmeninę bėdą, nurodę 
juos galėtume eiti toliau. Tačiau jo nesantūrumas atspindi vie- 
šas ir privačias problemas, todėl aš skirsiu truputį laiko paaiš- 
kinimui. 

Kai politika atiduodama velniui, kaip padarė Lutheris, nerei- 
kia stebėtis, kad velnias perima politiką. Be susirinkimų, kurie 
pažabotų, be piliečių, kurie svarstytų, be įstatymų tankumyno, 
be precedentų ir tradicijos, kuri drausmintų, mokytų ir nukenks- 
mintų valdžią, ji gali būti užsiundyta ant to Žmogaus ar žmo- 
nių, kurių santykiai su ja yra nevienareikšmiai. Lutheris metė 
iššūkį žemiškajai ir dvasinei valdžiai pradedant savo tėvu Han- 
su ir baigiant Šventąja Romos imperija, pačiu popiežiumi, ir 
triumfavo. Užuot nedviprasmiškai tapęs vienu iš Žmonijos iš- 
laisvintojų, jis pasirinko tapti kalėjimo sargu — tai buvo vienas 
iš sudėtingos ir maištingos jo prigimties bruožų. Šis ankstesnis 
maištininkas netoleruos jokio viešo maišto. Lutherio politika yra 
pakeitimo politikos (politics of displacement) — tos varomosios jėgos, 
kuri pasireiškia sujungdama ir supindama viešus ir privačius 
imperatyvus, kai (šiuo atveju) viešų įvykių grandinė sukelia 
giliai jaučiamą, tikriausiai nesąmoningą asmeninį įsitikinimą, 
pavyzdys. Tokia politika yra nepastovi ir pavojinga. Ji dažniau 
reiškiasi susiklosčius tam tikroms aplinkybėms: 1) nusistovėju- 
sios viešos ir privačios, pasaulietinės ir religinės institucijos ir 
normos nuolat kinta, ir žmonėms atrodo, kad centras neišlai- 


41 „Prieš plėšikaujančias ir žudančias valstiečių gaujas, 1525 m. gegužė“, cit. 
pagal: Martin Luther, ed. Rupp and Drewery, p. 122. 

kys; 2) nėra aiškiai nustatytų viešųjų institucijų, kurios tinka- 
mai nukreiptų nesutarimus ir susirūpinimą; 3) privačios verty- 
bės, reikmės ir tapatybės tampa absoliučiai svarbesnės už viešą 
dalyvavimą pasaulietinėje srityje kaip piliečiui. Jeigu šie požy- 
miai primena skaitytojui mūsų epochą, šis panašumas neatsira- 
do netyčia. Lutheris daugeliu bruožų yra šiuolaikinio žmogaus 
prototipas, tačiau šis dviprasmiškas pagarbinimas paprastai sie- 
jamas su jo amžininku italu Machiavelli'u, kurio mintis siekia 
suduoti coup de grūce dvasinio kalavijo (sacerdotium) valdžiai 
pasaulietiniam kalavijui (regnum) priklausančių dalykų atžvil- 
giu. Lutheris nenorom įžvelgė Dievo budelio būtinumą. Kita 
vertus, Machiavelli'o kontrrevoliucija siekia „priremti krikščio- 
nybę prie sienos“, paversti ją nekaltybe prie židinio, o Kristų 
padaryti vienu iš penatų. 


Machiavelli'o ėjimas 


Res publica Christiana irimas ir valstybių, vis labiau išsiva- 
duojančių nuo Bažnyčios kišimosi į jų reikalus, galios stiprėji- 
mas paskatino pirmuosius naujųjų laikų politikos teoretikus ieš- 
koti politinio suvereniteto ir raison d ėtat pagrindimo, kuris tapo 
visų veiksmų, apie kuriuos jie kalbėjo arba tik užsiminė, sude- 
damąja dalimi. Tačiau būtent Machiavelli suformulavo politi- 
nės veiklos teoriją, kuri iki šiol sulaukia atgarsio (sakyčiau, kad 
tai turi skaudžių pasekmių) tiek viešoje, tiek privačioje tikrovė- 
je. Kaip ir dauguma mūsų aptartų tekstų, Machiavelli'o raštai 
buvo livres de circonstance, reakcija į neramią ir nestabilią poli- 
tinę situaciją XVI amžiaus Italijoje, draskomoje brolžudiškų ka- 
rų tarp įvairių jos kunigaikštysčių ir miestų-valstybių bei jų 
viduje. Dėl šio vidinio kraujo praliejimo Italija savo ruožtu tapo 
itin pažeidžiama išorinių Ispanijos, Prancūzijos ar imperijos ar- 
mijų antpuolių. Machiavelli'o reakcija į suirutę, kaip žino kiek- 
vienas politinės minties tyrinėtojas, buvo pastangos pakeisti po- 
litinės veiklos poziciją, atsikratyti viduramžių krikščioniško 
susirūpinimo karaliaus valdžios teisėtumu ir teisingu taikymu 
ir sutelkti dėmesį į pačios politinės valdžios problemą: kaip ją 
įgyti ir kaip ją išlaikyti. 

MacIntyre'as pažymi: „Machiavelli'o požiūriu, socialinio ir 
politinio gyvenimo tikslai yra duoti. Tie tikslai yra tokie: įgyti 
ir išlaikyti valdžią, išsaugoti politinę santvarką ir visuotinę ge- 
rovę, nes jeigu bent iš dalies neišsaugosi šių dalykų, nebegalėsi 
išlaikyti valdžios. Moralės normos yra techninės normos, regu- 
liuojančios priemones tiems tikslams pasiekti. Be to, jos turi būti 
taikomos remiantis prielaida, kad visi žmonės yra sugedę““ ir, 
reikia pridurti, visos moterys taip pat. Pasak Machiavelli'o, žmo- 
gaus prigimtis yra pastovi, ji nesikeičia įvairiais istoriniais pe- 
riodais, ir jos vaizdas yra niūrus ir grėsmingas. „Mat apie žmo- 
nes apskritai galima pasakyti, — rašo jis, - kad jie nedėkingi, 
nepastovūs, veidmainiai ir sukti, bailūs pavojaus akimirką ir 
savanaudiški; tol, kol jiems darai gera, jie atsidavę tau, pasiren- 
gę atiduoti savo kraują, turtą, paaukoti savo ir vaikų gyvybę, 
kai, kaip esu sakęs, pavojus toli; bet vos tik tau iškyla grėsmė, 
jie tuoj pat nusigręžia nuo tavęs.“? Šie nepatikimi žmonės yra 
pavaldūs istorijos dėsniams. Dauguma jų poelgių yra šių dės- 
nių valdomi ir nulemti, nors jie paprastai šito nežino ar nesu- 
vokia. 

Machiavelli'o žmogaus prigimties teorija ir įsitikinimas, kad 
drąsiai ir susivienijusiai tautai reikalinga virtu, tam tikra pilie- 
tinės dorybės atmaina, paskatino jį sukurti politinės veiklos, 
kuri galėjo būti pateisinta nuo krikščioniškosios moralės nu- 
krypstančios etikos požiūriu, teoriją. Krikščioniškojoje sociali- 
nėje mintyje vyravęs požiūris politikos neatskyrė nuo teisingu- 
mo ir teisumo siekimo; tačiau Machiavelli'o politinės vizijos 
šerdis buvo jėga, o ne teisėta valdžia. Jėga persmelkė visus po- 
litikos lygmenis iki pat ginkluotos valstybės —- susidedančios iš 
karingų, mobilizuotų piliečių, pasirengusių ginti ją ar išplėsti 
jos įtaką, - viršūnės. Tai, kad pats Machiavelli asmeniškai buvo 
už respubliką, tuo metu seniai mirusią ir nebylią, „neturi supai- 
nioti reikalo“ vertinant jo politikos teoriją*4; be to, pilietis jo 
idealizuotoje ankstesnėje epochoje buvo suprantamas kaip gin- 
kluotas pilietis-karys. Machiavelli kitu pagrindu iš naujo įtvirtino 


42 MacIntyre, Short History of Ethics, p. 127. 
4 Niccolėo Machiavelli, The Prince and The Discourses, p. 61. 
* MacIntyre, Short History of Ethics, p. 127. 

aristoteliškąją viešosios ir privačiosios sričių perskyrą ir sugriež- 
tino skirtingus viešos ir privačios veiklos vertinimo terminus. 
Antai Machiavelli'o pasaulyje žmogus galėjo būti geras valdo- 
vas, tačiau nedoras asmuo, jeigu privati moralė buvo laikoma 
kriterijumi vertinant jo viešus veiksmus — šią alternatyvą Ma- 
chiavelli atmeta kaip pražūtingą politiniam išlikimui“. „Priva- 
čios moralės“ sričiai tinkamos elgesio normos buvo paskelbtos 
netinkamomis naujai politikos moralei, kuri orientavosi į val- 
džios turėjimą ir naudojimą. Vertinamieji terminai „geras“ ir 
„blogas“, anksčiau vartoti viešoje ir privačioje kalboje, neteko 
didelės dalies savo ankstesnės reikšmės ir jėgos. 

Vykstant šiems pokyčiams, moterys buvo įkalintos privačio- 
joje srityje, kur galėjo reikštis švelnumas ir skambėti moteriško- 
jo pamaldumo balsas, nepadarydamas nepataisomos žalos vie- 
šajai sričiai, kur turi viešpatauti karinga jėga. Iš tiesų Machiavelli 
taip politizavo privačiąją sritį, kad ją taip pat laikė savotiško 
karo lauku - lyčių karo, kuriame taip pat buvo savi jėgos Žai- 
dimai, gudrybės, puolimai ir atsitraukimai, jame dalyvaujančių 
vyrų ir moterų kalbos Žaidimai, susiję su koketavimu ir ap- 
gaule. 

Machiavelli pateikia daugybę dalinių ar visuminių viešų ir 
privačių veidrodinių atvaizdų, kurie priklauso vienas nuo kito 
priešingų jėgų sąveikos kontekste. „Blogas“ Žmogus gali būti 
„geras“ politikas, bet jis gali būti ir „geras“ Žmogus privačiame 
gyvenime. Apie tai, kas yra moralu viešojoje srityje, negalima 
spręsti vadovaujantis privataus moralinio elgesio kriterijais; tai- 
gi oficialūs asmenys vienaip vertinami kaip oficialūs asmenys ir 
kitaip — jų kaip privačių asmenų gyvenime. Politika yra viešo- 
sios galios sritis, teisingumo ir teisės sistemų sritis. Valstybė yra 
išsiugdžiusių pilietinę dorybę ir įstatymams pavaldžių piliečių 
visuma. Politiniai lyderiai taip pat yra pavaldūs įstatymams, 
tačiau šie nesaisto jų įgyvendinant valdžią. Moterys per se nesu- 
sijusios su politika, tačiau atlikdamos savo vaidmenį privačio- 
joje srityje jos suteikia vyrams prieglobstį nuo viešojo gyveni- 


45 Machiavelli, Prince and Discourses, passim. Žr. taip pat Machiavelli'o „viešąją 
moralę“ garbinantį Isaiah'o Berlino straipsnį: I. Berlin, „The Ouestion of Machia- 
velli“, New York Review of Books, p. 20-32. 

mo, kai jie įsijungia į privačiąją sritį. „Gera“ moteris iš esmės 
yra „blogas“ pilietis. Moteris, kuri yra „geras“ pilietis, negali 
privačiojoje srityje būti „gera“ moteris. Kiekvienu atveju ji ver- 
tinama pagal vadinamosios privačios moralės, galios neturin- 
čios krikščioniškosios moralės kriterijus. Ji neturi nieko bendro 
su viešuoju (ne)moralumu. Moterys yra morališkai pranašes- 
nės, nes viešajame gyvenime jos yra žemesnės. Privati jausmų ir 
sentimentų sritis nepavaldi įstatymams, ji nevertinama pagal 
viešuosius kriterijus. Jeigu šioje srityje yra galia, ji reiškiasi kaip 
užmaskuotas manipuliavimas, apgaulė ir gudravimas. Ši sritis 
iš tikrųjų nėra viešosios srities dalis, bet sudaro pastarosios pa- 
matą. Moterys yra nepolitiškos, vyrai kaip privatūs asmenys - 
taip pat. 

Machiavelli'o laikais socialinių struktūrų ir darinių prigimtis 
buvo tokia, kad privati sritis jam tapo puikiu skydu siekiant 
savo tikslų. Machiavelli'o politiką dideliu mastu galima laikyti 
gynyba nuo švelnesnių, „moteriškų“ krikščioniškų dorybių. Ma- 
chiavelli privačiajai sričiai priskiria jau socialiai nustatytą funk- 
ciją, tačiau nesuteikia šiai funkcijai jokio išorinės krypties vekto- 
riaus. Krikščioniškoji socialinė mintis (Lutheris iš dalies yra 
išimtis) reikalavo, kad krikščionis, išmokytas pamaldumo na- 
muose ir tikinčiųjų bendruomenėje, perprastų viešąjį pasaulį, 
pasmerktų jo ekscesus ir gailestingumu sušvelnintų jo šiurkštų 
teisingumą. Pasak šio požiūrio, Kristus galėjo nušalinti valdo- 
vą, atmesti raison d ėtat ir valdžios meilikavimus bei grasinimus. 
Iš šios jau atbukusios potencialiai kritiškos ir maištingos krikš- 
čioniškosios doktrinos Machiavelli atėmė visas galingas viešą- 
sias priemones, kuriomis privatumas galėjo vertinti viešumą. 
Machiavelli'o nusilenkimas privačiai dorybei yra ne pagarbos 
gestas - jis liudija tokios dorybės nevaisingumą viešojoje sfero- 
je. Moterys ne tik buvo nušalintos nuo valdžios pasitarimų, jų 
pareiga dažnai buvo pagelbėti viešosios politikos aukoms ir ty- 
lint nuolankiai sutikti su viešąja kalba, kurios svarbiausi Žo- 
džiai buvo „baimė, dviveidiškumas, būtinybė, galia, valia“, Real- 
politik ir raison d ėtat. 

Kad suteiktų jėgos irstančiai ir griūvančiai politinei santvar- 
kai, Machiavelli gynė politiką, reikalavusią, kad Žmonių veiks- 
mai būtų vertinami ne pagal jų ketinimus, motyvus ar tikslus, 

bet pagal jų padarinius. Valdove jis rašo: „Užtat valdovas, norė- 
damas išsilaikyti soste, turi išmokti nebūti geras ir kartais nau- 
dotis šiuo žinojimu, o kartais ne - nelygu koks reikalas“**. Ar- 
ba: „... yra dalykų, kurie iš pažiūros atrodo esą dorybės, bet 
jeigu jų laikomasi, priartina pražūtį, o kiti, kurie iš pažiūros 
atrodo esą ydos, iš tiesų garantuoja saugumą ir gerovę“*/. Val- 
dovas daro, kas reikalinga. Jis žengia būtinus žingsnius būda- 
mas tikras, kad visus kitus motyvus nusvers raison d ėtat impe- 
ratyvai. 

Sheldonas Wolinas Machiavelli'o politinę teoriją su tam tik- 
romis išlygomis apibūdina kaip „prievartos ekonomiją“, o ne 
kaip nežaboto blogio ir dviveidiškumo propagavimą, nors kai 
kas joje įžvelgė būtent tai. Tačiau ši „ekonomija“ yra strategi- 
nis, o ne moralinis ribų nustatymas ir lengvai gali būti atsižadėta 
dėl valstybės. Mano tikslui kaip perskyra tarp viešumo ir pri- 
vatumo vaizdinių svarbiausia tai, pirma, kad Machiavelli atvi- 
rai neigia socialinį požiūrį į Žmogaus prigimtį ir, antra, kad jis 
gina įtakingą ir amoralią politinės veiklos, kurios atrama yra 
ginkluota valstybė ir piliečiai, koncepciją. Machiavelli'o ginkluota 
dorybė ne tik nušalino moteris nuo politikos — ji sumenkino 
moterų tradicinę privačiąją sritį. Namai su jų švelnesnėmis do- 
rybėmis veikiau nusipelnydavo galingųjų paniekos, o ne dievo- 
baimingųjų palaiminimo. Galiausiai Machiavelli'o pateiktas pi- 
liečio idealas „reiškė visiškai kitokią politinio žinojimo ir veiklos 
būdų konceptualizaciją nei ta, kurią implikavo įprastinė scho- 
lastinė sistema““*?. Machiavelli, kaip ir Aristotelis, politinę ben- 
druomenę laikė neatsiejama nuo veiklaus gyvenimo. Tikra, ne- 
sugadinta res publica buvo ta struktūra, kuri sudarė Žmonių 
gyvenimo šioje žemėje pagrindą. Machiavelli reikalavo, kad po- 
litėjos normos būtų vertinamos remiantis nekrikščioniška mora- 


* Machiavelli, Prince and Discourses, p. 56. 

47 Ibid., p. 57. 

4 Wolin, Politics and Vision, „Machiavelli: Politics and the Economy of Violen- 
ce“, p. 195-238; Wolin, „Political Theory as a Vocation“, in Machiavelli and the 
Nature of Political Thought, ed. Martin Fleischer, p. 23-75. 

4 J. G. A. Pocock, The Machiavellian Moment, p. 49. 

lės vizija“?. Pilietis, kuris yra atgaivintos politėjos narys, daly- 
vauja jos visuotinume, nes politėja yra labiausiai visa apimantis 
susivienijimas pasaulyje iš visų panašių susivienijimų; šiaip ar 
taip, toks yra Machiavelli'o aristoteliškasis idealas, bendrais bruo- 
žais nupieštas Samprotavimuose. 

Tačiau Machiavelli susidūrė su dilema: kaip galima sukurti 
arba įdiegti pilietinę dorybę (virtū) respublikoje, kuri yra demo- 
ralizuota, korumpuota ir susiskaldžiusi, kurioje nėra tokios virtū? 
Jeigu politika gyvena nuosmukio ir sugedimo laikus, kas gali 
tapti nesugadintai politikai būtinos virtų neišsenkamo šaltinio 
pagrindu? Šią problemą Machiavelli sprendžia įterpdamas va- 
lios sąvoką. Jis nutaria, kad tautos dalyvavimą sudaro ne tiek 
politikos išmanymas, įžvalgumas ir atsidavimas bendriems jos 
piliečių tikslams, bet kiekvieno ir visų valios būsena"!. Aristote- 
lio piliečius vyrus, kurie vadovaujasi viešosiomis normomis ir 
protu, Machiavelli pakeičia ginkluota liaudies valstybe, kurios 
principus jis manė atradęs Romos respublikos istorijoje. Jis rašo: 

„Nors kitoje vietoje esu sakęs, kad visų valstybių pagrindas - gera 
kariuomenė, kad ten, kur jos nėra, negali būti nei gerų įstatymų, nei 
apskritai ko nors gero, vis dėlto man atrodo, jog ne pro šalį bus tai 
pakartoti. Kad ji būtina, liudija kiekvienas Romos istorijos puslapis. Be 
to, matome, kad nelavinama kariuomenė negali būti gera, o jos lavinti 
neįmanoma, jeigu ją sudaro ne savi valdiniai. Kadangi ne visada ka- 
riaujama ir negalima visada kariauti, reikia turėti galimybę mankštinti 
kariuomenę taikos metu.“?2 


J. G. A. Pocockas daro išvadą, jog dėl to, kad Machiavelli 
„Militarizuoja piliečius, Discorsi moraliniu požiūriu turi didesnę 
griaunamąją jėgą negu II Principe, ir tai labai svarbu““*. Visuose 
Samprotavimuose Machiavelli aukština klasikinę virtū viziją, bet 
jis pateisina ir diegia ginkluotu pasirengimu ir budrumu grin- 
džiamą gyvenimą, žmogaus valios produktą. 


0 Ibid., p. 73. Pocockas pažymi: „Dorybingos respublikos kariavo viena su kita. 
Todėl krikščioniškos ir pilietinės dorybės niekada negalėjo sutapti; respublikų tar- 
pusavio santykiuose, kur svarbiausias imperatyvas buvo apginti savo miestą ir 
sumušti jo priešus, nuolankumui ir skriaudų atleidimui negalėjo būti vietos“ (p. 213— 
214). Plg.: Berlin, „The Ouestion of Machiavelli“, passim. 

51 Pocock, The Machiavellian Moment, p. 212. 

52 Machiavelli, Prince and Discourses, p. 503. 

33 Pocock, The Machiavellian Moment, p. 213. 

Atsitiktinės pastabos apie moteris Samprotavimuose ir Valdove 
neturi didesnės teorinės reikšmės, nors jos dar kartą patvirtina 
Machiavelli'o sugebėjimą fatalistinį pesimizmą suderinti su vo- 
liuntaristine valia valdyti. Jis keletą kartų mini Fortūną, tipiš- 
kiausią moteriškąjį pradą, klastingą Nepastovumo deivę. Sako- 
ma, kad jos žinioje yra maždaug pusė visų Žmonių reikalų, o 
kita pusė priklauso nuo Žmogaus sumanumo. (Tačiau ne visiš- 
kai, nes žmogaus elgesį taip pat valdo deterministiniai istorijos 
dėsniai.) Machiavelli lygina Fortūną su sraunia upe ar permai- 
ninga moterimi, kurią reikia jėga suvaldyti ir nugalėti?*. Be to, 
Machiavelli teigia moteris praeityje buvus daugelio pragaištin- 
gų karų skatinamąja priežastimi; iš tiesų Samprotavimuose jis 
paskiria visą skyrių tam, kad paaiškintų, „kaip per moteris pra- 
žūva valstybė“. Iš klasikinių šaltinių jis išvardija metodus, kuriais 
moterys sužlugdydavo ir sugriaudavo savo valstybes. Tačiau 
šios anekdotinės pastabos nėra labai reikšmingos. Svarbiausia 
yra tai, kaip Machiavelli'o kalba formuoja politikos viziją, ku- 
rios šerdį sudaro veidmainiškas, nepatikimas žmogus, valdo- 
mas įstatymų ar likimo, kurio jis negali kontroliuoti, tačiau ge- 
bantis savo noru stengtis valia pasiekti virta. Politika susijusi su 
terminais „valdžia“, „jėga“ ir „prievarta“. 

Machiavelli'o politika iš esmės eliminuoja moteris iš svar- 
biausios piliečių raiškos srities —- karinių žygių. Juliet Mitchell 
pažymi, kad „istoriškai moters pajungimą nulėmė jos menkes- 
nis gebėjimas tiek smurtauti, tiek dirbti. Daugelyje visuomenių 
moteris buvo ne tik mažiau pajėgi dirbti sunkius darbus nei 


4 Machiavelli, Prince and Discourses, p. 91, 94. Machiavelli išsamiai neaptaria 
šeimos santykio su politėja, tačiau Samprotavimuose jis paskiria skyrių klausimui, 
„kaip per moteris pražūva valstybė“. Jis smulkiai papasakoja vieną atsitikimą iš 
Romos istorijos, kaip dėl „turtingos paveldėtojos“ kilęs vaidas baigėsi karu. Vyrai 
privalo kariauti dėl savo nukentėjusių ir nuskriaustų žmonų ir dukterų. Taigi mo- 
terys „pridarė didelių bėdų tiems, kurie jas valdo“. Kitas pavyzdys iš Romos isto- 
rijos parodo, kaip „dėl Lukrecijos išniekinimo Tarkvinijai neteko sosto“, ir t.t. „Ne- 
ribotą valdžią turintiems ir respublikų valdovams“ Machiavelli pataria atkreipti į 
tai dėmesį, „gerai apgalvoti galinčius dėl to kilti neramumus ir laiku imtis tinka- 
mų priemonių, kad tai nepridarytų jų valdžiai ar respublikai bėdos ir gėdos“ 
(p. 489). Machiavelli nenurodo jokių šio budrumo gairių. Pateiktos ištraukos teori- 
niu požiūriu nėra svarbios, tačiau jos pamokomos, nes aukos jose laikomos atsa- 
kingomis už padarytą žalą, kai vyrai privalo atkeršyti už nuplėštą jų garbę. 

vyras, ji buvo mažiau pajėgi ir kovoti. Vyrui pakanka stiprybės 
apsiginti ne tik nuo gamtos, bet ir nuo savo bendrų.““? Aš ne- 
sielvartauju dėl to, kad Machiavelli'ui nepavyko įtraukti mote- 
rų į jo ginkluotos valstybės viziją, ir nesiginčiju, ar moterys 
pajėgios dalyvauti mūšyje su visa ginkluote. Šie motyvai nėra 
svarbiausi vertinant jo politiką - politiką, reikalaujančią priskir- 
ti svarbą padariniams arba susiklosčiusiai padėčiai - moraliniu 
ir politiniu požiūriu. 

Kai atotrūkis tarp viešumo ir privatumo didėja, virsta spra- 
ga, o vėliau praraja, nukenčia visi socialiniai ryšiai ir santykiai. 
Realpolitik srityje politinę veiklą ir sąmonę formuoja tokie ne- 
lankstūs terminai, kaip „valdžia, jėga, prievarta, smurtas“. Ki- 
toje prarajos pusėje švelnumas, užuojauta, atlaidumas ir jausmin- 
gumas yra leistini tiek, kiek jie nekliudo viešajam imperatyvui. 
Privatusis pasaulis turi „kompensuoti“ šaltą (tačiau neišvengia- 
mą) viešojo pasaulio nežmoniškumą. Bet ir jis nukenčia nuo 
amoralios konsekvencionalizmo politikos““, nes privati sritis eg- 
zistuoja šios politikos persmelktoje „erdvėje“ ir politinėje sąmo- 
nėje, kuri — tiek, kiek ji pripažįsta teoriją, kad visi žmonės yra 
blogi, kad politika yra valdžia ir egoizmo skatinimas ir kad 
būtent tokios „yra aplinkybės“, — sistemingai pavers niekais 
pokyčių galimybes, nes jos sudiržusiame, atšiauriame pasaulyje 
nebus nei įžvelgtos, nei suprastos. 


35 Mitchell, Woman's Estate, p. 103. 
56 Machiavelli'o konsekvencionalizmas pašalino individualaus moralinio veiks- 
nio teorijų šerdį. 

PAŠVENTINTA IR PAJUNGTA POLITIKA: 
PATRIARCHALIZMAS IR LIBERALIZMO 
TRADICIJA 


Kūrimo aktu Adomui buvo suteikta teisė 
viešpatauti visame pasaulyje, kuri iš jo teisėtai 
perėjo patriarchams; ta jo valdžia buvo tokia 
didžiulė ir visa apimanti, kaip absoliučiausias 
monarcho viešpatavimas nuo pat pasaulio su- 
kūrimo. 

Seras Robert Filmer 


Paklusnumo tikslas yra globa. 
Thomas Hobbes 


Taigi jeigu šie žodžiai suteikia Adomui val- 
džią, tai tegali būti santuokinė valdžia, o ne 
politinė... 

John Locke 


Teisingai sukurta šeima bus tikra laisvės do- 
rybių mokykla. 
J. S. Mill 


Ankstesniuose skyriuose aš pažymėjau, kad analizuojant su 
viešumu ir privatumu susijusias teoretiko idėjas ir jų reikšmę 
moterims bei politikai itin svarbu tai, kur jis brėžia ribas ir įžvel- 
gia skirtumus, kaip suskirsto į kategorijas tikrovės struktūrą, 
"kokias sąvokas laiko esminėmis ir kokias - mažiau svarbiomis. 
Aristotelis griežtai atskyrė viešumą ir privatumą vadovauda- 
masis teleologiniu principu. Šeima arba namų ūkis buvo nelais- 
va sritis, tai buvo būtina polio sąlyga, tačiau ne viena iš neat- 
skiriamų jo dalių. Viešąjį gyvenimą Aristotelis laikė ta sritimi, 
kurioje laisvi ir lygūs vyrai atliko piliečių pareigas ir kaupė 
pilietybės teikiamas privilegijas bei garbę. Anksčiau Platonas, 
pripažinęs privataus pasaulio svarbą viešajam, užkirto kelią tarp 
jų galėjusiai kilti įtampai išnaikindamas arba visiškai kontro- 

liuodamas privačią šeimos sritį. Kai sugedusi imperijos politika 
užleido vietą religijai, tapusiai žmogaus gyvenimo ir jo paskir- 
ties šerdimi, krikščioniškuose namuose moterys įgijo daugiau 
orumo ir tapo labiau gerbiamos, nors moters vaizdinys, kaip ir 
anksčiau, nestokojo dvilypumo. Kartu krikščionims vyrams ir 
moterims buvo prisakyta būti paklusniais ir pareigingais Dievo 
Tėvo ir imperatoriaus, o vėliau - karaliaus valdiniais, kol valdo- 
vo valdžia yra teisėta. Kaip valdiniai nei vyrai, nei moterys 
neturėjo tikrų viešų pareigų ir priedermių, taigi aktyvaus daly- 
vavimo valstybės reikaluose ir priimant politinius sprendimus 
klausimas buvo nugramzdintas. 

XII amžiuje Vakaruose iš naujo atradus Aristotelio veikalus 
ir formuojantis pilietiniam humanizmui buvo atgaivinta visuo- 
meniško piliečio, įkūnijusio, Machiavelli'o žodžiais tariant, pi- 
lietinę virtū, sąvoka. Tačiau politinės veiklos sąvokos atgimimas 
Machiavelli'o teorijoje susiliejo su ginkluoto piliečio sąvoka. Mo- 
terys vėl buvo pašalintos iš viešosios arenos, o vyrų pilietybė 
buvo militarizuota. Privatusis pasaulis išliko; iš tiesų tokių pro- 
testantų reformatorių kaip Martinas Lutheris pamokymai ir pa- 
vyzdys sustiprino jo svarbą. Tačiau švelnesnės šeimos gyveni- 
mo dorybės neatitiko įžūlios ir rūsčios raison d'ėtat — naujųjų 
laikų pradžios Europoje tipiška tapusios politinės sąvokos - dok- 
trinos. Aš paseksiu viešumo ir privatumo giją aptardama poli- 
tinėje mintyje pasireiškusį patriarchalizmą!. 


1 Nors kalbėdama apie patriarchalizmą aš remsiuosi sero Roberto Filmerio 
veikalu Patriarcha, esama ir kitų su šia tradicija susijusių žymių mąstytojų. Vienas 
iš jų yra Jeanas Bodinas, XVI a. Prancūzijos kontekste suformulavęs aukščiausio- 
sios politinės valdžios teoriją, kurioje karališkojo patriarcho valdoma tautinė vals- 
tybė laikoma savaime suprantamu dalyku. Su Bodinu siejama moderniu didingu- 
mu apsiaustos aukščiausiosios valdžios (puissance soveraine), apibrėžiamos kaip 
neribota galia kurti ir įdiegti įstatymus tam tikrame valdomame junginyje, koncep- 
cija. Pasak Bodino, įstatymas yra suverenaus karaliaus ar šeimininko įsakymas, 
kuriam valdiniai privalo paklusti. Šešiose knygose apie valstybę Bodinas šia galia, 
kurią šeimoje turi patriarchaliniai tėvai, o valstybėje - patriarchalinis karalius, 
susiejo viešumą ir privatumą. Ir viešpataujantis tėvas, ir tėviškasis viešpats turėjo 
dieviškąją teisę reikalauti iš savo valdinių besąlygiško paklusnumo. Kaip ir Aris- 
totelis, Bodinas skiria valstybę nuo visų kitų susivienijimo formų ir jos tikslą („tei- 
singumą“) mano esant kitokio pobūdžio nei mažesnių susivienijimų, tokių kaip 
šeima, tikslai. Šeima neišvengiamai stokoja valstybės telos; todėl šeimos valdovas 
neturi ir negali turėti absoliučios aukščiausiosios valdžios iki gyvos galvos, kuri 

„Ir Dievas tarė...“ — Robertui Filmeriui daugiau nieko nerei- 
kia sakyti. Jo veikale Patriarcha, kur bekompromisiškai, išsamiai 
ir drąsiai suformuluotas politinis patriarchalizmas, visi žmonės, 
vyrai ir moterys, yra privatūs ir nutildyti, išskyrus karalių, Aukš- 
čiausiąjį Tėvą, kuris kalba Visų Tėvo vardu2. „Valdovas, - rašo 
jis, - kurį teisėtai galite vadinti šalies Tėvu, kiekvienam žmogui 
turi būti brangesnis ir labiau gerbiamas už bet kurį kitą tėvą, 
nes jis mums skirtas ir siųstas Dievo.“? Pasak Filmerio, visų 
tėvų ir karaliaus žemiškoji valdžia yra ne tik analogiška, bet 
rūšies požiūriu identiška. Reikia pažymėti, kad šeimos analogi- 
ja nebūtinai veda prie filmeriškojo patriarchalizmo. Analogija 
nesuponuoja tapatumo. Tai, kokio tipo patriarchalizmas randa- 
si iš šeimos ir valstybės, viešumo ir privatumo analogijų ir me- 
taforų, priklausys nuo to, kaip suprantama pati šeima. Net pa- 
šalinęs šeimą iš viešosios srities, mąstytojas galėjo priminti šeimos 
analogiją kaip reguliuojančią politiką, išsaugančią patriarchatą 
privačiojoje srityje*. Viena iš didžiųjų XVI-XVII a. politinės min- 


priklauso tik karaliui. Šeima yra tarsi valstybės atvaizdas, „teisingos tvarkos vals- 
tybėje modelis“. Tėvui turi būti grąžinta romėnų paterfamilias galia, nuo kurios 
priklausytų jo šeimynos narių gyvenimas ar mirtis. Bodinas sutinka su Aristotelio 
teleologiniu paaiškinimu ir pagrindimu, kodėl moters prigimtis yra skirtinga ir 
nelygiavertė. Pasak Bodino, moterys tinka reprodukcijai, o daugiau - beveik nie- 
kam. Galią ir valdžią savo Žmonai ir teisę jai įsakinėti vyrui „suteikia dieviškoji ir 
veikiančioji teisė, reikalaujanti jį gerbti ir laikyti teisiu“, nes tik jis turi „prigimtinę 
teisę įsakinėti“. Tėvas yra Dievo, viso ko tėvo, atvaizdas. Tokia padėtis šeimose ir 
valstybėse susiklostė ne dėl to, kad ją sumanė ar išrado žmogus, - taip lėmė 
prigimtis. (Jean Bodin, Six Books of the Commonwealth, trans. M. A. Tooley, p. 6-7, 
10-12.) Bodino teorija yra vienas iš patriarchalizmo temos variantų. Tačiau tai nėra 
stipriausia ir labiausiai bekompromisinė patriarchato aiškinimo versija, nes Bodi- 
nas atsisako priskirti šeimą tiek savo prigimtimi politinių, tiek gamtinių junginių 
kategorijai. Suverenaus tėvo-karaliaus patriarchalizmą jis atsisakė prilyginti priva- 
taus viešpataujančio tėvo „prigimtiniam“ patriarchalizmui. 

Ž Sir Robert Filmer, Patriarcha and Other Political Works, ed. Peter Laslett, p. 241. 

3 Ibid., p. 325. 

4 Žr.: R. W. K. Hinton, „Husbands, Fathers and Conguerors: I“, Political Studies 
(p. 291-300), kur dilemos toliau analizuojamos remiantis patriarchalizmo logika ir 
tradicija. Pažymėjęs, jog „manyti, kad šeimos analogija neišvengiamai vedė prie 
patriarchalizmo, ... yra didžiulė klaida“, Hintonas nurodo ir kitą galimybę, kuri 
galėjo rastis iš šeimos analogijos, remdamasis kaip įrodymu kažkokio sero Thomo 
Smitho veikalu De Republica Anglorum. Smithas „žavingai ... apibūdina santuoką: 

ties politinių ir teorinių dilemų buvo pastangos politikos vo- 
liuntarizmą suderinti su privačiosios, socialinės, tačiau ikipoli- 
tinės srities „natūralizmu“ (šeima kaip natūralia patriarchaline 
institucija). Šiame kontekste Filmeris atstovauja savo apogėjų 
pasiekusiai patriarchalinei minčiai (istoriškai šis apogėjus kartu 
buvo jos nuosmukio pradžia). 

Pagrindiniai Filmerio konceptualiniai kriterijai, privačia ta- 
pusios viešosios kalbos terminai yra prigimtinė valdžia, absoliuti 
galia, valia, pavaldumas ir paklusnumas. Filmerio pasaulyje tarp 
viešumo ir privatumo nėra jokio atotrūkio, netgi jokios persky- 
ros; iš tiesų čia visai nėra nei privačios srities (nuo politikos 
atribotos sferos prasme), nei politinės srities (nuo privačios sri- 
ties nutolusios sferos prasme). Filmeris taip nuodugniai politi- 
zuoja šeimą, o valstybei suteikia šeimos bruožus, kad žmonės, 
ir vyrai, ir moterys, negali savęs suvokti kaip turinčių vaidinti 
daugybę skirtingų vaidmenų. 

Pasinaudodamas tuo, kad Dievas suteikė Adomui teisę vieš- 
patauti (Pr 1, 28), kaip bibline ir dieviškąja sankcija, absoliučią 
valdžią ir galią Filmeris susieja su laikų pradžia. Šią valdžią jis 
laiko „prigimtine“ ir patriarchaline. Jis teigia, kad nei baimė, 
nei sunkumai, nei poreikis pasiekti trokštamą gėrį nepaskatino 
žmonių savanoriškai susiburti draugėn ir kurti politiką. Visa 
galia, visa valdžia, o kartu ir neginčijamas paklusnumas glūdi 
Kūrimo metu suteiktoje pirmykštėje teisėje viešpatauti. Valsty- 
bės ištakos glūdi Edeno sode. Filmerio patriarchalizme yra tik 
valdiniai, čia nėra piliečių. Kiekvienas tėvas savo mažytėje val- 


tai partnerystė“. Kai šeima pasitelkiama kaip metafora siekiant pabrėžti „du suti- 
kimo ir bendradarbiavimo elementus“, iš to politikai išplaukia visiškai kitokios 
išvados negu griežtai patriarchalistiniu požiūriu į šeimą grindžiamose politinėse 
teorijose (p. 292-293). Plg.: Mary Lyndon Shanley, „Marriage Contract and Social 
Contract in Seventeenth Century English Political Thought“, Western Political 
Ouarterly, p. 79-91. 

> Aš išsamiai neanalizuoju patriarchalinės teorijos kaip ideologijos, kylančios iš 
specifinės istorinės tikrovės, kaip apsaugos nuo kylančių komercializmo ir kapita- 
lizmo jėgų, kurios griebėsi senoji žemvaldystė, susijusi su žemvaldžių aristokratija 
ir teisingumo kaip pirmagimystės bei majorato normomis grindžiamos teisės są- 
voka. Trumpą XVII a. Anglijos kaip patriarchalinės visuomenės apžvalgą galima 
rasti Lasletto įžangoje Filmerio veikalui Patriarcha (p. 1—43). Be to, Lasletto apžval- 
ga padeda suklasifikuoti įvairias patriarchalizmo sampratas antropologijos rėmuose. 

doje yra žmonos, vaikų ir tarnų „viešpats“. Tačiau atskiras tė- 
vas savo ruožtu yra pavaldus viešpataujančiam karaliui. Filme- 
rio pasaulis nuo pat jo viršūnės iki pačios apačios yra viena ilga 
grandinė, kurioje nesibaigiantis įsakymo ir paklusimo ciklas am- 
žinai kartojasi laike. 

Filmerio požiūryje į šeimą galima įžvelgti visišką politizaci- 
ją, nors man atrodo, kad jo pasaulyje apskritai nėra tikros po- 
litikos. Tačiau aš trumpai sustosiu prie šios nuomonės, kad iš- 
sakyčiau svarbią mintį, susijusią su šiuolaikinės feminizmo 
teorijos atmainų aptarimu 5-ame skyriuje. Jeigu mąstytojas pri- 
vačią šeimos sritį įtraukia į visiškai politizuotą aiškinimo struk- 
tūrą ir sugriauna visas viešumo ir privatumo perskyras, neiš- 
vengiamai iškyla tokia dilema: jeigu visi mūsų santykiai ir 
veiksmai, net ir patys intymiausi, iš esmės yra politiniai, jeigu 
viskas ir visur yra politika, tada negali būti jokio tikrai politinio 
veiksmo ir tikslo, nes mes negalime atskirti politikos nuo ko 
nors kito. Šis imperatyvas veikia analitikių feminisčių, teigian- 
čių, kad tai, kas „asmeniška, yra politiška“ absoliučiai ir simpli- 
citer, raštuose. Žvelgiant į priekį įdomu pažymėti, kad esama 
panašumų tarp Filmerio teiginių ir kai kurių radikalių feminis- 
čių, kurios pasmerktų jo pažiūras. Ir Filmeris, ir jos mano ne- 
sant ribų tarp viešumo ir privatumo, politikos ir šeimos. Visos 
sritys ir veiklos rūšys apibūdinamos viena, „privačia tapusia“ vie- 
šąja kalba. Nors keturiais šimtmečiais vėliau už Filmerį rašiusios 
radikaliosios feministės iš savo pačių viešumo ir privatumo žlu- 
gimo padarė kitokias išvadas, vis dėlto sakydamos, kad tai, kas 
asmeniška, yra politiška, o tai, kas politiška, - asmeniška, jos 
išsaugojo vieną iš pamatinių patriarchalinės teorijos sąvokų. 

Štai kaip Filmerio išvadas suformulavo Peteris Laslettas: jo 
patriarchaliniame pasaulyje nėra kitokios Valdymo formos, tik 
Monarchija; nėra kitokios Monarchijos, tik Paternalistinė; nėra 
Paternalistinės monarchijos, tik Absoliutinė, arba Despotiška“; 
niekas niekada „nepalieka namų“. Dieviškųjų monarchų kara- 
liškoji valdžia buvo ryškiai asmeninė. Karalystė buvo ir kara- 
liaus privati valda; jis ir valstybė kūniškai buvo atskiri, tačiau 


* Lasletto įžanga Filmerio veikalui Patriarcha, p. 20. 

sujungti visa apimančios, bendros valios sąvokoje. „Aš esu vy- 
ras, O visa sala yra mano teisėta žmona“, - sako karalius Jokū- 
bas'. Kaip nurodo Michaelas Walzeris, karalius buvo „tik viešas 
asmuo“. Visa istorija tapo savotiška šeimynine istorija, nenu- 
trūkstama personalizuoto patriarchalinio valdymo grandine. Šis 
patriarchalizmo principais grindžiamas politikos susiejimas su 
šeimos gyvenimu Filmerio knygoje Patriarcha ir kituose rojaliz- 
mą ir dieviškąją teisę ginančiuose veikaluose reiškėsi ne kaip 
analogijos ar metaforos, bet kaip visa apimanti Weltanschauung, 
kuri viešumą ir privatumą, prigimtį ir susitarimą, šeimą ir po- 
litiką sujungė į bendrą sistemą. 

Filmeris nevaizduoja patriarcho kaip gero ir atlaidaus tėvo, 
kuris teikia pagalbą savo „vaikams“ ir net gali leisti jiems „kal- 
bėti“. Viduramžių krikščioniškasis pasaulis gerokai sušvelnino 
tikėjime ir realiame gyvenime vyravusį Dieviškojo Tėvo ir krikš- 
čioniškojo karaliaus vaizdinį, iš dalies dėl atsidavimo Šventajai 
Motinai. Pati Bažnyčia buvo suvokiama kaip „moteriška“ insti- 
tucija (Šventosios Motinos bažnyčia), nors Bažnyčios valdžią 
(tačiau ne visus religinius ordinus) sudarė vyrų hierarchija. Krikš- 
čionybė yra religija, kurioje galiausiai triumfuoja Dievo Sūnus, 
nors ir paaukotas, pats įkūnijantis tokias „moteriškas“ savybes 
kaip gailestingumas, atlaidumas ir užuojauta. 

Kai iširo viduramžiškoji sintezė ir dvasinis „kalavijas“ nete- 
ko galios pasaulietinio „kalavijo“ atžvilgiu, krikščioniškoje Eu- 
ropoje išryškėjo skiriamosios ribos, pagrįstos nacionalizmu, kai 
kuriais atvejais sankcionuotu viešpataujančio tėvo valdomos 
valstybinės Bažnyčios. Atsirado griežtesnio ir rūstesnio patriar- 
chalinio Dievo vaizdinys. Filmerio Dievas yra nuožmus Senojo 
Testamento Dievas, rūstus, kerštingas ir reikalaujantis absoliu- 
taus paklusnumo. Švelninanti Naujojo Testamento įtaka išblė- 
so. Filmeris ginasi nuo moteriškos įtakos, kaip ir nuo bet kokios 
galimybės kvestionuoti valdžią, nes būgštauja, kad tai neišven- 
giamai sukelia anarchiją ir maištą. Laikydamasis šios gynybinės 
pozicijos, jis kuria griežtą sistemišką visuomenės teoriją, kuri 


7 Cit. pagal: Michael Walzer, Regicide and Revolution: Speeches at the Trial of 
Louis XVI, p. 22. 
8 Ibid., p. 23. 

savo padariniais žmonėms ir politikai buvo regresyvi. Šalyje tik 
vienas balsas svaido griausmus ir reikalauja, tuo tarpu kiti dre- 
bėdami ir nebylūs paklūsta. 

Norint įtikinamai atremti Filmerio patriarchalizmą būtų rei- 
kėję įrodyti, kad šeima, kurią Filmeris laiko savo esme prigimti- 
ne, politine ir patriarchaline, yra kur kas sudėtingesnė ir dau- 
gialypė institucija ir jos negalima priskirti tai kategorijai, kuri 
remiasi tik įsakymu, paklusimu, galia ir valdžia - tvirtais abso- 
liutizmo srities ramsčiais. Tai, kas Filmeriui atrodo duota ir ne- 
kintama, būtent šeima, egzistuojanti kiekvienoje žinomoje vi- 
suomenėje ir turinti ilgaamžę istoriją, iš tiesų įgyja įvairiausias 
formas ir tarnauja nevienodiems, nors ir ne absoliučiai nevieno- 
diems, tikslams. 

Deja, Filmerio patriarchalizmą pakeitusios sutartimi grindžia- 
mos, konstitucinės ir voliuntaristinės politikos teorijos, neišski- 
riant Hobbeso, sujungusio absoliutizmą su sutikimu, nesuge- 
bėjo visapusiškai ir nuosekliai pažvelgti į šeimą. Iš naujo 
nustatydami viešumo ir privatumo perskyras, kad eliminuotų 
šeimą iš politikos, o politiką iš šeimos, šie mąstytojai įsitikina, 
jog patriarchalizmo liekanas ne taip lengva išnaikinti. Postpat- 
riarchalinėje politinėje mintyje įsigalėjęs žmogaus vaizdinys bu- 
vo priešprieša Žmogui kaip šeimos vyrui ar moteriai, tačiau 
parazitavo ant jo. Pavyzdžiui, Hobbeso Leviatane aiškiai matyti, 
kaip nelengva sujungti sutarties teoriją ir paklusnumą absoliu- 
čiai valdžiai. Jis sugrąžina šeimą į ikipolitinę būseną, tačiau tei- 
gia, kad absoliutus paklusnumas pridera tiek šiai privačiais įsi- 
pareigojimais grindžiamai sričiai, tiek viešajam pasauliui. Locke'o 
Dviejuose traktatuose šeima traktuojama kaip prigimtinė būklė, 
tačiau šitaip duodamas atkirtį Filmeriui Locke'as nesugeba pa- 
sinaudoti Filmerio argumentų konceptualine esme - spręsda- 
mas problemą, kokią svarbą reikėtų arba privalu suteikti tradi- 
cijai ir tam, kas laikoma prigimtiniu dalyku. Negalėdami 
pasiūlyti pakankamai turtingo žodyno, kad paaiškintų šeimos 
socialinių santykių svarbą, „depolitizavę“ šiuos santykius, libe- 
raliajai tradicijai priklausę mąstytojai perėmė prielaidas, kurios 

reikalavo „sistemingai nekreipti dėmesio į fundamentalius gi- 
mimo, vaikystės, tėvystės, senatvės ir mirties faktus““. 

Nors Filmeris tvirtai pasisakė už atsidavimą valdžiai ir gar- 
bino pajungimą, neleidusį individui, vyrui ar moteriai, „augti“, 
jo teorijoje buvo ir kai kurių reikšmingų momentų. Svarbiausias 
iš jų — tvirtas įsitikinimas, kad žmones formuoja santykiai ir 
tradicijos, kurių neatstoja nei protingi samprotavimai, nei žmo- 
gaus išmonė. Filmeris iš dalies suvokė, nors ir iškreiptai, šeimos 
vaizdinių galią ir kad istorija yra jėga, kliudanti staigiems ir 
dideliems pokyčiams visuomenei formuojant žmonių santykius. 
Pavyzdžiui, jis prieštarauja Hobbeso teiginiui, kad visi įsiparei- 
gojimai, tarp jų ir šeimyniniai, atsiranda dėl sutarties: „Aš ne- 
galiu suprasti, kaip galima suvokti šią prigimtinę teisę nejįsi- 
vaizduojant, kad grupė Žmonių iš pat pradžių buvo sukurti visi 
drauge nepriklausomi vienas nuo kito, arba jie visi kaip grybai 
(fungorum more) staiga išdygo iš žemės neturėdami jokių įsipa- 
reigojimų vienas kitam, kaip rašo p. Hobbesas savo knygoje De 
cive, 8-0 skyriaus 3-iame skirsnyje“10, 

Filmeriui nekelia pasitikėjimo prielaida, kad vaikai pritaria 
tėvo valdžiai: „Aš nesuprantu, — rašo jis, - kaip vaikas, dar 
nesulaukęs to amžiaus, kai jis tampa atsakingas už savo veiks- 
mus, gali išreikšti savo sutikimą arba parodyti jį kitais pakan- 
kamais argumentais.“!! Filmeris niekada nepamiršo, kad visi 
žmonės pradeda gyvenimą bejėgiai ir priklausomi ne savo va- 
lia. Deja, šitai paskatino jį padaryti išvadą, kad Žmonės nėra 
„gimę laisvi“ ir kad jie niekada negali išaugti iš galingo „tėvo“ 
globos. Viešpataujantis tėvas gyveno savo valdose būdamas kar- 
tu ir pavaldus, ir despotiškai kontroliuodamas kitus. Turint gal- 
voje Filmerio žodžius, kad visa valdžia žemėje „yra arba gauta, 
arba pasiglemžta iš tėvo valdžios“!2, jis negalėjo įžvelgti jokios 
alternatyvos. Gordonas Schochetas yra teisus tvirtindamas, jog 
tokie įsitikinimai kaip šie „turėjo būti įveikti, kad konstitucinis 


? Wolff, „There's Nobody Here But Us Persons“, p. 133. 
10 Filmer, Patriarcha, p. 241. 

1 Ibid., p. 245. 

12 Ibid., p. 233. 

liberalizmas galėtų tapti viešpataujančia ideologija“'?, tačiau tiesa 
ir tai, kad tokie įsitikinimai niekada nebuvo visiškai įveikti. Kai 
liberalizmas tapo dominuojančia Vakarų politinio mąstymo for- 
ma, nedaug reikšmės buvo teikiama tam, ar liberalizmo teore- 
tikų atsakas Filmeriui buvo įtikinamas, ar tiesiog vykęs!“ 


Hobbesas, Locke'as ir liberalizmo tradicija 


Tolesnėje apžvalgoje susipina kelios temos. Pirmiausia aš ap- 
tariu alternatyvas, kurias Hobbesas ir Locke'as priešpriešina pa- 
triarchalinei politinei minčiai. Aš analizuoju, kaip Hobbesas per- 
tvarko patriarchalinius argumentus ir kuria viešą ir privačią 
kalbą be moralinių terminų. Tuo tarpu Locke'o liberalizmas pa- 
razituoja ant tebegyvuojančių patriarchalinių formų toje srityje, 
kurią jis laikė privačia ir ikipolitine. Aptarusi patriarchalinės 
politinės kalbos išlikimą, aš toliau seku liberalizmo argumentų 
raidą XIX a. Locke'o įpėdinių Jeremy'o Benthamo ir Johno Stu- 
arto Millio raštuose. 

Thomo Hobbeso reikšmė politinei minčiai susijusi ne tik su 
tais klausimais, kuriais jis sutinka su Robertu Filmeriu ar nu- 
tolsta nuo jo, - ji gerokai platesnė. Jo aiškinimo struktūra rodo, 
kad dramatiškai ir drąsiai nutraukiamas ryšys su Vakarų mintį 
persmelkusiomis Platono ir Aristotelio tradicijomis. Hobbeso ra- 
dikalus nominalizmas, požiūris, kurį Stevenas Lukesas vadina 
„Mmetodologiniu individualizmu“, reikalauja kiekvieną sudėtinį 
visetą suskaidyti į paprasčiausias jo sudedamąsias dalis. Teigia- 
ma, kad visetas tėra tik pavienių atskirybių, jo dalių, sankaupa. 
Lukesas rašo: „Metodologinis individualizmas yra aiškinimo 
doktrina, teigianti, kad visos pastangos paaiškinti socialinius 
(ar individualius) reiškinius, jeigu jos neišreikštos faktų apie 
atskirybes kalba, turi būti atmestos (arba, pasak paplitusios 


13 Gordon Schochet, Patriarchalism and Political Thought, p. 121. 

14 Kol Laslettas nebuvo paskelbęs savojo Locke'o traktatų leidimo, paprastai 
buvo manoma, kad Locke'as atsakė į Hobbeso Leviataną, nes Filmerio Patriarcha 
nebuvo laikomas vertu ar pakankamai svarbiu, kad sulauktų išsamių kontrargu- 
mentų. Žr.: „Introduction“, John Locke, Two Treatises of Government, ed. Peter Las- 
lett, p. 15-135. 

mokslingesnės versijos, atmestos kaip „žemiausio lygio“ aiški- 
nimai)“!. Teiginiai apie Žmogaus prigimtį iš esmės gali būti 
redukuoti į teiginius apie judančias molekules. 

Hobbeso požiūriu, egzistuoja tik atskirybės ir tik jos yra re- 
alios. Tokių esybių pažinimą teikia ne sistemingas kategorijo- 
mis grindžiamas įvairių lygmenų tyrimas ir net ne empirinis 
stebėjimas, bet Žmonių įgyti teisingi vardų apibrėžimai. Tiesa 
yra ne kas kita, kaip „teisingas vardų išdėstymas“. Žmogaus 
protas, pasak Hobbeso, yra „ne kas kita, kaip skaičiavimas“ *“, 
Tikrasis pažinimas yra teisingi apibrėžimai. Klaidingos ir be- 
prasmės doktrinos yra klaidingų apibrėžimų sinonimai. Hobbe- 
so epistemologija yra metodologinis individualizmas, o jo onto- 
logija yra abstraktus individualizmas. Hobbeso metodas, jo 
žmogaus prigimties teorija ir santvarkos, kurioje kiekvienas su- 
tinka būti absoliučiai valdomas, modelis lemia ir paremia vie- 
nas kitą. Pasak Hobbeso, Žmogaus poreikius atitinkantis gyve- 
nimas įmanomas „tik valstybės sąlygomis, o valstybė gali 
egzistuoti tik ten, kur yra suvereni valdžia, tokia absoliuti, ko- 
kią tik galima įsivaizduoti“!7. Hobbesas atmeta socialinį požiūrį 
į Žmogaus prigimtį ir neigia, kad Žmonių tarpusavio santykiai 
yra esminiai ir vidujai būdingi žmogui, o ne sutartiniai ir dirb- 
tiniai!Š. Suvokiami kaip potencialios kliūtys ar instrumentai, truk- 
dantys eiti savo keliu ar prie to prisidedantys, žmonių tarpusa- 
vio santykiai, pasak Hobbeso, grindžiami jokių sentimentų 
nepripažįstančiu instrumentalizmu. 

Hobbesui labiausiai rūpėjo tvarka. Tai, kaip jis suvokė alter- 
natyvas — anarchiją arba absoliutizmą, — neleido atsižvelgti į 


15 Steven Lukes, Individualism, p. 110. Hobbeso mechanistinė kosmologija - 
judanti materija - dvasią redukavo į materiją. 

16 Thomas Hobbes, Leviathan, ed. Michael Oakeshott, p. 36-41. 

17 Peter Winch, „Man and Society in Hobbes and Rousseau“, in Hobbes and 
Rousseau, ed. Maurice Cranston and Richard S. Peters, p. 233. Hobbeso valstybėje 
aukščiausioji pilietinė valdžia yra kartu ir aukščiausioji ganytoja bei visų kitų ga- 
nytojų „kūrėja“. Kaip Bažnyčios galva, ji ne tik skiria teisėjus ir turi absoliučią 
valdžią bažnytinės teisės (bei civilinės teisės) atžvilgiu, ji turi ir lemiamą balsą 

ventojo Rašto interpretacijos klausimu. 

18 Wolff, „Nobody Here But Us Persons“, p. 131. Wolffas rašo: „Liberalizmo 
tradicija asmenų tarpusavio santykius paprastai vaizduoja kaip išorinius, o ne 
vidinius, kaip atsitiktinius, o ne esminius“. 

jokį kitą galimą „gėrį“, kuris galėjo būti įvairios žmonių veiklos 
tikslas. Pasak Hobbeso, politinio gyvenimo tikslas — tvarka — 
yra iš anksto duotas, ir visa kita nublanksta prieš šį visa ap- 
imantį imperatyvą. Tiriant viešumo ir privatumo sritis jam la- 
biausiai rūpėjo perprasti, kaip kiekvieną gyvenimo sritį galima 
pajungti visagalio suvereno kompetencijai. „Hobbesas negalėjo 
tikėtis sėkmės, - rašo Normanas Jacobsenas, - jei savo sprendi- 
mą būtų primetęs tik viešajai sričiai.“!? Kodėl? Atsakymas glūdi 
Hobbeso žmogaus prigimties teorijoje ir žmogaus ikipolitinės 
būklės sampratoje. Jis rašo: „Pilietinę suverenų teisę ir valdinių 
priedermes bei laisvę aš pagrindžiu žinomais įgimtais Žmonių 
polinkiais ir prigimtinio įstatymo punktais, kuriuos privalo Ži- 
noti kiekvienas žmogus, įsivaizduojantis, kad turi pakankamai 
proto valdyti savo šeimą“. Pasak Hobbeso, žmonės yra susi- 
rūpinę, bailūs, keliantys grėsmę sau ir kitiems, kupini įgimtų 
destruktyvių aistrų. Gyvenimą iki valstybių susikūrimo Hobbes- 
as laiko bauginančia ir konfliktų kupina prigimtine būkle, nors 
su šia ikipolitine būkle jis sieja šeimas. 

Šeimų egzistavimas nesutramdo laukinės Hobbeso žmogaus 
širdies — iš dalies dėl to, kad gimus kiekvienam vaikui prigim- 
tinė būklė, vidinis kunkuliavimas, atsinaujina2!. Tėvo „viešpa- 
tavimas“ šeimoje nėra tam tikra sklandi tvarka, perduodama iš 
kartos į kartą; iš tiesų kiekvienas tėvas kovodamas, pasitelkęs 
„prigimtinę jėgą“ turi priversti savo vaikus jam paklusti. Jeigu 
jie atsisakytų klausyti, jis gali juos sunaikinti. Sunaikinimo grės- 
mė yra tas pamatas, kuriuo Hobbesas grindžia savąjį tvarkos 
visuose lygmenyse ir visose žmonių santykių srityse problemos 
sprendimą. Aukščiausioji valdžia įgyjama jėga arba prievarta 
išgautu sutikimu, o ne paprastai kyla iš tėviškosios valdžios — 
čia, kaip matome, Hobbesas sujungia absoliutizmą ir sutikimą — 
pradedant vaikais, kurie privačioje srityje sutinka būti absoliu- 
čiai valdomi. 


18 Jacobsen, Pride and Solace, p. 56. 

20 Hobbes, Leviathan, p. 509. 

21 Šiuos samprotavimus didele dalimi paskatino Jacobseno pateiktas puikus ir 
mintį žadinantis Hobbeso žmogaus ir Hobbeso Leviatano apibūdinimas. 

Vaikas šeimoje, kaip Hobbeso valstybės valdinys, sutinka 
būti priklausomas skatinamas baimės ir mirties grėsmės. Vai- 
kas yra priverstas sutikti, jo sutikimą lemia tėvų, ypač tėvo, 
galia, nuo kurios priklauso gyvenimas ir mirtis. Šeimos santy- 
kis su vėlesne politine visuomene yra lyg tam tikras tvarkos, 
pavaldumo ir paklusnumo sistemos mikrokosmosas; ji turi pa- 
skatinti savo narius paklusti suvereno įsakymams valstybėje. 
(Toliau aš aptarsiu, kaip Hobbeso politinio ugdymo teorija pa- 
lieka vaiką be moralinio ugdymo, o motinai neleidžia vaidinti 
šiame ugdyme bent kiek svarbesnio vaidmens.) Pati šeima „nė- 
ra tikra valstybė“ 2. 

Kad vaikas būtų parengtas bauginančio visagalio žemiškojo 
viešpaties klusnaus valdinio vaidmeniui, šeimoje turi valdyti 
vienas tėvas. Hobbesas teigia, kad tas „vienas“ gali būti tiek 
vyras, tiek žmona. 

„Teisė į valdžią, paremta gimimu, yra ta, kurią tėvas turi savo 
vaikams, ir vadinama TĖVIŠKĄJA. Tačiau ji neišplaukia iš gimimo fakto 
taip, tarsi tėvas turėtų valdžią savo vaikui dėl to, kad jis jį pagimdė; tai 
išplaukia iš vaiko sutikimo, arba aiškiai išsakyto, arba kokiais nors 
kitais argumentais pakankamai pareikšto. O dėl gimimo ir gimdymo, 
tai Dievas paskyrė vyrui pagalbininkę, ir visada yra du, kurie abu yra 
tėvai; jeigu valdžią vaikui nulemia gimimo faktas, ji turi vienodai pri- 
klausyti abiem, ir vaikai turi būti vienodai pavaldūs jiems abiem, bet 
tai neįmanoma, nes joks Žmogus negali klausyti dviejų ponų. Jeigu kas 
suteiktų valdžią tik vyrui vien dėl to, kad jis yra pranašesnės lyties, tas 
klystų, nes ne visada yra toks jėgos ar nuovokumo skirtumas tarp vyro 
ir moters, kad būtų taikiai nuspręsta, kuriam iš jų priklauso ši teisė. 
Valstybėse šį ginčą išsprendžia pilietinis įstatymas; ir dažniausiai (bet 
ne visada) sprendimas yra tėvo naudai, nes valstybės dažniausiai buvo 
sukurtos šeimų tėvų, o ne motinų.“2 


Tačiau tariamas Hobbeso pasiryžimas pripažinti motinos „ly- 
gybę“ vadovauti šeimoje tėra tik formalus imperatyvas, nes to- 
liau Hobbesas pažymi, kad dėl tradicijos įtakos ir dėl to, kad 
vyras yra stipresnis, šiuo „vienu“ dažniausiai pripažįstamas 
vyras. 


22 Hobbes, Leviathan, p. 155. 
23 Ibid., p. 152. 

Sutartimi pagrįstas susitarimas paskirsto vyrui ir žmonai val- 
džią vaikų atžvilgiu. Hobbesas mano, kad vaikas tylomis sutin- 
ka būti absoliučiai valdomas, kol sulauks brandos amžiaus; tie- 
są sakant, vaikas sutinka paklusti galiai, kuri gali jį sunaikinti, 
kad išvengtų tokios padėties, kuri jį tikrai sunaikintų. Taigi pri- 
gimtinėje būklėje tėviškoji valdžia „natūraliai“ yra absoliuti; pi- 
lietinėje visuomenėje ji yra absoliuti pagal sutartį. Kaip tik dėl 
to R. W. K. Hintonas teigia, kad Hobbesas, sujungęs voliunta- 
rizmą ir absoliutizmą, nedaug tenutolo nuo savo amžininko 
Filmerio; pasak Hintono, Hobbeso teorijoje „patriarchalizmas 
laikomas savaime suprantamu dalyku ir įterpiamas sutikimo 
aktas“24, 

Jeigu Hobbeso teorijoje nebūtų nieko daugiau, išskyrus su- 
tartinio paklusnumo ir absoliutaus viešpatavimo sujungimą, 
prasiskverbusį į visas visuomenės sritis, jis, kaip ir Filmeris, 
atrodytų esąs praėjusių laikų produktas. Tačiau Hobbesas te- 
betraukia dėmesį — iš dalies dėl to, kad ir mūsų dienomis yra 
tokių, kurie mielai siektų hobsiškojo viešumo ir privatumo pro- 
blemų sprendimo atimant iš mūsų moralinės kalbos gramatiką 
ir visą gyvenimą įspraudžiant į terminus, kurie yra visiškai pra- 
radę kritiškumą?. Taip elgdamiesi jie atimtų iš žmogaus suge- 
bėjimą mąstyti, spręsti, klausti ir veikti, nes visi šie veiksmai 
susiję su paprasta kalba, į kurią įeina ir moraliniai terminai. 
Kadangi vienas iš mano uždavinių gvildenant viešumo ir priva- 
tumo sąvokas yra nustatyti, kas turi viešą balsą ir koks tas 
balsas, Hobbeso bandymai atimti iš mūsų kalbinius sugebėji- 
mus ir jų suponuojamus socialinius santykius bei gyvenimo bū- 
dus tampa primygtinai svarbūs. Jeigu niekas neturi viešo balso, 


4 R. W. K. Hinton, „Husbands, Fathers and Conguerors: II“, Political Studies, 
p. 56. Plg. Richardo Chapmano pateiktą alternatyvų požiūrį: didžiausiu Hobbeso 
privalumu šeimos klausimu jis laiko „prielaidą, kad šeima gali būti traktuojama 
politiniu požiūriu“. Tai, žinoma, nėra tyra palaima. Tačiau Chapmanas politiza- 
vimą nedviprasmiškai laiko pranašumu, nes politizavus šeimą galima ją kritikuoti 
„politinių vertybių požiūriu“ — be abejo, tai yra tuščias imperatyvas, jeigu nesufor- 
muluojamos politinės vertybės, kurių kontekste pateikiama ši kritika. „Politinis“ 
požiūris į šeimą turi ir regresyvių, ir pažangių aspektų, kurių Chapmanas, atrodo, 
nepripažįsta. Žr.: Richard Allen Chapman, „Leviathan Writ Small: Thomas Hobbes 
on the Family“, The American Political Science Review, passim. 

5 Žr.: Winch, „Man and Society in Hobbes and Rousseau“. 

jeigu Žemėje girdimas tik vienas balsas — pasaulietinio dievo, 
viešumo ir privatumo perskyra vargu ar turi kokią nors reikš- 
mę, nes niekas negali ginčyti nė vienos iš šių sričių vertės, tikslo 
ir reikšmės. Pilietinės ir šeimyninės taikos kaina yra individu- 
alios kalbos, sprendimo ir supratimo galios atsisakymas. 

Aš trumpai stabtelėsiu ir paaiškinsiu, kas sudaro Hobbeso 
Didžiosios Tylos pagrindą, kaip jis sprendžia mus kamuojančią 
viešumo ir privatumo problemą. Deja, visus Žmones kankina 
„amžinas, nepaliaujamas vis didesnės valdžios troškimas, kurį 
nuslopina tik mirtis“. Nors Dievas yra pirmasis kalbos kūrė- 
jas, žmogus negali pasikliauti, kad jo paties žodžiai sukurs tvar- 
ką: „žodžių saitai yra pernelyg silpni, kad pažabotų žmonių 
ambicijas, šykštumą, pyktį ir kitus jausmus bei aistras, jeigu 
nesibijoma kokios nors prievartą galinčios taikyti valdžios“. 
Žodžiai ne tik yra „pernelyg silpni“, jie skatina privatų šykštu- 
mą ir viešą maištingumą. Žmonių kalboje apstu absurdo ir be- 
reikšmiškumo, „tam tikro pamišimo“, kai žodžiai netenka tiks- 
lios reikšmės, kai žodžiams nestinga garso ir įsiūčio, tačiau jie 
nieko nereiškia2š. Šis nepakenčiamas piktnaudžiavimas žodžiais 
neturi jokios prasmės ir neišreiškia jokios tiesos; pasak Hobbe- 
so, tai yra vapėjimas ir „klaidžiojimas tarp begalės absurdų“, 
kuriuos sukuria metaforos ir dviprasmybės. Be abejo, kalba yra 
tai, kas specifiškai apibrėžia mus kaip rūšį, ir būtent šeimos 
aplinkoje mūsų sugebėjimas kalbėti tiesiogine prasme pirmą kar- 
tą išgirstamas ir realizuojamas. Kad būtų nutildytos maištingos 
kalbos, vieša ir privati kalba turi būti kontroliuojama. Visi žmo- 
nės turi būti valdiniai ir pavaldūs, turi nuslopinti vidinius aist- 
ros balsus ir taip nutraukti ryšį tarp minties, kalbos ir veiksmo. 
Kad sušvelnintų viduje glūdinčią jėgą, Hobbesas norėtų pri- 
mesti mums naują žodyną: beaistrį, neutralų, „mokslinį“2?. 

Radikaliais nominalizmo kriterijais grindžiamas Hobbeso „tie- 
sos“ ieškojimas suardo tą prasmę, kurią žmonėms turi jų pačių 


26 Hobbes, Leviathan, p. 80. 

2 Ibid., p. 108. 

28 Ibid., p. 34-37. 

2 Jacobsen, Pride and Solace, p. 57. Plg. samprotavimus, pateiktus kn.: Albert O. 
Hirschmann, The Passions and the Interests, p. 31-32. 

gyvenimas, - jos nebegalima išreikšti sodriais kasdienės kalbos 
terminais, ji, kaip ir visa kita, kas „gali būti suprantamai pasa- 
kyta“, turi būti „redukuojama į teiginį apie materialios substan- 
cijos judėjimą““?. Visus vaikus ir visus piliečius reikia išmokyti 
šios mokslinės kalbos, visus reikia supažindinti su „teisingu 
vardų išdėstymu“*!. Pasak Hobbeso, žmonių kalba prasideda ir 
baigiasi ne nepaliaujamu reikšmės ieškojimu, bet teisingais reikš- 
mės neturinčių žodžių apibrėžimais. Nuomonė, kad Hobbeso 
žodynas, turint galvoje jo supaprastinantį, mechanistinį pobūdį, 
yra tarsi „neutralus“, yra pavojingas požiūris, netiesiogiai (Hob- 
beso atveju - atvirai) sankcionuojantis žmonių kalbos nutildy- 
mą, kurio imasi visagaliai — tie, kurie turi galią „įvardyti var- 
dus“. Šiai vienai valiai ir balsui, mirtingajam dievui, Hobbeso 
valdiniai turi pajungti savo valių ir balsų įvairovę. Maištingų 
doktrinų „nuodai“ išnaikinti. Privataus vapėjimo „absurdišku- 
mas“ liaujasi. Kokie viešumo ir privatumo aspektai Hobbeso 
modelyje buvo prarasti? 

Iš žmogaus atimta individualios kalbos galia: potentia sugriau- 
na išorinis absoliučios valdžios, potestatis, piktnaudžiavimas. 
Nors šis praradimas visiems yra pernelyg didelis, kad su juo 
būtų galima susitaikyti, ypač bus nuskriaustos tos grupės, ku- 
rios jau anksčiau buvo nutildytos, bent jau viešosios kalbos sri- 
tyje, nes buvo pasinėrusios į privačią tikrovę. Kai daugybė mo- 
terų pradėjo išeiti į viešąjį pasaulį, kyla klausimas: kokiomis 
sąlygomis atsiranda šis viešas aktyvumas? Ar tradiciniai su pri- 
vačia sritimi susiję moterų rūpesčiai gali „kalbėti“ viešajam pa- 
sauliui? Ar kalbės? Kaip? Šias galimybes išnaikino didžioji Hob- 
beso tyla, nes iš moterų (kaip ir iš visų kitų) atimtas ne tik 
viešas politinis balsas, bet ir jų tradicinis vaidmuo morališkai 
auklėjant vaikus, kurį jos atlikdavo motiniškai juos globoda- 
mos. Hobbeso moksliniame žodyne nebėra viešo moralinio ver- 
tinimo terminų — „pareiga, teisingumas, teisė, lygybė, laisvė, 
teisėtumas, pasipriešinimas“ —- ir privačių moralinių jausmų bei 
emocijų terminų — „prisirišimas, atsakomybė, meilė, gailestin- 
gumas, užuojauta, padorumas, gerumas“. Gėris ir blogis, pa- 


3 Winch, „Man and Society in Hobbes and Rousseau“, p. 234. 
31 Hobbes, Leviathan, p. 36. 

grindiniai moralinio vertinimo pradžiamokslio dalykai, yra neut- 
ralizuoti ir tapę vardais, žyminčiais tik žmogaus „potraukius ir 
pasibjaurėjimą“. Hobbeso modelio sąlygomis moterys galbūt ga- 
lės naudotis pasibaisėtina nutildytųjų ir pajungtųjų lygybe ir nė 
vienas atskiras žmogus konkrečioje socialinėje tikrovėje neturės 
jokio socialinio, ekonominio ar politinio pranašumo jos atžvil- 
giu. Tačiau joks moralinis veikėjas nesutiks su tokiomis sąlygo- 
mis, kad transformuotų viešą ir privačią tikrovę. 

Pačioje politinėje mintyje ir šalia jos tebesitęsia klastingi ta- 
riamo neutralumo gundymai - neutralaus „mokslinio“ žodyno 
ieškojimas. Tikriausiai užteks šio vieno pavyzdžio, paimto iš 
Skinnerio bihevioristinės psichologijos srities — psichologijos, 
grindžiamos į hobsiškąją panašios kalbos sąvokomis, kad įvary- 
tų mums siaubą ir įtikintų nepriimti Hobbeso pasiūlyto mūsų 
viešumo ir privatumo mįslių sprendimo. Ši ištrauka paimta iš 
Peterio Singerio Gyvūnų išlaisvinimo (Animal Liberation). Singeris 
cituoja Alice Heim straipsnį: 

„„Gyvūnų elgsenos“ tyrimai visuomet išreiškiami moksline, higie- 
niškai skambančia terminija, kuri įgalina supažindinti su jais normalų, 
neturintį sadistinių polinkių jauną psichologijos studentą nesukeliant 
jam nerimo. Antai kankinimas troškuliu arba beveik visišku badavi- 
mu, arba elektros šoku vadinamas „slopinimo“ būdais; „dalinio sustip- 
rinimo“ terminu vadinamas gyvūno erzinimas kartais išpildant lūkes- 
čius, kuriuos eksperimentuotojas sukėlė gyvūnui ankstesniu dresavimu; 
„negatyvaus dirgiklio“ terminas vartojamas tada, kai gyvūnas dirgina- 
mas dirgikliais, kurių jis, jei tik įmanoma, stengiasi išvengti. Terminas 
„Vengimas“ yra geras, nes tai veikla, kurią galima stebėti. Terminai 
„skausmingas“ ar „gąsdinantis“ dirgiklis ne tokie geri, nes jie yra ant- 
ropomorfiniai, jie numato, kad gyvūnas turi jausmus ir kad šie jausmai 
gali būti panašūs į Žmogaus jausmus. Tai neleistina, nes nebihevioris- 
tiška ir nemoksliška (be to, jaunesnį ir mažiau užgrūdintą tyrinėtoją tai 
gali atbaidyti nuo kai kurių išradingų eksperimentų; jis gali duoti valią 
savo vaizduotei).“32 
Tebūnie Tyla. 

Johnas Locke'as atmetė nepripažįstantį kompromisų ir visiš- 
kai supaprastinantį Hobbeso metodą. Jo paties aiškinimo logika 


32 Alice Heim, Intelligence and Personality, cit. pagal: Peter Singer, Animal Libe- 
ration, p. 45-46. Plg.: Midgley, Beast and Man, p. xv-xvi. 

rėmėsi empiristine pažinimo ir prasmės teorija, kuri sudarė kla- 
sikinio liberalizmo pateiktos abstraktaus individo sampratos pa- 
matą. Istoriškai liberalizmas „idealų ir abstraktų humanizmą“ 
priešpriešino „realiam ir konkrečiam““?. Pirmiausia aš aptarsiu 
Locke'o epistemologijos aspektus, suponuojančius tam tikrą at- 
sietą „Aš“ viziją. Atskleidusi Locke'o požiūrį į individą, didžiu- 
lę viešumo ir privatumo santykio reikšmę jo koncepcijoje (iš 
tiesų jie yra neatskiriami vienas nuo kito), analizuosiu Locke'o 
samprotavimus apie tėviškąją bei politinę valdžią ir santuokinį 
bei politinį gyvenimą, remdamasi pirmiausia jo Dviem traktatais 
apie valdymą (Two Treatises of Government). Galiausiai imsiuosi 
gvildenti klasikinio liberalizmo viešosios kalbos problemą. 
Locke'o empiristinė epistemologija kitus protus gali pripa- 
žinti egzistuojant tik kaip svetimus objektus: vidujai mes nesa- 
me susiję su kitais. Mūsų mąstymo procesai — būdas, kuriuo 
įgyjame pažinimą ir kalbame tiems ir apie tai, ką pažinome, — 
yra tam tikra solipsistinė veikla. Pasak Locke'o, kalba yra išori- 
nių ženklų ir simbolių sistema, o ne sudėtinga socialinė veikla, 
susiejanti vidinius ir išorinius dalykus, padedanti sukurti mūsų 
vidinę ir išorinę tikrovę“*. Dvasios veikla vyksta atskirai. Logi- 
nis dvasios ir kūno, proto ir aistros atskyrimas suponuoja indi- 
vido kaip nesusijusio su laiku ir erdve, kaip nesančio kūne, 
kuris bręsta, sensta ir miršta, vaizdinį. Dvasia ir kūnas susiję 
veikiau atsitiktiniu, o ne būtinu ryšiu“. Locke'as neatgaivina 
Hobbeso į „judančią materiją“ redukuoto Žmogaus kaip mąs- 
tančios, tikslo siekiančios būtybės. Vietoj to mums pateikiamas 
pasyvaus stebėtojo, kurio socialinės priedermės kyla iš daugy- 
bės racionaliai suvoktų (kaip Locke'as supranta žodį „raciona- 
lus“) įsipareigojimų, vaizdinys*?. Perdėtas nemąstantis Filmerio 


33 Roberto Mangabeira Unger, Knowledge and Politics, p. 58. Nors Ungerio kny- 
gą aš skaičiau jau parašiusi pirmąjį samprotavimų apie liberalizmą variantą, jo 
argumentai kai kur man pasirodė atitinkantys manuosius, ir peržiūrėdama juod- 
raštį aš rėmiausi juo, kad sutvirtinčiau savo pačios argumentus. 

3 Norman Malcolm, Problems of Mind, passim. 

3 Plg.: Renė Descartes, Apmąstymai apie pirmąją filosofiją, passim. 

36 Žr. Ungerio samprotavimus apie nereflektuotą požiūrį į protą ir asmenybę, 
kurį liberalizmo teorija „pateisina ir pagilina“ (Knowledge and Politics, p. 30). Pasak 
Ungerio, liberalizmo teorijos pamatą sudaro: intelekto ir troškimo atskyrimas; po- 

natūralizmas pakeičiamas perdėtu racionalizmu. Abiem atve- 
jais nelieka tikrai žmogiškų būtybių: pirmuoju atveju jos paver- 
čiamos gyvuojančiu įdiegtos tradicijos prototipu, o antruoju — 
suskilusiomis būtybėmis, kurių nuo aistros atskirtas protas im- 
plikuoja padarinius numatantį ir protingai besielgiantį, bent jau 
„intelekto“ srityje, samprotautoją *'. 

Locke'o epistemologijoje išryškėjusi proto, kaip formalaus 
racionalumo, ir sunkiai suvaldomo troškimo atskirtis ir tuo re- 
miantis sukurtos Žmogaus asmenybės sąvokos reikalauja tam 
tikros viešumo ir privatumo atskirties - tokios, kuri leidžia žmo- 
nėms egzistuoti dviejose skirtingose srityse. Teoriškai šios sri- 
tys menkai tesusijusios viena su kita, tačiau faktiškai jos yra 
susijusios vidujai, visiškai priklauso viena nuo kitos gilesne pras- 
me. Dialektinis viešumo ir privatumo ryšys neigiamas, tačiau 
terminai, kuriais jis neigiamas, liudija jų tarpusavio sąsajų pa- 
razitinį pobūdį. Tai svarbus, tačiau sunkus reikalavimas. 

Locke'o epistemologinė proto ir aistros atskirtis atsispindi ir 
lūžta jo viešumo ir privatumo atskirties sampratoje. Locke'as 
aukština Žmogaus gyvenimo racionalizavimą perėjus nuo pri- 
gimtinės būklės prie sutarties. Liberalizmo nustatyta viešumo ir 
privatumo atskirtis yra fundamentali perskyra šiame procese. 
Locke'o Žmonės - netrukus aš analizuosiu vyrų ir moterų per- 
skyras — egzistuoja skirtingose srityse, kurių tarpusavio sąsajų 


žiūris, kad troškimai yra despotiški; supratimas, kad pažinimas įgyjamas susiejant 
elementarius pojūčius ir idėjas, kad įgyjant pažinimą visuma yra tiesiog dalių 
suma. Plg.: John Dunn, Western Political Theory in the Face of the Future, p. 41 ir Okin, 
Women in Western Political Thought — čia pateikiama glausta Locke'o apžvalga, 
kurioje epistemologinės problemos nėra svarbiausios. 

37 „„.. remiantis liberalizmo psichologiniais principais neįmanoma suformu- 
luoti adekvačios asmenybės koncepcijos“ (Unger, Knowledge and Politics, p. 55). 
Tačiau žr. Dunną, kuris teigia, kad Locke'o „viską supaprastinantis egoistinis libe- 
ralizmas ... pasirodo, remiasi aiškiai transcendentaline ir antžmogiška vertybių 
tvarka“. Be to, Dunno požiūriu, trumpomis akimirkomis Locke'as atsisako „be- 
jausmės buržuazinės naudos kalbos“ ir prabyla „sodresne ir estetiškesne egzisten- 
cinės savikūros kalba“ (Western Political Theory in the Face of the Future, p. 40). Reikia 
pažymėti, kad Locke'o pastangos sušvelninti griežtą savojo racionalizmo staccato 
nuorodomis į „jausmą“ galbūt rodo, jog jis pripažino šio racionalizmo netinkamu- 
mą išsamiai apibūdinti Žmogaus „Aš“, tačiau jos nepaskatino epistemologiškai 
pripažinti alternatyvų požiūrį, susijusį su pilnatvišku (o ne nevisaverčiu) buvimu 
pasaulyje. 

jo prielaidos apie žmogaus asmenybę neleidžia jam ištirti ar net 
visiškai pripažinti. Tokios pozicijos padariniai yra reikšmingi ir 
pasireiškia įvairiuose lygmenyse. Locke'o epistemologiją gali- 
ma apibūdinti kaip žmonių suskirstymą pagal vieną kriterijų 
arba skirtuką į „viešuosius protus“ ir „privačius troškimus“. 
Viešojoje srityje, sferoje, kur formalia legalistine prasme lygūs ir 
laisvi individai rūpinasi ginti tam tikras teises ir patenkinti tam 
tikrus interesus, sudaryti sutartis ir pasiekti abipusiškai nau- 
dingus susitarimus, Locke'o manymu, visiems būdingas tas pats 
žinojimas ir viešoji sritis yra vienintelė sritis, kurioje tai galioja. 
Roberto Ungerio žodžiais tariant: „Žmonės skiriasi savo troški- 
mais, tačiau jie gali pažinti pasaulį tuo pačiu būdu. Atskiri indi- 
vidų troškimai intelekto požiūriu yra despotiški.“?* („Pasaulis“, 
kuriame, kaip manoma, žmonės turi šį sugebėjimą, žinoma, yra 
vien tik viešoji sritis.) Šią mintį galima išreikšti ir kitaip: XVII- 
XVIII a. epistemologijos raida parodė, kad visi protai nepriva- 
čios veiklos ir supratimo (protavimo) požiūriu yra tokioje pa- 
čioje epistemologinėje padėtyje. Šis požiūris palaikė tam tikros 
klasės pretenzijas ir iš dalies kilo iš šios klasės suinteresuotumo 
nustatyti sritį, kurioje visus individus galima būtų laikyti tam 
tikra formalia prasme lygiais. 

Prielaida, kad žmonės yra protingi, metafiziškai laisvi, iš- 
mintingi ribinės naudos skaičiuotojai — ir visi šiuo požiūriu mąsto 
vienodai viešojoje politikos ir intelekto srityje, - pasitelkiama 
kaip privataus pasaulio, nuo kurio teoriškai atskirta viešoji sri- 
tis, ypatybių ir veiklos priešprieša. Viešoji sritis ir „viešasis pro- 
tas“ egzistuoja kaip apsauga nuo privačiosios srities, kurioje 
troškimas, suvokiamas kaip nevaldomas ir despotiškas, pake- 
liamas į aukščiausiąjį rangą. Ungeris rašo: „Viešajame mūsų 
būties moduse mes kalbame bendra proto kalba ir gyvename 
pagal valstybės įstatymus, rinkos diktuojamas sąlygas ir socia- 
linių grupių, kurioms priklausome, papročius. Tačiau mūsų pri- 
vačioje inkarnacijoje mes priklausome nuo savo juslinių įspū- 
džių ir troškimų malonės.“?? Liberalizmo požiūriu, XVII-XVIII a. 


3 Unger, Knowledge and Politics, p. 50. 
2 Ibid., p. 59. 

viešas balsas iš moterų buvo atimtas todėl, kad moters „balsas“ 
neišvengiamai buvo privataus, iracionalaus troškimo balsas. 

Žinoma, yra ir kitas apsauginis Locke'o liberalizmo elemen- 
tas, būtinas siekiant atsikratyti praeities ir patriarchalizmo pri- 
mestos sūniškos pagarbos. Būtent tai, kad vienintelis būdas „nu- 
žudyti tėvą“ - įrodyti, jog galingiausiasis Dievas Tėvas suteikė 
žmonėms dvasią, kuri, jeigu bus naudojama proto, o ne troški- 
mo ir privataus paklusnumo modusu, gali pasiekti beaistrį, dep- 
rivatizuotą tikrojo supratimo tapatumą. 5 vienodas suprati- 
mas buvo naudingas tuo, kad padėjo ištrūkti iš praeities 
valdžios, atsikratyti amžino žmogaus pavaldumo dvigubam val- 
dymui — tėvo (tradicinė valdžia) ir troškimo (privati aistrų ka- 
ralystė moterų gyvenamoje srityje)??. 

Šios atskirtys skatino tolesnį privataus pasaulio privatinimą 
ir moterų kalbos redukavimą į šleikščiai jausmingą kalbą, kai 
privatus pasaulis buvo dar labiau atkirstas nuo viešo kalbėjimo. 
Nebuvo atsižvelgiama į tai, kad žmogaus proto veiksena ir žmo- 
nių gyvenimo būdas gali stipriai pakirsti Locke'o argumentus 
ar net atskleisti jų nepagrįstumą. Žinoma, buvo galima pateikti 
ir priešingus argumentus nei klasikinio liberalizmo, būtent kad 
tik privačioje srityje, kur vyrauja nepaprastai jausmingi, atsispi- 
riantys laikui intymūs santykiai, supratimo galimybės yra pa- 
čios didžiausios ir įmanomas geriausias supratimas. Atsieti rin- 
kos santykiai ir liberali pilietybė nesuteikia ir negali suteikti 
galimybių pažinti ir suprasti vienas kitą, būdingų ilgalaikiams 
intymiems Žmonių ryšiams privačioje srityje. Be to, galima gana 
įtikinamai įrodinėti, kad žmonės mažiau skiriasi vienas nuo ki- 
to tuo, ko jie trokšta ir ko jiems reikia, nes visi mes trokštame 
ir visiems mums reikia (nebent ankstyvoje vaikystėje buvome 
siaubingai suluošinti) meilės, pripažinimo, artumo, seksualinio 
pasitenkinimo ar kokio nors rezonuojančio sublimuoto jo atitik- 
mens, moraliniais „instinktais“ grindžiamo dalijimosi išgyve- 
nimais, galimybių išreikšti savo kūrybiškumą bei patenkinti 
smalsumą ir kitų dalykų, kylančių iš žmogaus asmenybės gei- 
džiančiosios dalies, negu tuo, ką jie „supranta“ abstrakčia ir 


40 Žr. Normano O. Browno provokuojantį šios temos traktavimą (Norman 
O. Brown, Love's Body, p. 4-7). 

formalia prasme, bet ko negali nei pasigesti, nei trokšti. Žmonių 
troškimai mažiau priklauso nuo pasirinkimo nei tai, ką mes 
„pažįstame“, - šitai ryškiai skiriasi priklausomai nuo mūsų kon- 
krečios socialinės situacijos (turtingas ar vargšas, vyras ar mo- 
teris, juodaodis ar baltaodis, iš industrinės ar neišsivysčiusios 
šalies, išsimokslinęs ar neraštingas ir t.t.). Tačiau savo troški- 
mais ir aistromis visi žmonės visur yra labai panašūs. Žinoma, 
šis požiūris nesuderinamas su liberalizmo epistemologija ir iš 
jos išplaukiančia politika: jis net nelaikomas alternatyva, kurią 
reikėtų ginčyti. Vienas iš mano priešingos perspektyvos privalu- 
mų yra tai, kad ji įgalina pažvelgti į viešąjį pasaulį, ypač į jo su 
rinka susijusius ir politinius aspektus, visų pirma kaip į nesan- 
taiką kurstančių ir šiurkščių aistrų sritį. Įspėdamas apie šią ga- 
limybę, liberalizmas paradoksaliai sankcionuoja viešosios aist- 
ros keliamą siaubą tiesiog atmesdamas jį ir įmesdamas aistrą į 
dėžę su užrašu „privatu“. Jacobseno žodžiais tariant, „Locke'as 
nugludina kai kuriuos šiurkščius kampus ir priverčia mus pa- 
miršti krūvas lavonų, ant kurių gyvuoja naujųjų laikų valstybė“*!. 

Dabar aš aptarsiu, kaip Locke'as aiškina politinės visuome- 
nės ir santuokinės bendrijos prigimtį, ir kartu parodysiu, kaip 
jis įsivaizdavo vyrą ir moterį. Pasak Locke'o, žmonės yra „laisvi 
iš prigimties“, t.y. jiems nereikalinga politinė visuomenė, kad 
jie būtų laisvi. Prigimtinėje būklėje jie buvo laisvi, tačiau skati- 
nami išskaičiavimo ir trokšdami saugumo jie „savo noru atsisa- 
kė tos padėties, kuri, kad ir kokia laisva, kupina baimės ir nuo- 
latinių pavojų“. Jie susivienijo, kad „visi kartu gintų savo 
gyvybes, laisves ir valdas — tai, ką aš vadinu bendru vardu 
Nuosavybė“*2. Šie „laisvi“ žmonės, kurie iki visuomenės sutar- 
ties nebuvo organizuotos visuomenės nariai, sukurdami politi- 
nę visuomenę pasirašo pradinę sutartį, reikalaujančią, kad jie 
atsisakytų prigimtinėje būklėje turėtos „prigimtinės politinės tei- 
sės“?3. Sutikdami su pilietinės visuomenės saitais, jie įsipareigo- 
ja paklusti daugumos valdymui, atsisakyti visos absoliučios val- 


41 Jacobsen, Pride and Solace, p. 70. 

42 Locke, Two Treatises of Government, p. 395. 

4 Ibid., p. 380. Plg.: Carol Pateman, „Sublimation and Reification: Locke, Wolin, 
and the Liberal Democratic Conception of the Political“, Politics and Society, p. 455. 

džios (pasak Locke'o, tironijos formos) ir susijungti abipusiškai 
naudingos sutarties, įvedančios įstatymo ir proto valdžią, pa- 
grindu. Politinė valdžia grindžiama sutikimų; ji nėra „prigimti- 
nė“. Patriarchalizmo teiginį, kad Žmonės gimsta priklausomi ir 
ta priklausomybė yra „prigimtinė“ ir politinė, Locke'as atmeta 
tokiais žodžiais: „Akivaizdu, kad žmonija niekada nepripažino 
ir nepaisė tokio pavaldumo“**. Greičiau Žmonės laisvai sutinka 
kurti politinę visuomenę, įsteigia viešąsias priemones privatiems 
tikslams pasiekti užtikrindami sutarties šventumą ir pilietinės 
tvarkos išsaugojimą. Tai įdomus dalinis Aristotelio apvertimas — 
valstybė dabar suvokiama ir kaip laisvės sritis, ir kaip tam tikrų 
privačių, viešai sankcionuotų tikslų būtina sąlyga. 

Locke'as nieko nekalba apie moterų dalyvavimą šiame abi- 
pusiame sutikimo akte, dėl kurio randasi politinė visuomenė, 
nors moterims ir suteikta galimybė turėti formalias nuosavybės 
teises viešojoje srityje. Melissa Butler šį faktą aiškina Locke'o 
baime „atstumti“ auditoriją, kadangi jis buvo „neblogas propa- 
gandistas““. Tačiau jeigu moterys turėjo tą pačią prigimtinę 
laisvę ir lygybę kaip ir vyrai - šitai Butler taip pat teigia, - jeigu 
jos galėjo uždirbti, sudaryti sutartis ir turėti nuosavybę, aišku, 
jog čia slypi kai kas daugiau nei strateginis Locke'o motyvas. 
Nuo Locke'o laikų iki pat mūsų dienų liberalizmo viešai skelb- 
tas moters lygiavertiškumo pripažinimas buvo neatskiriamai su- 
sijęs su didžiule nelygybe paskirstant gėrybes ir paslaugas ir 
konkrečiai paskirstant ekonominę ir socialinę galią. Abstraktus 
nuosavybės teisių suteikimas tokioje socialinėje situacijoje, kai 
moteriškoji gyventojų dalis neturi nuosavybės, parodo tam tik- 
rą Locke'o tendencingumą. Jeigu praeities istorija yra patriar- 
chalinė — su tuo Locke'as sutinka — ir svarbiausias pilietinės 


4 Locke, Two Treatises of Government, p. 389. 

4 Melissa A. Butler, „Early Liberal Roots of Feminism: John Locke and the 
Attack on Patriarchy“, American Political Science Review, p. 146-147. Butler laiko 
Locke'ą daug didesniu feministu negu aš — iš dalies dėl to, jog aš nesutinku, kad 
„racionalistinių argumentų“ pateikimas yra neabejotinas Locke'o pranašumas, tu- 
rint galvoje jo požiūriui būdingą racionalizmo formą, padariusią neigiamą poveikį 
žmogaus asmenybės įtikinamo paaiškinimo raidai. Tai, kad Locke'as berniukus ir 
mergaites vienodai mokytų „naudotis protu“, reikia vertinti atsižvelgiant į tą fak- 
tą, jog, Locke'o požiūriu, visi žmonės iš pradžių yra tuščios lentelės, į kurias rašoma. 

visuomenės formavimosi akstinas yra nuosavybės (supranta- 
mos kaip įvairios „gėrybės“, ne tik ekonominės) apsauga, sun- 
ku įsivaizduoti, kaip moterys, neturėdamos nuosavybės ir bū- 
damos pavaldžios, vien dėl to, kad joms suteiktos formalios 
teisės, gali įgyti viešą lygiavertiškumą. Aišku, kad negali, ir tai 
sudaro vieno iš Marxo pateiktos liberalizmo kritikos aspektų 
esmę“? 

Kokia šeimos vieta sutartimi pagrįstoje visuomenėje, apie 
kurią kalba liberalizmas? Ar žmonės ateina į pasaulį kaip ne- 
laisvi šeimos valdiniai? O gal jie išvysta dienos šviesą su sutar- 
timi vienoje rankoje ir plunksna kitoje ir stropiai nustatinėja 
savo ir tėvų abipuses sutartines pareigas, teises bei įsipareigo- 
jimus? Tai tikriausiai būtų idealu: „laisvas“ sutikimas nuo pat 
gimimo. Tačiau Locke'as pripažįsta, kad tai neįmanoma ir kai 
kuriais požiūriais nepageidautina. Jis teigia, kad tėvo tėviška 
galia ir valdžia yra prigimtinė - taikoma vaikams tik tol, kol jie 
yra nepilnamečiai“. „Kiekvieno žmogaus vaikai, būdami iš pri- 
gimties tokie pat laisvi kaip jis pats ar bet kuris iš jo protėvių, 
gali, kol jie laisvi, rinktis visuomenę, į kurią jie norėtų įstoti, ar 
valstybę, kurios valdiniais jie norėtų būti.“ 

Locke'o samprotavimų apie šeimą ir politiką esmė išryškėja 
Antrojo traktato šeštame skyriuje. Pirmiausia jis abiem tėvams 


* Kaip yra su tais, kurie gimė visuomenėje po pradinės sutarties pasirašymo? 
Ar tuos, kurie niekada neturėjo pasirinkimo, kurie iš tiesų niekada nesutiko, saisto 
jos normos ir nuostatai? Locke'as sako „taip“, nes pasilikdamas visuomenėje kiek- 
vienas individas tyliai sutinka su sutartimi: mylėk valstybę arba palik ją. MacIn- 
tyre'as taip komentuoja tylų sutikimą: „Locke'o doktrina svarbi, nes ji tinka kiek- 
vienai moderniai valstybei, kuri pretenduoja būti demokratinė, bet, kaip ir kiekviena 
valstybė, nori daryti spaudimą savo piliečiams. Net jeigu su piliečiais nesitariama 
ir jie neturi galimybių pareikšti savo požiūrį tam tikru klausimu, laikomasi nuo- 
statos, kad jie tyliai pritarė valdžios veiksmams“ (Short History of Ethics, p. 159). 
Locke'o teorijos sistemoje sąvoka „sutikimas“ yra nususinta, netekusi visos savo 
prasmės. Kasdienėje kalboje sutikimas reiškia aktyvų procesą. 

* Locke, Two Treatises, p. 354. 

48 Ibid., p. 358. Šioje ištraukoje Locke'as vėl pademonstruoja abstrahuotos, uni- 
versalios žmogaus prigimties sampratą. Jis norėtų, kad mes patikėtume, jog visuo- 
menių keitimas yra puiki galimybė visiems laisviems piliečiams — tarsi pasirinki- 
mas, ar tapti kinu, ar rusu, ar britu, ar amerikiečiu, būtų panašus į tinkamo drabužio 
ar mėgstamo skonio ledų pasirinkimą. Atrodo, kad jis neturi jokio supratimo apie 
tai, kokiu būdu randasi mūsų kalbos ir kultūros ir padeda formuoti ne tik mūsų 
socialinę santvarką, bet ir mus pačius. 


140 


3. Pašventinta ir pajungta politika 


suteikia „tėviškąją valdžią“ savo vaikams. Tėvai yra įpareigoti 
rūpintis savo vaikais, tačiau nei motina, nei tėvas neturi abso- 
liučios valdžios jiems. Locke'o sampratoje nėra absoliučios pa- 
terfamilias. Tėvų valdžia, kurią Locke'as netrukus vėl ima va- 
dinti „tėvo valdžia“, yra laikina“?. Kadangi tėvai privalo 
užauginti savo vaikus, vaikai privalo gerbti savo tėvus. Nors 
santuokinė bendrija yra laisvai sudaryta, savanoriška ir abipu- 
sė, ji nėra laisvai sudarytos politinės valstybės modelis. Politinę 
ir tėvo valdžią Locke'as vadina „visiškai skirtingomis ir atskiro- 
mis, paremtomis tokiais skirtingais pagrindais ir siekiančiomis 
tokių skirtingų tikslų“*?. Nors, galimas daiktas, valdžios istoriš- 
kai yra kilusios iš tėvo valdžios šeimoje, net ir tada tai nėra 
absoliutizmas, nes sūnūs (tyliai) sutinka būti valdomi. Tėvo- 
vyro valdžia nėra suvereno valdžios politinėje visuomenėje mo- 
delis, nes suvereno valdžia, kaip pažymi Locke'as, apima galią 
spręsti gyvenimo ir mirties klausimą, kurios tėvai neturi. Tėvo 
galia „tvarkyti reikalus, susijusius su privačiu šeimos gyveni- 
mu“, yra „santuokinė valdžia, o ne politinė“*!, tačiau ji suteikia 
jam teisę šeimininkauti savo valdose. Šeimos ir valstybės pana- 
šumai tėra tik tariami. Politinėje visuomenėje aukščiausioji val- 
džia turi teisę kurti įstatymus, numatančius mirties bausmę, 
tvarkyti bei saugoti nuosavybę ir ginti valstybę -— „ir visa tai tik 
bendram labui““2. 

Dalyvaudamas polemikoje dėl patriarchalizmo, Locke'as bu- 
vo įsitikinęs atremiąs „stipriausią patriarchalizmą, nes jis buvo 
grindžiamas sutikimu“. Antai Locke'as lengvai nubraukė Hil- 
merio išvedžiojimus, viešpatavimo teisę siejusius su Pradžios 
knyga, pareikšdamas, kad niekada nebuvo tokio „prigimtinio 
įstatymo“, kuris pajungtų moterį jos vyrui, jeigu jos padėtis 
arba sutartis išlaisvino ją nuo to. Locke'as atmeta moterų pajun- 


* Wolff, „Nobody Here But Us Persons“, p. 132. Wolffas rašo: „Nepaisant visų 
traktatų apie auklėjimą, parašytų laikantis liberalizmo tradicijos, anaiptol ne visi 
pripažįsta, kad vaikystė yra svarbiausia kiekvieno Žmogaus gyvenimo pakopa, o 
ne tik erzinanti negalia, simetriška senatvės negalioms, išskyrus tai, kad vaikystę, 
kitaip nei senatvę, reikia įveikti kiek įmanoma greičiau“. 

0 Locke, Two Treatises, p. 357. 

31 Ibid., p. 210. 

32 Ibid., p. 308. 

gimą autoritariškam patriarchaliniam tėvui kaip natūralų ir ne- 
išvengiamą dalyką ir kaip politinės valdžios šaltinį. Tačiau po 
to jis daro keistą prielaidą, kad prigimtyje glūdi tam tikras pa- 
grindas pajungti moterį vyrui, nes vyras yra „gabesnis ir stip- 
resnis““?. Verta pateikti visą ilgą ištrauką iš jo raštų šiuo klau- 
simu. 

„-.. tačiau Ievai skirta bausmė; ir jeigu mes suprasime juos [Žo- 
džius] žiūrėdami, kam jie buvo skirti — tiesiogiai jai, o per ją, kaip 
atstovę, ir visoms kitoms moterims, — tai jie daugiausia liečia tik mo- 
teriškąją lytį ir reiškia tik tą pavaldumą savo vyrams, kurį jos paprastai 
patirs. Tačiau čia nekalbama apie įstatymą, įpareigojantį moterį būti 
taip pavaldžią, jeigu jos padėties ar sutarties su vyru sąlygos išlaisvins 
ją nuo to, kaip nekalbama ir apie tai, kad ji turi gimdyti savo vaikus 
kančiose ir skausmuose, jeigu gali būti surasti vaistai nuo jų, ... nes 
visa eilutė skamba taip: „O moteriai jis tarė: „Aš padauginsiu tavo 
skausmus per nėštumą; skausme gimdysi vaikus, bet aistringai geisi 
savo vyro, O jis valdys tave““. Manau, kad kam nors kitam, tik ne 
mūsų autoriui, būtų labai sunku šiuose žodžiuose įžvelgti monarchinės 
valdžios suteikimą Adomui. ... Kiek aš suprantu, Dievas šiame tekste 
nesuteikia Adomui jokios valdžios Ievos atžvilgiu arba vyrams - žmo- 
nų atžvilgiu, o tik pasako, kokia bus moters lemtis, kaip jis per apvaiz- 
dą nurodys, kad ji paklustų savo vyrui, ir, kaip matome, žmonių įsta- 
tymai ir tautų papročiai dažniausiai taip ir sutvarkė; aš manau, kad 
prigimtis duoda tam pagrindą.“"* 

Nors valdžios suteikimas patriarchui neigiamas kaip netu- 
rintis jokio pagrindo prigimtyje, moters pajungimas vyrui aiški- 
namas kaip Ievos užsitraukto prakeiksmo, žmonijos įstatymų 
bei tradicijų ir prigimtinio pamato padarinys. Siuo atveju 
Locke'as stengiasi suderinti tai, kas nesuderinama. Jis išjuokia 
natūralistinius politinės visuomenės aiškinimus, patriarchaliz- 
mo pagrindų ieškančius istorijoje, Šventajame Rašte ir tradicijo- 
je, ir kalbėdamas apie Edeno sodą nepastebimai prakiša sam- 
pratą, kad moterų pajungimas santuokinėje, o ne politinėje 
sutuoktinių bendrijoje gali būti suprantamas ir ginamas remiantis 
prigimtimi. 


8 Ibid., p. 364. 
54 Ibid., p. 209-210. 

Tačiau iš tiesų politiniuose ginčuose su Locke'u šeimos ana- 
logija nustumiama į antrą vietą. Hintonas netgi įrodinėja, kad ši 
„samprotavimo kryptis nustojo vaidinti svarbų vaidmenį poli- 
tiniuose samprotavimuose““?. Schochetas teigia, jog „Locke'o 
polemikos tikslas kaip tik ir buvo parodyti, kad Filmerio poli- 
tikos analizė buvo visiškai neesminė“, ir jog Locke'o išpuoliai 
prieš šeimos politinį sureikšminimą buvo įdomiausias ir „svar- 
biausias antipatriarchalinės doktrinos aspektas“““. Ir Hintonas, 
ir Schochetas prašovė pro šalį paskelbdami patriarchalizmo ga- 
lą. Jei, tarkime, Hintonas turi galvoje, kad patriarchalizmas nu- 
stojo vaidinti pagrindinį vaidmenį sąmoningai formuluojant sis- 
temiškas politikos teorijas, tai jis — ir Schochetas - yra iš esmės 
teisūs. Tačiau jei pažvelgsime į realius socialinius santykius ir į 
metaforas, analogijas, simbolius bei temas kaip į samprotavimo 
kryptį kasdienėje kalboje ir istorijoje, pamatysime, kad žmonių 
gyvenime ir mąstyme patriarchalizmas išliko. 

Patriarchalizmas prarado savo patikimumą kaip plačiai pa- 
plitęs politikos pateisinimas ir jos teorija. Tačiau kadangi kalba, 
prasmė ir pažinimas yra tokia socialinė veikla, kuri lėtai keičiasi 
bėgant laikui, patriarchalizmo terminai tebeskambėjo ir viešaja- 
me, ir privačiajame žodynuose. Priežastis, kodėl patriarchaliz- 
mo sąvokos neišnyko, kai „racionaliai“ turėjo išnykti, yra labai 
paprasta, tačiau kartu nepaprastai sudėtinga: sąmoninga politi- 
nė teorija yra toks dalykas, kuris kartu yra ir kasdienio gyveni- 
mo dalis, ir labai nuo jo nutolęs. Teorijos pokyčiai lėtai skver- 
biasi į amžiaus politinę sąmonę ir žodyną, o prasiskverbę jie 
nepakeičia visiškai to, kas čia yra; naujos sąvokos, terminai ir jų 
perteikiamos naujos reikšmės įsilieja į istorijos, tradicijos ir pa- 
prastų tiesų suformuotą sudėtingą ir įvairų žmonių kalbos srau- 
tą. Tai, kad patriarchalizmo terminai traukiasi lėtai, neturėtų 
kelti nuostabos, nes jie susiję su mūsų, kaip priklausomų ir 
bejėgių vaikų šeimoje, ankstyviausiais prisiminimais - šis gyve- 
nimo faktas nesikeičia, nors klasikinio liberalizmo teoretikai ga- 
lėjo jį užmiršti ar neigti jo reikšmę. 


* Hinton, „Husbands, Fathers and Conguerors: II“, p. 67. 
56 Schochet, Patriarchalism, p. 267, 271. 

Viešoji liberalizmo kalba, grindžiama Locke'o nesutikimu, 
kad „pradžioje Dievas tarė“ (nors Dievas suteikė žmogui proto 
galias, leidusias jam kalbėti švelniu viešojo supratimo balsu), 
liko priklausoma nuo privataus pasaulio, kuris viešajam buvo 
„nebylus“??. Šį argumentą aš jau buvau pateikusi. Tačiau viešoji 
liberalizmo kalba kelia ir kitą problemą, būtent kad ribinės nau- 
dos ir „padarinių pripažinimo“ kalbos įsiveržimas į privačiąją 
sritį, kurios pagrindu yra sukurtas šis viešasis pasaulis, gali 
suardyti ir sušiurkštinti privačius socialinius santykius, pertvar- 
kyti juos pagal grubius sutartinius kriterijus. Įdiegti viešą libe- 
ralizmo kalbą į privatų pasaulį reiškia senesnes patriarchalines 
pažiūras, kurių tipiškas atvejis yra Filmerio pažiūros, pakeisti 
kitu iškraipymu, skelbiančiu, kad visos socialinės priedermės 
kyla iš individų, kurių motyvai laikomi grynai egoistiniais, ra- 
cionaliai suvoktų priedermių?*. Net jeigu privačių socialinių san- 
tykių nebūtų galima aiškiai apibūdinti sutarties ir mainų kalba, 
net jeigu moterys vieningai priešintųsi rinkos kalbai, užgožian- 
čiai privačią prasmę, prasidėjo erozijos procesas, kuris kulmina- 
ciją pasieks mūsų laikais. 

Kalbėdamas apie šeimą Locke'as išplėtojo tėvų ar tėviško- 
sios valdžios kalbą, konstatavo moterų dalyvavimą santuokinė- 
je bendrijoje ir suteikė joms formalias teises viešojoje srityje, 
tačiau tai netapo pleištu, kurį moterys būtų galėjusios įvaryti į 
viešąją valdžią. Vėliau moterys turėjo vartoti teisių kalbą, kad 
prastumtų reikalavimus. Jų argumentai turėjo būti įsprausti į 
liberalizmo tradicijos lingvistines formas. Tai reiškė, kad moters 
„protas“ kaip viešas buvimas negalėjo išreikšti privačių, socia- 
linių moters tapatumo pamatų, negalėjo leisti moters patirčiai 
„prabilti“ viešajai sričiai. Taip moters savojo „Aš“ patirtis buvo 
iškreipta. Ji neturėjo žodyno, kad viešąja kalba galėtų apibūdin- 
ti savo realių socialinių santykių ir socialinės padėties niuansus 
bei struktūrą. Jai trūko terminų, kurie būtų leidę aiškiau, reflek- 
tyviai suprasti save ir savo pasaulį. Moterys galėjo pasirinkti 
arba kalbėti vieša liberalizmo kalba ir taip įsivaizduoti savo 


37 Locke, Two Treatises, p. 243 ff. 
* Dunn, Western Political Theory , p. 37. 

įsitraukimą į politiką, o privačiame gyvenime kalbėti jausmų 
kalba, keliančia vis didesnį šleikštulį, nes ji prarado dalį krikš- 
čioniškosios globos ir atsakomybės etikos jėgos ir neteko galios 
priešintis valdžiai; arba, priešingai, ieškoti priemonių pašalinti 
socialinėms negerovėms ir savo įžengimą į viešąjį pasaulį api- 
būdinti vadovaujantis dažnai kritišku moralizmu. Iš liberaliz- 
mo tradicijos paveldėti ypatingos viešumo ir privatumo per- 
skyros padariniai išsamiai bus aptarti 5-ame skyriuje. 


Patriarchalinės kalbos likimas: 
privatumo liekanos, viešumo atgarsiai 


Kalbėdama apie Filmerį, Hobbesą ir Locke'ą aš sakiau, kad 
nors absoliutaus patriarcho, reikalavusio iš pasyvių valdinių 
besąlygiško paklusnumo ir pasiekusio tai, vaizdinys užleido vietą 
liberalizmo kontraktarizmui, patriarchalizmo vaizdinių ir temų 
atgarsiai išliko, jie tebebuvo gyvybingi ir vaidino tam tikrą vaid- 
menį politinėse metaforose, simboliuose ir kalbos terminuose. 
Nebėra absoliučių monarchų, teigiančių, kad jie turi dieviškąją 
teisę valdyti. Tačiau mūsų ilgas istorinis patyrimas, susijęs su 
šeimomis, kuriose viešpatauja vyrai (nors ir ne patriarchai tiks- 
lia prasme), ir toliau formuoja mūsų reakciją į politiką ir poli- 
tinius santykius. 

Politinė kalba niekada negali būti išimtinis ir autentiškas ke- 
lių filosofų kūrinys. Monarchinio absoliutizmo sąvokos žlugi- 
mas Anglijoje reiškė, kad buvo pašalintas vienas galingas ide- 
ologinis patriarchalizmo ramstis — absoliutus karališkojo tėvo 
viešpatavimas. Tačiau šeimiškas mąstymas apie politiką ir po- 
litiškas apie šeimą — ne. Tradicinė šeima (dydžio ir sudėties 
požiūriu panaši į šiandieninę - tėvas, motina ir vaikai) klestėjo 
ir gyvenimas tęsėsi. Tai skatina aptarti kalbos politiką ir politi- 
kos kalbą - iš tiesų jos neatskiriamai susijusios. Jeigu sutinka- 
me, kad kalba yra įsigalėjusi socialinėje tikrovėje ir padeda ją 
tvarkyti ir kad ryškus mūsų socialinės tikrovės bruožas yra di- 
namiškas tėvo, motinos ir vaikų santykis, iš to išplaukia, jog 
šeimos sričiai būdinga kalba gali migruoti į kitas sritis, taip pat 

ir į politinę, nes šeimos tikrovė prisipildo tų sąvokų ir vertybių, 
kurios kyla iš viešojo lygmens minčių ir veiksmų?. 

Kiekvienoje visuomenėje, išskyrus pačias primityviausias, yra 
daugybė susivienijimų, institucijų, struktūrų ir santykių, sukur- 
tų siekiant įvairių tikslų. Tie tikslai apibūdinami ir suprantami 
nevienodai; antai politinė veikla, jos prasmė ir aiškinimas „turi 
būti traktuojami kaip vienu metu egzistuojantys daugelyje kon- 
tekstų ir daugelyje lygmenų““?. Tai, kad mūsų politinis žody- 
nas atliepia terminus, kurių reikšmės yra kilusios iš mūsų anks- 
tyviausių socialinių santykių šeimose, neturėtų kelti nuostabos — 
iš tiesų būtų nuostabu, jeigu taip nebūtų. Neturėtų stebinti ir 
tas faktas, kad pasikeitusioms socialinėms ir politinėms sąly- 
goms būdingi terminai, pirmiausia atsiradę viešojoje srityje, il- 
gainiui prasiskverbia į šeimos gyvenimą, nors ir ne taip esmin- 
gai ir stipriai. 

Liberalizmo pergalė ir visų „natūralizmo“ atmainų atmeti- 
mas buvo sistemingai pasiektas abstrakčios teorijos ir konstitu- 
cijos kūrimo lygmenyje, tačiau tai buvo tik dalinė sėkmė, jeigu 
atsižvelgsime į šeimos priešinimąsi jos vidinio gyvenimo ir san- 
tykių racionalizavimui. Antai XVII-XVIII a. šeimose dieviškasis 
tėvas tebedrausmino savo maištingus jauniklius. Michaelo Wal- 
zerio ir kitų autorių darbuose iš šeimos istorijos pabrėžiama, 
jog dažnai buvo akcentuojama pareiga ir reikalaujama, kad vai- 
kai paklustų savo „politiniams tėvams“, kurie buvo Dievo pa- 
reigūnai ir mokydami savo vaikus „pirmųjų valdymo ir paval- 
dumo principų ir pagrindų“ atliko šventą pareigą“! 

Naujieji politiniai tėvai XIX a. Amerikoje apmąstė ankstesnių 
patriarchalizmo teorijų ir praktikos žlugimą. Jie buvo kitokio 


* Kaip J. G. A. Pocockas plėtoja šią temą, žr.: „Languages and Their Implica- 
tions: The Transformation of the Study of Political Thought“, in Politics, Language 
and Time, ed. Melvin Richter, p. 3-—41. 

0 Ibid., p. 18. 

91 Michael Walzer, The Revolution of the Saints, p. 191. Motina buvo laikoma 
jausmingumą žadinančia jėga, kuriai negalima leisti turėti dominuojančią įtaką, 
kad vaikai „netaptų švelnūs“. Žr. taip pat: John Demos, A Little Commonwealth: 
Family Life in Plymouth Colony. 

tipo tėvai: rūstūs, bet atlaidūs, griežti, bet atviri. Jie klausy- 
davosi savo vaikų ir netgi taikydavosi prie jų. Jie ne tik reika- 
lavo paklusti, bet ir auklėjo. Kaip ir naujasis demokratiškas tė- 
vas, Amerikos politinis tėvas ar lyderis nebebuvo savo tautos 
viešpats. Iš piliečiais tapusių valdinių nebebuvo reikalaujama 
nusižeminti ar jausti pagarbią baimę. (Šiai pamokai išmokti pri- 
reikė daugybės metų, jeigu tik mes tikrai ją išmokome.) Lyderį 
buvo privalu gerbti, ir jeigu jis primygtinai ragindavo savo ben- 
drapiliečius atitinkamai elgtis, jų patriotinė pareiga buvo po 
tam tikrų pasitarimų ir svarstymų sekti juo. 

Įžvalgi Alexio de Tocgueville'io akis XIX a. vidurio Ameri- 
koje pastebėjo keičiantis viešumo ir privatumo santykius. Jis 
pažymėjo, kad Amerikos gyvenime labai stengiamasi „griežtai 
atskirti abiejų lyčių veiklos sritis“*2. Šeimoje tėvas buvo „natū- 
ralus vadovas“. Amerikiečiai buvo įsitikinę, kad nors vyrų ir 
moterų pareiga — atlikti skirtingas užduotis, kurias jie sugeba 
atlikti, ir vienus, ir kitus reikia „vienodai gerbti“: „ir vienus, ir 
kitus jie laiko lygiavertėmis būtybėmis““*. Deja, tokia vienoda 
pagarba nenulėmė socialinės ir politinės lygybės -— šį faktą 
Tocgueville'is nutylėjo arba praleido girdamas Amerikos pasie- 
kimus keliant moterų moralinį ir intelektualinį lygį. Nors Ame- 
rikos moterims neleidžiama atitrūkti nuo „ramaus šeimos rū- 
pesčių židinio“, Tocgueville'io teigimu, jos niekur neužėmė 
aukštesnės padėties. Kitaip nei europiečiai, siekę suniveliuoti 
visus lyčių skirtumus, amerikiečiai žinojo pakankamai, kad siek- 
tų lyčių lygybės per įvairovę““. 

Įdomiausias Tocgueville'io indėlis į viešumo ir privatumo 
supratimą —- ne Amerikos moterų dorybių nudailinimas, bet su- 
vokimas, kad šeimyninės institucijos tam tikru būdu susipina 
su aukštesne politine tvarka arba atspindi ją. Vidinį šeimos val- 
dymą, kuris per vaikų ugdymo modelius ir praktiką formuoja 
suaugusiųjų elgesį ir charakterį, Tocgueville'is susieja su aris- 
tokratine ir demokratine sistemomis. Patriarchalinėse autorita- 
rinėse visuomenėse pripažįstamas tik tėvo autoritetas šeimoje, 


62 Alexis de Tocgueville, Democracy in America, ed. Pillips Bradley, vol. 2, p. 223. 
63 Ibid., p. 225. 
6 Ibid., p. 223. 

lygiai kaip didesnę visuomenę valdo autoritariškas „tėvas“, ku- 
rio valdžia yra nekvestionuojama““. Patriarchalinės autoritarinės 
šeimos sistemoje „tėvas ne tik turi prigimtinę teisę, bet įgyja ir 
politinę teisę valdyti juos (t.y. vaikus); jis yra savo šeimos kūrėjas 
ir maitintojas, bet kartu jis yra ir jos paskirtasis valdovas“ (išskir- 
ta mano)“. Kita vertus, demokratinėje visuomenėje tėvo autori- 
tetas niekada nesuabsoliutinamas ir jo valdžia yra gerokai švel- 
nesnė. Moteris vaidina svarbų vaidmenį skiepydama savo 
atžaloms demokratines vertybes — vertybes, kurių joms prireiks 
dideliu lankstumu, dalyvavimu, laisve ir absoliučios valdžios ne- 
buvimu pasižyminčioje sistemoje. Taigi aristokratinė ir demokra- 
tinė sistemos sutvirtina viena kitą visuose lygmenyse. 

Ar šeima labiau determinuojama visa apimančios tvarkos, ar 
ji determinuoja šią tvarką? Tokia formuluotė atrodo gana aiški 
ir tiksli: Tocgueville'io požiūriu, daugiausia viešasis pasaulis 
daro įtaką privačiajam. Jis teigia, kad šeimos priverstos mode- 
liuoti save pagal viešosios valdžios struktūrą. Tačiau Tocgue- 
ville'is neanalizuoja šio proceso dinamikos. Jis tiesiog tvirtina, 
kad moterys, gyvenančios savo atskiruose, tačiau lygiaverčiuo- 
se pasauliuose, yra labai svarbios demokratijos funkcionavimui. 
Jis rašo: „Nėra buvę laisvų visuomenių, nepripažįstančių mo- 
ralės, ir, kaip jau esu sakęs, ... moralės principus kuria moterys. 
Taigi visa tai, kas daro įtaką moterų padėčiai, jų įpročiams ir 
pažiūroms, man regis, turi didžiulę politinę reikšmę.“*? Tad šei- 
ma yra ta vieta, kurioje skleidžiasi intensyviausi, jausmingiausi 
ir svarbiausi mūsų Žmogiškieji santykiai. Iš tiesų daugelis įrodi- 
nėjo, kad didėjant susvetimėjimui ir nuasmeninimui šiuolaiki- 
niame viešajame pasaulyje ir rinkos visuomenės įtampai, šei- 
mos kaip prieglobsčio ir priminimo, kad žmonės gali peržengti 
piniginių mainų santykius, funkcija sustiprėjo. Šiandien šeima 
yra gaji ir kartu pažeidžiama institucija. 


65 Ar apsišvietusi tauta gali sugriauti įtakingus politinius mitus ir simbolius, 
kurie tampa slegiantys? Michaelas Walzeris pateisina galvos nukirtimą karaliui 
Liudvikui XVI, nes viešas karaliaus nužudymas buvo vienintelis ryžtingas būdas 
sugriauti karališkojo patriarcho ir patriarchalinio ancien rėgime neliečiamumo mitą. 
Žr. Walzer, Regicide and Revolution. 

66 Tocgueville, Democracy in America, vol. 2, p. 203-204. 

67 Ibid., p. 209. 

Ar mes tebeplėtojame patriarchalinius simbolius ir temas? 
Taip, tam tikra švelnesne forma. Lyderį mes vaizduojame kaip 
savotišką tėvą, arba jis pats taip apie save mano. Buvęs prezi- 
dentas Nixonas vadino amerikiečius „vaikais šeimoje“, kuriems 
reikia pasakyti, ką jie turi daryti. Mes remiamės „žmogaus šei- 
ma“ ir dabar kalbame apie „amerikiečių brolystę ir seserystę“. 
Daugelis itin sureikšmintų ir ginčijamų mūsų viešos ir privačios 
kalbos terminų yra kilę iš šeimoje įgyto patyrimo: pasitikėjimas, 
paklusnumas, autoritetas, bausmė, išdavystė, bendradarbiavi- 
mas, pavydas, vargas, sąžinės graužimas, pyktis. Mūsų sąžinin- 
gumo ir dalyvavimo sąvokos susijusios su „žaidimo taisyklių“ 
mokymusi ir „apgavystės“, „nesąžiningumo“, „laimėjimo“ ir 
„pasidavimo“ vaikišku patyrimu. Visi šie terminai yra išversti 
į suaugusiųjų kalbą ir vartojami politiniame kontekste. Nekelia 
abejonių ir tai, kad politiniai lyderiai šitai supranta (tam tikra- 
me lygmenyje) ir naudojasi arba piktnaudžiauja tuo (tam tikra- 
me lygmenyje). 

Dabar aš aptarsiu dviejų pagrindinių XIX a. liberalizmo at- 
stovų pastangas gvildenti šias ir kitas viešumo ir privatumo 
problemas. 


Devynioliktojo amžiaus liberalizmo sūnūs: 
Jeremy Benthamas ir Johnas Stuartas Millis 


Nei Benthamas, nei Millis iš esmės nepakeitė empiristinės 
pažinimo ir prasmės teorijos, sudariusios Locke'o pažiūrų pa- 
grindą; iš tiesų Benthamo utilitarizme, vaizduojančiame Žžmo- 
nes išimtinai kaip protingus, stropius skaičiuotojus, nuolat skai- 
čiuojančius vienintelį paprastą dalyką - kaip padidinti malonumą 
ir išvengti skausmo, instrumentalistinio racionalizmo imperaty- 
vas pasiekia aukščiausią laipsnį“?. Benthamo dvasios teorija pie- 
šia nelaimingus individus, tapusius tarpusavyje susijusių malo- 
numo ir skausmo jėgų aukomis; šios jėgos suvokiamos kaip 
atsietos abstrakcijos, neturinčios jokio būtino ryšio su socialine 


68 J. J. C. Smart and Bernard Williams, Utilitarianism For and Against, p. 95. 

ir istorine tikrove. Svarbu tik tai, kad viso individo patiriamo 
malonumo kiekis būtų didesnis už patiriamo skausmo kiekį. 
Išorinis skaičiavimas taikomas visoms Žmogaus gyvenimo sri- 
tims, visam jo mąstymui. Utilitaristas „galiausiai vertina reikalų 
būklę““?. Gerai žinomas Benthamo posakis, kad smeigtukas au 
fond toks pat geras kaip poezija, - šalin prietarus'“. 

Dorovės ir įstatymų leidybos principuose (The Principles of Mo- 
rals and Legislation) kalbėdamas apie moterų ir sutuoktinių porų 
santykį su įstatymais Benthamas išdėsto kai kuriuos samprota- 
vimus apie viešumą ir privatumą. Jo manymu, lytis yra „antri- 
nė aplinkybė“, turinti įtakos žmogaus jautrumui'!. Jis sugieda 
keletą tradicinių panegirikų moterims: moteris yra jautresnė, 
švelnesnė, dorovingesnė, religingesnė ir labiau užjaučianti nei 
vyras. Tačiau jos šiurkštesnis partneris yra stipresnis, atkakles- 
nis, pranašesnis intelektualiniu atžvilgiu ir tvirtesnės dvasios. 
Benthamas įžvelgia ir kitų skirtumų, kurie galiausiai yra reikš- 
mingi jo utilitariniams skaičiavimams. Jis teigia, kad moters mei- 
lei nerūpi jos šalies gerovė, o visa žmonija rūpi dar mažiau, ji 
apsiriboja savo vaikais arba mažais vaikais apskritai. Vadinasi, 
dėl „tam tikrų pažinimo, įžvalgumo ir supratimo trūkumų“ mo- 
ters polinkiai mažiau atitinka Benthamo naudos principą negu 
vyro polinkiai/2. 

Kodėl šie „menkesni“ moterų sugebėjimai utilitariniu požiū- 
riu yra reikšmingi? Tai tampa svarbu šeimyninio konflikto at- 
veju — ypač jeigu šis konfliktas patenka į teisės sritį. Benthamas 
tikina, kad šeimyniniuose vaiduose reikia vadovautis „sveiku 
protu“. Kaip galima būtų išspręsti vyro ir žmonos ginčą? Deja, 
išskyrus fizinę jėgą, nėra jokių kitų gairių. Tiesa paprasta: nesu- 
taikomų konfliktų atvejais viena ar kita pusė turi turėti galią. 
Štai tokio konflikto pavyzdys, net daugiau pasakantis apie Ben- 
thamo utilitarizmą, negu norėtume sužinoti: „Vyras norėtų kep- 


6 Benthamo požiūriu, jautrumas yra žmogaus polinkis patirti tam tikro dydžio 
malonumą ar skausmą dėl tam tikros priežasties ar jėgos poveikio; tas dydis gali 
būti matuojamas kiekiais ar laipsniu. 

70 Cit. pagal: Dunn, Western Political Theory, p. 41. 

"1! Jeremy Bentham, The Principles of Morals and Legislation, p. 58-59. 

72 Ibid., p. 59. 

tos mėsos, o moteris — virtos: ar jie abu turėtų pasninkauti, kol 
ateis teisėjas jos jiems paruošti?“ Tai būtų kvaila, taigi įstatymų 
leidėjas turi nustatyti, kas turi galią išspręsti ginčą. Jeigu įstaty- 
mų leidėjas vadovaujasi utilitarizmo logika, jis pirmiausia ap- 
mąsto tai, kad 1) vyrai ir moterys gyveno kartu dar gerokai 
prieš atsirandant įstatymų leidėjams; 2) vyrai beveik visur yra 
stipresnioji pusė, todėl grynai fiziškai jie jau turi „tą galią, kurią 
jis ketina suteikti vienai iš pusių įstatymu“; 3) taigi jis gali pri- 
pažinti stipresniojo status guo ir suteikti jam teisėtą galią“?. Tai 
labai palengvina įstatymų leidėjo uždavinį, nes jeigu jis turėtų 
suteikti teisėtą galią fiziškai silpnesniam (net jeigu aiškiai būtų 
„jos teisybė“), stipresnysis nuolat pažeidinėtų įstatymą. Teisin- 
gumo ar pagrindo klausimas net nekyla. 

Benthamas ne itin pagarbiai sutinka, kad įstatymiškas tokios 
galios suteikimas fiziškai stipresniam „kai kam bus naudingas“'*. 
Jis išreiškia viltį, kad šeimyninių nesutarimų atveju bus atsi- 
žvelgiama į abiejų pusių interesus. Tačiau šioje konceptualinėje 
schemoje nėra nieko, kas užkirstų kelią teisiniam brutalios jėgos 
racionalizavimui. Kaip nurodo Bernardas Williamsas, utilitariz- 
mas niekaip neįstengia „suprasti sąžiningumo reikšmės ir turi 
problemų dėl teisingumo“??. Benthamo požiūris nepateikia kon- 
ceptualinio aiškumo viešojo ir privačiojo pasaulių santykio klau- 
simu. Pavyzdžiui, jis nepastebi prieštaravimo tarp vyro vien- 
valdystės šeimoje pateisinimo ir savo argumentų, nukreiptų prieš 
įstatyminę moterų globą; neatsižvelgia jis ir į galimybę, kad 
stipresniojo valdžios pateisinimas intymiuose suaugusiųjų san- 
tykiuose gali tapti pagrindu naudoti jėgą mūsų viešuosiuose 


3 Ibid., p. 259, n. 1. Plg.: Herbert Leonidas Hart, Women's Suffrage and National 
Danger: A Plea for the Ascendancy of Man. Hartas teigia, kad kai „du ar daugiau 
žmonių sieja nuolatiniai santykiai, ... vienas iš jų arba tam tikras jų skaičius, tačiau 
ne visi, neišvengiamai turi teisę įsakinėti“; be to, „anarchija ir Įstatymų nesilaiky- 
mas“ šeimoje yra tokie pat smerktini kaip ir valstybėje, ir abiejose visuomenėse 
reikalinga „aukščiausioji valdžia“, kad užkirstų kelią tokiai nelemtai padėčiai 
(p. 121-123). 

7* Bentham, Principles, p. 260. Atkreipkite dėmesį į tai, kad Benthamas nepos- 
tuluoja visiškos vyro ir žmonos interesų harmonijos. Jis bent jau pripažįsta nesan- 
taikos galimybę. Tačiau jo sprendimas yra šeimyninė Faustrecht (kumščio teisė). Jei 
ne pati šeimyninė harmonija, tai bent jos regimybė turi būti išsaugota. 

75 Smart and Williams, Utilitarianism, p. 80. 

santykiuose. Benthamas šeimą traktuoja kaip atskirtą nuo vie- 
šojo pasaulio, o lyčių tarpusavio santykius analizuoja taip, tarsi 
jie nebūtų susiję su viešojo gyvenimo problemomis. 

Bernardas Williamsas tipišką utilitarizmo formą apibūdino 
kaip nepaprastą naivumą, „turintį pernelyg mažai minčių ir 
jausmų, kad atitiktų pasaulį tokį, koks jis iš tiesų yra“7*. Žmo- 
gaus „Aš“ paverčiamas savotišku socialinio instrumentalizmo 
veidrodžiu. Be to, Williamsas kaltina utilitaristus dėl jų beribio, 
tačiau beasmenio geranoriškumo, akivaizdaus troškimo pakeis- 
ti pasaulį pagal utilitarizmo doktrinos prielaidas ir noro būti 
neapibrėžtai atsakingiems už viską, o tai praktiškai reiškia, kad 
jie „už nieką nejaučia tikros moralinės atsakomybės“??. Utilita- 
rizmas neigia savarankišką protą, kuris turi būti neatskiriamas 
individualaus moralinio veiksnio teorijos aspektas. Pasak utili- 
taristų, veiksmai yra geri ar blogi remiantis išoriniais kriterijais 
ir gali būti vertinami nesiejant jų su individualiu protu. Bentha- 
mui būdingi šie rimti trūkumai. Johno Stuarto Millio atvejis ne 
toks vienareikšmis. 

Millis yra sudėtingas mąstytojas; naudos principo pripažini- 
mas ir gana abstraktus požiūris į žmones neleido jam gerai 
suprasti visos intymių Žmonių socialinių santykių galios bei 
struktūros ir politinio gyvenimo kaip valdžios ir aistros arenos 
prigimties. Visi šie trūkumai susilpnina jo pateiktą viešumo ir 
privatumo analizę, neišskiriant ir jo feministinio traktato Mote- 
rų pavergimas (On the Subjection of Women), kuris vis dėlto tebėra 
vienas iš aiškiausių ir protingiausių liberaliojo feminizmo išdės- 
tymų. Racionalus Millio empirizmas neleido jam nuodugniai 
paaiškinti tradicinio moterų pavergimo, paskatino nurodyti ne- 
adekvačias priemones šiam pavergimui nutraukti ir pakeisti vie- 
šumo ir privatumo sąlygoms. Analizuodama Millio požiūrį, pir- 
miausia aš glaustai aptarsiu esmines jo tyrinėjimo prielaidas. 

Millio empiristinis utilitarizmas grindžiamas ta proto (arba 
intelekto) ir troškimo (arba aistros) perskyra, kurią aš jau apta- 
riau kalbėdama apie Locke'ą. Tai, kas nėra protas, yra instink- 


76 Ibid., p. 149. Šio tyrinėjimo tikslams nėra svarbu išaiškinti skirtumus tarp 
„normos“ ir „veiksmo“ utilitarizmo. 
77 Ibid., p. 110. 

tas, rašo Millis, ir „veikiausiai blogesnė, o ne geresnė žmogaus 
prigimties dalis“7Š. Millis mano, kad žmonių, kurie vadovaujasi 
protu, doroviniai ir politiniai įsitikinimai yra bendri arba vie- 
ningi. Jo tikslas — suformuluoti dorovės ir politikos „mokslo“ 
principus pagal gamtos mokslo pavyzdį, sklandžia racionaliz- 
mo kalba. Pasak Millio, galiausiai „protas kalba vienu balsu“. 
Praktiškai tai reiškė, kad neišmanėlis ar neprotingas Žmogus 
turi sutikti su tais, kurie yra apsišvietę ir kalba proto balsu??. 
Turint galvoje jo dvilypę dvasios sampratą, teigusią, kad būtina 
pasiekti „proto apoteozę“ ir visiškai atmesti instinkto „stabmel- 
dišką garbinimą“ — stabmeldystę, „labiau nusižeminusią už bet 
kurią kitą ir pražūtingiausią iš visų nūdienių klaidingų garbini- 
mų“,- Millis neturėjo aiškaus nusistatymo dėl to, kas galiausiai 
žmonės yra, buvo ar kuo jie gali taptič“. 

Kad Miillis buvo sutrikęs, akivaizdu iš to, kaip Autobiografi- 
joje jis aiškina „savo dvasios raidos krizę“. Millis aprašo, kaip jis 
sužinojo, kad laimė aplanko tik tuos, kurių „mintys susietos su 
kokiu nors kitu dalyku“, o ne su asmenine laime. „Vienintelė 
galimybė yra gyvenimo paskirtimi laikyti ne laimę, bet kokį 
nors jos atžvilgiu išorinį tikslą.“?! Pasak empiristinio nereflekty- 
vaus požiūrio į dvasią, žmogus privalo vengti detaliai analizuo- 
ti savo jausmus ir siekius. Savimonė turi būti eksteriorizuota. 
Carlyle'io „antisavimonės teorija“, tęsia Millis, reikalaujanti, kad 
žmogus vengtų apmąstymų apie savo paties laimę, „užkirstų 
jiems kelią vaizduotėje arba fatališkais klausimais priverstų juos 
atsitraukti“, tapo „mano gyvenimo filosofijos pamatu“?2. Millio 
filosofija yra išorinio žmogaus filosofija. Tai ne tik padeda pa- 
aiškinti tam tikrą jo stiliaus nuobodumą ir analizės neįtikina- 
mumą - plačiau apie tai toliau, - bet ir tiesiogiai veda prie 
nūdienos socialiniuose moksluose įsigalėjusios vaidmenų 


78 John Stuart Mill, On the Subjection of Women, p. 18. 

7“ Graeme Duncan, Marx and Mill: Two Views of Social Conflict and Social Har- 
mony, p. 262. 

80 Mill, Subjection of Women, p. 18. Plg. Dunn, Western Political Theory, p. 52. 
Dunnas teigia, kad Millis „apskritai neturi nuoseklios žmogaus asmenybės kon- 
cepcijos“. 

81 John Stuart Mill, Autobiography, p. 92. 

82 Ibid. 

modeliavimu pagrįstos visuomenės aiškinimo teorijos, tam tik- 
ro aiškinamosios struktūros tipo, kuris visiškai negali paaiškin- 
ti, kaip vidiniai vaizdiniai, idėjos ir fantazijos tampa mūsų „tik- 
rąja prigimtimi“. Išsamiau šią problemą aš aptarsiu 5-ame 
skyriuje, kalbėdama apie liberalųjį feminizmą. Dabar pereisiu 
prie ramybės neduodančio Žmogaus motyvacijos klausimo, iš- 
kylančio Millio samprotavimuose apie moters pavergimą. 

Millis, liberalas optimistas, laikosi nepaprastai niūraus po- 
žiūrio į Žmogaus motyvaciją — arba vyro motyvaciją, - kuri 
dažnai nepripažįstama, tačiau būtina jo visuminei perspekty- 
vai. Jis kalba apie pirmykštį „jėgos įstatymą“ ir „stipresniojo 
įstatymą“ kaip Žmonių visuomenės ir lyčių tarpusavio santykių 
pamatą“?. Neapsišvietusiose epochose šis stipresniojo įstatymas 
buvo gyvenimo norma. Millis randa tik „atgrasų šaltinį“, iš ku- 
rio kyla tradiciniai vyrų ir moterų tarpusavio santykiai. Jis at- 
sisako pripažinti bet kokio apeliavimo į istoriją ar tradiciją reikš- 
mę. Millis besąlygiškai atsižada Žmonijos praeities ir tradicijos 
niekada nelaiko kokių nors žmonių santykių ar institucijos prie- 
laida, bet visada joje įžvelgia tik galingą argumentą prieš tokius 
santykius ar institucijas. Praeitis jam yra toks metas, kai socia- 
linio gyvenimo pamatą sudarė padėtis ir jėga, o ne sutartis ir 
laisvas pasirinkimas. Millis nesvarsto, ar moterų motyvacija ga- 
lėjo prisidėti prie šeimyninio gyvenimo kūrimo, ir savo svarbes- 
niuose darbuose smulkiai nenagrinėja, ar šeima yra būtina są- 
lyga, jeigu apskritai turi egzistuoti kokia nors socialinio 
gyvenimo forma turint galvoje tai, kad žmonių vaikai, skirtin- 
gai nuo kitų rūšių, nepaprastai ilgai priklauso nuo suaugusiųjų 
globos. Jis kalba apie valdžios, „kuri yra bendra visos vyriško- 
sios lyties valdžia“?*, teikiamą pasitenkinimą ir apie tai, kad 
„Stipriausiai trokštama“ valdyti tuos, „kurie yra arčiausiai“? 
Kodėl? 


8 Mill, Subjection of Women, p. 22. 

8 Ibid., p. 25. 

85 Ibid., p. 26. Niūrumas būdingas ir Millio požiūriui į tai, kodėl galingesnysis 
pradėjo pripažinti „žemesniųjų teisę“ - būtent „kai jam buvo įsakyta patogumo dėlei 
kai ką jiems pažadėti“ (p. 22; išskirta mano). Millis nesugeba nurodyti, kas tai 
įsakė. Svarbi yra jo prielaida, kad patogumas, arba tam tikras naudos aspektas, 
buvo motyvas, skatinęs moralinį tobulėjimą. 

Pasak Millio, vyrų siekimą dominuoti moterų atžvilgiu pir- 
miausia galima paaiškinti absoliučiu vyriškosios lyties troški- 
mu turėti valdžią moteriškajai lyčiai, - tai monokauzalinė žmo- 
gaus mąstymo ir veiklos teorija. Jis kalba ir apie tai, kad „vyrai 
ją vertina“, tačiau išsamiau šito nepaaiškina““. Millio teigimu, 
lyčių nelygybė išlieka todėl, kad tebėra neaiški „jos kilmė“ ir 
kadangi svarstymai „neatskleidė jos tikrojo pobūdžio“; taigi mo- 
terų pavergimas, „atrodo, nesikerta su šiuolaikine civilizacija“??. 
Kitaip tariant, yra pirmykštis džiunglių įstatymas, įstatymas, 
kuris tebėra gajus, nes visuomenės nariai, vyrai ir moterys, jo 
nepripažįsta. Kodėl moteris turėtų būti gyvybiškai suinteresuo- 
ta, kad toliau gyvuotų esami socialiniai santykiai, jeigu, Millio 
požiūriu, ji tiesiog yra jų auka? Ir vėl Millis neturi nuoseklaus 
paaiškinimo. Jo siūloma išeitis iš tokios padėties yra racionalus 
šuolis prie „tobulos lygybės“ santykių tarp lyčių. Jeigu tokie 
santykiai būtų „išbandyti“ racionalistiniu pagrindu, žmonės ryž- 
tųsi juos priimtičŠ. Taigi Millis iš anksto numato svarstymų re- 
zultatą - jie baigsis senojo gyvenimo būdo atmetimu ir raciona- 
laus naujo būdo triumfu. Millis pranašauja, kad įsigalėjus 
aukštesniam gyvenimo būdui, įgyvendinus tikrąją lyčių lygybę, 
privilegijuoti vyrai atsisakys savo senų įpročių, nes pamatys, 
kad lyčių lygybė padeda pasiekti laimę. 

Milliui nepasiseka mūsų įtikinti, nes iš jo aiškinimo negalime 
suprasti, kodėl Žmonės, vyrai ir moterys, elgiasi taip, kaip jie 
elgiasi. Arba, jeigu priimame jo grynai valdžia grindžiamą vyrų 
elgesio analizę, mums lieka visiškai neaiški moterų motyvaci- 
ja —- nebent pasitelktume nepagražintą požiūrį apie per amžius 
gyvavusį moterų mazochizmą. Iš vyrų aukų moterys tampa 
vyrų geradarysčių objektais, tačiau iš Millio mes negalime su- 
prasti, kodėl moterys turėtų staiga užsigeisti tokio pokyčio arba 
kodėl vyrai turėtų jį realizuoti. Leiskite man paaiškinti tai šiek 


86 Ibid., p. 19. 

87 Ibid., p. 21. Plg.: „Visuomenė nuo jos aukščiausių sluoksnių iki žemiausių yra 
viena ilga grandinė arba veikiau kopėčios, kur kiekvienas individas yra aukščiau 
arba Žemiau už savo artimiausią kaimyną ir jeigu neįsakinėja, privalo paklusti. 
Taigi egzistuojantys moralės principai iš esmės yra pritaikyti įsakymo ir paklusi- 
mo santykiui.“ (Mill, Subjection of Women, p. 62.) 

88 Ibid., p. 19-21. 

tiek vėliau. Kalbėdamas apie tai, kokiu būdu moterų įkalinimas 
privačiame šeimos pasaulyje tampa kliūtimi visuomenės mora- 
lei, nes „netekusi laisvės aktyvi ir veikli dvasia sieks valdžios“, 
Millis rašo: 

„Kur laisvės negalima tikėtis, o valdžios - galima, valdžia tampa 
svarbiausiu Žmonių troškimų objektu; tie, kuriems kiti neleis netruk- 
domai tvarkyti savo pačių reikalų, atsigriebs, jei tik galės, patys savais 
sumetimais kišdamiesi į kitų reikalus. ... Valdžios meilė ir laisvės mei- 
lė yra amžini antagonistai. Kur laisvės mažiausiai, ten valdžios troški- 
mas yra atkakliausias ir be jokių skrupulų.“?? 


Atskleidus Millio teiginyje glūdinčias prielaidas, paaiškėja 
maždaug štai kas: 1) jeigu neduodama laisvės, siekiama val- 
džios; 2) kur mažiausiai laisvės, valdžios troškimas yra galin- 
giausias ir mažiausiai kontroliuojamas; 3) šeimoje uždarytos mo- 
terys šeimos areną paverčia jėgos lauku, kuriame jos be jokių 
skrupulų žaidžia privačios valdžios kitiems žaidimą; 4) jeigu 
moterys gautų viešąją laisvę (ne valdžią!), jos liautųsi siekusios 
privačios valdžios, nes tai netektų raison d'ėtre. Ar tai turi kokią 
nors prasmę? Be ginčytinų prielaidų apie valdžios ir laisvės 
santykį, Millio samprotavime slypi premisos, kurių jis negalėjo 
atskleisti nesugriaudamas savo teiginių. Šios užmaskuotos pa- 
žiūros susijusios su vyrų motyvacija. Millis yra nenuoseklus. Jis 
jau teigė, kad tie individai, kurie ilgai naudojosi viešąja laisve, — 
vyrai - negali atsikratyti privačios valdžios troškimo. Tačiau, pa- 
sak jo paties požiūrio į moteris bei valdžios ir laisvės vektorius, 
moterys liausis siekti privačios valdžios pasiekusios viešosios 
laisvės sritį. Taigi ar kartu su nuomone, kad vyrų ir moterų 
motyvacijos skiriasi, mums neprimetama, nors ir netiesiogiai, 
mintis, kad jų prigimtys tam tikra prasme yra skirtingos? Aiš- 
ku, kad taip, nors Millis to ir nesako. Tačiau tai, nepaisant jo 
aplinkos reikšmę akcentuojančių argumentų, kuriuos aš tuoj 
aptarsiu, yra vienintelis įmanomas būdas suderinti jo teiginius 
apie vyrus ir moteris, valdžią ir laisvę. 

Vadovaudamasis liberalizmui būdingu išoriškumo principu 
Millis tvirtina, kad būtent aplinka padaro mus tokius, kokie 


89 Ibid., p. 123-124. 

esame. Todėl jis teigia, kad istorinė vyrų ir moterų tarpusavio 
santykių atskirų formų analizė, apimanti ir tas ypatybes, kurio- 
mis moterys pasižymėjo per amžius, nieko mums nepasakys apie 
moters prigimtį, nes vyrai tam tikra prasme sufalsifikavo eks- 
perimentą??. Praeitis mums pasakoja tik apie vyro prigimtį: kad 
šios prigimties varomoji jėga yra nepaaiškinta (Millio) mote- 
rims priskiriama „vertė“ ir poreikis (taip pat Millio nepaaiškin- 
tas) dominuoti moterų atžvilgiu. Tačiau praeitis mums nieko 
nepasako apie moterų prigimtį - prigimtį, kuri, Millio teigimu, 
šiuo metu yra „didžiai dirbtinis dalykas“?!. Vienintelis būdas 
viską teisingai išsiaiškinti, įvertinti, kokia galėtų būti moters 


* Plg.: Rosenthal, „Feminism Without Contradictions“, p. 34-35. Taip pat žr. 
Johno Stuarto Millio samprotavimus apie „papročių despotizmą“ knygoje Apie 
laisvę (On Liberty). 

"1 Rosenthal, „Feminism Without Contradictions“, p. 38. Benediktas Spinoza 
savo Politikos traktato pabaigoje išdėsto glaustus samprotavimus apie moterų pa- 
jungimą vyrams. Jeigu ši vyrų valdžia tiesiog būtų „įsteigta“, Spinoza negalėtų 
rasti jokios įtikinamos priežasties nušalinti moteris nuo valdžios. Tačiau jis atsi- 
žvelgia į patyrimą, istoriją ir tradiciją ir randa čia tokį pribloškiantį įrodymą, kad 
eina toliau. Jis mano, kad empirinė tradicija turi prigimtinį pamatą. Aš pateiksiu 
visą ištrauką. 

„Tačiau galbūt kas nors paklaus, ar moterys yra vyrų valdžioje iš prigimties, 
ar dėl to, kad taip nustatyta? Jeigu tik dėl to, kad taip nustatyta, tai mes neturime 
jokios įtikinamos priežasties nušalinti moteris nuo valdžios. Tačiau jeigu mes įsi- 
gilinsime į patyrimą, pamatysime, kad tokia padėtis susiklostė dėl moterų silpnu- 
mo. Dar niekada nebuvo tokio atvejo, kad vyrai ir moterys valdytų drauge, bet 
visur žemėje, kur tik yra žmonių, vyrai valdo, o moterys yra valdomos ir dėl to abi 
lytys gyvena santarvėje. Kita vertus, amazonės, kurios, kaip pasakojama, kadaise 
valdė, nepakentė savo šalyje vyrų ir augino tik mergaites, o jeigu gimdavo berniu- 
kai, juos nužudydavo. Tačiau jeigu moterys iš prigimties būtų lygios vyrams ir 
prilygtų jiems ir būdo tvirtumu, ir sugebėjimais, nuo kurių daugiausia priklauso 
žmogaus galia, taigi ir žmogaus teisė, tai, žinoma, tarp daugybės skirtingų tautų 
atsirastų ir tokių, kur vienodai valdytų abi lytys, ir tokių, kur vyrai būtų valdomi 
moterų ir taip išauklėti, kad prasčiau naudotųsi savo sugebėjimais. O kadangi taip 
niekur nėra, pagrįstai galima teigti, kad moterys iš prigimties nėra lygiateisės su 
vyrais, bet neišvengiamai nusileidžia jiems, todėl ir negali būti taip, kad abi lytys 
vienodai valdytų, o juo labiau kad moterys valdytų vyrus. Jeigu susimąstysime 
apie žmonių aistras, apie tai, kad vyrai paprastai myli moteris tik skatinami gei- 
dulingos aistros, o jų protingumą ir išmintį vertina proporcingai jų grožiui, be to, 
apie tai, jog vyrai nepakenčia, kad jų mylimos moterys rodytų kokį nors palanku- 
mą kitiems, ir apie kitus panašius dalykus, lengvai įsitikinsime, kad vyrai ir mo- 
terys negali vienodai valdyti nekeldami didelės grėsmės taikai. Bet pakaks apie 
tai.“ (Benedict de Spinoza, A Theologico-Political Treatise and Political Treatise, trans. 
R. H. Melwes, p. 386-387.) 

prigimtis, — tai pakeisti aplinką, ypač tą „universaliausią ir per- 
smelkiančią“ visus santykius, tvyrančią tarp vyro ir moters, ir 
nuo šiol grįsti šį ryšį „teisingumu, o ne neteisingumu“??. Millis 
buvo tvirtai tuo įsitikinęs ir manė, kad visi „žmonėms būdingi 
savanaudiški polinkiai, savęs garbinimas, neteisingas savęs lai- 
kymas pranašesniu“ kyla iš „esamos vyrų ir moterų santykių 
struktūros“??. 

Jeigu sutinkama su Millio išvada dėl keblumų šaltinio (to- 
kiomis sąlygomis, kaip Millis tai aprašo, aš, žinoma, nesutinku), 
kitas žingsnis yra surasti veiksmingą būdą išspręsti problemą. 
Šiuo atžvilgiu Millis pasiduoda invaironmentalistiniam naivetė. 
Jis teigia, kad vyrų ir moterų tarpusavio santykiai privačiojoje 
srityje pasikeis, jeigu moterims bus suteiktos lygios teisės viešo- 
joje srityje. Šis sprendimas keistai disonuoja su problemos for- 
mulavimu, kur, kaip prisimenate, kalbama apie „valdžios troš- 
kimą“, „jėgos įstatymą“ ir „stipresniojo įstatymą“. Atotrūkis tarp 
problemos lyčių privačių santykių (paties Millio vertinimu, per- 
smelktų valdžios) lygmenyje ir Millio viešo sprendimo mūsų ne 
tokiam nekaltam amžiui atrodo pernelyg naivus. Aš aptarsiu jo 
viešumo vizijos problemas, susijusias su formalios įstatyminės 
lygybės paieškomis, bet pirmiausia svarbu pažymėti, kad Millio 
vyrų ir moterų santykių vizija, kai jis postuluoja „tobulu teisin- 
gumu“ grindžiamą ateitį, yra keistai atsiribojusi nuo valdžios ir 
stokoja gilių žmogiškų emocijų, pasireiškiančių mūsų intymiau- 
siuose santykiuose, pripažinimo?*. Apie vyrų ir moterų tarpusa- 


2 Mill, Subjection of Women, p. 103. Plg.: John Stuart Mill, Auguste Comte and 
Positivism, p. 91-92. 

3 Mill, Subjection of Women, p. 103-104. Knygoje Auguste Comte ir pozityvizmas 
Millis rašo: „Visas patyrimas liudija, kad šeimyninių santykių dėsningumas yra 
beveik tiesiogiai proporcingas industrinei civilizacijai“ (p. 93). 

* Ernst L. Freud, ed., The Letters of Sigmund Freud, p. 75-76. Freudas, dar 
būdamas studentu išvertęs į vokiečių kalbą Millio knygą Moterų pavergimas, laiške 
savo sužadėtinei Marthai Bernays, datuotame 1883 m. lapkričio 5 d., taip apibūdi- 
no Millio stilių: 

„Man užkliuvo negyvas jo stilius ir tai, kad visame veikale nepasitaiko sakinio 
ar frazės, kuri įstrigtų atmintyje. Tačiau vėliau aš perskaičiau jo filosofinį veikalą, 
kuris buvo sąmojingas, epigramiškas ir gyvas. Labai galimas daiktas, kad jis buvo 
amžiaus žmogus, gebėjęs išsivaduoti iš įprastinių prietarų valdžios. Dėl to - daž- 
niausiai šie dalykai yra neatskiriami - jam stigo absurdo jausmo. ... Jo autobiog- 
rafija tokia perdėm drovi arba tokia nežemiška, jog iš jos neįmanoma sužinoti, kad 
žmonija susideda iš vyrų ir moterų ir kad šis skirtumas yra pats svarbiausias.“ 

vio santykius Millis rašo taip pat nuobodžiai, kaip ir apie Saint- 
Simono filosofiją arba pasiūlymus dėl parlamento reformos. Tu- 
rint galvoje jo nuostatą dėl proto ir troškimo perskyros, kitaip 
rašyti jis ir negali. Jeigu Žmonių tarpusavio santykiai yra paky- 
lėti į intelekto sritį, jie, kaip ir turi būti, yra beaistriai. 

Kitas šios problemos aspektas: Millis žino, kad aristoteliškie- 
ji teleologiniai argumentai falsifikuoja analizę ir galiausiai vie- 
nos grupės, lyties ar klasės dominavimo modelius tie, kuriems 
naudingas toks dominavimas, pateisina kaip „prigimtinius“. Be 
to, jis supranta, bent jau iš dalies, kad moterų padėtis yra kito- 
kia nei visų kitų valdinių klasių, nes žavingai pareiškia, kad 
vyrai moterų „jausmų“ geidžia taip pat, kaip ir jų „paklusnu- 
mo““?. Tačiau analizuodamas Millis nueina klaidingu keliu - ir 
todėl Rousseau pasakojimas apie vyrų ir moterų santykius yra 
įdomesnis, kaip aš parodysiu 4-ame skyriuje, - nes moterims 
nepriskiria jokio aktyvaus vaidmens per amžius padedant kurti 
ir formuoti socialinius santykius. Pasak Millio, moterys tiesiog 
sutiko. Be to, Millis nesupranta tos nepaprastai sudėtingos va- 
romosios jėgos, kurią apibūdinti ir paaiškinti mums padėjo psi- 
choanalizės teorija. 

Per visus tuos metus moterys susidūrė ne tik su tuo, kad 
vyrai turėjo joms didesnę valdžią ar kad moterys stokojo tinka- 
mų vaidmenų modelių, kurie paskatintų jas siekti ko nors kito 
nei tai, kas jos yra, bet ir su tuo, kad moterys, kaip ir visi žmo- 
nės, tiesiogine prasme įsavina arba „priima“ išorinės tikrovės 
bruožus ir padaro juos savo vidinio pasaulio dalimi. Ši išorinė 
tikrovė yra ne tik tai, kas paprasčiausiai yra „išorėje“, bet ir 
suvoktos tikrovės bruožas, galėjęs rastis kaip vidinis vaizdinys, 
fantazija, baimė ar troškimas, projektuojamas į išorę, o paskui 
priimamas taip, tarsi tai būtų išorinė tikrovė“?. Moterys ir vyrai 
turėtų pasistengti suprasti, kad vyras negali toleruoti moteriš- 
kojo savo prigimties aspekto — šis nepakantumas projektuoja- 
mas į išorines socialines formas ir padeda jas sudaryti??. (Tai 


5 Mill, Subjection of Women, p. 30. 

*6 Žr. projekcijos aptarimą veikale: Sigmund Freud, The Psychopathology of Eve- 
ryday Life, Standard Edition, vol. 6, p. 1-279; Sigmund Freud, „The Unconscious“, 
Standard Edition, vol. 14, p. 166-204; Sigmund Freud, New Introductory Lectures. 

svarbiausia vyrų motyvacija, kurią Millis dėl jo silpnos psicho- 
logijos pražiūri.) Taigi problema egzistuoja ne tiesiog tarp lyčių, 
ji glūdi abiejų lyčių dvasioje, ypač vyrų. 

Mano manymu - žinau, kad tai polemiška nuomonė, - ta 
varomoji jėga, apie kurią aš kalbu, veikia šitaip: vyrai bijo mo- 
terų seksualinės ir reprodukcinės galios. Šitai matyti iš to, kaip 
toli jie nuėjo stengdamiesi apsisaugoti, projektuodami šią baimę 
į išorę, į socialines formas, įdiegdami poreikį apsiginti nuo mo- 
terų į institucijas ir veiklos formas, taip pat ir tas, kurios vadi- 
namos „politinėmis“, istoriškai neatskiriamas nuo kariavimo. 
(Įrodinėti šitai nereiškia teigti, kad politika yra tik atsakomoji 
reakcija arba skirta tik apsigynimo tikslams.) Ši sudėtinga vi- 
daus-išorės dialektika išstumia atmetimo ar priešiškumo jaus- 
mus. Jų įkūnijimas išorinėse formose yra vienas iš būdų, kuriuo 
vyro dvasia nesąmoningai stengiasi gerokai susilpninti moterų 
vaizdinius, ypač Motinos vaizdinį. Kita vertus, ir sąmoninga- 
me, ir nesąmoningame lygmenyje veikia įsitikinimas, kad mo- 
terys yra silpnos ir švelnios. Vyrai save apibrėžia pagal tai, kas 
„nemoteriška“, taigi nepažeidžiama. Kad apsigintų nuo nesą- 
moningai įdiegto moters galios vaizdinio ir „moters silpnumo“ 
pripažinimo kaip jiems nepriimtinų dalykų, vyrai per daugelį 
metų sukūrė stiprias, turinčias didžiulę valdžią išorines institu- 
cijas kaip atsvarą galingos Motinos vizijai ir kaip apsaugą, už- 
tvarą nuo jų pačių „silpno, moteriško“ Aš. (Mano samprotavi- 
mas remiasi Freudo prielaida, kad visi žmonės psichiškai yra 
biseksualūs.)?š Šis požiūris įgalina politinę vaizduotę susieti vi- 
dinę ir išorinę tikroves į sudėtingą visa apimančią perspektyvą, 
kuri Milliui dėl jo epistemologinio ribotumo yra neįmanoma. 

Millio analizės nepakankamumas atsispindi ir jo nurodymuo- 
se viešajame lygmenyje, kaip pasiekti lyčių lygybę. Tačiau rei- 
kia atkreipti dėmesį į kai kuriuos svarbius Millio pasiūlyto libe- 
ralaus viešumo ir privatumo negerovių sprendimo aspektus. 


37 Žr. provokuojančius samprotavimus, kuriais aš grindžiau savo argumentus: 
Richard Wollheim, „Psychoanalysis and Woman“, p. 68-69. 

28 Svarbių nuorodų į Freudo psichinio biseksualumo teoriją galima rasti: Sig- 
mund Freud, „A Child is Being Beaten“, Standard Edition, vol. 17, p. 179-204; 
Sigmund Freud, Three Essays on the Theory of Sexuality, Standard Edition, vol. 7, 
p. 130-243. 

Millis laikosi liberalizmo pažangos teorijos, teigiančios, kad kiek- 
vienas amžius yra labiau apsišvietęs negu ankstesnis. Siekimas 
suteikti moterims visišką formalių teisių lygybę ne tik pateikia- 
mas kaip moterų pavergimo problemos sprendimas visuose lyg- 
menyse, viešajame ir privačiajame; Millis tai laiko plintančios 
žmonių visuomenės racionalizacijos dalimi — racionalizacijos, 
reikalaujančios atmesti įvairių perskyrų, grindžiamų, be kita 
ko, lyties skirtumais, reikšmę. Pasak Millio, žmonių visuomenė 
yra individualių interesų, norų ir pasirinkimų, padarytų atsi- 
žvelgiant į tam tikrus išorinius tikslus, visuma. Moterų lygybė 
yra geidžiamos padėties, kurios Millis džiugiai tikisi, kurios 
Millis išties gali tikėtis savo paties požiūryje užtušavęs įvairius 
trūkumus ir neatitikimus, dalis“. 

Millis nori suderinti nesuderinamus dalykus. Nors jis teigia 
visišką moterų teisių lygybę ir lygią pilietybę viešojoje srityje, 
laikydamas tai pleištu, ilgainiui panaikinsiančiu patriarchalinį 
vyrų dominavimą moterų atžvilgiu santuokoje, jo analizė už- 
plaukia ant seklumos, įsirėžusi į tradicinės šeimos uolą. Millis 
siekia lygybės šeimoje, tačiau nori išlaikyti tradicinę šeimos gy- 
venimo aplinką, kai moteris yra prisirišusi prie namų, 0 vyras 
prisiima viešąsias priedermes. Jis nori išnaikinti šeimoje nelygy- 
bę, padariusią ją „despotizmo mokykla“, ir paversti šeimą „tik- 
ra laisvės dorybių mokykla“10. Ši naujoji šeima, turinti tapti 
„lygių asmenų solidarumo mokykla“, vaizduoja tėvus „gyve- 
nančius meilėje, kai viena pusė nerodo valdžios, o kita —- pa- 
klusnumo“!?!. Nors vaikams šeima visuomet iš dalies turi būti 
paklusnumo ir valdymo mokykla, vaikai, tęsia Millis, turi būti 
mokomi laisvės nuostatos. Geriausiai tai galima padaryti per- 
tvarkius šeimyninį gyvenimą. 

Tačiau priemonės, kuriomis Millis ketina pasiekti savo tiks- 
lus, nekelia pasitikėjimo. Jis neįžvelgia ar bent jau tinkamai ne- 
įvertina tų vyrų valdžios moterims šaltinių, kurie slypi ne tei- 
sinėse formose arba gali reikštis po teisėtumo priedanga. Aš 
turiu galvoje, pavyzdžiui, vyro ekonominę valdžią. Čia Millis 


* Robert Paul Wolff, The Poverty of Liberalism, p. 184. 
10 Mill, Subjection of Women, p. 63. 
101 Ibid. 

griebiasi ginamojo ir akivaizdžiai netinkamo argumento, turint 
galvoje, kad jis pripažįsta galios skirtumus. Jis suteikia mote- 
rims visišką laisvę politinėje srityje, tuo išvaduodamas jas nuo 
negarbingo privačios valdžios siekimo. Tačiau jis pripažįsta tra- 
dicinį darbo pasidalijimą šeimoje, grindžiamą tuo, kad vyras yra 
pasinėręs į aktyvią veiklą už namų ribų. Moterys išlieka nors ir 
„laisvos“, tačiau privačios būtybės ir tebedaro vyrams tradicinę 
švelninamąją įtaką, dėl kurios „jaunuolių troškimas sužadinti 
merginų palankumą sau“ tebėra svarbus charakterio raidos 
veiksnys, „lemiantis kai kuriuos svarbiausius civilizacijos pa- 
žangos žingsnius“!92. Milliui neatrodo, kad būtų gerai, jei mo- 
terys dirbtų. Jis rašo: 

„Svarbiausias moters užsiėmimas turėtų būti gražinti gyvenimą: sa- 
vo pačios ir aplinkinių žmonių labui ugdyti savo dvasios, sielos ir 
kūno sugebėjimus, gebėjimą džiaugtis ir gebėjimą teikti džiaugsmą, 
visur skleisti grožį, grakštumą ir palankumą. Jeigu, greta šito, jos veikli 
prigimtis reikalauja energingesnio ir konkretesnio užsiėmimo, pasau- 
lyje jų niekada nestinga: jeigu ji myli, ji natūraliai jaus paskatą sujungti 
savo gyvenimą su tuo, kurį myli, ir dalyvauti jo užsiėmimuose, ir jeigu 
jis myli ją (tuo lygybės jausmu, kuris vienintelis nusipelno meilės var- 
do), ji natūraliai stipriai domėsis ir nuodugniai nusimanys, skatinama 
visiško jo pasitikėjimo.“18 
Aišku, kad Millis neturėjo vienareikšmės nuomonės, kaip 

reikia radikaliai pertvarkyti privačius lyčių socialinius santy- 
kius. Jam atrodė, kad išeitis - suteikti moterims lygią pilietybę 
ir pilietinę laisvę, nors jis puikiai žinojo, kad socialinių santykių 
struktūra neleidžia įgyvendinti šių teisių. Žinoma, Millio dar- 
be - giliame ir nebyliame lygmenyje - pripažįstama, kad vieša- 
sis buržuazinio liberalizmo pasaulis priklauso nuo tam tikros 
privataus pasaulio vizijos, kurioje moterys vaidina švelninantį 
ir civilizuojantį vaidmenį, o šeima yra prieglobstis nuo bešir- 
džio pasaulio. Paversti šeimą mažyte pilietine visuomene, Millio 
manymu, yra visiškai netoleruotina, nepaisant jo optimistiško 
požiūrio į šią visuomenę. Taigi jis suteikia moterims teisę į val- 


102 Ibid., p. 108. 

108 John Stuart Mill, „On Marriage and Divorce“, cit. pagal: Richard W. Krouse, 
„Patriarchal Liberalism and Beyond: From John Stuart Mill to Harriet Taylor“, in 
The Family in Political Thought, ed. Jean Bethke Elshtain. 

džią viešajame pasaulyje, į kurį dauguma moterų negalėjo įženg- 
ti, vildamasis, kad tokia dovana pati savaime padės pašalinti iš 
šeimyninio gyvenimo tuos dominavimo aspektus, kurie nesu- 
derinami su sutuoktinių lygybe ir, pasak Millio, su tikra meile. 

Aš nemanau, kad Millio dilemą lengva išspręsti; aš sakau, 
kad neįtikinamas Millio požiūris neleidžia ištrūkti iš saitų, į 
kuriuos jis (ir moterys) jaučiasi įpainiotas, arba, priešingai, išsa- 
miau suformuluoti problemą. Kitame skyriuje aš aptarsiu tris iš 
drąsiausių autorių politinės minties istorijoje ir pasidomėsiu, ar 
jiems geriau pavyko susidoroti su Millį trikdžiusiais bauginan- 
čiais klausimais. 


Ketvirtas skyrius 


POLITIKA IR SOCIALINIAI POKYČIAI: 
ROUSSEAU, HEGELIS IR MARXAS 
APIE VIESUMĄ IR PRIVATUMĄ 


Be laisvės negali būti patriotizmo, laisvės 
negali būti be dorybės, o dorybė neįmanoma, 
jei nėra piliečių; sukurkite piliečius ir turėsite 
viską, ko reikia; be jų turėsite tik nusižeminu- 
sius vergus - nuo valstybės valdovų iki žemiau- 
sių sluoksnių. 

Rousseau 


Valstybė yra dorovinės idėjos tikrovė. 
Hegel 


Valstybės pagrindą sudaro prieštaravimas 
tarp viešojo ir privataus gyvenimo, tarp bendro ir 
privataus intereso. 

Marx 


Dalykiški, pasitikintys savimi šiuolaikiniai liberalai ir siel- 
vartingai rimti patriarchalistai, apie kuriuos aš kalbėjau anks- 
tesniame skyriuje, pateikia pakankamai aiškius kontrastiškus 
argumentus: pirmieji dosniai žada pažangą ir ateitį, paženklin- 
tą nepaliaujamo Žmogaus tobulėjimo bei racionalumo, antrieji 
apsunkę nuo sąvokų, kurios driekiasi atgal per ilgų amžių, kai 
buvo gyvenama tarp viešpataujančių tėvų ir tėviškų viešpačių 
visa žinančio Dievo Tėvo akyse, tradiciją. Pasekusi viešumo ir 
privatumo temos vingius abiejose mokyklose, liberalioje ir pa- 
triarchalinėje, dabar aš aptarsiu tris teoretikus, kurių darbai pa- 
teikia alternatyvas kiekvienai iš jų. Analizuosiu svarbiausias te- 
orines takoskyras Rousseau, Hegelio ir Marxo raštuose, kiek jos 
įdomios ar reikšmingos svarbiausiai mano temai. 

Politinio diskurso tradicija, į kurią įsiliejo Rousseau, Hegelis 
ir Marxas ir kuriai jie padarė didžiausią įtaką, kaip aš paro- 
džiau, buvo sudėtinga ir anaiptol nepagrįsta bendru sutarimu. 

Į politiką buvo žiūrima kaip į žmogaus prigimties realizavimą 
ir dorovinio gyvenimo apogėjų arba kaip į nelemtą būtinybę, 
atsiradusią dėl Žmogaus godumo bei polinkio į grobuoniškas 
piktadarybes ir padedančią jį sutramdyti. Pilietybė valstybėje 
buvo laikoma aukščiausiu pašaukimu ir didžiausiu siektinu gė- 
riu arba menkniekiu, palyginti su pilietybe Dievo valstybėje. 
Buvo manoma, kad privati intensyvių asmeninių santykių sritis 
kelia grėsmę politinei santarvei, taigi jeigu svarbiausias tikslas 
arba didžiausias Žžemiškojo gyvenimo gėris yra politinė santar- 
vė, šis Žmogaus gyvenimo aspektas turi būti kontroliuojamas ar 
net eliminuotas. Žmogaus prigimtis buvo laikoma iš esmės so- 
cialia arba atomine ir asocialia. Žmonių tikslai ir siekiai buvo 
laikomi dorais, kiek jie susiję su bendru gėriu, arba vaizduoja- 
mi, netgi aukštinami kaip siauras savanaudiškumas. Ir Rousseau, 
ir Hegeliui, ir Marxui tinka bendras vardiklis - jie įsilieja į platų 
Vakarų politinio diskurso srautą, nors kiekvienas pasirinko šiai 
tradicijai priešingas pažiūras. Aš pradėsiu nuo provokuojančios 
Jeano-Jacgues'o Rousseau asmenybės. 


Jeanas-Jacgues as Rousseau: 
dorybingos šeimos ir teisingos valstybės 


Feministiškai nusiteikusiai politikos teoretikei Rousseau yra 
be galo įdomus, kad ir erzinantis mąstytojas!. Pirmiausia mąs- 
tytojai feministei neišdildomą įspūdį palieka tai, kaip Rousseau 
atkakliai, net įkyriai sutelkia savo dėmesį į dilemas, tapačias 
toms arba artimai susijusias su tomis, kurios yra svarbiausios 


1 Yra feminisčių, kurios Rousseau laiko Vakarų patriarchalinei tradicijai būdin- 
gos didžiausios mizoginijos pavyzdžiu ir jo veikalus vienareikšmiškai traktuoja 
kaip šovinistinius. Čia galima paminėti Evos Figes išpuolį prieš Rousseau knygoje 
Patriarchalinės nuostatos (Patriarchal Attitudes). Skyriuje „Rousseau, revoliucija, ro- 
mantizmas ir atsitraukimas“ Figes laiko Rousseau nevertu net paniekos, nusipel- 
niusiu pajuokos ir pasityčiojimo, o jo Visuomenės sutartį — tokia „nelogiška“, jog 
galima tik stebėtis, kaip ji galėjo turėti tokią „didžiulę įtaką“. Įdomią alternatyvą 
galima rasti kn.: Elizabeth Rapaport, „On the Future of Love: Rousseau and the 
Radical Feminists“, in Women and Philosophy: Toward a Theory of Liberation, ed. Carol 
Gould and Marx Wartofsky, p. 128-144. 

jos pačios veikloje?. Žinoma, Rousseau pateikti daugelio dile- 
mų, kurias kelia lyčių ir viešosios bei privačiosios sričių tarpu- 
savio santykiai, šiuolaikinės feministės dažnai anaiptol nepa- 
tenkina. 

Kokios yra tos dilemos, mįslės ir sampynos, bendros Rous- 
seau ir šiuolaikinėms mąstytojoms feministėms? Jos apima žmo- 
gaus, vyro ir moters, prigimties tyrinėjimą ir pagrindų, kuriais 
remiantis ši prigimtis gali būti diskutuojama, atskleidimą; inty- 
mius lyčių tarpusavio santykius formuojančių rezonansinių są- 
lygų ir emocinių simbolių nuodugnią analizę, ypač pabrėžiant 
priklausymo tam tikrai lyčiai ir valdžios sąsają; viešosios ir pri- 
vačiosios sričių savitarpio tarpininkavimo ir įtakos krypčių nu- 
statymą; klausimą, ar galima ir kaip galima išauginti ir išauklėti 
vaikus gerais žmonėmis, gerais piliečiais arba ir vienais, ir ki- 
tais, ir ar viena būtinai apima kita; valdžios šeimoje ir politinės 
valdžios skirtumų nustatymą arba jų panašumų gynimą; socia- 
linės pertvarkos pagrindų atskleidimą, jeigu tokių esama, ypač 
pabrėžiant tuos civilizacijos aspektus, kurie kelia moterų nepa- 
sitenkinimą. 

Analizuodamas šiuos ir kitus rezonansinius klausimus Rous- 
seau pripažino, kad norint pailiustruoti margą ir ryškią žmonių 
būties įvairovę reikalingas lankstus ir tikrovę atspindintis žody- 
nas. Žodžius, kuriais Freudas apibūdino savo darbą, galėjo iš- 
sakyti ir Rousseau: „Svarbiausia, aš stengiausi nieko nepaauko- 
ti tam, kad atrodyčiau paprastas, išsamus ar nugludintas, 
neužmaskuoti problemų ir neneigti, kad esama spragų ir netik- 
rumo“?. Mąstytojas, kuris neužmaskuoja problemų ir nieko ne- 
aukoja tam, kad atrodytų paprastas, išsamus ir nugludintas, 
dažnai yra mąstytojas, kurio konceptualiniai kriterijai ir mora- 
liniai jausmai reikalauja, kad jis arba ji būtų vienas iš nedauge- 
lio tų, kurie kelia sau uždavinį konfrontuoti ir formuluoti dile- 
mas, paradoksus ir žmogiškuosius absurdus. „Dilemos diskurso“ 


Ž Tarp klasikinių politikos teoretikų Rousseau nėra vienintelis, nagrinėjęs lyčių 
ir vystymosi klausimus, bet jis skiriasi nuo kitų tuo, kad šie klausimai jo sampro- 
tavimuose yra svarbiausi. 

3 Freud, New Introductory Lectures, p. 6. Taip pat žr., ką Jacobsenas rašo apie 
Rousseau (Jacobsen, Pride and Solace). 

esmę sudaro daugybė fundamentalių klausimų. Pavyzdžiui, kaip 
nustatomos sąlygos, pagal kurias galima įvertinti socialinę san- 
tvarką, santykius ir institucijas, - ar jos išreiškia tam tikrai so- 
cialinei sistemai būdingas formas ir todėl yra kintamos, ar su- 
siduriama su neišvengiamomis duotybėmis, imperatyvais, kurie 
visuomet buvo ir bus, kol egzistuos žmogus? Susidūręs su su- 
dėtinga mozaika, kurioje sąlygiškai nekintamos duotybės yra 
susiliejusios su iš esmės kintamomis socialinėmis formomis, te- 
oretikas turi pamėginti išskirti šias „duotybes“, ištirti socialinių 
santykių audinį ir apmąstyti asmens tapatumo struktūrą. Dile- 
mos, kurios yra šios knygos dėmesio centre, sudaro būtent to- 
kių keblumų. Pirmiausia aš aptarsiu, kaip Rousseau vartoja tam 
tikras pagrindines sąvokas aiškindamas moterų, prigimties, vie- 
šumo ir privatumo dilemas. 

Savo svarbiausiuose politiniuose tekstuose Rousseau vartoja 
terminus „prigimtis“ ir „prigimtinis“ įvairiausiais tikslais ir pras- 
mėmis*. „Prigimtis“ vartojama nupiešti tikrovės paveikslui, žmo- 
nių prigimtinės būklės vizijai, - tai aš pavadinsiu pirmąja pras- 
me. Sis išeities taškas turėjo reikšmės Rousseau požiūriui į vyrus 
ir moteris istorijoje ir pilietinėje visuomenėje, tačiau, skirtingai 
negu jo kritikuojami visuomenės sutarties teoretikai, Rousseau 
„prigimtinės būklės“ sąvokos nepateikia kaip abstraktaus ar lo- 
giškai būtino postulato. Jis tikina, kad jo „prigimtinė“ būklė 
patikimai rekonstruoja realią epochą, laikotarpį, kai dar nevisiš- 
kai sužmogėję hominidai pavieniui klajojo žemėje. Rousseau daro 
prielaidą apie „tikrai prigimtinį“, ikipolitinį, ikisocialinį būvį, 
„pirmykštę istorinę būklę, iš kurios išsivystė žmonių giminė“. 
Rousseau klajojantis miškų vaikas skatinamas užmegzti ryšius 
su kitais pavieniais hominidais — tai daryti jį verčia esminiai 
prigimtiniai troškimai. 


4 Šioje apžvalgoje remiamasi tokiais Jeano-Jacgues'o Rousseau kūriniais ir lei- 
diniais: Jean-Jacgues Rousseau, Emile, trans. B. Boxley; Jean-Jacgues Rousseau, The 
First and Second Discourses, ed. Roger D. Masters; Jean-Jacgues Rousseau and Jo- 
hann Gottfried Herder, On the Origin of Language, trans. J. Moran and A. Gode; 
Jean-Jacgues Rousseau, Politics and the Arts: Letter to M. D'Alembert on the Theatre, 
trans. Allan Bloom; Jean-Jacgues Rousseau, On the Social Contract, with Geneva 
Manuscript and Political Economy, ed. Roger D. Masters; Jean-Jacgues Rousseau, The 
Confessions, trans. J. N. Cohen. 

5 Roger D. Masters, The Political Philosophy of Rousseau, p. 198. 


167 


I. VIEŠUMO IR PRIVATUMO VAIZDINIAI POLITINĖSE TEORIJOSE 


Neįmanoma pervertinti to vaidmens, kurį prigimtinio žmo- 
gaus evoliucijoje kultūros linkme, kurios dėka žmogaus prigim- 
tis tapo iš dalies sociali, Rousseau priskiria aistroms. Jo atkak- 
lus įsitikinimas aistros svarba visiškai nesiderino su abstrakčiais 
racionalistiniais žmogaus modeliais, vaidinusiais pagrindinį vaid- 
menį liberalizmo sutarties ir utilitarizmo teorijose. Rousseau, 
teigęs, kad „jausti mes pradedame pirmiau nei protauti““, arti- 
mesnis Freudui negu Locke'ui ir utilitaristams. Aistros yra tarsi 
kultūros katalizatorius, nes iš jų kilo pirmosios žmonių pastan- 
gos kurti kalbą. Pasak Rousseau, „aistros įkvėpė pirmuosius 
žodžius“, ir šioms aistroms tinkami žodžiai yra „meilė, neapy- 
kanta, gailestis, pyktis“ 7. Rousseau nesutinka su tais, kurie gar- 
bina savanaudiškumą kaip svarbiausią žmogaus egzistenciją mo- 
tyvuojančią jėgą. Jis teigia, kad Žmonių poreikio bendrauti 
neįmanoma paaiškinti vien tik savanaudiškumu ir savisauga. 
Mes ir patys vieni galime numalšinti alkį ir troškulį, spiriasi jis; 
„Žmogus tylomis seka grobį, iš kurio surengs sau puotą“?. Iš 
tiesų varžytuvės dėl grobio ir išsibarsčiusios augmenijos vei- 
kiau skiria, o ne vienija prigimtinius žmones. Būtent meilė, ne- 
apykanta, gailestis - galingi jausmai - yra paskata kurti susais- 
tančius ryšius. Žmogaus socialinės būties atsiradimą susiedamas 
su „širdies reikalais“ ir kalba, o ne su sveiko proto padiktuotais 
ribinės naudos išskaičiavimais, Rousseau įvaro pleištą tarp sa- 
vęs, liberalų - sutarties teorijos šalininkų ir radikalaus nomina- 
listo Hobbeso?. 

Antrąjį „prigimtinio“ vyro, moters ar gyvenimo būdo vaiz- 
dinį Rousseau pasitelkia apibūdinti tiems bruožams, kurie atsi- 
rado vykstant evoliucijai ir tapo tarsi žmonių giminės „antrąja 


6 Rousseau, On the Origin of Language, p. 11. 

7 Ibid., p. 11-12. 

Š Ibid., p. 12. 

* Rousseau pirminiai argumentai ir įžvalgos itin ryškiai buvo išplėtotos po 
daugelio metų, ir tai padarė ne politikos teoretiko plunksna, bet mąstytojas, geriau 
nei kas kitas pažinęs nuostabius ir baisius žmogaus sielos darbus. Savo knygoje 
Civilizacija ir ja nepatenkintieji Freudas pritaria Rousseau, pabrėžusiam stiprių ir 
prieštaringų jausmų bei emocijų vaidmenį Žmogaus savikūros procese. Žr. taip 
pat: Robert Wokler, „Perfectible Apes in Decadent Cultures: Rousseau's Anthropo- 
logy Revisited“, Daedalus, p. 107-134. 

prigimtimi“. Be to, terminas „prigimtinis“ šia antrąja prasme 
vartojamas įvardyti trokštamiems rezultatams ar tiems santy- 
kiams, socialinėms formoms ir gyvenimo būdams, kuriems tei- 
kiama pirmenybė. Kaip aš toliau paaiškinsiu, tai įgalina Rous- 
seau nurodyti, kas Žmonėms yra būdinga ir tinkama, kai jau 
sukurtos socialinės formos ir žmogaus prigimtis tam tikru mas- 
tu tampa sociali, nors tam tikru mastu ji lieka natūrali. 

Rousseau pirmykštėje prigimtinėje būklėje gyvenančios at- 
skiros monados, vyrai ir moterys, tik trumpam susieina, kad 
susiporuotų, o paskui vėl išsiskiria ir toliau eina kiekviena savo 
keliu. Šioje ikisocialinėje prigimtinėje būklėje nėra santuokos, 
nėra šeimyninio gyvenimo, nėra ilgalaikės meilės ar draugys- 
tės, nėra nuosavybės. Viena iš įtikinamiausių priežasčių, kodėl 
Rousseau kritikavo Locke'o ir Hobbeso visuomenės sutarties 
teorijas, yra jo tvirtas įsitikinimas, jog sutarties teorijos šalinin- 
kai rėmėsi klaidinga prielaida, kad prigimtinėje būklėje egzista- 
vo patriarchalinės šeimos, panašios į jų istorinės epochos šei- 
mas. Pasak Rousseau, jie tiesiog perkėlė atgal į prigimtinę būklę 
istorijos procese atsiradusią socialinę formą. 

Daug kas paaiškėja iš šios diskusijos, nes tai, ką teoretikai 
sieja su prigimtine būkle arba taria egzistuojant a priori ir ką jie 
mano esant sukurta žmogaus veiklos istorijos procese, padės 
nustatyti jų poziciją socialinių permainų atžvilgiu. Be abejo, taip 
jau yra, kad tam tikru istorijos momentu atsiradusios tradicijos 
ilgainiui ima atrodyti visada egzistavusios „iš prigimties“, ir 
žmonės gali patikėti, kad „visada taip buvo“. Žmogaus nusta- 
tyta tam tikros praktikos, normos, įsitikinimo ar tradicijos pra- 
džia glūdi apgaubta istorinio mito šydu ir laiko apnašomis. Rous- 
seau šitai žinojo ir laikė viena iš labiausiai kankinančių dilemų: 
kaip žmogus gali pasakyti, kas iš tiesų egzistavo iš prigimties 
ir kas atsirado istorijos procese? Be to, koks skirtumas, su kokiu 
laikotarpiu siejama tam tikra institucija, praktika ar tradicija? 

Feministinės pakraipos mąstytoją tiesiogiai domina tai, ar 
teoretikas teigia, kad tam tikra šeimos forma, kurioje dominuo- 
ja vyras, gyvuoja prigimtinėje būklėje, yra susijusi su ja ir atsi- 
radusi iš prigimties, taigi Žmogus negali sąmoningai jos savo 
veiksmais pakeisti pagal savo sumanymą, ar teoretikas neigia 
tokį patriarchalinės šeimos formos statusą ir palieka atvirą klau- 

simą, ar šeima gali kisti. Atmesdamas visuomenės sutarties te- 
orijos šalininkų viziją, Rousseau siekė aiškiai atskirti tai, kas yra 
„prigimties nustatyta“, nuo to, kas yra tik „atsitiktinis daly- 
kas“. Jo vaizduojamai pirmykštei prigimtinei būklei buvo bū- 
dinga šiurkšti lyčių lygybė, moterys augino iš atsitiktinio pora- 
vimosi gimusius palikuonis, nebuvo pastovaus šeimyninio 
gyvenimo. Nėra abipusio prieraišumo ir bendro dalyvavimo 
reprodukcijoje saitų, ir moteris nejaučia jokios meilės aistros 
vyrui po to, kai jos vaikas pradėtas!?. Rousseau hominidai savo 
ikipolitiniame, ikisocialiniame pasaulyje ena santarvėje su 
gamta ir yra draugiški savo Lendsana)) Šis būtybes galima 
pavadinti socialiomis ta prasme, kad jos jaučia potraukį išreikš- 
ti viena kitai jaučiamus stiprius jausmus. Natūralistinės moralės 
pamatą Rousseau įžvelgia ankstyviausiuose žmogaus širdyje glū- 
dinčių moralinių „jausmų“ blyksniuose. 

Savo Antrajame samprotavime Rousseau detaliausiai nužymi 
žmogaus gamtinę-socialinę, socialinę-gamtinę evoliuciją iš pir- 
mykštės prigimtinės būklės per nuoseklias pakopas ar tarps- 
nius į tą prigimtinę būklę, tas bioistorinio proceso pakopas, ku- 
rios vedė prie organizuotos pilietinės ir politinės visuomenės. 
Šias pakopas arba tarpsnius Rousseau sieja su susitarimo sriti- 
mi ir labiau netiesiogiai, ne taip akivaizdžiai - su prigimtiniais 
polinkiais ir jausmais. Rousseau manymu, tai, kad jis teigia, jog 
šeima atlieka gyvybines biologines ir kultūrines funkcijas žmo- 
nėms kuriant save istorijos procese, logiškai neįpareigoja jo at- 
skirai įvertinti moters prigimtį kaip skirtingą nuo vyro. Grynos 
prigimtinės būklės pasikeitimas atsiradus nuolatiniams būstams 
ir patvarioms šeimoms - šią būklę Rousseau vadina „laukine 
visuomene“ - yra reikšmingas ikisocialinės hominidų būklės 
pokytis. Sukuriami įrankiai, kalba, statomi būstai, kalbantys ir 
dirbantys žmonės darosi žmogiškesni ir socialesni, nors ir iš- 
saugo sąsajas su pirmykšte „prigimtine“ būkle. 

Pats Rousseau teikia pirmenybę laukinei visuomenei, antra- 
jai Žmogaus evoliucijos iš pirmykštės prigimtinės būklės pako- 
pai, nes tai yra socialinė organizacija, išsauganti sąsajas su 


10 Rousseau, The First and Second Discourses, p. 216. 
U Ibid., p. 130. 

prigimtiniais neišsenkamais žmogaus gyvenimo ir veiklos šalti- 
niais, kai žmogaus socialumas tampa „antrąja prigimtimi“!2. Kyla 
klausimas: kodėl paskiri Rousseau pirmojo vaizdinio Žmonės 
turėtų pritarti evoliucijai nuo pavienio, bešeimio egzistavimo 
prie tokio, kuriame vyrauja šeima ir nuolatiniai būstai tampa 
socialine norma? Pirmiausia, aišku, kad Rousseau prigimtinis 
žmogus nesivadovauja sveiko proto padiktuotu „protingu pa- 
sirinkimu“; be to, nebuvo organizuotų socialinių ar politinių 
būdų dalykams apsvarstyti. Taigi į šį klausimą sunku atsakyti: 
tai anachroniškas dalykas. Arčiau esmės yra paties Rousseau 
pateikiamos šio reikšmingo pokyčio visa apimančiame civiliza- 
cijos procese priežastys. Jis permainą susieja su revoliucine „sie- 
los raida“, kuri padėjo Žmonėms tapti žmogiškesniems suža- 
dindama „švelniausius žmogaus jausmus - sutuoktinių meilę ir 
tėvišką meilę. Kiekviena šeima tapo maža, glaudžiai susitelku- 
sia visuomene, nes abipusis prieraišumas ir laisvė buvo jos vie- 
ninteliai saitai.“ Kaip tik tuo metu, o ne anksčiau, „atsirado 
pirmieji abiejų lyčių, iki tol gyvenusių vienodai, gyvenimo bū- 
do skirtumai. Moterys dažniau likdavo namuose ir priprato pri- 
žiūrėti lūšną ir vaikus, tuo tarpu vyrai eidavo visiems ieškoti 
maisto. Po truputį lengvėjant gyvenimui abi lytys darėsi nebe 
tokios laukinės ir stiprios.“ B 

Antrojoje prigimtinės būklės pakopoje nėra socialinėse struk- 
tūrose glūdinčios sistemingos nelygybės, politinio viešpatavi- 


12 Visos tolesnės žmogaus gamtinės-socialinės ir istorinės evoliucijos pakopos 
liudija ankstesnėje pakopoje pasiektą pažangą. Pamažu randasi menai, švietimas, 
įstatymai, religija, pilietinė visuomenė ir politinis valdymas. Tačiau pavydas, žiau- 
rumas, kerštas skatina išsigimimą, nekalta armour-soi išvirsta tuščia amour-propre ir 
išryškėja visi blogi nuosavybės turėjimo padariniai. Randasi turto ir privilegijų skir- 
tumai, laipsniškas valdžios institucijų sugedimas ir didžiulės nelygybės nulemtas 
išsigimimas — iš viso to susidaro gana niūrus žmonijos „pažangos“ vaizdas. Tai 
ryškus kontrastas tai epochai, kuriai Rousseau teikia pirmenybę, - laukinei visuome- 
nei, kurioje vyrauja šeimyniniai junginiai ir organizuota socialinė būtis, tačiau žmo- 
nes tebesieja paprasti gailesčio ir užuojautos saitai. Žmogus dar sutaria su pačiu 
savimi ir savo vidine prigimtimi, ir egzistuojančios socialinės formos yra paprasti ir 
nesudėtingi žmogaus raiškos būdai. Žr.: Roger D. Masters, „Jean-Jacgues is Alive 
and Well: Rousseau and Contemporary Sociobiology“, Daedalus, p. 93-106. 

3 Rousseau, First and Second Discourses, p. 147. Plg.: Masters, Political Philosophy 
of Rousseau, p. 170. 

mo ar neteisingų privilegijų. Nors moterys ir vaikai iš dalies 
priklauso nuo vyrų, kurie padeda apsirūpinti maistu, jie taip 
pat atlieka būtinus ir lygius namų ūkio ir žemės ūkio darbus. 
Rousseau parodo, kad darbo pasidalijimas simpliciter nėra pa- 
kankamas pagrindas viešpatavimo sistemai atsirasti. Esama ir 
kitų priežasčių, kodėl buvo pereita prie sėslaus gyvenimo bū- 
do. Rousseau tokiomis priežastimis laiko sudėtingesnius žmo- 
nių poreikius ir labiau diferencijuotų socialinių formų atsiradi- 
mą. Žmonės ilgiau nebegalėjo būti pavieniai klajokliai. 
Cituodamas Locke'o veikalą Apie pilietinį valdymą, Rousseau ne- 
sutinka su Locke'o pateiktu prigimtinės būklės apibūdinimu, 
su jo įsitikinimu, kad moters biologinė sandara tokia, jog ji „pa- 
prastai vėl laukiasi ir pagimdo kitą kūdikį gerokai anksčiau, 
negu pirmesnis tampa savarankiškas, gali išsiversti be tėvų pa- 
galbos ir manytis pats; tuo tarpu tėvas, įpareigotas rūpintis tais, 
kuriems davė gyvybę, ir turintis rūpintis ilgą laiką, privalo to- 
liau gyventi santuokinėje visuomenėje su ta pačia moterimi, iš 
kurios jų susilaukė, ir pasilikti toje visuomenėje kur kas ilgiau 
negu visi kiti padarai“!4. Rousseau manymu, šis imperatyvas 
ima veikti žmonėms perėjus į aukštesnę pakopą. 

Laukinė visuomenė, antroji evoliucijos pakopa, yra viena pa- 
kopa iš daugelio paskesnių pirmykštės prigimtinės būklės trans- 
formacijų. Tie, kurie teigia, kad Rousseau kalbėjimas apie „pri- 
gimtinį“ vyrą ir moterį antrojoje evoliucijos pakopoje arba 
parodo jo neapdairumą, arba yra logiškai nepateisinamas turint 
galvoje jo pirmąją termino „prigimtinis“ vartoseną, atrodo, lai- 
kosi požiūrio, kad Rousseau kuria abstraktų, formalų modelį. 
Tačiau jis stengiasi sukurti tai, ką Wittgensteinas pavadintų „tik- 
rovės paveikslu“, šiuo atveju - žmonių giminės praeities vaiz- 
dą. Iš tekstų aišku, kad Rousseau stengėsi palaikyti dinamišką 
biologinių ir socialinių, prigimtinių ir istorinių, vidujai ir išoriš- 
kai determinuotų žmonių sąveiką. Tokiu atveju evoliucijos gran- 
dinėje prieinamas toks taškas, kai neįmanoma tiksliai atskirti 
asmens-kaip-tokio nuo asmens-kaip-socialiai-determinuoto. Šis 
subtilus taškas labai svarbus feministinės krypties mąstytojams, 


14 Rousseau, First and Second Discourses, p. 215. 

ieškantiems tokio žodyno ir teorinių apmąstymų būdo, kurie 
leistų jiems pradėti vaisingą ir pamokomą, o ne į aklavietę ve- 
dančią diskusiją gamtos ir kultūros, biologiškumo ir socialumo 
klausimais. 

Rousseau prigimtinės būklės versija prieštarauja labiau neis- 
toriniams Locke'o ir Hobbeso konstruktams, tuo tarpu jo teigi- 
niai apie tėviškosios valdžios ir politinės valdžios prigimtį, tiks- 
lą ir santykį atitolina jį nuo Locke'o protagonisto Roberto 
Filmerio. Filmeris politinę galią laikė absoliučia ir neginčijama 
valdovo valdžia, tiesiogiai kylančia iš Adomui Dievo suteiktos 
viešpatavimo dovanos, perduodamos visiems paskesniems tė- 
viškiems viešpačiams ir viešpataujantiems tėvams. Pasak Fil- 
merio, patriarchalinė valdžia yra iš esmės politinė, o politinė 
valdžia yra iš esmės patriarchalinė visuose lygmenyse. Rousseau 
neteigia nei vieno, nei kito, ir jis išmuša bent jau kai kuriuos 
patriarchalinės politinės teorijos konceptualinius ramsčius. 

Priešingai nei Filmeris, Rousseau teigia, kad tėvo valdžia jė- 
gą įgyja iš esmės iš pilietinės visuomenės, kad politinė valdžia 
nekyla iš tėvo valdžios, nėra jos pasekmė ar veidrodinis atspin- 
dys. Nors Visuomenės sutartyje Rousseau pareiškia, kad šeima 
yra „seniausia iš visų visuomenių ir vienintelė natūrali visuo- 
menė“, šios frazės nereikėtų traktuoti kaip priartėjimo prie 
griežto patriarchalizmo pozicijos. Jos nederėtų šitaip interpre- 
tuoti, nes Rousseau tiksliai postuluoja šeimos ir politinės visuo- 
menės analogiją, o ne tapatumą. Pasak jo, valdovas „tam tikra 
prasme“ atitinka tėvą, o piliečiai — vaikus. Tačiau kiekvienos 
analogijos tapatumas yra nepriimtinas ir galiausiai destrukty- 
vus, nes, Rousseau žodžiais tariant, „šeimoje tėvo meilė vai- 
kams atlygina jam už rūpinimąsi jais, o valstybėje mėgavimasis 
valdžia pakeičia meilę, kurios valdovas nejaučia savo valdi- 
niams“!?. Valstybėje meilė užleidžia vietą malonumui valdyti. 

Pasak Rousseau, valstybės valdžia grindžiama visuomenės 
susitarimu, dėl kurio ji randasi ir įgyja galią savo nariams per 
bendrąją valią. Tik teisėta valdžia yra aukščiausioji valdžia ir 


15 Rousseau, Social Contract, p. 47. 
16 Ibid. 

teisė, ir tik tokia valdžia — teisėta, viešai suteikta valdžia — yra 
iš tiesų politinė. Neteisėtas jėgos naudojimas yra tik fizinė galia, 
neturinti moralinio poveikio. „Nusileisti jėgai — ne valios, o bū- 
tinumo aktas, - pažymi Rousseau. - Kokia prasme tai gali būti 
pareiga?“!/ Nė vienas žmogus neturi prigimtinės politinės val- 
džios kitiems Žmonėms (kaip teigia patriarchalinė teorija). Ka- 
dangi jėga nesukuria ir negali sukurti teisės, „tai kiekvienos 
teisėtos valdžios pagrindas gali būti tik susitarimai“ !8. Politika 
yra istorijos procese atsiradusi ir įsteigta veikla, kurios raison 
d'ėtre yra tam tikrų visiems bendrų tikslų ir siekių įgyvendi- 
nimas. 

Tačiau šeimos valdymo pagrindas nėra atitinkantis įstaty- 
mus, sutartinis ar suverenus. Šeimą suklijuoja meilė ir pareiga, 
o ne viešpatavimas. Valdžios arba autoriteto šeimoje pagrindą 
didele dalimi sudaro tėvo stiprumas —- juo naudodamasis jis 
globoja savo vaikus ir reikalauja jų paklusnumo. Ši tėvo val- 
džia, „kaip teisingai manoma, yra nustatyta prigimties“. Jos ne- 
paskelbė, negali paskelbti ir neturėjo paskelbti jokie įstatymų 
leidėjai. Jos neskelbia joks įstatymas. Ji atsirado anksčiau, negu 
buvo sukurta pilietinė visuomenė, ankstesnėje žmogaus evoliu- 
cijos pakopoje, kai visuomeninis žmogus buvo artimesnis pri- 
gimtiniam žmogui. Tėvui jo pareigas diktuoja ne kokia nors 
išorinė valdžia, bet „prigimtiniai jausmai, ir tokiu būdu, kad jis 
tik retais atvejais gali nepaklusti“!?. Terminas „prigimtinis“ čia 
vartojamas kaip daugmaž sinonimiškas imperatyvui, glūdin- 
čiam biologinėje ir socialinėje giminės evoliucijoje; jis turi biolo- 
ginį pagrindą, tačiau tarnauja trokštamam ir būtinam žmonių 
socialinės egzistencijos tikslui. Tėvas „pagal pačią savo prigim- 
tį turi valdyti. 

Ar Rousseau veidmainiauja nepriskirdamas jėgai jokio mo- 
ralinio imperatyvo ar teisėtumo politinėje visuomenėje, tačiau 
tėvo teisę valdyti šeimos visuomenę iš dalies dėl pripažinto jo 
fizinio pranašumo susiedamas su „pačia prigimtimi“? Jeigu 
Rousseau ketinimai būtų tiesiogiai susiję su mizoginija, tyrinė- 


17 Ibid., p. 48. 
18 Ibid., p. 49. 
19 Ibid,, p. 169. 

damas šiuos dalykus jis nebūtų taip įklimpęs. Pavyzdžiui, jis 
laisvai galėjo postuluoti prigimtinę būklę, kurioje iš esmės vieš- 
patavo vyrai, ir šį patriarchalinį viešpatavimą nepakitusį ir ne- 
keliantį abejonių perkelti į pilietinę visuomenę. Atkakliai siek- 
damas iš naujo ištirti vyrų ir moterų santykius ir konstatuodamas 
nevienareikšmį šeimos ir valstybės santykį, Rousseau kelia dau- 
gybę klausimų, kurie kitiems neiškilo??, 

Vis dėlto Rousseau pateikia stulbinamai nuobodžią išvadą: 
vyras yra fiziškai pranašesnis, vyro žodis turėtų būti paskuti- 
nis. Iš tiesų jo pozicija nėra tokia jau paprasta, nes „iš prigim- 
ties“ kylanti tėvo teisė valdyti toliau pateisinama remiantis tuo, 
kad tėvų valdžia „neturi būti lygi“?!. Rousseau baiminosi tėvų 
susiskaldymo - šeimų, kuriose nesiliauja abipusiai kaltinimai, 
vaidai ir nesantaika, — ir niekino jį. Jis stengėsi užkirsti kelią 
šeimos suirimui prisidengdamas valdžios šeimoje nedalijamu- 
mo sąvoka. Šiuo atžvilgiu Rousseau yra bent jau nuoseklus nu- 
statydamas valstybės įtakos šeimai kryptis ir iš abiejų reikalau- 
damas vienybės. 

Galiausiai Rousseau pateikia tokį tėvo viešpatavimo organi- 
zuotoje šeimoje paaiškinimą: 

„„-. kad ir kokie lengvi atrodytų Žmonai būdingi negalavimai, jie 
visuomet jai yra neveiklumo periodas, todėl tai yra pakankama prie- 
žastis nesuteikti jai pirmumo, nes kai yra visiška pusiausvyra, nusverti 
gali koks nors menkniekis. Be to, vyras turi žiūrėti, kaip elgiasi jo 
žmona, nes jam svarbu, kad vaikai, kuriuos jis priverstas pripažinti, 
nepriklausytų kam nors kitam.“2 


Rousseau nesustiprino savo pozicijų feministinės krypties kri- 
tikų akyse rimtų biosocialinių samprotavimų pagrindu pateik- 
damas moralistinį draudimą. Aš galiu pasiūlyti tik štai ką: ne 
pateisinti Rousseau poziciją, bet pasistengti įžvelgti, kokią esmę 


20 Apie alternatyvias šių klausimų formuluotes ir jų plėtojimą Rousseau raštuo- 
se žr. taip pat: John Charvet, „Individual Identity and Social Consciousness in 
Rousseau's Philosophy“, in Hobbes and Rousseau, ed. Maurice Cranston and Richard 
S. Peters, p. 462—483; Ernst Cassirer, The Ouestion of Jean-Jacgues Rousseau; Ronald 
Grimsley, Jean-Jacgues Rousseau; Masters, Political Philosophy of Rousseau. 

21 Rousseau, Social Contract, p. 170. 

2 Ibid. 

ir motyvaciją slepia šeimyninės nesantaikos ir vyro apgaudinė- 
jimo baimė. Jei norite, prisiminkite neslepiamą Rousseau prie- 
šiškumą jėgoms, galinčioms sugriauti arba suskaldyti politinę 
galią, susilpninti aukščiausiąją valdžią ir pažeisti bendrąją va- 
lią. Svarbu Rousseau susirūpinimą valdžia ir nesantaika šeimo- 
je susieti su platesniu jo minčių visumos kontekstu. Prieš para- 
šydamas šį tėvo valdžios gynimą vienu metu jis buvo įsitikinęs, 
kad socialinis gyvenimas su jo viešomis ir privačiomis formo- 
mis ir išraiškos būdais plaukia ant seklumos, susidedančios iš 
pavydo, smulkaus įtarinėjimo ir ištvirkimo. Jis norėjo kiek įma- 
noma atitolinti šiuos pavojus išsaugodamas privataus pasaulio 
stabilumo ir dorybingumo regimybę. 

Atrodo, ką tik aptartose ištraukose reiškiasi dvi baimės: bai- 
mė, kad tapę labiau „civilizuoti“ žmonės ilgainiui gali prarasti 
žmogiškumo, nes jų sąsajos su ankstesne biosocialine, gamtine 
praeitimi kiekvienoje paskesnėje epochoje bus vis silpnesnės, 
skurdesnės, vis menkiau atliepiančios. Rousseau pesimizmas dėl 
visuomenės galimybių, erdvės autentiškoms pilietinėms dory- 
bėms išsaugojimo yra amžinas pesimizmas, kurį patiria kiek- 
vienas norintis pakeisti sugedusią tvarką, tačiau dėl jos sugedi- 
mo negalintis surasti pagrindo, kuriuo remdamasis galėtų 
pradėti kovą. Antroji baimė, kurią atspindi valdžios šeimoje su- 
teikimas tėvui, yra moterų seksualinių ir psichologinių galių, jų 
reprodukcinių galių, jų skleidžiamų pagundų, jų pažeidžiamu- 
mo ir jų atvirumo Žžmogiškajam artumui baimė. Rousseau buvo 
įsitikinęs, kad moterys daugelyje lygmenų jau turi valdžią vyrų 
ir vaikų atžvilgiu tiesiog dėl to, kad jos yra tuo, kuo yra, todėl 
joms „nebereikia“ ir nebegalima patikėti viešosios, politinės val- 
džios. Moterys yra nepastovios ir turi būti pažabotos, privers- 
tos pasitenkinti tuo, kad turi savo rankose valdžią „privačiai“. 
Tai, kad toks jautrus žmogus kaip Rousseau galėjo be jokio 
solidarumo atsisakyti pripažinti moterų orumą, kuris neatski- 
riamai susijęs su dalyvavimu viešajame gyvenime ir viešu kal- 
bėjimu, kad jis galėjo sukurti moterims tokias sąlygas, kuriomis 
jos neturėjo jokių teisių, tik panaikinamas privilegijas, kad jis 
galėjo paversti jas nuobodžios tuštybės pavyzdžiais, liudija tiek 
jo sugebėjimų ribotumą, neleidusį įveikti savo amžiaus prieta- 

rų, tiek jo gilią ir nepaliaujamą moterų baimę?. Vis dėlto kiek- 
vienas rimtas šiuolaikinis feministinės pakraipos mąstytojas tu- 
ri priimti Rousseau mestą iššūkį ir dalykų sudėtingumą atitin- 
kančia kalba ištirti valdžios šeimoje ir politinės valdžios 
tarpusavio santykį. 

Didžiausias viltis pasiekti viešųjų ir privačiųjų dorybių pu- 
siausvyrą Rousseau sieja su auklėjimu. Savo Emiliui ir savo So- 
fijai jis parengė visiškai skirtingas mokymo programas. Rousseau 
požiūris į vyrų ir moterų vystymąsi, auklėjimo procesus ir reik- 
menis išryškina jo minčių prieštaringumą ir nuolaidžiavimą in- 
vaironmentalistinei pozicijai. Beveik nekyla abejonių, kad 
Rousseau mieliau būtų pasirinkęs glaudesnį biologinių faktų ir 
socialinių padarinių ryšį, jeigu būtų sugebėjęs jį pagrįsti. Jeigu 
lyčių auklėjimas tiesiog būtų grindžiamas iš anksto nustatytais 
biologiniais modeliais, berniukų ir mergaičių laukiančio skirtin- 
go auklėjimo nereikėtų siekti su tokiu griežtumu ir auklėjimo 
procese netykotų tiek vilkduobių. Tačiau Rousseau nesuteikia 
sau tokios paguodos, jis imasi kurti auklėjimo metodus berniu- 
kams, kurie ugdomi piliečiais, ir mergaitėms, kurios rengiasi 
dorybingų ir kilnių žmonų vaidmeniui. 

Nors vyro ir moters kūnas ir dvasia tiesiogiai nepaklūsta 
biologiniam diktatui, negalima nepaisyti biologinio substrato, 
lemiančio lyčių elgsenos skirtumus. Emilio ir Sofijos auklėjimas 
turi parengti juos skirtingoms padėtims, paskirtims ir prieder- 
mėms gyvenime, kurios nėra padiktuotos jų biologijos, tačiau ji 
padeda jas realizuoti2*. Savo auklėjimo programos varomąsias 
jėgas ir tikslus vadindamas „prigimtiniais“ Rousseau turi gal- 
voje pedagoginiais sumetimais vykdomos veiklos biologinį pa- 
matą. Rousseau požiūriu, vyrų ir moterų vaidmenų ir prieder- 
mių skirtumus lemia žmonių biosocialinė sandara ir evoliucija. 
Įdomiai apversdamas aukštyn kojomis savąjį šeimos ir pilietinės 


23 Pagrindiniai tekstai yra Politika ir menai, Emilis ir, žinoma, Išpažintis, nors ši 
tema glūdi visų Rousseau raštų potekstėje. 

24 Kitokius samprotavimus žr.: Nannerl O. Keohane, „The Masterpiece of Po- 
lity in Our Century: Rousseau on the Morality of the Enlightenment“, Political 
Theory, p. 421—456; Allan Bloom, „The Education of Democratic Man: Emile“, Dae- 
dalus, p. 135-154; William Kessen, „Rousseau's Children“, Daedalus, p. 155-166. 

visuomenės santykių konstravimo būdą (ne pilietinė valdžia 
kyla iš valdžios šeimoje, bet šeimos galvos valdžia savo svar- 
biausią jėgą įgyja iš pilietinės visuomenės institucijų), Rousseau 
teigia, kad lyčių skirtumai atsiranda prigimtyje anksčiau už ci- 
vilizacijos įtaką. Laukinės visuomenės epochoje vyrai ir mote- 
rys įvedė darbo pasidalijimą, kuris turėjo biologinę prasmę, tu- 
rint galvoje jų reprodukcinius vaidmenis. Taigi būtent prigimtyje 
pasireiškiantys faktiniai lyčių skirtumai sudarė pagrindą vėles- 
niems socialinių santykių suformuotiems ir palaikomiems skir- 
tumams. Ir socialiniai, ir prigimtiniai lyčių skirtumai, pasak Rous- 
seau, yra ne „prietarų, bet proto padarinys“ 2. Taigi Emilio ir 
Sofijos auklėjimas yra „natūralus“: jis remiasi biologiniu pama- 
tu, jis per amžius įsitvirtinęs istorinėje tradicijoje, ir jis yra mo- 
rališkai tinkamesnis kaip geriausia priemonė vienodai išsaugoti 
klausimu. 

Rousseau baiminasi, kad moterys pareikalaus būti auklėja- 
mos kaip vyrai. Jis grėsmingai pareiškia, kad kuo dažniau tai 
atsitiks, tuo labiau moterys iš tiesų taps panašios į vyrus ir 
darys jiems mažesnę įtaką. Susidarius tokiai pavojingai padė- 
čiai, „vyrai iš tiesų bus šeimininkai“, griežti ir nepalenkiami, 
abejingi labiau į užuojautą linkusiai lyčiai. Kad taip neatsitiktų, 
mergaites nuo mažens reikia drausminti; jos turi „anksti įprasti 
prie suvaržymų. ... Visą gyvenimą jos turės paklusti griežčiau- 
siems ir patvariausiems suvaržymams - būtent padorumo.“?7 
Pabrėždamas vaikų puoselėjimą, Rousseau tiesiai susiduria su 
kita dilema: moterys daro švelninančią įtaką, jos įdiegia jauni- 
mui moralines vertybes ir jausmus, jos civilizuoja vaikus, o kar- 
tais ir vyrus. Vadinasi, pasak Rousseau logikos, kai moterys yra 
nedoros, neištikimos, nemandagios, tuščios arba lengvabūdės, 
jų tariamai privatus elgesys nestokoja viešų padarinių. Kodėl? 
Todėl, kad vyro viešosios pilietybės pagrindas suirs, jeigu su- 


2 Emile, p. 324. Penktoji knyga yra pagrindinis Rousseau apmąstymų šia tema 
šaltinis. Geresnis Bloomo parengtas Emilio leidimas pasirodė po to, kai šis skirsnis 
jau buvo parašytas. Žr.: Jean-Jacgues Rousseau, Emile or On Education, ed. and 
trans. Allan Bloom. 

26 Ibid., p. 327. 

2 Ibid., p. 332. 

grius jo privatus gyvenimas, nes pilietis neišvengiamai yra ir 
vyras bei tėvas, šeimynos galva. 

Antra monetos, vaizduojančios visuomenišką vyro piliečio ir 
pareigingo tėvo veidą, pusė yra mylinčios, dorybingos, tyros, 
pasiaukojančios žmonos profilis, „patvarūs suvaržymai“, ypač 
„padorumo“. Paradoksalu, tačiau Rousseau buvo įsitikinęs, kad 
šis vaizdinys jau nyko tuo metu, kai jis savo plunksna piešė 
labiausiai idealizuotą jo atvaizdą — rašė savo peoną viešajam ir 
privačiajam pasauliui, kuris tikriausiai niekuomet neegzistavo 
ir negalėjo egzistuoti jau vien dėl tos priežasties (ir jos vienos 
visiškai pakanka), kad moterys, gyvendamos ten, kur jas įkur- 
dino Rousseau — nepakenčiamame padorumo, pamaldumo ir 
skaistumo šiltmamyje, —- neišvengiamai bus nelaimingi, tramdo- 
mi ir dėl to ardomąja veikla užsiimantys gyventojai. Trokšda- 
mos ko nors daugiau, tikriausiai pačios nežinodamos ko, mote- 
rys bus labai nelaimingos, ir pagunda išreikšti tai savanaudiškais 
ir neatsakingais būdais privačiame pasaulyje, vieninteliame jų 
veiklos forume, bus pernelyg didelė. Rousseau, be abejo, tai 
žinojo?ė. Pavyzdžiui, knygoje La Nouvelle Hėloise juo atkakliau 
Rousseau stengiasi surasti sėkmingą sprendimą, tuo viskas klos- 
tosi grėsmingiau. Tony Tanneris daro išvadą, kad Hėloise yra 
„knyga, kuri ne tik liudija artėjant tam tikrą visuomenės pama- 
tą sudarančios šeimos struktūros krizę, bet ir skleidžia prastos 
lemties nuojautą būtent tų emocijų ir institucijų, kurias knyga 
siekia išgarbinti, atžvilgiu“2. 

Rousseau pabrėžė moterų galią, ir ta galia iš esmės buvo 
seksualinė. „Jūs norite pažinti vyrus? Tyrinėkite moteris. ... 
Skaistybė yra niekis. Tai yra tik visuomenės įstatymų išradi- 
mas, kuriuo siekiama apginti tėvų ir vyrų teises ir išsaugoti 
šeimose tvarką.““? Rousseau pripažįsta, kad moterų seksuali- 
niai poreikiai ir troškimai yra tokie pat stiprūs ir esminiai kaip 


28 Susirūpinimas, persmelkiantis jo samprotavimus šiais klausimais - Emilyje, 
Politikoje ir menuose, Išpažintyje, - daugybę kartų paliudija, kad Rousseau suvokė 
moterų situacijos problemiškumą. 

2 Tony Tanner, „Julie and 'La Maison Paternelle': Another Look at Rousseau's 
La Nouvelle Hėloise“, Daedalus, p. 23. Plg., kas apie Rousseau herojes rašoma Okin 
knygoje Moterys Vakarų politinėse teorijose (Women in Western Political Thought). 

3 Rousseau, Politics and the Arts, p. 82-83. 

ir vyrų. Tačiau jis ir toliau reikalauja dvigubo standarto, nes 
abiejų pusių neištikimybės pasekmės yra nevienodos. Be to, tę- 
sia Rousseau (šis teiginys atrodo kiek nuvalkiotas), „net jeigu 
būtų galima paneigti, kad moterims yra įgimtas ypatingas skais- 
tumo jausmas“ - vos keliais puslapiais anksčiau Rousseau kaip 
tik šitai neigia, - „būtų ne mažiau teisinga, kad visuomenėje jų 
lemtis turėtų būti šeimyninis ir atsiskyrėliškas gyvenimas“ (iš- 
skirta mano)?!. Kai moteris nutolo nuo jai skirtos padėties, Rous- 
seau puikiausiai galėjo užsipulti tą moterį ir vaizduoti ją kaip 
kartu pasyvią ir silpną, valdingą ir mokančią manipuliuoti. Kaip 
nurodo Judith Shklar, dėl to meto visuomenės moralinio suge- 
dimo ir nuosmukio, kėlusio jam neviltį 2 Rousseau didele dali- 
mi kaltino ištvirkusias moteris, ypač paryžietes. Moterys suga- 
dino civilizaciją. 

Nors sujungdamas protą ir aistrą Rousseau atmeta Locke'o 
ir vėlesnių liberalių mąstytojų empiristinę epistemologiją, vis 
dėlto jų atskyrimą jis laiko nelemtu, tačiau neišvengiamu civi- 
lizacijos padariniu. Pirmosios kalbos buvo aistros ir paprastu- 
mo kalbos. Tačiau vystantis civilizacijai kalbos darosi nebe to- 
kios aistringos. Jos jau nebebyloja širdžiai, tampa „vangesnės ir 
šaltesnės“. 3 procesą Rousseau vadina „visiškai natūraliu“??, 
tačiau galiausiai jo rezultatas yra civilizuotų ir išsilavinusių žmo- 
nių abstrakti kalba, kalba, kuri yra „apgaulės motina“?*. Viešoji 
dorybingų piliečių kalba vis dėlto turi būti kalba, atspindinti 
žmogaus prigimties pokyčius, įvykusius jam prisiėmus savo, 
kaip piliečio, visuomeninį tapatumą“. Žmogaus prigimties po- 
kytis, susijęs su persiorientavimu nuo instinkto prie teisingu- 
mo, pokytis, išsamiai aptartas Rousseau Visuomenės sutartyje, 


31 Ibid., p. 87. 

32 Judith N. Shklar, Men and Citizens, p. 144—145. Skaudų šių klausimų aptari- 
mą žr. knygoje: William H. Blanchard, Rousseau and the Spirit of Revolt. 

3 Rousseau, Origin of Language, p. 16. 

3 Jacobsen, Pride and Solace, p. 107. 

35 Plg. ibid., p. 121. Taip pat žr.: Jean-Jacgues Rousseau, Government in Poland, 
trans. Willmoore Kendall, p. 8. Čia Rousseau giria senovės tautų metodus, kuriais 
jos susaistydavo piliečius su tėvyne, „tėvyne, kurios labui jie nepaliaujamai darba- 
vosi“. Tie metodai, kuriuos garbina Rousseau, tarp jų ir įvairių „viešų reginių“ 
siaubas, aiškiai prieštarauja kitoms ypatybėms, kurias Rousseau giria kituose teks- 
tuose apibūdindamas buržuazinį namų ūkį ir „prigimtinį“ žmogų. 

Pirmajame samprotavime ir Samprotavime apie politinę ekonomiją, 
vis dėlto leidžia vyrui kaip piliečiui neatitrūkti nuo savo pir- 
mykštės tikrosios prigimties (kol civilizacija jos nesugadino), 
kad jis galėtų kalbėti paprasto jausmo ir pilietinės dorybės bal- 
su. Gali atrodyti, kad moterys, dėl savo socialinės padėties ir 
Rousseau reikalaujamo atskiro lyčių auklėjimo atkirstos nuo tos 
abstrakčių idėjų kalbos, kurią Rousseau laiko „apgaulės moti- 
na“, bus arčiau „tikrosios prigimties“ ir mažiau linkusios kalbė- 
ti veidmainiška kalba. Rousseau nesuteikia moterims dorybin- 
go viešo kalbėjimo galimybės, tačiau pasiūlo joms tris svarbiausias 
viešos ir privačios kalbos galimybes: Rousseau raštuose vyrau- 
jantys moterų paveikslai yra Paryžiaus apsileidėlės ir aukšto- 
sios visuomenės dekadentės, „geros mergaitės“, kurios pasiduo- 
da pagundoms ir sumoka už tai siaubingą kainą, arba kilnios, 
pasiaukojančios buržuazinių šeimų motinos. Pasak Rousseau, 
žmonės yra kalbantys gyvūnai, ir jo moterys taip pat kalba, 
tačiau romantiškai nesantūriu balsu — nuolat ašaros, alpulys ir 
išsekimas — arba šeimyninio gyvenimo balsu. Rousseau roman- 
tiški vyrai mūsų ne tokiame romantiškame amžiuje atrodo ly- 
giai tokie pat be saiko nesantūrūs, tačiau jiems suteikiama dau- 
giau įvairių galimybių balsų, kuriais jie gali kalbėti, ir to, ką jie 
žino, tiki ar ko trokšta, atžvilgiu. Kaip giliai Rousseau nepasi- 
tiki moterimis, aiškiai matyti iš to, kad tiems, kurie pagal jo 
paties logiką yra arčiau pirmykštės prigimties, neleidžiama kal- 
bėti tos prigimties balsu, kuriuo visada reikia pasikliauti. 

Priskyrę Rousseau tradicijai, kurios uždavinys - susidurti su 
paradoksais bei dilemomis ir formuluoti jas, turime pateikti jam 
tokį klausimą: ar bėdos, kurias jo moterys patiria viešojoje ir 
privačiojoje srityse, sietinos pirmiausia su išlikusiomis sociali- 
nėmis institucijomis ir formomis, kurios kai kuriais atžvilgiais 
yra neteisingos (vadinasi, moterys yra neteisingumo aukos), ar 
pirmiausia su neišvengiama žmogiškąja dilema, kurios našta 
neproporcingai teko moterims? Aš čia turiu galvoje įtampą ir 
konfliktus tarp dažnai nesutaikomų šeimyninės meilės ir visa- 
vertės pilietybės, ekspresyvaus seksualumo bei monogaminio 
intymumo ir visuomeninio pareigingumo bei atsidavimo reika- 
lavimų, tarp ne visai suderinamų reikalavimų būti kartu ir geru 
žmogumi, ir geru piliečiu. 

Viena tiesiogiai pateikta dilema - ar Rousseau teisingos san- 
tvarkos vizijos kaina neišvengiamai yra moterų nustūmimas į 
privačiąją sritį ir jų nušalinimas nuo pilietybės, ar tai yra antra- 
eilis dalykas, išreiškiantis paties Rousseau seksualinius prieta- 
rus, tačiau esmingiau nesusijęs su jo teorijos vidine struktūra. 
Pastaroji galimybė būtų nebloga išeitis, tačiau kartu tai būtų 
pernelyg paviršutiniškas sprendimas. Rousseau reikalauja, kad 
rezonuojantis, gyvybingas, pastovus privatusis pasaulis būtų 
traktuojamas kaip viena iš būtinų jo idealios santvarkos sociali- 
nių prielaidų. Jeigu moterys lygiai su vyrais dalyvautų Rousseau 
viešojoje srityje, sudėtingai susipynusi viešumo ir privatumo 
struktūra suirtų: kai nėra kam kurstyti židinį, įstatymų leidybos 
koridoriai nutyla ir ištuštėja arba tampa triukšmingi ir pilni 
ištvirkimo. Tokia yra Rousseau išvada. 

Moteris galima, netgi visiškai įmanoma įtraukti į piliečių tar- 
pą vadovaujantis formaliu legalistiniu visuomenės sutarties mo- 
deliu: blanki pilietybės sąvoka tereikalauja žiūrėti savo egoisti- 
nių interesų ir retkarčiais pasirūpinti visuomeniniais dalykais. 
Rousseau pilietis atmeta sveiko proto padiktuotą racionalumą 
kaip nederamą viešosios minties ir veiklos kriterijų, nes socia- 
linių tikslų negalima laikyti tik privačių tikslų sankaupa“. Rous- 
seau viešasis pasaulis užima didelę erdvės dalį. Tačiau jis palie- 
ka vietos dorybingai privačiajai sričiai, kuri yra būsimųjų piliečių 
ir privačių vertybių gynėjų ugdymo pamatas, o iš tiesų esmin- 
gai nuo jos priklauso. 

Rousseau viešasis pasaulis negali egzistuoti be moterų, sau- 
gančių, puoselėjančių ir atnaujinančių privačiąją sritį. Aš neno- 
riu pasakyti, kad neįmanoma postuluoti tokios santvarkos, ku- 
rioje vyrai ir moterys būtų lygūs tarpusavyje susijusiose ir 
branginamose viešojoje ir privačiojoje srityse, kur ir vieni, ir kiti 
neša savo naštą ir prisiima atsakomybę. Aš sakau, kad remian- 
tis Rousseau pateiktomis viešojo ir privačiojo pasaulio sąvoko- 
mis ir reikalavimais tokia santvarka yra neįmanoma ir pasmerkta 


3 Be išsamių Rousseau samprotavimų Visuomenės sutartyje, dar žr.: Keohane, 
„The Masterpiece of Polity in our Century“; Kessen, „Rousseau's Children“; taip 
pat žr. Charleso Tayloro mintis apie Rousseau indėlį formuojant dorovinio auto- 
nomiškumo sampratą knygoje Hegel. 

nesėkmei. Tačiau galimas daiktas, kad aiškiai suformuluoda- 
mas viešus ir privačius apribojimus, su kuriais susiduria mo- 
terys, ir kai kurias savo herojes nublokšdamas į neįmanomas 
situacijas Rousseau padėjo suvienyti ir sutelkti pačias nepaten- 
kintąsias, kurių nieko gero nežadančių veiksmų ir keliamos grės- 
mės jis baiminosi, nepatenkintąsias, kurios mums atrodo ne ma- 
žiau komplikuotos negu jam, tačiau, ko gero, ne tokios 
bauginančios. 

Tai skatina mane susimąstyti apie vieną iš painiausių Rous- 
seau problemų. Dorovinę santvarką, jos viešuosius ir privačiuo- 
sius aspektus gali palaikyti tik žmonės, išpažįstantys abejas ver- 
tybes ir jas vertinantys. Tačiau kas atsitinka (ir tai anaiptol nėra 
tik hipotetinė problema - tai mūsų laikų dilema) su tais viešais 
ir privačiais įsipareigojimais, kai nėra santvarkos, kuri galėtų 
būti piliečių ištikimybės moralinis kriterijus ir gyvybingas židi- 
nys? Rousseau Visuomenės sutartyje problemą suformuluoja ši- 
taip: „Kad gimstanti tauta galėtų pritarti protingiems politikos 
teiginiams ir laikytis pagrindinių valstybės naudos taisyklių, 
būtina, kad padarinys galėtų virsti priežastimi, kad ji vadovau- 
tųsi visuomenine dvasia, kuri turi būti pradinės santvarkos re- 
zultatas, ir kad žmonės jau prieš atsirandant įstatymams būtų 
tokie, kokie jie privalo tapti šių įstatymų dėka.“?? Jeigu mes 
nustatome, kad mūsų socialinė santvarka yra sugedusi ir gadi- 
nanti, kas bus moralios veiklos pagrindas? Kur žmogus suran- 
da gyvenimo ir veiklos principus? Kaip žmogus puoselėja „pi- 
liečio“ idealą, kuris kol kas jam yra nepasiekiamas? Ar 
neišsenkamas pokyčių šaltinis gali glūdėti privačiose srityse, 
kurios yra tarsi pagarbos Žmonėms, autonomijos, padorumo, 
įvairovės ir rūpinimosi vienas kitu anklavai, nors jas supa nu- 
skurdintas pasaulis? 

Interpretuojant klasikinę Rousseau dilemą pirmiausia reikė- 
tų išsiaiškinti, ko jis reikalauja, jeigu tauta turi puoselėti gyve- 
nimo santvarkoje principus („padarinius“). Jie turi priimti šiuos 
principus kaip pagrindus, tampančius veiklos priežastimis, duo- 
dančius pradžią patiems tikslams, iš kurių jie „turėtų“ kilti. 


37 Rousseau, Social Contract, p. 69. 

Aišku, ką Rousseau turi galvoje, nors glaustai šito nesuformu- 
luoja: žmonės, negyvenantys dorovinėje santvarkoje, vis dėlto 
gali pripažinti kaip pagrindus tuos principus, kurie sudvasintų 
gyvenimą tokioje santvarkoje. Šie pagrindai gali tapti dabartinę 
veiklą sudvasinančiais principais. Kaip tai įmanoma? 
Rousseau buvo įsitikinęs, kad nei tuo metu gyvavusios so- 
cialinės institucijos, nei tuometinės socialinio gyvenimo formos 
nesuponavo moralios veiklos tikslų. Čia jis gerokai perlenkia, 
nes negalima (kaip nurodo MaclIntyre'as) atsakyti į klausimą 
„Ką aš turėčiau daryti?“, pirma neatsakius į klausimą „Kas aš 
esu?“ Atsakydamas į pastarąjį klausimą žmogus apibrėš arba 
nustatys savo vietą „socialinių santykių sistemoje, o kaip tik 
šiuose santykiuose bei jų atveriamų galimybių dėka atrandami 
tikslai, kurių atžvilgiu veiksmai gali būti kritikuojami““8. Mūsų 
laikais prieraišumo, švelnumo, atsakomybės, moralinės prieder- 
mės, įsipareigojimo ir rūpinimosi vienas kitu galimybę iš esmės 
išsaugo tie socialiniai santykiai, kuriuos mes vadiname arba lai- 
kome „privačiais“, santykiai, nuolat patiriantys ginčytinų ir 
instrumentalistinių mūsų pilietinės visuomenės prielaidų spau- 
dimą. Tačiau galimybė išlieka, ir šios galimybės svarbos neįma- 
noma pervertinti. Be ankstyvojo patyrimo, suteikiančio žmogui 
daugeriopų jį praturtinančių identifikacijų galimybę, žmonės bū- 
tų susiję su kitais tik paviršutiniškais, atsitiktiniais ryšiais ir 
būtų labiau linkę pasiduoti pagundai arba poreikiui naikinti, 
gailėti ir niekinti. Aš visiškai sutinku su tais, kurie, kaip Rous- 
seau ir vėliau Freudas, pabrėžia žmonių emocijų ir tų psichinių 
identifikacijų, kurios susieja mus seserystės ir brolystės ryšiais, 
galią ir svarbą ir teigia, kad šis tikrovės bruožas yra esminis 
teisingai visuomenei. Privati sritis gali būti tam tikru šablonu, 
pagal kurį modeliuojami mūsų galingiausi politiniai jausmai“. 


38 MacIntyre, Short History of Ethics, p. 187. 

3? Stephenas Salkeveris remiasi Rousseau teiginiu, jog net ir tuo atveju, jeigu 
pilietine dorybe grindžiamas gyvenimas „nėra daug žadanti galimybė“ turint gal- 
voje esamą padėtį, „laimingas socialinis gyvenimas vis dėlto šiandien yra įmano- 
mas įprastinėje namų ūkio aplinkoje“, nes šeima yra vienas iš dorybės ir laimės 
šaltinių. Stephen G. Salkever, „Rousseau and the Concept of Happiness“, Polity, 
p. 42-43. 

Ar tam, kad būtų puoselėjami sveiki principai kaip pagrin- 
dai, savo ruožtu galintys sudvasinti žmonių moralinį charakterį 
ir socialinį gyvenimą, namai turi tapti tam tikra teisinga san- 
tvarka, mažyte valstybe? Ar politiniai idealai - viešoji teisė, lais- 
vė, teisingumas, lygybė - gali dominuoti privačiojoje srityje? 
Kaip tada su ugdymu, gailestingumu, atlaidumu, pagalba? Rous- 
seau neišsprendė šios problemos, nes stengdamasis surasti kokį 
nors atsakymą jis ištrynė kai kuriuos klausimo aspektus. Doro- 
vinės santvarkos konstitucinių principų negalima įgyvendinti 
privačiojoje srityje. Jeigu būtų bandoma tai padaryti, tai būtų 
vienodai pragaištinga abiem sritims. Vaikus galima mokyti tam 
tikrų pilietinių dorybių — ne griežta prasme, bet proto ir dvasios 
ypatybių, atėjus laikui padėsiančių atsirasti santvarkai, kurioje 
gali būti realizuoti pilietiniai idealai, palaikymo prasme. 

Kalbėdamas apie sugedusią socialinę sanklodą, Rousseau pa- 
žymi: “Aš turėsiu surasti moralios veiklos tikslus ... dar neeg- 
zistuojančioje socialinio gyvenimo formoje“. Tai mane stulbina 
kaip galimybės, kad veiklos tikslų kartais reikia ieškoti vaiz- 
duotės veikloje, tarsi tam tikrame vaidinime, arba dramoje, ar- 
ba generalinėje repeticijoje, pripažinimas, įžvalga, reikalaujanti 
mano anksčiau minėtų proto ir dvasios ypatybių. Aš pati pri- 
minsiu, kol kiti to nepadarė, kad viešam kalbėjimui ir veiklai 
neužtenka vieno Žmogaus, kad moralinė motyvacija turi būti 
suformuluota kitiems ir su kitais socialinėje situacijoje. Jeigu 
moralios veiklos tikslus Žmogus susieja su įsivaizduojama so- 
cialine situacija, ar tuo jis nesudaro galimybės paversti indivi- 
dus politinių fantazuotojų arba siautėjančių visuomenės inži- 
nierių įkaitais? Jeigu ir taip, nelabai kas pasikeis, nes mes 
pernelyg dažnai tampame veiklių žmonių, kuriuos skatina re- 
gresyvios įniršio fantazijos, žaisliukais. Spąstai paspęsti. Taigi 
aš pripažįstu pavojų ir pereinu prie alternatyvaus požiūrio į 
fantaziją kaip kūrybinės, dorovinės politinės minties formą, kur 
žmogus, tapsiantis dorovinės santvarkos nariu, gali laikytis tam 
tikrų „moralios veiklos tikslų“. 

Pirmiausia, kai Rousseau stengiasi pagrįsti principus dar ne- 
egzistuojančiu gyvenimo būdu, jis nepradeda nuo pradžių. Jis 
stato nuo apačios į viršų, tačiau remiasi ypatingu pamatu. Po- 
litinė vaizduotė, kaip ir menininko vaizduotė, naudojasi repertu- 

aru, „susidedančiu iš to, ką aš žinau arba kuo esu įsitikinęs apie 
dalykus ar žmones, kuriuos įsivaizduoju“. Nei aš, nei Rous- 
seau, nei šios knygos skaitytojas „mano vaizdiniuose nėra visiš- 
kai nevaržomi. ... Mane varžo tai, kas yra tie, kuriuos aš įsivaiz- 
duoju, ir mane varžo tai, kaip aš įsivaizduoju jų darbus.“*9 
Geresnio gyvenimo vizija remiasi egzistuojančiu gyvenimo bū- 
du. Geresnio pasaulio, dorovinės santvarkos, vizija arba įsivaiz- 
davimas nebūtinai numato visišką ankstesniojo pasaulio sugrio- 
vimą arba reiškiasi tik nevaržomoje vidinėje plotmėje; tai, kas 
prasideda kaip tam tikras vidinis dialogas, apmąstymų ir veik- 
los, kai pagrindai tampa priežastimis, gali būti transformuota į 
viešą kalbėjimą ir principus. Iš dalies to Rousseau ėmėsi Visuo- 
menės sutartyje. Mes klystame manydami, kad tikslus galima 
rasti tik tiksliuose veiklos planuose arba kruopščiai parengtose 
konstitucijose. Politinės vaizduotės darbą mes galime įsivaiz- 
duoti kaip tam tikros rūšies fantaziją, kuri remiasi moralinėmis 
bei estetinėmis paskatomis ir viešuoju bei privačiuoju tapatu- 
mu: dinamiškai susipynusiomis individualiomis psichinėmis bū- 
senomis, norais, baimėmis, troškimais ir samprotavimais, kurie, 
pirmiausia transformuoti į įsivaizdavimą, galiausiai gali pasi- 
reikšti veiksmais ir veiksmuose viešajame lygmenyje. Pasibai- 
gus šiam sudėtingam procesui dvasios būsenos jau nėra tik ar 
tiesiog individualios, jos tampa kažkuo daugiau. 

Kiekvieno iš mūsų pareiga - įvertinti konkuruojančias poli- 
tinės vaizduotės vizijas, atmesti tas, kurios remiasi primityviu 
įniršiu. Tik tokiu būdu gali išlikti gyvos pilietinės ir dorybingos 
vilties fantazijos, fantazijos, kurias rėksmingesni įniršėlių vaiz- 
diniai išstumtų iš mūsų pasaulio. Galimas daiktas, mūsų filoso- 
finių ir politinių tyrinėjimų kalba dar nėra adekvati uždaviniui 
sujungti juslumą ir dvasingumą, pasiekti pasirinkimo, kintamu- 
mo ir galimybės dialektiką, atmetančią absoliutų tikrumą ir jo 
sukeliamą destrukciją. Šį politinės vaizduotės uždavinį įmano- 
ma realizuoti tik tuo atveju, jeigu mandagumas nėra visiškai 
išnykęs, tik tuo atveju, jeigu privati sritis, leidžianti žaismingai 


4 Richard Wollheim, „Identification and the Imagination“, in Freud: A Collec- 
tion of Critical Essays, ed. Richard Wollheim, p. 182-183. Plg.: Benjamin R. Barber, 
„Rousseau and the Paradoxes of Imagination“, Daedalus, p. 79-95. 

eksperimentuoti labai rimto tikslo pagrindu, yra laisva nuo to- 
talitarinio kišimosi ir kontrolės. Net tada, kai neįgyvendintas 
teisingumas, 0 viešoji moralė yra nepasiektas idealas, laisvė iš- 
saugo Žmonių bendravimą, būtiną abiem šiems tikslams pa- 
siekti ir realizuoti. 

Baigiamajame skyriuje aš pamėginsiu įrodyti, jog įmanoma 
perimti kai kuriuos Rousseau piliečio - aktyvaus moralinio vei- 
kėjo, atmetusio sveiko proto diktuojamą racionalumą ir sava- 
naudiškumą kaip nederamą Žmogaus minčių ir veiksmų pama- 
tą - koncepcijos aspektus nepriimant Rousseau argumento, kad 
tokia pilietybė įmanoma tik pašalinus moteris iš viešosios sri- 
ties. Tačiau Rousseau darbe iškeltas keblus klausimas, ar vyrai 
ir moterys gali būti lygūs tarpusavyje susijusiose viešojoje ir 
privačiojoje srityse, kurių rūpesčius ir atsakomybę dalijasi, išlie- 
ka. Feminizmo atsakymas į šį klausimą analizuojamas 5-ame 
skyriuje, o dabar aš pereisiu prie impozantiškos Hegelio asme- 
nybės. 


G. W. Hegelis: savimonę turintys subjektai 
ir viešasis ir privatusis tapatumas 


Kad suprastume Hegelio požiūrį į viešumą ir privatumą, 
turime apibūdinti jo tyrimo metodą. Hegelio epistemologiniai 
imperatyvai, kaip ir Rousseau, yra tų politinio aiškinimo meto- 
dų, kurie abstraktų individą laiko susijusiu su savo visuomene 
išoriniais ir instrumentalistiniais būdais, kritikos pagrindas. Sa- 
kydama „išorinis“ aš turiu galvoje, kad buvimas visuomenės 
dalimi nelaikomas kaip nors iš esmės ar reikšmingai keičiančiu 
žmones. Sakydama „instrumentinis“ aš turiu galvoje, jog socia- 
linės institucijos laikomos egzistuojančiomis tam, kad apsaugo- 
tų ir apgintų egoistinius individų interesus. 

Hegelio išvados apie Žmogaus prigimtį ir politiką tiesiogiai 
išplaukia iš jo konceptualinių kategorijų ir metodo: aiškinimo 
logikos, teigiančios, kad tai, ką žmonės vadina tikrove, jie pa- 
žįsta per dinamišką priešybių ir neigimų sąveiką“!. Hegelio 


41 Taylor, Hegel (žr. sk. 9 „Kategorijų dialektika“). 

požiūriu, subjektas per sąvokas nuo juslinio tikrumo santykinio 
abstraktumo ir atskirumo eina prie santykinio konkretumo, tei- 
kiamo tų kategorijų, kurių pagrindu jusliniai suvokimai ir at- 
skirybės sujungiamos ir transformuojamos. Kitaip tariant, tie- 
siogiai žmogaus juslėms prieinama atskirybė įgyja daugiau, o 
ne mažiau konkretumo ir per ją apimančią sąvoką tampa pra- 
smingai prieinama pažįstančiajam subjektui. 

Hegelio istorijos ir politinės visuomenės aiškinimo branduolį 
sudaro sudėtingas tokių subjekto ypatybių, kaip sąmonė ir sa- 
vimonė, aprašymas. Paprastai tariant, Hegelis teigia, jog Žmogus 
turi savimonę todėl, kad jo dvasia aktyviai apdoroja medžiagą, 
kurią gauna iš juslių. Žmonės gali patirti tikrovę ją reflektuoda- 
mi. Kiek subjektas suvokia save, jis supranta, kad turima pavel- 
dėtų sąvokų sankaupa (pavyzdžiui, klasikinė liberalizmo tradi- 
cija) pateikia perspektyvą, kuri „ir nušviečia, ir klaidina; taigi 
individualistinės visuomenės konceptualinės schemos tikrai nu- 
šviečia dalykus atskleisdamos autentiškus tos visuomenės ir jai 
būdingų teorizavimo būdų bruožus, tačiau klaidina, nes už- 
maskuoja individualizmo ribotumą, iš dalies pateikdamos kaip 
visuotinius ir būtinus dorovinio gyvenimo bruožus tai, kas tėra 
tik individualizmo bruožai“42. Pačioje žmogaus sąmonės pri- 
gimtyje kaip potenciali savimonė glūdi siekimas nebūti pasy- 
viam ir nekintamam, bet atrasti galimybes, būdingas tam tikrai 
istorinei situacijai. Protas, pasak Hegelio, yra „tikslinga veik- 
la“. Hegelio pateiktas proto ir dvasios aiškinimas yra veiks- 
minga ir įtikinama alternatyva liberaliųjų empiristų pateiktiems 
pasyviems aiškinimams. Hegelis žmogaus sąmonę susieja su 


42 MacIntyre, Short History of Ethics, p. 206-207. 

S G. W. F. Hegel, The Phenomenology of Mind, trans. J. B. Baille, p. 83. Kitame 
kontekste Hegelis pažymi: „Sąmonė nežino ir nesuvokia ko nors tokio, ko nebūtų 
jai būdingame patyrime; juk tai, kas yra tame patyrime, yra tik dvasinė substan- 
cija, ir ji čia yra būtent kaip jos savasties objektas. Bet dvasia tampa objektu, nes 
ji ir yra tas judėjimas, pasireiškiantis tuo, kad dvasia sau pačiai tampa kažkuo kitu, 
t.y. savosios savasties objektu, ir įveikia šitą kitabūtį. Kaip tik šis judėjimas ir 
vadinamas patyrimu; tai judėjimas, kuriame tai, kas betarpiška, kas nepatirta, t.y. 
tai, kas abstraktu, - nesvarbu, ar tai susiję su jusline būtimi, ar tik su mąstomu 
paprastumu, - susvetimėja su savimi, o po to iš šio susvetimėjimo sugrįžta į save 
ir šitokiu būdu tik dabar pirmąkart pasirodo savo tikrove ir tiesa, o kartu yra 
sąmonės nuosavybė.“ (P. 96) 

subjekto istorine situacija. Tačiau kartu jis palieka vietos kriti- 
niam situacijos apmąstymui; iš tiesų būtent atsiradus atotrūkiui 
tarp visuomeninės būties ir visuomeninės sąmonės gali atsirasti 
kritiška savimonė“. 

Žmogaus laisvė, kaip ir žmogaus sąmonė, jeigu ji apskritai 
turi kokią nors autentišką prasmę, turi turėti istorinį pagrindą. 
Kai kuriuose iš savo tikrai pribloškiančių ir itin ironiškų frag- 
mentų Hegelis kritikuoja senovės stoikų, tikėjusių, kad vergų ir 
grandinių pasaulyje gali gyvuoti „laisva sąmonė“, „nelaimingą 
sąmonę“. Hegelis pažymi, kad stoikų „laisvė“ yra abstrakčiai 
išreikšta laisvės idėja, o ne konkrečiai įkūnyta jos esmė“. Laisvė, 
kaip subjektyvumas, „neišvengiamai glūdi gyvenime, prigim- 
tyje ir socialinės praktikos bei institucijų aplinkoje“. Taigi He- 
gelio žmogaus prigimties ir politikos teorijoje įtvirtinta paskata 
savimonei atsirasti; Hegelio subjektas yra sąmoninga būtybė, 
gebanti save ir pasaulį suvokti kaip reflektyvaus mąstymo ob- 


* Ibid., p. 805. Atotrūkis tarp visuomeninės būties ir visuomeninės sąmonės 
išnyksta pasiekus absoliutų žinojimą - kai „Dvasia pažįsta save kaip Dvasią“. Per 
Kantą Hegelis iš naujo pateikia proto ir troškimo, prigimties ir dvasios antinomiją, 
tačiau jis stengiasi išspręsti šią antinomiją atmesdamas Kanto formalizmą. Hegelis 
atskleidžia iš dalies sutampančias tapatumo sritis, kuriose pakilus į aukštesnę pa- 
kopą ima dominuoti protas-dvasia. (Žr.: Taylor, Hegel, p. 369.) 

*5 Hegelio kritikuotos atsietos abstrakcijos, aukštinančios laisvę ir sąmonę, pri- 
mena prastas eiles, spausdinamas ant sveikinimo atvirukų. Koketiškos frazės kalba 
apie atsidavimą, prieraišumą, dėkingumą ir amžiną meilę. Sveikinimo atvirukai 
siūlo jausmo pakaitalą; jie simbolizuoja jausmą, tačiau neįkūnija jo ir faktiškai gali 
neatitikti tikrųjų emocijų. Plg.: William Gass, On Being Blue: A Phenomenological 
Inguiry; D. H. Lawrence, Stories, Essays and Poems, ed. Desmond Hawkins, p. 377- 
378. Kritikuodamas poemą Lawrence'as skundėsi, kad ji yra „ne pati poezija, o 
poezijos pakaitalas“. 

*6 Taylor, Hegel, p. 567. Tyrinėtojo, analizuojančio Hegelio įžvalgas arba išdės- 
tančio jo metodą, dažnai klausiama, ar pateisinama atsirinkti ir pasiimti iš Hegelio 
tai, kas kam nors atrodo svarbiausia ir naudingiausia jo paties tikslams ir siekiams, 
ir palikti Hegelio ontologiją ir teleologiją be istorijos. Tayloras savo studijoje kelia 
šią problemą. Jis sakosi esąs priverstas gvildenti šį klausimą, nes niekas šiuolaiki- 
niame pasaulyje „iš tiesų netiki pagrindine jo [Hegelio] ontologijos teze, kad visatą 
postuluoja Dvasia, kurios esmė yra racionalus būtinumas“. Jeigu Hegelio ontolo- 
gijos atsisakymas reikalautų atmesti jo savimonės teoriją arba atsižadėti jo dialek- 
tinio metodo, Hegelis liktų neprieinamas daugeliui (tokių kaip aš), kurie domisi jo 
veikalais norėdami pagilinti ir praturtinti subjekto kaip mąstančio istorijos veikėjo 
supratimą. Aš manau, kad savimonės dinamiką galima atskirti nuo istorijoje išsi- 
skleidžiančios Dvasios, jeigu pateikiamas alternatyvus šios savimonės paskatų ar- 
ba motyvų paaiškinimas. Baigiamuosiuose skyriuose aš išdėstau tokį aiškinimą. 

jektą. Jis gali linkti prie savo paties minčių bei veiksmų — šis 
procesas išlaisvina, tačiau kartu yra skausmingas*? — ir prie sa- 
vęs pažinimo, kurio rezultatai visuomet turi įgyti istorines for- 
mas“. Aš grįšiu prie Hegelio požiūrio į subjektą ir susiesiu jį su 
samprotavimais apie viešąjį ir privatųjį tapatumą ir kalbą, kai 
aptarsiu Hegelio pateiktą viešųjų ir privačiųjų socialinių dari- 
nių bei santykių sąsajos ir vyriškosios bei moteriškosios „pri- 
gimčių“ aiškinimą. 

Hegelio požiūris į viešumą ir privatumą - santykį tarp tų 
sričių, kurias jis vadina šeima, pilietine visuomene ir valsty- 
be, - yra nulemtas Aristotelio, konceptualiai atskyrusio namų 
ūkį nuo polio. Hegelis taip pat „būtinybės“ sritį atskirs nuo 
„laisvės“ srities. Tai, kur Hegelis šioje schemoje surandą vietą 
moterims, yra svarbiau negu tai, kodėl jis joms suranda būtent 
tokią vietą. (Hegelio pažiūrų sistemoje kodėl yra vidujai susijęs 
su kur.) Moterų atveju Hegelio kur yra ta sritis, kurią jis vadina 
„natūralia dorovine bendruomene“*?, būtent šeima. Fragmente, 
kurio prasmė paaiškės iš tolesnio svarstymo, Hegelis teigia, kad 
šeima 

„kaip nesąmoninga, dar tik vidinė sąvoka ... iškyla kaip priešprieša 
savajai save suvokiančiai tikrovei; kaip tautos tikrovės stichija ji yra 
priešprieša pačiai tautai; kaip betarpiška dorovinė būtis - dorovei, susi- 

formuojančiai per darbą visuotinybės labui; penatai yra priešprieša vi- 

suotinei dvasiai“. 

Pasak Hegelio, natūralus dorovinis pradas yra tarsi „tarpi- 
ninkas, kuriame ... dvasia gauna savo realybę arba savo objek- 


tyvią esatį "1. 


*7 Jean Bethke Elshtain, „The Social Relations of the Classroom“, Telos, p. 91-110. 

*8 Rosenthal, „Feminism Without Contradictions“, p. 42. Plg.: R. C. Solomon, 
„Hegel's Concept of Geist“, in Hegel: A Collection of Critical Essays, ed. Alasdair 
MacIntyre. Solomonas teigia, kad Hegelio subjekto statusas, jo „Aš“ yra visiškai 
neaiškus. Descartes'o cogito yra mąstanti dvasia, ne asmuo ir ne kūnas. Kanto „Aš“ 
yra formalus transcendentinis principas. Solomonas įtikinamai parodo, kad Hege- 
lis pritarė Kanto požiūriui apie „Aš mąstau“ „nesubstancialumą“, nors abu pripa- 
žino „skirtumų tarp transcendentinio „Aš mąstau“ ir empirinio „Aš“, arba asmens, 
svarbą“ (p. 143). 

* Hegel, Phenomenology, p. 468. 

V Ibid. 

31 Ibid., p. 473. 

Ką čia Hegelis turi galvoje? Savąją šeimos kaip natūralios 
dorovinės bendruomenės sampratą jis pradeda dėstyti teigda- 
mas, kad šeimos narius siejantis „ryšys, pagrįstas jausmu, arba 
meilės ryšys“, nėra šeimos dorovės pamatas ?2. Šeimos dorovinį 
reikšmingumą veikiau lemia šeimos santykis su valstybėje įkū- 
nyta visuotinybe. Tačiau Hegelis teigia, kad „penatai yra prieš- 
prieša visuotinei dvasiai“. Kaip šeimos dorovinį reikšmingumą 
gali lemti „visuotiniai tikslai“, jeigu ji „priešinasi“ šiems tiks- 
lams? Hegelio atsakymas paaiškėja tik atsižvelgus į tai, kaip jis 
skirsto šeimos narius pagal jų santykį su šeimos ir visuotine 
sferomis: kuo arčiau visuotinės santvarkos, tuo šeimos narys 
tampa reikšmingesnis. Hegelio teorijoje, kaip ir Aristotelio, vie- 
šasis pasaulis dominuoja ir suteikia prasmę privačiajam pasau- 
liui. Viešasis visuomenės gyvenimas yra Žmogaus veiklos pa- 
saulyje vieta. 

Tačiau ne visi gali siekti dorovinio visuotinumo ir reikšmin- 
gumo. Kaip ir Orwello Gyvulių ūkio gyventojai, sužinantys, kad 
visi gyvuliai buvo sukurti lygūs, tačiau kai kurie yra lygesni už 
kitus, Hegelio konceptualaus pasaulio gyventojai yra doroviniu 
požiūriu reikšmingi, tačiau kai kurie yra reikšmingesni už ki- 
tus. Kaip ir Aristotelis, Hegelis nušalina moteris nuo dalyvavi- 
mo viešosios srities „gėryje“. Moteris charakterizuoja šeima: šei- 
ma yra moters pradžia ir pabaiga. Vyrui šeima yra dorovinis 
ryšys, sudarantis visų kitų santykių, tarp jų ir pilietybės, pa- 
grindą. Tik vyras gali tapti „tikru ir substancialiu“ piliečiu. Jei- 
gu jis panaikins pilietybę, pasiners atgal į šeimą, taps „tik nere- 
aliu bejėgiu šešėliu“"?, tų netobulų šešėlinių moteriškų formų, 
kurios šeimą vadina „namais“, bendru. 

Kad prideramai įvertinčiau išsamų Hegelio aiškinimą, grįšiu 
prie jo dėstymo gijos ir paseksiu jo aiškinimo logiką. Vyro ir 
žmonos santykį Hegelis laiko pirmiausia „betarpiška vienos są- 
monės savižina kitoje“, o pripažinimą jis vadina „gamtine savi- 
žina“?4, Ši savižina prieinama moterims, tačiau ji nepasiekia tik- 
ros savimonės lygio. Vyras pradeda nuo tos pačios gamtinės 


32 Ibid., p. 468. 
53 Ibid., p. 470. 
4 Ibid., p. 474. 


191 


I. VIEŠUMO IR PRIVATUMO VAIZDINIAI POLITINĖSE TEORIJOSE 


savižinos, tačiau jam ši betarpiška sąmonė yra modelis, kurio 
pagrindu vystosi tobula savimonė. Moteris negali atsikratyti 
gamtinės savižinos betarpiškumo - tai yra jos neišvengiamo ir 
nepakeičiamo pasinėrimo į šeimos atskirumą bruožas. Hegelio 
samprotavimai apie brolius ir seseris dar kartą patvirtina šį 
požiūrį. 

Nors ir broliai, ir seserys yra individualybės, sesuo turi arba 
įkūnija „moteriškąjį pradą“ arba formą. Iš esmės ji negali pil- 
natviškai realizuoti dorovinio gyvenimo; „šeimos įstatymas yra 
savyje estinti vidinė jos esmė, neiškilusi į sąmonės šviesą, bet pa- 
sireiškianti kaip vidinis jausmas ... . Su šiais penatais susijęs 
moteriškumas, kuris juose įžvelgia, viena vertus, savo visuotinę 
substanciją, o kita vertus, savo atskirybę“ (išskirta mano)". Tei- 
sės filosofijos 166-ame paragrafe Hegelis perfrazuoja Aristotelio 
Metafizikoje suformuluotą vyriškojo ir moteriškojo pradų per- 
skyrą, kurią jis vaizduoja kaip formos ir medžiagos analogiją — 
poravimosi metu vyras suteikia medžiagai žmogaus formą, o 
moteris yra indas, kuriame bręsta vyro sukurtas homunkulas. 
Hegelis vyrų ir moterų skirtumus palygina su skirtumais tarp 
„gyvūnų ir augalų. Vyrai atitinka gyvūnus, o moterys atitinka 
augalus, nes jų vystymasis vyksta ramiau ir jo pagrindą suda- 
rantis principas yra gana miglota jausmo vienovė.““* 

Sesuo, ribojama savo vidinės prigimties, savo dorovinį reikš- 
mingumą stengiasi realizuoti žmonos ir motinos vaidmeniu, bet 
ne ypatingu santykiu su savo vyru ir vaikais („šituo vyru, šitais 
vaikais“), - tuo Hegelis tvirtai įsitikinęs. Vietoj jų ji turi būti 
susijusi su tuo, ką Hegelis vadina vyru apskritai ir vaikais apskri- 


 Ibid., p. 476. Plg.: Hegel, Philosophy of Right, trans. T. M. Knox, $ 166, p. 114 
115. Pasak Hegelio, moterys „nesukurtos aukštiesiems mokslams, filosofijai ir kai 
kuriems meno kūriniams, kuriems reikia visuotinybės. Moterys gali turėti išmonę, 
skonį, eleganciją, bet idealumas joms neprieinamas“. Toliau Hegelis vyrus prilygi- 
na gyvūnams, o moteris - augalams. 

* Hegel, Philosophy of Right, p. 263. Toliau Hegelis įspėja apie valstybių tykan- 
čius pavojus, jeigu moterims būtų leista perimti valdžią. Moters veiksmus regu- 
liuojantys nuostatai, neturintys nieko bendro su visuotinybe, neišvengiamai yra 
individualūs, savavališki, nepastovūs. Aš nenorėčiau atmesti Hegelio pastabų kaip 
tiesiog mizoginijos apraiškų - kai kokia nors anksčiau nušalinta grupė įsijungia į 
viešąją sritį, iškyla rimtų problemų, nes šio įsijungimo sąlygos atspindi jų ankstes- 
nį privatumą. 

tai, - ne su jausmu, bet su bendrybe“'. Pasak Hegelio, moters 
santykiai su savo vyru ir vaikais patys savaime neturi didelės 
dorovinės reikšmės. Tik tada, kai šie atskiri santykiai sulygina- 
mi su vyrų-apskritai ir vaikų-apskritai abstrakcija, tikrasis san- 
tykis tampa svarbus. Vyrui nekyla problemų. Jam būdinga vi- 
suotinybės forma, o „kaip pilietis jis pasižymi save suvokiančios 
visuotinybės galia, būdinga socialinės visumos gyvenimui““š. 

Tik vyriškos lyties vaikas yra tas šeimos narys, kuriame „šei- 
mos dvasia virsta individualybe, nukrypstančia į „kitą“ ir per- 
einančia į bendrybės sąmonę““?. Vyras „šeimos dvasios išsiun- 
čiamas į bendruomenę ir joje randa savąją save suvokiančią 
esmę“*?. Šeimai „bendruomenė yra jos visuotinė substancija ir 
tvarumas“, o bendruomenei savo ruožtu „šeima yra jos tikro- 
vės formalioji stichija“*!. Hegelio sudėtinga viešumo ir privatu- 
mo tarpusavio dialektika yra dinamiška, tačiau „stabili visų da- 
lių pusiausvyra““?. Nors Hegelis nenubrėžia viešumo ir 
privatumo perskyros radikalaus šių sferų atskyrimo vienos nuo 
kitos prasme, viešumas ir privatumas diferencijuojami ir klasi- 
fikuojami kaip aukštesnis ir žemesnis lygmenys, ir žemesnės 
sritys, pirma, šeima ir, antra, pilietinė visuomenė (kaip sužino- 
sime toliau) yra būtinas valstybės pamatas. Abipusiam, kad ir 
nesimetriškam, sferų ryšiui palaikyti reikalingos sąsajos arba 
tarpininkai. Šį vaidmenį atlieka vyrai kaip broliai, sutuoktiniai, 
tėvai ir turto savininkai. 

Kaip reikėtų suprasti šiuos Hegelio teiginius? Pirmiausia, 
reikia pažymėti, kad Hegelio politinės perspektyvos pamatą su- 
daro tos prielaidos, kuriomis jis grindžia savo tyrinėjimą, tarp 
jų ir teleologinis požiūris į vyro ir moters prigimtį. Priešingai 
nei Rousseau, Hegelio nekankina gamtos ir auklėjimo santykio 
žmogaus (tiek vyro, tiek moters) prigimties raidoje neapibrėž- 
tumas. Hegelis jau išsprendė šį klausimą prieš suformuluoda- 
mas savo požiūrį į šeimą, pilietinę visuomenę ir valstybę. An- 


*7 Hegel, Phenomenology, p. 476. 
38 Ibid., p. 472. 

> Ibid. 

60 Ibid., p. 478. 

61 Ibid. 

62 Ibid., p. 480. 

tra, reikia pažymėti, kad savo prielaidų apie vyro ir moters 
prigimtį nustatytų apribojimų rėmuose Hegelis suteikia mote- 
rims vietą taip arti visuotinybės, kiek tik leidžia jo požiūris. 
Šiuo atžvilgiu Hegelio dėstymo logika verčia jį neigti, kad mo- 
terų, kaip žmonų ir motinų, gyvenimas turi kokią nors vidinę 
vertę ir reikšmę, nors jis aukština vyrų, kaip piliečių, kasdienio 
gyvenimo vertę ir reikšmę“. Moters vertę lemia jos silpnas ry- 
šys su visuotinybe per vyrą; be šio ryšio šeima, taigi ir moteris, 
iš esmės stokoja dorovinio reikšmingumo. 

Tarkime, kad moteris turėjo internalizuoti Hegelio požiūrį į 
moteris, jų šeimyninius santykius ir jų svarbą. Iš jos reikalauja- 
ma atitrūkti nuo intensyvių nuolatinių santykių su tais atskirais 
realiais žmonėmis, kurie yra jos vaikai ir jos vyras, kad per 
santykius su abstrakčiomis bendrybėmis, vyrais-apskritai ir vai- 
kais-apskritai — transcendentinėmis Vaikų ir Vyro formomis, — 
ji galėtų realizuoti savo dorovinį reikšmingumą. Šitaip sufor- 
muluotas argumentas atrodo pritemptas. Nė vienas žmogus ne- 
gali turėti ryšio su abstrakčia kategorija, ir Hegelis tai žinojo; be 
to, mūsų dorovinį gyvenimą reguliuojančios normos visiškai 
teisingai svarbiausiomis laiko mūsų priedermes tiems žmonėms, 
su kuriais mes gyvename bendrą socialinį gyvenimą. 

Hegelio viešasis pasaulis susideda iš atskirtų, tačiau susiju- 
sių sričių, kurias jis vadina „pilietine visuomene“ ir „valstybe“. 
Tikslus, kuriuos Hegelis priskiria valstybei, aš aptarsiu anali- 
zuodama antrąjį jo valstybės pamatą (pirmasis yra šeima), anar- 
chiškos ekonominės konkurencijos sritį, kurią Hegelis vadina 
„pilietine visuomene“. Kaip ir šeima, pilietinė visuomenė yra 
partikuliari sfera. Pilietinės visuomenės raison d ėtre yra privati 
nuosavybė ir savanaudiškumas. Nors valstybės pamatas yra šei- 
ma ir pilietinė visuomenė, jos negalima redukuoti į kurią nors 
iš jų; iš tiesų platesnė kategorija, valstybė, suteikia pilietinei 
visuomenei, kaip ir šeimai, jos tikrąją prasmę ir vertę. Seimą su 
pilietine visuomene susieja privati nuosavybė. Nuosavybė su- 
teikia šeimai jos išorinę būtį, kuri, kadangi ji „įgyja kapitalo 
formą, ... įkūnija substancialią šeimos asmenybę“““. 


6 Wolff, „There's Nobody Here But Us Persons“. 
6 Hegel, Philosophy of Right, p. 116. 

Kitaip tariant, privati nuosavybė ir „visuotinis laisvės prin- 
cipas“, susietas su privačios nuosavybės apsauga, veikia kaip 
galingos pagundos atitraukti vyrą „nuo šeimos ryšių“, kad jis 
galėtų realizuoti savo kaip homo economicus vaidmenį individu- 
alistinėje pilietinės visuomenės srityje. Akivaizdus šeimos ryšių 
suardymas ar panaikinimas tarnauja būtinam tikslui: parengia 
vyrą - nes tik jis atskiriamas nuo šeimos - vėlesniam jo, kaip 
piliečio, dalyvavimui „dorovinės Idėjos tikrovėje“, valstybės gy- 
venime. Peržengdama pilietinės visuomenės kontliktus, valsty- 
bė įgyvendina konkrečią ir autentišką, o ne iliuzinę ir abstrak- 
čią laisvę. Tik valstybėje, kaip ir Aristotelio polyje, žmogus 
pasiekia aukščiausią individualų ir kolektyvinį gėrį ir savo kil- 
niausius tikslus. „Už viską, kas jis yra, žmogus turi būti dėkin- 
gas valstybei; tik joje jis gali surasti savo esmę. Visą savo vertę, 
visą dvasinę tikrovę jis įgyja tik valstybės dėka.““ Kartoju: vie- 
šumą ir privatumą sieja sudėtinga dialektika. Privačios, arba 
neviešos, sritys įgyja savo prasmę ir vertę dėl ryšių su viešąja 
valstybės sritimi. Be valstybės konteksto šeima netenka sub- 
stancialumo ir virsta šešėliu. Nors šeima ir pilietinė visuomenė 
sudaro būtiną valstybės pamatą, jos bent kiek reikšmingiau ne- 
apibrėžia valstybės. Kaip tik priešingai: kad valstybė būtų vals- 
tybė, jos negali apibrėžti niekas kita, tik ji pati. Pasak Aristotelio 
pateikto polio apibūdinimo, tai yra „baigtinė ir tobula bendrija“. 

Tačiau galiausiai Hegeliui nepavyksta įtikinamai paaiškinti, 
kaip dorovinė valstybė turi atsirasti, o atsiradusi išlikti. Didžiau- 
sias Hegelio viešumo ir privatumo sampratos trūkumas yra ne 
tai, kad į savo visuotinybės kategoriją jis neįtraukė moterų (tai 
individualus vertinimas, kurį galima atmesti visiškai neatsisa- 
kant Hegelio aiškinimo logikos), bet būtent tai, ką nurodo Mar- 
xas: Hegelis skyrė per mažai dėmesio realiai ekonominei galiai 
ir tam, kaip grobuoniška pilietinė visuomenė niekais paverčia 
teisingos valstybės santvarkos galimybes. Nors Hegeliui neduoda 
ramybės tai, kad asmeninis prieraišumas ir privatūs tikslai turi 
vienovę griaunančių potencijų, jis taip šalinasi homo economicus 
individualizmo, kad jo politinė vizija atsiduria pavojuje. 


6 Cit. pagal: Taylor, Hegel, p. 379. 

Yra ir kitų problemų. Pateiksime trumpą pavyzdį, kuris pai- 
liustruos tam tikrą Hegelio politinių pažiūrų ribotumą. Hegelis 
įspėja, kad „uždaros šeimos“, skatindamos per ankstyvą, per- 
dėtą, griežtą jaunimo individualizmą pilietinėje visuomenėje, 
gali kliudyti jaunuoliui tapti piliečiu, taigi ir pereiti prie visuo- 
tinės sąmonės“. Hegelis sielojasi dėl nuo „bendro tikslo“ atskir- 
tos „individualizmo dvasios“. Jis ragina įveikti šį individualiz- 
mą, tačiau ne įtikinėjimu, pažadinančiu jaunuolio sugebėjimą 
reflektyviai suvokti save ir leidžiančiu jam pasirinkti vertinges- 
nę alternatyvą, bet prievarta. Vaizduodamas valstybę kaip vie- 
nintelę teisėtų prievartos priemonių saugyklą, Hegelis linkęs 
individualistiškai nusiteikusį jaunuolį ir kitus į jį panašius iš- 
siųsti į karą. Jis pažymi, kad kare atsikratoma savanaudiškumo, 
vyrauja kolektyvizmas*?. Šiuo atveju viešosiomis normomis ir 
protu besivadovaujančio piliečio vaizdinys užleidžia vietą gin- 
kluotos dorybės ir visuomenės vienybės, kurią sukūrė ne ben- 
dri socialiniai tikslai, bet bendri išoriniai priešai, vaizdiniui. 

Dabar aš grįšiu į pradžią prie Hegelio temos, viešojo ir pri- 
vačiojo tapatumo sąlygų ir kalbos vaidmens formuojant ir iš- 
reiškiant kiekvieną iš jų. Pasak Hegelio, vyras yra vieša būtybė, 
o moteris — privati būtybė. Tačiau jeigu į Hegelio pateiktą tapa- 
tumo aiškinimą žiūrėsime rimtai, viskas yra kur kas sudėtin- 
giau. Kadangi viešasis pasaulis dominuoja ir suteikia prasmę 
privačiajam pasauliui, Hegeliui viešasis tapatumas yra svarbiau- 
sias, nes viešoji sritis iš esmės yra sritis, visiškai apibrėžianti ir 
humanizuojanti vyrą. Tarnaudamas valstybei vyras „tarnauja 


6 Hegel, Phenomenology, p. 497. Hegelis pažymi, kad bendruomenė „įsitvirtina 
tik pažeisdama šeimos laimę“ ir „ištirpdydama“ ją visuotinybėje. Taip elgdamasi 
ji „susikuria vidinį priešą; šis priešas yra tai, ką ji engia ir kas tuo pat metu jai 
esminga, - moteriškumas apskritai. Šis moteriškumas - tokia amžinoji bendruo- 
menės ironija - bendrąjį valdžios tikslą intrigomis pakeičia privačiu tikslu, jos 
bendrąją veiklą paverčia šio apibrėžto individo kūriniu, o bendrą valstybės nuosa- 
vybę padaro šeimos turtu bei puošmena.“ 

67 Hegelio samprotavimai atgrasūs iš dalies dėl to, kad jo abstraktų siūlymą 
labai dažnai praktiškai įgyvendindavo valdžios, kurios ciniškai susimokydavo ka- 
riaudamos pasiekti vidinį susitelkimą ir valstybės vienybę. Taip ištisus amžius 
elgėsi Romanovų dinastijos carai. Hegelis kaltina užsispyrusias ir savanaudes mo- 
tinas, prastai paruošiančias sūnus atlikti savo viešąsias priedermes ir tuo patvirti- 
nančias jo požiūrį, kad moterys nenumaldomai priešinasi visuotinumui. 

ne nieko bendra su juo neturinčiam tikslui, bet didesniam tiks- 
lui, kuris yra jo tapatumo pagrindas, nes jis yra individas tik 
šiame platesniame gyvenime““. Tačiau ne tik vyrų tapatumas 
būtinai yra susijęs su viešuoju pasauliu, turint galvoje Hegelio 
įsitikinimą, kad kalba turi esminę reikšmę bendram gyvenimo 
būdui, susieja viešą ir privatų patyrimą, kurie abu tam tikra 
prasme yra lingvistiškai susisteminti. Nors vyras yra vieša bū- 
tybė par excellence, moteris taip pat patiria viešąjį pasaulį per 
dvasią formuojančią kalbos terpę. Jeigu kalba suteikia formą 
mūsų savojo „Aš“ patyrimui kultūroje ir jeigu viešasis patyri- 
mas ir privatusis patyrimas persmelkia vienas kitą, tai moterys, 
kaip kalbą vartojančios būtybės, dalyvaudamos lingvistiniame 
pasaulyje bus tiesiogiai susijusios (nors ir pasyviai, negalėda- 
mos aktyviai dalyvauti viešojoje srityje) su platesne kultūra. 
Visi mes veiksmingais, dažnai nesąmoningais, tačiau giliai jau- 
čiamais būdais p= norus, troškimus ir svajones esame susieti 
su visa tauta. Sie vidiniai psichiniai ryšiai, kurie nors ir yra 
būtinas veiklos bruožas, tačiau nebūtinai skatina veikti, sieja ir 
moteris, ir vyrus. | 

Hegelis aiškiai nekalba apie tokią sąsają, tačiau ji logiškai 
išplaukia iš jo metodo ir požiūrio į kalbą. Visi kalbinės ben- 
druomenės nariai kalba bendra kalba, todėl neišvengiamai visi 
supranta viešąsias prasmes, net jeigu iš kai kurių jų atimta vie- 
šos veiklos galimybė“?. (Aš nenoriu pasakyti, kad prasmės su- 
prantamos visiškai vienodai, o tik kad toks bendras supratimas 
yra svarbus.) Vyras susvetimėja, tęsia Hegelis, jeigu jo viešasis 
patyrimas netenka prasmės. Toks susvetimėjimas bent jau iš 
dalies lemtas ir moteriai, nes net jeigu moterys negali veikti 
viešajame pasaulyje, jos vis dar gali veikti arba tikėti veikian- 
čios šio pasaulio labui - vienas niūrus pavyzdys šiuo atžvilgiu 
yra sūnų siuntimas mirti kare. Tačiau jeigu Hegelis teisus, vy- 
rai, kaip iš esmės viešos būtybės, patirs didesnį susvetimėjimą 
ir rimtesnį tapatumo praradimą, jeigu viešasis patyrimas ne- 
apims jų aukščiausių prasmių ir neapibrėš jų aukščiausių siekių. 


6 Cit. pagal: Taylor, Hegel, p. 380. 
6 Plg. ibid., p. 381. 

Tokiu atveju moteris galima laikyti savotiška „išganinga lieka- 
na“, kuri viešojo nuosmukio sąlygomis išsaugo privačios srities 
vertybes ir svarbą. Tačiau Hegelio nepatraukia ši rusoistinė ga- 
limybė: privati sritis taip skrupulingai determinuota viešosios, 
kad žlugus viešajai prasmei ir ji netenka savo raison d ėtre. 

Kas atsitinka, kai viešoji sritis kaip vienijanti jėga ir moralinė 
paradigma žlunga? Hegelio nuomone, dėl to randasi individu- 
alizmas. Žmonės pradeda suvokti save kaip individus, o ne 
kaip būtybes, kurių esminis bruožas yra narystė politinėje ben- 
druomenėje. Paradoksalu, tačiau tokia raida, dėl kurios Hegelis 
apgailestauja, tikriausiai yra vienintelis moteriai prieinamas bū- 
das įgyti kitokį tapatumą nei tas, kuris yra absoliučiai privatus. 
Deja, individualizmo viešąjį tapatumą taip lengvai absorbuoja 
buržuazinėje pilietinėje visuomenėje vyraujanti grobuoniška at- 
maina, kad jis veikiau gali tapti stabdžiu, o ne trajektorija, ve- 
dančia prie aukštesnio savęs kaip politinės bendruomenės nario 
suvokimo. T.y. sąlygos, kuriomis įgyjamas individo tapatumas, 
gali paversti niekais galimybę pasiekti dalininko socialinį ir po- 
litinį tapatumą. Ši problema dar nebuvo analizuota šiuolaikinė- 
je feminizmo teorijoje, ir aš grįšiu prie jos 5-ame skyriuje. 

Analizuodama Hegelio požiūrį, su feminizmu susipažinusi 
politinė vaizduotė atsiduria labai keblioje padėtyje. Atrodo, al- 
ternatyvas galima suformuluoti taip: 1) moterys gali atmesti 
šiuolaikinės visuomenės individualizmą —- grobuoniško indivi- 
dualizmo sąlygas, kartu ir „Kaip pasiekti savo“ tipo feminizmo 
versijas, — tačiau dėl ko? 2) Galima teorinė alternatyva būtų aiš- 
kus suformulavimas, ką apimtų ar ko reikalautų viešasis indi- 
vidų tapatumas, neišskiriant atgaivintos pilietybės sąvokos, ku- 
ri galėtų paskatinti aukštesnę Žmogaus motyvaciją ir tapti 
politinės bendruomenės vieta. Moterims, stokojančioms tokio 
politinio tapatumo, lieka: 3) interesų grupės liberalizmas, poli- 
tika, kuri pažadina egoizmą ir reikalauja jo kaip aukščiausios 
motyvuojančios jėgos, arba 4) pasitraukti į privačiąją sritį (femi- 
nisčių požiūriu, tai bent jau iš dalies turi būti laikoma pasitrau- 
kimu, turint galvoje jų šeimos sampratas), į neviešą būvį kaip 
svarbiausią savojo tapatumo kūrimo vietą. 

Nors, kaip atrodo, Hegelio analizė perša tokias alternatyvas, 
yra ir kitų galimybių. Yra religinis tapatumas, kurio ribos, He- 

gelio įsitikinimu, buvo peržengtos istoriškai, - būtent narystė 
Dievo valstybėje, šioje Žemėje susiejanti individus su didesne 
tikinčiųjų bendruomene. Tai suteikia viešąjį tapatumą, ne tik 
privatųjį, tačiau turint galvoje, kad Hegelis karštai garbino vals- 
tybę, jis yra nepakankamas. Dar viena alternatyva yra gyveni- 
mas kaip estetinis siekis, meninis gyvenimas. Hegelis pripažino 
meną kaip minties formą, bet teigė, kad menas negali pasiekti 
aukščiausiojo dvasios lygmens ir filosofijos aiškumo“. Tačiau 
Hegelio veikale randame užuominų apie meną kaip gyvenimo 
būdą, kadangi menui jis priskiria lemiamą vaidmenį, be to, es- 
tetinis patyrimas ir sąmonė yra būtini žingsniai stengiantis įgyti 
tobulą savimonę. Kai nėra gyvybingos viešosios srities, meninis 
gyvenimas gali būti tinkama alternatyva. Trečioji galimybė yra 
politikos teoretiko profesija. Žinoma, toks tapatumas netenka 
veiklos pavadinimo, nes „teoretikas dažnai vykdo tam tikrą pri- 
vačią politiką“?!. Hegelio požiūriu, nė viena iš šių galimybių 
nėra visiškai pilnavertė piliečio viešojo tapatumo alternatyva 
dorovinėje valstybėje. Tačiau kad mes galėtume priimti Hegelio 
sprendimą, turime pritarti jo įsitikinimui, jog viešoji sritis ap- 
skritai yra kilnesnė ir reikšmingesnė už privačiąją sritį. Be to, 
turime sutikti, kad tik politinis tapatumas įkūnija ir apima lais- 
vės ir proto sritį —- nepaisant to, kad karuose, kurie laikomi 
bendru viešuoju tikslu, valstybės dalyvavo daug dažniau negu 
kokioje nors kitoje viešoje veikloje. Taip pat turime sutikti (nes 
tai yra vienintelis būdas nuo privatizacijos pereiti prie viešojo 
tapatumo, net jeigu mums nepasisekė pasiekti Visuotinės Dva- 
sios), kad mūsų viešojoje srityje tebėra vietos istorinėms pasau- 
lio asmenybėms, didvyriams ir įkūrėjams, sergėtojams ir įstaty- 
mų leidėjams. Tačiau Johnas Gunnellas mano, kad teorija, kuriai 
reikia tokių herojiškų asmenybių, gali būti nesuderinama su 
atvira visuomene, visuomene, kurią sudaro skirtingų, potencia- 
liai priešingų viešų ir privačių tikslų turintys individai. 
Baigdama savo apmąstymus apie Hegelį grįšiu prie kalbos ir 
kalbėjimo. Hegelio idealas yra visiškas žmonių minčių ir kalbos 


70 Mano argumentai remiasi manuoju Hegelio estetikos teorijos supratimu. Žr.: 
G. W. F. Hegel, Aesthetics: Lectures on Fine Art, trans. T. M. Knox. 
"1 Gunnell, Political Theory, p. 142. 

aiškumas. Abigail Rosenthal teigia: „Hegelio metodas yra paro- 
dyti, kad pertrūkiai kalbant ... nereikalingi“72. Nedaugelis iš mū- 
sų norėtų sutikti, kad visiškas aiškumas gali būti svarbiausias 
protingos kalbos kriterijus ir tikslas. Tačiau jeigu kalbos aiškumo 
sąvoka sielos akyse yra idealas, tegu praktiškai ir nepasiekiamas, 
tai padeda įsiklausyti į žmonių kalbos nutilimus, pertrūkius ir 
paklausti, kodėl nutylama. Šia prasme Hegelis tebėra gajus kiek- 
viename žingsnyje socialinių permainų linkme, priklausančiame 
nuo doroviškai savarankiško, kalbančio subjekto. 


Karlas Marxas: rūšinė būtybė ir politikos galas 


Įtikinamiausios Marxo pastabos apie viešumą ir privatumą 
pateikiamos tekstuose, smerkiančiuose buržuazinę visuomenę??. 
Marxo požiūriu, liberali valstybė, Hegelio garbinta kaip dorovi- 
nė bendruomenė, tėra iliuzija, neįstengianti įveikti pilietinės vi- 
suomenės konfliktų. Iš tiesų valstybė tarnauja turtingiesiems ir 
galingiesiems. Tačiau jos vaidmenį šiame procese užmaskuoja 
ideologija, nubrėžianti griežtą perskyrą tarp verslo ir komerci- 
jos „privataus pasaulio“ bei šeimos privačios srities ir „viešojo 
pasaulio“. Pagal liberalizmo ideologiją, visi turtiniai, išsilavini- 
mo, profesiniai, religiniai, rasiniai, klasiniai ir lyties skirtumai 
lieka nuošalyje, kai buržua reiškiasi viešojoje srityje, kurioje visi 
formaliai yra lygūs vienas kitam: vienas pilietis, vienas balsas. 
Iš tiesų, teigia Marxas, visi tie skirtumai, kuriuos, kaip tariama, 
pilietis palieka nuošalyje, visi tie dalykai, kurie yra socialiniai 
arba privatūs ir todėl nepolitiniai, sudaro jo objektyvios realy- 
bės pagrindą: jie yra jo realūs socialiniai santykiai. Ekonominio 
viešpatavimo ir priklausomybės, išnaudojimo ir konkurencijos 
sritys lieka nepaliestos arba paremiamos atskiros politinės sri- 
ties, kurioje tokių skirtumų nesama, sąvoka. 

Liberalizmo ideologija suponuoja abstraktų žmogų, netekusį 
savo visuomeninės būties požymių; žmogus traktuojamas kaip 


72 Rosenthal, „Feminism Without Contradictions“, p. 38. 

8 Friedricho Engelso veikalas Šeimos, privatinės nuosavybės ir valstybės kilmė, 
pagrindinis marksizmo tekstas apie viešumą ir privatumą, nagrinėjamas toliau, 
5-ame skyriuje. 

privatus ir savanaudis, „pasitraukęs į save, apsiribojęs savo pri- 
vačiais interesais ir privačiomis užgaidomis ir atsiskyręs nuo 
bendruomenės“?*. Tačiau kartu su kitais tokiais pat abstrakčiais 
žmonėmis jis laikomas politinės bendruomenės dalimi. „Sofisti- 
ka“, garbinanti buržuazinę valstybę kaip tikrą bendruomenę, 
padeda atsirasti individui, kuris „ne tik mintimis, sąmonėje, bet 
ir tikrovėje, gyvenime, gyvena dvigubą gyvenimą, dangiškąjį ir 
žemiškąjį: gyvenimą politinėje bendruomenėje, kuriame jis laiko 
save bendruomeninė būtybe, ir gyvenimą pilietinėje visuomenėje, 
kuriame jis veikia kaip privatus individas, kitus žmones laiko 
priemonėmis, save sumenkina ir paverčia priemone ir tampa 
svetimų jėgų žaisliuku“??. Marxas atmeta viešosios ir privačio- 
sios sričių, kaip jas supranta buržuazinė visuomenė ir liberaliz- 
mo ideologija, atribojimą. Kokią alternatyvą siūlo Marxas, 
„demaskavęs“ buržuazinę valstybę ir parodęs, kad viešosios 
politikos srities atskyrimas nuo privačių ekonomikos ir šeimos 
sričių tarnauja galingiems interesams? Ar jis transformuoja vie- 
šumo ir privatumo, kaip konceptualinių kategorijų ir socialinių 
tikrovių, santykį? Marxą nelengva priremti šiais klausimais. Pir- 
miausia aš aptarsiu viešosios srities atmetimą, o po to pakalbė- 
siu apie tai, kaip jis traktuoja šeimą. 

Marxo ankstyvasis ir vėlesnis požiūris į valstybę aiškiai ski- 
riasi. 1842 m. straipsnyje, skirtame Rheinische Zeitung, Marxas 
labai jausmingai rašo apie galingus saitus, susiejančius pilietį su 
valstybe. 


„Argi valstybė nesusieta tūkstančiais gyvybinių nervų su kiekvie- 
nu iš savo piliečių ir ar ji turi teisę nukirsti visus šiuos nervus dėl to, 
kad šis pilietis pats savavališkai nutraukė vieną iš jų? Todėl valstybė 
net miško nuostatų pažeidėją laikys žmogumi, gyvu visuomenės na- 
riu, vienu iš tų, kuriame teka jos širdies kraujas, kareiviu, turinčiu 
ginti savo Tėvynę, liudytoju, kurio balsą turi išgirsti teismas, bendruo- 
menės nariu, turinčiu atlikti viešąsias pareigas, šeimos tėvu, kurio gy- 
vybė yra šventa, ir visų pirma valstybės piliečiu.“7 


74 Karl Marx and Frederick Engels, Collected Works, vol. 3, p. 154. Marxo pozi- 
cijos sėkmės ir nesėkmės beveik visais atžvilgiais puikiai išnagrinėtos knygoje: 
Jerrold Seigel, Marx's Fate: The Shape of a Life. 

75 Marx and Engels, Collected Works, vol. 3, p. 154. 

76 Marx and Engels, Collected Works, vol. 1, p. 236. 

Vėliau Marxas su panieka kalba apie prietaringą pagarbą 
valstybei ir teigia, kad tada, kai karta bus išauklėta „laisvos“ 
visuomenės sąlygomis, bus galima visiškai atsisakyti valstybės — 
išmesti ją į „šiukšlyną“. Jis įsitikinęs, kad „valstybės egzistavi- 
mas neatskiriamas nuo vergovės egzistavimo“"?. Vienas iš Mar- 
xo tikslų buvo panaikinti politiką ir pakeisti ją administravimu. 

Nors Marxas aiškiai ir nedviprasmiškai smerkia valstybę kaip 
iš prigimties blogą ir prievartinę organizaciją, kuri buvo sukur- 
ta kaip klasinio viešpatavimo įrankis, jis palieka galimybę kurti 
tikrą, o ne iliuzinę bendruomenę. Deja, Marxas nepateikia įtiki- 
namo tokios gyvybingos politinės bendruomenės aprašymo. Mes 
žinome, kas ji nebūtų: tai nebūtų valstybė kaip konkuruojančių 
interesų grupių arbitras ar valstybė kaip priemonė, padedanti 
viešpataujančiai klasei pateisinti ir išsaugoti savo hegemoniją. 

Marxo analizės logika reikalauja, kad buržuazinė privati sri- 
tis išnyktų žlugus buržuazinei valstybei, nes jos viena nuo kitos 
priklauso ir viena kitai reikalingos. Marxas rašo („Kritinėse pa- 
stabose vieno prūso straipsnio paraštėse“), kad jeigu „šiuolaiki- 
nė valstybė norėtų panaikinti administravimo bejėgiškumą, ji tu- 
rėtų panaikinti šiandieninį privatų gyvenimą. Tačiau jeigu ji norėtų 
panaikinti privatų gyvenimą, turėtų panaikinti pačią save, nes 
ji egzistuoja tik kaip privataus gyvenimo priešybė.“ Kalbėda- 
mas apie „šiandieninį privatų gyvenimą“ Marxas turi galvoje 
ne tik šeimą, bet visą tą ekonominę sritį, kuri, buržuaziniu po- 
žiūriu, taip pat priklausė nepolitinei sričiai. Atsižvelgiant į šio 
mano tyrinėjimo tikslą, man rūpi privatus šeimos gyvenimas — 
ta sritis, į kurią daugiausia įsitraukusios moterys. Kas Marxo 
raštuose ieškotų išsamios buržuazinės šeimos kritikos, to pa- 
stangos būtų tuščios. Jis aiškiai nepasisako šiuo klausimu. Jo 
požiūrį į šeimą reikia išskaityti iš jo darbų. 

Išsamiausiai Marxo požiūris į šeimą atsiskleidžia jo pasirašy- 
tame straipsnyje, dar jaunystėje išspausdintame Rheinische Zei- 
tung. Aptardamas pateiktą Skyrybų bilį, Marxas tiesiai ir nedve- 
jodamas pasisako už šeimos neliečiamybę, prieš individualistus, 


7? Marx and Engels, Collected Works, vol. 3, p. 198. 
78 Ibid. 

kurie, pasak jo, galvoja tik apie teises, 0 ne apie pareigas ir 
pritaria griežtumo stokojantiems skyrybų įstatymams'?. Mar- 
xas perima Hegelio požiūrį, kad santuoka yra dorovinis santy- 
kis ir jos negalima redukuoti į teisinės sutarties, nuo kurios ji 
prasideda, sąlygas. Lengvesnių ištuokos įstatymų gynėjai už- 
miršta, tęsia Marxas, kad jie turi reikalą ne su individais, bet su 
šeimomis. Tie, kurie sudaro santuoką (čia Marxas ne visai nuo- 
širdžiai primena savo oponentams, kad „niekas nėra verčia- 
mas“ vesti), yra „priversti laikytis santuokos įstatymų“, kurių 
„Negalima pajungti ... kaprizingiems norams; priešingai, ... kap- 
rizingus norus reikia pajungti santuokai“. 

Marxas gana aiškiai išsižada ankstesnio perdėto mistinių ry- 
šių, susiejančių pilietį su valstybe, pabrėžimo; tačiau jis niekur 
neatmeta savo ankstesnio požiūrio į šeimą. Marxo pateikta griež- 
ta buržuazinės šeimos kritika nėra šeimos per se išsižadėjimas. 
Tie, kurie turėdami savų tikslų nori Marxo raštuose surasti vi- 
sapusišką šeimos atmetimą, dažnai cituoja Komunistų manifestą 
kaip įrodymą, jog Marxas buvo įsitikinęs, kad šeima proletaria- 
to tarpe jau panaikinta ir kad buržuazinės šeimos dienos yra 
suskaičiuotos. Tai, kad Marxas pavaizdavo šeimos žlugimą, lai- 
koma jo nusistatymo prieš šeimą išraiška. Toks pažodinis ir 
patiklus tokio dokumento kaip Manifestas traktavimas neabejo- 
tinai pralinksmintų Marxą. Manifestas griaudėja retorinėmis 
įmantrybėmis ir kandžios ironijos pliūpsniais. Marxas ir Engel- 
sas pateikia visą šūsnį kryptingų iškraipymų. Manifesto tikslas 
yra sukelti išnaudojamuosius ir įsiutinti jų išnaudotojus. Nepa- 
liaujamais staccato visame tekste skamba daugybė meistriškai 
suformuluotų hiperbolių. Pavyzdžiui, Marxas pareiškia, kad bur- 
žuazija pavertė šeimą piniginiais santykiais, kad buržua išnau- 
doja savo žmoną kaip „paprasčiausią gamybos įrankį“, kad „bur- 
žuazijos postringavimai apie šeimą ir auklėjimą, apie šventus 
tėvų ir vaikų santykius“ ypač „kelia pasišlykštėjimą“ turint gal- 
voje tai, jog šiuolaikinė pramonė sutraukė „visus proletarų šei- 
myninius saitus“, o darbininkų klasės vaikai buvo „paversti 


7 Marx and Engels, Collected Works, vol. 1, p. 308. 
80 Ibid. 

paprasčiausiais prekybos objektais ir darbo įrankiais“*!. Kiek- 
vienas iš šių teiginių ima dalį tiesos ir pagal geriausias politinės 
retorikos tradicijas padaro ją visa tiesa. 

Iš to, prieš ką Marxas niršta - prieš vaikų ir moterų paver- 
timą įrankiais, proletarų šeimyninių ryšių sutraukymą, sociali- 
nių santykių sumenkinimą ir pavertimą mainų santykiais, - aiš- 
ku, kad jis tebėra atsidavęs tam tikram šeimyninio gyvenimo, 
kurio nesugadino pražūtingas išnaudojimo poveikis, idealui. Iš 
tiesų jo arši kapitalizmo šeimai padarytos žalos kritika be tokio 
atsidavimo būtų nepaaiškinama. Marxo kritika turi prasmę, jei- 
gu tariama, kad demaskuodamas buržuazinę šeimos ideologiją, 
pridengiančią tiek realiai egzistuojantį buržua privačių santy- 
kių savanaudiškumą, tiek buržuazijos vykdomą proletarų šei- 
myninių ryšių griovimą, Marxas netiesiogiai apeliuoja į alterna- 
tyvią padėtį. 

Kitą įrodymą, kad Marxas siekė transformuoti arba atkurti 
šeimą, o ne ją išnaikinti, galima rasti pirmajame Kapitalo tome. 
Marxas pažymi, kad Anglijos parlamento pastangos priimti įsta- 
tymus, kurie sušvelnintų didžiausius piktnaudžiavimus vaikų 
darbu paskelbdami „vaikų teises“, yra tiesiog būtinos, kadangi 
„šiuolaikinė pramonė, sugriaudama ekonominį tradicinės šei- 
mos pamatą, ... kartu atleido visus tradicinius šeimos saitus“?2. 
Netinkamas naudojimasis tėvų autoritetu ir iš to kylantis pik- 
tnaudžiavimas vaikais nesukuria kapitalistinio išnaudojimo, ap- 
imančio ir vaikų darbą; „priešingai, būtent kapitalistinis išnau- 
dojimo būdas, nušluodamas ekonominį tėvų autoriteto pagrindą, 
naudojimąsi juo pavertė žalingu piktmaudžiavimu galia“*?. Nors 
šis procesas yra „baisus ir kelia pasišlykštėjimą“, Marxo apgai- 
lestavimas dėl jo nėra absoliutus. Jis mano, kad moterų įtrauki- 
mas į „ne namų sritį“, o abiejų lyčių jaunų Žmonių - į gamybos 
procesą padės sukurti „ekonominį pamatą aukštesnei šeimos ir 
lyčių tarpusavio santykių formai“ (išskirta mano)?*. Marxas neiš- 


81 Lewis S. Feuer, Marx and Engels: Basic Writings on Politics and Philosophy, 
p. 25. 
82 Karl Marx, Capital, ed. Frederick Engels, vol. 1, p. 489. 
83 Ibid 


84 Ibid., p. 490. 

plėtoja šios prielaidos. Jis niekur nepateikia nuoseklios vyrų ir 
moterų, tėvų ir vaikų tarpusavio santykių toje „aukštesnėje šei- 
mos formoje“, kurią, kaip jis viliasi, įdiegs industrializacija, struk- 
tūros ir modelio vizijos. 

Galiausiai yra vienas fragmentas iš Marxo apybraižos „Pri- 
vatinė nuosavybė ir komunizmas“, kurį dažnai cituoja feminis- 
tės marksistės. Marxas teigia, kad vyrų ir moterų tarpusavio 
santykių visuomenėje prigimtis parodo, „kokiu mastu žmogui 
žmogiškoji esmė yra tapusi gamta arba kokiu mastu gamta jam 
yra tapusi žmogiškąja žmogaus esme. Vadinasi, iš šio santykio 
galima spręsti apie žmogaus išsivystymo lygį apskritai.“*? Mar- 
xo teiginio, kad yrą tam tikra „žmogiškoji esmė“, kuri yra arba 
turėtų būti gamtinė, ir gamta, kuri yra arba turėtų būti „žŽmo- 
giškoji esmė“, neįmanoma suprasti išsamiai neapžvelgus Mar- 
xo Žmogaus prigimties teorijos. Todėl aš pereinu prie klausimo, 
kokia, Marxo požiūriu, yra Žmogaus prigimtis. Ar ši prigimtis 
bendra ir vyrams, ir moterims? 

Kaip ir Rousseau ir Hegelis, Marxas pateikia socialinę žmo- 
gaus prigimties teoriją. Aš jau sugretinau socialinę Žmogaus 
prigimties teoriją su klasikinio liberalizmo suūtarties teorijų abst- 
rakčiu individualizmu. Tai, kad Rousseau, Hegelis ir Marxas 
pateikia alternatyvą abstrakčiam individualizmui, nereiškia, kad 
jų pažiūros į Žmogaus prigimtį yra vienodos; iš tiesų visi jie 
skirtingai aiškina Žmogaus socialinės prigimties bruožus ir ry- 
šius, kurie sieja visuomenines būtybes ir jų asmeninius ir poli- 
tinius pasaulius. Sekdamas Rousseau, Marxas pažymi, kad žmo- 
gus kaip pilietinės visuomenės narys dažnai reiškiasi kaip 
„gamtinis žmogus“, nors iš tiesų jis yra istorijos suformuotas 
žmogus. Pasak Marxo, žmogus turi „gamtinę esmę“. Ta esmė 
vadinama „žmogiškąja“, kai žmogaus žmogiškumas apibūdi- 
namas kaip „gamtinis“?ė. Marxas rašo apie „gamtos žmogiškąją 
esmę arba žmogaus gamtinę esmę“??. Pirmiausia jis kalba apie 
žmogų rūšies prasme (nepabrėždamas skirtingų ir atskirų vyrų 
ir moterų prigimčių), kaip apie gamtinę būtybę, „realų, kūnišką 


85 Marx and Engels, Collected Works, vol. 3, p. 296. 
66 Ibid. 
87 Ibid., p. 303. 

žmogų“*š, apdovanotą „tam tikromis galiomis“, kurias jis pa- 
žįsta per savo „poreikius“, atkreipiančius į save jo sąmonės 
dėmesį. 

Marxas teigia, kad individo poreikiai susiję su tuo, kas bū- 
tina jo galioms realizuoti??, tačiau nepateikia šio teiginio įrody- 
mų, - jis tiesiog priskiria žmogui poreikį realizuoti savo galias. 
Gamta ir jos objektai tampa terpe, kurioje patenkinami žmo- 
gaus poreikiai ir realizuojama jo tikroji esmė. Galiausiai Marxo 
žmogiškoji prigimtis iškyla kaip mišinys, kurį sudaro kvaziaris- 
toteliška duotybių („poreikių“ ir „galių“ ir „poreikio“ realizuoti 
„galias“) teleologija kartu su istoriniu žmogaus prigimties for- 
mavimu ir prielaida, kad žmogaus prigimtis yra kintama, kupi- 
na įvairių ir beveik beribių galimybių, kurios visiškai realizuo- 
jamos tik tada, kai žmogaus individualus gyvenimas ir jo rūšinis 
gyvenimas „nesiskiria“, kai individo „kaip Žmogaus rūšies są- 
monė patvirtina jo realų visuomeninį gyvenimą“?“, o šis proce- 
sas, matyt, apima tiek vyrus, tiek moteris. Kai individo gyveni- 
mas ir rūšies gyvenimas sutaps, Žmogus sugrįš į save: visi 
įtrūkimai bus užglaistyti. Rasis komunizmas (vienintelis „visiš- 
kai išsivystęs humanizmas“, prilygstantis „natūralizmui“), nes 
komunizmas yra „tikrasis žmogaus ir gamtos, žmogaus ir žmo- 
gaus prieštaravimo įveikimas, teisingas egzistavimo ir esmės, 
sudaiktinimo ir savęs įtvirtinimo, laisvės ir būtinumo, individo 
ir rūšies konflikto sprendimas“?!. Žmogus kaip rūšinė būtybė 
yra ir būtybė pati sau?č. 

Pasak Marxo požiūrio į žmogaus prigimtį, autentiškas šios 
prigimties realizavimas istorijoje reikalauja eliminuoti visus skir- 
tumus tarp bendrybės ir atskirybės, visuotinybės ir individua- 
lybės, viešumo ir privatumo, prigimties ir kultūros, žmogaus ir 
piliečio, laisvės ir būtinumo, rūšies gyvenimo ir atskiros egzis- 
tencijos. Išnyksta visos ribos, perskyros, prieštaravimai, kon- 


88 Ibid., p. 336. 

9? Ibid., p. 303. Išsamų aptarimą rasite knygoje: John McMurty, The Structure of 
Marx's World-View. 

0 Ibid., p. 299. 

*1 Ibid., p. 296. 

32 Ibid. 

fliktai ir apribojimai, kai Marxas sužadina utopišką Žmogaus 
sugrąžinimo „sau pačiam“ viziją. Jis rašo: 

„Tik tada, kai realus, individualus žmogus vėl absorbuoja abstrak- 
tų pilietį ir kaip individualus žmogus tampa rūšine būtybe savo kasdie- 
niame gyvenime, savo konkrečiame darbe ir savo konkrečioje situaci- 
joje, tik tada, kai žmogus pripažįsta ir organizuoja savo „forces propres“ 
kaip socialines jėgas, taigi socialinės galios nebeatskiria nuo savęs poli- 
tinės galios pavidalu, - tik tada Žmogaus emancipacija bus pasibai- 
gusi.“?3 
Marxas teigia, kad „realus, individualus žmogus“ kažkaip 

„Vėl absorbuos“ „abstraktų pilietį“. Kaip tai atsitiks? Kokie as- 
meniniai ar politiniai imperatyvai paskatins tokį absorbavimą? 
Ar be asmenų, atliekančių įvairius socialinius vaidmenis ir už- 
imančių skirtingą padėtį įvairiose institucijose, abstrakčių tarpu- 
savio ryšių įmanomas koks nors sudėtingo socialinio gyvenimo 
lygmuo? Marxas laiko nereikšmingais skausmingus kontliktus, 
kuriuos aptaria Rousseau. Taigi mes turime paklausti, ar esant 
tokiai padėčiai Marxo vizija yra nuosekli. Jis daro prielaidą apie 
visišką ir absoliučią individo socializaciją emancipuotoje žmo- 
nių bendruomenėje (žmogaus forces propres turi būti organizuo- 
tos kaip socialinės jėgos) ir reikalauja jos. Šiai bendruomenei 
nereikia jokių valdžios struktūrų, jokių įstatymų, jokių normų 
analizuoti ir reguliuoti žmonių tarpusavio santykiams, nes Mar- 
xas taria, kad visos perskyros, ribos, prieštaravimai išnyks. Vy- 
rauja visiška harmonija. Jo bendruomenei sukurti nereikia nei 
tradicinės politinės kalbos žodyno, nei politinės veiklos sąvokų, 
tokių kaip teisės, tvarka ir įstatymas?*. 

Aš pateiksiu vieną Marxo nuomonei prieštaraujantį argu- 
mentą. Jeigu laikomasi požiūrio, kad individas yra sudėtinga, 
turinti savimonę ir potencialiai save mąstanti būtybė, tam tik- 
roje istorinėje, lingvistinėje bendruomenėje dalyvaujanti santy- 
kiuose su kitomis būtybėmis, vadinasi, Marxo prielaidos jau 
pakirstos. Jau paruošta dirva konfliktui, nes niekada absoliučiai 
nesilaikoma bendrų prasmių. Jeigu Žmogaus protas ne pasy- 
vus, bet aktyvus, niekada negalima kurti politinės vizijos re- 


33 Ibid., p. 168. 
4 Žr.: Duncan, Marx and Mill, p. 139. 

miantis prielaida, kad kokiu nors svarbiu viešu ar privačiu klau- 
simu galima pasiekti vienbalsį, visiškai aiškų ir nekritišką su- 
tarimą. 

Savąją rūšies gyvenimo versiją Marxas priešpriešina Hegelio 
požiūriui, kuris jam buvo nepriimtinas, nes rėmėsi tomis per- 
skyromis, kurias jis ketino pašalinti. Hegelio teorijoje rūšinė bū- 
tybė yra abstrakti kategorija, leidžianti Hegeliui nuo individu- 
alių atskirybių pereiti prie šios bendros kategorijos. Pasak 
Hegelio, rūšies gyvenimas yra žmonių veiklos visuomenėje vi- 
suma. Dėl lygmens, kuriame funkcionuoja sąvoka, Hegelis ne- 
teigia, kad rūšinė būtybė turi konkrečiai įsikūnyti kiekviename 
atskirame individe. Jeigu jo dėmesys nukrypsta į individus, dės- 
tomos šiam aiškinimo lygmeniui tinkamos kategorijos. Tai visai 
nėra taip miglota, kaip gali atrodyti. Mano poziciją pailiustruos 
toks pavyzdys. XII a. parašytame traktate De monarchia Dante 
įdiegė sąvoką hurnana civilitas, kuria jis aprėpė Vakarų krikščio- 
niškąjį pasaulį. Visi žmonės krikščioniškuose Vakaruose buvo 
humana civilitas, visumos, didesnės už jos dalių sumą, nariai. 
Tačiau nė vienas individas ar individų grupė negalėjo būti iš- 
skirti kaip labiau įkūnijantys humnana civilitas, negu individas ar 
grupė galėjo įkūnyti rūšies gyvenimą Hegelio aiškinime““. 

Apversdamas Hegelio rūšinės būtybės sąvoką aukštyn kojo- 
mis, Marxas sukelia painiavą. Abstrakčią Hegelio kategoriją Mar- 
xas traktuoja kaip galimą priskirti atskirybių lygmeniui; taigi 
Marxas reikalauja, kad kiekvienas atskiras individas įkūnytų rū- 
šinę būtybę, bendrą kategoriją, jeigu norima įgyvendinti žmo- 
nių emancipaciją. Marxo reikalavimas, kad individualus žmo- 
gus ir rūšinis žmogus būtų identiški, jei norima pasiekti žmonių 
emancipaciją, turėjo svarbių padarinių bendruomenės ir politi- 
kos teorijoms. Marxas viešumo ir privatumo problemą, prie ku- 
rios kamavosi Rousseau, sprendė eliminuodamas perskyras. Pa- 
naikindamas valstybę Marxas pašalina iš savo ateities vizijos 
politiką ir individus kaip sąmoningus politinius veikėjus; taip 
Marxas išvengia būtinybės skirti rimtą dėmesį politinės galios ir 


* Klaus Hartmann, „Hegel: A Non-Metaphysical View“, in Hegel, ed. Alasdair 
Maclntyre, p. 110. Dante's samprotavimus apie humana civilitas žr. jo veikale De 
monarchia (Monarchy and Three Political Letters). 

poreikio apsisaugoti nuo šios galios problemai?*. Marxas atme- 
ta bet kokias pastangas suformuluoti politikos kaip srities, ku- 
rioje individai, atlikdami piliečių vaidmenį, stengiasi pasiekti 
tam tikrą bendrą gėrį, viziją. Atmesdamas individo kaip teisių 
turėtojo ar esybės, pasižyminčios neprilygstamu orumu ir ver- 
tingumu, sąvoką ir atsisakydamas filosofinių ir dorovinių siste- 
mų, kurios sudarė tokių sąvokų terpę, ar sugriaudamas jų pa- 
matus, jis nepalieka politikai, o kartu ir piliečiui, jokio vaidmens 
savo ateities visuomenėje. Jis tvirtai įsitikinęs, kad komunistinė- 
je visuomenėje tokia veikla ir tokie santykiai bus nereikalingi, 
nes politika egzistuoja tik kaip Žmogaus susvetimėjimo su savi- 
mi klasinėje visuomenėje forma; politika nesuderinama su žmo- 
gaus emancipacija; politika tarnauja tik privilegijoms ginti; va- 
dinasi, politika niekada negali tapti garbingomis Žmogaus 
pastangomis. Tai reiškia, kad moterys, siekiančios viešo, politi- 
nio vaidmens, Marxo požiūriu, paprasčiausiai pasiduoda su- 
klaidintos sąmonės apgaulei. Rezultatas — neįtikinama žmonių 
bendruomenės sąvoka ir individo praradimas visa apimančioje 
„SoOcialinėje“ kategorijoje. Neišsamūs Marxo samprotavimai apie 
ateities bendruomenę neturi ryšio su konkrečiais pastebėjimais 
apie įvairias žmogaus galių ir viešos bei privačios veiklos per- 
skyras istoriniame patyrime. Vietoj to pateikiamas retorinis tei- 
ginys, kad žmonės gali kurti ir iš naujo perkurti save ir savo 
visuomenes skatinami naivumo, žvelgdami nekaltomis akimis, 
nereginčiomis socialinės tradicijos ir politinės aistros jėgos?". 
Išnaikinus būtinybės pasaulį bus pašalinti visi barjerai, kliu- 
dantys visapusiškai panaudoti žmogaus galias. Žmogus bus lais- 
vas, kiek jo esmė yra laisvė. Tačiau kur, Marxo požiūriu, glūdi 
ši laisvė? Koks yra jos tikrasis turinys? Marxas teigia, kad laisvė 
įmanoma žmonių, kurie buvo sugrąžinti sau patiems kaip „vi- 
suomeninėms“ būtybėms, bendruomenėje. „Tai pozityvi viso su- 
svetimėjimo įveika“ (išskirta mano)“. Marxo Aufhebunę mitas 


* Duncanas knygoje Marxas ir Millis apie Marxą sako, kad jis „paniekinamai 
atmetė politinius saugiklius nuo valdžios ir galingųjų, pavadindamas juos „nuval- 
kiotomis rutiniškomis parlamentinės demokratijos formomis“ (Marx and Mill, 
p. 205). Pasak Duncano, Marxas yra labiausiai antipolitiškas iš visuomenės teore- 
tikų. 
*7 Stuart Hampshire, Thought and Action, p. 232. 

* Bertell Ollman, Alienation: Marx's Conception of Man in Capitalist Society, p. 135. 

sužadina svajonę apie sugrįžimą prie mitinio žmogaus ir gam- 
tos susiliejimo. Bertellas Ollmanas pripažįsta, kad „nedaugelis 
dalykų komunizme yra taip sunkiai suvokiami ar turi tokių toli 
siekiančių padarinių, kaip atskirų ir nepriklausomų individų, 
kokiais kiekvienas iš mūsų laiko save, pakeitimas žmonių pro- 
tuose rūšiniu žmogumi“??. Ollmanas čia veikiau performuluoja 
Marxo teiginį, o ne kritiškai jį analizuoja. Kaip atskiri individai 
pakeičiami „rūšiniu žmogumi“? Ar mes tik „laikome“ save at- 
skirais individais, ar mes galiausiai nesame individualizuotos 
esybės, egzistuojančios atskiruose kūnuose laike ir erdvėje? Net 
jeigu galų gale išsprendžiami šie klausimai, šmėkšo rimtesnė 
problema. Ego raidos procesai reikalauja, kad vaikas, idant iš- 
moktų kalbą ir taip taptų visuomenine būtybe, išmoktų skirti, 
individualizuoti, klasifikuoti ir identifikuoti atskirus objektus. 
Jeigu vaikui nepasiseks įveikti šią užduotį, jo pasaulis liks pa- 
drikas kratinys, dūzgiančių vaizdinių migla. Kalbos vartojimas 
iš esmės susijęs su klasifikavimo ir diferencijavimo būdu, ir prie 
tų klasifikuojamų ir diferencijuojamų esybių mes pirmiausia pri- 
skiriame Žmones. 

Tai, kad marksizme nieko nepasakoma apie žmones kaip 
būtybes, kalbančias apie save, yra rimtas smūgis marksizmo 
pretenzijoms būti visa apimančia socialine teorija, nes kiekviena 
tokia teorija turi numatyti šį „svarbiausią žmonių sugebėjimą“ 100, 
Nesunku suprasti, kodėl kalba turėjo būti išbraukta iš Marxo 
žmonių giminės būsimos emancipacijos aptarimo. Kalbą, taip 


? Ibid., p. 110. Toliau Ollmannas kalba apie individo „integraciją“ į grupę ir 
atskirybės įsiliejimą į bendrybę kaip žmogaus „laisvės“ realizavimą. Jis įsitikinęs, 
kad kūrybinės valios pasireiškimai ateities visuomenėje bus „džiaugsmingi, tei- 
kiantys pasitenkinimą ir atitinkantys lūkesčius, ... o ne nemalonūs ir gniuždantys 
individą bei menkinantys jo sugebėjimus“ (p. 119). Sunku suprasti, kodėl tai turėtų 
būti tiesa, nebent tarsime, kad šis pastangų nereikalaujantis pasiekimas bus vienas 
iš komunistinės visuomenės kūrimo šalutinių produktų. Be to, Ollmanas gina Mar- 
xo bendruomenės teoriją teigdamas, kad komunistinėje bendruomenėje bus reali- 
zuoti „nuoširdūs ir daugialypiai santykiai, kiekvieną individą siejantys su visais 
kitais jo visuomenės nariais. Toks ryšys gali atsirasti tik sugriovus visus dirbtinius 
barjerus, kliudžiusius žmonių tarpusavio bendravimui“ (p. 118). Problema čia kyla 
dėl to, kad tiksliai neapibrėžiama, kas sudaro dirbtinį barjerą, ir kartu nepripažįs- 
tami realūs apribojimai, tokie kaip laiko, erdvės ir kūno. 

10 Dunn, Western Political Theory, p. 106. 

pat ir viešos bei privačios kalbos terminus, jis pernelyg glau- 
džiai susieja su tam tikrais klasinės visuomenės santykiais. T.y., 
Marxo požiūriu, kalba išimtinai ar bent daugiausia tarnauja tam, 
kad pridengtų šiurkščią kapitalistinio išnaudojimo realybę. He- 
gelio savižinos dialektika atmetama kaip lingvistiškai pagrįsta 
veikla, ir kalbantis subjektas dingsta iš akiračio. Moterų viešas 
nebylumas Marxui neatrodo svarbesnis klausimas negu vyrų 
iškreiptas viešas kalbėjimas. Jeigu vienintelis balsas, kuriuo gali 
kalbėti vyras, yra racionalizacijos arba klaidingos sąmonės bal- 
sas, moterų nutildymas neįgyja joms tos reikšmės, kurią turėtų 
įgyti teoretikui, aiškinančiam viešus ir privačius pasaulio po- 
tvarkius, išdėstytus kalba ir per kalbą, nemistifikuojančią šių 
santykių. 
Tayloras pateikia tokią Marxo kritiką: 


„Pats Marxas, ankstyvasis ir vėlyvasis, vadovavosi baisiai nerealia 
laisvės sąvoka, kurioje socialinio gyvenimo neaiškumas, susiskaldy- 
mas, apgaulingumas ir nesutarimai buvo visiškai įveikti. Būtent šis 
besąlygiškos laisvės paveikslas sudaro negyvybingos ekspresyvizmo ir 
scientizmo sintezės pamatą ir leidžia bolševikinį voliuntarizmą vaiz- 
duoti kaip laisvės realizavimą. ... Taigi ši besąlygiška laisvė yra tai, ką 
Hegelis vadino „absoliučia laisve“. ... Ši besąlygiškos laisvės sąvoka 
buvo labai destruktyvi. ... Marxo „absoliučios laisvės“ variantas suda- 
ro bolševikinio voliuntarizmo, kuris, kaip galutinai patvirtino istorija, 
su nepaprastu nuožmumu sutriuškino visas kliūtis savo kelyje, pagrin- 
dą. ... ĮSamprata, kad] vienintelė mūsų situacija bus harmoningai su- 
vienytos Žmonių giminės situacija, ... yra ne tik neįtikinama, bet ir 
neabejotinai netinkama gyvenime. Tai būtų visiškai tuščia laisvė.“1€! 
Kai individas, vyras ar moteris, neturi jokios vertės už socia- 

linės visumos ribų, kai jokia žmogaus gyvenimo dalis nelaiko- 
ma apsaugota nuo socialinių jėgų, „nėra jokių teorinių barjerų 
nuo visokiausio pobūdžio socialinės chirurgijos“102. Kaip ir Pla- 
tonas, Marxas pašalina viešumo ir privatumo perskyrą, tačiau 
kaina yra pernelyg didelė. Kartu jis praranda mąstantį subjektą, 
kuris vaidina svarbiausią vaidmenį kiekvienoje politikos teori- 
joje, pateikiančioje konkrečią istorinę analizę ir kartu tampan- 
čioje jėga, skatinančia nerepresinius socialinius pokyčius. 


101 Taylor, Hegel, p. 557-558. 
102 Hampshire, Morality and Pessimism, p. 31. 

Rousseau, Hegelis ir Marxas parodo sudėtingas ir įvairias 
galimybes, kurios Vakarų tradicijoje būdingos viešumui ir pri- 
vatumui. Kiekvienas savaip siekia socialinių permainų ir puo- 
selėja tam tikrą visuomenės gyvenimo idealą. Kiekvienas pripa- 
žįsta būtinybę sureguliuoti ar pertvarkyti viešus ir privačius 
socialinius santykius, kad būtų pasiektas jo pertvarkomasis ar 
atkuriamasis tikslas. Kiekvienas tai daro skirtingai. Rousseau 
postuluoja daugybę idealių gyvenimo būdų - dorybingi pilie- 
čiai, buržuazinis namų ūkis, natūralūs nesugadinti vyras ir mo- 
teris, — tačiau kiekvienas iš jų reikalauja, svarbiausia, kad mo- 
terys būtų pavaldžios vyrams. Rousseau privalumas tas, kad jis 
pripažįsta, jog viso socialinio gyvenimo negalima aprėpti vienu 
visa apimančiu principu ir jog esama įvairių gerų dalykų, ku- 
riuos galima pasiekti tik alternatyviais viešos ir privačios veik- 
los būdais. Jis pripažįsta, nors kartais tik fragmentiškai, kad 
savybės, reikalingos patriotiškam piliečiui, skiriasi nuo tų savy- 
bių, kurios gaivina šeimą, — pakantumo ir užuojautos. Rous- 
seau alternatyva empiristiniam požiūriui, įtvirtinta liberalioje 
visuomenės sutarties teorijoje, praturtina mūsų protaujančio ir 
jausmingo Žmogaus supratimą. 

Hegelis Rousseau dilemas linkęs spręsti klasifikuodamas ir 
suteikdamas prasmę visoms „mažesnėms“ institucijoms per jų 
tarpiškus ryšius su valstybe kaip dorovine bendruomene ir pro- 
to bei dvasios įsikūnijimu. Kaip ir Rousseau, jis privatizuoja ir 
pajungia moteris. Priešingai nei Rousseau, Hegelis atsisako svars- 
tyti būdus, kuriais teisės į viešąjį tapatumą atėmimas iš pusės 
gyventojų jo idealioje valstybėje gali pakenkti viešajai dorovei ir 
privačiai dorybei. Hegelio atsidavimas valstybės idealui patrau- 
kia šiuolaikinių teoretikų dėmesį, ypač tų, kuriems rūpi viešu- 
mo ir privatumo problemos, mūsų šiuolaikinių negerovių „po- 
litinio sprendimo“ galimybės ir spąstai. Hegelio pozicijos 
stiprumą lemia tai, kad jis išsamiai kalba apie žmogaus saviži- 
nos ir sąmonės procesus, susijusius su kalba ir jos formuoja- 
mus. Nors pats Hegelis nesutinka, kad moterys gali įgyti tobulą 
savimonę, mūsų laikų feministinės krypties mąstytojai gali per- 
imti jo pažįstančio žmogaus sampratą formuluodami feministi- 
nių tyrimų ir protesto būdų motyvus ir įteisinimą. 

Galiausiai Marxas viešumo ir privatumo problemą spren- 
džia visiškai pašalindamas perskyras arba laikydamas jas nees- 
minėmis. Visiškai neteisingą ir išnaudotojišką dabartį jis prieši- 
na absoliučiai harmoningai ir laisvai ateičiai, tačiau nenurodo 
žmonėms, vyrams ar moterims, jokio aiškaus būdo, kaip iš da- 
bartinės negalios pereiti į ateities utopiją. Marxo pozicijos trū- 
kumas tas, kad jis neskiria dėmesio kalbą vartojančiam žmogui 
ir Žmogaus savimonės sudėtingumui; be to, atmesdamas politi- 
nius kalbos terminus Marxas neatsižvelgia į tai, kad ilgainiui 
politinės kovos gali sukurti ir palaikyti teisingas visuomenes. Jo 
pozicijos privalumas yra pripažinimas, kad buržuazinė priva- 
čioji sritis, apimanti ir veiklaus gyvenimo struktūrą bei visuo- 
menės ekonominius santykius, neegzistuoja tarsi kokioje šven- 
toje ramybėje, skyrium nuo viešosios srities ir nepatirdama jos 
įtakos. Atskleisdamas šeimos garbinimo kapitalizme - kaip tik 
tada, kai šeimos ryšiai yra susilpnėję ir pažeisti, o šeimos nariai 
išnaudojami, - veidmainiškumą, Marxas ne tik padarė esminę 
teorinę ir politinę paslaugą, jis padėjo kurti pamatus priespau- 
dos, išnaudojimo ir klasių problemų svarstymams, pakirtusiems 
viešosios ir privačiosios sričių kaip visiškai atskirų suvokimą. 

Analizuodama viešumą ir privatumą Vakarų politinėse te- 
orijose aš nepriėjau nei galutinių atsakymų, nei įtikinamų api- 
brėžimų; aš tik atskleidžiau sudėtingumą, kuris įmanomas tik 
tada, kai susipažįstama su alternatyviais tikrovės vaizdiniais. 
Šis sudėtingumas man bus kriterijus interpretuojant ir kritikuo- 
jant šiuolaikinius požiūrius į viešumą ir privatumą antrojoje šio 
tyrinėjimo dalyje. 


Antra dalis 


ŠIUOLAIKINIAI VIEŠUMO 
IR PRIVATUMO VAIZDINIAI: 
KRITINĖ MOTERŲ IR POLITIKOS 
TEORIJA 


Reformatoriai, kankiniai, revoliucionieriai nie- 
kada nebūna tik kovotojai su blogiu; jie kartu 
priešinasi ir gėriui — įteisintam principui, į kurį 
negalima kėsintis nepadarant žalos. ... Kur žmo- 
gaus proto galia arba moralinis jausmas, arba mei- 
lė paskatina jį priešintis visuomenės sankcionuo- 
toms normoms, ten iš naujo įsižiebia Antigonės 
ir Kreonto konfliktas: toks Žmogus turi išdrįsti 
ne tik būti teisingas, jis turi išdrįsti ir būti netei- 
singas - išklibinti tikėjimą, įskaudinti draugystę, 
galbūt pajungti savo paties galiai. 


George Eliot 


Penktas skyrius 


FEMINIZMO POLITIKOS PAIEŠKOS 


Dvasios sankloda triuškinama iš vidaus. De- 
dasi kažkas naujo ir baisaus. O gal tai bus nuo- 
stabu. Kas žino? Šiandien sunku atskirti, kas 
nuostabu, o kas baisu. 

Doris Lessing 


Politika neturi tiksliai nustatytų ribų. Per visą Vakarų gyve- 
nimo ir minties istoriją mūsų „politiškumo“, taigi ir viešumo 
bei privatumo sampratoje tos ribos nuolat kito. Politinė per- 
spektyva mažų mažiausiai reikalauja, kad tam tikra veikla, va- 
dinama „politika“, būtų skiriama nuo kitos veiklos, kitų santy- 
kių ir veiklos modelių. Jeigu nutrinamos visos konceptualinės 
ribos ir pašalinamos visos viešumo ir privatumo perskyros, iš 
esmės negali būti jokios politikos. Santykiškai atvira politikos 
struktūra reiškia, kad novatoriški ir revoliucingi yra tie mąsty- 
tojai, kurie teigia politiką egzistuojant ten, kur, kaip ligi tol bu- 
vo manoma, jos nėra. Jeigu jų naujos klasifikacijos atlaikys laiko 
išbandymą, politikos — iš tiesų paties žmonių gyvenimo - pras- 
mė gali pasikeisti. Pakitusios socialinės sąlygos taip pat gali 
išprovokuoti pervertinti senąsias „politines“ realijas ir pripažin- 
ti naujas. Sheldonas Wolinas pažymi: „Politinės filosofijos sąvo- 
kos ir kategorijos primena tinklą, užmetamą norint pagauti po- 
litikos reiškinius, kurie paskui ištraukiami ir rūšiuojami taip, 
kaip tam tikram mąstytojui atrodo prasminga ir tinkama“!. To- 
kį tinklą užmetanti mąstytoja turi būti pasirengusi paaiškinti ir 


1 Wolin, Politics and Vision, p. 21. 

apginti kriterijus, kuriais ji vadovaujasi, kai imasi gaudyti poli- 
tinius reiškinius. Pagal kokias taisykles ji rūšiuoja laimikį, kokie 
jos tikslai ir siekiai? 

Visos feministinių pažiūrų analitikės — radikalės, liberalės, 
marksistės ir psichoanalitikės — turi mažiausiai vieną bendrą 
pagrindinį imperatyvą: jos norėtų iš naujo nustatyti viešumo ir 
privatumo, asmeninio ir politinio gyvenimo ribas ir paskatinti 
atvirai kalbėti apie kai kuriuos klausimus. Jos norėtų „nutraukti 
tylą“, būdingą tradicinei politinei minčiai moterų istorinio iš- 
naudojimo ir jų pašalinimo iš viešojo kalbėjimo srities klausi- 
mais. Tyla nutraukiama įvairiausiais būdais, nelygu kokiomis 
prielaidomis remiasi konkreti feministė ir kokių tikslų ji sie- 
kia — kokias problemas, susijusias su daugeliu aktualių klausi- 
mų, ketina analizuoti. Pirmiausia reikia pasakyti, kad Žymiau- 
sios mūsų laikų feministinio požiūrio atstovės nelaikė vienu iš 
svarbiausių savo uždavinių remtis tuo, pasak Wolino, „labai 
senu ir nepaliaujamu svarstymu, prasidėjusiu V a. pr. Kr. kartu 
su viešuoju Atėnų polio gyvenimu, ir su juo susijusiais bei daž- 
nai prieš jį nukreiptais politiniais svarstymais“2. Tai buvo kartu 
ir jų privalumas, ir trūkumas: privalumas, nes mąstytojos femi- 
nistės nesijautė suvaržytos solidaus „tėvų“ palikimo ir pasirin- 
ko naujoviškesnes kryptis negu būtų galėjusios pasirinkti prie- 
šingu atvejų; trūkumas, nes daugelis esminių politinės teorijos 
— kiekvienos politinės teorijos — klausimų, tarp jų pilietybės ir 
politinės bendruomenės santvarkos pamato sampratos, buvo 
arba ignoruojami, arba netraktuojami rimtai. 

Analizuodama Vakarų minties tradicijai atstovaujančius mąs- 
tytojus ir mokyklas, aš kėliau klausimus, susijusius su feminiz- 
mo problemomis. Šiame skyriuje ketinu atskleisti politikos te- 
oretikės interesų įtaką feminizmui. Pirmiausia tai reiškia, kad 
aš aiškiai išdėstysiu feministinių vertinimų reikšmę politikai — 
reikšmę, kurios pati analitikė gali ir nenagrinėti. Be to, tai reiš- 
kia, kad feministinio diskurso prigimtis ir prasmė tampa kriti- 
nės analizės objektu. Kokia kalba, vieša ir privačia, siūlo mote- 


Ž Sheldon Wolin, „The Rise of Private Man“, New York Review of Books, p. 25- 
26. Wolinas teigia, kad „viešumo“ samprata susijusi su kitomis sąvokomis, tokio- 
mis kaip „pilietybė“, „valdžia“, „valstybė“, „laisvė“, „teisė“ ir „pilietinė dorybė“. 

rims pradėti kalbėti feministės? Kokį viešąjį ir privatųjį tapatu- 
mą feministės laiko alternatyva ankstesniems socialiniams ir as- 
meniniams moterų apibrėžimams? Kaip feministės siūlo iš nau- 
jo apibūdinti socialinę tikrovę ir patyrimą, kad apmąstytų, kodėl 
ši tikrovė ir patyrimas yra tokie, kokie šiuo metu yra, ar turi 
būti taip, kaip yra, ar galimi ir pageidautini ryškūs pokyčiai? Šį 
paskutinį klausimą galima suformuluoti ir kitaip: kuo remda- 
mosi feministės sprendžia, kad tas ar kitas viešas ar privatus 
patyrimas neatskiriamai susijęs su tuo, ką reiškia būti žmogumi 
kitų pasaulyje, ir kurios alternatyvos gali ir turėtų būti transfor- 
muotos siekiant rekonstruoti žmogaus tapatumą, socialinį paty- 
rimą ir pačią tikrovę“*? 

Įžangoje aš pateikiau daugybę alternatyvų, kaip tvarkyti pa- 
matines - viešumo ir privatumo - sąvokas. Jos apėmė viešumo 
ir privatumo subordinavimą arba eliminavimą ir alternatyvių 
sąvokų bei simbolių įvedimą; reikalavimą, kad privatus gyveni- 
mas būtų visiškai integruotas arba įtrauktas į visa apimančią 
viešąją sritį; primygtinį reikalavimą, kad viešoji sritis būtų „pri- 
vatizuota“, kad politika būtų reguliuojama iš tam tikros priva- 
čios srities sampratos kylančių normų, idealų ir tikslų; arba, 
galiausiai, nuolatinį šių dviejų sričių, kaip simetriškų arba kaip 
asimetriškų, diferencijavimą arba atskyrimą. Svarbu turėti gal- 
voje, kad viešumo ir privatumo sąvokos padėjo tiek atskleisti, 
tiek paslėpti žmonių troškimų, siekių, fantazijų ir veiklos dau- 
gialypumą. Kaip politika tam tikrais svarbiais atžvilgiais yra 
gynimasis nuo privatumo įtakos, taip privatumas, arba veikiau 
istoriškai atsiradusios „privatizavimo“ sampratos, padeda apsi- 
ginti nuo viešumo. Mąstytojos feministės, raginančios pačias 
persiorientuoti ir kitus perorientuoti į visuomeninį pasaulį ir 
tame pasaulyje, netiesiogiai arba tiesiogiai turi reikalą su viešai- 
siais ir privačiaisiais imperatyvais, kurie vienaip ar kitaip susi- 
kerta su tradicinėmis vyrų, moterų ir jų bendrų, bet vis dėlto 
atskirų, pasaulių sampratomis. 


3 Šį klausimą inspiravo Fay'aus knyga Socialinė teorija ir politinė praktika (Social 
Theory and Political Practice). 

Šis skyrius suskirstytas į keturis poskyrius, kuriuose aš ap- 
tariu radikalų, liberalų, marksistinį ir psichoanalitinį feministi- 
nius požiūrius ir analizuoju, kas kiekvieno iš jų rėmuose ištinka 
viešą ir privačią kalbą, tapatumą ir veiklą. Baigiamajame sky- 
riuje pagrindžiu alternatyvą kiekvienam iš analizuojamų požiū- 
rių, iš kiekvieno jų ką nors perimdama. Svarbu pažymėti, kad 
konkuruojančių feministinių požiūrių perskyra, atsiradusi per 
pastaruosius penkiolika metų feminizmo teorijoje ir praktikoje, 
nėra griežta. Įvairios pozicijos tam tikrais atžvilgiais sutampa, 
tačiau tarp jų esama ir svarbių, reikšmingų skirtumų — skirtu- 
mų, neleidžiančių lengvai jas suskaidyti arba sėkmingai sujung- 
ti į vieną bendrą, visa apimančią feministinę teoriją. Būtina pa- 
žymėti štai ką: kadangi feministinė mintis retai įgyja aiškiai 
formuluojamos politinės teorijos (aš turiu galvoje teoriją, kurios 
tyrinėjimo objektas yra visetas, vadinamas „politine bendruo- 
mene“) pavidalą, kai kuriems skaitytojams gali atrodyti, kad 
kiekviename feministiniame požiūryje įžvelgdama tokią politi- 
nę poziciją aš elgiuosi neteisingai, kad tai dirbtina. Pavyzdžiui, 
radikalių feministinių pažiūrų rašytoja, kuriai labiausiai rūpi 
sužadinti aistringus „moters“ kaip žmogiškojo Gamtos įsikūni- 
jimo vaizdinius ir padaryti tai poemoje, metafiziniame traktate 
arba utopinėje vizijoje, gali pareikšti, kad ji atleista nuo įvairių 
klausimų ir kritikos, tradiciškai taikomos politikos teoretikams. 
Ji kuria naują pasaulį, o senojo atsikratė. Tačiau tai, žinoma, ne 
pasiteisinimas - kiekviena rašytoja feministė, kurią aš analizuo- 
siu, įrodinėja būtinumą pertvarkyti ir reorganizuoti asmeninį ir 
visuomeninį gyvenimą. Kiekviena, kuri to imasi, susyja su po- 
litika ir tampa atvira politinei kritikai. Pradėsiu nuo radikalaus 
feministinio požiūrio. 


Radikalusis feminizmas: 
„Tai, kas asmeniška, yra politiška“ 


Radikalus feministinis požiūris reiškiasi įvairiomis formomis, 
arba kalbėjimo būdais. Mano uždavinys bus suformuluoti arba 
išgauti radikaliajame feminizme glūdinčias politines išvadas, ne- 
svarbu, kokia forma pateikiamas šis požiūris. Paprasčiausias 
būdas paaiškinti mano interpretacinį ir kritinį uždavinį - konsta- 

tuoti, o po to įrodyti, kad gera poezija kartais daro labai blogą 
politiką; kad jaudinančios metaforos gali griauti viešąjį ir priva- 
tųjį tapatumą kaip tik tada, kai jos sujaudina ir tam tikrais at- 
žvilgiais apšviečia individą; kad įniršis, susijęs su utopine poli- 
tine reikme, gali blogai paveikti demokratinei politikai būtiną 
mandagumą“. Šiuos ir kitus klausimus aš gvildensiu analizuo- 
dama radikaliojo feminizmo požiūrį į vyrų ir moterų prigimtį ir 
žmonių socialinių santykių istorijos traktavimą - šie du kriteri- 
jai yra neatskiriami ir būtini vienas kitam. Šių sudėtingų pro- 
blemų kontekste susiesiu viešojo ir privačiojo tapatumo ir kalbos 
klausimus radikaliojo feminizmo teorijoje. Be to, išanalizuosiu 
pagrindinius radikaliojo feminizmo diskurso terminus ar kate- 
gorijas, kiek jos nuvertina dabartį ir propaguoja ateities utopiją, 
iš esmės turinčią daug bendro su tuo, ką galima pavadinti an- 
tidemokratinėmis politikos paskatomis“. 

Radikaliojo feminizmo pateikiamas vyro portretas tam tikra 
prasme atspindi tokias moterų pažiūras, kurios yra mizoginijos 
inversija. Kaip moteris istoriškai buvo vaizduojama kaip nusi- 
dėti skatinanti gundytoja arba kaip idealizuoto gėrio šaltinis, o 
ne kaip sudėtinga būtybė, susidedanti iš kūno ir kraujo, kartu 
ir tauri, ir niekinga, lygiai taip pat radikaliosios feministės pie- 
šia negailestingo, neatlaidaus ir šiurkštaus vyro paveikslą. Po- 
žiūris į vyro ir moters prigimtį sudaro radikaliojo feminizmo 
branduolį. Svarbu pažymėti, kad radikaliojo feminizmo pozicija 
vyro ir moters prigimties atžvilgiu dažnai formuluojama onto- 
logijos lygmenyje, t.y. vyriškoji ir moteriškoji būtis (arba Būt-is, 
kaip kai kas linkęs pateikti) yra duota a priori. Kai kurių Žy- 
miausių radikalių feminisčių požiūriu, vyrai ir moterys gimsta 
„šiuo būdu“. Istoriškai žvelgiant, problema yra ta, kad vyras, 


* Reikia pažymėti, kad tai, ką galima pavadinti moterų engimo „faktais“ — 
pavyzdžiui, visu etatu dirbančių vyrų ir moterų metinio atlyginimo santykiniai 
skirtumai visuose užimtumo lygiuose, - gali tapti daugelio konkuruojančių aiški- 
nimo modelių objektu. Tokių faktų prasmė skirsis priklausomai nuo aiškinimo 
logikos, kaip tie faktai pateikiami. Prasmė faktams suteikiama įtraukiant juos į 
konceptualinę sistemą. 

> Visuomeninių judėjimų ir fašistinių imperatyvų problema gvildenama, pa- 
vyzdžiui, Jameso Gregoro knygoje Fašistinė radikaliosios politikos atmaina (The Fascist 
Persuasion in Radical Politics). 

agresyvi ir bloga būtybė, dominavo, engė, išnaudojo ir teroriza- 
vo moterį, visiškai kitokią būtybę. 

Grįždamos prie ontologinių argumentų, radikaliosios femi- 
nistės atsuko atgal filosofijos laikrodį. Tiesą sakant, jos atmetė 
vadinamąjį filosofijos „posūkį į epistemologiją“, prasidėjusį žliu- 
gus religijos ir teologijos dominavimui filosofiniame diskurse“. 
Ontiniame diskurse būtis yra pirmesnė už pažinimą; taigi ji turi 
statusą, dėl kurio yra nepasiekiama Žmogaus — būtybės, kuri 
pradeda pažinti konkrečiai, istorijoje ir laiko požiūriu, - klausi- 
mams. „Posūkis į epistemologiją“ įgalino suformuoti požiūrį į 
žmones kaip į savimonę turinčias būtybes, kurių tapatumas nė- 
ra duotas, bet randasi tada, kai individas įgyja subjektyvią są- 
monę. Perėjimas nuo ontologijos prie epistemologijos atvėrė ga- 
limybę svarstyti mąstymo formas, kurti teorijas apie esminį 
subjekto vaidmenį konstruojant pažinimo objektus ir, galiau- 
siai, svarstyti įvairių tikėjimų socialinę kilmę. Tokia raida suvai- 
dino esminį vaidmenį šiuolaikinio subjekto evoliucijoje. Atmes- 
damos filosofinę tradiciją, kuri istoriškai sudarė pagrindą 
moterims išsilaisvinti iš ontologinio apibrėžimo varžtų, radika- 
liosios feministės žaidžia labai pavojingą Žaidimą. Vienas iš šio 
žaidimo aspektų yra tvirtinimas - kartais tiesioginis, kartais ne- 
tiesioginis, - kad Žmones reikia vertinti ne pagal tai, ką jie daro 
ar sako, bet pagal tai, kas jie yra. Kalbant apie vyrus, tai, kas jie 
yra, sugedę iki pat šaknų. Nė vienas vyras negali išvengti šios 
pirmapradės nuodėmės dėmės. 

Ankstyvoji radikaliojo feminizmo politikos formuluotė, pa- 
teikta Ti-Grace Atkinson, pradedama teiginiu, kad visi vyrai 
kaip vyrai yra ontologiškai „nepatikimos ir sugniuždytos“ bū- 
tybės, kurios privalo (šiuo atžvilgiu jos neturi pasirinkimo) savo 
frustraciją sušvelninti enęgdamos kitus". Vyrų dominavimo mote- 


6 Šis posūkis į epistemologiją susijęs su Descartes'u, Leibnizu, Berkeley'u, Hu- 
me'u, Kantu - visi jie apvertė aukštyn kojomis ankstesnį ontologijos ir epistemo- 
logijos santykį ir ontologiją, arba būtį, kildino iš pažinimo, kurį laikė pirminiu. Už 
šią įžvalgą aš dėkinga Robertui Paului Wolffui, tačiau pati atsakau už tai, kaip ją 
panaudojau šios diskusijos tikslams. 

7 Ti-Grace Atkinson, „Theories of Radical Feminism“, in Notes from the Second 
Year: Women's Liberation, ed. Shulamith Firestone, passimn. 

rų atžvilgiu ir jų pajungimo procesą Atkinson vadina „metafi- 
ziniu kanibalizmu“. Ji pateikia košmarišką scenarijų, kuriame 
vyrai įsiveržia ir užvaldo moteris sukurdami „lyčių-klasių“ sis- 
temą. Toliau Atkinson visą Žmonijos istoriją, taip pat ir visas 
šiuolaikines visuomenes, aiškina remdamasi dviejų lyčių-kla- 
sių, vyriškosios ir moteriškosios, bruožais. (Vėliau aš aptarsiu, 
kaip Atkinson siūlo išsivaduoti iš šio ontologinio geležinio nar- 
vo.) Visos Žinomos praeities ir dabarties visuomenės buvo ar 
yra ne kas kita, kaip vyriškosios lyties-klasės prigimties „svar- 
biausias padarinys“. Visuomenė „atitinka“ vyriškąją prigimtį?. 

Antrajame iš ankstyvųjų vyriškosios ir moteriškosios prigim- 
ties apibūdinimų vyrai buvo vadinami 


„atgyvenusia gyvybės forma. Šiame technologiniame kontekste jis 
yra anachronizmas. Jo raumenys nebereikalingi. Įgimtas jo fizinės ir 
emocinės prigimties susidėvėjimas dabar visiškai akivaizdus. Agresy- 
vios, griaunamosios Žmogaus paskatos stokoja būdų tinkamai ir pro- 
tingai išsilieti. Technologija jį pamažu eliminuoja. Spermos bankai ir 
mėgintuvėliuose pradėti kūdikiai gali atimti iš jo paskutinę funkciją, jo 
vienintelę funkciją, turinčią pozityvią reikšmę žmonių giminei.“? 


Pasak autorės, vyrai palaiko savo gyvybę „kitų, geresnių 
gyvybės formų sąskaita. Kol jis savo noru arba prievarta neat- 
sisakys savo egzistencijos, šioje planetoje nebus galo kančioms 
ir jokios moralinės pažangos“'!0 


Š Ibid. Etologinis požiūris, iš kurio galima padaryti reakcingas išvadas, patei- 
kiamas Lionelio Tigerio ir Robino Foxo knygoje Aukščiausiasis gyvūnas (The Imperial 
Animal). Edwardo O. Wilsono knyga Sociobiologija: naujoji sintezė (Sociobiology: The 
New Synthesis) yra pagrindinis tekstas, pateikiantis „naują“ argumentą iš biologi- 
jos. Pritariamąjį, tačiau kritišką filosofinį etologijos ir sociobiologijos aptarimą žr.: 
Midgley, Beast and Man. 

* Betsy Warrior, „Man as an Obsolete Life Form“, No More Fun and Games: A 
Journal of Female Liberation, p. 77. Prieš dešimtmetį vyravusius moterų išsilaisvini- 
mo apmąstymus įprasmina trys maždaug tuo pačiu metu paskelbtos antologijos: 
Naujoji moteris (The New Woman, ed. by Joanne Cooke, Charlotte Bunch-Weeks, and 
Robin Morgan), Vyriškasis pradas / moteriškasis pradas (Masculine / Feminine, ed. by 
Betty Roszak and Theodore Roszak ) ir geriausioji iš jų —- Moterys seksistinėje visuo- 
menėje: galios ir bejėgiškumo tyrinėjimai (Woman in Sexist Society: Studies in Power and 
Powerlessness, ed. by Vivian Gornick and Barbara K. Moran). 

10 Warrior, „Man as an Obsolete Life Form“, p. 78. Galimas daiktas, Warrior čia 
ironizuoja, turėdama galvoje garsųjį Swifto pasiūlymą, kaip padaryti galą airių 
badavimui. Tačiau problema ta, kad jos esė nebūdinga ironiško diskurso, orientuo- 
to mažų mažiausiai į dvejopą publiką, forma. 

Susan Brownmiller vyrai (knygoje Prieš mūsų valią (Against 
Our Will)) ateina į šį pasaulį nuo pat pradžių paženklinti įgimtu 
valdžios troškimu. Tačiau moterų vidinė esmė lieka nesuterš- 
ta!!. Norėdama apginti savo perėjimą prie ontinio mąstymo 
Brownmiller teigia, kad kategorijos „visos moterys“ ir „visi vy- 
rai“, vartojamos kaip sąvokos, natūraliai susijusios su neišven- 
giamais socialiniais padariniais, suteikia „aukštesnį politikos su- 
pratimą“, kurio ji nedetalizuoja. Abstraktus kategorijų „visos 
moterys“, „visi vyrai“ pobūdis kelia problemų, kurioms Brown- 
miller ir kitos radikalios feministės suteikia visuotinį, pankultū- 
rinį statusą. Tačiau dabar aš apžvelgsiu jos daromas prielaidas 
apie Žmogaus prigimtį. Tai, kas kyla iš vyro valdžios troškimo 
ir drauge jo „biologinio pajėgumo žaginti“, pasak Brownmiller, 
„yra pakankama priežastis, paskatinusi sukurti vyriškąją Žagini- 
mo ideologiją“ (išskirta mano). Ši vyriškoji žaginimo ideologija, 
tęsia ji, yra „sąmoningas bauginimo procesas, kuriuo visi vyrai 
visas moteris laiko baimėje“12. Atsakydama į klausimą, kas vyrą 
skatina žaginti, Brownmiller tiesiog pakartoja teiginį, dėl kurio 
pirmiausia ir kyla klausimas: vyrai Žagina, nes jie gali ir iš pri- 
gimties yra nepataisomi. Vyras, kuris atsisako žaginti ir neuž- 
siima tuo, vis dėlto slapta pritaria tokiai praktikai ir turi iš jos 
naudos. Jis smerkia tik paviršutiniškai, jo sugedimas persmel- 
kia jo esybę iki pat gelmių. 

Kaip jau minėjau, moterims šis vyrų valdžios troškimas ne- 
būdingas. Tačiau jeigu, kaip teigia Brownmiller, vyrų valdžios 
troškimas yra duotas biologiškai, jeigu jis užkoduotas genuose, 
moterys taip pat turi jį turėti, nes iš vienos dėl valdžios pami- 
šusios būtybės, savo biologinio tėvo, jos gauna visą genų kom- 
plektą. Brownmiller ši problema niekada nekyla. Mums suku- 
riamas negailestingo vyro, kuriam „rūpi tik vienas dalykas“, 
vaizdinys. Logiška, kad šalia jo iškylantis moters pavėikslas yra 
belytės nekaltosios paveikslas, vizija, primenanti devynioliktojo 
amžiaus Viktorijos laikotarpio „gerų moterų“ ideologiją. 


1! Susan Brownmiller, Against Our Will: Men, Women and Rape, p. 131. Žr. 
mano kritišką recenziją: Jean Bethke Elshtain, „Review of Against Our Will“, 
Telos, p. 327-342. 

12 Brownmiller, Against Our Will, p. 14-15. 

Brownmiller laikosi radikaliojo feminizmo tendencijos vaizduo- 
ti moteris kaip Visuotines Aukas. Vėliau aš aptarsiu persekio- 
jimo kalbą ir kaip pačioms moterims atsilieptų tai, jeigu jos 
pritartų socialinio patyrimo ir istorijos apibūdinimui, pagrįstam 
negailestingu moterų kaip išnaudojamų ir pažemintų, nieko ne- 
duodančių kultūrai, prigimties vergių, priverstų dirbti „sumau- 
tą darbą“, vaizdavimu. 

Mary Daly radikaliojo feminizmo teologijoje mes įžengiame 
į niūrų, dar neprotingą žemesnį pasaulį, kuriame vyrai yra ne 
tiek dėl valdžios pamišę keršytojai, bet veikiau šiurpūs vaiduok- 
liški vampyrai. Daly „demonų“ varomoji jėga - poreikis čiulpti 
moterų kraują. Vyrai, jos teigimu, minta „moterų kūnu ir sie- 
la ... kaip Drakula, vyriškos lyties pabaisa, gyvenusi moterų 
krauju“!3. Savo paskutinėje knygoje Moterų ekologija (Gyn/Ecolo- 
gy), kur bandoma pateikti „metaetikos“ apmatus, Daly toliau 
plėtoja savo demonologiją. Kad taptų Raganomis, Verpėjomis ir 
Senėmis, sukurtų „raganokratiją“, moterys turi „išvaryti“ tuos 
„demonus, kurie stengiasi užblokuoti įėjimus į giluminės šios 
srities erdves“, demonus, „dažnai įgyjančius vaiduokliškus šiur- 
pius pavidalus, kuriuos galima palyginti su nuodingomis dujo- 
mis - jų negalima aptikti įprastu jusliniu suvokimu“!4. Moterys, 
t.y. moterys, kurios nėra „suluošinti, pritildyti, sukvailinti ... 
paklusnūs simboliai, deklamuojantys vyrų tekstus, ... į Atėnę 
panašios bendrininkės“, yra kaip ir „Žemė, jūra, dangus“ - vi- 
sos „persekiojamos kaip patriarchato Priešas“!?. Taigi vyrai yra 


13 Mary Daly, Beyond God the Father, p. 172. 

14 Mary Daly, Gyn/Ecology: The Metaethics of Radical Feminism, p. 3. 

5 Ibid., p. 5, 8, 28, 31. Plg.: Susan Griffin, Woman and Nature: The Roaring Inside 
Her. Šioje jaudinančioje poemoje proza Griffin analizuoja patriarchalinį požiūrį į 
moteris ir gamtą Vakarų kultūroje. Savo darbe ji pateikia mokslinių pažiūrų ma- 
terijos ir dvasios klausimais istoriją. Čia, kaip ir kitur, problema ta, kad radikalio- 
sios feministės atskleidžia požiūrio, jog moterys yra artimesnės gamtai arba susi- 
liejusios su ja ir jog jas reikia nugalėti ir valdyti, jų manymu, destruktyvius istorinius 
padarinius moterims ir smerkia tuos, kurie laikosi tokių pažiūrų. Be to, jos smar- 
kiai kritikuoja patriarchalinę kultūrą, ant kurios pyksta būdamos iš jos pašalin- 
tos — arba už tai, kad moterys buvo iš jos pašalintos. Galiausiai jos perima moterų 
istorinio išnaudojimo terminus ir sako: „Taip, moterys yra artimesnės gamtai arba 
yra viena su gamta. Mes turime pabėgti nuo kultūros, peržengti arba sugriauti ją, 
nes ji yra vyriška“, ir t.t. Griffin knyga yra pavyzdys stiprios literatūros, kuri 
skatina sektantišką arba bergždžią politiką. 

demonai; moterys, jeigu jos nėra demonų paveiktos, paverstos 
kvailėmis, „gylio patelių lervomis“, iš esmės įkūnija kitą prin- 
cipą su jam būdinga dinamika. Ši dinamika, jeigu ji neblokuo- 
jama, reikalauja, kad moteris taptų lesbiete, tam tikros rūšies 
homoseksuale. Daly teigimu, kiekviena moteris, kuri nėra les- 
bietė, yra „heteroseksistė“, tačiau „vyriškos orientacijos“!?. Tai 
sukuria dilemą net ir Daly požiūriu: jeigu vyriškoji ir moteriš- 
koji prigimtys turi ontologinį statusą, kaip moters Esmė gali 
būti griaunama ir blokuojama? Pavyzdžiui, Daly privalo paaiš- 
kinti, kodėl tiek daug moterų nepritaria jos pažiūroms: tiesiog 
jas užvaldė demonai. Tačiau ji nesutinka, kad dėl sąlyčio su 
moterimis gali įvykti panašių vyriškosios prigimties pokyčių ar 
mutacijų. Daly nuomone, moterys aiškiai yra silpnesnė lytis. 
Istorija — tai ištisas ilgas pasakojimas apie vyrų klastą prieš mo- 
teris. Tos moterys - Raganos, Verpėjos ir Senės, - kurios, pasak 
Daly, mėgino maištauti, buvo sudegintos ant laužo arba kitaip 
sunaikintos. O moterys, kurios nebuvo taip sunaikintos, susidė- 
jo su priešu ir užsitraukė tulžingą Daly panieką. 

Statusas, kurį vyriškajai ir moteriškajai prigimčiai suteikia 
Shulamith Firestone savo radikaliojo feminizmo tekste Lyties 
dialektika (The Dialectic of Sex), šiek tiek skiriasi nuo to, kurį joms 
priskiria Atkinson, Brownmiller ir Daly“. Firestone visą kultū- 
rą ir istoriją susieja su „tvirtu pamatu“, kuris, kaip ir metodo- 
loginis individualizmas, grindžiamas prielaida, kad visuome- 
nės teoriją galima suformuluoti remiantis „faktais“ apie 
individus. Firestone istorinį moterų engimą teigia glūdint pačio- 
je biologijoje dar prieš atsirandant gimininiams skirtumams. Ly- 
čių skirtumas - žmonių susiskirstymas į vyrus ir moteris — le- 
mia biologinę tironiją, „pamatinę nelygybę“. Firestone šią 


16 Daly, Gyn/Ecology , p. 376. 

17 Shulamith Firestone, The Dialectic of Sex. Firestone savo intelektualinį pavel- 
dą sieja su Simone de Beauvoir Antrąja lytimi. De Beauvoir savo ruožtu pagyrė 
Firestone knygą: deja - turint galvoje, kad joje garbinamos baisios vyrų dominuo- 
jamo scientizmo ir technologinio autoritarizmo formos. Mano manymu ryškiau- 
sius de Beauvoir knygos, kurią sunku priskirti vienai ar kitai kategorijai, bruožus 
aš aptarsiu šeštame skyriuje. Daugelis jos samprotavimų amerikietei atrodė pri- 
tempti net 1953 m., kai pirmą kartą pasirodė šios knygos vertimas, ypač skirsniai 
apie seksualumą. 

„tironiją“ įžvelgia ir tarp gyvūnų; antai, jos požiūriu, galima 
kalbėti apie „engiamą“ kokerių spanielių veislės kalę - engiamą 
dėl to, kad ji yra moteriškos lyties. Nelygybė, tironija ir engimas 
glūdi pačioje prigimtyje, o socialinės struktūros ir santvarka 
atspindi šį prigimtinį skirtumą. Šios sąvokos netenka prasmės 
kaip politinio diskurso vertinamosios kalbos dalis, nes jos sieja- 
mos su prigimtimi. Kaip aiškiausią metodologinio individualiz- 
mo gynimą ir grįžimą prie ikipolitinių kategorijų galima trak- 
tuoti šį Firestone klausimą: „Kam postuluoti ... Kitoniškumo 
sąvoką ..., jeigu niekada nebuvo rimtai svarstoma paprastesnė 
ir įtikinamesnė galimybė“, būtent kad „pamatinis dualizmas“, 
iš kurio kyla visoks engimas, glūdi prigimtyje, „pačioje lyčių 
perskyroje“. Šiuo teiginiu Firestone susivienija su antifeministi- 
nio biologinio redukcionizmo atstovais - ji sako, kad visa žmo- 
nijos kultūra, visuomenė ir istorija „tiesiogiai kilo“ iš biologinės 
lyčių perskyros ir iš jos išplaukiančios vienos „lyties-klasės“ 
(vyrų) dominavimo kitos (moterų) atžvilgiu'ė. Vėliau aš dar kal- 
bėsiu apie tai, kaip Firestone siūlo išvengti biologiškai pagrįstos 
„tironijos“ ir „engimo“. 

Pakaks vieno pavyzdžio paaiškinti ir sukomplikuoti vyriš- 
kosios ir moteriškosios prigimties problemai radikaliojo femi- 
nizmo diskurse. Monigue Wittig esė, pavadintoje „Moterimi ne- 
gimstama“ („One is not Born a Woman“), kritikuoja kai kurių 
radikaliųjų feminisčių pasirinktą biologinį požiūrį. Pasinaudo- 
dama marksistine terminija Wittig teigia, kad „moterys yra kla- 
sė, t.y. kategorija „moteris“, kaip ir „vyras“, yra politinė ir eko- 
nominė, o ne amžina kategorija“. Feministės, įrodinėjančios, kad 
esama „prigimtinės“ moterų ir vyrų perskyros, kad lyčių skir- 
tumas turi ontinį pagrindą, „gamtiškai traktuoja istoriją ... at- 
mesdamos pokyčių galimybę“?. Wittig „materialistinė“ alter- 
natyva suteikia moterims galimybę, pirma, apibūdinti save kaip 
visuotinę klasę ir, antra, atsidurti už lyties kategorijos vien tik 
tampant lesbietėmis — tai vienintelė man žinoma sąvoka, esanti 


18 Ibid., p. 7-8. Antifeministai visada su malonumu pateikdavo biologistinius 
sofizmus. 

19 Monigue Wittig, „One is not Born a Woman“, in The Second Sex - Thirty Years 
Later: A Commemorative Conference on Feminist Theory, p. 70, 72-73. 

už „lyties (moters ir vyro) kategorijų“??. Wittig būdingas sieki- 
mas apskritai peržengti „lyties tapatumo“ ribas, o ne aukštinti 
patį „gimimo Moterimi“ faktą. Kad nereikėtų būti „moterimi“, 
Wittig kuria „lesbiečių bendrijas“, kuriose moterys gali apibrėž- 
ti save kaip naujas būtybes, neprivalančias niekaip bendrauti su 
vyrais. Kita šios temos variacija - Marge Piercy savo utopinia- 
me romane Moteris prie laiko slenksčio (Woman on the Edge of 
Time) gydo vyrus hormonais, taigi jie irgi gali žindyti kūdi- 
kius?!. Būta ir esama spėjimų, kad moterys galėtų daugintis 
partenogenetiškai, jei mokslas nebūtų patriarchų rankose - pas- 
tarieji paslėpė nuo jų tokias žinias, - arba kad vyro kūnas ga- 
lėtų būti pakeistas — pavyzdžiui, chirurginiu būdu įdėjus vy- 
rams gimdą, jie galėtų arba privalėtų patirti tai, ką Firestone 
vadina nėštumo „barbariškumu““. 

Siekimas apskritai išvengti lyties identifikacijos arba aukš- 
tinti ją kaip absoliučiai lemiamą asmenybės bruožą kartu susijęs 
su visų viešojo ir privačiojo tapatumo perskyrų nutrynimu. Ra- 
dikaliojo feminizmo diskursas vartoja tą Charleso Tayloro kri- 
tikuotą (žr. 4-ą skyrių) „siaubingai nerealią“ laisvės sąvoką, kuria 
grindžiama samprata, kad „socialinio gyvenimo neskaidrumą, 
susiskaidymą, apgaulingumą ir nesutarimus“ galima „visiškai 
įveikti“22. Socialinis pasaulis nuo viršaus iki apačios yra tarsi 
ilgas vamzdynas be jokių pertvarų, kur vyrai engia moteris, 
nesvarbu, ar vyras apibrėžiamas kaip iš prigimties agresyvus, 
demonas, visuotinės vyrų lyties-klasės narys, ar kaip paprastas 
engėjas, kuris per visą istoriją naudojosi didesnės fizinės jėgos 
teikiamu pranašumu. Pasak radikaliųjų feminisčių, žmonės ne- 
gali būti kartu ir „tas“, ir „tas“ priklausomai nuo socialinio 
konteksto, jų turimų ketinimų, jų siekiamų tikslų, jų veiklos 
įvairiose srityse pagrindinių motyvų ar priežasčių. Iš tiesų mes 
esame „tas“ arba „tas“: aukos arba nugalėtojai, engiamieji arba 
engėjai, išnaudojamieji arba išnaudotojai. Kad jų Žmogaus 


20 Ibid., p. 70. 

21 Marge Piercy, Women on the Edge of Time. Daugelis moterų patyrė kankinan- 
čių išgyvenimų susidūrusios tiek su vyrais, tiek su moterimis, pritariančiomis šiam 
siaubingam kišimuisi į žmogaus kūną ir gyvybinius procesus. Vyrai, kurie pasi- 
naudoja galimybe „perdirbti“ savo kūną, parodo gilų pasibjaurėjimą savimi. 

2 Taylor, Hegel, p. 557. 

prigimties samprata pernelyg supaprastinta, tampa dar akivaiz- 
džiau analizuojant pagrindines radikaliojo feminizmo, kaip so- 
cialinės ir politinės teorijos, kategorijas. Mūsų nuostabai, įsitiki- 
name, kad tai yra grįžimas prie Filmerio tipo patriarchalinės 
teorijos! 

Svarbu prisiminti, kad patriarchatas kaip istorinis gyvenimo 
būdas buvo ikikapitalistinė visuomenės forma. Gamybos būdo 
pagrindą sudarė žemėvalda; socialiniai santykiai rėmėsi pirm- 
gimyste ir majoratu, juos lėmė statusas, o ne sutartis. Visas gy- 
venimas buvo persmelktas religinės-rojalistinės ideologijos, ku- 
ri iš esmės buvo patriarchalinė. Valdė karališkasis tėvas, kurio 
negalėjo kvestionuoti nė vienas Žmogus, nes savo baisingą di- 
dybę ir teisėtumą jis buvo gavęs ne iš Žmogaus, bet iš Dievo. 
Visi menkesnieji tėvai savo mažytėse karalystėse turėjo žmonas 
ir vaikų — bent jau taip teigė patriarchalinė ideologija, - kurie 
buvo jų pareigingi ir klusnūs valdiniai, tuo tarpu jie patys savo 
ruožtu buvo ištikimi ir klusnūs savo tėviškojo viešpaties, kara- 
liaus, tamai. Radikaliojo feminizmo požiūriu, patriarchatas te- 
beegzistuoja kaip visuotinis, pankultūrinis faktas, visų žmonių 
visuomenių apibūdinimas ir paaiškinimas, kodėl kiekviena vi- 
suomenė yra tai, kas ji yra visais aspektais. Radikaliosios femi- 
nistės atgaivino negailestingą patriarchalinę ideologiją. 

Pavyzdžiui, Millett, atmetanti vyriškosios ir moteriškosios 
prigimčių ontologiją, o vyrus ir moteris laikanti jų giminės ta- 
patumo raidos „visuma“, vis dėlto teigia, kad šiuolaikinėje Ame- 
rikoje viskas — „šeima, visuomenė ir valstybė“ — yra patriarcha- 
liška??. Pasak Millett, patriarchatas yra kategorija, kuria galima 
apibūdinti ir paaiškinti socialinį pasaulį. Radikaliosios feminis- 
tės grįžta prie šeimos analogijos, kuri valstybę ir jos santvarką 
traktuoja kaip „aiškią šeimą“ ir kurios buvo atsisakyta kaip 
pranašesnio politinės argumentacijos būdo įsigalėjus liberaliz- 
mo-kontraktarizmo diskursui. Millett pažiūroms pritaria šiuolai- 
kiniai patriarchato gynėjai vyrai. Pavyzdžiui, Stevenas Goldber- 
gas savo knygoje Patriarchato neišvengiamumas (The Inevitability 
of Patriarchy) remiasi prielaidomis, identiškomis Millett 


3 Kate Millett, Sexual Politics, p. 33. 

prielaidoms, ir sutinka su jos pateiktu socialinio pasaulio apibū- 
dinimu. Kaip ir Millett bei kitos radikalios feministės, Goldber- 
gas teigia radęs pagrindus, kuriuos „atitinka visos kada nors 
egzistavusios visuomenės“. Pasak Goldbergo, patriarchato vi- 
suotinumas yra pripažintas antropologinis faktas. 

Pastangos visas visuomenes paaiškinti ir apibūdinti vienin- 
tele sąvoka kelia daug teorinių problemų. Mbuti genties pigmė- 
jų gyvenimo būdo lyginimas su sudėtingos, technologiniu po- 
žiūriu modernios visuomenės, kaip, pavyzdžiui, mūsų, 
gyvenimo būdu ir abiejų apibūdinimas kaip patriarchalinių la- 
bai primena pastangas kildinti dramblį iš slieko. Tam tikro ly- 
gio sudėtingumo skirtumai sukelia rūšinius skirtumus. Varto- 
jant vienintelę kategoriją paaiškinti visų visuomenių socialinei 
organizacijai bandoma įsprausti save į Prokrusto lovą — tiek 
feministinio, tiek antifeministinio argumentavimo atveju - ir iš- 
kraipomas skirtingų gyvenimo būdų kintamumas, įvairovė bei 
daugialypis turtingumas. Be to, požiūris, kuris viską stengiasi 
paaiškinti viena priežastimi, ignoruoja kalbinių bendruomenių 
niuansus ir tą faktą, kad tas pats Žodis (išvertus) gali reikšti 
labai skirtingus dalykus, susijusius su alternatyviais gyvenimo 
būdais. Užuot studijavę istoriją, patriarchalistai kartais ją paro- 
dijuoja. Martinas Kingas Whyte'as, atlikęs mokslinį moterų pa- 
dėties ikiindustrinėse visuomenėse tyrimą, daro išvadą, kad „nė- 
ra visuotinio vyriškosios lyties dominavimo modelio, skirtingose 
kultūrose jis labai įvairuoja iš esmės visais moterų padėties vy- 
rų atžvilgiu aspektais“?. 

Patriarchalinėje Weltanschauung, feministinėje ar antifeminis- 
tinėje, viešumas ir privatumas netenka reikšmės kaip pamati- 
nės sąvokos ir gairės, padedančios orientuotis pasaulyje. Į pir- 
mąją vietą iškyla kitos sąvokos ir vaizdiniai kaip tiesioginiai ar 
netiesioginiai patriarchato prielaidos rezultatai arba kaip nu- 
manomi ar aiškiai suformuluoti kontrastiniai modeliai. Vienas 
toks kontrastinis modelis, kuriam dažnai teikia pirmenybę ra- 


24 Steven Goldberg, The Inevitability of Patriarchy. Taip pat žr.: Jean Bethke 
Elshtain, „The Anti-Feminist Backlash“, Commonweal, p. 16-19. 

5 Pernelyg supaprastintų, neistorinių požiūrių į moterų istoriją kritiką žr. kny- 
goje: Martin King Whyte, The Status of Women in Preindustrial Society. 


230 


5. Feminizmo politikos paieškos 


dikaliosios feministės, yra matriarchatas, traktuojamas kaip Auk- 
so amžius, kuriame viešpatavo moteriškoji lytis, kol vyrų klasta 
jo nesužlugdė. Tai feministinis Edeno sodo variantas. Radika- 
liojo feminizmo politikos tikslas - grįžti į (arba atkurti) matriar- 
chato rojų, kai moterys turėjo absoliučią valdžią, tačiau buvo 
absoliučiai taikios, bent jau viena kitos atžvilgiu. Šią temą aš 
netrukus aptarsiu kalbėdama apie utopinį motyvą radikaliojo 
feminizmo teorijoje, bet pirmiausia pateiksiu pagrindinį argu- 
mentą prieš patriarchato kategoriją, kaip ji vartojama radikaliojo 
feminizmo socialinėje teorijoje. Tada pamėginsiu išsiaiškinti, ar 
šis terminas vis dėlto atlieka svarbią funkciją metaforos lygme- 
nyje, arba kaip tam tikros psichinės ar emocinės tiesos išraiška. 

Patriarchato istorinės sąlygos buvo tokios: 1) tėvo valdžia 
buvo absoliuti ir, sankcionuota religinio ar oficialaus autoriteto, 
iš esmės buvo „politinė“; 2) moterys ir vaikai privalėjo būti 
pareigingais ir klusniais valdiniais; 3) tik vyriškosios lyties vai- 
kai galėjo paveldėti nuosavybę, gauti išsimokslinimą ir vaidinti 
viešą vaidmenį; 4) moteriškosios lyties vaikams buvo pasako- 
ma, kada jie gali ištekėti ir už ko, jie negaudavo išsimokslinimo, 
nepaveldėdavo turto ir buvo privatizuoti; 5) ši patriarchalinė 
struktūra buvo palaikoma primetant atitinkamą ideologiją, kuri 
persmelkė visus visuomenės lygmenis tiek absoliutinėje monar- 
chijoje, tiek iki jos. 

Jeigu vienas ar daugiau šių istorinės patriarchalinės santvar- 
kos kriterijų tiktų šiuolaikinei Amerikos visuomenei, patriar- 
chatas kaip socialinis paaiškinimas turėtų teorinį pamatą. Tačiau 
nė viena iš minėtų sąlygų netinka. Net ir paviršutiniškai paly- 
ginus Filmerio XVI amžiaus ir mūsų pasaulius tampa aišku, jog 
nesvarbu, koks jis yra dabar ir kaip mes galiausiai norėtume jį 
apibūdinti, XX amžiaus antrosios pusės išsivysčiusi kapitalisti- 
nė, pliuralistinė visuomenė yra taip nutolusi nuo tipiško atvejo 
kontūrų, kad abi vadinant „patriarchalinėmis“ sujaukiama ir 
iškraipoma tikrovė. Spekuliatyvus nurodymas, visuomenės va- 
dinimas patriarchaline nepadaro jos tokios: analitikas privalo 
parodyti, kodėl, kaip ir kur tai yra teisinga. Analitikas, primyg- 
tinai reikalaujantis, kad visuomenė būtų taip vadinama, turi 
mums pasakyti, kodėl šis pavadinimas tebetinka nepaisant re- 
voliucijų, kurias sukėlė industrializacija ir demokratizacija, tech- 

nologinio sprogimo, formalios, prisilaikančios įstatymo raidės 
moterų lygybės, lygių galimybių ideologijos (ir, žinoma, neto- 
bulos praktikos), kliūčių moterims įgyti išsimokslinimą, įsidar- 
binti ir dalyvauti politikoje pašalinimo (kol kas netobulai įgy- 
vendinamo), sekuliarizuotos pasaulėžiūros triumfo religinės 
atžvilgiu, — visų šių ir kitų reiškinių, sugriovusių istorinio pa- 
triarchato ramsčius. 

Tarkime, kad terminas „patriarchatas“ perkeliamas į kitą lyg- 
menį —- metaforos arba vartojamas kaip tiesos, turinčios emocinį 
rezonansą, psichinės tikrovės elemento, išraiška, nors patriar- 
chatas kaip visuomenės forma nebeegzistuoja, bent jau išsivys- 
čiusiose industrinėse visuomenėse. (Tai nereiškia, kad vyrų do- 
minavimas įvairiose profesijose, veiklos srityse ir vaidmenyse 
baigėsi. Vyrų dominavimas ir absoliutus patriarchatas nėra tas 
pat, nors pirmasis gali būti nulemtas antrojo.) Iris Marion Young 
nurodo su metaforomis susijusią problemą: iš pradžių jos gal- 
būt suteikia mums galimybę įžvelgti naujus ir stulbinančius pa- 
saulio aspektus, tačiau kai „jos tampa nuvalkiotos, pernelyg 
gerai žinomos, kad būtų pastebimos, jos įgyja kaustančią ga- 
lią“26. Pavyzdžiui, perdėm pagarbiai žmonai, kuri sutinka su 
viskuo, ką sako ir daro jos vyras, palaiko jį visais žmonai įma- 
nomais būdais, laiko save laiminga, tačiau verkia be „jokios 
priežasties“, terminai „patriarchatas“ ar „vyrų dominavimas“, 
ar „moterų diskriminacija“ gali atrodyti išlaisvinantys, nes jie 
padeda jai iš naujo apmąstyti savo asmeninio ir socialinio paty- 
rimo sąlygas. Tačiau šiais ar kuriais nors kitais terminais pakei- 
tus nuolatinį reflektavimą, nuolatinį savo patyrimo ir pamati- 
nių sąvokų permąstymą po kurio laiko mintis ir analizė tampa 
lėkšta, nusivadėjusi, dogmatiška. Tai padeda paaiškinti „suge- 
dusios plokštelės“ sindromą, kurį patiri gilindamasis į radika- 
liojo feminizmo tekstus. Ima atrodyti, kad pamatinių žodžių 
kartojimas — kaip paaiškinimo ar kaip metaforos - gali tapti 
minties pakaitalu. 

Yra dar ir kitas patriarchalinės ideologijos galvosūkio lyg- 
muo - feminisčių eksploatuojami teiginiai, kad vyras visur yra 


26 Iris Marion Young, „Is There a Women's World? - Some Reflections on the 
Struggle for Our Bodies“, in The Second Sex — Thirty Years Later, p. 44. 

„pranašesnis“. Juk absoliutaus vyrų dominavimo vaizdinio ant- 
roji pusė yra absoliutaus moterų pajungimo vaizdinys. Norė- 
čiau nurodyti vieną iš galimų priežasčių, kodėl patriarchato ter- 
minas tapo toks visur esantis ir visa aprėpiantis radikaliojo 
feminizmo diskurse. Trumpai prisiminkime internalizacijos ir 
projektavimo dinamikos aptarimą kalbant apie Johną Stuartą 
Millį. Pagrindinis šio aptarimo bruožas buvo argumentas, kad 
išorinė tikrovė nėra tai, kas, paprastai tariant, yra „išorėje“, bet 
joje susipina ir tai, kas viduja, ir tai, kas išoriška: tikrovė, kaip 
ji „suvokiama“. Ši suvokiama tikrovė gali prasidėti kaip koks 
nors vidinis vaizdinys, fantazija, baimė arba troškimas, kuris iš 
pradžių projektuojamas į išorę, o paskui traktuojamas kaip iš- 
orinė tikrovė. Aš sakiau, kad tai, ką moterys per metų metus 
iškentėjo, iš dalies lėmė vyro nesugebėjimas toleruoti savo mo- 
teriškąjį aspektą ir iš to kylantis „kietų“ socialinių formų, visų 
gyvenimą neigiančių šiuolaikinės valstybės, aprūpintos milži- 
niška mirties mašina (dar vadinama karine „ginkluote“), pri- 
klausinių, turinčių atsverti jo paties „minkštumą“, plėtojimas. 

Panašus apsauginis aspektas aiškiai būdingas feministiniam 
patriarchato — absoliutaus vyrų pranašumo visose srityse, visiš- 
ko moterų pajungimo visose srityse - atkūrimui. Čia gali pasi- 
reikšti kai kurių moterų nesugebėjimas toleruoti savo „vyriš- 
kąjį“ aspektą: tai rimta problema, nes kiekvienas iš mūsų 
neišvengiamai turi ir vyriškąjį, ir moteriškąjį pradą. Atmetamas 
vyriškasis aspektas projektuojamas į išorę kaip negatyvaus ta- 
patumo elementas. Kaip toks jis tampa širma, už kurios rodosi 
bauginantys jų vaizdiniai, ir internalizuojamas kaip išorinė tik- 
rovė. Jie, vyrai, visur ir visada stovi prieš mus kaip negailestingi 
priešininkai ar kaip Brownmiller klastingi neprievartautojai, ku- 
rie teigia esą prieš smurtą moterų atžvilgiu, tačiau naudojasi 
žagintojais kaip smogiamaisiais daliniais, kad galėtų engti mo- 
teris. Tikriausiai čia tam tikrą vaidmenį vaidina ir gynimasis 
nuo politikos bei viešojo pasaulio, kuris taip ilgai buvo siejamas 
su vyrais. Tokia gynybinė pozicija gali paskatinti aukštinti mo- 
terų separatizmą, reikalaujantį pasitraukti iš pasaulio ir visoke- 
riopai jį smerkti. Kalbama apie grįžimą tik į tokį pasaulį, kur 

vyrauja nuoširdumas, parama, nekritiškumas, į pasaulį, kuria- 
me, Daly žodžiais tariant, „nėra kompromisų“7. 

Antrasis pagrindinis radikaliojo feminizmo teorijos impera- 
tyvas yra visų perskyrų tarp to, kas asmeniška, ir to, kas poli- 
tiška, pašalinimas. Įsidėmėtina, jog neteigiama, kad tai, kas asme- 
niška, ir tai, kas politiška, yra susiję svarbiomis ir patraukliomis 
prasmėmis, kurias anksčiau nuo mūsų slėpė seksistinė ideolo- 
gija ir praktika, arba kad tai, kas asmeniška, ir tai, kas politiška, 
gali būti analogiška tam tikrais valdžios ir privilegijų atžvil- 
giais, bet teigiama, kad tai, kas asmeniška, yra politiška. Teigia- 
mas identiškumas, vieno įsiliejimas į kitą. Taigi niekas, kas „as- 
meniška“, nėra atskirta nuo politiškumo apibrėžimo, srities ir 
reguliavimo - nei lyčių draugystė, nei meilė, nei vaikų auklėji- 
mas. Viešumas ir privatumas kaip svarbiausios aiškinimo ar 
apibūdinimo kategorijos visiškai įsilieja vienas į kitą. Privati sri- 
tis visiškai pajungiama radikaliai politizuotam apibrėžimui. 

Jeigu nėra jokių perskyrų tarp viešumo ir privatumo, tarp 
to, kas asmeniška, ir to, kas politiška, vadinasi, nėra jokios di- 
ferencijuotos veiklos ar institucijų komplekso, kurie būtų tikrai 
politiniai, kurie iš esmės sudarytų politinės bendruomenės san- 
tvarkos pamatą ir būtų jai naudingi. Iš tiesų radikaliojo feminiz- 
mo raštuose egzistuoja visur paplitusi jėga, prievarta ir valdy- 
mas: galia, užliejanti visą socialinį peizažą nuo žemiausių iki 
aukščiausių jo taškų. Kaip tik dėl to, kad tai, kas asmeniška, yra 
politiška, politika yra galia. Kadangi galia yra visur, visur yra 
ir politika. Millett tvirtai pareiškia, kad galia yra „politikos es- 
mė“28: taigi politika yra visur esanti, politika yra viskas, nes 
galia determinuoja visus santykius??. Nancy Henley žodžius „tai, 


2 Daly, Gyn/Ecology, p. 40. 

28 Millett, Sexual Politics, p. 25. 

2 Apribodama politiką galia, Millett susieja save su status guo palaikiusiais 
politikos mokslininkais, kurie keletą dešimtmečių buvo radikaliosios, arba nevy- 
raujančios, mokslo tendencijos taikinys. Priešingos krypties mąstytojai stengėsi ap- 
ginti požiūrį, kad mąstant apie politiką iš esmės, o ne instrumentalistiniu požiūriu, 
būtina neapsiriboti galia ir apmąstyti teisingumą, lygybę, „gerą visuomenę“. Mil- 
lett ir kitos radikaliosios feministės, garbinančios politikos kaip galios apibrėžimą, 
dalyvaudamos politikos mokslo srityje vykstančiuose debatuose atstovauja retrog- 
radiškai jėgai. 

kas asmeniška, yra politiška“ interpretuoja taip: „Iš esmės tai 
reiškia, kad viskas, ką mes darome - kad ir kaip tai atrodytų 
individualu ir asmeniška, — atspindi mūsų dalyvavimą galios 
sistemoje““?. Henley požiūriu, pasirinkimas yra tik toks — vieš- 
patauti arba paklusti, ir tai atitinka jos taikomą galios apibrėži- 
mą. Atkinson požiūriu, „politika ir politinė teorija sukasi apie 
[šį] paradigminį Engėjo ir Engiamojo atvejį“*!. Pasak šio požiū- 
rio, radikaliai politizuojamas dviejų „visuotinių lyčių-klasių“ san- 
tykis visuose lygmenyse ir visur, neišskiriant šeimos. Svarbu 
pažymėti, kad šeimos politizavimas remiasi prielaida, jog „pa- 
triarchalinė“ šeima iš esmės ir visų pirma yra galios arena ir 
vyriškosios lyties pranašumo bastionas. 

Kas išplaukia iš to, kad „tai, kas asmeniška, yra politiška“ ir 
kad socialinę tikrovę negailestingai determinuoja galia? Pasak 
Atkinson, jos Engėjo ir Engiamojo pasaulyje vienintelė alterna- 
tyva yra tą, kuris engia arba metafiziškai „ėda“ kitą, ir jo auką 
sukeisti vietomis. Nėra jokios rekonstravimo ar transformavi- 
mo vizijos, veikiau mes susiduriame su pavojinga politikos kaip 
ressentiment forma. Kietame Brownmiller pasaulyje išlieka visi 
pagrindiniai vyriškosios galios struktūros bruožai, tačiau mote- 
rys ima lygiai kontroliuoti šias struktūras. Tai reikš trumpas 
paliaubas lyčių kare. Tačiau šis karas niekada negali baigtis, 
turint galvoje jo vietą vyrų būtyje. Brownmiller tarp kitko pa- 
žymi, kad kurį laiką armijos tikriausiai tebeegzistuos ir jos taip 
pat „turi būti visiškai integruotos, kaip ir mūsų valstybės ap- 
sauga, mūsų valstybės karinės pajėgos, mūsų vietinių šerifų 
tarnybos, mūsų apygardų prokurorų tarnybos — trumpai ta- 
riant, vyrai turi būti nušalinti nuo visos valstybės teisėtos galios 
struktūros (aš turiu galvoje galią fizine prasme) valdymo ir kon- 
trolės, jeigu moterys nori liautis buvusios kolonizuotu vyrų pro- 
tektoratu“?ž. Moterys turi pasirengti atlikti kovotojų ir gynėjų 
pareigą, turi pasirengti militarizuotam „pilietiškumui“. Drąsaus 


30 Nancy Henley, Body Politics: Power, Sex, and Nonverbal Communication, p. 197. 
Norėčiau pagirti Henley knygą kitais atžvilgiais, nes joje patraukliai pažvelgiama 
į tai, ką mes darome su savo kūnais, kai stovime, judame, liečiame ir t.t. tam tikrais 
ritualizuotais būdais. 

31 Ti-Grace Atkinson, „Theories of Radical Feminism“, p. 37. 

32 Brownmiller, Against Our Will, p. 388. 

Naujojo Pasaulio projektavimą Brownmiller pradeda nuo to, 
kad reikia išmokti „nedorai kovoti“ ir, be to, sužinoti, kad „man 
tai patiko““?. Brownmiller reakcija į vyrų valią valdyti stulbina 
tuo, kad ji pati yra vyriškumo kopija: vulgari galia, brutali jėga, 
karinė disciplina, uniformos, militaristinė teisė ir tvarka su mo- 
terišku veidu. 

Firestone ateitis — dabar aš pereisiu prie nerimą keliančio 
klausimo, susijusio su radikaliojo feminizmo politikos antide- 
mokratiniu motyvu, - siūlo mums kaip šiuolaikinį išgelbėtoją 
kibernetiką“*. Jos pateikiamas išgelbėjimo scenarijus yra maž- 
daug toks: 1) moterys išlaisvinamos nuo biologinės „tironijos“; 
2) šis išlaisvinimas pakirs visuomenėje ir kultūroje visa tai, kas 
remiasi biologine „tironija“ ir šeima; 3) visos priespaudos siste- 
mos, įskaitant ekonomiką, valstybę, religiją ir teisę, kurių pa- 
grindas yra šeima, suirs ir žlugs. Moteris, priimanti Firestone 
ideologiją, gali padėti sukurti Firestone ateitį perimdama gimsta- 
mumo kontrolę ir valdydama savo pačios kūną. Firestone ateities 
vizijai būdingas atkaklus, apgalvotas rinkos kalbos primetimas 
visiems gyvenimo aspektams, kadangi privatumas jau depriva- 
tizuotas. 

Galiausiai, tęsia Firestone, mėgintuvėlyje pradėti kūdikiai pa- 
keis biologinę reprodukciją kaip pagrindinę reprodukcijos prie- 
monę - nėštumas, kai į „storą ponią“ spokso svetimi žmonės, iš 
jos juokiasi nejautrūs vaikai ir ją pameta atsakomybės nejau- 


33 Ibid., p. 403. 

3 Pateiksiu vieną pavyzdį, liudijantį Firestone kaip mokslininkės neatsakingu- 
mą. Lyties dialektikos 15-ojo puslapio pastaboje ji teigia: „Pavyzdžiui, raganos turi 
būti traktuojamos kaip moterys, dalyvavusios savarankiškame politiniame maište: 
per du šimtmečius Bažnyčia sudegino ant laužo aštuonis milijonus moterų - reli- 
gija buvo to laikotarpio politika“. Palikime ramybėje teiginį, kad raganos buvo 
moterys, dalyvavusios „savarankiškame politiniame maište“, ir pereikime prie tei- 
ginio, jog šias raganas „Bažnyčia sudegino“ (Bažnyčiai buvo uždrausta pralieti 
kraują, todėl egzekucijas vykdė pasaulietinė ranka): kad per 200 metų (Firestone 
niekur nepasako, per kuriuos du šimtmečius) ant laužo būtų sudeginta aštuoni 
milijonai moterų, 200 metų 365 dienas per metus kasdien turėjo būti sudeginamos 
109 moterys. Firestone teiginys ne tik neįtikinamas, jis neįmanomas ir neatitinka 
faktų. Aš neradau nė vieno atsakingo to laikotarpio mokslininko, vyro ar moters, 
kuris patvirtintų jos retorišką teiginį. Tiesiog nurodysiu vieną iš svarbesnių šiuo- 
laikinių studijų: Richard Kieckhefer, European Witch Trials: Their Foundation in Po- 
pular and Learned Culture, 1300-1500. 

čiantys vyrai, paskelbtas „barbarišku“. Visiška pergalė pasie- 
kiama tada, kai visus Žmogaus gyvenimo aspektus suima į savo 

eradariškas rankas „naujasis inžinierių, kibernetikų elitas“. 
Ša kibernetikų elitas vykdys totalinę kontrolę siekdamas gerų 
ir geranoriškų tikslų. Teisybės dėlei reikia pasakyti, kad Ad- 
rienne Rich savo motinystės tyrimuose atmeta raginimus tech- 
nologiškai kontroliuoti gimstamumą ir atiduoti valstybei vaikų 
globą. Nors Rich požiūris tam tikrais atžvilgiais labai jaudinan- 
tis, problema ta, kad ji atkakliai teigia, jog „patriarchato sąlygo- 
mis“ šeima ir motinystė liks siaubingos ir nuvertintos. Kadangi 
„patriarchato sąlygomis“ — tai ten, kur mes visi esame, todėl, 
jos požiūriu, sunku surasti kokią nors išeitį, išskyrus tą, kuriai 
pritaria ji: atškiras moterų bendruomenes““. 

Kas ištinka politiką naujajame Firestone pasaulyje? Kaip ir 
šeima, ji išnyksta, tačiau, žinoma, jos ikifuturistinėje visuome- 
nėje taip pat nebuvo realios politikos, tik kontrolė, priespauda 
ir tironija, prigimtinė ir politinė. Jos kibernetizuotoje utopijoje 
viešpatauja daugybė atskirų žmogiškųjų ribinės naudos skaičiuo- 
tojų. Abstraktūs Vyras, Moteris ir Vaikas pasineria į intensyvias 
geriausio sandorio paieškas. Pavyzdžiui, vaikas, nenorintis pri- 
klausyti nuo autoritariškų tėvų, gali derėtis dėl savo dalies su- 
tartimi pagrįstuose namų ūkiuose. Šį totalinį bendruomenės iš- 
irimą Firestone vadina „laisve“, tačiau atkakliai teigia, kad ši 
totalinė laisvė taip pat yra totalinė bendruomenė. Jos feministi- 
nė ateitis iškyla kaip hibridas, „kieto“ ir „minkšto“ mišinys. Tai 
paaiškėja iš jos pateikiamo plataus vyriškumo ir moteriškumo 
tipų, „kietumo“ ir „minkštumo“ aptarimo. Firestone aptaria šias 
abstrakcijas, tarsi jos realiai reikštųsi pasaulyje. Tam tikru mo- 
mentu įvyksta „kultūrinė revoliucija“, vyriškojo ir moteriškojo 
tipų susijungimas, iš kurio randasi sprogstamoji „jų integracijos 
suma“, apibūdinama šitaip: „Medžiagos-antimedžiagos sprogi- 
mas, pasibaigiantis pačios kultūros paf!“?7 Šis apokalipsės, tam 


5 Firestone, Dialectic of Sex, p. 201. 

36 Adrienne Rich, Of Woman Born: Motherhood as Experience and Institution. Rich 
kryptingai teigia, jog bendras rūpinimasis vaikais „patriarchate turėjo du tikslus: 
kad kuo daugiau moterų įsilietų į darbo jėgą, į ekonomikos plėtrą ar karo metu ir 
kad būtų mokomi būsimieji piliečiai“ (p. XIV). 

37 Firestone, Dialectic of Sex, p. 190. 

tikro totalitarinio visų žmonijos bėdų sprendimo, radikalaus vi- 
sų principų sujungimo ilgesys pateikia utopišką fantaziją, tu- 
rinčią regresyvių padarinių: bent jau taip ji reiškiasi politikos 
plotmėje. 

Kad sužadinčiau savo nuojautą ir įspėčiau, kokią reikšmę 
gali turėti radikaliojo feminizmo diskursui būdingos tendenci- 
jos kaip politinis priesakas, turiu imti kitą giją, kuri driekiasi 
per radikalųjį feminizmą. Ši gija yra antiintelektualizmas, kurio 
šaltinis —- empiristinės epistemologijos įvykdyto minties ir jaus- 
mo, proto ir aistros, patyrimo ir pažinimo atskyrimo pripažini- 
mas. Radikalusis feminizmas nuo pat pradžių vengė to, ką jis 
vadino vyriškomis minties struktūromis. Politika, „prasidedan- 
ti nuo mūsų jausmų, ... štai kaip mes Žinome, kas iš tiesų vyks- 
ta“?8, - skelbė vienas radikaliojo feminizmo manifestas. Kokius 
tikslus politikos teorijos ir praktikos plotmėje iš tiesų turi gal- 
voje feministės, aukštinančios jausmo politiką? Pirmiausia tai 
yra societatis perfectae, „jausmo“ seserijos, apvalytos nuo vyriš- 
kojo racionalizmo, ilgesys. Man rūpi tendencija skatinti tai, ką 
Susan Sontag pavadino „gaižia ir pavojinga proto ... ir emocijos 
antiteze“, perskyra, kuri ne tik yra banali, bet ir tapo „viena iš 
fašizmo šaknų““?. 

Yra ir dar kai kas: aš minėjau regresyvų utopinį poreikį su- 
grįžti į įsčias primenančią bendruomenę, kur nėra nesutarian- 
čių balsų, kur viešpatauja tik harmonija, santarvė ir meilė. To- 


38 „Our Politics Begin with Our Feelings“, in Roszak and Roszak, Masculine/ 
Feminine, p. 285. 

3? Susan Sontag and Adrienne Rich, „Feminism and Fascism: An Exchange“, 
New York Review of Books, p. 32. Rich kritikavo Sontag už tai, kad jai esą stinga 
feministinio įkarščio. 

Tačiau konceptualinės sąsajos su autoritarinėmis paskatomis yra kur kas pla- 
tesnės. Kaip savo puikioje studijoje Hitleris, fiureris ir tauta (Hitler, The Fuehrer and 
the People) nurodo J. P. Sternas, fašizmas prasideda ir baigiasi perdėtu politikos su- 
asmeninimu („tai, kas asmeniška, yra politiška“ su kaupu), procesu, skatinančiu 
akcentuoti asmeninį „autentiškumą“ kaip „svarbiausią politikos vertybę ir sankci- 
ją“ (p. 24). Visi „beasmeniai“ politinės minties ir veiklos aspektai — viešoji teisė, 
palyginti stabilūs ir saugūs socialiniai institutai ir ginčijami politinio diskurso ter- 
minai - pirmiausia atmetami, o po to sugriaunami kaip pernelyg intelektualizuo- 
tų, neautentiškų, nenatūralių esybių, arba, radikaliojo feminizmo terminais tariant, 
vyrų ir su vyrais susitapatinusių moterų, produktas. (Taip pat žr.: Elshtain, „Re- 
view of Against Our Will“, n. 8, p. 240-241.) 


238 


5. Feminizmo politikos paieškos 


kios bendruomenės pateikia bendrą asmens apibrėžimą: viskas, 
ką žmogus daro ar sako, yra asmeniška /politiška. Žmogus ne- 
bekalba kaip autonomiškas individas, jis kalba kaip savo kaip 
moters tapatumą suvokianti moteris, susijungusi su kitais, ga- 
liausiai siekianti susivienyti su Didžiąja Motina. Charlotte Be- 
radt šiurpą keliančioje knygoje Trečiasis reichas sapnuose (The 
Third Reich of Dreams) pasakoja apie sapnus, kuriuos užfiksavo 
pirmaisiais Trečiojo reicho gyvavimo metais. Sapnai atspindi 
kontliktus, kylančius, kai individai stengiasi „neleisti, kad poli- 
tika atimtų jų būties prasmę““?. Politika, atimanti iš gyvenimo 
prasmę, buvo totalitarinis statinys, siekęs pasiglemžti visą gy- 
venimą, pripažinti vien tik viešąjį tapatumą. Skaudžiausias sap- 
nų aspektas buvo nerimastingas bėgimas į vienintelę likusią 
privačią sritį, į sapną, tik tam, kad kai kuriais atvejais atrastum, 
jog tavo mintys sapne įgijo viešojo pasaulio pavidalą. „Aš sap- 
navau, kad nebegalėjau kalbėti kitaip, tik choru su savo gru- 
pe“, — pasakojo Beradt vienas iš sapnuotojų*!. Totalitarinei ap- 
linkai arba „totalinei bendruomenei“ būdinga išraiškos priemonė 
yra Sprechchor, choras, ne individai, bet įrankiai. Tuo baigiasi 
svajonės apie susijungimą; taip jos reiškiasi politinėje plotmėje. 

Atskirtos nuo politinio imperatyvo, tokios svajonės sužadina 
nesąmoningus vienybės su motina, to, ką Freudas vadino „van- 
denyno jausmu“, prisiminimus ir sudaro romantinio diskurso 
pamatą. Pavyzdžiui, Adrienne Rich savo poemoje „Sąmonės kil- 
mė ir istorija“ rašo apie „siekimą susijungti, svajonę apie ben- 
drą kalbą“*?. Paskatą susijungti gali suformuoti utopiniai roma- 
nai, tokie kaip Charlotte Perkins Gilman Jos šalis (Herland), 
humoristinė satyra apie vyriškumą ir moteriškumą“. Tačiau 
radikaliojo feminizmo tekstai, kuriuos aš kritikavau kaip pri- 
sodrintus regresyvių potraukių, pateikiami ne kaip romantinės 


*0 Charlotte Beradt, The Third Reich of Dreams, p. 32. Plg. visai pagrįstą Norma- 
no Mailerio skundą, kad Millett iškraipė Lawrence'o, Millerio ir paties Mailerio 
literatūrinius kūrinius. Žr.: Norman Mailer, The Prisoner of Sex. 

*1 Beradt, The Third Reich of Dreams, p. 87. 

4 Adrienne Rich, The Dream of a Common Language: Poems 1974-1977, p. 7. 

* Charlotte Perkins Gilman knyga Jos šalis yra feministinio utopizmo, atsiradu- 
sio su pirmąja feminizmo banga, pavyzdys. Įžangoje pristatydama šią anksčiau 
prarastą beletristiką, Ann J. Lane XIX ir XX a. utopinius romanus aptaria kaip 
vieną amžiną feminizmo išraiškos būdą. 

svajonės, bet kaip tikri įgyvendinamos ateities projektai, tarp jų 
ir Marge Piercy Moteris prie laiko slenksčio — nors tai yra utopinis 
romanas, vis dėlto į jį reikia žiūrėti rimtai, kaip į ateities viziją. 
Tuo aš noriu pasakyti, kad tai, kaip jis reiškiasi poetinėje plot- 
mėje, priklausomai iš dalies nuo autorės ketinimų, iš dalies nuo 
skaitytojo mąstysenos, iš dalies nuo socialinio konteksto, gali 
paskatinti arba ne kelti politiškai pavojingus reikalavimus. Į šią 
problemą radikaliosios feministės turi rimtai atsižvelgti, iš da- 
lies dėl to, kad jų diskursas tampa kliūtimi. 

Esama įvairių radikaliojo feminizmo nuostatų kalbos atžvil- 
giu: viena iš jų — griežta, kieta kalba, kai daug kalbama apie 
galią, išnaudojimą, manipuliavimą ir smurtą. Kita — pernelyg 
išpūsta ontologinė kalba, atstovaujanti Hobbeso nominalizmo 
išvirkščiajai pusei. Geriausias šio žanro pavyzdys yra Mary Da- 
ly metafizinė arba „metaetinė“ demonologijos kalba. Būtų pra- 
vartu prisiminti, kad Hobbesas priešinosi metafizinei kalbai, 
užgožiančiai individus arba apipinančiai juos ontinėmis katego- 
rijomis. Jo paties sprendimas - redukuoti žmones į judančią 
materiją — buvo radikalus. Daly grįžta prie tokio diskurso mo- 
delio, kuris yra karinės naikinamosios galios žodinis ekvivalen- 
tas. Ji įsivaizduoja kurianti naują kalbą, nes senoji buvo visiškai 
paženklinta vyriškumo ir dėl to žalojanti ir atstumianti kiekvie- 
nos moters, turinčios ja kalbėti ir rašyti, „Aš“. Kita galimybė 
yra pereiti į sritį, esančią anapus kalbos, prie kalbos, kuri nedi- 
ferencijuoja ir neskirsto objektų, apie kuriuos kalbama, bet yra 
tarpininkas, padedantis susijungti su tam tikra didesne visuma. 
Kita vertus, atsiranda konceptualinių panašumų su fašizmu, 
kuris taip pat teigė, kad senoji kalba ir supratimas buvo visiškai 
klaidingi, nuskurdinti ir nepriimtini. Antidemokratinė politika 
visiškai atmeta žmogiškąjį diskursą. Kalba nebeturi būti „skirs- 
tymo instrumentas“*?, įvairovės ir kintamumo išraiška, kuo ji 


* Daly, Gyn/Ecology, p. 19. 

45 Lessing užmojis atsisakyti kalbos ir garbinti telepatinį arba nežodinį bendra- 
vimą kaip pranašesnį išryškėja Mieste su ketveriais vartais (The Four-Gated City), o 
ypač Instruktaže prieš nužengiant į pragarą (Briefing for a Descent into Hell). Nusivylusi 
pirmiausia kalba, o paskui ją vartojančiaisiais, Lessing dabar pametė visą planetą 
ir siunčia žinutes iš išorinės erdvės. Žr.: Doris Lessing, Shikasta: Canopus in Argos: 
Archives, Re: Colonised Planet 5. Plg.: Jean Bethke Elshtain, „Doris Lessing: Language 
and Politics“, Salmagundi , p. 95-114. 

privalo būti, nes kitaip nebebus kalba. Ko gero, šio nepasitikėji- 
mo kalba viršūnė yra Daly teiginys, kad lesbietės turi mokytis 
iš „nebylių“ gyvūnų kalbos ir mėgdžioti juos - „jų bendravimas 
be žodžių atrodo pranašesnis už androkratinę kalbą“*“. Daly 
cituoja keletą savo pokalbių su gyvūnais ir kai kuriuos iš jų 
išverčia; nereikia ir sakyti, kad visi gyvūnai pritarė jos požiūriui 
ir nė vienas neginčijo jos pozicijos. 

Paskutinis šios nerimą keliančios problemos momentas - api- 
būdinimo, kurį pateikia radikalusis feminizmas, kalba, tai, kaip 
charakterizuojamas socialinis pasaulis, kaip moteris vaizduoja- 
ma pažeminta, terorizuojama, subjaurota, suluošinta, kaip boba, 
ragana ir kvailė. Apibūdinimas visada pateikiamas tam tikru 
požiūriu ir yra vertinamasis. Situacijas mes apibūdiname rem- 
damiesi tais jų aspektais, kurie mums atrodo reikšmingi ar svar- 
būs. Taigi mes visuomet vertiname pagal tam tikrą apibūdini- 
mą“. Apibūdinimas yra reikalingas ir pateikia vertinimą, kuris 
arba įgalina kritiškai analizuoti įvykius moraliniu požiūriu, ar- 
ba atima iš mūsų galimybę tirti juos šiuo požiūriu. Mąstytojui, 
norinčiam taip apibūdinti situaciją, kad ji kartu būtų smerkia- 
ma, iškyla rimta pasirinkimo problema. Jeigu apibūdinamoji kal- 
ba yra pernelyg sušvelninta - pavyzdžiui, sakoma, kad surinki- 
mo cecho darbininkai nėra „patenkinti“, - moralinis ir politinis 
tikslas gali likti nepasiektas. Išpūtus apibūdinamąjį atvejį, sa- 
kant, kad šie darbininkai yra „bjauriai pavergti, paversti robo- 
tais“, galima pasiekti priešingą rezultatą, nes pernelyg išpūstas 
apibūdinimas sukelia skaitytojui įtarimą, kad rašantysis „per 
daug protestuoja“, kad viskas tikriausiai negali būti taip jau 
blogai. Didžiausią nerimą kelia tai, kad kai kurios feministės, 
kurios imasi apibūdinti norėdamos pasmerkti, pačiame apibū- 
dinime gali vartoti jų degradaciją atspindinčius terminus. Tai 
sudėtinga problema, ir aš pasistengsiu ją išnarplioti. 

Bejėgiškumas iškreipia savimonę. Vergas gali pradėti vertin- 
ti save taip, kaip jį vertina šeimininkas, antai jis gali prisiimti 
savo paties vergiškumą. Panašiai „moteris, sąmoningai apibrėž- 
dama save kaip „išnaudojamąją“, kaip „auką“, matydama save 


46 Daly, Gyn/Ecology, p. 414. 
47 Julius Kovesi, Moral Notions, p. 63. 


241 


II. ŠIUOLAIKINIAI VIEŠUMO IR PRIVATUMO VAIZDINIAI 


tokią, kokią ją suvokė vyras“, galbūt tuo siekia įgyti tam tikrą 
galią vyrams, tam tikro masto kontrolę“. Įvairiose socialinėse 
epochose šis procesas kinta, nes keičiasi sąlygos, kuriomis vyrai 
suvokia moteris. Trikdo feministiniame diskurse nuolat žadina- 
mi moterų bejėgiškumo ir persekiojimo vaizdiniai. Remiamasi 
prielaida, kad auka kalba tyru balsu: aš kenčiu, todėl morališkai 
esu tyra“. Tačiau tikėjimas tokiu tyrumu yra vienas iš bejėgiš- 
kumo padarinių. 

Kai kurie radikaliųjų feminisčių pateikiami moterų apibūdi- 
nimai - ir ne vien jie yra tokie, tiesiog šiuo atžvilgiu jie geriau- 
siai žinomi, —- be paliovos aprašinėjantys brutalios seksualinės 
prievartos baisumus ir pasižymintys neįtikinamu pasakojimu, 
labiausiai mane trikdo savo tendencija funkcionuoti kaip por- 
nografija. Stulbinantis pavyzdys šiuo atžvilgiu yra Brownmiller 
knyga. Prisimenu, kaip kartą dalyvavau konferencijoje naujojo 
feminizmo mokslo klausimais ir klausiausi su pasimėgavimu 
detalizuotos litanijos apie moterų luošinimą, nors kai kurie to- 
kie veiksmai seniai buvo uždrausti įstatymu. Man pasidarė koktu 
dėl to, kad tiek daug moterų godžiai mėgavosi brutalaus elge- 
sio su jomis detalėmis. Nors Midge Decter prašauna pro šalį ir 
visiškai neįžvelgia tų subtilių būdų, kuriais seksizmas gali kles- 
tėti net formalios teisinės lygybės sistemoje, jos teiginyje, kad 
„neapykantos sau išraiška“ atsispindi daugelyje moterų išsilais- 
vinimo formuluočių, yra dalis tiesos. Ji taip pat pažymi, kad čia 
esama daug „desperatiško nihilizmo““9. Raginimas kurti tokią 
aprašomąją kalbą, kuri vertina kritiniu ir moraliniu požiūriu 
nesimėgaudama pačiais persekiojimo terminais, tebėra aktua- 
lus. Iš tiesų jis turi ilgą istoriją moterų plėtojamame moksle, 
moterų istorijos moksle, ir aš padarysiu nedidelį lankstą į šią 
sritį prieš pereidama prie liberaliojo feminizmo. 

Jau seniai egzistuoja alternatyva požiūriui į moterų istoriją 
kaip į nenutrūkstamą pasakojimą apie persekiojimą. Mary Beard 


* Helen Moglen, Charlotte Brontė: The Self Conceived, p. 30. Plg.: Ann Douglas, 
The Feminization of American Culture, p. 10. 

* Rosenthal, „Feminism Without Contradictions“, p. 29. 

*0 Midge Decter, The New Chastity and Other Arguments Against Women's Libera- 
tion, p. 212. 

1946 m. apibūdino moterį kaip istorijos jėgą"!, kruopščiai skir- 
dama moterų pajungimo racionalizacijas, ypač įkūnytas ben- 
drojoje teisėje, ir realią socialinę praktiką, kur moterys vaidino 
svarbų ir prasmingą vaidmenį kultūroje, įskaitant tai, ką vėles- 
nės epochos suprato kaip viešąjį gyvenimą. Beard teigimu, bū- 
tent prasidėjus industrializacijai ir augant viduriniajai klasei ra- 
dosi akį rėžianti vyrų dominavimo forma, kai moterys, arba 
privilegijuotųjų klasių moterys, akivaizdžiai tapo vyro „nuosa- 
vybe“ ir jo padėties visuomenėje simboliu. 

Net ir paviršutiniškas žvilgsnis į istorinius faktus liudija, kad 
visuomet buvo moterų, kurių mintys ir veiksmai nesiderino su 
pažeminimo ir pajungimo vaizdiniu. Pavyzdžiui, viduramžiai 
daugumos feminisčių laikomi vyriškumo par excellence su rite- 
riais, kryžiaus žygiais, feodalizmu ir prieš moteris nukreipta 
teologija amžiumi. Jos mato ideologiją, prakeikusią moteris kaip 
į Ievą panašias gundytojas arba užkėlusią jas ant pjedestalų, 
apsuptas trubadūrų, dainuojančių pakvaišusias eiles apie ty- 
rumą, grakštumą, trapumą ir visa kita. Vis dėlto per visą vidu- 
ramžių istoriją daugybė moterų reguliariai dalyvavo ekonomi- 
niame gyvenime, valdė žemę, dvarus ir net dalyvavo politiniuose 
sąjūdžiuose. 

Pasak viduramžių tyrinėtojos Eileen Power, moterys „dirbo 
beveik visus žemės ūkio darbus“ ir vertėsi visokiausiais ama- 
tais miestuose". Power pažymi, kad dauguma viduramžių pe- 
riodo istorinių faktų tendencingai pateikia aukštesniąsias kla- 
ses, kur moteris tapo privatizavimo ir rafinuotumo simboliu, 
tačiau šis vaizdinys teisingai neatspindi, ką moterys - net šios 
klasės - iš tiesų veikė. Moterys galėjo paveldėti ir valdyti žemę, 
turėti pareigas. Kadangi bajorų luomo vyrai dažnai išvykdavo 


?1 Mary R. Beard, Woman as Force in History. Sheila Rowbotham knygoje Mo- 
terys, pasipriešinimas ir revoliucija (Women, Resistance and Revolution) iš marksistinio 
feminizmo perspektyvos išsamiai aptaria moterų dalyvavimą kai kuriose XX a. 
revoliucijose. 

32 Eileen Power, „The Position of Women“, in The Legacy of the Middle Ages, ed. 
C. G. Crump and E. F. Jacob, p. 411. Mūsų laikų feministės linkusios priimti kaip 
istorinę tiesą kai kuriuos istorinės praeities vyrų ideologinius portretus; taigi jos 
įsivaizduoja ją - taip ją neabejotinai norėtų įsivaizduoti bent jau kai kurie vyrai — 
kaip ištisą ilgą, nenutrūkstamą vyrų pranašumo aprašymą. 

į karo žygius, moterys dažnai atstovaudavo savo vyrams ir val- 
dydavo feodą ar dvarą“*. Power daro išvadą, kad „moterų pa- 
jungimo dogma“, kuri buvo įtvirtinta bendrojoje teisėje ir, rei- 
kia pridurti, tiek feministiniame, tiek antifeministiniame diskurse, 
iškreipė praeitį lygiai taip pat, kaip ji kamuoja dabartį ir ateitį. 
Viduramžių moteris „turėjo visas privačias teises ir pareigas, 
susijusias su žemės valdymu, ir vaidino žymų vaidmenį pra- 
monėje. ... Vidutinė pasaulietė moteris buvo geriau išsilavinusi 
už savo vyrą. ... Kiekvienoje bendruomenės klasėje ištekėjusios 
moters gyvenimas teikė jai didelių galimybių veikti, nes ... to 
laikotarpio namai buvo labai plati sritis.“** Neseniai Ann Doug- 
las smulkiai aptarė, kaip devynioliktojo amžiaus amerikietės, 
nutremtos į tam tikrą plačiai apibrėžtą sritį, priimdavo ją kaip 
savo unikalią privilegiją ir stengdavosi pasyvų apibrėžtumą pa- 
versti aktyviu pašaukimu“?. 

Kadangi kaupiasi vis daugiau įrodymų (kai kurie iš jų gy- 
vuoja daugelį metų), liudijančių, kad istorijoje moterys vaidino 
daugybę aktyvių vaidmenų - dalyvavo kultūrinėje veikloje, — 
reikia tik stebėtis, kokie motyvai verčia vaizduoti moteris ne- 
veiksnias, bejėges, pažemintas, terorizuojamas. Ši problema ne- 
paprastai svarbi, nes mūsų požiūris į save ir savo pasaulį yra 
socialinės praktikos ir individualių veiksmų sudedamoji dalis. 
Girdėdama, kad ji yra Visuotinė Auka, girdėdama, kad kiekvie- 
name žingsnyje ją žlugdys negailestingi priešai, girdėdama, kad 
ji yra „daiktas“, girdėdama, kad jai nepasiseks užimti savo vie- 
tos dabarties pasaulyje, jeigu ji netaps nuožmia kovotoja ar „mo- 


> Viduramžių testamentų rinkiniai rodo, kad žmonos dažnai tapdavo savo 
vyrų testamentų vykdytojomis. Plg.: Power, „The Position of Women“, p. 419. Taip 
pat žr.: David Herlihy, „Land, Family and Women in Continental Europe, 701- 
1200“, Traditio, p. 89-119. Herlihy parodo, kad „ankstyvaisiais viduramžiais mote- 
rys vaidino ypatingą vaidmenį tvarkant šeimos turtą“ (p. 89). Matronimija arba 
moterų nuosavybės teisė VIII-XI a. vis labiau įsigalėjo - visuomenėje, kurios pa- 
matą sudarė žemės nuosavybė, tai nebuvo nereikšmingas dalykas. Herlihy daro 
išvadą, kad „ankstyvaisiais viduramžiais moterys visur ir visada nuosekliai pasi- 
rodo kaip žemės šeimininkės ir valdytojos ir tikrosios šeimų galvos“ (p. 110). Taip 
pat žr.: Eileen Power, Medieval Women; Michael W. Kaufman, „Spare Ribs: The 
Conception of Women in the Middle Ages and the Renaissance“, Soundings: An 
Interdisciplinary Journal, p. 139-163. 

* Power, „Position of Women“, p. 432-433. 

> Douglas, Feminization of American Culture, passim. 

ters tapatumą įgijusia moterimi“, girdėdama, kad vyrų ir mote- 
rų savitarpio santykiai yra ne tik komplikuoti, bet ir neįmano- 
mi, ji gali tik stebėtis, kieno interesai ir poreikiai, vieši ir priva- 
tūs, tenkinami tokiais iškraipymais, — aišku, kad ne tų moterų, 
kurios kumščiuojamos tokia propaganda. 


Liberalusis feminizmas: 
kodėl moteris negali būti panašesnė į vyrą? 


Skirtingai nei daugelis jų radikalių kolegių, liberaliosios fe- 
ministės visuomet bent viena koja tvirtai stovi politikos dirvo- 
je — dažniausiai dalyvaudamos tam tikroje pliuralistinėje veik- 
loje, pavyzdžiui, stengdamosi prastumti tam tikrus įstatymus, 
bylinėdamosi teismuose, organizuodamos kampanijas, remian- 
čias Lygių teisių pataisą, agituodamos už savo palaikomus kan- 
didatus, tardamosi dėl tolesnių strateginių ir taktinių žingsnių. 
Savo veikloje liberaliosios feministės elgiasi kaip ir kitos intere- 
sų grupės, pasiryžusios „pasiekti kuo didesnį veiksmingumą“. 
Svarbiausias tokių grupių tikslas yra integruoti grupės narius į 
esamą politinę struktūrą — viešąją sritį — ir naudotis jos teikia- 
momis privilegijomis ir nauda. Bent jau taip geriausiu atveju 
turėtų būti. Pavyzdžiui, Betty Friedan, dabartinio liberaliojo fe- 
minizmo sparno įkūrėja, neseniai paragino feministes pareikšti 
bendrą pritarimą, kurį ji vadina „naujuoju Taip“. Durys atsivė- 
rė, pareiškia ji, ir moterys turi tik įeiti. 

Liberaliojo feminizmo pažiūroms būdingi tie patys liberaliz- 
mo privalumai ir trūkumai, kuriuos aš aptariau 3-iame skyriu- 
je, kartu ir tam tikras atotrūkis tarp viešumo ir privatumo tam 
tikrų tikslų ir siekių požiūriu. Aš čia nebekartosiu tų argumen- 
tų, tik pažymėsiu, jog, liberaliosios feministės, kaip ir jų pirmta- 
kai utilitaristai —- pirmiausia ateina į galvą Benthamas, - mano, 
kad visi veiklos principai galiausiai sueina į vienintelį - asme- 
ninį interesą ir jų susipynimas visos visuomenės mastu skatina 
siekti naudos kiekvienam arba didžiausio gėrio didžiausiam 
žmonių skaičiui. Analizuodama liberalųjį arba reformistinį fe- 
minizmą, pirmiausia aš aptarsiu XIX amžiuje vykusios kovos 
už rinkimų teisės suteikimą moterims - iš esmės viduriniosios 
klasės judėjimo - privalumus ir trūkumus, sutelkdama dėmesį 

į temas, susijusias su viešumo ir privatumo perskyra, įgijusia 
makiaveliškųjų imperatyvų bruožų. Ši prielaidų, kuriomis rė- 
mėsi moterų teisės balsuoti gynėjos, ir ideologijos analizė suda- 
rys istorinį foną šiuolaikinės liberaliosios feministinės minties 
aptarimui. 

Dauguma XIX amžiaus sufražisčių dalyvavo ilgoje ir atkak- 
lioje kovoje už formalią įstatyminę moterų lygybę. Daugelis jų 
tikėjosi, kad reformavus įstatymus, diskriminuojančius moteris 
nuosavybės, ieškinių pateikimo civilinėse bylose ir naudojimosi 
balsavimo teise klausimais, netrukus prasidės ir kiti pokyčiai. 
Aš pasistengsiu parodyti, kad sufražisčių pastangos sukelti 
struktūrinius pokyčius patyrė nesėkmę dėl dviejų priežasčių — 
tai lėmė, pirma, būdas, kuriuo jos analizavo savo dilemą, ir, 
antra, jų siūlomos priemonės, kurios išplaukė iš jų pradinio 
problemos supratimo. 

Kokiomis sąlygomis sufražistės pradėjo savo kovą už forma- 
lią įstatyminę lygybę? Kokiomis kategorijomis jos analizavo sa- 
vo bendrą dilemą ir siūlė priemones? Išskyrus kai kurias išim- 
tis, sufražistės bent netiesiogiai perėmė jau dominavusias 
prielaidas apie tam tikrą perskyrą tarp viešojo politinio val- 
džios ir veiklos pasaulio ir privačios apolitinės sentimentų ir 
jausmų srities; jos tiesiog kitaip interpretavo šių dominuojan- 
čios ideologijos bruožų santykinę vertę. Remdamosi savo opo- 
nentų prielaidomis arba perimdamos jas, sufražistės nesąmo- 
ningai įamžino daugelį iškraipymų ir neištirtų prielaidų, kurios 
apginklavo sistemą prieš jas. Štai, pavyzdžiui, tipiškas argu- 
mentas prieš sufražistes: 

„Vyras prisiėmė valdymo ir karo sritį, moteris - namų ir šeimos 
reikalus, vaikų globą ir auklėjimą. ... Taip buvo nuo pat pradžių, per 
visą žmonijos istoriją, ir taip tęsis iki pabaigos, nes tai atitinka prigimtį 
ir jos dėsnius, tai palaiko ir patvirtina protas ir šešių tūkstantmečių 
patyrimas. ... Namų aukuras yra šventoji ugnis, o moteris yra vyriau- 
sioji ir apeigas atliekanti žynė. ... Kad būtų išsaugotas jos tyrumas, 
būtina neleisti jai naudotis rinkimų teise ir nušalinti ją nuo visų tų 
sunkių, suteršiančių ir demoralizuojančių pareigų, kurios pavedamos 
stipresniajai lyčiai - vyrui.“?* 


* Elizabeth Cady Stanton, Susan B. Anthony, Matilda Joslyn Gage, eds., His- 
tory of Woman Suffrage, vol. 2, p. 145. 

Šis teiginys išraiškingai atskleidžia sampratą, kad vyras ir 
moteris yra iš esmės skirtingi ir todėl turi turėti skirtingas veik- 
los sritis. (Arba vyras ir moteris turi skirtingas veiklos sritis, 
kadangi jie yra iš esmės skirtingi.) Politika iš esmės yra vyro 
sritis; iš to a fortiori išplaukia, kad moteris su politika neturi 
nieko bendro. Tik vyrui priklauso šios „sunkios, suteršiančios ir 
demoralizuojančios“ pareigos. Tos moterys, kurios išsiveržė iš 
privačios srities, yra „pusiau moterys, dvasiniai hermafroditai“. 
Moterys yra skirtingos, tačiau lygios. Sufražisčių oponentai plė- 
tojo šią temą: 

„„.. Kūrėjas patikėjo moterims labai sunkias ir atsakingas pareigas, 
anaiptol ne mažiau svarbias nei tos, kurias jis skyrė vyriškajai lyčiai, tačiau 
visiškai kitokio pobūdžio. ... Tuo tarpu kai vyras stengiasi susidoroti su 
sunkesnėmis gyvenimo pareigomis, kilni, mylinti ir ištikima moteris visą 
savo laiką skiria atlikti subtilioms ir sunkioms pareigoms, kurios jai pa- 
tikėtos šeimos rate, santykiuose su bažnyčia ir visuomenėje, kur jos bur- 
tai ištraukti. ... Aš įsitikinęs, kad jos [moterys] geresnės už vyrus, tačiau 
nemanau, kad jos tinka politinei veiklai šiame pasaulyje. ... Aš - sakau 
tai sąmoningai - nepažeminčiau moterų suteikdama joms rinkimų teisę. 
Aš turiu galvoje tikrąją šio žodžio reikšmę, nes manau, kad moteris, 
kokia ji šiandien yra, namų ir širdžių karalienė, yra aukščiau už šio 
pasaulio politines kolizijas ir visuomet turi išlikti aukščiau už jas.“?? 
Koks buvo sufražisčių atsakas į argumentus, kad moteris 

yra tyra, privati ir apolitiška, o vyras — nemoralus, viešas ir 
politiškas (nes tokia jo sfera)? Užuot atmetusios konceptualinę 
sistemą, iš kurios, kaip lengva numanyti, kilo šios dichotomijos, 
sufražistės argumentus, nukreiptus prieš rinkimų teisės suteiki- 
mą moterims, apvertė aukštyn kojomis ir padarė juos pagrindu 
ginti šią teisę. Taip, vyras yra nedoras ir blogas, ir politiką jis 
padarė atgrasią. Iš tiesų moteris yra tyresnė ir doresnė - pažvel- 
kite, kaip ji sukilnino privačiąją sferą. Taigi ant viešosios sferos 


>7 Susan B. Anthony and Ida Husted Harper, eds., History of Woman Suffrage, vol. 
4, p. 95, 106-107. Pirmieji du sakiniai paimti iš senatoriaus George'o Vesto kalbos 
prieš rinkimų teisės suteikimą moterims, pasakytos 1887 m.; visa kita paimta iš 
panašios senatoriaus Josepho E. Browno kalbos. XIX a. judėjime buvo radikalių 
mąstytojų, tarp jų ir pati Elizabeth Cady Stanton savo išpuoliais prieš religiją. Kita 
mąstytoja, kurios negalima paprastai apibūdinti kaip liberalios, Charlotte Perkins 
Gilman, buvo svarbi vėlesnėse judėjimo stadijose, tačiau radikalūs balsai galiausiai 
buvo užgožti. Aš čia aptariu pagrindines sufražisčių diskurso temas. 

reikia užmesti privataus moralumo skraistę įtraukiant į ją mo- 
teris. Moterys taps politizuotos, ir politika iš karto pasikeis. 
Taip viešoji kalba — nespecifinė sufražistėms — buvo susenti- 
mentalinta. 

Elizabeth Cady Stanton, žymiausioji iš ankstyvųjų moterų 
lygiateisiškumo teoretikių, karštai gynė požiūrį, teigiantį mote- 
rų pranašumą. 

„Vyriškasis pradas yra destruktyvi jėga, rūstus, savanaudis, aukš- 
tinantis galią, mėgstantis karą, smurtą, užkariavimą, įgijimą; materia- 
liame ir moraliniame pasaulyje jis sukelia nesantaiką, suirutę, ligas ir 
mirtį. Pažvelkite, kokį kraujo ir žiaurumo vaizdą pateikia istorijos pus- 
lapiai! Su kokia vergija ir žudynėmis bei aukojimais, su kokiomis ink- 
vizicijomis ir įkalinimais, kančiomis ir persekiojimais, juodaisiais ko- 
deksais ir tamsiais įsitikinimais ištisus amžius kovojo Žmonijos siela, 
kol gailestingumo šydas dengė jos veidą ir visos širdys buvo kurčios 
meilei ir vilčiai! Vyriškasis pradas iki šiol smarkavo, jis stipriai išsike- 
rojo nuo pat pradžių, visur nustelbdamas moteriškąjį pradą, išstumda- 
mas dieviškesnius žmogaus prigimties bruožus, taigi mes nedaug teži- 
nome apie tikrąjį vyriškumą ir moteriškumą - apie pastarąjį bemaž 
nieko, nes iki pat LN amžiaus jis vargu ar buvo pripažįstamas 
turinčiu galią. ... Siuo metu reikia ne teritorijos, ne aukso kasyklų, ne 
geležinkelių ar atsiskaitymo monetomis, bet naujos moteriškumo evan- 
gelijos, aukštinančios tyrumą, dorybę, moralę, tikrąją religiją, pakylė- 
jančios žmogų į aukštesnes minties ir veiklos sritis.“*8 
Stanton pateiktame vaizdinyje vyriškasis pradas — destruk- 

tyvus ir savanaudis - yra dominuojantis, o moteriškasis pra- 
das — mylintis ir dorybingas - pavergtas ir įbaugintas. Kad bū- 
tų užkirstas kelias socialiniam chaosui, turi nusverti moteriškasis 
pradas. 

Plečiantis kovai dėl rinkimų teisės suteikimo moterims, mo- 
terys vis garsiau kalbėjo apie savo tyrumą religine prasme ir 
kategoriškai tvirtino, kad pats Kristus savo „švelnų, jautrų, ken- 
čiantį žŽmoniškumą perėmė vien tik iš moters“. Vadinasi, „mo- 
terys glaudžiau su Juo susijusios negu vyrai““?. Jei moterys bū- 
tų išrinktos į valstybines pareigas, jos „daug veiksmingiau 





28 Stanton, Anthony and Gage, Woman Suffrage, vol. 2, p. 351-352. 
5? Ibid,. p. 785. 

saugotų visuomenės moralę ir miestų sanitarines sąlygas“*?. Kai 
kurios sufražistės pripažino, kad balsavimo teisės suteikimas 
moterims neišgydys visų visuomenės ligų, tačiau jos buvo įsi- 
tikinusios, kad moterims atsakingos vyriausybės labiau stengsis 
apsaugoti gyvybę ir išsaugoti moralę. Pavyzdžiui, blogį, kurį 
sukelia nelegali prekyba alkoholiniais gėrimais, gali padėti įveikti 
tik rinkimų teisės suteikimas moterims. Kartu būtų pasiekta, 
kad visuomenėje triumfuotų Kristaus Auksinė taisyklė. Senti- 
mentalizacijai buvo būdinga kartais griežto moralizavimo ten- 
dencija, perdėto dievobaimingumo balsas. 

Kodėl sufražistės jautėsi priverstos aukštinti moterų kilnu- 
mą ir tyrumą? Kodėl jos taip atkakliai reikalavo balsavimo tei- 
sės ir teigė, kad gavusios ją ir pasitelkusios savo sugebėjimus 
pakeis viešąjį gyvenimą? Jos mielai sutiko esančios „svajotojos“ 
(ir vėl perimamas apverstas aukštyn kojomis epitetas siekiant 
sukurti numatytą dorybę): „Mums sako, kad manydamos, jog 
moterys padės nuskaidrinti politinį gyvenimą ir sukurti idea- 
lesnę valdžią, pasirodome esančios svajotojos. Taip, mes esame 
gražioje svajotojų draugijoje - Konfucijaus, Budhos, Jėzaus, An- 
glijos Bendruomenių rūmų, kovojančių už Didžiąją laisvių char- 
tiją.“*! Atsakymas į šiuos ramybės neduodančius klausimus taps 
kiek aiškesnis, jei prisiminsime, kad tiek politika, tiek privati 
sritis vadovavosi pagrindais, kuriuos nustatė dominuojanti ide- 
ologija. Atmesti jos sąlygas moterims būtų reiškę atmesti Vikto- 
rijos laikų suformuotą santuokos ir šeimyninio gyvenimo mo- 
delį, kurio centre buvo dievobaimingos, belytės žmonos-motinos 
paveikslas. XIX amžiaus seksualinis manicheizmas buvo taip 
stipriai įsigalėjęs, kad sufražistės, išskyrus keletą išimčių, ne- 
svarstė, kokiu būdu šis paveikslas padėjo sustiprinti vyrų do- 
minavimą. 

Kai kurių mokslininkų nuomone, tai, kad sufražistės perne- 
lyg pabrėžė esančios dorybingesnės, rodo, jog judėjimas nuo 
„teisingumu“ grindžiamų argumentų už balsavimo teisę perėjo 
prie argumentų, grindžiamų „naudingumu“. Aileen Kraditor 
tvirtina, kad ankstyvieji sufražisčių argumentai reikalavo politi- 


60 Stanton, Anthony and Gage, Woman Suffrage, vol. 1, p. 19-20. 
“1 Ida Husted Harper, ed., History of Woman Suffrage, vol. 5, p. 126. 

nės lygybės „tuo pačiu pagrindu, kuriuo vyrai dviem kartomis 
anksčiau reikalavo sau politinės lygybės su jų valdovais an- 
glais“?2. Aš sutinku su Kraditor, kad akcentas tikrai buvo per- 
keltas. Tačiau aš to nelaikau svarbiu kokybiniu pokyčiu, kaip 
kad ji; veikiau man atrodo, kad tai tik akcentų pakeitimas toje 
pačioje tradicijoje. 

Pati Kraditor nurodo, kad dauguma sufražisčių priklausė tai 
pačiai senbuvių baltųjų, viduriniosios ir aukštesniosios klasės 
anglosaksų protestantų grupei, vyrų dominuojamai grupei Ame- 
rikos visuomenėje. Naudingumo argumentą ji laiko pastango- 
mis paveikti šią grupę. Kadangi sufražistės priklausė tai pačiai 
klasei kaip ir dominuojantys vyrai, jos turėjo ir tuos pačius kla- 
sinius prietarus, tačiau nesidalijo su savo klasės vyrais politine 
valdžia. Štai keletas teiginių, reprezentuojančių naudingumu 
grindžiamą moterų balsavimo teisės gynimą. 

„Jūs nepatikėjote išlaisvinto iš vergijos pietiečio teismų ir valstijų 
savivalei! Kodėl siunčiate savo motinas, žmonas ir dukras į nesiprau- 


susias, neišprususias, nemąstančias mases, kurios nugali per visuoti- 
nius rinkimus?“*3 


„Mes reikalaujame balsavimo teisės giminės labui. ... Kai jūs į savo 
tarybas ir įstatymų leidybos rūmus neįsileidžiate moters tyrumo, dva- 
singumo ir meilės, tos tarybos gali tapti šiurkščios ir brutalios. Dievas 
jums davė mus, kad būtume jūsų pagalbininkės šioje trumpoje kelio- 
nėje į geresnę žemę ir savo meile bei intelektu padėtume padaryti 
mūsų šalį tyrą ir kilnią...“** 


„Moteriai būtina suteikti balsavimo teisę kitų labui. Mūsų horizon- 
tą temdo gresiantys pavojai. Moteris gali padėti juos išsklaidyti. ... Ji 
trokšta, kad namai šalyje būtų tyri ir blaivūs; su jos pagalba jie gali 
tokie tapti...“9? 


„Buvo atliktas pavojingas eksperimentas - suteikta rinkimų teisė 
didelei daliai nusikaltimų, nesusivaldymo, amoralumo ir nesąžiningu- 
mo ir visiškai atimta balsavimo teisė iš didelės dalies santūrumo, do- 


62 Aileen S. Kraditor, The Ideas of the Woman Suffrage Movement 1890-1920, p. 38 
39. Taip pat žr.: Sheila M. Rothman, Woman's Proper Place: A History of Changing 
Ideals and Practices 1870 to Present. 

63 Stanton, Anthony and Gage, Woman Suffrage, vol. 3, p. 88. 

* Anthony and Harper, Woman Suffrage, vol. 4, p. 39. 

6 Ibid., p. 84. 

rumo, religijos ir sąžiningumo; kitaip tariant, blogiausi pradai buvo 

sumesti į balsadėžę, o geriausių neleidžiama į ją mesti...“** 

„Mes remiamės oficialia statistika kaip įrodymu, kad Jungtinėse 
Valstijose baltųjų moterų yra daugiau negu spalvotųjų vyrų ir moterų 
kartu; kad Amerikoje gimusių moterų yra daugiau negu atvykusių 
vyrų ir moterų kartu; kad moterys sudaro tik vienuoliktąją dalį kalė- 
jimuose ir pataisos namuose esančių nusikaltėlių; kad jos sudaro dau- 
giau nei du trečdalius bažnyčios narių ir kad neraštingų moterų pro- 
centas daug mažesnis negu vyrų. Todėl mes reikalaujame, kad šiai 
didelei daliai patriotizmo, santūrumo, dorumo, religijos ir intelekto 
būtų leista daryti įtaką vyriausybei per balsadėžę.“*7 
Naudingumo argumentų akcentavimas moterims reikalau- 

jant rinkimų teisės liudija, kaip moteris paveikė iškraipymai, 
įsigalėję dominuojančiame požiūryje. Jau pradinėje teisingumo 
argumento formuluotėje glūdėjo naudingumo argumento prad- 
menys, nes ji liudijo, kad sufražistės visiškai pritarė vyraujan- 
čioms pažiūroms apie save ir savo visuomenę. Jų nesėkmę lėmė 
pradinė konceptualizacija, kuri buvo susijusi su dominuojančia 
ideologija ir padėjo formuoti sufražisčių praktinę veiklą. Gavus 
rinkimų teisę ši ideologija išliko ir toliau glaistė sistemai būdin- 
gą nelygybę teigdama, kad ši nelygybė atsirado „natūraliai“ ir 
todėl neįeina į politikos sferą. Sufražistės pritarė jos demateria- 
lizavimui, seksualinio manicheizmo sąlygoms. Jos norėjo įtraukti 
„Savo“ vyrus į šią siauram ratui prieinamą sritį ir pašalinti „gy- 
vuliškesnes“ žemesniąsias klases (kurių „perviršis“ aiškiai kėlė 
realų pavojų anglosaksų dominavimui). Dematerializavimas bu- 
vo ir jų lyties, ir jų socialinės klasės funkcija. 

Politinė galia — susijusi su karu, jėga ir smurtu - sufražis- 
tėms kėlė pasibjaurėjimą. Tokia galia buvo viešosios, vyrų, sri- 
ties, į kurią jos norėjo įsijungti ir įsijungusios ją transformuoti, 
aspektas. Rosemary Radford Ruether nurodo, kad XIX amžiaus 
viduryje, kai prasidėjo sufražisčių protestai, atotrūkio tarp vie- 
šosios ir privačiosios sferų bei moralių niokojamąjį, griaunamąjį 
poveikį jau buvo patyrusios abi sritys. Moralinės dorybės buvo 
taip „susentimentalintos ir privatizuotos, kad neteko rimtos 


66 Ibid., p. XxxVi. 
67 Harper, Woman Suffrage, vol. 5, p. 77. 

politinės galios“*ė. Moralumas buvo tapatinamas su moterišką- 
ja sfera. Storžieviškame ir sumaišties kupiname politikos pa- 
saulyje toks moralumas buvo laikomas „nerealiu“. Politikos pa- 
saulis reikalavo „griežtumo, praktiško agresyvumo, kuriam 
svetimi sentimentai ar moralizavimas“. Vyras visą dieną daly- 
vauja šiame pasaulyje; vakare jis grįžta į „idealizuotą „Namų“ 
pasaulį, kur įkalintos visos moralinės ir dvasinės vertybės““?. 
Priimdamos savo apibrėžimą, kylantį iš jų bejėgiškumo, apimantį 
jų tyrumą ir kentėjimą, sufražistės tik sustiprino visus motyvus, 
griežtai nukreiptus prieš moterų dalyvavimą politikoje ir jų so- 
cialinę bei ekonominę lygybę““. 

Sufražistėms būdingas atkaklus savojo tyrumo teigimas ir 
moralinių pamokymų laikymas reformų įgyvendinimo priemo- 
ne padėjo joms išvengti įdėmaus žvilgsnio į politinę galią: kas 
tai yra? Kaip ji įgyjama? Kokiems tikslams ji buvo ar gali būti 
naudojama? Pagal jų pateikiamą schemą, jeigu moterys įgytų 
politinę galią, ši galia automatiškai būtų transformuota į mora- 
linę jėgą. Todėl moterims niekada netektų susidurti su proble- 
momis, kylančiomis tokiose neapibrėžtose situacijose, kai reikia 
daryti politinius sprendimus nesant aiškaus skirtumo tarp „gė- 
rio“ ir „blogio“ vienoje ar kitoje pusėje. Moterys pasinaudotų 
balsavimo teise, kad pakeistų visuomenę, bet balsavimo teisė 
nepakeistų moterų. 

„Kad moterys balsuodamos nė kiek nenustotų mandagaus, galan- 
tiško vyrų dėmesio ir pagarbos, puikiai įrodė tai, kaip daugiausia ne- 
rimo sukėlusio ir labiausiai gluminančio su prezidentu susijusio kon- 
flikto mūsų istorijoje metu abeji kongreso rūmai reagavo į iš dvidešimt 
trijų valstijų gautas jų apeliacijas dėl šešioliktosios pataisos, ginančios 
moterų teises.“?! 


6 Rosemary Radford Ruether, „The Cult.of True Womanhood“, Commonweal, 
p. 131. 

 Ibid. 

"0 Rosenthal, „Feminism Without Contradictions“, p. 29. Rosenthal pažymi, 
kad aukai „priskiriamas moralinis autoritetas arba tyrumas, nes išnaudojimo ter- 
minai, kuriais išreiškiamas jos užgniaužimas, buvo jai primesti kitų. Tikrasis jos 
balsas buvo nutildytas.“ Dauguma sufražisčių „nenutraukė tylos“ prabildamos 
savo tikraisiais balsais. Vietoj to jos, Hegelio žodžiais tariant, istorinį būtinumą 
pavertė dorybe aukštindamos ypatybes, kilusias iš jų engimo. 

"1 Stanton, Anthony and Gage, Woman Suffrage, vol. 3, p. 67. 

„Moters garbei pasakysiu, kad ji nesiekė posto, kad ji iš prigimties 
nėra karjeristė, tačiau ji trokšta balsuoti...“72 


„Moterų veikla per įvairius valstybės karus parodė, kad moterys 
buvo tyresnės ir labiau egzaltuotos nei vyrai, nes jų moraliniai jausmai 
ir politiniai instinktai nebuvo taip stipriai paveikti savanaudiškumo ar 
verslo, ar partinių motyvų...“?3 
Kadangi sufražistės laikėsi požiūrio, kad moralinis princi- 

pingumas yra išskirtinis moterų bruožas, jos galėjo tik netiesio- 
giai svarstyti (arba nesvarstyti visai) argumentą, kad įsijungi- 
mas į viešąjį gyvenimą privers moteris pakeisti savo įpročius, 
požiūrius ir nuostatas. Moterys nesigriebs klastos. Jeigu priva- 
tumas tapo viešumu, politikai tradicine šio žodžio prasme atei- 
na galas. 

Sufražisčių protesto formą, kalbą ir būdą lėmė objektyvios 
moterų engimo sąlygos ir jų reakcija į tuos idealizavimus ir 
iškraipymus, kurie racionalizavo status guo tęsimąsi. Dėl to, pa- 
vyzdžiui, vyrų padėtis politikoje klaidingai buvo siejama be- 
veik išimtinai su jų padėtimi pagal įstatymą. Politinė galia buvo 
laikoma automatiškai išplaukiančia iš teisinės galios. Todėl tei- 
siniai pokyčiai buvo kelias, vedantis į politinius tikslus. Sufra- 
žistės nepripažino (išskyrus keletą žymių išimčių), kad vyrai 
galėjo taip pasinaudoti įstatymais dėl tam tikrų ekonominių ir 
socialinių sąlygų, kurios nebuvo susijusios su įstatymų sritimi, 
tačiau sudarė foną, kuriame įstatymai buvo taikomi. 

Vyrų galia pasiekti savo tikslus buvo galia, turinti teisinį 
elementą, tačiau patys įstatymai nebuvo vienintelis šios galios 
pagrindas. Sufražistės daugiausia dėmesio skyrė politinės ga- 
lios atributams, o ne jos esmei. Viskas baigėsi tuo, kad sufražis- 
tėms nepavyko sukurti originalios politinės vizijos. Jos sakė no- 
rinčios lygybės esamoje struktūroje. Tačiau šioje struktūroje iš 
esmės dominavo vyrai. Todėl jos siūlė pokyčius remdamosi są- 
stingio ar stabilumo prielaida. Akivaizdu, jog jos neįžvelgė, kad 
jų aukštinamas „moters“ idealas apima „vyro“, kurį jos šmeižė, 
idėją ir kad šios sąvokos neišvengiamai yra susijusios. Kontro- 
liniai „moters“ ir „vyro“ vaizdiniai savo ruožtu buvo susieti su 


72 Anthony and Harper, Woman Suffrage, vol. 4, p. 117. 
73 Stanton, Anthony and Gage, Woman Suffrage, vol. 2, p. 17. 

platesne terpe, socialine struktūra, kurioje šie santykiai turėjo 
prasmę. Kaip pažymėjo Winchas, mūsų susidaryta objekto idėja 
apima šio ir kitų objektų sąsajų idėją““. 

Svarbiausios sufražisčių išvados buvo tokios: privati moralė 
gali būti taikoma viešajame lygmenyje; viešieji asmenys turi bū- 
ti vertinami pagal griežtus privačios sferos kriterijus; viešos 
(a)moralios savybės, kuriomis pasižymi vyrai, tikriausiai yra 
įgimtos vyriškajam charakteriui, tačiau ir vyrus galima pakeisti, 
kaip galima pakeisti viešąjį gyvenimą įsileidus į jį moteris; sa- 
vybės, kuriomis pasižymi moterys, yra įgimtos, jos nėra sufor- 
muotos tik jų priverstinio prisirišimo prie namų; būtent šios 
savybės yra tos savybės, kurios suteiks politikos sferai šventu- 
mo aurą. Sufražisčių piešiamoje ateityje vyras turės apsigaubti 
nesavanaudiškumo ir privačios dorybės skraiste, jeigu norės tapti 
„geru“ piliečiu. Dauguma sufražisčių privačiąją sferą identifi- 
kuojančias sąlygas norėjo įtvirtinti ir viešojoje srityje. Kaip tei- 
gia Ann Douglas, „vyrų dominuojamą teologinę tradiciją“ liau- 
dies kultūroje „smarkiai sužlugdė vyrų ir moterų skleidžiamas 
antiintelektualinis sentimentalizmas“. Deja, patriarchalinio kal- 
vinizmo atomazga nebuvo susijusi su „visa apimančio feminiz- 
mo įsigalėjimu“. 

Kai rinkimų teisės suteikimas moterims nepadėjo pasiekti 
visų tų stebuklų, kurių tikėtasi, prasidėjo sufražisčių demorali- 
zacija. Moterys galėjo balsuoti, tačiau struktūros iš esmės liko 
nepakitusios; iš tiesų ir idėjos, ir jų pagrindą sudarančios eko- 
nominės bei politinės realijos neprarado savo gyvybingumo. Mo- 
terys nebalsavo kaip blokas ir nesibūrė į politinius judėjimus, 
kad paremtų savo „interesus“ tam tikrus poreikius paversda- 
mos interesais. Visa tai nė kiek nestebina, turint galvoje nuosta- 
tą, kad moterys turi išlikti tyros ir kartu padaryti tyresnę poli- 
tiką. Kai rinkimų teisės suteikimo moterims neapvainikavo 
privačios moralės pergalė viešojoje sferoje, buvo grįžta prie do- 
minuojančios ideologijos nustatytų sąlygų - su ta išimtimi, kad 
moterys galėjo balsuoti neprarasdamos visiškai „moteriškumo“ 
ar pretenzijų į privačią dorybę. Tačiau dalyvavimas ne tik bal- 


"4 Peter Winch, The Idea of a Social Science and Its Relation to Philosophy, p. 124. 
* Douglas, Feminization of American Culture, p. 13. 

savimo lygmenyje kėlė tokį pavojų. Kokių pokyčių sulaukė šiuo- 
laikinės liberalės, perėmusios jų idėjas? 

Liberaliosios feministės, kaip ir kiti pliuralizmo šalininkai, 
pasisako už „einamojo remonto“ politikos, reformų, iš esmės 
nekeičiančių socialinėje sistemoje funkcionuojančio privilegijų 
ir atlygių paskirstymo, plėtrą. Kaip ir pagrindiniai status guo 
politikos moksle gynėjai, jos remiasi tam tikromis pozityvistinė- 
mis prielaidomis, kurios determinuoja jų analizę ir išvadas, nu- 
stato jų ribas, struktūrą ir nukreipia jas tam tikromis kryptimis 
ir į tam tikrus tikslus. Trumpai tariant, pozityvistinėms nuosta- 
toms būdingas atotrūkis tarp apibūdinimo ir įvertinimo, tarp 
„fakto“ konstatavimo ir „vertės“ konstatavimo. Vertybės yra 
privatizuotos — išreikštos lygiai su individo preferencijomis ir 
jausmais, kurių neįmanoma nei racionaliai apginti, nei įvertin- 
ti"*. Vadinasi, nuo asmens vertybių ar polinkių, kurių teisingu- 
mo jis negali racionaliai pagrįsti ar apginti, priklausys, ką jis 
vadina „gėriu“; taigi feministė gali savo širdyje puoselėti kalti- 
nimus šališkumu ar seksizmu kaip to, ko ji nori ar ką laiko 
gėriu, išraišką, tačiau ji negali pateikti rimto moralinio ieškinio 
ir ginti jo. 

Liberaliojo feminizmo diskursas persunktas šių problemų, 
kaip ir ankstesnės liberaliosios minties formos. Liberalieji ana- 
litikai blaškosi tarp diskriminacijos ir institucionalizuoto seksiz- 
mo „nepaneigiamų faktų“ ir „švelnaus apeliavimo“ į moterų 
nuomones ir vertybes. Pavyzdžiui, Elizabeth Janeway savo fe- 
ministinei pozicijai paremti gali pasiūlyti tik „apeliavimą į nuo- 
mones“, į dogmas, kurias mes paskelbiame teisingomis, nes „jau- 
čiame, kad jos turi tokios būti“ (išskirta mano)?. Ji pati pernelyg 


76 Bihevioristinė politikos mokslo kryptis laikosi požiūrio, kad politinio gyve- 
nimo faktai ir su jais siejamos vertybės yra skirtingos teiginių rūšys, kurios turi 
būti laikomos analitiškai atskiromis. „Fakto teiginių“ ir „vertinamųjų teiginių“ 
atskyrimas yra esminis dalykas. Remiantis šiomis epistemologinėmis prielaidomis, 
nusakyti ir įvertinti, apibūdinti, kas yra, ir reikalauti to, kas turėtų būti, yra du 
visiškai skirtingi dalykai. 

7 Elizabeth Janeway, Man's World Woman's Place, p. 12-13. Janeway revoliucija 
nėra tokia visiškai tuščia kaip kitos liberaliosios feministės, Gayle Graham Yates, 
kurios išvada knygoje Ko nori moterys: judėjimo idėjos (What Women Want: The Ideas 
of Movement) yra tiktai šnipštas: „... galutinai išanalizavus paaiškėja, kad teisinga 
tai, kuo mes individualiai, akademiškai ir socialiai tikime“ (p. 189). Galima pa- 

neapgailestauja dėl tokios padėties, nes net „labiausiai atsidavę 
socialinių mokslų atstovai“ negali visiškai atsikratyti vertybių. 
Ir jiems „sunku atsikratyti idėjos, kad kai kurios žmogiškosios 
situacijos yra geresnės už kitas“. Galima pamanyti, kad femi- 
nizmo skirtingo požiūrio esmė buvo būtent apeliavimas į alter- 
natyvią padėtį kaip pagrįstai laikomą geresne už kitas, įskaitant 
ir dabar esamą. 

Analizuodama liberalųjį feminizmą aš sutelksiu dėmesį į žmo- 
nių vaizdinius, politikai ar viešajai veiklai priskiriamus tikslus 
ir liberaliojo feminizmo diskurse privačiajai sferai priskiriamas 
galimybes bei svarbą. Liberaliosios feministės, skirtingai nei prieš 
tai aptartosios radikalės, galima sakyti, ignoruoja žmogaus pri- 
gimties —- vyriškosios ir moteriškosios - problemą. Glaustai libe- 
raliojo feminizmo poziciją galima apibūdinti kaip radikalų in- 
vaironmentalizmą. Teigiama, kad visi žmonės iš prigimties yra 
vienodi, tačiau vėliau juos formuoja, veikia ir socializuoja skir- 
tinga aplinka, jie nukreipiami į skirtingus vaidmenis, veiklas, 
vertybes ir santykius. Svarbiausias žmogaus bruožas šioje sche- 
moje yra postuluojamas beveik beribis gebėjimas prisitaikyti — 
dėl to akcentuojama „socializacija, orientuota į su seksizmu ne- 
susijusius vaidmenis“, „pozityvių vaidmenų modeliai“ ir t.t. Kar- 
tais liberalusis invaironmentalizmas yra perdėm deterministi- 
nis, ir vaikai traktuojami kaip žmogiškasis plastilinas, kurį savo 
nuožiūra gali formuoti socialiniai inžinieriai tėvų, mokytojų ir 
kitų „socializuojančių veiksnių“ asmenyje. 

Liberaliųjų feminisčių invaironmentalizmas nėra nuoseklus — 
priešingu atveju jos turėtų pripažinti, kad kai moterys paliks tą 
privačiąją sritį, kuri anksčiau jas determinavo ir formavo, ir 
įžengs į visiškai kitokią viešąją areną, kuri dabar determinuoja 
vyrus — laikomus tvirtesniais, agresyvesniais, atkaklesniais, ak- 
tyvesniais, — moterys taip pat turės įgyti šiai sferai būdingus 


klausti Yates: o kaip su seksistu, kuris nuoširdžiai tiki, kad moterys yra žemesnės, 
arba su rasistu, įsitikinusiu, kad turi engti juodaodžius, kurių nelaiko žmonėmis, 
arba su fašistu, kuris tiki, kad jo misija — išvaduoti pasaulį nuo žydų, ar net su 
neurotiku, kuris tiki, kad jį ištiks mirtis, jeigu jis be paliovos neatlikinės daug laiko 
atimančių ritualų? 

78 Janeway, Man's World, p. 136. 

„vyriškus“ bruožus. Nedaugelis liberaliųjų feminisčių trokšta 
tokio rezultato; taigi matome, kad siekdamos vienų tikslų jos 
moters nelaimių šaltiniu laiko jos privatizaciją, o išsigelbėjimu — 
įsijungimą į viešąjį gyvenimą, tačiau siekdamos kitų tikslų jos 
garbina moters „švelnesnes savybes“, tiksliau neapibūdindamos 
šių nuostatų ištakų, raidos ir pradinio pamato, nes tai reikštų, 
kad moters privatizacija suteikė tam tikrų pranašumų ir verty- 
bių, kad tam tikrais atžvilgiais ji buvo „gera“. Liberaliosioms 
feministėms nepavyksta sąžiningai ir įtikinamai traktuoti pro- 
blemą „skirtingi, bet lygūs“ ir kitokie, arba „neskirtingi, bet 
lygūs“ ir tokie patys, kuri nedavė ramybės XIX amžiaus sufra- 
žisčių judėjimui. 

Radikaliosios feministės viešumo ir privatumo, asmenišku- 
mo ir politiškumo dilemą sprendžia eliminuodamos visus skir- 
tumus tarp skirtingų sferų, santykių ir veiklos, tuo tarpu libe- 
raliosios feministės išsaugo aiškią viešumo ir privatumo 
perskyrą, tačiau viliasi pašalinti žalingus padarinius, kurių, jų 
teigimu, šis tradicinis atotrūkis turėjo moterims. Nedaugelis puo- 
selėja iliuziją, vyravusią daugelio XIX amžiaus sufražisčių min- 
tyse, kad jeigu moterys dalyvaus politikoje, politika automatiš- 
kai taps geresnė, ar tiki, kad įmanoma ar pageidautina nustatyti 
vieningus kriterijus vertinti ir aiškinti viešajai ir privačiajai veiklai 
ir santykiams. Tai ką tada liberaliosios feministės nori pakeisti 
viešojoje ir privačiojoje plotmėse? Kokias vertybes jos brangina 
ir norėtų geriau realizuoti kiekvienoje iš gyvenimo sferų ar jose 
abiejose? Atsakymai į šiuos klausimus priklauso nuo to, kaip 
kiekviena mąstytoja vertina moterų problemos ištakas ir mastą, 
kokias vertybes gina ir kokių pokyčių trokšta. 

Viešasis pasaulis nebūtinai yra politikos pasaulis; jeigu jie 
suplakami, sutapatinami, ir vėl klaidingai identifikuojamos po- 
litinės institucijų grupės, veiklos rūšys ir tikslai. Klasikinė vie- 
šosios ir privačiosios sferų perskyros versija namų ūkį arba 
šeimą, dvasines institucijas ir komercines arba ekonomines ins- 
titucijas atskyrė nuo arenos, kurioje suaugę vyrai, arba piliečiai, 
kaip politikai susitikdavo tam, kad pasiektų abipusiškai nau- 
dingus susitarimus. Individas vaidino kitus viešus vaidmenis, 
galbūt prekiautojo, advokato, valdininko ar mokytojo, tačiau 
savo politiniame vaidmenyje jis buvo pilietis ir jo politika 

priemonių ir tikslų požiūriu buvo instrumentinė. Būti piliečiu 
reiškė prasmingai dalyvauti valstybės organizacijoje, turėti bal- 
są, turėti žodžio teisę. 

Tačiau šiuolaikinės liberaliosios feministės retai kalba apie 
piliečius ar pilietybę. Išimtis yra Kirsten Amundsen, ir ji atgaivi- 
na pilietybę tik tam, kad nuskurdintų jos prasmę traktuodama 
ją kaip „vieną iš resursų, kuris ... paskirstomas lygiai“ kaip ir 
visi kiti"?. Tai nesiskiria nuo tų skaičiavimų, kuriuos ji taiko 
šeimos ryšiams, tampantiems vienu iš daugelio troškimų, kurių 
patenkinimą žmonės protingai siekia maksimizuoti*?. Amund- 
sen sumenkina pilietybės politinį pobūdį ir kartu palieka priva- 
tųjį pasaulį be jokių jo išsaugotų neinstrumentinių vertybių, re- 
zonanso ir prasmės. Lieka tik savanaudiškas apskaičiavimas, 
laisvai klaidžiojantis socialiniame peizaže, nes ir iš valstybės, ir 
iš šeimos yra atimta normatyvinė reikšmė ir teisėtumas, kurį jos 
tebeturi. ši paskata, pakeičianti tikrąją politiką, praktiškai tam- 
pa vienintele „politika“ aplinkui: toliau traukomi socialiniai ry- 
šiai vadovaujantis „lygių galimybių“, „meritokratijos“, „pažan- 
gos“ ir „išsilaisvinimo“ imperatyvais. Vėliau šiame skyriuje aš 
išsamiau aptarsiu šią pakeitimo politiką. 

Į liberaliojo feminizmo pasaulį lengviausia patekti analizuo- 
jant jo diskurso terminus: kaip apibūdinami ir aiškinami viešu- 
mo ir privatumo reiškiniai? Kokie motyvai, galimybės ir pagei- 
daujami rezultatai siūlomi moterims? Iškart patraukia dėmesį 
depolitizuota kalba, kuria liberaliosios feministės apibūdina žmo- 
nes, vyrus ir moteris, kaip viešosios ir privačiosios sferų atsto- 
vus. Dažniausiai vartojamas terminas yra „vaidmens“ sąvoka. 
Niekas neprieštaraus, kad žmonės skirtingu metu, siekdami skir- 
tingų tikslų vaidina daugelį skirtingų vaidmenų pagal savo so- 
cialinę padėtį, tačiau liberaliosioms feministėms būdingas dė- 
mesio sutelkimas išimtinai į vaidmens sąvoką turi svarbią reikšmę 
jų pateikiamai socialinei analizei. 

Liberaliojo feminizmo diskurse žmonės iš tikrųjų yra ne mo- 
tinos, tėvai, įsimylėjėliai, draugai, mokslininkai, darbininkai, eks- 
centrikai, disidentai ar politiniai lyderiai, bet vaidmenų atlikėjai. 


" Kirsten Amundsen, The Silenced Majority, p. 63. 
80 Ibid., passim. Šia prielaida paremtas visas dėstymas. 

Visuomenė yra agregatų, vaidmenis atliekančių socialinių ato- 
mų sankaupa. Mąstant vien tik vaidmenų atlikėjų terminais, 
socialinis gyvenimas ir žmonės sulyginami. Suniveliavus, ho- 
mogenizavus apibūdinimą ir vertinimą visi vaidmenys atrodo 
lygūs vienas kitam. Pavyzdžiui, Cynthia Fuchs Epstein prilygi- 
na motinystę bet kuriam kitam vaidmeniui, socialiai suformuo- 
tai ir sankcionuotai veiklai su palyginti apibrėžtu veiksmų dia- 
pazonu. Taip iškreipiama tikroji motinystės reikšmė. Motinystė 
nėra „vaidmuo“, toks pat kaip būti kontoros tarnautoju, moks- 
lininku ar priklausyti Oro pajėgoms. Motinystė yra sudėtinga, 
įvairiapusė, prieštaringa, erzinanti, džiaugsminga veikla - bio- 
loginė, prigimtinė, socialinė, simbolinė ir emocinė. Ji susijusi su 
giliai rezonuojančiais emociniais ir seksualiniais imperatyvais. 
Tendencija sumenkinti skirtumus tarp, tarkime, motinystės ir 
tarnybos ne tik užgožia mūsų privačių santykių reikšmę, bet ir 
pernelyg supaprastina tai, kas gali ar turėtų-būti padaryta sie- 
kiant pakeisti moterų padėtį - jos dažnai raginamos pakeisti 
vaidmenis, kad išspręstų savo problemas. 

Liberaliajam feminizmui būdingas privačiosios sferos ir mo- 
ters vietos joje nuvertinimas yra kurioziškas dalykas. Viena ver- 
tus, jis susijęs su esamų socialinių realijų pripažinimu, kai šei- 
ma vis mažiau bėra „prieglobstis beširdžiame pasaulyje“, ir visa 
tai išreiškia. Tačiau traktuojant motinystę kaip „vaidmenį“ spar- 
tinamas ir stiprinamas procesas, griaunantis privačiosios sferos 
ir joje vyraujančių socialinių santykių reikšmę ir vertę, tiesą 
sakant, neturint kuo jų pakeisti. Kita vertus, feminisčių sampro- 
tavimai apie motinystės „vaidmenį“ dažnai yra kupini pykčio 
socialinei „vertybių sistemai“, neremiančiai ir nevertinančiai mo- 
tinystės „vaidmens“ - dėl to moterys patiria „kryžminį spaudi- 
mą“ ir joms sunkiau kartu ir vaidinti „profesinius vaidmenis“ 
„panaudojant visas [savo] galimybes“, ir įžvelgti savojo moti- 
nystės „vaidmens“ vertę?!. Pasak Epstein, blogai, kai žmogus 
nepanaudoja visų savo galimybių, nes „individo galimybių pa- 
naudojimas naudingas visuomenei“ iš esmės - tai liberalus cre- 
do, kurį Epstein kartoja, tačiau neįstengia jo apginti. 


81 Cynthia Fuchs Epstein, Woman's Place, ch. 3, p. 86-150. 

Janeway savo ruožtu sustiprina viešosios sferos depolitiza- 
vimą kaip tik šią sferą laikydama vieninteliu tikru ir patikimu 
žmogiškųjų vertybių kriterijumi. Janeway privatizuotos mote- 
rys yra kultūrinėje nelaisvėje. Joms priskiriami vaidmenys (žmo- 
nos, motinos) supriešina jas su amerikietiškuoju etosu, ir tokia 
padėtis Janeway kelia sielvartą?2. Dėl to moterys patiria stiprų 
anomijos poveikį —- Janeway vartoja Durkheimo sąvoką paaiš- 
kinti nesaugumui, atsirandančiam, kai asmuo negauna atlygio, 
atitinkančio „iš anksto nustatytus sprendimo kriterijus“??. Mo- 
terys kankinasi, nes nedalyvauja lenktynėse dėl prizų; galioja 
rinkos standartai, ir privati sritis laikoma nepakankama. 

Kodėl vyrams geriau sekasi? Kad įvertintume Janeway po- 
žiūrį, kuris depolitizuoja viešąją sferą ir kartu atkakliai teigia 
šią sferą esant alternatyvia vertybių vieta, būtina suprasti, ką ji 
laiko „vaidmeniu“. Ji pasirenka funkcionalistinį apibrėžimą — 
vaidmuo „yra tai, ką veikėjas veikia sąveikaudamas su kitais, 
šios veiklos funkcinio reikšmingumo socialinei sistemai požiū- 
riu“?*. Pasak jos, vyrams sekasi geriau, nes už jų viešuosius 
vaidmenis jiems yra numatytas atlygis ir „yra iš anksto nusta- 
tyti sprendimo kriterijai, kuriais remiantis gali būti paskelbtas 
nuosprendis „gerai atlikta““*. Kaip ir kiti liberalios krypties 
analitikai, Janeway socialinę sistemą — išskyrus moterų pašali- 
nimą iš valdžios ir privilegijuotųjų ešelonų - laiko duota; todėl 
nenuostabu, kad užuot suabejojusi „iš anksto nustatytais krite- 
rijais“, pagal kuriuos vertinami vyrai, ji aukština šį kriterijų ir 
nurodo jį kaip priemonę išspręsti moteris kankinančioms pro- 
blemoms. Tapę tuo, ką veikia, vyrai žino, kas jie yra pakanka- 
mai materializuotame kelyje į savąjį tapatumą. Ji pritariamai 
pažymi: „Vyrai dalyvavo gyvenimo dramoje ... gaudami atly- 
ginimą - pinigais, statusu arba pagarba. Šiuolaikinis ūkiškas vy- 
ras žino, kokia jo pozicija. Dėl to ... jis vertina save pagal pajamas, 
kurias gauna iš savo darbo, ir tikisi pats jomis pasinaudoti“ 
(išskirta mano)*“. Ir dar viena pastaba apie Janeway „vaidmens“ 


82 Janeway, Man's World, p. 99. 
8 Ibid., p. 74. 

4 Ibid., p. 70. 

85 Ibid., p. 74. 

86 Ibid., p. 168. 

sampratą. Tolesni jos samprotavimai pakrypsta gana keista lin- 
kme. Vaidmenis, abstrakčias kategorijas, Janeway padaro pa- 
saulyje veikiančiomis jėgomis. Ji suteikia jiems galią dalyvauti 
sudėtinguose socialiniuose procesuose. Pavyzdžiui, ji teigia, kad 
vaidmenis nelengva pakeisti arba kad vaidmuo (įsiminkite - ne 
asmuo, bet pats vaidmuo!) gali „stengtis išsaugoti ir atkurti tą patį 
santykį, kuriame jis pirmiausia buvo suvoktas“ (išskirta mano)“?. 

Kaip ir Epstein, Janeway pataria moterims „eiti į viešumą“, 
imtis naujų vaidmenų, tapti „vaidmenų laužytojomis“ ir taip 
integruotis į viešojo pasaulio standartus. „Vaidmenų laužyto- 
jos“ savo ruožtu yra „vaidmenų modeliai“ ir kaip tokie padeda 
kitiems „laužyti vaidmenis“. Vykstant šiai abstrahuotų vaidme- 
nų sąveikai socialinė struktūra nekinta, bet „vaidmenų laužyto- 
jos“ ištrūksta iš jos ir kyla aukštyn joje siekdamos savo indivi- 
dualių tikslų. Janeway feministinė strategija yra intensyvus 
individualizmas - ji net neleidžia vaidmenų laužytojoms susi- 
jungti ir sudaryti grupę, galinčią daryti spaudimą, pliuralistinės 
politikos modus vivendi. Nors jos siūlomas individualistinis fe- 
ministinės dilemos „sprendimas“ nekelia grėsmės jokiai esamai 
politinei status guo, Janeway primygtinai teigia, kad jis „kelia 
grėsmę visatos santvarkai“*s. Deja, Janeway niekur nepasidalija 
su mumis paslaptimi, kaip individualios vaidmenų laužytojos 
galėtų mesti iššūkį visatai. 

Vaidmenų kalba ir su ja susiję terminai ir sąvokos - funkcinė 
diferenciacija, sistemų palaikymas, socialinis nukrypimas, dis- 
funkcinis ir t.t. - yra depolitizuota kalba. Politinė perspektyva 
turi būti suformuluota politine kalba. Janeway yra puikus de- 
politizuojančios kalbos pavyzdys. Ji atvirai atmeta rezonansinį 
politinio diskurso terminą „lygybė“ kaip būdą charakterizuoti 
feministinio judėjimo tikslams. Lygybė, priekaištauja ji, yra „per- 
nelyg mažas žodis“, kad aprėptų tai, ką ji turi galvoje??. Tuo 
tarpu iš tiesų problema ta, kad tam, kuris nesiekia ir netrokšta 
tikrų struktūrinių pokyčių, lygybė potencialiai yra pernelyg įpa- 
reigojantis politinis terminas. Mes jau matėme, ką Janeway turi 


57 Ibid., p. 129. 
88 Ibid., p. 124. 
59 Ibid., p. 217. 


261 


II. ŠIUOLAIKINIAI VIEŠUMO IR PRIVATUMO VAIZDINIAI 


galvoje: tyčinį vaidmenų laužymą, kad išskirtinės moterys, ku- 
rios savo veikla rengia tiksliai neapibrėžtą iššūkį visatai, įgytų 
statusą ir tapatumo jausmą. 

Be Janeway, yra ir kitų liberalios krypties analitikių, atvirai 
pasisakančių už aiškiai apibrėžto politinio vaidmens suteikimą 
moterims. Tačiau kaip sufražistes formuluojant transformaty- 
vią feministinę viziją varžė tai, kad jos absorbavo sentimenta- 
lias teisingų politikos priemonių ir tikslų sąvokas, taip ir libera- 
liosioms feministėms iškyla sunkumų iš dalies dėl to, kad jos 
priima liberalizmo prielaidą, jog visos vertybės, tikslai ir siekiai 
yra paprastos privačios vertybės arba tokių vertybių junginiai?“. 
Kaip ir kiti liberalieji pliuralistai, liberaliosios feministės atkak- 
liai teigia visuotinę socialinę savanaudiškumo naudą. 

Politikos, kuri prasideda ir baigiasi išteklių mobilizavimu, 
didžiausios įtakos pasiekimu, protingais apskaičiavimais, inte- 
resų grupių reikalavimų formulavimu, atlygių skirstymo funk- 
cijų prisiėmimu ir t.t., problema — arba viena iš problemų - yra 
ne tik visiška vaizduotės stoka, bet ir nesugebėjimas garantuoti 
sąmoningą piliečių atsidavimą ir įsipareigojantį lojalumą. Pa- 
prasčiausiai jeigu politiniame gyvenime dominuoja savanaudiš- 
kumas, grobuoniškas individualizmas, neįmanomas joks tikras 
pilietinės dorybės jausmas, jokia politinės bendruomenės vizija, 
kuri galėtų tapti bendro gyvenimo pamatu. 

Liberaliųjų feminisčių pateikiama analizė, kai ji tampa atvi- 
rai „politinė“, o ne tik visuomeninė, remiasi prielaida, kad po- 
litikos tikslai ir siekiai yra duoti. Vienintelė problema feminis- 
tėms — „kaip įsitraukti į veiklą“. Manoma, kad feministinis 
sprendimas turi remtis aiškiai apibrėžtos interesų grupės for- 
mavimu?!. Tačiau kieno interesai bus ginami? Ir vėl „visų mo- 
terų“? O rasės ir klasės problemos? Liberaliosios feministės lin- 
kusios ignoruoti arba nekreipti dėmesio į šias problemas, nors 


2 Wolff, Poverty of Liberalism, p. 197. 

?1 Jo Freeman, The Politics of Women's Liberation, passim. Freeman priima pozi- 
tyvistinio diskurso nustatytus apribojimus, atmetančius nuodugnų kritinį žmonių 
ir jų socialinio pasaulio tyrinėjimą. Žr.: Jean Bethke Elshtain, „Methodological So- 
phistication and Conceptual Confusion: A Critigue of Mainstream Political Scien- 
ce“, in The Prism of Sex: Essays in the Sociology of Knowledge, ed. Julia A. Sherman 
and Evelyn Torton Beck, p. 229-252. 

depolitizuotu „socialinės stratifikacijos“ pavadinimu pripažįsta 
jas egzistuojant. Tačiau aišku, kad niekada neatsižvelgiama į 
visą skurdo ir neteisybės mastą ir svarbą, arba Amundsen, vie- 
na iš liberaliųjų analitikių, nagrinėjančių šią problemą, negalėjo 
laiduoti, kad „feministinė programa ... gali būti įgyvendinta be di- 
delių pastangų ar radikalaus esamų ekonominių struktūrų pertvarky- 
mo“ (išskirta mano)?2. Tai įmanoma tik tuo atveju, jeigu feminis- 
tinė programa siekia integruoti į esamą struktūrą palyginti 
nedaug išsimokslinusių, privilegijuotų ir dažniausiai baltųjų mo- 
terų. Liberaliojo feminizmo pasaulyje „lygybė“ ir „išsilaisvini- 
mas“ pasiekiami pernelyg lengvai. Suteikti šiems žodžiams pa- 
grindą reikštų rengti iššūkį, kurio esama liberali politika negali 
priimti. 

Liberaliojo feminizmo tendencija vietoj esminių dalykų svars- 
tyti „stiliaus“ ar „organizacinės struktūros“ klausimus ir taip 
atvėsinti šiuos debatus akivaizdžiai matyti iš to, kaip Jo Free- 
man traktuoja tas, kurias ji priskiria prie „reformisčių“ ir „revo- 
liucingųjų“ feminisčių. Jos manymu, paaiškėja, kad iš tiesų tarp 
šių grupių nėra jokių skirtumų, jokių potencialiai nesuderina- 
mų ar konkuruojančių požiūrių į politinį pasaulį. Visus skirtu- 
mus Freeman priskiria „stiliui“??. Konfliktas sumažinamas iki 
minimumo, ir tikroji diskusija žlunga. Freeman teigia, kad įvai- 
ri šių feminizmo šakų veikla iš tiesų nėra tiesiogiai tarpusavyje 
susijusi ar svarbi — ji tiesiog nesuderinama. Aptardama feminis- 
čių grupių „nesutarimus dėl strategijos ir prioritetų“ Freeman 
iš naujo apibūdina skirtumus kaip „vienas kitą papildančius“ 
ar - dar geriau - „nereikšmingus“““. 

Individualizmas, savanaudiškumas, vaidmenų keitimas - tai 
liberaliojo feminizmo skiriamieji požymiai. Tačiau viduriniajai 
klasei atstovaujančios liberaliosios feministės yra susiskaldžiu- 
sios daugeliu klausimų, tarp kurių ne paskutinę vietą užima 
tokie klausimai, kaip viešosios ir privačiosios sferų santykinė 
vertė ir svarba ir kokį vaidmenį kiekvienoje iš šių sričių turėtų 


*2 Amundsen, Silenced Majority, p. 164. 
*3 Freeman, Politics of Women's Liberation, p. 9. 
* Ibid., p. 231. 

vaidinti moterys. Jos atmeta suskaidymą, atimantį iš jų galimy- 
bę gauti daugelį prizų, kuriuos siūlo ar atrodo galįs pasiūlyti 
viešasis pasaulis, - valdžią, statusą, galimybę dalyvauti viešaja- 
me diskurse ir svarbias viešąsias pareigas. Vis dėlto dauguma 
liberaliųjų feminisčių nelinkusios visiškai politizuoti ar suvie- 
šinti privačiosios sferos, srities, jų siejamos — ir ne be pagrin- 
do - su kilnesnėmis dorybėmis ir vertybėmis, kurioms nedaro 
įtakos mainų santykių ir savanaudiškumo suformuotos verty- 
bės. Taigi jos apvalytų privačiąją sritį, padarytų ją geresnę leis- 
damos moterims vaidinti ir viešus, ir privačius vaidmenis, tarsi 
tai esmingai nepakeistų jų puoselėjamų privačių vertybių. Kyla 
klausimai: kaip moterys gali vienodai dalyvauti abiejose srity- 
se? Kokių tikslų siekdamos jos tai darytų? Pasiūlymai dalytis 
vaidmenimis ar pakeisti vaidmenis priimtini tik nedaugeliui. 
Jeigu būtų propaguojami visą dieną veikiantys vaikų lopšeliai 
vaikams nuo dvejų metų (ar jaunesniems) ir pasirūpinta jais, tai 
suteiktų kai kurioms moterims galimybę įžengti visai darbo die- 
nai į viešąją areną kur kas anksčiau negu tada, kai jos turi lauk- 
ti, kol vaikai sulauks mokyklinio amžiaus; tačiau vaikų augini- 
mą perėmus viešosioms institucijoms privati sfera neteks savo 
pagrindinės raison d'ėtre ir svarbiausio Žmogiškųjų emocijų ir 
vertybių šaltinio. Lygiai taip pat suišorinus visą su namų ruoša 
susijusią veiklą, padarius ją vieša veikla privati sritis būtų griau- 
nama toliau. „Visi žmonės, kiek tai įmanoma, būtų paversti 
absoliučiai viešais žmonėmis, ir industrializacijos pradėtą socia- 
linio gyvenimo formų griovimą užbaigtų visiškas, kiek tai įma- 
noma, privatumo įsiliejimas į viešumą.“?? Taip būtų įgyvendin- 
tas liberalizmo imperatyvas. Jeigu pasisektų, rezultatas būtų be 
galo nepatrauklus: skurdūs instrumentiniai santykiai įsigalėtų 
visose gyvenimo srityse. Nenuostabu, kad esant tokiai alterna- 
tyvai liberaliosios feministės besąlygiškai trokšta išsaugoti dau- 
gelį tradicinių moteriškumo bruožų, taigi ir tvirtai laikytis to 
moteriškumo socialinės vietos. Tačiau neįmanoma be galo da- 
ryti ir viena, ir kita: smerkti moters antrarūšį statusą ir žalingus 
jos privatizavimo padarinius, o kartu liaupsinti ar aukštinti sa- 
vybes, atsiradusias toje sferoje, iš kurios moteris reikia „išlais- 


* Wolff, „Nobody Here But Us Persons“, p. 140-141. 

vinti“. Viso to rezultatas — painus mišinys: savanaudiškumo 
padiktuota kategoriška rinkos kalba, atmiešta raginimais puo- 
selėti švelnesnes dorybes, būtent toks derinys, kuris kamavo 
sufražistes. Kadangi vienintelė liberaliosioms feministėms žino- 
ma politika yra beveik visiškas utilitarizmas, kurį jos netiesio- 
giai ar atvirai perima, joms nepavyko suformuluoti transforma- 
tyvios feministinės viešumo ir privatumo vizijos. 

Ko gero, aiškiausią liberaliojo feminizmo konceptualinės di- 
lemos pavyzdį pateikia Betty Friedan, dažnai vadinamos mote- 
rų išlaisvinimo „motina“, veikalas, kuriuo ir užbaigsiu šį skir- 
snį. Savo 1963 m. parašytoje knygoje Moteriškumo mistika (The 
Feminine Mystigue) Friedan teigė, kad po Antrojo pasaulinio ka- 
ro moterys išgyveno tapatumo krizę: jos buvo įtikinėjamos, kad 
turėtų jaustis laimingos ir „realizavusios save“ visą laiką skir- 
damos Žmonos ir motinos pareigoms; jos jautėsi kaltos, jeigu 
siekė karjeros; jos buvo nelaimingos; jas kankino problema, „ne- 
turinti pavadinimo“. Pasak Friedan tezės, moterys buvo perse- 
kiojamos įsigalėjusio mito, mistikos, kuri buvo tokia visa per- 
smelkianti, kad nejučiomis formavo ir reguliavo moterų 
gyvenimus. Šios pragaištingos mistikos iniciatoriai pasitelkė mo- 
terų žurnalus, televiziją, reklamą, laikraščius, vaikų psicholo- 
gus, sociologijos ir psichoanalizės populiarintojus ir Margaret 
Mead. Didžiausią problemą sudarė tai, kad mistika buvo tokia 
visa persmelkianti ir darė tokį didelį poveikį, jog iškreipė ir 
veikdama pasąmonę varžė moterų požiūrį į save ir pasaulį. Mis- 
tika ir su ja susijęs priemiesčio gyvenimo stilius „stabdė augimą 
arba skatino vengti jo“?*. Friedan detalizavo šio moterų pasida- 
vimo mistikai rezultatus: „subtilaus proto ir ugningos dvasios 
moterys“ nekritiškai priėmė „į lytį orientuotų auklėtojų“ 


* Betty Friedan, The Feminine Mystigue, p. 77. Aš nekalbėsiu apie tai, kaip 
Friedan iškraipo psichoanalitinę teoriją. Jos ir daugelio kitų feminisčių požiūrio 
problema ta, kad jos smerkia teoriją, kurios nepasistengė suprasti iš vidaus. Teoriją 
jos perdėm sutapatina su nusistovėjusia, medikų kontroliuojama psichiatrijos prak- 
tika Jungtinėse Valstijose. (Žinoma, Freudas nepritarė tam, kad psichoanalizę per- 
imtų medikai.) Toks pernelyg lengvas pasmerkimas neleidžia rimtai apsvarstyti 
klausimo, koks galėtų būti santykis tarp psichoanalitinės teorijos ir Amerikos psi- 
chiatrijos praktikos. Ar iš tiesų praktika atspindi teoriją, ar šiurkščiai ją iškraipo? 
Veikia dar vienas imperatyvas, ypač liberaliajame feminizme, - giliai įsišaknijęs 
antiteorinis, perdėm pragmatinis ir utilitarinis akcentas. 

pamokymus ir metė „koledžus ir karjerą, kad ištekėtų ir gimdy- 
tų vaikus“??. Sužlugdytos ir nepatyrusios laimės santuokoje, jos 
pasirinko alkoholizmą, skyrybas, neištikimybę. Būdami su gal- 
vos netekusiomis motinomis, vaikai kentėjo, ir t.t. - visa vargų 
litanija. 

Didelis Friedan 1963 m. pateikto įvertinimo privalumas - 
ideologijos (nors ji jos taip nevadina), kurią ji apibūdina kaip 
„moteriškumo mistiką“, kritika. Ji tiksliai nurodo be galo jaudi- 
nantį teorinį ir politinį klausimą: kaip susiformuoja žmonių po- 
žiūris į save kaip į moralinės visatos ir socialinio pasaulio narius, 
kuriame vyraujantis savo paties įvaizdis atspindi bejėgiškumą, 
perdėtą kitų nuomonių paisymą, negalėjimą pasipriešinti auto- 
ritetui, nesugebėjimą veikti pasaulyje? Marksistai tai vadina 
„klaidingos sąmonės“ problema, turėdami galvoje proletariato 
veikseną, mąstyseną ir elgseną, skatinančią tolesnį jų engimą ir 
eksploataciją. Vienas iš jos požiūrio trūkumų, būdingas ir dau- 
geliui marksistinių pažiūrų mąstytojų, yra tas, kad ji nesufor- 
muluoja kriterijų, kurie padėtų atsirinkti, kas moters požiūryje 
į save ir pasaulį sudaro visiškai klaidingą ir iškreiptą vaizdinį, 
kas iškreiptai pateikia svarbių tiesų modelį ir kas patikimai įkū- 
nija ir pateikia tiesą apie ją pačią ir jos vietą visuomenėje. 

Plėtodama moteriškumo mistikos sampratą, Friedan pavir- 
šutiniškai traktavo teisingus ir klaidingus moteriškumo vaizdi- 
nius ir propagavo neatsakingą elitizmą, kuriuo vadovaudamosi 
moterys, jau privilegijuotos dėl savo išsimokslinimo ir klasinės 
padėties, galėjo primesti kitoms moterims savąją kitų moterų 
nepasitenkinimo analizę, galėjo teigti, kad visos moterys jaučia- 
si taip pat kaip jos arba taip jaustųsi, jeigu atsikratytų savo 
klaidingos sąmonės ir išsivaduotų nuo moteriškumo mistikos 
primestų suvaržymų. Tai labai sudėtinga problema, ir nederėtų 
Friedan išskirti kaip ypatingos nusikaltėlės. Nedaugelis visuo- 
menės ir politikos tyrinėtojų tinkamai susidorojo su šiuo klau- 
simu, tačiau aš pamėginsiu tai padaryti šeštame skyriuje. 

Kitas Friedan analizės trūkumas yra jos pateikiama - kartais 
netiesiogiai, o kartais atvirai — priešprieša tam, ką moterims 


7 Ibid., p. 173. 

teko išgyventi penktajame dešimtmetyje ir šeštojo dešimtmečio 
pradžioje kaip moteriškumo mistikos aukoms ir kaltininkėms — 
persekiojimą ir mistiką, ir politiniame, ir konceptualiniame lyg- 
menyse susijusią su tuo, ką daro vyrai, kaip jie mato ir supranta 
save pasaulyje. (Atkreipkite dėmesį: vyrai, apie kuriuos kalba 
Friedan ir apie kuriuos kalbėsiu aš kritikuodama jos analizę, 
yra išsilavinę, mobilūs aukštesniosios ar viduriniosios klasės vy- 
rai. Darbininkų klasė ir žemutinės Amerikos visuomenės klasės 
nepatenka į jos akiratį arba figūruoja tik netiesiogiai.) Užuot 
išplėtusi „mistikos“ analizę ir analizavusi ir vyriškąją sėkmės 
mistiką, ji pateikia ją kaip alternatyvą moterims. Ji smerkia prie 
namų pririštų žmonų padėtį ir aukština sėkmės siekiančių vyrų 
padėtį, visus tuos „gabius, ambicingus vyrus“, kurie išeina į 
didelį miestą ir nuolat „auga“?Š. Jos knyga - pagiriamasis peo- 
nas tam, ką patys amerikiečiai vadina „žiauria konkurencija“: ji 
tik nori, kad ir moterys į ją įsijungtų. 

Niekas neprieštaraus Friedan teiginiui, kad visiškai prie na- 
mų pririštos žmonos tapatumas yra gniuždantis ir daugeliu at- 
žvilgių tuščias (bet „motinos“ tapatumo, kurį Friedan itin glau- 
džiai sieja su „namų šeimininkės“ tapatumu, negalima taip 
apibūdinti, arba toks apibūdinimas jį smarkiai iškraipo). Tačiau 
teigiant, kad vyro tapatumas, kadangi jis realizuojamas už na- 
mų sienų korporacinės Amerikos gelmėse, automatiškai yra jau- 
dinantis, teikiantis pasitenkinimą ir vertingas, kuriama kita mis- 
tika, „vyriškumo mistika“, ir vieno iškraipymo atsisakoma tik 
tam, kad būtų pasiduota kitam. 1963 m. Friedan smerkė kaip „į 
lytį orientuotus“ Amerikos korporacinio kapitalizmo oponen- 
tus ir nekritišką pritarimą tam, kas buvo vadinama „progresu“. 
Pripažindama vyrų dominuojamos, individualistinės visuome- 
nės vertybes, Friedan savosios analizės logikos buvo priversta 
ginti tai, ką galima pavadinti darbuotojų pakeitimu — moterys 
biurokratės vietoj vyrų biurokratų, moterys įmonių administra- 
torės vietoj vyrų įmonių administratorių, moterys generolės vie- 
toj vyrų generolų. Vėliau ji kiek pakeitė savo požiūrį. Netrukus 
aš aptarsiu jos pozicijos pokyčius. 


28 Ibid., p. 201. 

Trečioji Friedan pateikto klasikinio liberaliojo feminizmo pro- 
blema - jos perdėtas invaironmentalizmas. Kaip ir kiti liberalūs 
mąstytojai — visi, kurie atvirai pripažįsta Locke'o tabula rasa, - 
Friedan teigia, kad mus visiškai suformuoja kultūra, kad žmo- 
gaus tapatumas visuomet ir visiškai paaiškinamas remiantis tam 
tikrais išoriniais kriterijais ir gali būti identifikuotas pagal šiuos 
kriterijus. Tai susieja Friedan su viena XIX a. feminisčių grupe 
ir sufražistėmis ir atskiria ją nuo kitos grupės, teigusios, kad 
vyras ir moteris, vyriškumas ir moteriškumas iš dalies yra skir- 
tingi būties pradai, modusai ar būdai??. Pavyzdžiui, Mary Woll- 
stonecraft knyga Moterų teisių apgynimas (A Vindication of the 
Rights of Women) yra vienas pirmųjų invaironmentalistinės te- 
zės gynimo pavyzdžių. Sutikdama, kad jos meto moterys buvo 
lengvabūdės ir nieko vertos būtybės, Wollstonecraft jų bėdų 
priežastimi laikė auklėjimo sistemą, kuri padarė jas apgailėtinas 
ir kvailas. Ji norėjo, kad moterys įgytų „vyriškas dorybes“ — 
moralinę drąsą ir nešališkumą; pasak Wollstonecraft, tikroji do- 
rybė buvo skirta vyrams!0. Lyčių skirtumai išnyktų, jeigu abi 
lytys būtų auklėjamos vienodai. 

Friedan pateikiamas invaironmentalizmo variantas ne tik lei- 
džia jai apeiti tapatumo, kaip iš dalies kūniško ar įkūnyto tapa- 
tumo, klausimus, bet kartu įgalina ją formuluoti per daug su- 
paprastintą ir per daug optimistinę teoriją, kaip sukelti pokyčius. 
Ji garbina išsimokslinimą kaip išsivadavimo iš priemiesčio ka- 
lėjimo grandinių raktą. Tik išsimokslinimas gali išgelbėti mote- 
ris nuo moteriškumo mistikos ir padėti iš naujo sujungti mote- 
riškus vaidmenis su vyriškais vaidmenimis. Kaip teigiamą 
pavyzdį ji pateikia vadinamąjį Danijos liaudies aukštosios mo- 
kyklos judėjimą, sugrąžinusį namų šeimininkes į „intelektuali- 


* Tarp feminisčių, vyriškosios ir moteriškosios lyčių skirtingumą traktavusių 
kaip gilesnį nei „nulemtą“ aplinkos, buvo Margaret Fuller; savo garsiojoje esė 
„Moteris devynioliktajame amžiuje“ („Woman in the Nineteenth Century“, 1884) 
ji teigė, jog moterys skiriasi nuo vyrų ir joms reikalinga laisvė, kad galėtų pasi- 
reikšti jų unikalios ypatybės. Ji pateikė intensyviai išgyvenamą moters „ypatingo 
genijaus“ sampratą. Jos protestus prieš status guo pagyvino teiginys, kad „moteryje 
glūdintis elektrinis, magnetinis pradas“ neturėjo galimybės pasireikšti. Žr.: Marga- 
ret Fuller, The Writings of Margaret Fuller, ed. Mason Wade, p. 176. 

10 Mary Wollstonecraft, A Vindication of the Rights of Women, ed. Charles W. Ha- 
gelman, Jr., p. 33. 

nio gyvenimo tėkmę koncentruotais šešių savaičių vasaros kur- 
sais, savotiška intelektualinio šoko terapija“!?!. Lėkšta dvasios 
filosofija, glūdinti šiame nurodyme, neprarado galios stulbinti 
skaitytoją, nes Friedan netiesiogiai teigia, kad Žmogaus tapatu- 
mas - nepaisant didžiulės daugybės priklausinių, kuriuos ji pir- 
miausia nurodo kaip būdingus moteriškumo mistikai, - yra pa- 
viršinis reiškinys, lengvai pataisomas, lengvai atmetamas. Kita 
jos prielaida, be abejo, yra požiūris, kad moterims ir socialiniam 
pasauliui reikalinga visiška moterų integracija į esamą struktū- 
rą: todėl 1966 m. spalio mėnesį Friedan įkurta Nacionalinė mo- 
terų organizacija (NOW) paskelbė tikslą pasiekti „iš tiesų lygią 
partnerystę su vyrais“. 

Pagal NOW Teisių bilį viena iš būtinų tokios „lygios partne- 
rystės“ sąlygų yra dvidešimt keturias valandas per parą vei- 
kiančių valstybės finansuojamų vaikų lopšelių steigimas visiems 
vaikams ir teisė į abortą esant reikalui. Pirmoji „teisė“ dažnai 
buvo susijusi su utilitariniu požiūriu į vaikus ir jų auklėjimą 
(moterys „išlaisvinamos“ deramai neatsižvelgiant į vaikų gero- 
vę ir kartu nepamatuotai teigiama, kad vaikams automatiškai 
„geriau“ valstybiniuose vaikų lopšeliuose negu namuose); ant- 
roji, kaip ji suformuluota, liudijo nejautrumą darbininkų klasei 
priklausančioms ir religingoms moterims, kurių tapatumas ir 
savo vertės pajautimas glaudžiai susijęs su motinystės veikla. 
Laikydamas tokius pasiūlymus grynu gėriu ir veiksminga prie- 
mone, atsižvelgiančia į kiekvienos moters „tikruosius poreikius“ 
ir padedančia juos patenkinti, nors daugelis moterų nuo pat 
pradžių sakė, kad jos šito nenori, Friedan liberalusis feministi- 
nis judėjimas liudija plintantį vienos iš įtakingiausių mistikų — 
klasės mistikos — poveikį. 

Kas pasikeitė Friedan pažiūrose? Prieš keletą metų ji ragino 
feministes pereiti nuo „senojo Ne prie naujojo Taip“. Tačiau jos 
naujasis „Taip“ įtartinai panašus į senąjį „Ne“, išskyrus vieną 
išimtį: dabar ji primygtinai teigia, kad feministės turi sutelkti 
dėmesį į šeimą, o ne bėgti nuo jos. Straipsnyje „Feminizmas 
suka nauja kryptimi“ („Feminism Takes a New Turn“) Friedan 


101 Friedan, Feminine Mystigue, p. 370-371. 

prisimena laimingas 1970 metų dienas, kai „vykstant pirmajam 
visą šalį apėmusiam streikui dėl lygybės“ tūkstančiai moterų 
žygiavo Penktąja aveniu su įvairiais plakatais, tarp jų ir „Vaikų 
priežiūra 24 valandas“. Jų programa tada buvo „tokia paprasta 
ir tiesi“ arba tokia atrodė, samprotauja ji. Traktuojant šią pir- 
mosios programos problemą kaip liudijančią jos paprastumą 
daug prarandama: Friedan apmąstymai neatspindi šiuos anks- 
tyvuosius reikalavimus suformavusių prielaidų. 

Toliau Friedan teigia, kad dabar, praėjus dešimčiai metų, 
„mūsų dukterys savąjį asmeniškumą ir lygybę laiko savaime 
suprantamu dalyku“!?Ž. Aš trumpai aptarsiu šį teiginį. Friedan 
nuolat paremia savo teiginius asmeniniu patyrimu, ir aš pasi- 
remsiu savuoju. Esu keturių vaikų motina, turiu tris paaugles 
dukteris — specialistės ir feministės motinos dukteris. Nė viena 
iš jų savojo tapatumo arba, kaip Friedan tai vadina, „asmeniš- 
kumo“ nelaiko savaime suprantamu dalyku. Teiginys, kad jos 
laiko jį arba turėtų laikyti savaime suprantamu, man kelia ne- 
rimą ir atrodo globėjiškas visų jaunų moterų atžvilgiu. Jeigu 
feminizmas yra moters kova su standartiniu tapatumu ir prieš 
ji, kodėl Friedan mano, kad motinos įgytą tapatumą turėtų ar 
galėtų nekritiškai perimti jos dukterys kaip reiškinio, kurį gali- 
ma pavadinti naująja „feministine mistika“, sudedamąją dalį? Ji 
atimtų iš dukterų kovą už asmeniškumą, kurią anksčiau teigė 
turint esminę reikšmę Žmogaus tapatumui; be to, ji ignoruoja 
akivaizdų faktą, kad Žmogaus tapatumas visuomet yra su (ir 
prieš), visuomet yra nukreiptas į ką nors (ir nuo). Nė viena 
duktė, jeigu ji nori tapti savarankišku asmeniu, ypač permainų 
eroje, negali tiesiog perimti savo motinos tapatumo, nesvarbu, 
ar jis feministinis, ar ne. 

Pasak Friedan, feminizmo kova atrodo iš esmės laimėta ir 
moters tapatumas garantuotas. Aukštindama tai, ką feminiz- 
mas padarė - judėjimui net priskiriama garbė pagerinus vidu- 
tinio amžiaus moterų sveikatą, - ji niekur neaptaria dvejopų 
nerimą keliančių faktų apie jaunas moteris, kurių tapatumą fe- 
minizmas tariamai garantavo. Aš kalbu apie dabartines paaug- 


102 Betty Friedan, „Feminism Takes a New Turn“, New York Times Magazine, p. 40. 

lių, ypač jaunų moterų, savižudybių epidemijas ir paauglių nėš- 
tumus bei gimdymus nepaisant kontraceptinių priemonių ir 
abortų prieinamumo. Akivaizdu, jog daugeliui jaunų moterų 
pasaulis atrodo siaubingai painus, slegiantis, netgi nepakenčia- 
mas; akivaizdu, jog daugelis jaunų moterų, ypač iš darbininkų 
klasės ir žemutinių sluoksnių, žino, kad nepaisant Friedan nau- 
jojo „Taip“ kelias į sėkmę amerikietiškuoju stiliumi joms užda- 
rytas. Taigi jos vėl patvirtina labai kovingą moters tapatumą: aš 
esu Moteris. Friedan nusipelno garbės už „gerus“ dalykus, ta- 
čiau jai nepavyksta išanalizuoti įvaizdžio trūkumų; tai viena iš 
priežasčių, kodėl jos apmąstymai tokie baisiai riboti, net ma- 
nieringi. 

Baigdama pateiksiu dar vieną pastabą, kad pailiustruočiau 
viduriniosios klasės feminizmo nesugebėjimą susidoroti su svar- 
besnėmis problemomis, taip pat ir aptarti mūsų dabartinės kri- 
zės struktūrinius aspektus, susijusius su specifine produktyvu- 
mo kultūros praktika ir politinio atsakingumo problemomis, su 
socialine stratifikacija etninės priklausomybės, klasės, rasės ir 
lyties požiūriu. Friedan požiūrį į šeimą aš pavadinčiau „korpo- 
racine šeima“. Nors ji ragina „pertvarkyti namų ir darbo insti- 
tucijas“, jos pertvarkymai apima tik visuotinį prisitaikymą prie 
būtinų sąlygų, kurias kelia korporacinis kapitalas, be abejo, ga- 
lintis atsižvelgti į dvejopą lytį ir aukštesniosios bei viduriniosios 
klasės profesionalizmą. Nors Friedan siekia, kad būtų išplėstos 
socialinės paslaugos įvairias pajamas turintiems tėvams!O, šis 
raginimas yra susijęs su tuo, kad ji pripažįsta Amerikos mobi- 
lumo mitą, ir remiasi įsitikinimu, kad jeigu mažesnes pajamas 
turintys Žmonės pasikeistų taip, jog labiau atitiktų profesiona- 
lumo reikalavimus - šitai Lillian Rubin savo knygoje Kančios 
pasauliai (Worlds of Pain), analizuojančioje darbininkų klasės šei- 
mos gyvenimą, vadina „žmonių keitimo programomis“, - jeigu 
tik jie perimtų aukštesniosios ir viduriniosios klasės papročius, 
manieras ir gyvenimo stilių, jie taip pat galėtų „pereiti į labiau 
privilegijuotus visuomenės sluoksnius“'9*. Rubin parodo, kad 


103 Ibid., p. 94. 
104 Lillian Rubin, Worlds of Pain: Life in the Working-Class Family. Žr. baigiamąjį 
skyrių. 

tai visiška iliuzija. Friedan ir permąsčiusi savo poziciją išsaugo 
aklą klasinį požiūrį. Visi jos konkretūs pavyzdžiai, kaip poros 
„tvarkosi“ tokiais būdais, kurie leidžia abiem būti tėvais ir abiem 
daryti karjerą, yra paimti iš visuomenės aukščiausiojo sluoks- 
nio, sudarančio 10-15 procentų visų gyventojų. Ši problema, 
klasės problema, yra viena iš tų problemų, kurias detaliai gvil- 
dena marksistinių pažiūrų feministės, ir dabar aš aptarsiu jų 
analizės metodą. 


Marksistinis feminizmas: 
kodėl moteris negali būti panašesnė į proletarą? 


Yra ne viena, bet kelios marksistinio feminizmo atmainos 
priklausomai nuo to, kuris Marxo minties aspektas pasitelkia- 
mas feministiniams tikslams ir kodėl. Tačiau visos marksistinės 
feministinės analizės vadovaujasi požiūriu, kad lytis ir klasė yra 
svarbiausi moters vietos determinantai. Kai kas vartoja abstrak- 
čią lyties-klasės sąvoką, kuri, kaip ir radikalioji feminizmo at- 
maina, linkusi sulieti kategorijas „lytis“ ir „klasė“. Tačiau dau- 
guma lytį ir klasę laiko sudėtingais, įvairiai tarpusavyje 
sąveikaujančiais veiksniais, o moterų viešumas ir privatumas, 
jų manymu, priklauso tiek nuo jų klasinės padėties ir santykio 
su gamybos būdu, tiek nuo lyties. Yra marksistinių pažiūrų 
feminisčių, puoselėjančių optimistišką viltį, kad visiškas moterų 
įsijungimas į produktyvų darbą galiausiai užtikrins visišką jų 
emancipaciją!9?. Tačiau kiti nepritaria tokiam optimistiniam po- 
žiūriui. Yra marksistinių pažiūrų feminisčių voliuntarisčių - kie- 
tos linijos šalininkių, kurios nori „veikti savarankiškai“ kaip 
avangardinis judėjimas; kitos tokias strategijas laiko destrukty- 
viomis ir ragina moteris susivienyti su engiamais vyrais ir siekti 
žmogaus emancipacijos, užuot kovojus su specifinėmis jų engi- 
mo apraiškomis. 

Marksistinėje feministinėje literatūroje pamatinės viešumo ir 
privatumo sąvokos nevartojamos kaip orientacinės gairės - bent 
jau kaip tokios. Daugeliu atvejų (bet ne visada) viešumas ir 


105 Žr.: V. I. Lenin, The Emancipation of Women: From the Writings of V. I. Lenin. 

privatumas pakeičiami gamybos ir reprodukcijos sferomis. To- 
kia transformacija smarkiai pakeičia viešumo ir privatumo pras- 
mę. Tai bus vienas iš mano kritikos pamatų. Kitas bus marksis- 
tinio feminizmo kaip aiškiai apibrėžtos politinės perspektyvos 
neadekvatumas. Kaip ir Marxui, marksistiniam feminizmui bū- 
dinga tendencija traktuoti politiką kaip išvestinį, šalutinį reiški- 
nį arba kapitalizmo socialinių santykių simptomą, kuris ateities 
neklasinėje santvarkoje nunyks. Aš susiesiu šiuos samprotavi- 
mus su feminisčių marksisčių pateikiamais vyrų ir moterų pa- 
saulių vertinimais — jų analizės logika neleidžia feministėms 
marksistėms ieškoti lengvos išeities ir teigti, kad vyriškosios ir 
moteriškosios prigimčių skirtingumas iš esmės paaiškina tokių 
skirtingų socialinių sferų egzistavimą, - ir jų sumanytu žmo- 
gaus emancipacijos projektu. Tai savo ruožtu veda prie kitos 
klausimų grupės, susijusios su tuo, ką galima pavadinti „mark- 
sisčių feminisčių subjektu“ - kas ji yra, ko ji nori ir ką ji turėtų 
daryti? Ar ji yra žmogus, galintis kalbėti apie save? Jeigu taip, 
tai kokia kalba, pasak marksistinio feminizmo, ji kalba? Jeigu 
jos kalba iškreipta, kodėl feministės marksistės siūlo alternaty- 
vą - neiškreiptą tapatumą ir savęs supratimą, išreiškiamą kal- 
ba? (Tai yra vienintelis jo išraiškos būdas.) 

Norint išsiaiškinti šiuos klausimus, būtina grįžti į XIX amžių 
ir imtis vienintelio klasikine marksistine kalba parašyto teksto, 
skirto „moterų problemai“. Pats Marxas labai mažai rašė apie 
moteris ar šeimą, o tai, ką jis parašė, yra neapibrėžta ir frag- 
mentiška!?“. Engelsas priėmė moterų iššūkį ir, anot jo, pasakė 
tai, ką būtų pasakęs pats Marxas, jeigu būtų prisiruošęs. Ka- 
dangi vėlesnės feministės marksistės atvirai arba netiesiogiai 

asisako už arba prieš Engelso metodą ir išvadas ir kadangi 
Šeimos, privatinės nuosavybės ir valstybės kilmė yra svarbiausia 
konceptualinė sąsaja tarp Marxo ir Engelso rinktinių raštų ir 
šiuolaikinio marksistinio feminizmo, verta šį veikalą aptarti 
detaliai. 


106 Žr. dažnai ignoruojamą Marxo apybraižą „Dėl skyrybų bilio“, paskelbtą 
1842 m. Rheinische Zeitung, kurioje jis pasisako prieš skyrybų įstatymų liberaliza- 
vimą remdamasis tuo, kad santuoka - tikroji santuoka, sukurianti kažką nauja, 
šeimą — yra neišardoma. Marx and Engels, Collected Works, vol. 1, p. 307-310. Žr 
mano analizę 4-ame skyriuje. 

Engelsas plėtoja viešumo ir privatumo, marksistine terminija 
vadinamų gamybos ir reprodukcijos sferomis, santykio teoriją. 
„Pirmojo leidimo pratarmėje (1884)“ Engelsas suformuluoja tei- 
ginius, nustatančius jo tyrimo ribas: „Pagal materialistinę sam- 
pratą, lemiamas istorijos momentas galiausiai yra paties gyve- 
nimo gamyba ir reprodukcija. Bet ji pati vėlgi yra dvejopa. 
Pirma — pragyvenimo priemonių, maisto produktų, drabužių, 
buto ir tam reikalingų įrankių gamyba; antra - paties Žmogaus 
gamyba, giminės tęsimas.“! Toliau jis konstatuoja tai, ką vadi- 
na visuotiniu kultūros raidos dėsniu, būtent kad kuo menkiau 
išsivysčiusi visuomenė, „tuo labiau visuomenės santvarka pri- 
klauso nuo gimininių ryšių“'98. Kai darbo pasidalijimu ir darbo 
našumo didėjimu pagrįsta visuomenės struktūra perauga gimi- 
niniais ryšiais pagrįstas struktūras, kai atsiranda privatinė nuo- 
savybė, mainų santykiai, klasinė nelygybė ir antagonizmas, „se- 
noji gimininiais junginiais pagrįsta visuomenė susprogdinama; 
vietoj jos atsiranda nauja visuomenė, suorganizuota į valstybę, 
kurios žemutinės grandys yra jau nebe gimininiai ... junginiai, — 
visuomenė, kurioje šeimos santvarka visiškai priklauso nuo nuosavy- 
bės santykių“ (išskirta mano)!0?. 

Engelso išeities taškas yra prielaida, kad „pirmasis istorijoje 
išryškėjęs klasių priešingumas sutampa su vyro ir žmonos an- 
tagonizmo atsiradimu monogamijoje, o pirmoji klasinė priespau- 
da sutampa su tuo, kad vyriškoji lytis pavergia moteriškąją“ !10, 
Ikimonogaminėse šeimose, dar nesusijusiose su privatine nuo- 
savybe, moteris nebuvo pajungta vyrui, nebuvo ir vyrų ir mo- 
terų antagonizmo. Šis antagonizmas atsiranda kartu su mono- 
gamine santuoka. Engelsas grįžta prie „šeimos analogija“ 
grindžiamo diskurso, tačiau padaręs lankstą. Jo analogija perei- 
na ne nuo šeimos prie valstybės, bet atvirkščiai: nuo viešosios 


17 Frederick Engels, The Origin of the Family, Private Property and the State, p. 25- 
26. Kaip Engelsas traktuojamas priešpriešinant jį Emmos Goldman anarchistiniam 
feminizmui ir lyginant su juo, žr.: Kathy E. Ferguson, „Liberalism and Oppression: 
Emma Goldman and the Anarchist Feminist Alternative“, in Liberalism and the 
Modern Polity, ed. Michael C. Gargas McGrath, p. 93-118. 

108 Engels, The Origin of the Family, p. 26. 

109 Ibid. 

10 Ibid., p. 75. 

sferos, kuri suvokiama kaip gamybos sfera (prie jos kaip para- 
Zitai, neturintys savarankiškos būties, prilipusios politinės ins- 
titucijos), prie reprodukcijos sferos, moterų srities. Be to, šioje 
analogijoje glūdi prielaida, kad privati engiamų asmenų, mote- 
rų, klasė yra analogiška išnaudojamų darbininkų, proletariato, 
klasei gamybos sferoje. Analogiškai pajungiami darbininkų kla- 
sės vyrai ir visos moterys. 

Remdamasis knyginėmis L. H. Morgano (vieno iš tų, kurie 
kartais vadinami „kabinetiniais antropologais“) antropologinė- 
mis formuluotėmis, Engelsas pradeda nuo pasaulietinio Edeno 
sodo, nuo „senosios ... lytinio santykiavimo laisvės“ pakopos, 
kurią savo ruožtu pakeitė kraujo giminystės, punaluajinė, pori- 
nė ir galiausiai monogaminė šeimos sistemos. Šeimos evoliucija 
atitinka gamybos būdų evoliuciją, vykstančią griežtai pagal vi- 
suotinius istorijos dėsnius; taigi monogaminės šeimos pakopo- 
je, arba kapitalistinėje klasinėje visuomenėje, pati „šeima minia- 
tiūriškai rodo mums tas pačias priešybes ir tuos pačius 
prieštaravimus, kurie stumia į priekį ... į klases susiskaldžiusią 
visuomenę“!!!. Kaip ir tokie šiuolaikiniai mąstytojai ir tariami 
antagonistai kaip Parsonso mokyklos funkcionalistai, Engelsas 
teigia esant daugelį „idealių tipinių“ šeimos sistemų, glaudžiai 
susijusių su makrostruktūra, arba gamybos būdu. Kai vieną ga- 
mybos būdą, arba makrostruktūrą, pakeičia kitas, neišvengia- 
mai pasikeičia ir reprodukcijos būdas, arba mikrosfera, - pri- 
klausomas kintamasis. Taigi socialinei pusiausvyrai ištikimas 
funkcionalistas ir socialinei revoliucijai ištikimas marksistas su- 
randa sąlyčio tašką, nes kiekvienas iš jų į visas žmonių sociali- 
nių santykių formas, taip pat ir šeimą, žvelgia iš kapitalizmo 
funkcinių prielaidų perspektyvos, o ne pačių socialinių santy- 
kių dalyvių požiūriu ar iš perspektyvos, kuri gali remtis jų po- 
žiūriu. Kaip ir Talcottas Parsonsas, Engelsas šeimą (privačią, 
tačiau tampomą viešosios teleologijos) laiko socialinės sistemos 
padariniu. Negali būti jokių stabdžių, kurie kliudytų visą gyve- 
nimą besąlygiškai pajungti neišvengiamiems gamybos sferos im- 
peratyvams, makrostruktūrai, viešajam pasauliui. 


11 Ibid., p. 76. 


275 


II. ŠIUOLAIKINIAI VIEŠUMO IR PRIVATUMO VAIZDINIAI 


Kaip ir Engelsas, Parsonsas sutelkia dėmesį į šeimą veikian- 
čias jėgas, kurios priverčia ją savo vidine struktūra ir išorine 
funkcija prisiderinti prie aukštesnės schemos, neprieinamos so- 
cialiniams veiksniams. Šeimos struktūrą ir funkciją determinuo- 
ja makrostruktūros poreikiai: funkcionalizmas, kaip ir marksiz- 
mas, remiasi eksplicitine ar implicitine aiškia teleologija. Šeima 
atlieka visuomenei reikalingas funkcijas. Kai reikmės pasikei- 
čia, šeima atitinkamai persitvarko. Pavyzdžiui, iki industrializa- 
cijos egzistavusi ideali tipinė šeima ypač pabrėžė prisirišimą ir 
priskyrimą. Tačiau tai pernelyg varžė kapitalui būdingą mobi- 
lios darbo jėgos poreikį; taigi šeima pasikeitė, kad atitiktų šiuos 
poreikius. Arba kadangi, Parsonso požiūriu, tik atskyrus nuo 
plataus socialinio draugų ir giminaičių tinklo įmanoma sufor- 
muoti tokį asmenybės tipą, kuriam būtų prie širdies mobilumas 
ir nesusisaistymas, „socializuojantys veiksniai patys neturėtų 
būti stipriai saistomi šeimyninių saitų“!!2, Čia aš neginčiju, kad 
funkcionalistinėje analizėje esama tiesos. Pavojus gresia nepa- 
matuotoms prielaidoms, kuriomis grindžiamas teiginys, kad šei- 
mos yra bejėgės nepasiduoti pokyčiams, pateikti dominuojan- 
čioms alternatyvias vertybes arba formuoti žmones, kritiškai 
žvelgiančius į savo socialinį pasaulį, o ne vien marionetes, ku- 
rios nori nenori šoka pagal makrostruktūros ar gamybos būdo 
dūdelę. 

Ir Engelsas, ir Parsonsas priešinimąsi struktūriniams poky- 
čiams laiko bergždžiu, pasmerktu nesėkmei ir, pasak Engelso, 
vertu paniekos!. Taip pat ir klausimus, kodėl egzistuoja tam 


12 Talcott Parsons, „The Family in Urban-Industrial America“, in Sociology of 
the Family, ed. Michael Anderson, p. 59. Taip pat žr.: Talcott Parsons, „Age and Sex 
in the Social Structure of the United States“, in Selected Studies in Marriage and the 
Family, ed. Robert F. Winch and Robert McGinnis, p. 330-345. 

113 Pavyzdžiui, Engelsas pasisako prieš tautų „be istorijos“ - t.y. tautų be isto- 
rijos, atitinkančios Engelso teleologiją, reikalaujančią, kad tautos raida vestų į ka- 
pitalizmą, idant ji turėtų istoriją, - siekimą turėti apsisprendimo teisę. Jis ir Marxas 
palaikė Vokietijos hegemoniją slavų atžvilgiu ir Amerikos ekspansionizmą „tingių 
meksikiečių“ sąskaita, nes, pasak Engelso, slavai ir meksikiečiai „stokojo to, kas 
istoriškai būtina nepriklausomybei“. „Svarbiausioji misija“, kurią jis priskiria „vi- 
soms kitoms rasėms ir tautoms, didelėms ir mažoms [t.y. visoms, nevaidinusioms 
istorijoje aktyvaus vaidmens], - būti sunaikintoms revoliucinio holokausto“, - mū- 
sų tragišku požiūriu, tai šiurpą keliantys žodžiai. Cituojama pagal: Diane Paul, „In 
the Interests of Civilization: Marxist Views of Race and Culture in the 19th Century“. 

tikra institucija. Atsakymas aiškus iš anksto: kad patenkintų mak- 
rostruktūros arba kapitalizmo poreikius. Pačioje institucijoje (tar- 
kime, šeimoje) ar tuose socialiniuose santykiuose, kuriuos ji įkū- 
nija, neglūdi joks gėris. Kaip teigia ir utilitaristai, gėris priklauso 
nuo to, kaip klostosi reikalai, jį parodo negailestingi apskaičia- 
vimai, formuluojami kaip industrializacija, modernizacija ar ka- 
pitalo kaupimas. Iš Engelso samprotavimų apie privatinę nuo- 
savybę, lytinę meilę ir monogamiją matyti, kad viso to rezultatas 
yra geležinio narvo simbolizuojamas požiūris į socialinę analizę. 
Nors šiuolaikinės individualios „lytinės meilės“ atsiradimą 
Engelsas sieja su monogamija, jis neigia tokios meilės egzistavi- 
mą XIX a. buržuazijos tarpe - buržua santuoką „lemia besituo- 
kiančiųjų klasinė padėtis, ir todėl ji visuomet būna santuoka iš 
išskaičiavimo“!!4. Vyrų dominavimas yra buržua santuokos po- 
žymis, ir esant privatinei nuosavybei jis išlieka. Monogamija 
buržuazijos tarpe iš esmės yra moters pajungimas vyrui vado- 
vaujantis nuosavybės imperatyvų; tačiau monogamija be nuo- 
savybės yra „meilė“ arba „lytinė meilė“. Tokia meilė, jo teigi- 
mu, egzistuoja tik proletariato tarpe, nes proletariato aplinkoje 
monogamija iš esmės negali sukelti vyrų dominavimo, kadangi 
darbininkų klasės „neturi jokios nuosavybės“. Pasak Engelso, 
privatinės nuosavybės apsaugojimas yra vienintelė priežastis, 
kodėl monogamija egzistuoja buržuazijos tarpe. Tačiau jis nie- 
kada neanalizuoja tokios problemos: jeigu nuosavybė yra svar- 
biausias monogamijos pagrindas, kodėl nuosavybės neturintis 
proletariatas negrįžta į laimingas grupinės santuokos, egzista- 
vusios prieš atsirandant privatinei nuosavybei, dienas? 
Proletariato monogamija nėra tobula. Ji bus visiškai įgyven- 
dinta tik tada, kai išnyks privatinė nuosavybė ir „privatus na- 
mų ūkio tvarkymas“ bei „vaikų priežiūra ir auklėjimas“ taps 
tikrai visuomenine veikla. Tuomet reprodukcija nebebus tik ga- 
mybos analogas, tačiau taps giminės gamyba. Visuomenėje, ku- 
rioje nebus nuosavybės, lytinė meilė — nebeteršiama turtinių 
motyvų — turės didžiausią galią ir įsivyraus tobuli monogami- 
niai santykiai. Kaip ir visos utopinės vizijos, ši taip pat reikalau- 
ja ja patikėti. Prisiminkime, Engelsas teigia, kad išankstinė vyrų 


14 Engels, The Origin of the Family, p. 79. 

dominavimo sąlyga yra privatinės nuosavybės turėjimas, ap- 
saugojimas ir paveldėjimas. Iš privatinės nuosavybės kylantys 
ekonominiai imperatyvai skatina vyrų dominavimą, ir šį domi- 
navimą gina buržuazinė teisė. Tačiau proletariato aplinkoje vy- 
rų dominavimas „neturi jokio pagrindo“. Engelsas prideda trum- 
pą įspėjimą apie „tam tikrą nuo monogamijos atsiradimo laikų 
įsišaknijusį šiurkštumą Žmonoms“, kurio vis dar esama darbi- 
ninkų klasėje, tačiau jis nepaaiškina, kodėl reiškinys, praradęs 
savo ekonominį pagrindą, apskritai toliau egzistuoja!??. Vadi- 
nasi, Engelso požiūriu, proletarų santuoka yra monogaminė tik 
etimologine ar formalia prasme, „bet anaiptol ne istorine pras- 
me“. Jo formulė tokia: monogamija minus nuosavybė lygu mei- 
lė. Proletariato monogamija yra meilė, ne brutalumas ar domi- 
navimas, tačiau kadangi individai negali gyventi vien meile, 
Engelsas nurodo, kad „pirmoji parengiamoji moters išsivadavi- 
mo sąlyga yra visos moteriškosios lyties grąžinimas į visuome- 
ninę gamybą“ 116, 

Engelsas ignoruoja priešingus faktus, kurie prieštarautų jo 
teigiamam griežtam Žmonijos istorijos dėsningumui. Jo pateik- 
tas istorinių pokyčių ir šeimos, privatinės nuosavybės bei vals- 
tybės tarpusavio sąveikos aiškinimas yra lėkštas ir mechaniš- 
kas, o kaip pats save patvirtinantis — ritualinis. Pavyzdžiui, 
moterų engimo šaltiniu jis laiko ir jų nušalinimą nuo gamybos 
būdo, ir jų išskirtinį priklausymą reprodukcijos sferai. Moterų 
klausimo sprendimas atsiras tada, kai tai lems istorijos dėsniai, 
kai išnyks privačios naudos siekianti gamyba, klasių antagoniz- 
mas ir reprodukcijos funkcijas perims — arba prisiims kaip jai 
priskirtas - gamybos sfera arba visuomenė in toto (ne valstybė, 
kuri nunyks - jei ir ne iškart, bet neišvengiamai). „Kartu [su 
privatine nuosavybe, klasių antagonizmu ir t.t.] neišvengiamai 
žlugs ir valstybė.“ Anksčiau buvusioje privačioje sferoje (negali 
būti tikrai privačios sferos be jai priešingos viešosios sferos, o 
šie skirtumai kartu su politika išnyks) viešpataus romantizuota 
tikros monogaminės lytinės meilės atmaina, neįmanoma buržu- 
azinio engimo sąlygomis. 


15 Ibid., p. 80. 
16 Ibid., p. 82. 

Nors politika Engelso knygoje išnyksta, politinės jo determi- 
nizmo implikacijos išlieka. Jo pateikiamame praeities aiškinime, 
jo dabarties apibūdinimuose ar jo peonuose ateičiai niekur ne- 
rasime sudėtingo, save apmąstančio žmogaus!!?. Žmonės yra į 
stimulus reaguojančios būtybės. Net tie, kurie maištauja, Ro- 
senthal žodžiais tariant, turi „užsičiaupti ir kovoti“, nes pats 
diskursas priklauso eksploatacinių santykių istorijai!!?. Mark- 
sistinio subjekto, arba besubjekčio marksizmo, problema išsa- 
miau bus nagrinėjama toliau. Dabar aš pateiksiu vieną nerimą 
keliantį pavyzdį iš Šeimos, privatinės nuosavybės ir valstybės kil- 
mes, kad pailiustruočiau Engelso teigiamą amoralumo dėsnin- 
gumą. Engelsas sako: „Tačiau nepamirškime, kad ši organizaci- 
ja buvo pasmerkta žlugti. ... Kad ir kaip imponuoja mums tos 
epochos žmonės, ... jie dar tebėra neatitrūkę, kaip sako Marxas, 
nuo pirmykštės bendrijos bambagyslės. Šios pirmykštės bendruo- 
menės galia turėjo būti palaužta, ir ji buvo palaužta“ (išskirta ma- 
no)!!?. Engelsas neteigia, kad irokėzų galimybės išlikti, turint 
galvoje prieš juos susitelkusias jėgas, buvo menkos; jis nesmer- 
kia ir jų negailestingų žudynių. Veikiau jis yra tvirtai įsitikinęs, 
kad šis puolimas buvo neišvengiamas. Irokėzai turėjo būti sunai- 
kinti, kad būtų atvertas kelias kitai civilizacijos bangai, galiau- 
siai vedančiai į beklasę utopiją. 

Matyt, dėl tokios padėties negalima sielotis labiau negu dėl 
to, kad staigaus vėjo šuoro nuo obels nuplėštas obuolys veikia- 
mas gravitacijos dėsnių nukrenta ant žemės. Istorinės alchemi- 
jos procese, veikiant visa apimančios teleologijos dėsniams, pa- 
prastų metalų netaurūs šlakai („žemiausios paskatos - niekšingas 
gobšumas, brutalus smagumų troškimas, šlykštus godumas, sa- 
vanaudiškas bendrosios nuosavybės grobimas“) virsta spindin- 


117 Tačiau randame animal laborans, žmogų kaip iš esmės ir visų pirma dirbantį 
gyvūną. Vienas iš įdomių darbo aspektų yra žmogaus santykiai su gamta. Engelso 
požiūris neigia lankstų Žmogaus santykį su gamta: jis pabrėžia tik viešpatavimą. 
Iš tiesų jis parodo viešpatavimą kaip katalizatorių, kuris pavertė beždžionę žmo- 
gumi ir skiria mus nuo „žemesniųjų“ būtybių. Taigi žmogus yra gamtos šeiminin- 
kas, ir žmonės atsiskiria nuo gamtos tiek, kiek ją įvaldo. Skaitykite puikią Mary 
Midgley knygą Gyvulys ir žmogus (Beast and Man), kur pateikiama sąmojinga ir 
įtikinama tokios arogancijos kritika. 

118 Rosenthal, „Feminism Without Contradictions“, p. 31. 

1? Engels, The Origin of the Family, p. 101. 

čiu aukso gabalu („naująja, civilizuotąja visuomene“)!??. Engel- 
so įsitikinimas, kad niekšingas brutalumas yra laisvų, teisingų 
ir išsivadavusių visuomenių preliudija, mane pribloškia savo 
nedialektiškumu. Šeštame skyriuje aš grįšiu prie istorinių veiks- 
nių, moralinių ribų ir socialinių pokyčių problemos. Dabar pa- 
kaks vieno baigiamojo komentaro. Jis paimtas iš Johno Dunno 
samprotavimų apie tai, kodėl marksizmui nepavyko pateikti 
išsamios ir nuoseklios žmonijos ateities teorijos. Jis rašo, kad 
kiekvienas marksistinis aiškinimas, „kuris įsigudrina liūdną žmo- 
nijos praeities istoriškumą sujungti su nepagrįstai optimistiniu 
žmonijos ateities istoriškumu“, nuo pat pradžių grindžiamas 
„leidimu išsisukinėti“121. 

Yra ir kita rimta problema - Engelso požiūris į moterų eman- 
cipaciją. Jis neįstengia įtikinamai paaiškinti, kodėl visiškas mo- 
terų įtraukimas į gamybos sferą gali „universalizuoti pavydą ir 
savimaną, kurie, marksizmo požiūriu, yra svarbiausi buržuazi- 
nės pilietinės visuomenės požymiai“!?2. Tai, ką Richardas Krou- 
se vadina Engelso „abstrakčiu kolektyvizmu“, leidžia jam ig- 
noruoti šį klausimą ir vaikų problemą ir tiesiog tarti, kad 
„Visuomenei“ perėmus rūpinimąsi vaikais Žmonių reikalai sa- 
vaime susitvarkys: „... kad išlaisvintų moteris iš namų geto, 
Engelsas nori perkelti vaikus į valstybės getus (arba jų porevo- 
liucinį atitikmenį). Tačiau, švelniai tariant, anaiptol neaišku, ar 
individo autonomijos ir savimonės vertybės, kurias labai verti- 
na reflektyvesnės marksistinio idealo versijos, klestėtų tokioje 
aplinkoje.“'23 Engelso teorijos neadekvatumas meta feministėms 
marksistėms bauginantį iššūkį. Koks buvo jų atsakas? 

Kaip jau minėjau, marksistinių pažiūrų mąstytojai linkę vie- 
šąją ir privačiąją sferas traktuoti kaip gamybos ir reprodukcijos 
sferas. Šis pakeitimas nelaikomas rimta problema, susijusia su 
prasmės praradimu, turint galvoje tą visuomenės gyvenimo ir 
istorijos apibūdinimą, kurio visiškai arba iš dalies laikėsi mark- 


120 Ibid. 

121 Dunn, Western Political Theory, p. 101. 

12 Krouse, „Patriarchal Liberalism and Beyond“. 
13 Ibid. 

sistai!24. Atsisakydamos privatumo sąvokos, marksistės femi- 
nistės (išskyrus keletą išimčių) praranda, tiesiog nuplauna dau- 
gelį giminiškų sąvokų, ypač tas, kurios susijusios su šeimos 
vaizdais, emocijomis ir saitais. Feministės marksistės, apsiribo- 
jusios siauru ekonometriniu modeliu, laiko šeimą tik svarbiau- 
siu ekonominiu vienetu, kurį apibrėžia jo vaidmuo „atliekant 
namų ūkio darbus ir darbo jėgos reprodukcijos cikle, kuris jį 
susieja su funkcinėmis kapitalizmo prielaidomis“!2?. O šeimyni- 
nė ištikimybė? Intymumas? Atsakomybė? Įvairių kartų tarpu- 
savio ryšiai? Meilė? Neapykanta? 

Įtikinamiausias argumentas prieš marksistiniam feminizmui 
būdingą ekonometrinių terminų diegimą į šeimyninių ryšių ir 
santykių sferą, ateinantis man į galvą, būtų paklausti bet kurios 
motinos, ar ji sutiktų, kad „būsimosios darbo jėgos gamyba“ 
tinkamai apibūdina tai, ką ji daro. Baimė dėl vaikų ir meilė 
jiems, pateikiamos kaip santykių tarp „reproduktorių“ ir „bū- 
simosios darbo jėgos“ išraiška, netenka savo prasmės, savo emo- 
cinio reikšmingumo. Pasirinkdamos abstrakčią, redukcionistinę 
kalbą, feministės marksistės sugriauna įprastinę kalbą ir išven- 
gia rimtų klausimų, kurie iškyla, kai stengiamasi išreikšti ir iš- 
analizuoti šeimyninių santykių gilumą ir sudėtingumą. Ekono- 
metrinio diskurso ribose problemos, iškylančios, kai išeities 
taškas yra Žmogus ir jo santykiai, paprasčiausiai išnyksta. 

Ortodoksinių marksistinių pažiūrų feminisčių pateikiami 
samprotavimai apie viešąją sferą stokoja ir prasmės, ir nuosek- 


124 Aš neanalizuoju feministinio istorijos mokslo darbų, kuriuose marksizmas 
pasitelkiamas kaip galingas konceptualinis pleištas, atveriantis kelią į moterų isto- 
riją, bet sutelkiu dėmesį į tuos tekstus, kurie pateikia marksistinę feministinę po- 
litinę perspektyvą. Apie marksistinę lyginamosios politikos perspektyvą žr.: Heleieth 
Saffioti, Women in Class Society. Vadinamųjų „beklasių“ visuomenių kritiką žr.: 
Heide Scott, Does Socialism Liberate Women? Apie sovietinį moterų nepilnavertišku- 
mo suvokimą žr.: Gregory J. Massell, The Surrogate Proletariat: Moslem Women and 
Revolutionary Struggles in Soviet Central Asia 1919-1929. 

125 Jane Humphries, „The Working Class Family: A Mamist Perspective“, in 
The Family in Political Thought, ed. Jean Bethke Elshtain. Humphries, ekonomikos 
istorikė, savo darbuose besivadovaujanti marksistinio feminizmo požiūriu, aptaria 
darbininkų klasės šeimą remdamasi istorinių faktų tyrinėjimais ir argumentais, 
prieštaraujančiais jos kritikuojamam ekonometriniam modeliui. Ekonometriniam 
požiūriui daugiausia rūpi tai, ar namų ūkio ekonomika arba gamybos būdas kuria 
pridedamąją vertę. 

lumo. Šiose analizėse nefigūruoja viešasis gyvenimas kaip po- 
litinis gyvenimas ir asmuo viešuoju piliečio aspektu. Pilietis pa- 
šalinamas, ir Žmonės skirstomi išimtinai pagal jų santykį su 
gamybos priemonėmis. Sąvoka „pilietis“ yra abstraktus termi- 
nas. Tačiau iš esmės „pilietis“ yra asmuo, vaidinantis politinį 
vaidmenį. Tokie marksistinio diskurso terminai, kaip „darbo 
jėga kaip prekė“, „smulkioji buržuazija“, „liumpenproletaria- 
tas“ arba „būsimosios darbo jėgos kaip prekės reproduktoriai“, 
yra ne tik abstraktūs, bet ir - aš ieškau tinkamiausio apibūdini- 
mo - „sudėtiniai“. Asmuo net netraktuojamas kaip individua- 
lus vaidmens atlikėjas — kita abstrakti sąvoka, — bet laikomas 
reaguojančiu kolektyvinės kategorijos nariu. Netrukus aptarsi- 
me, ar feministės marksistės, atmetančios ekonometrinį modelį, 
turi alternatyvą, įgalinančią jas matyti ir konceptualizuoti sub- 
jektą. Taip pat atsisakoma autoriteto ir įstatymo sąvokų ir, deja, 
samprotavimų apie politinę valdžią, kaip ji įgyjama, kokiems 
tikslams ji gali būti panaudojama, kokiomis priemonėmis gali 
būti kontroliuojama. Nors feministės marksistės, vartojančios 
abstrakčią kalbą, kurią aš kritikuoju, neanalizuoja šio klausimo, 
aišku, kad perėjimas nuo viešumo ir privatumo kaip pamatinių 
sąvokų prie abstrakčios ekonometrinės kalbos, kurioje atsisako- 
ma šių terminų ir visų su jais susijusių sąvokų, ne tik nuskur- 
dina jų, kaip visuomenės analitikių, darbą, bet ir skatina jas 
pateikti pernelyg optimistiškus nurodymus, kaip pakeisti padė- 
tį. Visuomet lengviau garsiai raginti įvykdyti socialinę revoliu- 
ciją, kai nėra kam atsiliepti, — kalbantis Žmogus, potencialus 
sąjungininkas ar protagonistas, nutildomas prieš pradedant 
šaukti. 

Nutolus nuo griežto ortodoksinio marksistinio feminizmo ima 
ryškėti klausimai, kurie šiame modelyje paliečiami netiesiogiai 
arba visai apeinami. Vienas iš tokių klausimų yra žmogaus pri- 
gimties klausimas, kurį aš jau išsamiai aptariau ketvirtame sky- 
riuje, Marxui skirtame skirsnyje. Tačiau Marxo nedomino pro- 
blema, kaip skirtinga visuomeninė vyrų ir moterų padėtis lemia 
sąmonės ar asmens tapatumo skirtumus net tarp tos pačios kla- 
sės vyrų ir moterų. Nors feministės marksistės, ypač išugdytos 
ankstyvųjų, filosofinių Marxo raštų, bando spręsti vyrų ir mo- 
terų pasaulių, jų tapatumo, galimybių pakeisti padėtį ar šio 

pakeitimo strategijų problemas, jos ne ką tenutolo nuo pamati- 
nių Marxo prielaidų, kad žmogaus prigimtį daugiausia, jei ne 
išimtinai, lemia visuomeniniai gamybiniai santykiai. Turint gal- 
voje deformacijas, atsirandančias dėl to, kad žmogus turi gy- 
venti pasaulyje, kuriame viešpatauja priespauda ir išnaudojimu 
grindžiami santykiai (prisiminkime — visa žmonijos istorija yra 
klasinės priespaudos ir klasių konfliktų istorija), galima sakyti, 
kad Žmogaus prigimtis yra susvetimėjusi. Susvetimėjimas „ap- 
ima individo santykį su jo socialinės ir gamtinės aplinkos ele- 
mentais ir jo dvasinę būseną, arba santykį su pačiu savimi“126, 
Kaip apibendrindamas teigia Stevenas Lukesas, susvetimėjimas 
yra socialinis reiškinys, individo dvasinė būsena, spėjamas jų 
abiejų santykis ir galiausiai - mūsų tikslams tai svarbiausia - iš 
anksto susidarytas arba numanomas paveikslas ar vaizdinys, 
koks tas socialinių reiškinių ir dvasinių būsenų santykis galėtų 
ar turėtų būti. Žmogus (suprantamas bendrai) yra susvetimėjęs 
su savimi ir vėl susigrąžins save, kai nebebus susvetimėjęs. Su- 
svetimėjimas skatina individų degradaciją, nužmogina juos, at- 
ima jų prigimtines galimybes, neleidžia jų realizuoti. Jei į femi- 
nistės marksistės darbotvarkę įeina uždavinys padaryti galą 
moterų susvetimėjimui, ji jau pasirinko ir turi priešingą modelį, 
kuo moterys taps, kai jos bus laisvos būti „tikrais žmonėmis“. 

Humanistinio marksistinio feminizmo pavyzdys yra Sheilos 
Rowbotham knyga Moters sąmonė, vyro pasaulis (Woman's Coun- 
sciousness, Man's World), kurioje ji analizuoja susvetimėjusį ir 
deformuotą žmogų kapitalistinėje, prekinėje sistemoje. Row- 
botham požiūriu, šią deformaciją galima suprasti tik sutelkus 
dėmesį į „išorinį gamybos pasaulį ir vidinį šeimos ir seksualumo 
pasaulį“. Atkreipkime dėmesį, kad viešasis pasaulis tampa „iš- 
oriniu“ ir redukuojamas į gamybinius santykius, o privatusis pa- 
saulis tampa vidine privatumo ir intymumo, kuriems nėra vietos 
išoriniame pasaulyje, zona. Mūsų laikais marksistinė teorija, tęsia 
ji, liūdnai atsilieka nuo politinės praktikos, įskaitant „naujas 


126 Steven Lukes, „Alienation and Anomie“, in Social Structure and Political 
Theory, ed. Glen Gordon and William E. Connolly, p. 195. Taip pat žr.: Ollman, 
Alienation: Marx's Concept of Man in Capitalist Society. 

organizacijos formas“ - ji pateikia moterų, gėjų ir studentų iš- 
silaisvinamųjų judėjimų pavyzdžius, — kurių politika išreiškia 
„prekinės gamybos ir kitų gyvenimo kapitalizmo sąlygomis as- 
pektų tarpusavio sąveiką“. Kapitalizmas - ir čia išryškėja numa- 
nomas Rowbotham susvetimėjimo modelis — „ne tik eksploa- 
tuoja samdomus darbininkus, jis atima iš vyrų ir moterų 
sugebėjimą visiškai atskleisti savo potencijas visose gyvenimo srity- 
se“ (išskirta mano)!?". Ką kapitalizmas atėmė? Ką marksistinio 
feminizmo siūlomas sprendimas žada grąžinti? Ar šį grąžinimą 
galima apibrėžti glausčiau negu visiško potencijų atskleidimo 
visose gyvenimo srityse sąvoka — geriausiu atveju miglotu 
pažadu? 

Pirmiausia Rowbotham aptaria Žmones, ypač moteris, rem- 
damasi tais bruožais arba aspektais, kurie apibūdina juos spe- 
cifinėmis kapitalistinės visuomenės socialinėmis sąlygomis. Vaiz- 
dinga, paprasta kalba ji aprašo, ką reiškia būti „gyva lėle“ — 
taip apibūdinamas tapimas moteriška ir kartu vaizdžiai paro- 
doma tai, ką marksistai vadina materializacija, moters santykio 
su jos akių makiažu sudaiktinimo procesas. „Šuniškas gyveni- 
mas“ detalizuoja nužmoginančius samdomojo darbo kapitaliz- 
me aspektus, turinčius poveikį vyrams, o „privalėjimas nuolat 
mokytis iš kitų“ apibūdina dar blogesnę moterų, kurios neturi 
teisės, Rowbotham žodžiais tariant, į „lygią eksploataciją“, pa- 
dėtį. „Moters darbai niekada nesibaigia“ iškalbingai primena 
namų ruošos darbų „vidinį pasaulį“ ir begalinio kartojimo jaus- 
mą, o kartu tai, kad jie nusipelno mažai pagarbos. 

Tačiau Rowbotham nepatenkinta tuo, ką šiuo metu feminis- 
tės iš tiesų žino apie tai, kaip ir kodėl yra taip, kaip yra. „Mes 
turime daug daugiau žinoti apie tą specifinį būdą, kaip konkre- 
čios mažos mergaitės suvokia save konkrečiose šeimose tam 
tikrose visuomenės formose“128, — rašo ji. Moterys turi aiškiau 
suvokti save, jos turi „susilpninti dominuojančios grupės įtaką 
teorijai“, išties pačiai kalbai!??. Ji nori suprasti, kokiais būdais 
visuomenė įsiskverbia į individo sąmonę. Supratusi „įvairių ele- 


127 Sheila Rowbotham, Woman's Consciousness, Man's World, p. xv. 
128 Ibid., p. 31-32. 
129 Ibid., p. 33. 


284 


5. Feminizmo politikos paieškos 


mentų santykį kapitalizmo, kuriame dominuoja vyrai, struktū- 
roje“, ji ketina mesti iššūkį lyčių darbo pasidalijimui, vyraujan- 
čiai „fantazijos tvarkai“ !?. Ji pakartoja savo reikalavimus ir pro- 
gramą primygtinai teigdama, kad, pirma, „mūsų visiškai 
privatus, asmeninis patyrimas yra paveiktas išorinių socialinių 
santykių“ ir kad, turint galvoje šią tarpusavio sąveiką, feminis- 
tės turi įsigilinti į „tą specifinį būdą, kaip dominuojantys kapi- 
talistinės visuomenės santykiai ir vertybės prasiskverbia į visas 
„asmeninėmis“ laikomas žmogaus gyvenimo sritis“, — tai klau- 
simai, kurie lieka „iš esmės neištirti“9?!. 

Neišvengiamai iškyla du klausimai: pirmasis — ar privačio- 
joje sferoje visiškai dominuoja arba yra įdiegtos viešojo pasaulio 
vertybės. Jeigu jų tarpusavio santykis yra ne tik asimetrinis, bet 
visiškai determinuojantis, tai neabejotinai sukels tam tikrą ne- 
viltį, nes Rowbotham „prekinės gamybos“ pasaulį apibūdina 
kaip absoliučiai sugadintą ir laiko tai svarbiausiu viešojo pasau- 
lio bruožu. Antrasis — išsiaiškinti, kaip Rowbotham siūlo įgy- 
vendinti savo programą, savo įsipareigojimą teorijos ir pačios 
kalbos lygmenyse pateikti alternatyvas galios persunktam ir de- 
formuojančiam diskursui, fantazijai ir asmens tapatumui. „Jei- 
gu mes kada nors turime padaryti galą vis stiprėjančiam ekono- 
mikos brovimuisi į kapitalistinės visuomenės struktūrą, kuriuo 
pasinaudoja valdančiosios klasės politinė galia, turime sufor- 
muoti alternatyvios visuomenės koncepciją“ (išskirta mano)?2. Row- 
botham ar bet kam kitam, norinčiam pakeisti esamą tvarką ko- 
kia nors alternatyvia, pirmiausia būtina atskirti tuos visuomenės 
gyvenimo ir santykių aspektus, kurie žmonėms yra tokie fun- 
damentalūs, kad jų negalima pakeisti arba jie neturėtų būti kei- 
čiami mūsų rizika, ir tuos, kurie yra prievartinių santykių lie- 
kanos ir gali būti istorijos nušluoti. 

Aš sujungsiu savo atsakymus į abu Rowbotham mano pa- 
teiktus klausimus, nes visame tekste esamos viešųjų ir privačių- 
jų santykių padėties apibūdinimą ji susieja su tam tikro alterna- 
tyvaus gyvenimo būdo pažadu. Ta sąsaja tampa kalba, būtent 


130 Ibid., p. 122. 
31 Ibid., p. 55. 
132 Ibid., p. 101. 

tokia kalba, kurią moterys turi „sulaužyti“, ir tokia, kurią jos 
turi pasirinkti. Galiausiai aš parodysiu, kad jos visa persmel- 
kiantis epistemologinis ar konceptualinis reliatyvizmas sugriauna 
jos teiginių — ir kaip paaiškinimo, ir kaip ateities vizijos —- nuo- 
seklumą. 

Kartais Rowbotham privačius santykius („visas asmeninė- 
mis laikomas žmonių gyvenimo sritis“) apibūdina kaip „veikia- 
mus“ išorinių socialinių santykių, kaip „visiškai priklausomus“ 
nuo vyraujančio gamybos būdo, kaip persmelktus visuomenėje 
dominuojančių santykių, kaip „determinuojamus“ išorinių jė- 
gų. Bet tai vis skirtingi tos pačios realybės ar santykių grupių 
traktavimo būdai, skirtingai atsiliepiantys dabarties supratimui 
ir ateities siekiams. Būti „veikiamam“ išorinės jėgos ar būti „vi- 
siškai priklausomam“ nuo šios jėgos yra labai skirtingi santy- 
kiai. Pirmuoju atveju išlieka galimybė, kad, pavyzdžiui, šeima 
arba mūsų privatus pasaulis gali būti ne tik prieglobstis negai- 
lestingame pasaulyje, bet ir iš dalies autonomiška sritis, kurioje 
išlieka, nors netvirtai ir netobulai, tikrai žmogiškos alternatyvos 
rinkos santykiams ir vertybėms. Rowbotham griebiasi tai vie- 
nos, tai kitos iš šių alternatyvų priklausomai nuo to, ar ji tvirtai 
nori pasmerkti tai, kas yra, ar protarpiais stengiasi numatyti, 
kas gali būti. Tačiau iš to nieko neišeina, nes nuo to, kaip mes 
apibūdiname tai, kas yra, neišvengiamai ir būtinai priklauso 
mūsų lūkesčiai ir galimybės, kaip mes įsivaizduojame tai, kas 
galėtų būti. 

Kartais Rowbotham jaudinamai vaizduoja šeimos kaip „visų 
persekiojamų, išblėsusių, išsekintų jausmų, kurių nepripažįsta 
prekinė gamyba, prieglobsčio“ svarbą, ypač darbininkų klasės 
Žmonėms. se yra vienintelė vieta, kur Žmonės vis dar ran- 
da jiems pažįstamą meilę, saugumą ir jaukumą.“!33 Marksizmo 
terminais kalbant, šeimoje moterys kuria „vartojamąją vertę“, o 
ne rinkos ar mainų vertę. Tačiau Rowbotham pakaitomis tai 
giria, tai smerkia šį faktą: giria, nes vidinis „reprodukcijos“ ir 
šeimos pasaulis nėra absoliučiai priklausomas nuo rinkos reika- 
lavimų, kur daiktai turi tik kainą, bet neturi jokio vidinio oru- 


183 Ibid., p. 59. 

mo; smerkia, nes nors moterys kuria „pridedamąją vertę“ (šis 
teiginys nesuderinamas su jos požiūriu, kad rinka visiškai ne- 
praryja šeimos), jos tebėra nuvertintos — neturėdamos rinkos 
kainos, jos negali turėti jokio orumo. Turint galvoje šio klausi- 
mo sudėtingumą, tikriausiai nėra kito pasirinkimo, kaip smerk- 
ti ir girti. Tačiau tokiu atveju tai turi būti suformuluota aiškiai, 
o ne priklausomai nuo situacijos, ad hoc, kaip elgiasi Rowbotham. 

Rowbotham jautrumas privačiajai sferai emociniame Žžmo- 
nių gyvenime galiausiai neįsilieja į įtikinamą aiškinamąją teori- 
ją, - tikriausiai dėl jos nusistatymo įrodyti savo tiesą išimtinai 
neteorine kalba. Kalbėjimas kasdiene kalba ir atsispyrimas pa- 
skatai, tikrai tam tikrais atžvilgiais galingai paskatai, suformu- 
luoti savo argumentus abstrakčia, daugumai visuomenės narių 
neįkandama kalba, turi didžiulę galią. Tačiau Rowbotham nu- 
eina per toli, laikydama teorijos kalbą tik dominavimo instru- 
mentu, kuris turi būti atmestas kaip tik tada, kai ji ragina engia- 
muosius perimti kalbą ir padaryti ją savo kalba, kuri išreikštų 
jų tikrovę"?*. „Teorijos kalba - atsieta kalba - tik išreiškia engėjų 
patiriamą tikrovę.“?* Be abejo, tai negali būti visiškai teisinga, 
nebent ji nori apkaltinti ir patį Marxą: nė vienas eilinis proleta- 
ras niekada nevaizdavo savo dilemos labai sudėtinga teorine 
Kapitalo kalba. Kalbą, arba teorinę kalbą, Rowbotham laiko tik 
ginklu dominuojančių grupių rankose. Tačiau kartais ji teigia — 
ar bent jau taip atrodo, - jog ir kasdienės tikrovės kalba taip 
nuodugniai atspindi „galingųjų žodžius“, kad galingieji „savo 
nuožiūra apibrėžia ir kontroliuoja tikrovę“ 196. 

Galingieji iš tiesų turi daugiau galimybių suprantamai išdės- 
tyti savuosius socialinės tikrovės vertinimus, tačiau tai nereiš- 
kia, kad visa kalba, taip pat ir teorijos kalba, turi kilti tik iš 
dominuojančiųjų arba tarnauti tik jiems. Jeigu Rowbotham tei- 
giniai būtų teisingi, išeitų, kad jeigu engiamieji kada nors įgys 
galią, jie irgi pavers kalbą dominavimo įrankiu, jie irgi primes 
kitiems savo požiūrį į tikrovę, — nebent ji nori apginti tai, ką 
kitur vadina „sentimentalizmu“, teigiančiu, kad engiamieji yra 
tyresni ir kilnesni, nes jiems teko kentėti. 


134 Ibid., p. 32. 
135 Ibid., p. 32-33. 
136 Ibid. 

Liepdama moterims „pakeisti žodžių prasmę“9? arba ragin- 
dama įsijungti į revoliucinius judėjimus ir „padaryti galą domi- 
nuojančios grupės įtakai teorijai“ Rowbotham parodo didelį 
įžvalgumą. Tačiau paskiri asmenys ar grupės nepakeičia Žo- 
džių de novo. Prasmės lėtai rutuliojasi bėgant laikui; įvairūs kin- 
tančios socialinės praktikos, santykių ir institucijų apibūdinimai 
galiausiai veda prie pakitusios tikrovės, kurios dalis yra pasi- 
keitęs šios tikrovės apibūdinimas. Rowbotham moterims šiame 
procese skiria keistą ir prieštaringą vietą. Pirmiausia ji nušalina 
jas „nuo esamos kalbos“ ir vaizduoja jas kaip visiškai nutolu- 
sias „nuo kultūros“ (išskirta mano)? nepaisydama to, kad jos 
yra kalbą vartojančios, kultūrą atskleidžiančios, save supran- 
tančios būtybės. Atrodytų, kad moterys neturi nieko bendro su 
kalbos ir kultūros atsiradimu ir istorinių tradicijų perdavimu. 
Piršti tokį požiūrį reiškia traktuoti moteris kaip egzistuojančias 
anapus kultūros, jų būklę laikyti geriausiu atveju pusiau natū- 
ralia. Rowbotham niekur šito neteigia, nes ji aiškiai mato, kokį 
separatistinės moteriškosios kultūros ir visuomenės, anklavo vy- 
rų dominuojamame pasaulyje, garbinimą šitai paskatintų ir koks 
beprasmiškas būtų toks žingsnis!?. Tačiau jos dėstymas neiš- 
vengiamai veda prie kito teiginio: turint galvoje privatumo ir 
viešumo, gamybos ir reprodukcijos priešpriešą, vyrų ir moterų 
patirtis yra tiesiogine to Žodžio prasme nesuprantama vienas 
kitam. Kadangi moteris ji laiko „pridedamosios vertės“ gamin- 
tojomis — taigi proletariatu sau, engiama ir revoliucine klase, — 
jos siūloma alternatyva yra paversti reprodukcijos sferą mūšio 
lauku siekiant pakeisti padėtį. Ji teigia kovą, kuri kartu yra ir 
individuali, ir kolektyvinė, tiek gamybos, tiek reprodukcijos te- 
ritorijoje. Tačiau ji niekada nekalba apie tai, kaip gali baigtis ši 
kova visose žmonių egzistencijos srityse, pernelyg politizuojan- 
ti visus šios egzistencijos aspektus ir todėl veikiau sunaikinanti, 
o ne išsauganti jos puoselėjamas žmogiškąsias vertybes. 

Rowbotham dilemos iš dalies kyla dėl to, kad jos nagrinėja- 
mi klausimai yra labai sudėtingi. Tačiau tai tik viena problemos 


137 Ibid., p. 33. 
88 Ibid., p. 34. 
3? Ibid., p. xiii. 

pusė. Kitas aspektas yra tai, kad jos pradiniai konceptualiniai 
žingsniai neutralizuoja daugelį jos aiškiai išdėstytų tikslų. Savo 
analizę ji pradeda eklektiška tolerancija, girdama daugelį femi- 
nistinių tekstų, kurie yra visiškai nesuderinami savo požiūriu į 
svarbiausias problemas, taip pat ir tokius, kurių nuostatoms ji 
kitur savo samprotavimuose aiškiai prieštarauja!*9. Tačiau ypač 
iškalbingai jos episteminis reliatyvizmas (kuris niekada nėra tik 
reliatyvizmas pažinimo teorijų lygmenyje, bet trykšta ir mora- 
liniu reliatyvizmu) išryškėja traktuojant Freudo „gana keistas 
idėjas“. Kadangi šis traktavimas atspindi didesnę su Rowbotham 
požiūriu susijusią problemą, aš aptarsiu jį išsamiau. 
Rowbotham ne tik yra įsitikinusi Freudo pažiūrų keistumu, — 
ji smerkia jo teorines pažiūras vadovaudamasi visišku reliaty- 
vizmu idėjų srityje. Ji niekur neaptaria Freudo idėjų remdamasi 
jo paties tekstais, bet kaip jo keistumo įrodymą cituoja išmestą 
ištrauką iš laiško, rašyto sužadėtinei 1883 metais, laiško, kurį 
pirmąkart be konteksto cituoja Friedan Moteriškumo mistikoje. 
Rowbotham paprasčiausiai pakartoja šį pradinį iškraipymą!“!. 
Bet svarbesnis jos samprotavimų aspektas yra tai, kad ji griežtai 
pasisako prieš tuos teiginius, kuriuos priskiria Freudui, tačiau 
kurie tiek pat priklauso ir Marxui, ir prieš tuos, kuriuos yra 
išsakę beveik visi politikos ir visuomenės teoretikai, - būtent 
kad tam tikros konceptualinės kategorijos arba mąstymo for- 
mos gali turėti visuotinį ir transistorinį pobūdį. Iš tiesų ji giria 
Karen Hormney (psichoanalitikės, atmetančios Freudo pateiktą 
moters raidos aiškinimą) kultūrinį reliatyvizmą teisingai teig- 
dama, kad šis reliatyvizmas Horney ir tuos, kurie pritarė jos 


40 Žr. ibid., past. 12, p. 9. 

141 Toje ištraukoje, kuri Friedan ir Rowbotham atrodo įžeidžiama, Freudas, 
pasidavęs romantiniam susižavėjimui, maldauja savo būsimąją nuotaką „pasitraukti 
iš kovos į ramią veiklą mano namuose, kur nėra konkurencijos“. Tarytum šito 
nepakaktų pasmerkti jam kaip „nepritapėliui“ (pats toks smerkimas yra netikęs, 
turint galvoje tai, kad Rowbotham reikalauja individus ir jų mintis traktuoti isto- 
riniame kontekste, o Freudas čia, žinoma, atspindi tą kontekstą), Freudas dar nu- 
sikalto ir tuo, kad kritikavo Johną Stuartą Millį, - tokia pozicija Rowbotham atrodo 
buvusi „reakcinga tuo metu“. Tačiau jai nerūpi, už ką Freudas kritikavo Millį ir 
kokia tos kritikos esmė. Atrodo, ji nežino, kad Freudas išvertė į vokiečių kalbą 
Millio Apie moterų pavergimą. Žr. Freudo pastabas apie Millį 3-io skyriaus 94-oje 
išnašoje (p. 158). 

pozicijai, paskatino kritikuoti Freudą!*2. Dėl to Rowbotham pa- 
teko į keblią padėtį, kurios esmės ji neįstengia suprasti. Visi, 
kurie puola mąstytoją už tai, kad jis ar ji pretendavo taikyti tam 
tikras aiškinimo kategorijas skirtingoms kultūroms ar skirtin- 
giems istorijos tarpsniams, ir daro tai iš visiško kultūrinio ir 
episteminio rėliatyvizmo pozicijų, atsiduria ant lakaus smėlio, 
kur buvo pastatę kitus. Tai rizikinga pozicija dėstyti savo paties 
teiginiams ir argumentams — nebent esi pasirengęs tiksliai ištir- 
ti, kodėl tavo paties argumentų nepakerta reliatyvistiniai teigi- 
niai, pateikiami prieš tuos, su kuriais nesutinki. 

Pavyzdžiui, Rowbotham tvirtina, jog Freudas buvo linkęs 
„daryti apibendrinimus ... nepripažindamas, kad jis kalba iš 
tam tikros lyties ir kultūrinės pozicijos“ 43, - šis teiginys netei- 
singas pats savaime ir (tai dar svarbiau) nesuderinamas su ki- 
tais Rowbotham teksto aspektais, taip pat ir su jos teiginiu, kad 
išsamus konkrečios egzistencijos detalizavimas gali virsti visuo- 
tiniais postulatais apie gyvenimą be priespaudos ir eksploataci- 
jos. Ji nutyli sunkumus, kuriuos kelia jos pačios pozicija, ir ven- 
gia sukti galvą, kaip įmanoma suformuluoti sąvokas apibūdinti 
tam tikrai tikrovei - jos atveju visų moterų visose visuomenėse, 
kuriose viešpatauja prekinis kapitalizmas, - kurias būtų galima 
taikyti skirtingoms kultūroms. Pareiškusi, kad reliatyvizmas yra 
geras dalykas, ji nemato reikalo remdamasi tam tikrais raciona- 
lumo standartais apginti savo požiūrį kaip racionalesnį, vidujai 
nuoseklesnį ir pagrįstesnį už tuos požiūrius, kuriems ji priešta- 
rauja ir su kuriais nesutinka. 

Nepaisant šių problemų, Rowbotham analizė turi didelių pri- 
valumų. Ji pripažįsta, kad žmonės stengiasi išlikti žmogiški prie- 
spaudos sąlygomis ir išsaugo, nors ir netvirtai, reflektyvią ir 
kritišką savimonę. Jos individai nėra taip absoliučiai determi- 
nuoti, kad būtų tik pasyvūs vaidmenų atlikėjai. Ji kalba apie 
konkrečiai suvokiamą ir galintį veikti žmogų, o ne apie abstrak- 
tų ir nesugebantį veikti. Žmonės patiria sielvartą atitolę nuo 
savo artimųjų, ir šis sielvartas bei jų nelaimingumas įtikinamai, 
nors ir netiesiogiai, liudija žmonių poreikius, kurių arba nepai- 


142 Rowbotham, Woman's Consciousness, p. 10. 
143 Ibid. 

so, arba juos iškreipia esama socialinė tikrovė. Tačiau Row- 
botham nesiima sunkių klausimų: kiek Žmonių poreikių ir ga- 
limybių yra prigimtinės arba duotos ir kiek jų yra socialiai są- 
lygotų? Kiek Žmogaus nelaimių ir rūpesčių paprasčiausiai yra 
dalis to, ką reiškia būti žmogumi, ir kiek jų galima susieti su 
ydingomis ir išnaudotojiškomis socialinėmis formomis? Šie svar- 
būs klausimai verčia išsamiai apibūdinti viešosios ir privačiosios 
tikrovės bei tapatumo terminus ir yra būtini kiekvienam šios pro- 
blemos svarstymui iš įtikinamos feministinės perspektyvos. 

Dabar aš aptarsiu visiškai kitokią marksistinių pažiūrų mąs- 
tytoją Juliet Mitchell, rašančią ir įrodinėjančią abstrakčia teorijos 
kalba, kurią Rowbotham laiko natūraliai atstumiančia. (Tačiau, 
turint galvoje jos polinkį į reliatyvizmą, Rowbotham galėjo ir 
nesmerkti Mitchell kaip feministės.) Savo 1971 metais išleistoje 
ir feminizmo klasika tapusioje knygoje Moters padėtis (Woman s 
Estate) Mitchell ketina pateikti feministinius klausimus ir suras- 
ti marksistinius atsakymus — atsakymus, kuriuose nėra nė lašo 
sentimentalizmo, įprasto kitiems feministiniams požiūriams, ro- 
mantizuojantiems engiamųjų apibūdinimus ir fetišizuojantiems 
moterų engimo sąlygas. Šiuo apgalvotu pirmuoju žingsniu Mit- 
chell meta pirštinę radikaliosioms feministėms ir kultūrinėms 
separatistėms. 

Nors Mitchell atvirai išsižadėjo pagrindinių radikaliojo femi- 
nizmo kategorijų ir išvadų, ji, kaip ir šios analitikės, remiasi 
prielaida, kad gamta ir kultūra arba „gamtinis biologinis“ ir 
„kultūrinis istorinis“ pradai yra griežtai atskirti. Šitai atsispindi 
jos teiginiuose apie tai, kaip ir kokiomis sąlygomis moterys įsi- 
lieja į kultūrą, tokią žmogiškąją tvarką, kurią ji prilygina pa- 
triarchatui, — būtent veikiant nepalenkiamiems, abstraktiems, 
neistoriniams, visuotiniams dėsniams. Mitchell dėsniams būdin- 
gas priežastinis veiksmingumas. Savo forma jie yra visuotiniai 
ir visuotinai taikomi, todėl jais galima paaiškinti visus atskirus, 
įvairius skirtingų kultūrų įvykius ir reiškinius. Teorija - „moks- 
linis marksizmas“ arba „mokslinis froidizmas“ — savo ruožtu 
aiškina dėsnius. Rowbotham tampa visa apimančio reliatyviz- 
mo auka, tuo tarpu Mitchell remiasi tam tikromis prielaidomis, 
kurių veikimas yra geležinis. Ji sukuria formalistinį visuotinu- 
mą, kuris peržengia arba ignoruoja gausią išlikusių kultūrinių 

ir socialinių formų - buvusių ir esamų - įvairovę!“*. Reliatyvistė 
gyvenimo būdų įvairovei suteikia nepataisomos tikrovės statu- 
są, tuo tarpu Mitchell sumenkina įvairovę iki regimybės lyg- 
mens, po kuriuo glūdi „būtini žmonių visuomenės dėsniai“*5, 
būtini ta prasme, kad visi skirtingi reiškiniai yra nekintamai 
susiję vienas su kitu, taigi ir su tam tikrais dėsniais, nepriklau- 
somais nuo istorinių ypatumų ir determinacijų. Aš pamėginsiu 
įrodyti, kad Mitchell dėsniai suformuluoti tokiais abstrakčiais 
terminais, jog pradinės sąlygos, kurios nepaaiškina dėsnių, ta- 
čiau yra būtinos jos aiškinime, kad tie dėsniai veiktų, visuomet 
gali atrodyti tinkamos. Mitchell analizėje teorijos ir faktų ryšys 
yra labai padrikas. Ji galutinai pereina į pozityvistinio socialinio 
mokslo pozicijas tvirtai pareikšdama, kad jos aiškinimai neįpa- 
reigoja jos laikytis normatyvinės pozicijos; iš tiesų ji aiškiai at- 
skiria vertybinius sprendimus nuo mokslo dėsnių ir faktų!*. 
Nors Mitchell mokslinė teorija yra daug sudėtingesnė ir rei- 
kalaujanti didesnių pastangų negu jos kritikuojamas primity- 
vus empirizmas, ji, kaip ir ne tokie sudėtingi empirizmo sekėjai, 
individualios ir visuomeninės prasmės nepaisymo nelaiko svar- 
biausia problema. Šiuo požiūriu ji veikiau visiškai seka Engelsu 
ir funkcionalistais, o ne duoda jiems atkirtį. Mitchell aiškini- 
muose, taip pat ir lyties bei klasės traktavime, nėra reflektuo- 
jančio subjekto. Savižiną ir tapatumą apimantis aiškinimas negali 


14 Dėsniais grindžiamų paaiškinimų ieškojimas socialiniuose moksluose re- 
miasi prielaida, kad gamtos mokslus ir žmogų tiriančius mokslus sieja, arba turėtų 
sieti, aiškinimo logikos simetrija, be to, dėsniais grindžiamuose paaiškinimuose 
egzistuoja aiškinimo ir prognozės simetrija. Taigi kiekvienas „teisingas paaiškini- 
mas“ turi turėti prognozės galią. 

185 Juliet Mitchell, Psychoanalysis and Feminism, p. xvi. Daugiau struktūralistinio 
požiūrio pavyzdžių galima rasti Australijoje leidžiamame žurnale Working Papers 
in Sex, Science and Culture. Ypač žr.: Elizabeth Gross, „Lacan, The Symbolic, The 
Imaginary and The Real“, p. 12-32, ir Mia Campioni, „Psychoanalysis and Marxist 
Feminism“, p. 33-60. 

146 Mitchell požiūris įgalina ją kritikuoti primityvų empirizmą, pavyzdžiui, 
Naomi Weisstein, kuri daug kartų perspausdintame darbe „Kinder, Kūche, Kirche 
kaip mokslo dėsnis“ („Kinder, Kūche, Kirche as Scientific Law: Psychology Const- 
ructs the Female“, Motive, p. 78-85) smerkia Freudą už tai, kad jis nedaro to, ko 
niekada ir neketino daryti, - nepateikia galimų pakartoti kontroliuojamų eksperi- 
mentų su žmonėmis, kurie atitiktų siaurus primityvaus verifikacionistinio mokslo 
modelio kriterijus. 

remtis geležinio, dėsningo numatomumo teigimu. Norint paaiš- 
kinti ir suprasti žmonių socialines sistemas kaip skirtingas, ku- 
pinas daugeriopų prasmių ir tam tikrų apibrėžtumų, kurių ne- 
galima suprasti be išsamaus asmenų ir jų socialinės tikrovės 
apibūdinimo, reikalinga aiškinamoji ir kritinė socialinė teorija. 
Tačiau Mitchell mano galinti pateikti į dėsnius pretenduojan- 
čius teiginius pirma nepateikusi žmonių, gyvenančių skirtingose kul- 
tūrose, susijusių tam tikrais apibrėžtais santykiais ir kalbančių „ta 
pačia“ ir kartu „skirtinga“ kalba, turint galvoje visuomeninių ir 
individualių prasmių įvairovę, analizės. 

Aš įvertinsiu Mitchell indėlį į feministines diskusijas dėl vie- 
šumo ir privatumo parodydama, kaip jos moters padėties sam- 
prata, o vėliau Psichoanalizė ir feminizmas (Psychoanalysis and Fe- 
minism) nukenčia dėl perdėto abstraktumo. Kaip ir tie mąstytojai 
struktūralistai, kuriais ji remiasi - Louis Althusseras, Jacgues'as 
Lacanas ir Claude'as Lėvi-Straussas, - Mitchell istorijos veiks- 
niais laiko struktūras, dėsnius ir ideologines formacijas, o ne 
žmones. Paprasčiausiai žmonės tampa nuolatinio struktūrų ir 
dėsnių veikimo ir perdavimo priemone - jei tik galima sakyti, 
kad žmonės apskritai egzistuoja. Kadangi analizuojant skirtin- 
gus požiūrius į viešumą ir privatumą man svarbu nustatyti, ar 
teoretikė pateikia platų požiūrį į žmogų, ar išbraukia jį iš savo 
vizijos, Mitchell polinkis į struktūralistinį diskursą kelia nerimą. 
Monigue Wittig teisi sakydama, jog atsisakydamas laikyti en- 
giamąsias klases subjektu marksizmas istoriškai prisideda prie 
to, kad užkertamas kelias „visoms engiamų žmonių kategori- 
joms formuoti save istoriškai kaip subjektus“1?7. 

Mitchell asmenys - klasės arba lyties kategorijos nariai - yra 
objektyvuotos esybės, pavaldžios visuotiniams dėsniams. Mo- 
ters padetyje Mitchell stengiasi paaiškinti moters situaciją rem- 
damasi tuo, kad ji yra veikiama objektyvių sąlygų „sudėtingo 
viseto“, įvairių elementų, kuriuos ji vadina „Struktūromis“, vie- 
novės. Ji rašo: „Kadangi moters padėties vienovė bet kuriuo 
metu yra kelių struktūrų, judančių skirtingu žingsniu, rezulta- 
tas, ji visada yra „perdėm determinuota““!48. Šios suvienytos 


47 Wittig, „One is not Born a Woman“, p. 73. Wittig kritiką aš analizuoju 
6-ame skyriuje, formuluodama savo teorinę alternatyvą. 
48 Juliet Mitchell, Woman's Estate, p. 101. 

struktūros, mirgančios jos knygos puslapiuose ir rašomos iš di- 
džiosios raidės kaip tikriniai daiktavardžiai, yra Gamyba, Rep- 
rodukcija, Seksualumas ir Socializacija. Moterys vaidina tam 
tikrus vaidmenis kiekvienoje struktūroje. Ideologija arba „ideo- 
loginė formacija“ vaidmenį pateikia kaip duotą; taip iš moterų 
atimama galimybė autentiškai suprasti savo situaciją. Jos gerai 
nepažįsta savęs, nes nesuvokia giluminių struktūrų ir veikian- 
čių dėsnių, kuriuos galima užfiksuoti tik mokslinės teorijos kal- 
ba, suprantama nedaugeliui išrinktųjų. Galiausiai nelabai svar- 
bu, ar moterys teisingai, ar iškreiptai supranta visuomenės 
formacijas, nes, nepaisant Mitchell raginimų kovoti, ne pačios 
moterys yra istorijos veiksniai, bet Struktūros. Atskiri sluoks- 
niai turi „savo autonomišką tikrovę“, tačiau kiekvieną iš jų „ga- 
liausiai ... determinuoja ekonominis veiksnys“ !*?. Struktūros „ju- 
da“ skirtingais žingsniais ir „sustiprina“ viena kitą. Vieną dieną 
jų prieštaravimai „taip sustiprins vienas kitą, kad visi kartu 
sudarys sąlygas revoliuciniams pokyčiams“ ir Struktūros „bus 
pralaužtos“!50, 

Nors Mitchell aiškiai ir primygtinai įtraukia privačią sritį — 
Seksualumą, Reprodukciją ir Vaikų Socializaciją - į savo daiktų 
schemą, traktuojant, pavyzdžiui, Seksualumą, galingą ir stipriai 
rezonuojančią veiklą, kaip „sparčios evoliucijos“ abstrakčią 
Struktūrą ir silpniausią grandinės grandį!?!, iškreipiami sociali- 
niai santykiai abstrakcijas imant kaip realius daiktus. Be to, pra- 
randama daugelį šimtmečių gyvuojanti sudėtinga privačios tikro- 
vės kalba. Kadangi Mitchell yra įsitikinusi, kad visos Struktūros 
turi būti puolamos vienu metu (tiek, kiek jos yra monolitinės), 
ragindama pakeisti esamą padėtį ji palaiko tolesnę įvairiopą 
šeimos funkcijų, susilydžiusių Seksualumo, Reprodukcijos ir So- 
cializacijos Struktūrose, plėtrą. Taigi nors ji aiškiai ir drąsiai 
gina vaikams reikalingą ugdomąją socializaciją, Mitchell struk- 
tūralizmas, kaip ir jam artimas funkcionalizmas, socialiniams 
negalavimams gydyti gali paskirti arba numatyti tik nekenks- 
mingą paplitusios ligos dozę, nors aišku, kad dėl to menksta 


49 Ibid. 
150 Ibig, 
151 Ibid., p. 147. 

žmonių galimybės sukurti įvairiapusius, tvarius socialinius san- 
tykius ir privačiajame, ir viešajame pasauliuose“*. 

Mitchell programinėje feministinės kovos darbotvarkėje 
„Mokslinė socialistinė“ analizė derinama su liberaliojo feminiz- 
mo reikalavimais — matyt, tikintis, kad tokie reikalavimai, ap- 
imantys teisę į vienodą užimtumą ir vaikų priežiūrą, pagilins 
esamos santvarkos prieštaravimus ir greičiau priartins apoka- 
liptinio lūžio dieną. Tačiau iš jos analizės sunku suprasti, kodėl 
moteris, kuri yra žmona ir motina, turėtų būti nusiteikusi siekti 
tolesnės jos šeimos gyvenime susilydžiusių funkcijų diferencia- 
cijos. Seima yra jos prasmingiausių, nors ir gniuždančių, socia- 
linių santykių ir veiklos vieta, ypač kai viskas, ko ji gali tikėtis 
kaip alternatyvos, - tai būti įtrauktai į Gamybos Struktūrą, ku- 
rią Mitchell griežtai kritikuoja (teisingai!) kaip tokią, kurioje vy- 
rauja neįdomus, žeminantis ir - moters darbininkės atveju — 
menkai apmokamas samdomasis darbas be jokių garantijų. Dau- 
gumos moterų realios alternatyvos yra ribotos. Jos privataus 
pasaulio sugriovimo ir daugybės esamų poreikių, veiklos bei 
prasmių netekimo emocinė kaina gali būti didžiulė. 

Jeigu moteriai sakoma, kad ji vis tiek turi žengti šiuos Žings- 
nius, nes taip ji gilins kapitalistinės visuomenės prieštaravimus, 
idant vieną dieną jos susilydžiusios struktūros sutrūktų ir atsi- 
rastų nauja tvarka, ji visai teisingai stebėsis, koks religinis tik- 
rumas, be dvasinės paguodos, jai peršamas nesant aiškios ir 
įtikinamos ateities alternatyvos vizijos. Čia Mitchell atsisakyda- 
ma pateikti politinę teoriją, kuri suteiktų didesnį veiksmingu- 
mą, paramą ir prasmę, aiškiai nuskurdina analizę. Ji neturi po- 
litinės bendruomenės sampratos, piliečio sąvokos, aiškaus 
supratimo, kokią prasmę Žmonėms turi jų atsidavimas šeimai, 
bendruomenei, šaliai. Galiausiai Mitchell abstrakčiame marksis- 
tiniame struktūralizme nėra nei asmenų, nei politikos. Yra tik 
griežta struktūrų ir funkcijų tarpusavio priklausomybė ir vyrai 
bei moterys kaip vaidmenų atlikėjai, neturintys refleksija pa- 
remto savo vaidmenų ir juos palaikančių įsitikinimų suvokimo. 


152 Šiame ankstyvajame darbe Mitchell yra pakankamai susipažinusi su psicho- 
analizės teorija ir jautriai atsižvelgia į tai, kad augančiam vaikui reikalinga nuola- 
tinė priežiūra ir ugdymas. 

Kaip ir Parsonsas, Mitchell mano, kad visiškai socializuotas as- 
muo ne tiek vaidina vaidmenį, kiek pats tampa tuo vaidmeniu, 
kurį vaidina!“. Pasak Mitchell, mes esame tos funkcijos, kurias 
atliekame; iš tiesų mes esame jų bruožai. Pavyzdžiui, „šeima ne 
tik užvaldo moterį: ji sukuria ją“ P*. 

Mitchell abstrahavimasis nuo kūniško Žmogaus ypač ironiš- 
kas turint galvoje tai, kad ji visų pirma yra mąstytoja, linkusi į 
feministinę ir marksistinę mintį įjungti psichoanalitinę teoriją — 
kaip privačios sferos teoriją arba skirtą jai. Tačiau Mitchell po- 
zityvizmas skatina ją traktuoti psichoanalizę kaip mokslinių dės- 
nių, veikiančių reprodukcijos sferoje, kompleksą -— tam tikrą ga- 
mybos dėsnių, kuriuos pateikia jos marksizmas, analogą. 
Žmones, kurie Freudo studijose yra tokie be galo sudėtingi ir 
pasižymintys įvairių lygmenų prasmės suvokimu, Mitchell re- 
dukuoja į abstrakčią esmę, objektus, kurie pažįsta dėsnius kaip 
nesąmoningi, pasyvūs reaguotojai. Nepaisant nuolatinių Freu- 
do įspėjimų, kad nesąmoningo psichinio proceso negalima ma- 
terializuoti, sudaiktinti ar traktuoti kaip dėsningo, Mitchell rašo 
apie „Nesąmoningąją sferą“ kaip apie psichoanalitikos mokslo 
„objektą“. Kaip ir jos Struktūros, Nesąmoningoji sfera, o ne visiš- 


153 Žr.: Parsons, „Age and Sex in The Social Structure of the United States“, 
passim. 

154 Mitchell, Woman's Estate, p. 151. Galiausiai nėra didelio skirtumo tarp Par- 
sonso, pritaikančio Freudą funkcionalistiniams tikslams — maža mergaitė užauga 
ir tampa ekspresyvia auklėtoja kaip mama, o berniukas tampa instrumentiškai 
prisitaikančiuoju kaip tėtis, - ir Mitchell, pritaikančios Freudą struktūralistiniams 
tikslams. Pavyzdžiui, „mergaitė užaugs tokia pati kaip jos motina, tačiau berniu- 
kas užaugęs taps kitu tėvu“ (Psychoanalysis and Feminism, p. 170). Kaip rašė Richar- 
das Bocockas (kritikuodamas Parsonsą, tačiau tai lygiai tinka ir Mitchell): „Perne- 
lyg sklandžiai veikiančiose Parsonso socialinėje, kultūrinėje, asmenybės ir organinėje 
sistemose nebėra jokių konflikto ženklų. Jos visos atrodo susijungusios į vieną 
visumą. ... Parsonso sistemų teorijoje nebeliko gyvenimo.“ (Freud and Modern So- 
ciety, p. 54.) Mitchell eliminuoja konfliktą sujungdama struktūras į absoliučiai de- 
terminuotą visetą, nors ji postuluoja gilų struktūrų konfliktą, netgi prieštaravimą. 
Tačiau skaitytojui, suvokiančiam, kad absoliutus determinuotumas sukuria siste- 
moje savotišką metahomeostazę, konflikto momentas yra neįtikinamas. Mitchell, 
kapitalistinės visuomenės priešininkės, galvojančios apie revoliuciją, ir Parsonso, 
garbinančio kapitalistinę visuomenę ir trokštančio išlaikyti pusiausvyrą, požiūriu, 
bendros pamatinės prielaidos ir sąvokos nebūtinai rodo, kad jie turi vienodai in- 
terpretuoti tam tikras reiškinių grupes, nors yra stipri šių interpretacijų suartėjimo 
tendencija. 

kai konkretus asmuo, veikia pasaulyje. Kalbėdamas apie dės- 
nius Freudas turėjo galvoje, kad žmonių psichiniame gyvenime 
galima aptikti tikimybių, dėsningumų ir tendencijų. Jis neigė, 
kad psichoanalizė gali būti prognozuojantis mokslas!“?. Sudė- 
tingas Freudo Žmogus užleidžia vietą objektyvuotai Nesąmo- 
ningajai sferai ir neistoriškai moteriai, įtrauktai į žmonių tvarką 
veikiant negailestingiems patriarchato dėsniams. Nors Mitchell 
moteris dalyvauja iniciacijos ceremonijose, ji yra priimtoji be 
savimonės, vaikas. Ir suaugusi ji išlieka nesąmoninga. Tėvo įsta- 
tymas, kurio ji laikosi, glūdi Nesąmoningojoje sferoje, ir ši Ne- 
sąmoningoji sfera veikia nepriklausomai nuo Žmogaus, kuria- 
me ji slypi; tai veikiau mašina šmėkloje, o ne šmėkla mašinoje. 

Kultūra traktuojama kaip neapibrėžta visuma, didžiulis iš- 
sklidęs konglomeratas. Nepaisant visų „regimų“ ekonomikos, 
ekologijos, istorijos, religijos, politikos, meno ir kalbos skirtu- 
mų, visur veikia tvirta giluminė struktūra, universali ir formali. 
Kas bendra visoms Žmonijos kultūroms? „Tėvo įstatymas“, ar- 
ba patriarchatas. Tačiau jeigu, pavyzdžiui, „tėvo įstatymu“ ga- 
lima paaiškinti zunių genties moters, Amerikos priemiesčio na- 
mų šeimininkės ir Anglijos karalienės gyvenimą, ką galiausiai 
galima paaiškinti? Šios moterys - ir visos kitos, - Mitchell po- 
žiūriu, gyvena pagal visuotinį patriarchato ediktą ir jo įstaty- 
mus. Kuo remdamasi ji daro tokią išvadą? Tiesiog tuo, kad 


155 Mitchell struktūralistiniai imperatyvai kaip mokslinė teorija leidžia jai tvir- 
tinti, kad psichoanalizė turi savo „dėsnius“ ir kad šiuos „dėsnius“ kažkaip galima 
išgauti „iš jos specifinės problematikos“ (Psychoanalysis and Feminism, p. xx). Prak- 
tiškai tai reiškia, kad aiškinamąjį dalyką galima atskirti nuo aiškinimo logikos 
neprarandant nieko svarbaus. Išgauti psichoanalizės dėsnius iš jos „specifinės pro- 
blematikos“ — tai išmesti pačius tuos reiškinius, kuriuos būtent ir aiškino Freudas: 
sudėtingą Žmogų, Žmogaus psichiką ir asmenybę. Freudo objektas visada buvo ne 
„Nesąmoningoji sfera“, bet psichika, kurioje vykstantys nesąmoningi psichiniai 
procesai yra vienas iš aprašomajame, topografiniame, ekonominiame ir struktūri- 
niame lygmenyse bei santykiuose veikiančių varomųjų jėgų aspektų. Teorinės bran- 
dos laikotarpiu, perėjęs prie struktūrinės teorijos, postuluojančios id, ego ir super- 
ego kaip psichikos veiksnius, Freudas akcentavo ego, savarankiško proto ir 
savirefleksijos galią. Tačiau Mitchell, įspūdingai, bet galiausiai siaurai ir abstrak- 
čiai interpretuojanti Freudą, apie šią galią niekur nekalba. Ji tvirtina, kad pati 
socialinė-istorinė terpė, kurioje atsirado teorija, negali teorijos išsamiai paaiškinti 
ar sukritikuoti - puiku, - tačiau ji eliminavo iš Freudo teorijos patį jos objektą, ir 
mes susiduriame su kuriozišku dingusios psichikos atveju. 

būdamos žmonių tvarkos nariai moterys iš esmes turi būti pa- 
valdžios patriarchato įstatymams. Patriarchatas yra pati kultū- 
ra. Mitchell teigia: „Šis simbolinis tvarkos įstatymas apibrėžia 
visuomenę ir lemia kiekvieno į ją patekusio Žmonių padermės 
gyvūnėlio likimą“!**. Į tai, jog Freudas pabrėžė psichinį bisek- 
sualumą ir vaiko identifikavimąsi su abiem tėvais, neatsižvel- 
giama. Oidipo kompleksas tapatinamas su tuo, kad vaikas pe- 
rima „patriarchalinę visuomenės santvarką“!>?. Freudo teorijoje 
nėra tokio dalyko kaip „Oidipo kompleksas apskritai“. Yra tiek 
Oidipo kompleksų, kiek yra žmonių - su vaikų ambivalentišku 
seksualumu susiję konfliktai gali išsispręsti be galo įvairiais bū- 
dais!98. Feministinė analizė ir vėl postuluoja falo nenugalimu- 
mą, apie kurį svajoja vyrai fantazijose apie visagalybę. Dėdama 
lygybės ženklą tarp patriarchato ir „žmonijos istorijos“ Mitchell 
prisideda prie tų radikaliųjų feminisčių, kurias ji kritikuoja už 
neistorinį patriarchato traktavimą. Atsidūręs viso šio moksli- 
nio, griežto dėsningumo terpėje, žmogus turi stengtis kaip nors 
šturmuoti šią visuotinių dėsnių - patriarchalinių, kapitalistinių — 
sistemą, veikiančią visur ir turinčią bent vieną bendrą tikslą: 
engti moteris. 

Ieškodama išeities iš šio struktūrinio geležinio narvo, Mit- 
chell griebiasi Lėvi-Strausso teiginio, kad moterys buvo visuo- 
tiniai mainų objektai!*?. Keista, tačiau tai tampa vilties spindu- 
liu. Dar keisčiau, paaiškėja, kad patriarchato įstatymas, taip pat 
ir kraujomaišos draudimas, siekia išlaikyti tokią situaciją, kurio- 
je moterys yra visuotiniai mainų objektai. (Tačiau, žinoma, krau- 
jomaišos draudimo raison d'ėtre buvo patys žmonės, kuriems 
dažnai tekdavo įveikti savo despotiškus seksualinius ir agresy- 
vius potraukius.) Moterys yra mainų objektai visose kultūrose ir 
patriarchatas „apibūdina visuotinę kultūrą“, pareiškia Mit- 


156 Ibid., p. 391. 

157 Ibid. 

158 Žr., pavyzdžiui: Sigmund Freud, „The Dissolution of the Oedipus Com- 
plex“, Standard Edition, vol. 19, p. 179. Freudas rašo: „Aš neabejoju, kad čia apta- 
riami chronologiniai ir priežastiniai ryšiai ... yra tipiški; tačiau aš nenoriu teigti, 
kad tai yra vienintelis galimas tipas.“ 

152 Mitchell, Psychoanalysis and Feminism, p. 393. 

chell!69. Akivaizdus gyvenimo būdų skirtingumas ignoruojamas 
arba suderinamas su visiškai abstrakčiu teiginiu, „nepagrįsta 
teleologija, primenančia XVIII amžiaus teorinius samprotavimus 
apie visuomenės sutartį“, kurių nepatvirtino turimi antropolo- 
giniai ir istoriniai duomenys!*!. Eleanor Burke Leacock nurodo, 
kad visus vyrų ir moterų tarpusavio sąveikos aktus Lėvi- 
Straussas (taigi ir Mitchell) interpretuoja kaip asimetrinius „mai- 
nus“ — nepaisant to, kad paties Lėvi-Strausso darbas liudija eg- 
zistuojant simetrinius, abipusius santykius, kur moterys nėra 
keičiamos prekės. Šio „visuotinio dėsnio“, kaip ir visų kitų, re- 
zultatas — realių visuomenių, realių skirtumų, tikrosios įvairo- 
vės ir realių vyrų bei moterų viešumo ir privatumo dinamikai 
būdingo ambivalentiško sudėtingumo iškraipymas. 
Pasirinkusi neistorines, visuotines kategorijas, nepaisydama 
priešingų faktų ir ginčijamų įrodymų, Mitchell teturi vieną iš- 
eitį iš patriarchalinių įstatymų ir monolitinės Struktūrų vieno- 
vės - deus ex machina, visuotinius moterų mainus. Tai paskatina 
Mitchell žengti neįtikimiausią konceptualinį žingsnį ir pateikti 
nepateisinamą teiginį, kad kraujomaišos draudimas, toks svar- 
bus ikikapitalistinėse visuomenėse, kapitalistinės ekonomikos, 
kuri nepriklauso nuo moterų mainų, sąlygomis yra „nereikš- 
mingas“. Pasak Mitchell, šiuolaikinis „kraujomaišos draudimas“ 
taip „garsiai“ akcentuojamas (iš tiesų išvis retai girdime jį ak- 
centuojant - jis tiesiog pripažįstamas, jeigu nenorima, kad vi- 
suomeninis gyvenimas ir mūsų svarbiausi bei intymiausi santy- 
kiai taptų brutalūs ir iš esmės išnaudotojiški) todėl, kad, pagal 
rinkos apskaičiavimus, jis mums nebereikalingas. Tiesiog stul- 
bina tai, kad mąstytoja, kuri pareiškia pateiksianti ankstesniems 
feministiniams iškraipymams priešingą Freudo aiškinimą, to- 
kias galingas, baugias, nuslopintas Žmogaus psichinio gyveni- 
mo konsteliacijas traktuoja kaip parazitines arba sukeltas ap- 
skaičiuotų, išorinių mainų motyvų, kurie turi įtvirtinti vyrų 
dominavimą (ir todėl reikalauja, kad pats kraujomaišos draudi- 


160 Ibid., p. 409. 
161 Eleanor Burke Leacock, „The Changing Family and Lėvi-Strauss, or What- 
ever Happened to Fathers“, Social Research, p. 250. 

mas būtų sąmoningai pasirinkta manipuliavimo strategija, turinti 
palaikyti tokius santykius). 

Jeigu Mitchell nori būti nuosekli, siekiant pakeisti padėtį, be 
abejo, reikia atsikratyti Oidipo komplekso, kraujomaišos drau- 
dimo, taigi ir moterų feminizacijos. Jeigu kraujomaišos draudi- 
mas yra ne kas kita, kaip moterų mainų, kurie kapitalizme tapo 
nereikalingi, įrankis, mums geriausia pripažinti šį faktą ir išar- 
dyti suraizgytą patriarchalinio įstatymiškumo, glūdinčio pačia- 
me draudime, voratinklį. Tačiau turint galvoje Mitchell postu- 
luojamą kraujomaišos draudimo ryšį su žmonijos kultūra, sunku 
įsivaizduoti, kas jį pakeistų. Pirmykštė orda? Pats save apribo- 
jantis iškreiptas polimorfiškas rojus? O gal mes racionaliai pa- 
sirinksime apsimesti, „tarsi“ toks draudimas tebeegzistuoja, kad 
užkirstume kelią suaugusiesiems išnaudoti vaikus, kurie yra 
nuo jų priklausomi? Mitchell smarkiai nepuola dabar neberei- 
kalingo kraujomaišos draudimo. Ji miglotai kalba apie „kultū- 
rinę revoliuciją“, sukursiančią naujas struktūras ir laisvas gali- 
mybes. „Tai patriarchato sugriovimo klausimas“, - konstatuoja 
ji, tačiau, turint galvoje jos pačios negailestingą analizę, šansai, 
kad šis troškimas išsipildys, bemaž tokie pat, kaip ir sugriauti 
gravitacijos dėsnį!92. 

Aš manyčiau, kad iš tiesų yra kur kas daugiau vilties pakeis- 
ti esamą padėtį, nei pripažįsta rašytojos feministės, ketinančios 
mesti iššūkį visatos tvarkai ar sugriauti visuotinę patriarchalinę 
santvarką. Viltį man įžiebia visiškai kitokia žmogaus ir sociali- 
nės tikrovės samprata, susiformavusi interpretuojant Marxą ir 


162 Mitchell, Psychoanalysis and Feminism, p. 416. Ironiška, tačiau Mitchell užbai- 
gia tuo pačiu determinizmu ir totalitarizmu, kuriuos taip sumaniai kritikavo kaip 
radikaliojo feminizmo analizės bruožus. Knygoje Moters padėtis ji pažymėjo, kad 
radikalusis feminizmas pateikė „visur išplitusio patriarchato versiją: jis persmelkia 
susiskirstymą į klases, skirtingas visuomenes, istorines epochas. Svarbiausia jo ins- 
titucija yra šeima, turinti labiausiai išklibusius biologinius pamatus. ... Įvairios 
visuomenės niekada nepateikė realių alternatyvų. ... Taigi „patriarchatas“ yra ly- 
čių politika, kuria vyrai įtvirtina savo galią ir išlaiko kontrolę. Visos visuomenės 
ir visos jas sudarančios socialinės grupės yra „seksistinės“ ... kur kas fundamen- 
talesne prasme — visa jų organizacija visuose lygmenyse pagrįsta vienos lyties 
dominavimu kitos atžvilgiu. Atskiri nukrypimai ne tokie reikšmingi kaip bendra tiesa“ 
(išskirta mano; Woman's Estate, p. 65). 

Freudą!“?. Asmuo galiausiai nėra tik ar išimtinai (jei apskritai 
yra) objektyvuotas vaidmens atlikėjas ar abstraktus nepalenkia- 
mų dėsnių objektas, jis yra mąstanti, veikianti būtybė, susijusi 
su kitais tam tikrais santykiais konkrečiu istoriniu laiku ir kon- 
krečioje istorinėje vietoje. Norint absorbuoti viešumą ir privatu- 
mą į visuotinius dėsnius ir abstrakčias struktūras savo ruožtu 
reikalingas Abstraktus Vyras, Abstrakti Moteris ir Abstraktus 
Vaikas. Sioje aukštoje, nediferencijuotoje srityje bergždžiai ieš- 
kotume atpažįstamo asmens ir pateisinamos politikos!““. 


Psichoanalitinis feminizmas: 
giminė, tapatumas ir politika 


Paskutinė svarbi šiuolaikinės feministinės minties atmaina — 
psichoanalitinis feminizmas - kaip jėga, su kuria šioje šalyje 
reikia skaitytis, susiformavo tik per paskutiniuosius penkerius 
metus. Atrodytų, kad mąstytojos feministės, kurios stengėsi su- 
vokti, kas yra viduja ir išoriška, Aš ir ne-Aš ir vyrų bei moterų 
tapatumo problemas, nuo pat pradžių turėjo orientuotis į psicho- 
analitinę teoriją. Deja, dėl to, kas buvo laikoma Freudo mizogi- 
nija, ir dėl prieš moteris nukreiptų Amerikos psichiatrijos są- 
mokslų, kurių šaltinis, kaip teigta, buvo pats Freudas, feministės 
buvo uždraudusios mąstyti psichoanalitiškai. Radikalės, libera- 
lės, marksistės - beveik visos atmetė psichoanalizę, dažniausiai iš 
tokių pozicijų, kurios neliudijo atmetamos teorijos supratimo!*“. 


16 Paskutiniame skyriuje minimi du straipsniai, kuriuose remiamasi Marxo 
teorijos aspektais bandant analizuoti klausimus, kurių Mitchell vengia arba neigia 
juos esant svarbiausius: Dorothy E. Smith, „A Sociology for Women“, in The Prism 
of Sex, ed. Julia A. Sherman and Evelyn Torton Beck, p. 135-188; Virginia Held, 
„Marx, Sex, and the Transformation of Society“, in Woman and Philosophy, ed. 
C. Gould and M. Wartofsky, p. 168-183. 

16 Pirmoji Mitchell moterį kaip abstrakčią moterį apibūdino Joan Landes savo 
filosofijos daktaro disertacijoje („The Theory Behind Women's Liberation“). 

16 Žr., pavyzdžiui: Friedan, Feminine Mystigue, p. 77; Firestone, Dialectic of Sex, 
chap. 3; Rowbotham, Woman's Consciousness, Man's World, p. 10. Pakaks, jei pateik- 
siu dar vieną pavyzdį: Barbara Deckard, perskaičiusi - tikėkimės, įdėmiai - vieną 
vienintelės Freudo esė ištrauką, atmeta psichoanalizę su stulbinančiu paviršutiniš- 
kumu. Jai knieti „atmesti Freudą ir jo teorijas kaip liguistą pokštą“ (The Women's 
Movement, p. 17). Reikėtų paminėti dar vieną patrauklią šiuolaikinės feministinės 

Ironiška, kad atmesdamos Freudą feministės atspindėjo, o ne 
atrėmė Amerikos visuomenės ir politikos moksle vyravusias ten- 
dencijas, diktavusias gana primityvų empirizmą ir antiteorinį 
požiūrį į socialines problemas. Mąstytojoms feministėms, inici- 
javusioms „posūkį į psichoanalizę“, teko ne tik perprasti nepa- 
prastai sudėtingą idėjų sistemą, bet ir įveikti savo kolegių neiš- 
manymą ir priešiškumą. 

Kokių vaisių davė posūkis į psichoanalizę? Šiuo metu nega- 
lima pateikti išsamaus apibūdinimo, nes šioje srityje dabar su- 
judimas. Savo pastabas aš suformuluosiu iš politinės mąstyto- 
jos, pripratusios prie psichoanalitinio požiūrio ir prijaučiančios 
jam, pozicijų. Psichoanalizė pasitelkiama kaip būdas suprasti 
individą visuomenėje, ypač moteriškosios lyties individą, ir įvai- 
riapusiškiau, nei leidžia į „išoriškumą“ orientuoti požiūriai, įver- 
tinti individų ir jų socialinių pasaulių vidinius ryšius konkrečio- 
se ar „universaliose“ istorinėse situacijose. Dvi psichoanalitinės 
orientacijos mąstytojos, kurias aš glaustai aptarsiu, - Dorothy 
Dinnerstein ir Nancy Chodorow - kritinės analizės objektu pasi- 
renka šiuolaikinio „giminių pasiskirstymo vaidmenimis“ prigim- 
tį, ypač turėdamos galvoje moterų dominavimą „motinystės“ 
procese. Dinnerstein ir Chodorow atmeta biologinį determinis- 
tinį modelį, turintį paaiškinti tai, kas laikoma universaliu mode- 
liu, kuriame moterys pirmiausia yra atsakingos už vaikų prie- 
žiūrą. Jos samprotauja apie tai, kodėl mūsų privačios ir viešos 
situacijos kai kuriais atžvilgiais yra tokios nekintamos, ką gali- 
ma ar reikia padaryti norint pakeisti situaciją, kurią jos ir visos 
feministės laiko visiškai ar iš dalies nepriimtina, ir kokie būtų 
tokio pakeitimo padariniai. Kad jų argumentai būtų politiškai 
įtikinami, privačiosios srities socialinės organizacijos prigimtis turi 
būti palyginti glaudžiai ir apibrėžtai susieta su padariniais viešo- 
joje srityje tiek paaiškinant, kas yra blogai, tiek nurodant, kas turi 
būti pakeista. 

Dinnerstein, kuri yra psichologė, mano, kad pačiai civiliza- 
cijai ateis galas, jeigu greitai nebus ko nors imtasi siekiant „pa- 


minties apraišką — gausią literatūrą, kurios atsiradimą lėmė Prancūzijos feminisčių 
posūkis į psichoanalizę. Kadangi ši sritis tiesiogine prasme yra sritis pati sau, aš 
nusprendžiau savo samprotavimuose remtis šiuokart amerikiečiams geriau pažįs- 
tamu pagrindu. 

naikinti moterų monopolį ankstyvosios vaikų priežiūros srity- 
je“. Dinnerstein teisingai pažymi, kad „lyčių pasiskirstymo 
vaidmenimis privačioji ir viešoji pusės yra neatskiriamos ir nė 
viena iš jų nėra antrinė kitos atžvilgiu. Abiejų psichologinės 
šaknys yra vienoda situacija vaikystėje.“167 Tačiau ar šis teigi- 
nys, suformuluotas kaip imperatyvas ir tikėjimo dogma, yra 
nuosekliai išplaukianti išvada? Ji teigia, kad mūsų pasiskirsty- 
mas vaidmenimis ir privačiojoje, ir viešojoje srityje „išnyks, kai 
bus panaikinta ši situacija“!98. Norint išanalizuoti jos požiūrį, 
būtina ištirti negerovę, kurią Dinnerstein išimtinai sieja pirmiau- 
sia su giminių perskyra. Dinnerstein kalba apie pasiskirstymą 
vaidmenimis privačiojoje ir viešojoje srityse, kur privatūs psi- 
chologiniai imperatyvai, įdiegti iš pat pradžių dėl moterų mo- 
tiniškos globos, lemia tai, kad suaugusių moterų „emocinis pa- 
sitenkinimas vienpusiškai priklauso nuo meilės, nes joms 
neleidžiama įsitraukti į veiklą viešojoje srityje“, tuo tarpu „vy- 
rai gali vienpusiškai priklausyti nuo dalyvavimo viešojoje srity- 
je, nes meilė jiems trukdo“!*?. Toks rezultatas yra neišvengia- 
mas, „įpintas į modelį, suformuotą moterų dominavimo 
ankstyvoje vaikystėje, pagal kurį vyrų ir moterų asmenybės pa- 
pildo viena kitą“!/?. Taigi šiuose modeliuose įsišaknijęs vyrų 
privilegijuotumas ir moterų engimas („visuotinis moterų išnau- 
dojimas“). Kodėl? Todėl, kad - čia aš glaustai pateikiu Dinners- 
tein dėstymo, kuris yra nesistemiškas, iššaukiantis, intuityvus 
ir kartu teoriškai pagrįstas, modelį - dėl išskirtinio moterų kaip 
motinų vaidmens ir jo didžiulės įtakos tiek vyriškos, tiek mote- 
riškos lyties vaikams (tačiau skirtingai paveikiančios vienus ir 
kitus) moterų galia yra tokia stipri, tokia pavojinga, jog „moti- 


16 Dorothy Dinnerstein, The Mermaid and the Minotaur, p. 33. 

167 Ibid., p. 159. Tačiau „vienoda situacija vaikystėje“ yra baisiai abstrakti sąvo- 
ka, ir reikia kelti klausimą, nors Dinnerstein to nedaro, ar iš tiesų motinos globa 
visais atvejais yra vienoda situacija nepriklausomai nuo visų socialinių-ekonomi- 
nių skirtumų tarp vienišos pasiturinčios keturių vaikų motinos ir ištekėjusios dvie- 
jų vaikų motinos iš aukštesniosios ar viduriniosios klasės. 

168 Ibid. 

162 Ibid., p. 70. 

170 Ibid., p. 210. 

nų užaugintiems žmonėms“ visuomet bus sunku, jei iš viso 
įmanoma, „moterų autoritetą laikyti visiškai teisėtu“!/!. 

Aš nebandysiu atremti Dinnerstein argumentų psichologi- 
nės tiesos lygmenyje - iš dalies todėl, kad jie man atrodo gana 
įtikinami, iš dalies todėl, kad norint suformuluoti kontrtezę rei- 
kėtų ieškoti nešališkų faktų. Aš kvestionuosiu jos siūlomą alter- 
natyvą ir jos numatomą rezultatą. Ir Dinnerstein, ir neišven- 
giamai visų feminisčių, perėmusių psichoanalitinę teoriją, 
pažiūroms būdingas tam tikras dvilypumas dėl to, ko moterys 
turi atsisakyti, kad įgytų didžiąją dalį to, ką turi vyrai. Dinners- 
tein atveju šis dvilypumas, kadangi jis nėra aiškiai suformuluo- 
tas ir pateiktas, pasireiškia giliu jos požiūrio skilimu, susilpni- 
nančiu jį kaip perspektyvią feministinę politiką ar net kaip tokios 
politikos pagrindą. 

Sukonkretinsiu savo mintį. Dinnerstein pateiktas viešojo pa- 
saulio apibūdinimas yra visiškai abstraktus ir smerkiamasis. Ji 
niekada neskiria viešajai sričiai priklausančių veiklos rūšių ir ne- 
nurodo, kurias iš jų tikrai galima laikyti „politinėmis“, o kurios 
yra kažkas kita. Kitaip tariant, ji neturi viešojo pasaulio politinės 
sampratos. Pradžioje tai yra didelis politikos teoretikės trūku- 
mas. Tačiau yra ir kita problema. Dinnerstein viešąjį pasaulį api- 
būdina kaip kuriantį istoriją, o kita vertus, „niokojantį gamtą“; iš 
tiesų, pasak jos, istorijos kūrimas sutampa su tuo gamtos nioko- 
jimu, kurį ji smerkia. Moterys, nušalintos nuo istorijos kūrimo, 
susilaikė ir nuo gamtos žudymo. Dinnerstein rašo: 

„Kodėl moterys išliko nuošalyje nuo istorijoje vykusio gamtos nio- 
kojimo, kodėl jos buvo ne tokios godžios kaip vyrai medžiotojos ir 
žudytojos, kodėl jos ne taip godžiai skverbėsi į Motinos Gamtos pa- 
slaptis, grobė jos turtus, ne taip stengėsi ją pergudrauti (žinoma, būta 
ir stulbinamų išimčių)? Tai galėjo lemti ne tik joms uždėta praktinė 
vaikų gimdymo našta, bet ir šis specifinis kaltės jausmas. [Kalbėdama 
apie kaltės jausmą, ji turi galvoje specifinį moterų santykį su „moti- 
na“.] Iš tiesų atrodo protinga manyti, kad jeigu vyrai iš pat pradžių būtų 
glaudžiau susitapatinę su pirmuoju iš tėvų — 0 taip atsitiktų, jeigu laikas 
leistų mums atlikti reikalingus vaikų priežiūros pertvarkymus, - mes dabar 
nebūtume taip arti nepataisomo gamtos naikinimo“ (išskirta mano). 172 


171 Ibid., p. 179. 
172 Ibid., p. 103. 

Šioje ištraukoje galima išskirti keletą imperatyvų. Pirma, Din- 
nerstein pateikia triuškinamą ir piktą istoriją kuriančio viešojo 
pasaulio, iš kurio moterys buvo pašalintos, aprašymą; antra, ji 
primygtinai teigia, kad jeigu moterys nebūtų pašalintos, šis vie- 
šasis pasaulis nebūtų tapęs toks negailestingas, koks jis buvo ir 
yra. Šis jos teiginys remiasi esmine prielaida, kad jeigu moterys 
būtų įtrauktos į istorijos kūrimą —- ir turėtų būti įtrauktos, — 
būtina ir (beveik) pakankama sąlyga tam būtų „moterų mono- 
polio ankstyvosios vaikų priežiūros srityje“ panaikinimas. 

Jeigu vyrai ir moterys turėtų vienodai globoti vaikus ir ly- 
giomis teisėmis dalyvauti viešajame pasaulyje, viešumas ir pri- 
vatumas iš karto būtų transformuoti. Vaikai nebebūtų defor- 
muojami, gamta nebebūtų niokojama. Dinnerstein tai yra ne tik 
trokštamas, bet ir nepaprastai veiksmingas rezultatas, nes jis 
reikalauja dvejopų sąlygų - psichologinių (ką tik aptartų) ir tech- 
nologinių. Technologinės sąlygos apibūdinamos kaip „praktinė 
galimybė visiškai laisvai pasirinkti tėvystę, konkrečiai pritaiky- 
tos suaugusiųjų darbo sąlygos, pakankamai lanksčios, kad ir 
vyrai, ir moterys galėtų lygiai dalyvauti ir šeimyniniame, ir vie- 
šajame gyvenime“, - tai, jos teigimu, „jau įmanoma“, lygiai kaip 
įmanoma perorganizuoti vaikų auginimą, jeigu mes iš tiesų to 
norime!??. Kelyje į lyčių lygybę atsitiko kai kas labai įdomaus: 
tam tikslui pasitelkta daug svarbių aplinkybių, tarp jų ir Ame- 
rikos politinės ekonomijos struktūra — „galimybės“, ką tik ci- 
tuotos iš Dinnerstein, aptariamos glaustoje pastaboje puslapio 
apačioje, — ir jos pavadintos „technologiniais“, o ne politiniais 
ar ekonominiais veiksniais. Šiuo atžvilgiu Dinnerstein atspindi 
tą viešojo pasaulio aspektą, kurį ji smerkia, - tendenciją svar- 
bias žmogiškąsias ir socialines problemas redukuoti į technolo- 
gijos problemas ir manyti, kad galime rasti greitą technologinį 
beveik visų jų sprendimą. Tačiau iš tiesų viešosios sąlygos, rei- 
kalingos jos sprendimui, yra ne technologinės, bet absoliučiai, 
neišvengiamai politinės. Dinnerstein neturi būdo išspręsti šioms 
problemoms, nes ji nepateikia jokios politinės analizės. 


13 Ibid., p. 256, past. 

Paskutinė rimta Dinnerstein požiūrio problema — perdėtas 
jos optimizmas, kai ji pereina prie nurodymų ir pranašysčių, 
turint galvoje neviltimi dvelkiantį jos pateiktą dabarties apibū- 
dinimą. Ji žengia į ateitį pernelyg lengvai įveikiamu keliu, nors 
kartais jis yra jaudinantis ir žaismingas. Be abejo, niekas iš mū- 
sų negali nuspėti, kokių psichologinių ir socialinių padarinių 
kiltų dėl to, jeigu giminių pasiskirstymas vaidmenimis būtų Žai- 
biškai pertvarkytas ir vyrai ir moterys lygiai dalyvautų vaikų 
auklėjime. Tam tikra prasme šis klausimas yra provokuojantis 
ir svarbus; kita vertus, jis yra utopinis, nes tokiai dramatiškai, 
arba traumuojančiai, pertvarkai kliudo išankstinės politinės są- 
lygos, tarp jų ir pačių moterų sąmonė bei savojo tapatumo su- 
vokimas. Tačiau ši kritika nėra pati svarbiausia. Aš noriu, jog, 
skaitytojas grįžtų prie Dinnerstein teiginio, kad būtent moterys 
metų metus nebuvo medžiotojos, žudikės, Motinos Gamtos gro- 
bikės — dėl joms būdingos giminės pratęsimo funkcijos ir speci- 
finio santykio (turint galvoje kaip tik tą giminių pasiskirstymą vaid- 
menimis, kurį Dinnerstein nori sugriauti) su „Motina“, taigi ir su 
Visomis Moterimis. Jei norite, prisiminkite, kad paraginusi įvyk- 
dyti giminės revoliuciją ji pranašauja visiškos lygybės situaciją, 
kai išnyks visos dabartinės ribos, kurių negalima peržengti, gro- 
bimas, išnaudojimas, gamtos niokojimas — visa, ką ji teisingai 
smerkia. Ji pranašauja tokį rezultatą, nes vyrai, kurių nebeslėgs 
stipri moterų galia vaikų auginimo procese, nebejaus būtinybės 
kontroliuoti „moteriškosios lyties atstoves“ joms vaidinant vie- 
šą istorijos kūrėjų vaidmenį. 

Tačiau kas atsitiks su moterimis? Atrodo, net ir gavusios 
viešus vaidmenis, įgijusios autoritetą ir galią jos išliks tokios pat 
„Švelnios kaip dabar“. Matyt, jos neprisiims nė vienos iš tų vy- 
riškųjų savybių, kurios anksčiau joms nebuvo pripažįstamos 
(pasak Dinnerstein, nebuvo pripažįstamos dėl jų intensyvaus 
ryšio su Motina), tarp jų ir poreikio kontroliuoti Motiną. Kaž- 
kas iškrito iš Dinnerstein lygties kelyje į ateitį. Išgaravo atgra- 
sumas. Aš nesakau, kad Dinnerstein argumentavimas yra visiš- 
kai neįtikinamas. Aš tvirtinu, kad politikos požiūriu jis yra 
naivus, o psichologijos požiūriu — neįtikinamas, ypač jeigu ta 
psichologija yra psichoanalitinė, kuri niekada nevengė tirti tam- 
sesnes Žmogaus prigimties puses ir klausti: kodėl? Dinnerstein 

pasiūlė pernelyg paprastą atsakymą, taigi ir pernelyg lengvą ir 
apolitišką sprendimą. Tai iš dalies kyla iš to, kad psichoanalizė 
neišvengiamai intensyviai domisi individu, o ne socialine visu- 
ma. Jeigu psichoanalitinės pakraipos mąstytoja ketina formu- 
luoti teiginius apie viešąjį pasaulį, kaip Dinnerstein, ji turi siekti 
įvairiapusiškiau apibūdinti šį pasaulį, nei tai padarė Dinnerstein. 

Psichoanalize remiasi ir kita įtakinga mąstytoja feministė Nan- 
cy Chodorow, sociologė, kuriai, kaip ir Dinnerstein, rūpi beveik 
išimtinė moterų atsakomybė už vaikų priežiūrą. Knygoje Moti- 
nystės reprodukcija (Reproduction of Motherinę) Chodorow anali- 
zuoja ryšį tarp vyrų dominavimo ir lyčių darbo pasidalijimo ir 
plėtoja tai, ką ji vadina „giminės sociologija“. Chodorow, paty- 
rusi postfroidizmo ego psichologijos ir objektinių santykių mo- 
kyklų įtaką, pateikia nuodugniai pagrįstų argumentų apie tai, 
kaip susiformavo giminės tapatumas, skatinantis reprodukuoti 
tam tikrus socialinius vaidmenis, ypač motinystę („moterys imasi 
globoti vaikus, nes jos buvo globojamos moterų“)**. Ji daro 
išvadą, kad „vaikų auklėjimo socialinis organizavimas sukuria 
lyčių nelygybę, o ne vien vaidmenų diferenciaciją“. Kaip ir Din- 
nerstein, Chodorow tvirtina, kad mūsų viešasis ir privatusis 
tapatumas ir veiklos sritys nustatomos, susiformuoja ankstyvo- 
je vaikystėje; tam didelę reikšmę turi moterų pareiga rūpintis 
vaikais, pareiga, neišvengiamai susijusi su „vyrų dominavimu“. 
Chodorow teigia: „Psichologai nedviprasmiškai įrodė, jog dėl 
paties fakto, kad buvo moters globojami, vyrai patiria vyrišku- 
mo konfliktą, formuojasi vyrų dominavimo psichologija, porei- 
kis būti pranašesniems už moteris“!/?. Cituodama antropologų 
atliktus įvairių kultūrų tyrinėjimus, Chodorow savo psichoana- 
litiškai pagrįstus teiginius paremia liudijimu, kad „kuo labiau 
šeimoje stinga tėvo (arba suaugusių vyrų), tuo stipriau pasireiš- 
kia konfliktai dėl vyriškumo ir moterų baimė“!/6, 

Chodorow analizė tiesiogiai perša priešingą mintį, būtent 
kad visuomenėse, kur vyrai nėra moterų užauginti — bent jau 


174 Nancy Chodorow, The Reproduction of Mothering: Psychoanalysis and the Socio- 
logy of Gender, p. 211. 

175 Ibid., p. 214. 

176 Ibid., p. 213. 

ne išimtinai, - vyrų dominavimo psichologija neįsišaknys ir po- 
reikis būti pranašesniems už moteris netaps vyrų gyvenimo im- 
peratyvu. Kadangi toks pasaulis niekada neegzistavo, Chodo- 
row turi orientuotis į tokias socialines situacijas, kuriose jos 
analizuojamas griežtas ir tvirtas giminės tapatumas ir veiklos 
pobūdis yra šiek tiek pagerinti. Pavyzdžiui, ji mano, kad jeigu 
motina užsiimdama savo veikla jaučia „moterų giminės ir drau- 
gų“ paramą ir jeigu ji „turi prasmingą darbą ir savigarbą“, ji 
„Užaugins dukteris, kurios sugebės auklėti vaikus ir turės stip- 
rią savimonę“!'?. Ne taip aišku - Chodorow šito aiškiai neišdės- 
to, - kas šiomis aplinkybėmis (kurios anaiptol neatitinka jos 
idealo) atsitinka su berniukais. Tačiau situacijos pagerėjimą ska- 
tinantys aspektai, kurių Chodorow kartais randa kai kuriose 
visuomenėse, neegzistuoja ir negali egzistuoti „kapitalizmo in- 
dustrinės plėtros“ sąlygomis. T.y. tokiose visuomenėse kaip mū- 
sų kapitalizmo plėtra labai sumenkino sąlygas, kuriomis mo- 
terys gali „dirbti prasmingą produktyvų darbą, nuolat būti 
suaugusiųjų draugijoje, kol augina vaikus, ir palaikyti pasiten- 
kinimą teikiančius emocinius ryšius su kitais suaugusiaisiais“ 178, 
Tai savo ruožtu reiškia, kad jos labiau linkusios pernelyg daug 
investuoti į vaikus. 

Tai, kad mūsų dabartinė tvarka kelia įtampą ir turi trūku- 
mų, atsiliepiančių tiek abiem lytims, tiek vaikams, patvirtina 
daugybė faktų. Chodorow pateikia vieną iš svariausių įrody- 
mų, kur ir kaip reprodukuojama ši įtampa. Tačiau kaip įtikina- 
ma šias aplinkybes, kurias ji sieja su „kapitalizmo industrine 
plėtra“, galiausiai priskirti šiam tarpsniui užuot laikius šiuos 
pokyčius būdingais pačiai modernybei! Visuomenių, kuriose mo- 
terys turi Chodorow minimus dalykus — prasmingą produkty- 
vų darbą (kas yra prasmingas darbas, nepatikslinama), artimuo- 
sius ir glaudžius socialinius ryšius, - pavyzdžiai priklauso arba 
tam tikram ikiindustriniam amžiui, arba primityvesnėms genti- 
nėms visuomenėms, kurias mes lyginame su savąja arba savo 
rizika su bet kuria industrine visuomene. Pavyzdžiui, šiuolaiki- 
nės Rusijos visuomenės tyrinėtojai dažnai nurodo, kad Sovietų 


177 Ibid. 
178 Ibid., p. 212. 

Sąjungoje itin rūpinamasi vaikais, arba, kaip gana nevykusiai 
tai vadina Chodorow, „investuojama“ arba „pernelyg daug in- 
vestuojama“ į juos. 

Jeigu panagrinėsime daugelį problemų, kurias Chodorow per- 
dėm sieja su kapitalizmu kaip neatskiriamą modernybės įdieg- 
tų socialinių pokyčių dalį, iškils nemažai politinių ir teorinių 
klausimų, kurių ji nesiima analizuoti. Tarp jų ir tie jaudinantys 
klausimai, kuriuos aš suformulavau šios knygos pradžioje. Ka- 
dangi mes negalime grįžti į mažiau dinamišką amžių, kai mo- 
bilumas buvo suvaržytas ir būdingas socialinės tikrovės požy- 
mis buvo glaudesni giminių ir kaimynų ryšiai, turime išsiaiškinti, 
kokie mūsų paveldėti socialinės organizacijos ypatumai ir ins- 
titucijos yra mums primesti „artefaktai“, kuriuos mes galime ir 
turime pakeisti, kad taptume kitokiais individais ar visuomenė- 
mis, ir kokie įkūnija būtinus ar gyvybinius Žmonijos tikslus, 
kurių mes atsisakome ar manipuliuojame jais savo rizika. Cho- 
dorow pripažįsta — šis privalumas būdingas ir kitoms psichoa- 
nalitinės pakraipos feministėms — didžiulę ankstyvosios vaikys- 
tės ir auklėjamųjų, saugių, patvarių junginių, kuriuose vaikai 
gali vystytis ir įveikti konfliktines vystymosi stadijas, svarbą. 
Mes tokius junginius paprastai vadiname šeimomis. Tačiau jos 
alternatyva tam, kaip dabar yra, nėra labai aiški; ji ne tik tiksliai 
neapibrėžia dabartinės situacijos politikos, bet ir atsisako aiškiai 
išdėstyti alternatyvių modelių, kuriuos, kaip ji užsimena, mes 
turėtume imti pavyzdžiu, politinę prasmę. 

Pakaks vieno pavyzdžio, liudijančio lėkštą politikos suprati- 
mą darbe, kuriame pateikiamas nuodugnus paaiškinimas, kaip 
atsirado giminės tapatumas. Knygos pabaigoje moterų motinys- 
tės funkciją ji susieja su moterų išsilaisvinimu. Kaip alternatyvas 
šiuolaikinei Amerikos visuomenei ji postuluoja „kolektyviškes- 
nio vaikų auginimo situacijas“. Antai ji mini Izraelyje, Kinijoje ir 
Kuboje atliktus tyrinėjimus, kurie „rodo, kad vaikai išsiugdo 
stipresnį solidarumo jausmą ir atsidavimą grupei, mažesnį indi- 
vidualizmą ir poreikį lenktyniauti, yra mažiau linkę formuoti 
intensyvius, uždarus suaugusiųjų tarpusavio santykius negu vai- 
kai, užaugę vakarietiškose nuklearinėse šeimose“!7?. Čia 


178 Ibid., p. 217. 


309 


II. ŠIUOLAIKINIAI VIEŠUMO IR PRIVATUMO VAIZDINIAI 


Chodorow giminės tapatumą Amerikos visuomenėje netiesio- 
giai susieja su tuo, ką galima pavadinti socialiniu tapatumu —- 
tačiau tai nėra būtent politinis tapatumas, — ir vaizduoja jį kaip 
nuvertintą, kadangi jo vaisiai yra „individualizmas ir poreikis 
lenktyniauti“. Šie terminai, kuriais ji apibūdina tai, kas kyla iš 
jos kritikuojamo giminių pasiskirstymo vaidmenimis, yra labai 
svarbūs. Kitas tyrinėtojas, remdamasis tomis pačiomis studijo- 
mis, kurias cituoja Chodorow, galbūt kalbėtų apie tai, kad mū- 
sų vaikų auginimo organizavimas, kai jis sklandžiai veikia, ug- 
do „individą“ arba „moralinio savarankiškumo“ jausmą. Šiuo 
atveju mes reaguotume labai skirtingai, nes nė vienas iš mūsų 
nepritaria individualizmui, kuris turi blogą reputaciją, ir pa- 
grįstai, kadangi dažnai pasireiškia grobuoniškomis formomis, 
tačiau visi mes, išskyrus tuos, kuriems visiškai nerūpi Žmonių 
laisvė ir atsakomybė, norime, kad vaikai užaugtų individais ge- 
rąja prasme, asmenybėmis, jaučiančiomis moralinę atsakomybę 
ir atsakančiomis už savo veiksmus. 

Na, o Chodorow alternatyvos - ar jos formuoja individus be 
individualizmo? Žinoma, Kuba ir Kinija teikia menką paguodą 
politikos teoretikams, kuriems rūpi laisvė ir atsakomybė. Trejų 
ar ketverių metų vaikų, skanduojančių unisonu ir mojuojančių 
raudona Mao knygele, ar jų bendraamžių Kuboje, keliančių ran- 
kas ir šaukiančių apie ištikimybę Fideliui, vaizdas kelia nerimą, 
jeigų mums teberūpi individai ir moralinis ugdymas - ugdymo 
procesas, nors ir neteikiantis garantijų, bet sudarantis sąlygas 
formuotis kritiškai politinei sąžinei ir sąmonei, individams, ku- 
rie prireikus žygiuos prieš valstybę, o ne tik išsirikiuos už ją. 
Čia radikaliųjų feminisčių, tokių kaip Rich, baimė dėl valstybės 
kontroliuojamos vaikų priežiūros yra labiau pagrįsta. Nors Cho- 
dorow necituoja tyrinėjimų, pasak jos, pateikiančių jos labai ver- 
tinamus rezultatus Izraelyje, Kinijoje ir Kuboje (beje, ši spraga 
keistai atrodo tokiame gausiai faktais pagrįstame veikale), yra 
bent jau viena studija, kurioje keliami kibuco klausimai ir kuri 
leidžia aiškiai nusakyti galimus politinius perėjimo prie „kolek- 
tyviškesnio vaikų auginimo organizavimo“ padarinius. Aš tu- 
riu galvoje Bruno Bettelheimo knygą Svajonių vaikai (The Chil- 
dren of the Dream). 

Aptardamas vaikų auginimą kibuce Bettelheimas pateikia 
stulbinančios informacijos ir nerimą keliančių apmąstymų. Po- 
zityvus jo atskleistas aspektas — tai, kad vaikai auga jausdamie- 
si visiškai saugūs bendroje socialinėje terpėje, primenančioje iš- 
plėstinę šeimą. Kibucas kaip visuma „aprūpina, kontroliuoja, 
auklėja“, kibucas yra tarsi kolektyvinė motina!*“?. Nė vienam 
vaikui niekada netenka būti alkanam ar beglobiui. Pasak Bettel- 
heimo, čia yra žemutinė riba, žemiau kurios niekam neleidžia- 
ma nukristi. Čia nėra „visiškai apleistų vaikų“, o mūsų visuo- 
menėje pasitaiko tokių tragiškų ir nedovanotinų atvejų!?!. 

Tačiau toks kolektyvizmas turi savo kainą. Visi vaikai trak- 
tuojami vienodai nepaisant skirtingų individualių reakcijų į ug- 
dymo keliamus reikalavimus. Bettelheimo požiūriu, kai kuriuo- 
se kibucuose vergiškai laikomasi režimo ir tuo daroma žala 
vaikams. Tvirta, darni bendruomenė - sukurianti Chodorow 
trokštamą artimųjų paramos tinklą — taip pat skatina tokią situ- 
aciją, kai skirtinga nuomonė varžoma ar slopinama arba keis- 
tuolis ar kitamintis nepriimamas į bendruomenę. Susiformuo- 
jantis sąžinės balsas yra tam tikras kolektyvinis superego: moralė 
yra susijusi su poreikiu bendradarbiauti ir būti išvien su ben- 
draamžių grupe. Turint galvoje kasdienio gyvenimo intensyvu- 
mą ir sumaištį, vaikai turi „susidaryti aukštą slenkstį, apsau- 
gantį nuo jausmingumo, turi nekreipti dėmesio į subtilesnius 
niuansus“; taigi sugebėjimai patirti gilų intymumą, sugebėjimai 
būti artimam pačiam sau, susikurti privatumą menkai teišugdo- 
mi arba visai neatsiranda!Šž. Socialinės sistemos vienalytišku- 
mas atima iš kibuco vaikų galimybę įsijausti ir vaizduotėje iden- 
tifikuotis su tais, kurie nuo jų skiriasi. Bettelheimas įsitikino, 
kad kibuco jaunuoliai neįstengia atsiriboti nuo savęs, net vaiz- 
duotėje pažvelgti iš kitos perspektyvos. 

Paprašęs jų įsivaizduoti gyvenimą kaip kieno nors kito gy- 
venimą ar gyvenimą kur nors kitur, Bettelheimas pamatė, kad 
klausimas „Koks būtų mano gyvenimas, jeigu ...“, esminis klau- 


180 Bruno Bettelheim, The Children of the Dream, p. 70. 
181 Ibid., p. 297. 
182 Ibid., p. 123. 

simas kūrybinei minčiai, kibuco jaunuoliams atrodė nesupranta- 
mas ir pernelyg pavojingas net svarstyti!“. Jeigu kuris nors iš 
jų išdėstydavo ar pasakydavo skirtingą nuomonę, nedelsiant 
apsigindavo: „Aš tik juokauju“, „Aš kalbu nerimtai“, sakydavo 
jie. Kitaip tariant, čia mažai šansų atsirasti požiūrių įvairovei, 
nes čia jai nėra vietos; iš tiesų neišugdomos tos dvasios savybės, 
kurios būtinos puoselėti įvairovei. Nenuostabu, kad slopinamas 
individualizmas, kurį Bettelheimas interpretuoja kaip savo po- 
žiūrio susidarymą ir jo gynimą. Maištaujantis jaunas Žmogus 
išstumiamas iš grupės. Gyvenimo prasmė ir tikslas nustatyti, 
nekvestionuojami. Ir štai koks rezultatas: saugumas ir pareigos 
bei paklusnumo jausmas tokie stiprūs, kad kibucai teikia Izrae- 
liui nepaprastai daug karininkų korpuso narių (tuo metu, kai 
Bettelheimas atliko savo tyrimus, 4“6 Izraelio gyventojų gyveno 
kibucuose, tačiau jų auklėtiniai sudarė 4070 karininkų korpuso) 
ir Žuvusiųjų Izraelio karuose (1967 m. kare Izraelis neteko 800 
žuvusiųjų, 200 iš jų, arba 2570, buvo kilę iš kibucų). Atrodė, kad 
siekiant pakelti kovinę dvasią ir sustiprinti kareivišką solidaru- 
mą bus geriau leisti kilusiems iš vieno kibuco kovoti kartu tuo- 
se pačiuose junginiuose. Jie narsiai kovoja ir nedvejodami mirš- 
ta. Tačiau Bettelheimas įsitikino, kad iš kibuco, „kolektyviškiau 
auginančio vaikus“, neatsiranda kūrybiškų mąstytojų, novato- 
rių, kritikų. 

Mano nuomone, jeigu mes norime eiti Chodorow keliu, ge- 
riausia būtų, jeigu aiškiai žinotume, ką darome ir kokius žmo- 
nes norime suformuoti. Bettelheimas padarė nerimą keliančią 
išvadą, kad pradiniai kibucų tikslai nebuvo ir niekada negali 
būti pasiekti. Jis rašo: „Iš esmės jie norėjo įdiegti vaikams abu 
dalykus —- absoliutų egalitarizmą ir didžiausią individualizaci- 
ją“. Pasak jo, sunku suprasti, kad tai „yra viena kitai prieštarau- 
jančios vertybės“1**. Net jeigu manome, kad Bettelheimas sutirš- 
tino spalvas, visiškai aišku, kad Chodorow kalba paviršutiniškai. 
Ji pasisako prieš tas savybes, kurias formuoja jos žalingais lai- 
komi vaikų auginimo būdai („individualizmą ir poreikį lenkty- 


183 Ibid., p. 172. 
184 Ibid., p. 319. 

niauti“), ir nesiima spręsti sunkių klausimų, susijusių su tuo 
būdu, kuriam ji pritaria. Jeigu ji būtų konkrečiau susiejusi lyties 
tapatumą ir politinį tapatumą, analizavusi ne tik kaip ir kodėl 
mažos mergaitės tampa motinomis, o maži berniukai — vyrais, 
žeminančiais tas, kurios globoja vaikus, bet kaip ir kodėl ir ma- 
žos mergaitės, ir maži berniukai suvokia save kaip amerikiečius 
ar rusus, ar anglus, ar airius, politinės problemos, jos studijoje 
paliečiamos netiesiogiai, būtų tapusios kur kas aiškesnės. Yra ir 
kitas momentas, kai Chodorow neina iki galo su savo išvado- 
mis: ji ne kartą tvirtina, kad būtent tose šeimose, kur nėra tėvo, 
berniukai patiria stipriausius konfliktus dėl savo vyriškumo ir 
yra labiausiai linkę bijoti moterų ir niekinti jas. Tačiau ji vengia 
aiškiai pasisakyti apie šiuolaikinę Ameriką, kur išbandomi įvai- 
rūs vaikų auginimo ir šeimos organizavimo būdai ir netgi vienos 
lyties šeimos, grindžiamos feministine giminės politika (t.y. mote- 
rų komunos ar šeimynos), gali imtis pasmerktos žlugti veiklos. 

Iki šiol pasirodžiusiuose psichoanalitinės pakraipos feminis- 
čių darbuose įdomu tai, kad psichoanalizei būdingos konceptu- 
alinės kategorijos —- tokios prasmingos, dinamiškos sąvokos, kaip 
projekcija, pakeitimas, regresija ir perkėlimas, dar nebuvo visa- 
pusiškai panaudotos feministiniams tikslams. „Feministiniai tiks- 
lai“, kuriuos aš turiu galvoje, — tai dvasios filosofijos, atmetan- 
čios senąjį dualizmą, kurio mes dar neatsikratėme, pakeičiančios 
jį požiūriu, sujungiančiu dvasią ir kūną, protą ir aistrą ir įtiki- 
namai paaiškinančiu žmogaus subjektyvumą ir tapatumą, su- 
formulavimas ir feministinės veiklos teorijos, kuri remiasi ir vi- 
dine, ir išorine tikrove, sukūrimas. Trečiasis feministinis tikslas, 
prie kurio psichoanalizė galėtų svariai prisidėti, yra kalbos kaip 
prasmės ir tiesos, kaip moteriškosios patirties aiškaus logoso 
išraiškos teorijos plėtojimas. Jeigu psichoanalitinis feminizmas 
eitų šiomis kryptimis, jis surastų ryšį su kalba, tapatumu ir 
veikla, su visa skale viešų ir privačių galimybių. Tačiau šiuo 
metu psichoanalitinės pakraipos feministės, stengdamosi viską 
kildinti iš privačių imperatyvų, sustiprintų socialinės prievar- 
tos, paradoksaliai ir nesąmoningai kuria gynimosi nuo politi- 
kos, arba nuo mąstymo apie „tai, kas politiška“, patiną. Politinė 
istorija perdėm asimiliuojama su šeimyninio gyvenimo dinami- 
ka ir šeimos istorija. Jų orientavimasis į buvusias ir esamas iki- 

industrinės visuomenes siekiant patvirtinti savo išvadas paleng- 
vina šią tendenciją, nes apie tokias visuomenes su jų ne tokiais 
sudėtingais ir mažiau diferencijuotais socialiniais pasauliais rei- 
kia pasakyti, kad jose tiesioginiai aiškūs ryšiai tarp šeimyninių 
ir „viešųjų“ dalykų (ar tikrai politinių, ar ne) yra lengviau pa- 
stebimi. Nepaisant šių feministinės psichoanalitinės teorijos kaip 
politinio požiūrio trūkumų, tai yra viena iš daugiausiai žadan- 
čių šiuolaikinės feministinės minties krypčių. 

Kaip ir Vakarų politinės minties tradicijoje, šiuolaikiniame 
feminizme reiškiasi skirtingi požiūriai ir kontrastingi viešosios 
ir privačiosios tikrovės vaizdiniai. Paskutiniame skyriuje, kuria- 
me pereinu prie moterų ir politikos kritinės teorijos, aš liksiu 
ištikima sudėtingumui, glūdinčiam iš feminizmo ir Vakarų po- 
litinės tradicijos perimtoms alternatyvoms. 


Šeštas skyrius 


KRITINĖ MOTERŲ IR POLITIKOS TEORIJA: 
VIESUMO IR PRIVATUMO REKONSTRAVIMAS 


Skamba varpai romiesiems, skamba doriems, 

Skamba dvasios sergėtojams ir jos gynėjams, 

Dailininkui, kurs nepasidavė ir liko anapus, 

O mes žvelgėme į blykčiojančius laisvės varpus.* 
Bob Dylan 


Visi mes nešiojamės savyje savo ištremties vie- 
tas, savo nusikaltimus ir patirtą žalą. Tačiau mūsų 
užduotis — ne išlieti visa tai pasauliui, bet įveikti 
savyje ir kituose. 

Albert Camus 


Aš iškėliau sau nelengvą uždavinį. Įtraukdama feministinius 
imperatyvus į kritinę Vakarų politinės minties tradicijos analizę 
ir ketindama politinės teorijos įžvalgas ir interesus susieti su 
feministinės veiklos esme, aš netiesiogiai, o kartais ir aiškiai 
leidau suprasti, jog turiu pasiūlyti alternatyvą, kuri susietų Va- 
karų tradiciją ir feministinį mąstymą, tačiau taip, kad nušviestų 
praeitį, pamokytų dabartį ir pranašautų rekonstruotą ateitį. Da- 
bar turiu ištesėti šiuos pažadus. Mūsų grėsmingame amžiuje 
nepakanka kritikuoti tai, kas yra, kad ir koks gyvybiškai svar- 
bus būtų šis uždavinys. Jeigu politinis mąstytojas nori patraukti 
kitų dėmesį, jis, kaip liudytojas, privalo įsivaizduoti tokią ateitį, 
kurioje bus sudarytos tinkamos gyvenimo sąlygos, privalo pa- 
teikti aiškių pasiūlymų, kaip pertvarkyti mūsų viešąjį ir priva- 
tųjį pasaulius. Pavyzdžiui, marksistinė politika buvo smarkiai 
kritikuojama už tai, jog ji „nuolat pasirengusi kurstyti stiprų 
moralinį nepasitenkinimą esama padėtimi, kad pateisintų sil- 
pnėjantį pasiryžimą suprasti (ar net rimtai apmąstyti) būsimos 
socialinės santvarkos, kuria viliamasi pakeisti esamą, priežasti- 


* 0 1964 by Warner Bros. Inc. All Rights Reserved. Panaudota gavus leidimą. 

nes ypatybes“!. Ši kritika tinka ir didžiajai daliai šiuolaikinės 
feminizmo politikos: pernelyg dažnai dabartis puolama, tačiau 
pasiūlymai dėl ateities nepasižymi nuoseklumu, nesiderina vie- 
ni su kitais ir su siekiamais tikslais. Piešiami nuostabūs įsivaiz- 
duojamos ateities vaizdai, tačiau nenurodoma jokio įtikinamo 
kelio, kaip iš siaubingos dabarties patekti į ateities rojų?. 

Aš negaliu pasiūlyti rojaus - galbūt todėl, kad kasdienė tik- 
rovė man neatrodo beviltiškas pragaras, nors daugelis feminis- 
čių būtent taip traktuoja dabarties socialinę organizaciją ir pa- 
tyrimą. Be abejo, čia daug nesąžiningumo, daug ką reikia pa- 
keisti. Daug bjaurasties, niekšiškumo ir smurto; daug tragiškų, 
patetiškų ir širdį veriančių dalykų. Yra įvykių, kurie kelia siau- 
bą, pasipiktinimą ir pakerta tikėjimą. Yra faktų, kurie skatina 
cinizmą, nesikišimą ir neviltį. Kartais žmogų sukrečia įtakingų- 
jų beprotybė ir korupcija, ir nelyginant užsirūstinęs kerštaujan- 
tis dievas jis nori nuversti pasaulietinę šventyklą, nutrenkti Žai- 
bu neteisinguosius, pažeminti išdidėlius, kurie žaidžia nekaltų- 
jų gyvenimais, ir išvaduoti pasaulį nuo prisitaikėliško negailes- 
tingumo, nesvarbu, ar jis vadina save demokratiniu, socialisti- 
niu, revoliuciniu, ar šventu. Tuomet nėra nieko saldesnio už 
kerštą. Tuomet nerandama nieko tinkamesnio už šaltą rūstybę. 
Tuomet nematoma patrauklesnės perspektyvos už „apokalipsę 
dabar“. Kaip tik tuomet turi atgyti politinė vaizduotė ir pabusti 
iš snaudulio moraliniai jausmai - ne tik kaip asmeninis poreikis 
išvengti ciniško eskapizmo ir gadinančių iliuzijų apie mirtį ir 
garbę, bet kaip viešasis imperatyvas ir atsakomybė. 

Mūsų amžiuje apstu lavonų: negailestingos dešiniųjų politi- 
kos (fašizmo), kairiųjų politikos (stalinizmo ir kitų vadinamųjų 
marksistinių režimų, kuriančių kapinynus ir vadinančių juos 
liaudies respublikomis) ir tiesiogiai ne tokios pražūtingos, ta- 
čiau galiausiai šiurkščios ir gyvenimą neigiančios liberalaus nu- 
siraminimo ir nepiktybinio aplaidumo politikos aukų. Politinės 
vaizduotės uždavinys - būti liudijimu aukoms, visiems tiems, 


1 Dunn, Western Political Theory, p. 97. 

Ž Prisiminkime Daly hagokratiją, Brownmiller militarizuotą Spartą, nusišalinu- 
sią nuo lyčių karo, Firestone kibernetinį drąsų Naująjį Pasaulį, net kur kas blaives- 
rų Dinnerstein siūlymą pakeisti vaikų auklėjimo ir giminių pasiskirstymo vaidme- 
nimis sistemą. 

kuriuos galutiniai sprendimai, istorijos tikslai ir įprastinė poli- 
tika eliminuoja, pažemina, kuriais manipuliuoja ar kurių nepri- 
pažįsta, tačiau išvengti politinio tapatumo, kalbos ir praktikos, 
sentimentaliai traktuojančių jų persekiojimą ir kartojančių Žo- 
džius apie jų pažeminimą. Nuo Biblijos įspėjimo, kad tie, kurie 
gyvena kalaviju, žus nuo jo, iki roko grupės „Who's“ pateiktos 
porevoliucinio darbininkų klasės cinizmo išraiškos „Kovokite 
su naujuoju bosu, kaip kovojote su senuoju“ socialinių permai- 
nų vykdytojai ir jų būsimieji įpėdiniai buvo įspėjami vengti smur- 
to ir prievartos politikos, įtariai žiūrėti į apgaulingus pažadus ir 
visuomet skeptiškai vertinti drąsiai formuluojamus, bet prastai 
ginamus reikalavimus. Feministės, visas jų politinis spektras, 
yra Žmonės ir ne mažiau už kitus linkusios pasiduoti avangar- 
dizmo pagundoms ar apgaulingai iliuzinio tikėjimo paguodai. 

Mano ateities apmąstymų moraliniai vadovai yra tokie di- 
dieji netolimos praeities liudytojai kaip Camus, Bonhoefferis ir 
Weil. Iš jų ir iš savo kaip studentės, rašytojos, mokytojos, moks- 
lininkės, feministės, keliautojos, aktyvistės, žmonos, keturių vai- 
kų motinos, savo tėvų vaiko, savo brolių ir seserų sesers įvai- 
riopo patyrimo aš išmokau atsisakyti teorijų kūrimo kaip visa 
apimančios Weltanschauung konstravimo, kuris, pasak Freudo, 
„nepalieka nė vieno neatsakyto klausimo ir nepaaiškinto daly- 
ko“. Tie, kuriems reikia absoliutaus tikrumo, turi įsprausti sun- 
kiai valdomą žmogiškąją medžiagą į savo puikybės formą, kad 
gyvenimas prisiderintų prie abstrakcijos. To, kas vadinama „to- 
talumu“, ieškojimas nemaloniai artimas terminui, kuriuo šiame 
amžiuje vadinamas absoliutus politinis teroras, - totalitarizmui. 
Gyvenimas per daug įvairus, įvairovė per daug brangi, kad 
visa tai būtų galima aprėpti vienu apibrėžimu ar tikslu. Nėra 
galutinių sprendimų, tačiau yra tokių išpuikusių ar gana pavo- 
jingų Žmonių, kurie mėgina jų imtis. Ragindama rekonstruoti 
viešumą ir privatumą, aš tai darau ribų teorijos ir politikos rė- 
muose - ne todėl, kad galiu įžvelgti iš politikos kylant tik ribo- 
tas galimybes, bet kaip tik priešingai: nes Žinau, kad politika 
pernelyg lengvai tampa neribotų, destruktyvių galimybių va- 
rikliu, kaip Leviatano veidas paslepiamas po budelio kauke. 
Kad feminizmas išgelbėtų savo sielą, jis negali turėti nieko 

bendro su naujos tvarkos, kuriai įgyvendinti reikalingos aukos, 
kūrimu. 

Mes privalome aktyviai raginti individus sutartinai siekti vi- 
sų pripažįstamų ir vertų tikslų. Turime nuolat ir aiškiai išsaky- 
dami savo nuomonę priešintis nevertiems tikslams, kurie atei- 
ties teisingumo ar laisvės vardan dabar naikina žmones. Be iliu- 
zijų mes nesame nei nusivylę gyvenimu, nei apgailėtini. Į kal- 
tinimus pesimizmu aš atsakau Camus žodžiais: „Idėja, kad pe- 
simistinė filosofija atima drąsą, yra naivi“?. Šios kovos dalis yra 
apmąstymai apie tai, ar mūsų dabartinius vargus ir nelaimes 
lemia vien tik neteisingos ir išnaudotojiškos socialinės formos, 
kurios gali, taigi ir turi būti pakeistos, ar didžiąja dalimi esame 
nelaimingi paprasčiausiai dėl to, jog esame Žmonės, taigi riboti, 
ir žinome, kad mirsime. Šiais klausimais ir kitais, pasak Witt- 
gensteino, „šviesa pamažu nušviečia visumą“. Kiekvienas mąs- 
tantis žmogus, kuris stengėsi aiškiau suvokti, žino, kad šie Žo- 
džiai teisingi. Šviesa nušviečia, bet tik jei esi atkaklus. 

Šis skyrius suskirstytas į du skirsnius, kuriuose aš stengiuosi 
atskleisti ir iš feminizmo bei politinės minties paveiktų pozicijų 
kitiems nušviesti daugelį ramybės neduodančių tarpusavyje su- 
sijusių galvosūkių ir problemų. Pirmajame skirsnyje aš anali- 
zuoju feminizmo teorijos klausimą ir reflektyvaus feministinio 
diskurso kūrimo projektą. Teorinė veikla tiesiogine prasme yra 
matymas“. Graikų kalbos žodis Hheorein, iš kurio kilo mūsų ter- 
minas „teorija“, reiškė „stebėti“ arba „Žiūrėti į . „Matymas“ yra 
sudėtinga veikla, kuri laikui bėgant keičiasi kaip ir psichika. 
Nors neįmanoma tiksliai atkurti kitiems savojo matymo proce- 
so, aš pamėginsiu tai padaryti pirmiausia pažvelgdama į pačią 
teorinę veiklą. Antrojoje šio skyriaus dalyje, stengdamasi re- 
„konstruoti viešumo ir privatumo idealą, pasitelkusi vaizduotę 
aš pereinu nuo atskirybės prie visuotinybės, nuo konkretybės 
prie abstraktybės, nuo viešumo prie privatumo. 

Šiame skyriuje kalbama ne apie politinę teoriją, jis pats yra 
pavyzdys, ką mūsų laikais reiškia kurti politinę teoriją. Moksli- 
ninkai, dirbantys politinės teorijos srityje, pernelyg dažnai visą 


3 Iš Camus Užrašų knygelių, cituojama pagal: Jacobsen, Pride and Solace, p. 145. 
* Gunnell, Political Theory: Tradition and Interpretation, p. 136-139. 

savo dėmesį skiria „tėvų“ tekstų tyrinėjimui. Pernelyg dažnai iš 
to randasi sūniškos pagarbos kupini darbai, užuot naujai ap- 
mąsčius ir pažvelgus į politines problemas, su kuriomis mes 
šiandien susiduriame. Aš neraginu nužudyti tėvus, tik raginu 
pripažinti, kad mes negalime amžinai likti tėvų namuose. Ge- 
riausiai tai pasakė Lincolnas: „Ramios praeities dogmos netinka 
audringai dabarčiai. ... Mūsų situacija kitokia, todėl mes turime 
naujai mąstyti, naujai veikti. Mes privalome išsilaisvinti“ (išskirta 
mano)?. Nors mūsų pirmtakams politinės teorijos srityje praei- 
tis anaiptol nebuvo rami, praeitis, kaip dogma, dabar mums yra 
saugus prieglobstis, palyginti su dabarties audromis; todėl aš ir 
raginu išsilaisvinti. 


Politinis diskursas ir kodėl jis kelia nepasitenkinimą 


Štai ko mums reikia: tokio moterų išsilaisvinimo motyvo, 
kur esminis visos aiškinimo logikos bruožas būtų moters savi- 
voka. Mes turime sugebėti įtikinamai suformuluoti viešojo ir 
privačiojo moters tapatumo kūrimo pagrindus ir žingsnius. 
Mums reikalingas būdas analizuoti moters kalbėsenai ir kalbai 
viešajame ir privačiajame lygmenyse. Mes turime sukurti tokį 
politinio mąstymo būdą, kuris padėtų moterims naujai apibū- 
dinti socialinę tikrovę vadovaujantis tokiu požiūriu, kuris sutei- 
kia ir palaiko kritinio apmąstymo galimybę. Mes turime kon- 
ceptualizuoti patikimas alternatyvas. Mes turime vengti stiprių 
paskatų pakartoti praeities prievartą, įskaitant sentimentalų po- 
žiūrį ir moterų engimą nauju pavidalu. Tai išties didelis reika- 
lavimas. 

Nėra vienintelės, visa apimančios aiškinimo logikos, kuri tar- 
nautų visiems mūsų tikslams. Tie, kurie kelia monistinius reika- 
lavimus „aiškindami“ žmogaus gyvenimą, nedaro skirtumo tarp 
žmogaus gyvenimo ir visos jo įvairovės aiškinimo bei interpre- 
tavimo ir tos įvairovės neigimo ar naikinimo. Kartais mums 
reikia analizuoti individualią moterį jos konkrečioje socialinėje 


5 Cituojama pagal: The Collected Works of Abraham Lincoln, ed. Roy Basler, vol. 1, 
p. 488; vol. 5, p. 537. 

aplinkoje ir ištirti jos vidinę ir išorinę tikrovę; kartais individu- 
ali moteris įeis į kokią nors bendrą kategoriją, pavyzdžiui, ly- 
ties, rasės ar klasės, nes mūsų teorinis tikslas — paaiškinti siste- 
minius ar struktūrinius visos socialinės santvarkos bruožus. Psi- 
choanalitinė teorija gali paaiškinti moterų politinę ekonomiją 
kapitalizmo sąlygomis ne daugiau, negu marksistinė ekonomi- 
nė teorija gali pateikti aiškią moterų psichologijos ir savojo ta- 
patumo suvokimo sampratą. 

Moters paieška kartu yra ieškojimas tokios tyrimo formos, 
kuri įgalina paaiškinti, suprasti ir kritikuoti viešajame ir priva- 
čiajame lygmenyse. Tai reiškia, jog teoretikas turi iš karto at- 
mesti visus tuos aiškinimo būdus, kurie reikalauja, kad teoreti- 
kas priskirtų moteriai savo paties požiūrį į tai, kas ji yra, ko ji 
nori ir ką ji turėtų, prieš tai neištyręs, kaip šis subjektas suvokia 
save, arba sankcionuoja tai. Kiekvienam kritiškai nusiteikusiam 
feministinių pažiūrų mąstytojui turi rūpėti traktuoti moterį kaip 
politinio tyrinėjimo objektą išvengiant globėjiškumo, manipu- 
liavimo ar jos pasaulio iškraipymo. Kaip mums ironiškai prime- 
na Freudas, tie, kurie itin mėgaujasi abstrakčiomis formuluotė- 
mis, pernelyg dažnai įsijautę ima traktuoti realius „objektus“, 
tarp jų ir žmones, kaip abstrakcijas, o abstrakcijas — tarsi jos, o 
ne žmonės, realiai egzistuotų, veiktų ir būtų svarbios pasauly- 
je*. Neįmanoma tyrinėti žmonių giminę iš didelio ir mokslingo 
atstumo, garsiai skelbtis suradus tiesą, naudingą visoms bevar- 
dėms, beveidėms abstrakcijoms, į kurias niekada iš tiesų nesirū- 
pinta žiūrėti rimtai, ir atsiliepiant į mano raginimą mėginti pa- 
teikti moterų išsilaisvinimo paaiškinimą. 

Kuriant feministinę politinę teoriją moteriai ir apie moterį, pir- 
miausia reikia nustatyti moters vietą“. Reikia atsisakyti susitai- 
kyti su politiniu moterų nutildymu tokiomis sąlygomis, kai jų 
socialinė padėtis, tradiciškai ypatinga, lokali ir konkreti, laiko- 
ma savaime suprantama arba glaustai apibūdinama ir pereina- 
ma prie kitų, „svarbesnių“ dalykų. Būtina išsiaiškinti, kaip mote- 


6 Freud, „The Unconscious“, p. 204. 

" Plg. provokuojančią Smith apybraižą „Sociologija moterims“ („A Sociology 
for Women“, p. 135-188). Savo analizėje aš rėmiausi Smith pateikta sociologijos 
subjekto kaip „problemiško“ rekonstrukcija. 

ris suvokia save mūsų laikais arba kaip suvoktų, jeigu jai būtų 
suteikta galimybė pateikti sakytinį savosios egzistencijos paaiš- 
kinimą. Politinė mąstytoja feministė siekia daugeliu svarbių as- 
pektų pakeisti jos discipliną ir jos socialinį pasaulį. Tam būtina 
surasti moterį kaip politinio ir socialinio tyrinėjimo objektą, at- 
sisakyti abstraktaus, bekūnio socialinių jėgų „produkto“, vaiz- 
duojamo daugumoje šiuolaikinio socialinio mokslo veikalųė. Šią 
moterį, tapusią tyrinėjimo objektu, reikia traktuoti kaip aktyvų 
stipriai personalizuotos ir betarpiškos gyvenamosios aplinkos 
veiksnį. 

Kai moteris analizuoja pasaulį, kuriame gyvena, atveriami 
tyrinėjimui tie jos kasdienės egzistencijos aspektai, apie kuriuos 
anksčiau buvo draudžiama kalbėti. Ši sąmonės dinamika poli- 
tikos analitikei kelia rimtą problemą: ar ji turėtų aktyviai kištis 
ir stengtis padėti kitoms atrasti save, ar ne? Feministė sociologė 
Dorothy Smith priskiria save aktyviajam alternatyvų spektro 
sparnui ir rašo: „Mes galėtume pasistengti parengti moterims jų 
situacijos, jų kasdienio pasaulio ir jo apibrėžimų didesnėje so- 
cialinėje-ekonominėje organizacijoje, su kuria jis susijęs, analizę, 
apibūdinimus ir sampratas“?. Tai uždavinys, kurio subjektas 
negali vienas pats imtis, nes moters privatizavimo ir individu- 
alumo sąlygos neleidžia jai formuoti tų konceptualinių sąsajų, 
kurias Smith ketina jai parengti. 

Smith nedaro arogantiškos prielaidos, kad analitikė dar ne- 
pažvelgusi į savo subjektus ir neišklausiusi jų gali pateikti tiks- 
lų jų pasaulio apibūdinimą. Ji propaguoja tai, ką aš vadinu da- 
lies-visumos-dalies hermeneutika, kur tyrimas prasideda sub- 
jektų savęs apibūdinimu situacijoje, o diskursas tampa įmano- 
mas tik nutraukus tylą. Paskui analitikė įtraukia tuos savęs api- 
būdinimus į teorinę struktūrą, suteikiančią jiems aiškinamąją 
galią abstraktesniame supratimo lygmenyje, ir perteikia juos dau- 
geliui prieinamu būdu. Aš siūlau trečiąjį žingsnį, kurio Smith 
nežengia. Tada subjektų saviinterpretacija grindžiamomis kon- 


8 Žr. vis dar nepraradusią reikšmės abstrahuoto subjekto kritiką konstruktyvio- 
je Denniso Wrongo apybraižoje: „The Over-Socialized Conception of Man in Mo- 
dern Sociology“, American Sociological Review, p. 183-193. 

* Smith, „A Sociology for Women“, p. 173. 

ceptualinėmis formuluotėmis reikia pasidalyti su subjektais ir 
išsiaiškinti, ar, jų požiūriu, analizė atrodo suprantama ir patiki- 
ma, ar joje esama rimtų arba, blogiausia, žeminančių iškraipy- 
mų. Tai sudaro daug problemų; viena iš jų - subjektų pasiprie- 
šinimo, kuris kyla dėl jų savivokos iškraipymo arba, paprastai 
tariant, dėl poreikio „apsiginti“ jėga. Su šiomis problemomis 
nelengva susidoroti, tačiau jas reikia pripažinti, o ne neigti!?. 

Pagaliau yra dar vienas keblus klausimas, apie kurį Smith 
užsimena, tačiau vengia plačiau kalbėti, būtent: kodėl persona- 
lizuota, lokalizuota, konkreti moteris turėtų būti perkelta į abst- 
raktesnį, racionalizuotą, universalų lygmenį? Žinoma, atskiry- 
bių sritis, kurią aš čia traktuosiu kaip privačią, apibrėžtu santy- 
kiu susijusi su platesne socialine organizacija, nesvarbu, ar pri- 
vatūs subjektai tai pripažįsta, ar ne. Tačiau privatus pasaulis 
taip pat skleidžia savo vertybes ir imperatyvus - iš dalies dėl to, 
kad jis yra atskirybių ir kasdienės konkrečios prasmės reiškimo- 
si vieta. Jeigu ši sritis būtų visiškai užslopinta abstraktaus as- 
meniškumo poreikių bei reikalavimų ir traukos į racionalizaci- 
ją, technologinį apibrėžtumą bei universalizmą, kas puoselėtų 
tą mažą pasaulėlį, išsaugotų gyvenimą įprasminančius jo 
džiaugsmus ir tragedijas? Kitaip tariant, ar Smith arba kita fe- 
ministinių pažiūrų politinė mąstytoja iš tiesų nori taip pakeisti 
moterų vietą ir rekonstruoti jų tradicinio tapatumo terpę įves- 
damos visuotinius, biurokratinius socialinius-ekonominius im- 
peratyvus, kad įgijusios viešąjį tapatumą moterys visiškai pra- 
rastų šį kitą pasaulį ir jo įdiegtas vertybes? 

Jeigu ryšimės susimąstyti apie šią problemą, mes tikriausiai 
praregėsime, tikriausiai patirsime šleikštulį ar stiprų apgailesta- 
vimą solidarizuodamosi su daugelio moterų baime ir priešta- 
ringu požiūriu į feministinį judėjimą ir siūlomą gyvenimo būdą, 
kuris, kaip teigiama, jas išlaisvins, „išvaduos“ iš namų kalėjimo. 
Galbūt tai padės mums suprasti, ko negali suprasti karingas, 
vienam tikslui atsidavęs aktyvistas: kad nėra laimėjimų be pra- 
radimų, kad puolant esamą tvarką kartu su išnaudojimu ir netei- 


10 Rubin Kančios pasauliai yra jaudinantis mano čia aprašytos dinamikos pavyzdys. 

sybėmis sunaikinama ir daugelis tų dalykų, kurie gyvenimą 
padaro vertą gyventi, suteikia jam įvairovę ir žavesį. 

Ryški tokio tyrinėjimo būdo, kur moters savivoka yra svar- 
biausias dalykas, kurio metodas ir tikslas —- padėti moterims 
suvokti save pačioms aktyviai dalyvaujant procese, priešingybė 
yra garsiosios pasaulio pertvarkytojos Simone de Beauvoir so- 
cialinė analizė, pateikta jos feminizmo klasika tapusioje knygoje 
Antroji lytis. Iš pirmo žvilgsnio gali atrodyti, kad de Beauvoir ir 
aš užsiimame panašiais dalykais: mums abiem rūpi šiuolaikinė 
moteris visuomenėje, abi norime, kad moteris pakeistų pavel- 
dėtą ir tam tikra prasme ribotą ar žalingą požiūrį į save, abi 
norime tokių pokyčių, kad jos pasaulis taptų geresnis. Tačiau 
de Beauvoir analizuoja situaciją iš didelės distancijos, jos sam- 
protavimams būdingas nerimą keliantis abstraktumas. Skirtu- 
mas tarp moterims skirto politinio tyrinėjimo ir de Beauvoir te- 
orijos apie moteris tampa akivaizdus, kai de Beauvoir kaip pa- 
grindinius socialinio aprašymo ir analizės terminus pasirenka 
Sartre'o kategorijas, kasdieniame diskurse neturinčias jokios 
prasmės, terminus, kurie patiems socialinio proceso dalyviams 
yra neįkandami. Žinoma, moteris, kuri stengiasi įveikti ištęstą 
de Beauvoir veikalą, gali pasirinkti „imanentiškumo“ ir „trans- 
cendencijos“ kalbą. Bet jeigu po to ji nori išdėstyti savo argu- 
mentus kitiems, įtikinti juos priimti jos požiūrį, o ne bakinti 
savo geresniu išmanymu, ji privalo sugebėti pateikti šiuos argu- 
mentus visiems suprantamais asmeninio, politinio ir socialinio 
diskurso terminais. 

Užuot pradėjusi nuo moters savivokos, de Beauvoir apibūdi- 
na savo subjektą įmūrydama ją į betoną, vadinamą Imanentiš- 
kumu, Sartre'o Būties-savaime (beje, ne Būties-būti) atmainą. 
Kaip ir Sartre'as, ji tapatina moterį su gamta, su praktiniu iner- 
tiškumu, su Imanentiškumo sfera. Šis pasaulis, kuriame vyksta 
kasdienis gyvenimas, pirmiausia traktuojamas kaip abstrakcija, 
o paskui smerkiamas kaip liūnas, pelkė, kaip necivilizuotas. De 
Beauvoir priešpriešina Imanentiškumą viskam, kas šviesu, gar- 
binga, civilizuota (ir vyrų darbui!), Transcendencijos (Sartre'o 
Būties-sau, neabejotinai Būties-būti) sričiai. De Beauvoir subjek- 
tai vaizduojami vietiškumo ir atskirybės terpėje. Tačiau užuot 

plėtojusi analizę subjektų savivokos požiūriu, de Beauvoir lygi- 
na moteris su vyrais, įgyvendinančiais „laisvus projektus“ Trans- 
cendencijos srityje, ir to lyginimo rezultatai yra joms nepalan- 
kūs. Nors de Beauvoir teigia, kad moterys a priori yra laisvos ir 
autonomiškos (tai metafizinė konstrukcija, neturinti nieko ben- 
dro su jų socialiniu tapatumu, noumeną žyminti kategorija, at- 
skirta nuo reiškinių tikrovės), ji perkelia jas į sritį, kuri, kaip 
teigiama, yra determinuota ir visiškai neturi autonomijos!!. 

De Beauvoir paleidžia ne vieną salvę į savo subjektus jų iš- 
laisvinimo vardan. Moterys nuolat ir nepavydėtinai lyginamos 
su vyrais. Pavyzdžiui, de Beauvoir pritariamai cituoja vieną ra- 
šytoją vyrą, kuriam atėjo į galvą mintis, kad vyro kūnui savai- 
me būdingas integralumas, kad jis „turi prasmę“ atskirai nuo 
moters, tuo tarpu moters kūnas, tai, ką Sartre'as vadina moters 
„nelaiminga anatomija“, „pats savaime atrodo stokojąs pras- 
mės“!2. Šį narcisizmu dvelkiantį vyriškosios lyties požiūrį, pri- 
menantį graikų mizoginistus, kurie moteris laikė nieko vertais 
vyrais ir nevisaverčiais žmonėmis, de Beauvoir kartoja kaip di- 
delės išminties apraišką, užuot įvertinusi jį kaip vyriškosios ly- 
ties „savireklamą““. 

Kad būtų įleistos į Transcendencijos sritį, de Beauvoir mote- 
rys turi atsisakyti savojo tapatumo. Pasak de Beauvoir, civiliza- 
cija yra vyriška ir vyrai yra svarbiausioji jos dalis; moterys, ant- 
roji monetos pusė, nepriklauso civilizacijai ir yra nereikšmin- 
gos. Tai Aristotelio tipologijų „ko nors būtina sąlyga“ ir „ko 
nors neatskiriama dalis“ suformulavimas egzistencializmo dva- 
sia. Skaitytojas, priekaištaujantis, kad aš be reikalo kritikuoju de 
Beauvoir, nes ji tik aprašo, „kas yra“, neįsisąmonino to, kas 
atkakliai įrodinėjama ir parodoma šioje knygoje - apibūdinimas 
niekada nepateikiamas neutraliu požiūriu. Apibūdinimas gali 
būti formuluojamas moraliniu ar kritiniu požiūriu, įgalinančiu 
analizuoti ir tirti, „kas yra“, arba jis gali būti formuluojamas 
abstrakčiu visažinio požiūriu, kai iš tiesų siekiama išlaisvinti 
žmoniją, tačiau įgyvendinant šį siekį pažeminamas, paženklina- 


11 De Beauvoir, The Second Sex, p. 642. 
12 Ibid., p. xvi. 

mas ar paminamas Žmogaus orumas, tapatumas ir socialiniai 
mūsų Žmogiškumo pamatai. 

De Beauvoir pasirinkti apibūdinamieji terminai turi morali- 
nių ir politinių pasekmių moterims, kurias ji charakterizuoja 
kaip įklimpusias Imanentiškume, kūne, kuris „pats savaime sto- 
koja prasmės“. De Beauvoir vartoja terminus, kurie iš anksto 
nutildo didžiąją daugumą moterų arba pateikia joms priversti- 
nę alternatyvą. Jos gali arba kalbėti Imanentiškumo kalba, ir 
tokiu atveju jos lieka anapus civilizacijos, veblena, taip sakant, 
iš balos, arba jos gali pradėti kalbėti civilizacijos balsu, kuris yra 
vyriškas balsas, suformuotas vyrų, vyrams ir apie vyrus. Nuro- 
džiusi šias alternatyvas, de Beauvoir reikalauja, kad moterys 
nusimestų Imanentiškumo šydą, įžengtų į Transcendencijos pa- 
saulį ir taptų tokios kaip Sartre'o vyrai, teigiantys, kad pasaulis 
priklauso jiems ir jie gali daryti su juo ką tinkami“. Vietoj lėto 
savęs atradimo proceso ir pasaulio, kuriame jos gyvena, apmąs- 
tymo de Beauvoir perša moterims pasaulinio masto istorinės 
figūros patrauklumą ir mano, kad tai gali priversti jas pripažin- 
ti savosios egzistencijos smulkmumą. Ji teigia: 

„Vyrai, kuriuos vadiname didžiaisiais, - tai tie, kurie vienaip ar 
kitaip užsikrovė ant savo pečių pasaulio naštą: jie rado geresnę ar 
blogesnę išeitį, jie sėkmingai jį sukūrė iš naujo arba pražuvo; bet pir- 
miausia jie prisiėmė šią milžinišką naštą. ... Kad žiūrėtum į pasaulį kaip 
į savą, ... turi priklausyti privilegijuotųjų kastai; tiktai tie, kurie jį valdo, yra 
įpareigoti pateisinti pasaulį jį keisdami ...“ (išskirta mano).M 
Kad de Beauvoir pasirenka vyriškąjį modelį kaip norminį ir 

pranašesnį, galiausiai liudija moterų raginimas naudotis seksu 
kaip priemone, ką dabar daro „veiklūs vyrai“. Veikli moteris, 
rašo ji, „moteris, kuri deda pastangas, kuri jaučiasi atsakinga, 


13 Sartre'o žmogaus sampratos, karingai perėmusios abstraktaus individualiz- 
mo viziją ir suteikusios jai naują formą, ir Žmogaus išsilaisvinimo kaip laisvės 
suteikimo pretenzingam „Aš“ sampratos kritiką žr.: Jean Bethke Elshtain, „Liberal 
Heresies: Existentialism and Repressive Feminism“, in Liberalism and the Modern 
Polity, ed. Michael C. Gargas McGrath, p. 37-41. Mary Midgley rašo: „Iš tiesų 
baisiausias egzistencializmo bruožas ... yra tas, kad jis elgiasi taip, tarsi pasaulyje 
būtų tik negyva materija (daiktai) ir visiškai racionalūs, išsimokslinę, suaugę žmo- 
nės, tarsi nebūtų jokių kitų gyvenimo formų“ (Beast! and Man, p. 18). 

4 De Beauvoir, The Second Sex, p. 671. 

kuri pažįsta atkaklią kovą su besipriešinančiu pasauliu, jaučia 
poreikį — kaip ir vyras - ne tik patenkinti savo kūniškas aistras, 
bet ir patirti atsipalaidavimą, pramogą, kurią teikia malonūs 
seksualiniai nuotykiai“??. Tačiau moterys raginamos visur iš- 
saugoti orumą. 

Toks vyriškosios lyties herojų garbinimas, seksualinis in- 
strumentalizmas ir vyriškojo tipo tapatumo modeliai pateikia- 
mi veikale, kuris užbaigiamas raginimu siekti „visiškos ekono- 
minės ir socialinės moterų lygybės“; tokios lygybės prielaida 
yra moterų „vidinė metamorfozė“. Problema ta, kad de Beau- 
voir iš anksto žino šios metamorfozės trajektoriją. Kaip ir tos 
sąlygos, kuriomis Platonas priėmė moteris į sargybinius, de 
Beauvoir keliamos sąlygos reikalauja, kad moteris išsižadėtų 
savęs. 

Kad de Beauvoir kapituliuoja prieš nutildančius terminus ir 
moters savęs išsižadėjimą, skausmingai akivaizdu iš skyriaus 
„Biologiniai duomenys“, kuriuo prasideda Antroji lytis. Apie 
kūniškąją moterį ji kalba išlaikydama tam tikrą distanciją, tarsi 
tai jai būtų bjauru ir svetima. Moteris vaizduojama kaip „rūšies 
auka“. Vyras vaizduojamas giliai įsitikinęs vyrų dominavimu, 
kuris reiškiasi ir reprodukcijos srityje (pavyzdžiui, vyro gyveni- 
mas „transcenduojamas“ spermoje ir taip toliau). Moteris tik 
todėl, kad ji gimė moterimi, išgyvena susvetimėjimą, kurio prie- 
žastis yra ne engimu ir išnaudojimu grindžiamos socialinės struk- 
tūros, bet jos biologinė funkcija gimdyti vaikus. Nėštumas api- 
būdinamas nieko gero nežadančiais terminais kaip moters su- 
svetimėjimas su savimi (moteris „netranscenduojama“ per jos 
funkciją gimdyti palikuonis, kaip vyras „transcenduojamas“ per 
spermą). 

Vaisius apibūdinamas kaip „nuomininkas“, kaip parazituo- 
jantis motinos egzistencijos sąskaita. Menstruacijos yra klaikios 
ir kelia pasibjaurėjimą. Žindymas tiesiog išsekina motiną - de 
Beauvoir niekur nepripažįsta, kad ši ar bet kuri kita su repro- 
dukcija ir vaikų auginimu susijusi moteriškosios lyties veikla 
gali turėti prasmę ar didelę emocinę svarbą pačiam subjektui. 


15 Ibid., p. 646. 

Ypač vienas de Beauvoir teiginys atskleidžia gilų jos pasibjau- 
rėjimą visa moteriškosios lyties prigimtimi. Moters krūtis ji va- 
dina „pieno liaukomis“, kurios „nevaidina jokio vaidmens indi- 
vidualioje moters struktūroje: bet kuriuo jos gyvenimo momentu 
jas galima pašalinti“ (išskirta mano)!*. Jeigu gydytojas vyras taip 
atsainiai nekreiptų dėmesio į moters, kuri rengiasi skausmin- 
gam išmėginimui — krūties pašalinimui, jausmus, jis teisingai 
būtų apkaltintas seksizmu. Nė viena analitikė, traktuojanti sub- 
jektą tokiu abstrakčiu, piktu ir paniekos kupinu požiūriu kaip 
de Beauvoir, negali nuoširdžiai pamatyti ir išgirsti savo subjek- 
tų, kai jos nutraukia tylą ir prabyla apie joms itin rūpimus da- 
lykus, - kaip patyrė tūkstančiai moterų augant savimonei, mo- 
terims tokie dalykai visuomet yra susijęs su savo kūno ir visuo- 
menės įdiegtų gėdos ar pasibjaurėjimo šiuo kūnu jausmų ir klau- 
simo, kaip saviteiga, o ne savineiga išsiugdyti biologinio inte- 
gralumo jausmą, apmąstymu. 

De Beauvoir požiūrio atmetimas ir jo pakeitimas tokiu po- 
žiūriu, kuris moterų savivoką traktuoja kaip esminį dalyką, pats 
savaime mums nenurodo, kokia yra politinio diskurso paskir- 
tis. Kokiu būdu politinis diskursas gali apimti kaip esminį bruo- 
žą, kaip priemonę ir tikslą, transformatyvaus savęs ir kito pa- 
žinimo procesą - tiesą ne kaip abstrakčiai išreikštą daiktą patį 
savaime, bet kaip aktyvų prasmės kūrimą, kuriame dalyvauja 
du ar daugiau žmonių!'? Jeigu tiesos ar prasmės ieškojimas 
neturi kartoti tų požiūrių - ar feministinių, ar ne, - pasak kurių, 
pasyvūs subjektai tiesiog gauna „tiesą“ kaip atskleistą kokio 
nors žinovo ar aiškiaregio, ji turi būti konstruojama kaip dina- 
miška socialinė transformatyvaus ir rekonstruojamo pažinimo 
paieška. 

Taigi siūlomas dar vienas geras būdas, kaip feministės, ypač 
tos, kurioms feminizmas rūpi ir kaip procesas ar priemonė, o ne 
tik kaip tikslas, gali pasinaudoti psichoanalitiniu diskursu, pa- 
grįstu teorija, įkūnijančia moralinį ir teorinį tiesos sakymo ir 
tiesos ieškojimo imperatyvą. Pavyzdžiui, psichoanalitikas ir fi- 


16 Ibid., p. 24. 
17 Wolfgang Loch, „Some Comments on the Subject of Psychoanalysis and 
Truth“, in Truth, Consciousness and Reality, ed. Joseph R. Smith, M. D., p. 221. 

losofas Wolfgangas Lochas tiesą apibūdina kaip ko nors, kas 
turi prasmę ir kuo subjektas gali pasikliauti, kas leidžia jam 
gyventi plačiai atmerktomis akimis, o ne kaip lunatikui, aktyvų 
konstravimą. Norint pasiekti šią politiniam diskursui ir politinei 
veiklai reikšmingą tiesą reikalingas ypatingas dialogas, kuris 
pats yra galiausiai iškylančios tiesos bruožas. Tiesos ieškojimo 
priemonės negali būti atskirtos nuo tiesos konstravimo tikslų. 
Pasak Locho, svarbiausias šio dialogo tikslas — surasti tiesą iš 
paties subjekto pozicijų, jo paties galiomis ir dėl jo paties, tačiau 
neprievartinio bendravimo, kuris, kaip žydų tradicijoje, tampa 
pamatine uola, socialiniuose rėmuose!ė. Šis dinamiškas proce- 
sas apima interpretaciją, bet tai nėra tik interpretacija, paslėptos 
prasmės išryškinimas; veikiau jis implikuoja, kad konstruojant 
ar rekonstruojant tiesas, kurių trajektorija driekiasi į ateitį, da- 
lyvauja ir subjektas, ir analitikas (arba, pagal analogiją, politinis 
mąstytojas). 

Tai reiškia, kad politinis diskursas, kurio tikslas - konstruoti 
naujas prasmes, įgalinti subjektus geriau suprasti save, turi vykti 
tokioje vietoje, kur žmonių kalbėjimas ar diskursyvus apmąsty- 
mas nėra valdomas, prievartinis ar manipuliuojamas, vietoje, 
artimoje Jūūrgeno Habermaso „idealiai kalbėjimo situacijai“??. Šis 
idealas yra svarbus kritiškai analizuojant moterų išsilaisvinimą, 
nes jis pateikia šio išsilaisvinimo motyvą, suformuluotą iš akty- 
viai ieškančio prasmės ir tikslo, individualaus subjekto pozicijų. 
Šios paieškos bus iškreiptos, jeigu vyks tokiomis sąlygomis, ku- 
rios susijusios su manipuliavimu, prievarta ar nutildymu. Poli- 
tinio diskurso atžvilgiu tai paprasčiausiai reiškia, kad norinti 
surasti „tiesą“ politinė mąstytoja savo darbe privalo kuo labiau 
priartėti prie neprievartinių psichoanalitinio dialogo kaip „ide- 
alaus kalbėjimo“ vietos sąlygų. Politiniam diskursui svarbūs 
„idealios kalbėjimo situacijos“ bruožai yra gėdijančio, kaltės jaus- 
mą žadinančio moralizavimo atsisakymas ir abstrakčių vertini- 
mų vengimas. Tiems, kurie primygtinai teigia, kad tokiomis 
sąlygomis politinis diskursas taptų beveik neįmanomas, aš 


18 Ibid., p. 237. Plg.: Sigmund Freud, „Constructions in Analysis“, Standard 
Edition, vol. 23, p. 255—270. 
9 Jūrgen Habermas, Legitimation Crisis. 

paprieštaraučiau, kad ši sąvoka pateikiama kaip vertingas tik- 
rovės paveikslas ir kaip etalonas, pagal kurį mes galime įvertin- 
ti savo pačių pastangas. Nors mes niekada negalime visiškai 
suvokti „idealios kalbėjimo situacijos“, transformatyvios pras- 
mės konstravimas pasitelkus politinį diskursą reikalauja tokio 
idealo kaip tyrinėjimo būdo ir tikslo paties savaime. 

Feministiškai nusiteikusi analitikė, laikanti moters savivoką 
svarbiausiu politinio tyrinėjimo bruožu ir teigianti neprievarti- 
nio žmogiškojo diskurso idealą kaip kriterijų, kuriuo remiantis 
galima analizuoti nutildymo motyvus, yra, pavyzdžiui, idealiai 
pasirengusi kritiškai analizuoti Jungtinių Amerikos Valstijų prieš 
abortus nukreiptą judėjimą „Teisė gyventi“. Šis judėjimas tūks- 
tančius anksčiau niekada politikoje nedalyvavusių moterų pa- 
skatino aktyviai įsijungti į organizacinį darbą, demonstracijas, 
lapelių platinimą, peticijų rengimą, agitaciją, piketus, sėdimuo- 
sius streikus, daryti spaudimą Kongresui, net pertraukinėti šūks- 
niais ir įžeidinėti (tačiau kur kas mažiau, nei teigia feminisčių 
kritikos objektai iš judėjimo „Teisė gyventi“, vadovaudamosi 
savo parti pris dvasia). Daugelis feminisčių arba palaikančiųjų 
abortus ir „teisę rinktis“ puolė judėjimui „Teisė gyventi“ pri- 
klausančias moteris laikydamos save pranašesnėmis ir stereoti- 
piškai vaizdavo jas kaip reakcionieres ir dešiniojo sparno atsto- 
ves, neišmanėles Katalikų bažnyčios aukas, fanatikes, neprotin- 
gas ir su vyrais susitapatinusias pažangos, apšvietos ir visko, 
kas protinga ir gera, priešininkes. Viename neseniai pasirodžiu- 
siame feministės straipsnyje apie judėjimą „už teisę gyventi“ jos 
vadinamos „neofašistėmis“. 

Aš nenoriu pasakyti, kad feminisčių ir jų rėmėjų pateikia- 
muose kaltinimuose nėra tiesos. Tačiau aš sakau — ir tai yra 
dalyko esmė, — kad jeigu neleisime judėjimo „Teisė gyventi“ 
moterims kalbėti tiesą, kaip jos ją supranta, jeigu gerbdamos jų 
žmogiškąsias galimybes neįtrauksime jų į prasmės kūrimą da- 
lyvaujant neprievartiniame dialoge, kuris iš tyrinėtojos reika- 
lauja įsijautimo, atvirumo, noro svarstyti ir analizuoti alternaty- 
vas, kurioms ji galbūt nepritaria, mes ir toliau jas traktuosime 
iškreiptai, arogantiškai ir vadovaudamosi išankstiniu nusistaty- 
mu (ginančiųjų teisę rinktis pateiktuose judėjimo „Teisė gyven- 
ti“ narių apibūdinimuose, kur jos charakterizuojamos kaip 

robotus primenančios Bažnyčios pakalikės, esama išankstinio 
nusistatymo prieš Katalikų bažnyčią). 

Palankumas ir noras pamatyti ir išgirsti moterį iš judėjimo 
„Teisė gyventi“, suprasti jos poziciją, kaip ji pati ją suvokia, 
kaip kritinės analizės pradinis taškas (o ne baigiamasis — prisi- 
minkite šitai) skatina pasiūlyti teoriniam tyrinėjimui dar vieną 
dalyką. Tai būtų raginimas analizuoti feminisčių ortodoksinius 
teiginius abortų klausimu ir nustatyti, ar feministės pritaria ar- 
gumentams už abortus, pateiktiems byloje Roe prieš Wade ir ga- 
rantavusiems aborto teisę?Ū. Ši tiriamoji analizė padėtų išsiaiš- 
kinti feminisčių savivoką abortų klausimu - pavyzdžiui, ar ši 
savivoka apima Žmogaus kaip turinčio savąjį „Aš“, atkirsto nuo 
ryšių, siejančių jį su bendruomene ar tradicija, viziją arba atsi- 
davimą karingai privatumo sampratai, kuri pakerta visus rim- 
tus politinius reikalavimus, pateiktus iš moralinių pozicijų, rem- 
damasi tolerancijos samprata, kurios esmė yra griežtas nusista- 
tymas, kad privačios kitų nuomonės negali mums primesti jo- 
kių reikalavimų. Mano nuomone, tiek abortus palaikančiųjų, 
tiek judėjimo „Teisė gyventi“ pozicijos gali būti neapgalvotos, 
todėl jas būtina ištirti ir iš naujo išanalizuoti. Be to, aš manau, 
kad dabartinė politinė situacija, verčianti šias dvi moterų grupes 
kovoti vieną su kita kaip nesutaikomus priešus, įkūnija veidro- 
dinį idealios kalbėjimo situacijos atvaizdą: tai įtampos kupina 
aplinka, kur ir viena, ir kita pusė griebiasi prievartos, manipu- 
liavimo, stengiasi nutildyti viena kitą, kaltina viena kitą pasisa- 
kant, viena vertus, prieš išsilaisvinimą, teisingumą, lygybę, pa- 
sirinkimą, laisvę ir, kita vertus, prieš dorovę, žmonių bendruo- 
menę, šeimos ryšius bei vertybes, Žmogaus gyvybės ar poten- 
cialios gyvybės šventumo ir svarbos, kaip neginčijamų dalykų, 
įtvirtinimą iš naujo. 

Pagaliau būtina surasti būdą, kaip nuo savivokos ir sociali- 
nio tikrovės bei prasmės konstravimo nuosekliai pereiti prie 
kritikos. Brianas Fay pateikia kriterijus, kuriais turi remtis kri- 
tinis moterų išsilaisvinimo aiškinimas. Aš pasinaudojau šiuo aiš- 


20 Roe v. Wade, 410 U. S. 113 (1973). 

kinimu siekdama savo tikslų*!. Fay'aus argumentai sudėtingi, 
ir aš glaustai nurodysiu svarbiausius jų bruožus. Pirma, jis tei- 
gia, kad idėjos padeda mus ir mūsų socialinius pasaulius pada- 
ryti tokius, kokie mes ir jie esame. Antra, jis teigia, kad kiekvie- 
na Žmogaus veiksmas yra motyvuotas ir gali būti paaiškintas. 
Trečiasis argumentas, susijęs su pirmaisiais dviem, - kad būtent 
per veiklą (Fay pabrėžia politinę veiklą manydamas, jog politika 
iš įvairių Žmonių veiklos rūšių turi mums svarbiausią reikšmę) 
žmonės atsiskleidžia vieni kitiems, taigi tokia veikla yra esminis 
dalykas, kad taptum asmeniu ir būtum traktuojamas kaip as- 
muo. Ketvirta, kad mūsų veiksmai, idėjos ir iš jų kylanti veikla 
gali būti nežymiai arba reikšmingai sujaukta, iškreipta ar supai- 
niota. Penkta (tai pamatinis Fay'aus principas), kad žmonės turi 
ne tik norus, tikslus, ketinimus ir troškimus, bet ir realius po- 
reikius; kad šie poreikiai turi motyvuojamąją galią; kad jie gali 
būti iškreipti ir sugadinti; kad net ir iškreipti jie yra esminiai; 
pagaliau kad jie yra kiekvienos socialinio egzistavimo formos, 
taigi ir transformatyvių socialinių galimybių, pamatinė prielai- 
da. 

Vykdydamas savo sunkią užduotį, Fay pirmiausia reikalauja 
(kaip ir aš, kritikuodama de Beauvoir), kad kritiško mąstytojo 
pažintinius teiginius būtų galima išversti į kasdienę kalbą ir 
kad šie teiginiai galėtų turėti pamatą subjekto savivokoje, net 
jeigu kritikos tikslas galiausiai yra įtikinti šiuos subjektus kitaip 
suvokti save ir savo situacijas. Fay ryžtingai atmeta avangar- 
dizmą kaip poziciją, kuria galima vadovautis bandant pateikti 
kritinę analizę moraliniu požiūriu. Jo kritinei pozicijai nebūdin- 
ga nei prievarta, nei manipuliavimas gyvenimais tų, kuriuos jis 
siekia pakeisti. Fay aus visuomenės teoretikas yra tarsi auklėto- 
jas, kuris naudojasi „idealios kalbėjimo situacijos“ vaizdiniu kaip 
priešprieša prievartos ir manipuliavimo modeliams ir stengiasi 
supratimą ir kritiką susieti su žmonių galimybėmis ir demokra- 
tiniais tikslais. 

Čia aš įdėmiau pažvelgsiu į vieną Fay'aus požiūrio aspek- 
tą — jo „ideologijos kritikos“ sąvoką, iškreiptų savivokos mode- 


2! Fay, Theory and Political Practise, passim. 
22 Ibid., ypač sk. 5, p. 92-110. 

lių atskleidimo ir subjektų iškreiptų tapatumo formų tyrimo 
procesą. Ideologijos kritika yra pagrindinis Fay'aus siūlomos 
kritinės teorijos darbotvarkės momentas, nes tokia teorija turi 
aiškiai nurodyti tuos būdus, kuriais seksistinė socialinė santvar- 
ka suluošino ir deformavo individualias moteris, o paskui išaiš- 
kinti, kokiais būdais jas ir esamą tvarką galima pakeisti ir atver- 
ti galimybes išsilaisvinti2. 

Labiausiai provokuojantis Fay'aus ideologijos kritikos aspek- 
tas yra jo teiginys, kad ideologija niekada nėra tik ar tiesiog 
iškraipymas ar melas, kad jos išraiškos yra sudėtingos struk- 
tūros, kurią sudaro akivaizdūs ir paslėpti, matomi ir giliau įsi- 
šakniję poreikiai, raktas ir bruožai, kaip neurotiniai simptomai 
psichoanalitikui. Nė vienas analitikas, ignoruojantis simptomą 
kaip absoliučiai klaidingo įsitikinimo (pavyzdžiui, paciento įsi- 
tikinimo, kad jo kairioji ausis nukrito, nors ji aiškiai pritvirtinta 
prie jo galvos), į kurį nereikia kreipti dėmesio, nes jis išgydė 
sutrikimą, išraišką, daug nepasieks. Tas simptomas, kaip ir visi 
mūsų įsitikinimai, kad ir kokie jie būtų sujaukti, prieštaringi, 
nenuoseklūs, magiški ar tiesiog klaidingi, veda prie mūsų pa- 
matinių motyvacijų, autentiškų poreikių ir ne tokio iškreipto 
požiūrio į save ir kitus. Politikos teoretikas turi įdėmiai klausy- 
tis ir palankiai nusiteikęs stebėti, nes viskas, ką individai daro, 
sako ar tiki, yra svarbu ir turi prasmę. Šis teisingos ar mažiau 
iškreiptos prasmės atskleidimas, ideologijos kritika, yra atstaty- 
mo procesas. 

Galbūt šis svarbus klausimas taps aiškesnis, jeigu pateiksiu 
pavyzdį. Daugelis moterų, ypač feminisčių, reiškinį, pasivadi- 
nusį „totalus moteriškumas“, laiko šokiruojančiu, kvailu, net 
atstumiančiu, moterų „klaidingos sąmonės“ išraiška. Judėjimo 
įkūrėja Marabel Morgan 1973 m. parašė knygą Totali moteris 
(The Total Woman), tapusią viena iš dešimties labiausiai perka- 
mų dešimtmečio knygų (iki 1979 m. pabaigos buvo išspausdin- 
ta 103 000 egzempliorių kietais viršeliais ir 2 700 000 egzemplio- 
rių minkštais viršeliais). Judėjimas „Totali moteris“ apima tūks- 
tančius nerimstančių, nelaimingų, nuobodžiaujančių, sutriku- 


2 Ibid., p. 100. Tokios kritikos pavyzdį žr.: Jean Bethke Elshtain, „Thank He- 
aven for Little Girls“: The Dialectics of Development“, Politics, vol. 10, p. 139-148. 

sių, nepatenkintų ir pasipiktinusių moterų, kurios padrąsina- 
mos „išsakyti“ savo bėdas, o paskui joms pasiūlomas receptas, 
kaip padaryti galą nelaimėms. Žvelgiant iš kritinės, feministi- 
nės perspektyvos, toks gydymas įtartinai primena didelę dozę 
to, kas pirmiausia ir padarė moteris nelaimingas. Moterys ragi- 
namos tapti „laimingomis namų šeimininkėmis“, gundančio- 
mis ugningomis moterimis, į visus apmaudą keliančius dalykus 
reaguoti supratinga šypsena, raminančiu balsu ir beribiu suge- 
bėjimu aukotis. (Be abejo, terminai, kuriais aš visa tai apibūdi- 
nu, liudija kritišką požiūrį į šį reiškinį.) Kiek Žinau, šį judėjimą 
ignoruoja socialiniai mąstytojai, jį smerkia feministės, ir mes 
galime tik bandyti įtikinamai įspėti, kodėl tiek daug moterų už- 
sirašė tapti „totaliomis moterimis“, kokią anksčiau nepripažin- 
tą prasmę siūlo šis judėjimas, kaip jis padėjo moterims įgyti 
tapatumą, galintį tapti jų gyvenimo pamatu. 

Kritinė „totalios moters“ analizė padėtų išsiaiškinti pačių da- 
lyvių motyvacijas, paskatinusias jas įsijungti į šį judėjimą. Prie- 
laida, kad „totalios moters“ ideologija yra visiškai nuvertinta, 
būtų ne tik netikęs išeities taškas, kuris kliudytų palankiai iš- 
klausyti dalyves, bet ir būdas sukurti arogantišką socialinę te- 
oriją. Jeigu, kaip ir Fay, mes laikome ideologiją priemone, pade- 
dančia atskleisti pamatinę prasmę ir tiesas, „totalaus moteriš- 
kumo“ tyrimas galėtų padėti mums perprasti viltis, nuogąsta- 
vimus, troškimus, tikslus, rūpesčius, nuobodulį, beprasmišku- 
mą, sutrikimą ar neviltį, daugybę moterų paskatinusius stengtis 
tapti „totaliomis moterimis“. Šie įsitikinimai ir nuostatos, ku- 
riuos atskleistų dialogas ir apklausa, turi būti traktuojami rim- 
tai. Pagaliau galbūt būtų įmanoma įtikinti „totalią moterį“, kad 
įsitikinimai, kuriuos ji palaiko, iš esmės yra prieštaringi ir nenu- 
oseklūs — iš dalies todėl, kad dėl šiuolaikinės visuomenės gyve- 
nimo pobūdžio nė viena moteris negali gyventi pagal „totalios 
moters“ idealą arba susirasti jame saugią vietą ir socialinį tapa- 
tumą. Aš sakau, kad tokia galimybė yra, tačiau tam pirmiausia 
būtina padrąsinti subjektą nusileisti iki savivokos ir išsiaiškinti 
savo socialinės situacijos ypatumus. Taip mes galime įžvelgti 
struktūros daromą spaudimą jos šeimai ir jai pačiai ir kaip tai 
atspindi jos nelaiminga savijauta ir troškimas pasikeisti. 

Jeigu pati atvirai pasisakiusi ir išklausiusi kitą, kuri laikosi 
visiškai kitokio požiūrio į moteris šiuolaikinėje visuomenėje, ji 
nutaria, kad tai, ką „pasitenkinimas“ turėtų reikšti „totaliai mo- 
teriai“, ir šiuolaikinio socialinio gyvenimo organizacija yra iš 
esmės nesuderinami dalykai, savo nerimą ji nukreips į jos sutri- 
kimą lemiančių socialinių jėgų apmąstymą2“. Jeigu nuo savivo- 
kos ji nepereina prie kritikos, teoretikas neturi išimtinės teisės 
ją priversti arba kaip nors ja manipuliuoti. Nors remdamasis 
darnumo, vidinio nuoseklumo ir patikimumo analize politinis 
mąstytojas gali pateikti geresnį modelį, jeigu subjektas, kurio 
gyvenamąjį pasaulį ir tapatumą jis siekia interpretuoti, aiškinti 
ir stengtis pakeisti, jo nepriima, bandant prievarta išgauti prita- 
rimą būtų subtiliai, bet nepataisomai pažeistas priemonių ir tikslų 
ryšys, kurį kritiškas mąstytojas privalo išsaugoti. Iš atminties 
iškyla Eugene'o O'Neillo „Ir ateina ledų pardavėjas“ ir Hickey'o 
atkaklus ir fanatiškas užsispyrimas, kad iliuzijomis gyvenantys 
jo draugai išmoktų pripažinti skaudžią tiesą apie save ir savo 
situaciją. Viskas baigiasi nelaime. Kai kuriems žmonėms, kad jie 
galėtų gyventi toliau, kartais būtina turėti tam tikrų iliuzijų?. 


Viešumo ir privatumo rekonstravimas 


Aš kviečiu skaitytoją mintimis persikelti į senus laikus, toli 
ir įsivaizduoti Richardo E. Leakey'o ir Rogerio Lewino Ištakose 
(Origins) aprašytą vaizdą. Galbūt ši ištrauka gali tapti gaire da- 
barties sumaištyje ir triukšme. 


24 Fay, Social Theory and Political Practice, p. 101. 

25 Sigmund Freud, „Introductory Lectures on Psychoanalysis“, Standard Edition, 
vols. 15, 16. Šį klausimą Freudas aptaria kalbėdamas apie psichoanalitinės terapi- 
jos moralines dilemas ir intymų įsikišimą į žmonių psichinį gyvenimą, kuris nie- 
kada nėra tik kišimasis į jų psichinį gyvenimą, bet apima visą socialinę terpę. 
Analizuojamas jaunos moters atvejis - ji retkarčiais „susirgdavo“ stengdamasi pa- 
bėgti nuo vyro nejautrumo jos poreikiams ir nuo savo kaip Žmonos ir motinos 
naštos ir priedermių. Atsižvelgdamas į tai, kad pacientė objektyviai stokojo pasi- 
rinkimo ir negalėjo atsikratyti ekonominės ir emocinės priklausomybės nuo savo 
vyro, Freudas manė, kad geriau leisti jai „pabėgti susergant“ negu versti ją suvokti 
savo periodiškos negalios savanaudišką prigimtį. 

„... iš Šanidaro urvo Irako Zagro kalnyne, ... vieną birželio dieną 
prieš kokius šešiasdešimt tūkstančių metų neįprastomis aplinkybėmis buvo 
palaidotas žmogus. 

Drėgmė urve buvo anaiptol ne tokia, kad išliktų mirusio žmogaus 
kaulai, tačiau žiedadulkės tokiomis sąlygomis puikiai išsilaiko, ir Pa- 
ryžiaus Musee de I'Homme tyrinėtojai, tyrę dirvožemį aplinkui Šanidaro 
žmogų, nustatė, kad kartu su juo buvo palaidota keletas skirtingų gėlių 
rūšių. Iš tvarkingo žiedadulkių pasiskirstymo aplinkui fosilijos lieka- 
nas visiškai aišku, kad gėlės buvo išdėliotos apgalvotai, o ne tiesiog 
sukrito į kapą užkasant kūną. Išeitų, kad žmogaus šeima, draugai ir 
galbūt jo gentainiai nuėjo į laukus ir parnešė kraujažolių, rugiagėlių, 
šv. Barnabo usnių, žilių, hiacintų, sumedėjusių asiūklių ir dedešvų 
puokštes“ (išskirta mano)**. 


Šį apgalvotą palaidojimą, gaubiamą neutilitarinio jautrumo 
ir subtilaus savitumo, Leaky ir Lewinas apibūdina kaip gyvųjų 
poelgį, „išduodantį skvarbią savimonę ir rūpinimąsi žmogaus 
dvasia“. Vėliau bendraautoriai pažymi, kad žmonių socialumas 
kaip svarbiausioji gija driekiasi nuo pat tolimiausių mūsų išta- 
kų. Pasak jų, žmogus yra „gyvūnas, turintis savų specifinių 
priežasčių gyventi bendruomenėmis“*'. Visa tai rodo ne tik kad 
mes esame visuomeninės būtybės, tačiau kad iš esmės esame 
būtybės, kurios turi ne vien kūną, bet ir tam tikrų dvasinių 
poreikių arba troškimų. Mums būdingas įgimtas imperatyvas, 
galia kaip potentia, surasti ir kurti prasmę. 

Savo baigiamuosius apmąstymus pradėsiu nuo kelių prielai- 
dų, kurias galima laikyti aksiomomis, tačiau jos nėra nei sava- 
vališkos, nei galutinis formalaus abstrakčios logikos taikymo 
rezultatas. Pirma, žmonės jaučia poreikį gyventi su kitais ir tarp 
kitų, palaikydami konkrečius individualius santykius, kurie tę- 
siasi erdvėje ir laike. Jeigu mes stokojame tokių santykių, mūsų 
kūnas ir dvasia yra suluošinti ir iškreipti. Antroji mano prielai- 
da — kad žmonės jaučia būtinybę (Freudas ją pavadino episte- 
miniu instinktu) atskleisti, suprasti ir kurti prasmę: tai patvirti- 
na gausybė faktų nuo priešistorės iki mūsų laikų. Ši paskata 


26 Richard E. Leakey and Roger Lewin, Origins: What New Discoveries Reveal 
About the Emergence of our Species and its Possible Future, p. 125. 
27 Ibid., p. 157. 

taip pat gali būti pažeista ir nukreipta kita linkme, ir tokiu 
mastu, kad mes tampame mažiau žmogiški. Be abejo, tie mūsų 
protėviai, surinkę aukas iš usnių ir hiacintų, asiūklių ir žilių, 
neturėjo galvoje jokių utilitarinių sumetimų; jie neketino suval- 
gyti gėlių ar žiedadulkių ar sušerti jas gyvuliams. Ne, jie tvar- 
kingai išbarstė šias atminimo dovanas virš to, kurį mylėjo — 
šeimos nario, gentainio, vieno iš saviškių, - kapo. Šį poelgį ga- 
lima paaiškinti tik remiantis mano prielaidomis ar panašiomis 
priežastimis, galinčiomis sudaryti patikimą žmonių dorovės ir 
socialinės egzistencijos pamatą. 

Tarp apmąstančiųjų dabartį ir bandančiųjų suteikti naują for- 
mą ateičiai esama tokių (feministės yra jų gretose), kurie praei- 
ties epochas laiko Žmogaus niokojimu, negailestingu patriar- 
chalinio siaubo ir plintančių klasinių konfliktų liudijimu. Jie su- 
kursią tokią ateitį, kurioje nebebus viso to, kas sudaro žmonijos 
istoriją - pasak jų, pažeminimų litaniją, ir dabartinės besąlygiš- 
kos kovos su priešais. Aš nesu viena iš jų. Skirtingų požiūrių į 
tradiciją — kas tai yra, kaip turėtume ją vertinti —- kova yra es- 
minis dalykas rekonstruojant viešumo ir privatumo sąvokas. 
Tie, nuo kurių aš atsiriboju, yra įsitikinę, kad istorija apskritai 
mūsų neįpareigoja. Kitiems tradicija įkūnija šventumą, neginči- 
jamai mus įpareigoja ir yra prieglobstis nuo dabarties. Mano 
idealas neatmeta dabarties in toto ir nostalgiškai nesiekia su- 
grįžti į praeitį, bet sprendžia kur kas sudėtingesnį uždavinį — 
stengiasi įvertinti, kiek ji mus įpareigoja. Ar tai, kad tam tikra 
socialinė forma, pavyzdžiui, šeima, randama priešistorėje, viso- 
je rašytinėje istorijoje ir būdinga visoms žinomoms visuome- 
nėms, mus labai įpareigoja, nes galima daryti prielaidą, kad ji 
išreiškia tokius esminius žmonėms dalykus, jog atmesti ją yra 
kvailystė arba beprotybė? Į šį klausimą negalima atsakyti abst- 
rakčiai. Reikėtų remtis praeities liudijimais, tokiais kaip palai- 
dojimas Šanidaro urve; jie yra didžiulės ir stulbinančios paslap- 
ties raktas — paslapties, vienoje alternatyvų skalės pusėje įkūni- 
jančios autentiškus žmogiškuosius imperatyvus, tas pamatinės 
sąvokas, nuo kurių prasidėjo šis tyrinėjimas. 

Stuartas Hampshire'as pateikė neutilitarinį išeities tašką ap- 
mąstyti žmonėms ir jų pasauliui- aš jau citavau vieną 60 000 
metų senumo įrodymą, kad žmonių motyvacijų negalima pri- 
skirti prie utilitarinių kategorijų ar išskaičiavimų. Pasak jo, kiek- 

vienas gyvenimo būdas bus grindžiamas moralės sąvokomis, ap- 
imančiomis „draudimus, veiksmų barjerus tam tikrose labai skir- 
tingose ir aiškiai pažymėtose veiklos srityse; tai susiję su Žmo- 
gaus gyvybės atėmimu, seksualinėmis funkcijomis, šeimos pa- 
reigomis bei priedermėmis ir teisingumo vykdymu pagal tam 
tikros visuomenės įstatymus ir papročius. ... Moralė mažų ma- 
žiausiai yra gyvybės atėmimo ir seksualinių santykių reguliavi- 
mas.“2 Kiekvieno gyvenimo būdo socialinės formos įkūnys pa- 
matinių sąvokų visetą kaip moralinį pagrindą, pirmiausia rei- 
kalingą sukurti ir išlaikyti bet kokiam gyvenimo būdui. Jokia žmo- 
nių visuomenė negali egzistuoti be tokios moralinių taisyklių ir 
draudimų, pamatinių sąvokų ir simbolinių formų sistemos. 

Atsieti žmonių gyvenimo vaizdai, iškylantys, pavyzdžiui, iš 
Firestone ar Daly feministinių tekstų, pateikia abstrakčią būsi- 
mosios visuomenės schemą, neperpintą pamatinių moralinių są- 
vokų ir draudimų sistema, susiejančia mus su praeitimi ir da- 
bartimi. Todėl jų piešiami dabarties ir ateities vaizdai tampa 
retoriniai, palyginti su socialine ir Žmogiškąja tikrove; viskas 
vaizduojama pernelyg abstrakčiai, yra ir nerealu, ir banalu tu- 
rint galvoje to, kas yra, to, kas žmonės ne tik yra, bet tam tikrais 
atžvilgiais turi ir likti, konkretumą. Politinės vaizduotės veikla 
turi remtis tomis moralinėmis sąvokomis ir kategorijomis, ku- 
riomis žmonės mąsto ir kurios yra atitinkamų gyvenimo būdų 
kriterijai. Tai reiškia, jog siekiant išsaugoti sudėtingumą, kuriuo 
pasižymi moralinis vertybių pervertinimas, esminių kiekvieno gy- 
venimo būdo sąvokų, taisyklių bei draudimų ir tų, kurie įkūnija 
tam tikrą gyvenimo būdo idealą, skyrimas, reikia atsisakyti retori- 
nių teiginių, kad praeitį galima visiškai įveikti, ir pareiškimų, 
kad ji turi būti įveikta. Pavyzdžiui, reikia skirti vyrų ir moterų 
santykius viešojoje ir privačiojoje srityse, kurie atrodo kai ku- 
riais atžvilgiais destruktyvūs ir nesuderinami su idealiu gyve- 
nimo būdu, ir būtinų vyrų ir moterų tarpusavio santykių neiš- 
vengiamumą, jeigu kokia nors socialinio gyvenimo forma turi 
išlikti. 

Kad įžvelgtum šiuos skirtumus, pirmiausia reikia sutikti, jog 
egzistuoja apribojančios sąlygos; reikia pripažinti, kad mūsų 


2 Hampshire, Morality and Pessimism, p. 12. 

fantazijos nėra visiškai nevaržomos, nors nuolaidžiaudami savo 
įgeidžiams galime laikytis priešingo požiūrio. Tokiu atveju ne 
tik atveriama konflikto galimybė, bet ir pripažįstamas jo neiš- 
vengiamumas, turint galvoje mūsų skirtingus gyvenimo būdo 
idėjose įkūnytų moralinių imperatyvų vertinimus. Pernelyg daž- 
nai feministės utopistės ir revoliucionierės ne kartu su vandeniu 
išpila iš vonios ir kūdikį, bet veikiau išmeta kūdikį, o ne išpila 
vandenį. T.y. kurdamos ateitį jos išmeta kaip nereikalingas vi- 
sas to, kas esminga, apribojančių sąlygų sąvokas ir visą dėmesį 
sutelkia tik į tai, ką, jų įsitikinimu, būtina pakeisti, kad moterys 
taptų „laisvos“. Jos nepakęs jokio prieštaravimo, nes priešta- 
rauti reiškia pademonstruoti pražūtingą „solidarizavimąsi su 
vyriškąja lytimi“. Tačiau su moraliniais reikalavimais susiję kon- 
fliktai yra dalis to, ką reiškia būti žmogumi. Užbaigti visus šiuos 
ginčus, kaip norėtų padaryti kai kurios feministės suformuluo- 
damos vienintelę visa apimančią patrauklią Tiesą, reikštų pa- 
kirsti nenumaldomą poreikį kurti prasmę kaip nepaliaujamą 
žmogaus dvasios nuotykį. 

Taigi jeigu mąstydami apie viešumą ir privatumą ir jų re- 
konstravimą norime išvengti arogantiškumo ir abstraktumo, mes 
mąstome apie moralinių reikalavimų įvairovę ir apie konku- 
ruojančias žmogiškąsias vertybes, susijusias su tuo, koks turėtų 
būti idealus gyvenimo būdas. Toks konfliktas yra neišvengia- 
mas. Ketinimų, tikslų, dorybių ir tapatumų harmoniją galima 
pasiekti tik tada, jeigu visiškai sugriausime Žmonių egzistencijos 
pamatus ir mielai imsimės radikalios ir destruktyvios socialinės 
chirurgijos. Mūsų amžiuje nacių ir stalinistų eksperimentai bu- 
vo destruktyviausi tokio pobūdžio pavyzdžiai?. Jeigu viską ga- 
lima uzurpuoti - kiekvieną Žmonių egzistencijos pamatą, kiek- 
vieną taisyklę ir draudimą, neišskiriant ir kraujomaišos tabu, 
tie, kurie be jokių skrupulų grobia, paveldės žemę ir žemė ne- 
bebus mūsų paveldas. 

Tokie apmąstymai verčia pripažinti, kad kiekviena paskesnė 
karta turi gerbti tam tikrus moralinius dalykus, turi laikytis tam 
tikrų „savaime suprantamų“ taisyklių, be kurių iškils pavojus 


2 Žr.: Hampshire, „Public and Private Morality“, „Conversation with Bernard 
Williams“, in Modern British Philosophy, ed. Bryan Magee, p. 150-165. 

net menkiausiems žmonių egzistencijos aspektams, paskatinu- 
siems mūsų priešistorinius protėvius papuošti gėlėmis savo my- 
limųjų kapus. Tradicija mus įpareigoja, o istorija apriboja. Ta- 
čiau dėl konkuruojančių žmonių egzistencijos idealų gali ir turi 
kilti moraliniai ginčai, taigi ir politiniai konfliktai: dėl šių idealų 
galima ginčytis, juos galima persvarstyti, atmesti, kol ginčai tu- 
ri būtiną moralinį pamatą ir remiasi juo. Fašizmo baisumą lėmė 
absoliutus visų fundamentalių draudimų panaikinimas. Didžioji 
šio teroro emblema, visų siaubo ir puikybės apraiškų simbolis 
yra mirties stovykla. 

Privataus pasaulio idealą aš pirmiausia rekonstruosiu rem- 
damasi pripažinimu, kad egzistuoja apribojančios sąlygos ir kad 
svarbiausiose žmonių gyvenimo srityse moralinės taisyklės yra 
neišvengiamos, taip pat savo prielaidomis apie žmonių socialu- 
mą ir poreikį kurti prasmę. Aš netraktuosiu privatumo instru- 
mentiniu požiūriu, kaip kokio nors kito idealo ar tikslo sąlygos, 
kuri pati savaime neįkūnija jokio gėrio ar tikslo; netraktuosiu jo 
ir kaip savaime suprantamo dalyko ar kaip to, ką reikia įveikti 
norint pasiekti vienybę idealioje visuotinio socialinio teisingu- 
mo valstybėje; aš jį traktuosiu kaip žmonių veiklos, moralinių 
apmąstymų, socialinių ir istorinių santykių vietą, kaip prasmės 
kūrimą ir integralaus tapatumo konstravimą. 

Kalbėti apie privataus pasaulio idealą šiuolaikinės Amerikos 
visuomenės kontekste - vadinasi, kalbėti apie šeimą. Šeima yra 
svarbiausias dalykas visose alternatyviose ateities vizijose, daž- 
nai — tai, ką reikia reformuoti ar atmesti. Tai institucija, kurią 
feministės dažniausiai išskiria kaip vieną iš moterų engimo šal- 
tinių“?. Feminizmo piešiamas šeimos vaizdas, nors dabar ryškė- 
ja kai kurie poslinkiai, atspindi iškraipymą, būdingą dabarties 
negalavimams, kuriuos jis siekia išgydyti. Vienas iš svarbiausių 
mūsų dabartinio negalavimo - mūsų „legitimacijos krizės“ — 
simptomų yra plačiai paplitęs viešųjų ir privačiųjų socialinių 
institucijų prasmės ir reikšmės sumenkinimas. Atmesdamos 


30 Aš pripažįstu, kad nėra tokio dalyko kaip „šeima apskritai“, bet yra daugybė 
įvairių jos atmainų. Vis dėlto aptariant tuos imperatyvus, kurie būtini kiekvienai 
šeimos formai, kad ji galėtų atlikti mano minimas humanizuojančias funkcijas, 
patogiau kalbėti tiesiog apie „šeimą“. 

senąją ideologiją, garbinusią motinystę, tačiau Žeminusią mote- 
rį, liaupsinusią privataus gyvenimo idealą, tačiau nesuteikusią 
tėvams priemonių, kad jie galėtų padoriai ir oriai gyventi, femi- 
nistės ir kiti visuomenės kritikai suvaidino lemtingą vaidmenį. 

Tačiau ideologinių iškraipymų demaskavimas nėra nutildan- 
čiojo ir represinio poveikio neturinčios alternatyvos konstravi- 
mo sinonimas. Koks rekonstruotas privatumo idealas gali tapti 
alternatyva romantinėms praeities ideologijoms, kurioms buvo 
reikalingas racionalizuotas moterų kaip žemesnių būtybių arba 
būtybių, užsiimančių antrarūše, nors ir būtina, veikla, paveiks- 
las, ir dabarties feministinėms ideologijoms, kurios skatina su- 
griauti ir sumenkinti privatų šeimos gyvenimą nepateikdamos 
jokios perspektyvios alternatyvos? Norint įsivaizduoti tokį ide- 
alą būtina išanalizuoti klausimą įvairiuose lygmenyse. Kadangi 
kai kas atkakliai teigia, jog šeima nėra būtinas Žmogaus gyve- 
nimo bruožas, pirmiausia reikia aiškiai parodyti, kad tam tikra 
šeimyninio gyvenimo forma yra socialinės egzistencijos prielai- 
da. Antra, tada reikia suformuluoti konkretų šeimos gyvenimo 
idealą, kuris nekartotų ankstesnių moterų engimo ir išnaudoji- 
mo sąlygų. Pirmiausia aptarsiu fundamentalesnį lygmenį, nes 
jis yra protingos, argumentuotos klausimo analizės pagrindas. 

Aš kviečiu skaitytojus dar kartą grįžti į ankstesnę epochą, 
dabar į aštuonioliktąjį amžių ir devynioliktojo amžiaus pradžią. 
To meto mokslininkai ir filosofai, Apšvietos įpėdiniai, nebuvo 
bailūs žmonės. Jie drąsiai kėlė patį fundamentaliausią klausimą: 
kokia yra Žmogaus prigimtis? Kaip matėme, į šį klausimą ne- 
lengva atsakyti, nes žmogus nuo pat gimimo patiria didžiulę 
kultūros įtaką. Kaip Žmogaus gamtinę prigimtį atskirti nuo jo 
socialinės prigimties? Nedaug tepasitaiko progų tiesiogiai ste- 
bėti, atlikti tai, ką mokslininkai vadina „kontroliuojamais eks- 
perimentais“. (Nors tam tikra prasme šeimos ir jų alternatyvos, 
taip pat ir institucionalizuotos, nuolat pateikia iškalbingų faktų, 
kurių rezultatai verti dėmesio.) Virė ginčai tarp tų, kurie laikėsi 
nuomonės, kad prigimtinės būklės žmogus buvo Rousseau „kil- 
nus laukinis“, tyros širdies, prieraišus, dar nesugadintas suge- 
dusios visuomenės, ir tų, kurie įrodinėjo, kad be žmonių socia- 
linių santykių apskritai nebūtų „žmogiškos“ prigimties. Tikėta- 

si, kad „le jeune sauvage de I" Aveyron“ atvejis padės tvirtai ir 
galutinai nustatyti žmogaus prigimtį. 

Laukinis Averono berniukas buvo sugautas 1800 metais Pran- 
cūzijos pietvakariuose. Berniukas ne kartą pabėgo ir vėl buvo 
sugautas; tuo metu gamtininkas parengė smulkų jo aprašymą, 
kuris išliko. Vėliau laukinis berniukas buvo įkurdintas Pary- 
žiaus kurčnebylių institute, jį globojo abatas Sicard'as, autorite- 
tas kurčiųjų ugdymo klausimais ir Žmogaus tyrinėtojų draugi- 
jos, kuri itin domėjosi šiuo atveju, narys. Draugija tikėjosi, kad 
laukinis berniukas padės išspręsti filosofinius klausimus, susi- 
jusius su Žmogaus prigimtimi, prigimties ir auklėjimo tarpusa- 
vio ryšiu, nustatyti, ar esama įgimtų idėjų, ir t.t. 

Pats abatas netrukus nusivylė laukiniu berniuku kaip bevil- 
tišku. Ši būtybė, iš pradžių žadinusi tokį smalsumą ir entuziaz- 
mą, greitai nustojo dominti ir ėmė kelti pasibjaurėjimą. Stebėju- 
sieji laukinį berniuką pamatė anaiptol ne Rousseau kilnaus lau- 
kinio įsikūnijimą, bet „baisiai murziną vaiką, darantį mėšlun- 
giškus judesius, dažnai primenančius konvulsijas, be paliovos 
linguojantį pirmyn ir atgal kaip kai kurie gyvūnai žvėryne, kan- 
džiojantį ir draskantį visus, kurie jam priešinosi, nerodžiusį jo- 
kio prieraišumo tiems, kurie juo rūpinosi, - trumpai tariant, 
viskam abejingą ir į nieką nekreipiantį dėmesio““!. 

Tuomet scenoje pasirodo nuostabus jaunas vyras, dvidešimt 
šešerių metų gydytojas Jeanas-Marcas-Gaspard'as Itard'as. 
1800 metais jis prisiėmė atsakomybę už laukinio berniuko ug- 
dymą ir parengė griežtą programą maždaug dvylikos metų jau- 
nuoliui, kuris, kiek pavyko nustatyti, nuo trejų metų stokojo 
žmonių draugijos. Tie, kurie nusivylė laukiniu berniuku, kaip 
abatas Sicard'as, reikalavo palikti jį laisvėje, nes jis esąs idiotas. 
Itard'as laikėsi visiškai priešingos taktikos: jo akimis žiūrint, 
laukinis vaikas buvo idiotas todėl, kad jis buvo paliktas laukinėje 
aplinkoje. Atkaklios, skausmingos, galiausiai desperatiškos 
Itard'o pastangos išmokyti ir sužmoginti laukinį Averono berniu- 
ką yra vienas skaudžiausių išlikusių tos epochos dokumentų. 


31 Jean-Marc-Gaspard Itard, The Wild Boy of Aveyron, p. 4. Plg. Harlan Lane, The 
Wild Boy of Aveyron, passim. 

Itard'as atskleidė, kad atskyrus Žmogų nuo Žmonių sociali- 
nių santykių ir atkirtus jį nuo organizuojančios kalbos struktū- 
ros net patys pagrindiniai žmogaus pojūčiai - regėjimo, lytėji- 
mo ir girdėjimo - lieka nesufokusuoti, neintegruoti, sutelkti vien 
tik į pilvą. Jis turėjo atskirai rūpintis kiekvienu Victoro (taip 
buvo pavadintas laukinis berniukas) jutimo modalumu - pir- 
miausia juos sukelti ar išgauti, o po to organizuoti. Tačiau pra- 
sidėjus lytiniam brendimui visus šiuos bandymus teko nutraukti. 
Nekontroliuojamas, nežabotas seksualumas pasirodė esąs per- 
nelyg stiprus; ankstesnės pastangos buvo nubrauktos, ir ber- 
niukas grįžo į „laukinę“, asocialią, nepasiekiamą būklę. Galiau- 
siai Itard'as pasidavė. Victoras buvo atiduotas į prieglaudą, kur 
nugyveno likusį savo gyvenimą (trumpesnį nei žmogaus). Šis 
nepaprastas pasakojimas iškalbingai liudija, kad žmonės, kurie 
nebuvo ugdomi kaip Žmonės, netaps panašūs į žvėris, kurie 
savo areale yra gudrūs ir gerai prisitaikę, bet bus iki žmonių 
nepriaugusios žmogiškos būtybės. Mes skolingi ugdymui net 
už sugebėjimą skirti pačius elementariausius jutimus. 

Atkirsti nuo žmonių visuomenės ir kalbos mes negalėtume 
nei identifikuoti objektų, nei nustatyti kategorijų, nei dalyvauti 
socialiniuose santykiuose. Tačiau, žinoma, skaitytojas prikibs, 
kad nė vienas šiuolaikinis visuomenės kritikas niekada nepata- 
rė mums grįžti į ikisocialinę būklę, bet visuomet propagavo 
naują prigimtinį būvį. Ko gero, ne, bent jau ne tokiomis sąlygo- 
mis. Tačiau per pastaruosius penkiolika metų girdėjome garbi- 
nant daugybę bešeimio, asocialaus gyvenimo vizijų. Jos buvo 
labai įvairios; viena iš jų - kai visi individai, taip pat ir vaikai, 
neturėdami biologinių, nuklearinių šeimų, bus „laisvi“ ir galės 
ieškoti geriausio sutartinio sandorio, kaip susitvarkyti gyveni- 
mą. Antai Firestone ryžtingai neigia bet kokius teisėtus mora- 
linius vaikų reikalavimus kitiems ar suaugusiųjų moralines prie- 
dermes vaikams ne tik pateikdama technokratinio vaikų augi- 
nimo, kai tuo užsiima specialistai, strategiją, bet ir garbindama 
„gerus senus laikus“, kai nebuvo vaiko sąvokos — ir, galima 
pridurti, kai vaikai buvo sistemingai išnaudojami, slegiami ali- 
nančio darbo, kai ne rūpinimasis jais, bet šiurkštus fizinis ir 
psichologinis elgesys buvo savaime suprantamas dalykas, kai 
nuo pat gimimo buvo slopinami jų Žmogiški sugebėjimai. Ji 

romantizuoja gyvenimą gete, nes čia juodaodžiai vaikai gyvena 
nevaržomi, ne taip, kaip jų įsitempę baltaodžiai bendraamžiai, 
kuriems mažiau pasisekė. Be abejo, tai šiuolaikinis prigimtinio 
būvio variantas: ilgimasi mitinio aukso amžiaus, kai vaikai bu- 
vo „nepriklausomi nuo“ suaugusiųjų, o dabarties, kai aukština- 
ma globa ir vadovaujamasi rasistiniais stereotipais, kai juodao- 
džiai engiami, prigimtinio būvio anklavu laikomi Amerikos did- 
miesčių getai, - šiuose didmiesčiuose didžiulė mūsų bendrapi- 
liečių mažuma yra pasmerkta nedarbui, priversta priklausyti 
nuo pašalpų, tenkintis skurdžia egzistencija ir gauti prastesnį 
išsilavinimą32. | 

Kitą šeimos galo ideologijos variantą suformavo prieš tradi- 
cinę kultūrą nukreiptas komunų judėjimas, kilęs septintajame 
dešimtmetyje, - daugelis socialinių maištininkų komunas laikė 
alternatyva nuklearinei šeimai. Ši akcija pirmiausia buvo moty- 
vuojama vyro ir moters santykių pertvarkymu ir prielaida (pa- 
remta moralinio suinteresuotumo ir apmąstymo stokojančiu po- 
žiūriu), kad šie pokyčiai a fortiori vaikams „bus į naudą“, nes 
vaikas bus „visų vaikas“, o ne „dviejų nuosavybė“. Šios ideolo- 
gijos prasmė išryškėja studijoje apie kontrkultūros vaikus, ku- 
rios autoriai pateikia „bendrą beveik vienodai apleistų, skurs- 
tančių ir kankinamų vaikų paveikslą; daugelis iš jų yra nemo- 
kyti, dezorganizuoti ir sutrikę; vyrauja visa persmelkiantis nuo- 
bodulys ir džiaugsmo stoka, rimtos prastos ar nepakankamos 
mitybos problemos. Po tokio liūdno vaizdo tiesiog šokiruoja 
autorių išvada, kad komunos yra sėkmingas vaikų auginimo 
problemos sprendimas, nes jose atsikratyta materializmo ir kon- 
kurencijos.“?3 Šis teiginys primena Chodorow tvirtinimą (nors 
yra anaiptol ne toks nuoseklus), kad komunų alternatyva, gali- 
mas daiktas, yra pranašesnė už vaikų auginimą privačioje šeimo- 
je, nes jose mažiau pasireiškia „individualizmas“. 

Kiti visuomenės kritikai ragindami eliminuoti arba radika- 
liai pakeisti šeimą turi instrumentalistinį tikslą: kad būtų gali- 
ma pasiekti kitus politinius tikslus. Jie remiasi tuo, jog atsidavi- 


32 Firestone, Dialectic of Sex, p. 101. 
33 Alice S. Rossi, „A Biosocial Perspective on Parenting“, Daedalus, p. 16. Rossi 
aptaria knygą: Joan Rothschild and S. B. Wolf, The Children of the Counterculture. 

mas šeimai ir privatiems ryšiams bei tikslams ne tik susilpnina 
radikalų nusiteikimą keisti padėtį (siekiant apibūdinti ir kartu 
sumenkinti mėgstama vartoti terminą „kooptavimas“), bet taip 
pat rodo, kad visuomenė, kurios viena iš struktūrinių atramų 
yra šeima, pasinaudoja individu. Turima galvoje (ir tai yra fak- 
tams priešingas argumentas), kad nesant perspektyvaus privataus 
gyvenimo bus keičiamas į gera viešasis gyvenimas. Skyriaus pabai- 
goje susiedama viešumą ir privatumą aš aptarsiu šį tvirtinimą. 

Pirmiausia aš dar kartą konstatuoju: šeimyniniai ryšiai ir vai- 
kų auginimo būdai yra svarbiausi dalykai, sudarantys minima- 
lų žmogiškosios, socialinės egzistencijos pamatą. Tai, ką mes 
vadiname žmogiškaisiais sugebėjimais, gali egzistuoti tik šei- 
myninio modelio rėmuose; kad žmonės klestėtų, būtinas tam 
tikras šeimos idealas. Netrukus aš aptarsiu tai plačiau. Tačiau 
pirmiausia šeimos statusas kaip moralinis imperatyvas kyla iš 
jos visuotinio, pankultūrinio egzistavimo visose žinomose pra- 
eities. ir dabarties visuomenėse. Mes turime reikalą ne su atsi- 
tiktine, epizodine kultūros forma, bet su tokia, kuri gyvavo per 
visą istoriją. Galimų argumentų už šeimyninius ryšius pateiki- 
mas, įrodinėjimas, jog jie būtini, kad mes taptume bent minima- 
liai žmogiški, nėra specifinių formų, sudarančių sąlygas žmonių 
kūrimui ir maitinimui, išdėstymas. Aristotelis ir visi kiti politi- 
kos teoretikai, daugelį amžių teigę politikos viršenybę ir žmogų 
(jei ne Žmonių giminę apskritai, tai bent vyrą) laikę iš esmės 
politiniu gyvūnu, sumenkinę privačiąją sritį ar tiesiog laikę ją 
savaime suprantamu dalyku, smarkiai iškraipė padėtį. Būtent 
šeima „persmelkia mūsų tikrovės suvokimą“. Būtent šeima su- 
daro mūsų „bendrąjį žmogiškumą“, nes kalbos vartojimo, to 
žmogiškumo pamato, ištakos yra šeimos formos. Todėl šeima 
yra „visuotinis žmonių kultūros pamatas. ... Kaip kalba, o ne 
protas sudaro žmogaus kaip rūšies esmę, taip šeima, o ne socia- 
linė santvarka yra jį humanizuojanti aplinka.“?* 


34 Stuart Hampshire, „Joyce and Vico: The Middle Way“, New York Review of 
Books, p. 8. Kai kas remdamasis tradicija gali paprieštarauti, kad vaikų žudymas 
toks pat senas kaip ir žmonijos istorija. Iš tiesų vaikų žudymas yra akivaizdi prak- 
tika. Tačiau ši praktika visuomet reikalavo išpirkimo arba pateisinimo. Buvo tiks- 
liai apibrėžiama, kokius vaikus galima pamesti ir kokiomis sąlygomis tai galima 
padaryti. Tokia praktika neįėjo į moralinį kodeksą, kuriuo buvo grindžiamas pats 
gyvenimas ar gyvenimo būdo idealas, net tos visuomenės, kurios tai praktikavo, 
jautė dėl to sąžinės priekaištus, todėl ir poreikį pateisinti ir išsiginti. Tokios prakti- 

Teigiantieji, kad humanizuoti ir sukurti tapatumą galėtų ir 
kokie nors alternatyvūs, o ne šeimyniniai ryšiai, ignoruoja tam 
prieštaraujančius faktus, susijusius su apleistais, neprižiūrimais 
ar prievartą patiriančiais vaikais — dauguma jų gyvena dari- 
niuose, kurie tik formalia prasme yra šeimos; su vaikais, augi- 
namais prieglaudose; su vaikais, atskirtais nuo savo šeimų kri- 
tiškais periodais - dėl karo ar socialinių katastrofų; su vaikais, 
kuriais nesirūpinama prisidengus siekimu „nepersekioti jų“ tra- 
dicinės kultūros atsisakiusiose komunose, ir daugybę kitų fak- 
tų, kuriuos atskleidžia istorijos, antropologijos, socialinės teori- 
jos ir psichoanalizės duomenų studijos. Žinoma, feministė poli- 
tinė mąstytoja turi išanalizuoti, ką „sudeda“ į šeimą mąstytojai 
nefeministai ar antifeministai. Tačiau jeigu ji ignoruoja faktus 
norėdama pakeisti šeimyninę formą labiau egalitariniais lyčių 
tarpusavio santykiais, ji gali pateikti bauginamai optimistinį at- 
eities paveikslą, pagrįstą dabarties iškraipymu ir kalbėjimo apie 
esminius moralinius imperatyvus nutildymu. Tai primena de- 
vynioliktojo amžiaus sufražistes, kurios nuslopino debatus dau- 
geliu klausimų jausdamos poreikį būti kartu ir socialinės maiš- 
tininkės, ir „ponios“. Iki šių dienų feminizmas buvo linkęs trak- 
tuoti kaip antifeministines ar bent jau įtartinas visas atviras dis- 
kusijas apie heteroseksualinius ryšius ir erotizmą, apie vaikų, 
kurie traktuojami kaip tikslai patys savaime, o ne tik kaip prie- 
monės, poreikius ir tapatumą, ir įvairius aiškinimus, ką iš tiesų 
reiškia ir kaip puiku būti tėvu. 

Jeigu vaikai kentės dėl to, kad jais nesirūpinama, ir nepatirs 
prieraišumo, iškils grėsmė jų Žmogiškumui, bus pažeista jų biop- 
sichinė struktūra. Būtybė, kuriai nebūdingas galimo ypatingo — 
konkretaus, individualaus ir ilgalaikio — prisirišimo poreikis, 
stokodama tokių santykių nebus deformuojama ir žalojama. Marxo 


kos atsisakymas visuotinai laikomas vienu iš moralinės pažangos ženklų; be to, 
buvo parodyta, kad jeigu situaciniai katalizatoriai, pirmiausia sunki ekonominė 
padėtis, susilpninami arba pašalinami, „natūralesnis“ Žmogaus instinktas yra ne 
palikti vaikus, bet globoti juos. Žr.: Maria W. Piers, Infanticide, Past and Present; 
George B. Forgie, Patricide in the House Divided: A Psychological Interpretation of 
Lincoln and His Age. Pastarojoje knygoje puikiai analizuojamas šeimos metaforos 
bei simbolio ir Amerikos politikos bei kultūros ryšys XIX amžiaus viduryje. Plg.: 
Jean Bethke Elshtain, „Family Reconstruction“, Commonweal, p. 430-—431. 

susvetimėjimo teorija teigia, kad idealus Žmogaus gyvenimas 
įmanomas, ar būtų įmanomas, panaikinus žalojančias, išnaudo- 
jimą ir engimą įtvirtinančias socialines struktūras, tuo tarpu da- 
bar mūsų turimos žinios apie tai, kas atsitinka vaikams, nepati- 
riantiems stipraus ankstyvo prisirišimo prie konkrečių suaugusių ki- 
tų, leidžia teigti, kad mes turime reikalą su kategoriniu Žmogiš- 
kosios būties imperatyvu. 

Kad vaikai taptų moraliai ir socialiai atsakingais ir potencia- 
liai apie save susimąstančiais žmonėmis, jie turi augti labai emo- 
cionalioje aplinkoje, mylimi taip, kad susiformuotų esminis pa- 
sitikėjimas. Tai įmanoma tik tada, kai nuolat yra konkretūs my- 
limi kiti. Tik palaikydami tvirtus, erotizuotus santykius su kon- 
krečiais kitais, tėvais ar tais, kurie nuolat, o ne laikinai juos 
pavaduoja, vaikai bus taip auklėjami ir globojami, kad jų savi- 
kūrą ir kito kūrimą formuos ir įtakos tėviška globa ir rūpestis. 
Tik internalizuodamas konkrečius kitus vaikas vėliau gali soli- 
darizuotis su šeimai nepriklausančiais žmonėmis. Šie stiprūs 
ankstyvieji ryšiai yra tarsi sąmonės modelis, įgalinantis suaugu- 
sį žmogų išgyventi dėl kitų, patirti gailestį ir užuojautą, apie 
kurią kalbėjo Rousseau. Priešingai nei teigė Platonas ir Firesto- 
ne, šie ryšiai negali atsirasti abstrakčioje, išsklidusioje, nešeimy- 
ninėje aplinkoje. Jeigu nėra individualizuotų, konkrečių ryšių, 
šeimyniniai jausmai negali išsilieti ar būti perkelti į platesnę 
socialinę terpę. Vaikas praras sugebėjimą įgyti žmogiškąjį tapa- 
tumą. Ne kiekvienas apleistas ir prievartą patiriantis vaikas tam- 
pa Charlesu Mansonu, tačiau kiekvienas Charlesas Mansonas 
patyrė prievartą ir buvo apleistas. „Kalėjimas buvo mano tė- 
vas“, - sušuko Charlesas Mansonas. Jeigu ignoruotume šiuos 
žodžius laikydami juos pompastiška bepročio kalba, nuslopin- 
tume paties svarbiausio iš visų dalykų moralinį apmąstymą. 
Kad turėtų socialinę istoriją, žmogus privalo turėti šeimos isto- 
riją. Pasak Stanley'o Hauerwaso: 

„„-. Šeima morališkai yra svarbiausia mūsų egzistencijai, nes ji yra 
vienintelė mūsų turima laiko jungtis. Be šeimos ir kartas siejančių ry- 
šių, mes neturime kito būdo sužinoti, ką reiškia būti istorine būtybe. 
Taigi užuot determinavę savo istoriją, mes tampame jos determinuoti. 

Įkurdinti pasaulyje be šeimos, be savo istorijos ir istorijos sau, mes 

paprasčiausiai pasiduosime tuo metu viešpataujančioms ideologijoms.“* 

Kaip pažymėjo Freudas, vaiko bejėgiškumas yra pirmasis 
moralinių motyvų sužadinimas. Stiprių ir gilių emocinių saitų 
stoka ankstyvoje vaikystėje padaro nepataisomą žalą vėlesniems 
mūsų sugebėjimams užmegzti ir palaikyti ryšius su žmonėmis 
ir išsiugdyti socialinį suinteresuotumą. Jeigu šie sugebėjimai ne- 
išugdomi labai anksti, jų nebeįmanoma atgaivinti. Vargšas lau- 
kinis Averono berniukas yra kraštutinis atvejis, tačiau kiekvie- 
nas negailestingai žudantis dvylikametis paauglys akivaizdžiai 
primena šią tiesą: dėl liguistos prieraišumo stokos vaikas nebe- 
sugeba modifikuoti savo agresyvių impulsų ir surasti „alterna- 
tyvių, meilės sankcionuotų išraiškos būdų“**. Selma Fraiberg 
rašo: „Liguistos prieraišumo stokos skiriamasis bruožas yra as- 
mens nesugebėjimas užmegzti žmogiškuosius ryšius. ... kitas 
stulbinantis tokių žmonių bruožas yra skurdi jų emocijų skalė. 
Čia nėra džiaugsmo, nėra sielvarto, nėra kaltės, nėra gailesčio. 
Jeigu nėra Žmogiškųjų ryšių, negali susiformuoti sąžinė; neiš- 
ugdomos net savistabos ir savikritikos ypatybės.“37 

Visiškai institucionalizuotos vaikų globos formos, arba mo- 
deliai, kurie vadinasi šeimyniniais, tačiau šeimos ryšius kopi- 
juoja tik nenuoširdžiai, sentimentaliai kartodami šeimyninius 
santykius įvardijančius terminus - „brolis“, „sesuo“, „šeima“, — 
užuot rimtai stengęsi atgaivinti tikruosius ryšius tarp kartų, o 
ne tik bendraamžiams ar kartai būdingus ryšius, turi žalingą 
poveikį vaikams, kurį sukelia liguista prieraišumo stoka. Kai 
vaikai auginami pirmiausia institucionalizuotose struktūrose, o 
šeima atlieka pagalbinę funkciją, išvengiama kai kurių prierai- 
šumo stokos sukeliamų ligų, tačiau yra didesnė tikimybė užau- 
ginti klusnius, perdėm socializuotus taisyklių vykdytojus, kurie 
suaugę neprieštaraudami atlieka savo „pareigas“ ir nesuabejoja 


35 Stanley Hauerwas, „The Moral Meaning of the Family“, Commonweal, p. 435. 

36 Selma Fraiberg, Every Child's Birthright: In Defense of Mothering, p. 46. Deja, 
kai kurios feministės užsipuolė šią knygą kaip paprasčiausiai reprodukuojančią 
„Motinystės ideologiją“. Iš tiesų joje pateikiami stiprūs teoriniai ir klinikiniai argu- 
mentai, ginantys vaikų poreikius ir teises ir nereikalaujantys pajungti moteris. 

37 Ibid., p. 47. 

autoritetu. Per anksti įstumti į grupės aplinką vaikai dėl rutiniš- 
kų užduočių, griežtai reglamentuotų tvarkaraščių ir grupinių 
vertybių, pirmiausia dominuojančių šioje aplinkoje, yra stipriau 
verčiami prisitaikyti prie spaudimo pasiduoti konformizmui. 
Institucionalizuotose struktūrose augantys vaikai dažnai men- 
kiau sugeba įsijausti į kitų išgyvenimus, nes jie yra „internali- 
zavę“ abstraktų, išsklidusį autoritetą, nepasiduodantį tikrovės 
išbandymams, audringiems prisirišimo prie tėvų ir brolių bei 
seserų „su“ ir „prieš“, „meilei“ ir „neapykantai“. 

Tik visiškai nesupratingas, iš tiesų susipainiojęs žmogus gali 
teigti, kad lengva atskirti tai, kas laikoma „gėriu“, būdingu šei- 
mos gyvenimui, nuo to, kas skelbiama „blogiu“, arba visiškai 
eliminuojant biologinius šeimyninius ryšius, arba atkuriant juos 
visiškai skirtingoje socialinėje aplinkoje. Tam tikras abstrakčias 
struktūras, arba laisvus panašių pažiūrų nesusijusių bendraam- 
žių sambūrius, vadinantys „šeimomis“ lengvabūdiškai traktuo- 
ja esmingiausius Žmonių santykius kaip paprasčiausią istorinį 
atsitiktinumą arba kaip išnaudotojiškų santykių ekskretus, kaip 
neturinčius savo pačių vidinės logikos, prasmės ar paskirties. 
„Minimalus žmogiškojo ryšio evoliucijos laidas yra kuo ilgiau 
trunkantis artimumas su auginančiu asmeniu“ ar asmenimis3ė. 
„Tačiau daugelis prieraišumo stokos sukeliamų ligų gali būti 
išnaikintos iš pat pradžių, kiekvienam kūdikiui užtikrinant pa- 
tvarią Žmonių partnerystę. Jeigu mes rimtai traktuojame faktus, 
į kūdikį, stokojantį Žmonių draugijos, turime žiūrėti kaip į kū- 
dikį, atsidūrusį mirtiname pavojuje. Iš šio kūdikio atimamas jo 
žmogiškumas““?, - pakiliai užbaigia Fraiberg. Politinė mąstyto- 
ja feministė panašiai turi paklausti, kokia kaina ji galėtų laimėti 
pasaulį sau ar kitoms moterims, ir atmesti tas pergales, kurios 
pasiekiamos Žmonių vaikų kūnų ir sielų kaina. Jeigu apie tai 
nebus nuolat mąstoma kaip apie svarbiausią dalyką, feminiz- 
mui gresia pavojus prarasti savo esmę. 

Feministė, kuriai rūpi rekonstruoti idealią privačiąją sferą, 
pirmiausia turi konstatuoti, kad vaikams labai svarbūs ir būtini 
esminiai ilgalaikiai ryšiai su konkrečiais kitais. Tik tada ji gali 


38 Ibid., p. 56. 
32 Ibid., p. 62. 

pereiti į antrąjį tyrinėjimo lygmenį ir pamėginti sukurti savąjį 
idealą remdamasi šiuo moraliniu pamatu. Antrasis lygmuo pra- 
sideda išsamiu, konkrečiu šiuolaikinės socialinės tikrovės api- 
būdinimu. Amerikos feministės žvelgdamos į „realų pasaulį“ 
mato, kad mūsų visuomenėje už vaikų auginimą iš esmės yra 
atsakingos šeimos. Aš esu susipažinusi su statistika, kuri kar- 
tais pateikiama stengiantis „įrodyti“, kad tik septyni procentai 
ar tik keturiolika procentų Amerikos moterų gyvena „idealiose 
tipiškose nuklearinėse šeimose, kurias sudaro pinigus uždir- 
bantis vyras, nedirbanti žmona ir du išlaikomi vaikai“. Tokie 
skaičiai, jeigu jie pateikiami kaip įrodymas, kad šeima nyksta, 
yra klaidinantys. Jie yra klaidinantys, nes turima omenyje, kad 
šeimos, kuriose pinigus uždirba moteris, kažkodėl visai nėra 
šeimos. Jie yra klaidinantys, nes nori įteigti, kad vienišų tėvų 
šeimos, atsiradusios dėl represinės socialinio aprūpinimo siste- 
mos, nesiskaito esančios šeimos. Pagaliau jie yra klaidinantys, 
nes skaičiuojama nuo visų moterų, o tarp jų yra milijonai nete- 
kėjusių jaunų moterų, kurios tebegyvena tėvų namuose; be to, 
pateikti ginčytiną statistiką nėra tas pat, kaip iškelti rimtas al- 
ternatyvas. Šis šeimos žlugimo „liudijimas“ dažnai piktdžiugiš- 
kai pateikiamas kaip šeimos irimo „įrodymas“, tarsi tai prana- 
šautų tik gera ateityje. Net jeigu statistikos duomenys būtų ne- 
ginčijami, juos būtų galima interpretuoti kaip akivaizdų liudiji- 
mą, kad šiuolaikinė kapitalistinė visuomenė stipriai pakirto mūsų 
gebėjimą elgtis pagal svarbiausius žmogiškuosius imperatyvus 
ir kad daugeliui sunku arba neįmanoma palaikyti įvairiapusius, 
ilgalaikius, skirtingas kartas apimančius ryšius*“. 

Taigi mąstanti feministė pradeda savo samprotavimus nuo 
svarbaus fakto, kad amerikiečiai tebėra atsidavę šeimyniniam 
gyvenimui ir kad norint sugriauti šį atsidavimą reikėtų pasi- 
telkti stiprią socialinę prievartą ir manipuliacijas. Šeimai atsida- 
vę tiek suaugusieji, tiek vaikai. Pasakojimai apie tai, kaip at- 
stumti, pamesti ar apleisti vaikai ieško „motinų“ ir „tėvų“, yra 
labiausiai širdį veriantys ir iškalbingiausi šeimos būtinumo ir 


40 Žr.: Kenneth Keniston and the Camegie Council on Children, All Our Chil- 
dren: The American Family Under Pressure. Čia pateikiami skaudūs duomenys apie 
nelygybės naštą, neproporcingai slegiančią kai kurias šios šalies šeimas. 

gilaus emocinio šeimos vaizdinių poveikio liudijimai, kokius tik 
galima įsivaizduoti. Tokių tyrinėtojų kaip Robertas Colesas ir 
Myra Bluebond-Langner studijos parodo, kad „šeima“ tiek kaip 
kasdienė tikrovė, tiek kaip miela svajonė turi visa persmelkian- 
čią galią, ir pateikia įtikinamų atsidavimo šeimai pavyzdžių*!. 
Konkrečiai Amerikos vaikų gyvenimo tikrovei, jų savimonei ir 
socialinei sąmonei būdinga ištikimybė šeimos idealui, dėl to jie 
kartais kritikuoja savo šeimas. Tačiau svarbiausias dalykas yra 
jų patvirtinimas, kokiam idealui jie teikia pirmenybę: tai ne be- 
šeimis ar nešeimyninis, bet šeimyninis idealas. Mąstančiai femi- 
nistei turi rūpėti ne tik moterų, bet ir vaikų konkreti būtis ir 
savimonė. Šis rūpestis turi sudaryti jos teorinių samprotavimų 
ir pateikiamų alternatyvų pagrindą. 

Šeimos gyvenimo kaip humanizuojančios aplinkos idealo tei- 
gimas, priešingai kai kurioms paviršutiniškoms radikalioms or- 
todoksinėms doktrinoms, susijęs su spaudimu socialinėms struk- 
tūroms ir tvarkai, o ne su jų teigimu. Kiek viešasis pasaulis su 
visa savo politine, ekonomine, biurokratine jėga įsiveržia ir griau- 
na privačiąją sritį, jis, o ne privatusis pasaulis, turi būti sociali- 
nio maišto ir feminisčių kritikos taikinys. Pakeitimo politikos 
skatinimas slopina diskursą apie viešąsias, politines problemas; 
ši politika toliau griauna privačiosios sferos sąlygas ir visa tai, 
kas stovi tarp mūsų ir rinkos santykiais pagrįsto viso gyvenimo 
apibrėžimo šiurkščios galios, tuo tarpu jos destruktyvaus po- 
veikio simptomai traktuojami kaip „geros žinios“, kad radika- 
lūs pokyčiai nebe už kalnų. 

Reikia kovoti su moterų izoliacija ir nuvertinimu tokiomis 
sąlygomis, kai ideologijoje ir socialinėse struktūrose dominuoja 
vyriškoji lytis, o ne su pačia motinystės, arba tėvystės, veikla, 


41 Čia aš remiuosi monumentaliu penkiatomiu Roberto Coleso veikalu Krizės 
vaikai (Children of Crisis). Paskutinis, penktasis, tomas buvo išleistas 1977 metais. 
Myra Bluebond-Langner knygoje Privatus mirštančių vaikų pasaulis (The Private World 
of Dying Children) jautriai analizuoja pasaulį, kuriame gyvena mirtinomis ligomis 
sergantys vaikai, ir tai, kaip jie ir jų šeimos išgyvena šią tragediją. Taip pat svarbi 
Herberto G. Gutmano knyga Juodaodžių šeima vergovės ir laisvės metais: 1750-1925 (The 
Black Family in Slavery and Freedom 1750-1925), kurioje pateikiami dokumentai, pa- 
tvirtinantys pavergtųjų veržimąsi kurti šeimyninius ryšius ir saitus tokiomis aplin- 
kybėmis, kurių poveikis buvo giliai decivilizuojantis. Be abejo, vergvaldžiai stengėsi 
suardyti ir sutraukyti tuos moralinį palaikymą teikusius ir drąsinusius ryšius. 

humanizuojančiu jos poreikiu. Pernelyg dažnai motinystė buvo 
visiškai sutapatinama su tuo, ką feministės vadina „sumautu 
darbu“. Motinos buvo Žžeminamos prisidengus jų „išlaisvini- 
mo“ šūkiu. Daugelyje ankstyvųjų feminisčių darbų motinystė 
buvo vaizduojama kaip pragaištingas psichologinis ir socialinis 
žlugimas, visiškas savęs išsižadėjimas, psichinis sekinimas ir 
savigarbos stoka. Moterys, Amerikoje susiformavusio vyriškojo 
sėkmės etoso kontekste jau tapusios jų socialinį tapatumą žemi- 
nančio įvaizdžio aukomis, dabar buvo puolamos tos pačios gru- 
pės, kuri norėjo jas išlaisvinti. „Aš esu tik motina“, - tokį pasi- 
aiškinimą aš girdėjau iš daugelio moterų, neužsiimančių profe- 
sine veikla, ir jis atspindi socialiai determinuotą savigarbos su- 
menkimą. 

Septintojo dešimtmečio pabaigoje mudvi su drauge, kovoda- 
mos su savo kaip motinų ir doktorančių, netrukus tapsiančių 
antropologe ir politikos teoretike, tapatumu, nusprendėme įsi- 
jungti į formuojamą feminisčių grupę, kuri skelbėsi idėjomis ir 
veiksmais siekianti reformų. Pirmajame susirinkime mes visos 
iš eilės turėjome pasakyti, dėl kokių priežasčių esame čia, trum- 
pai papasakoti, kaip šiuo metu atsidūrėme šioje vietoje. Kai 
atėjo mano draugės eilė ir ji pradėjo kalbėti apie išgyvenamą 
viešųjų ir privačiųjų vertybių, įsipareigojimų ir siekių konfliktą, 
apie tai, kad ji jaučiasi kalta ir sutrikusi ir stengiasi suvokti, ar 
šios paieškos yra vyriškosios lyties dominuojamų socialinių ver- 
tybių apmąstymas, ar nuoširdi reakcija į dviprasmišką situaciją, 
ji buvo šiurkščiai nutraukta ir viešai sugėdinta tokiu priverčian- 
čiu nutilti grupės „koordinatorės“ pareiškimu: „Mes čia susirin- 
kome ne gražbyliauti. Mes susirinkome kalbėti apie moterų iš- 
silaisvinimą.“ Mudvi sų drauge išėjome, nes negalėjome savo 
vaikų laikyti abstrakcijomis, trukdžiu, kurį reikia įveikti, ar mū- 
sų apgailėtinos kapituliacijos patriarchato sąlygoms liudijimu. 
Laimė, vėliau mes radome grupę, kuri rūpinosi sąmoningumo 
ugdymu ir nereikalavo kaip stojamojo mokesčio išskaidyti savo 
moralinius jausmus ir atsisakyti skirtingų, kartais vieni kitiems 
prieštaraujančių viešųjų ir privačiųjų siekių, ir įsijungėme į ją. 
Mes galėjome „kalbėti tiesą“, ir tas kalbėjimas buvo specifinis ir 
veiksmingas. Įdomu, jog daugelis feminisčių dabar neigia, kad 
dominuojanti feminizmo jėga visada - išskyrus keletą „ekstremis- 

čių“ — buvo nukreipta prieš šeimą, ir tokius teiginius laiko an- 
tifeministiniais. Deja, feministės, užmirštančios, kai joms tai pa- 
ranku, netolimą praeitį, niekuo nesiskiria nuo tų, kurie nori 
Viemamą ir kitus konfliktus palikti „praeityje“. Tai dar vienas 
malšinimo terminas. Tai dar vienas būdas nutildyti debatus. 

Pripažinimas, kad privačiai šeimos sferai būdingas orumas 
ir tikslas, susijęs su tvirtu įsitikinimu, kad individualiems pa- 
tyrimams ir atskiroms socialinių santykių sritims būdingos sa- 
vos vertybės ir paskirtis, kad jos turi tikslus, kurių negalima 
pasiekti kitose srityse. Nepaliaujamo tokių santykių būtinumo 
ir specifinės rekonstruoto jų gyvybingumo sampratos teigi- 
mas liudija pripažinimą, kad mes esame labai nuskurdinti, jei- 
gu visas gyvenimas apibūdinamas vienos rūšies terminais. Tai 
reiškia, kad pasirenkama iškreipta platoniškosios epistemolo- 
gijos versija, reikalaujanti užgniaužti kitus požiūrius, tiesiogi- 
ne prasme juos ištremti ar laikyti žemesniais, palyginti su pra- 
našesniu, veiksmingu būdu pažvelgti už ir virš kasdienės žmo- 
gaus būties. 

Aš čia raginu reabilituoti kasdienį gyvenimą, pripažinti jo 
džiaugsmus ir nemalonumus, jo vertybes ir siekius ir jo vietą 
žmogaus tapsmo procese. Aš priimu tai, ką George'as Steineris 
vadina „kiekvieno iš mūsų „asmeniniu žodynu““, kuris „neiš- 
vengiamai patikslina viešajame diskurse paplitusius apibrėži- 
mus, konotacijas, semantinius poslinkius. ... Bendruomenės kal- 
ba, nors jos socialiniai kontūrai yra vienodi, yra be galo daugia- 
lypė kalbos atomų, galiausiai neredukuojamų asmeninių pras- 
mių sankaupa. Dėl kalbai būdingo privatumo prado ji gali at- 
likti be galo svarbią, tačiau menkai tesuprantamą lingvistinę 
funkciją. ... Be abejo, mes kalbame, kad susižinotume. Tačiau ir 
kad nuslėptume, paliktume nepasakyta.“*2 Pasaulis, kuriame 
nieko negalima nuslėpti, pasaulis „be šešėlių“, kaip reikalavo 
naciai, be jokių slėptuvių, prieglobsčių, paguodos, alternatyvos 
viešosios sferos jėgai yra pasaulis, skatinantis barbariškumą ar- 
ba sterilumą, arba ir viena, ir kita. Pasak Hėlėne Cixous, moterų 
„politinis reikalas“ turi būti „rūpintis tuo, kas atrodo nesvarbu, 


42 Steiner, After Babel, p. 46. 

nereikšminga, gerai žinoma, pažįstama...“*. Palyginti su svai- 
ginančia de Beauvoir pasaulinio masto istorinių figūrų galia, tai 
atrodo apgailėtinas šlamštas. Tačiau „atrodo“ nereiškia „yra“, o 
tas faktas, kad taip atrodo, liudija, jog mes nepaliaujame žavėtis 
tam tikrais vyrų sukurtais, palaikomais ir aukštinamais viešai- 
siais imperatyvais, kuriuos tariamai norėtume atmesti ar radi- 
kaliai pakeisti. 

Jeigu iš tiesų, kaip teigė Carol Gilligan, moterys turi savitą 
moralinę kalbą, pabrėžiančią rūpinimąsi kitais, atsakomybę, glo- 
bą ir priedermę, taigi moralinę kalbą, iš esmės priešingą forma- 
liems, abstraktiems moralumo modeliams, kurie apibrėžiami 
kaip absoliutūs principai, tuomet mes turime stengtis išsaugoti 
tą sritį, kuri puoselėja atsakomybės moralę, ir jos imperatyvus 
taikyti taip pat ir vyrams. Gilligan nuomone, moterų vidinis 
gyvenimas yra sudėtingesnis, jos labiau geba solidarizuotis su 
kitais, palaikyti įvairius asmeninius santykius, kurie tampa nuo- 
širdžiai abipusiški; šias savybes ir gebėjimus ji sieja su moterų 
įsitraukimu į šeimą ir Žmogaus gyvybės apsauga, taigi mes tu- 
rime pagalvoti apie tai, kas bus prarasta, jeigu privati sfera bus 
toliau griaunama arba jeigu mes siekiame visiškai pakeisti savo 
intymius santykius 

Vienas toks moralinis ir politinis imperatyvas, kuris suvie- 
nytų, o ne suskaldytų moteris, kuris perimtų tai, kas jau yra, 
tačiau stengtųsi tai reabilituoti ir transformuoti, būtų feminisčių 
ištikimybė viešojo diskurso modeliui, kurį įkūnija vertybės ir 
požiūriai, apimantys tai, ką Sara Ruddick pavadino „motinišku 
mąstymu“*. Toks mąstymas neturi ir neprivalo nusileisti iki 
sentimentalumo, kuris smarkiai sugadino sufražisčių diskursą. 
Jeigu moterys pripažintų, kad politinio diskurso modelio pa- 
grindas yra trapios ir lengvai pažeidžiamos Žmogaus egzisten- 
cijos apsauga, ir sudarytų sąlygas jos, kaip vertingos politinės 


3 Hėlėne Cixous, „Poetry is/and (the) Political“, in The Second Sex - Thirty 
Years Later, p. 37. 

* Carol Gilligan, „In a Different Voice: Women's Conceptions of the Self and 
Morality“, Harvard Education Review, p. 481-517, passim. 

45 Cituojama pagal: Christine de Stefano, „Legitimation Crisis Reconsidered: 
Women, Personal Identity, and the State“, p. 54-57. 

veiklos, klestėjimui, jeigu jos tvirtai priešintųsi „emocingiems“ 
ar „sentimentaliems“ šūkiams, kai pačios atsisako nukrypti į 
sentimentalų vertybių perteikimą ir iš „motinystės“ plaukiančią 
kalbą, tai būtų didžiulės rekonstruojamosios galios ženklas. Fe- 
ministės privalėtų priartėti prie tų moterų, kurias jos dabar, 
kaip ir vyrus, traktuoja kaip „Kitą“. Feministės pirmosios turė- 
tų pripažinti, kad priversti gintis ir jaustis nepilnaverčiai, kaip 
dabar jaučiasi moterys kaip motinos, individai ginsis ar net prie- 
šinsis, jeigu arba kol kiti nepradės žiūrėti į jas kaip į tikslus 
pačias savaime, o ne kaip į pėstininkus šachmatų žaidime ar 
priešus kare. 

Be abejo, mano pateiktame paveiksle labai svarbu štai kas: 
kad suteiktų savo vaikams pasitikėjimą ir saugumą, tėvai savo 
ruožtu patys turi patirti pasitikėjimą ir saugumą tarpusavio san- 
tykiuose ir santykiuose su „išoriniu pasauliu“. Sugniuždytiems 
ir pažemintiems tėvams, kurie tapo priklausomi ir bejėgiai dar- 
be ir kaip piliečiai, bus sunku įdiegti savo šeimose tokius pama- 
tinius įsitikinimus ir gyvenimo būdus. „Išorėje“ kylantys kon- 
fliktai perkeliami „į vidų“, ko gero, į pačią šeimos emocinės 
būties šerdį. Pavyzdžiui, mes žinome, kad incidentai, susiję su 
žmonų ir vaikų mušimu, kyla nedarbo ir ekonominio nuosmu- 
kio laikotarpiais. Tokia pernelyg dažnai yra mūsų tikrovė. Tai 
reiškia, kad šeimos rekonstravimo modeliui ištikimi politiniai 
mąstytojai, tarp jų ir feministės, negali įvykdyti savo nepapras- 
tai svarbios užduoties, jeigu arba kol Amerikos gyvenime ne- 
įvyks struktūriniai pokyčiai. „Politikos ir šeimos“ esmę turėtų 
sudaryti ne perdėtas mūsų intymiausių santykių politizavimas 
ir šeimos įtraukimas į visų karą su visais, kurį reikia įveikti 
sudarant sutartį, bet kova su išorės spaudimu, kuris griauna, 
skurdina esmingiausius žmogiškuosius ryšius ir neleidžia jiems 
suklestėti. Richardas Sennettas teigia, kad „stipraus viešojo gy- 
venimo erozija ... deformuoja intymius santykius, į kuriuos žmo- 
nės įdeda visą širdį'*. Dabar aš pereinu prie viešojo gyvenimo 
ir jo rekonstravimo galimybių. 


46 Richard Sennett, The Fall of Public Man, p. 6-7. Sennettas viešumą ir priva- 
tumą traktuoja kaip „neatsiejamus Žmogaus raiškos būdus, pasireiškiančius skir- 
tingoje socialinėje aplinkoje, ... vienas kitą pakoreguojančius“ (p. 91). 

Viešumo rekonstravimo sampratai aptarti aš skirsiu mažiau 
laiko, nes jį mažiau reikia ginti ir iš naujo įtvirtinti feministiniame 
politiniame diskurse negu apgultą privatumo sritį. Bandydamos 
paaiškinti tam tikrą atotrūkį tarp viešumo ir privatumo, kuris 
anksčiau buvo ir dabar tebėra nepriimtinas feministiniam požiū- 
riui, kai kurios feministės ištyrė alternatyvias visuomenes, kad 
išsiaiškintų, kaip jos sieja ar priešpriešina viešumą ir privatumą. 
Iniciatyvos čia ėmėsi antropologai, ir aš glaustai pateiksiu argu- 
mentą iš antropologijos, suformuluotą Michelle Zimbalist Rosaldo. 
Po to pereisiu prie politinės teorijos tradicijos ir aptarsiu tai, ką 
man atrodo būtina atmesti ir svarbu panaudoti. Pabaigoje pateik- 
siu politinę fantaziją, kuri „gyvuoja kaip galimybė“, kaip to, ką 
aš pavadinsiu „dorovine santvarka“, galimybė. 

Rosaldo vartoja terminą „šeimyninės“ kalbėdama apie insti- 
tucijas ir veiklos formas, susijusias su motinomis ir vaikais. „Vie- 
šomis vadinamos tos veiklos rūšys, institucijos ir susivienijimų 
formos, kurios susieja, klasifikuoja, organizuoja ar įtraukia at- 
skiras motinos ir vaiko grupes“ į didesnę, dažnai visa apiman- 
čią struktūrą“. Rosaldo tvirtina, kad šių porinių sričių analizė 
pateikia „struktūrą, reikalingą“ įvertinti vyrų ir moterų vaid- 
menims visuomenėje, ir aš pritariu šiam teiginiui iš savo, kaip 
politinės mąstytojos, perspektyvos. Rosaldo antropologinis mo- 
delis skatina ją padaryti išvadą, kad moterų statusas „bus že- 
miausias tose visuomenėse, kur griežtai skiriamos šeimyninė ir 
viešoji veiklos sritys ir kur moterys yra izoliuotos viena nuo 
kitos ir laikomos namuose vieno vyro valdžioje“, - dėl šios iš- 
vados aš nesiginčysiu. Bet po to ji priduria, kad „labiausiai ega- 
litarinės, ko gero, yra tos visuomenės, kuriose viešoji ir šeimy- 
ninė sritys tik menkai diferencijuojamos, kur nė viena lytis ne- 
pretenduoja į didelę valdžią ir paties socialinio gyvenimo cen- 
tras yra namai“*. Vėliau ji daro išvadą, kad egalitarinis etosas 


47 Michelle Zimbalist Rosaldo, „Women, Culture and Society: A Theoretical 
Overview“, in Woman, Culture and Society, ed. Michelle Zimbalist Rosaldo and 
Louise Lamphere, p. 23-24. Rosaldo iš naujo apmąsto šį požiūrį straipsnyje: „The 
Use and Abuse of Anthropology: Reflections on Feminism and Cross-cultural Un- 
derstanding“, Signs, p. 386—417. 

43 Rosaldo, „Women, Culture and Society“, p. 36. 

priklauso nuo vyrų, prisiimančių šeimyninius vaidmenis, kaip 
ji juos apibūdino. Pagaliau ji lygina Amerikos visuomenę (ne 
jos naudai) su gentimi, tebepraktikuojančia priešų galvų kolek- 
cionavimą, ir teigia: „Tačiau skirtingai nei ilongai, Amerikos 
visuomenė faktiškai yra organizuota tokiu būdu, kad sukuria- 
mas ir eksploatuojamas radikalus atstumas tarp privačių ir vie- 
šų, šeimyninių ir socialinių, moteriškų ir vyriškų dalykų.“?? 
Aš ginčijuosi ne dėl Rosaldo antropologinio apibūdinimo ir 
jos priešpriešinamo genties modelio charakteristikos tikslumo; 
pirmiausia aš abejoju tokio modelio taikymu. Net jeigu igno- 
ruosime nepaprastai įdomų faktą, kad ilongų genties vyrai ar 
kai kurie iš jų kolekcionuoja galvas, o moterys ne - be abejo, ši 
veikla išreiškia tam tikras destruktyvias žmogaus galimybes to- 
kiu būdu, kad esminės motyvacijos elementu gali būti „vyriš- 
kumo“ ir „vyro kitoniškumo“ teigimas, turint galvoje didesnę 
šeimyninės ir viešosios sričių asimiliaciją ilongų visuomenėje, 
kurią Rosaldo giria, - gentis negali mums pateikti įgyvendina- 
mo modelio. Kai žmonių gyvenimo socialinės formos ir žmo- 
gaus protas tampa sudėtingesni, įgyja daugiau niuansų, didesnį 
struktūrinį apibrėžtumą civilizacijoje, įvairiopų identifikacijų ir 
įžvalgų (protas), įvairiopų galimybių ir vaidmenų (socialinės 
formos) ir dėl to pasikeičia vieši ir privatūs raiškos ir veikimo 
būdai, negalima grįžti prie paprastesnio gyvenimo būdo kaip 
rimtos alternatyvos““. Laikyti ilongų modelį pranašesniu ir prieš- 
priešinti jį mūsų pačių lyčių tarpusavio santykių sutvarkymui 
Rosaldo verčia jos įrodinėjimo logika — ji sumenkina ne tik kieky- 
binius, bet ir kokybinius mūsų ir jų gyvenimo būdo skirtumus. 
Serenas Kierkegaard'as kartą yra pasakęs, jog naujaisiais lai- 
kais politika atsidūrė pavojuje ir buvo pasmerkta, nes moder- 
nus žmogus tapo pernelyg sudėtingas, kad jį būtų galima pa- 
prastai pavaizduoti. Nuo gentinių formų pereinant prie mūsų 
išsikerojusios, plačios, tiesiog neįsivaizduojamai didžiulės tech- 
nologinės, industrinės, politinės-ekonominės-socialinės struktū- 
ros įvykę poslinkiai yra kokybiniai, o ne paprasti kiekybiniai 


9 Ibid., p. 42. 
50 Žr.: Eli Sagan, Cannibalism: Human Aggression and Cultural Form, passim. Čia 
pateikiamas puikus moralinės transformacijos paaiškinimas. 

pokyčiai. Pritaikydami Kierkegaard'o žodžius Rosaldo formu- 
luotei galime pasakyti, jog mes tapome per daug sudėtingi, kad 
galėtume įdiegti paprastą darbo pasidalijimo ir mainų egalitari- 
nių sąlygų modelį. Mūsų privatumo ir viešumo perskyros ap- 
ima visą skalę prasmių, kurių ilongai nežinojo, be to, be abejo, 
tam tikrus pankultūrinius pamatinius imperatyvus, taip pat ir 
tai, kad nepilnamečius vaikus augina ir jais rūpinasi erdvėje ir 
laike konkretūs kiti. 

Vaikų auginimo specialistai mus įtikinėja, perspėja, moko ir 
pritaria mums, mes klausome jų įspėjimų apie tykančius pavo- 
jus ir spąstus, — visa tai įsprausta į mūsų privačios arba šeimy- 
ninės srities sampratą. Ilongų moteriai nereikalinga nučiupinė- 
ta daktaro Spocko knyga. Šiuolaikiniams amerikiečiams tėvams 
ji arba panaši pasitikėjimą teikianti pagalba reikalinga. Ilongų 
visuomenė nekuria lygos, kuri skatintų moteris maitinti kūdi- 
kius krūtimi ir palaikytų tokį jų pasiryžimą. Jai nereikalinga 
visa šiuolaikinės medicinos sistema ar kova prieš šią sistemą, 
nuasmeninančią ir atimančią iš moterų gimdymo procesą. Jai 
nereikia metų metus protestuoti ir agituoti suteikti moterims 
galimybę gimdymo metu būti apsuptoms ir palaikomoms arti- 
mųjų, bent jau vyro. Jai nereikia protestų, kuriuos inicijuoja 
moterys maištininkės, nebūtinai tik feministės, reikalaujančios, 
kad po gimdymo kūdikiai galėtų likti su motinomis, užuot iš- 
nešus juos į centrinį naujagimių skyrių. Joje nereikalingos teis- 
minės bylos ir socialinė kova už tai, kad tėvai apgintų savo 
teises dalyvauti šeimyninėje veikloje. Ilongų „lygybė“ taip men- 
kai tesusijusi su sąvokomis, galiausiai apibūdinančiomis vyrų ir 
moterų tarpusavio santykius mūsų visuomenėje, jog aš abejoju, 
ar Wittgensteinui tai atrodytų bent kiek „panašu į šeimą“, vy- 
raujančią pas mus. 

Jeigu mes negalime vėl grįžti prie gentinių santykių, ar ga- 
lime būti iš naujo politizuoti? Klausimas reikalauja apsvarstyti 
naujos politizacijos sąlygas. Trumpai prisiminkime Vakarų po- 
litinės minties siūlytas alternatyvas: Platono archetipai simboli- 
zuoja ne naują politizaciją, bet depolitizaciją, žemiškojo pasau- 
lio, kuriame niekas nereiškia priešingos nuomonės, o sargybi- 
niai gali meluoti, nes jie geriau žino, sukūrimą. Žinau, dauge- 
liui tai atrodys nepriimtina, nes Platonas yra gilus mąstytojas, 

didis rašytojas, įžvalgus žmogus, tačiau kad ir kaip teisintume 
Platoną, faktas, jog sargybiniai meluoja norėdami apgauti vi- 
suomenę arba apsaugoti ją nuo nereikalingų ir kankinančių abe- 
jonių. Kad ir kokie būtų Platono motyvai, vargu ar galima abe- 
joti, kad dažnai anaiptol ne tokie išmintingi šiuolaikinės politi- 
kos specialistai turi galvoje tik vieną tikslą: išlikti valdžioje ir 
traktuoti suaugusius piliečius kaip vaikus, kuriuos reikia įtiki- 
nėti ar jiems meluoti „jų pačių labui“. Būtent tai vadinama „ga- 
lutiniu rezultatu“. Kol kas palikime nuošalyje Aristotelį ir krikš- 
čionių politinius mąstytojus; negali būti jokių dvejonių dėl to, 
kad makiaveliškojo „kurso“, turinčio šiurkščių padarinių tiek 
viešajam, tiek privačiajam gyvenimui, sąlygos turi būti atmes- 
tos. Ir vėl nepaisant visų pastangų parodyti, kad Machiavelli 
pasakė daugiau arba mažiau negu norėjo pasakyti, galutinis 
rezultatas yra suktas ir galiausiai klaidinantis. Alasdairas Mac- 
Intyre'as sukritikuoja sentimentalų požiūrį į Machiavelli: 
„Buvo įdėta daug pastangų siekiant parodyti, kad, priešingai nei 
manė Elžbietos laikų dramaturgai ir nepaisant nekaip pagarsėjusio su- 
sižavėjimo Cezare Borgia, Machiavelli buvo neblogas žmogus. Taip yra 
iš dalies dėl to, kad jis aiškiai buvo patraukli asmenybė, tuo tarpu plačiai 
paplitusi, nors ir neteisinga, nuomonė, kad žmogus negali būti kartu ir 
blogas, ir patrauklus. Bet kur kas svarbiau, kad privačiai ir asmeniškai 

Machiavelli pirmenybę teikė demokratijai (kaip jis tą demokratiją supra- 

to — tai yra išplėsta apribota valdžia, smulkesnieji savininkai dalijasi val- 

džia su stambiaisiais pirkliais, žinoma, išskyrus tarnus ir žmones, netu- 
rinčius nuosavybės) [aš pridurčiau — ir moteris, nors MacIntyre'as to 
nesako] ... . Tačiau nei viena, nei kita neturi supainioti dalyko esmės. 

Machiavelli'o manymu, socialinio ir politinio gyvenimo tikslai yra duo- 

ti. Tai yra valdžios paėmimas ir išlaikymas, politinės santvarkos ir ben- 

dro klestėjimo palaikymas, o jei neišlaikysi pastarųjų dalykų bent jau iš 
dalies, nebegalėsi išlaikyti ir valdžios. Dorovės taisyklės yra techninės 
taisyklės, susijusios su priemonėmis šiems tikslams pasiekti.“?! 

Visi, kurie pripažįsta ar pasirenka „makiaveliškąjį kursą“, 
tarp jų ir tos feministės, kurių teorijose „makiaveliškasis mo- 
mentas yra labai svarbus - Atkinson su jos ontiniais priešais ir 
lyčių karu ar Brownmiller su jos militarizuota Sparta ir moky- 
musi pamėgti „nešvariai kovoti“, - jau pasidavė nihilizmui. 


31 MacIntyre, Short History of Ethics, p. 127. 

Makiavelizmo iškrypėliškumą lemia ne pati ar ne tik jo viešojo 
gyvenimo vizija, bet tai, kad šios vizijos skelbimas padeda ras- 
tis makiaveliškiems metodams pačiu destruktyviausiu pavida- 
lu. Pavyzdžiui, oponentų laikymas priešais, kaip neseniai elgėsi 
Amerikos prezidentas, visų politinių debatų ar konfliktų trak- 
tavimas kaip išpuolių prieš asmenį, prilygstančių išpuoliui prieš 
valstybę, paskatino Nixono administraciją negarbingai pasinau- 
doti „valstybės motyvais“ ir „prezidento privilegija“ siekiant 
ciniškų ir žemų tikslų; be to, kadangi mūsų viešuose ir priva- 
čiuose vertinimuose nestigo užslėpto makiavelizmo, daugelis 
piliečių galiausiai atleido Nixonui arba užglaistė jo išpuolį prieš 
Amerikos konstitucinio vientisumo pamatus, jo kriminalinius 
nusikaltimus - faktų nuslėpimą, melavimą ir trukdymą teisin- 
gumui, nes „žmogus pakankamai iškentėjo“, nes, nepaisant dau- 
gybės priešingų liudijimų, jis „turėjo gerų ketinimų“ arba jam 
tiesiog nepasisekė, kad „buvo sugautas“. 

Viešų ir privačių tikslų, santykių ir moralių supainiojimą 
aiškiai liudijo ir tai, kad išaiškėjus, jog velionis prezidentas Ke- 
nedy įtariamas turėjęs ryšių su daugybe moterų, kai kas į tai 
žiūrėjo kaip į „įrodymą“, kad „jis buvo toks pat blogas kaip ir 
Nixonas““. Įtariamos nedidelės Kenedy'o nuodėmės savo svarba 
ir reikšme Amerikos demokratinės socialinės santvarkos atei- 
čiai buvo prilygintos Nixono veiksmams - priešų sąrašų suda- 
rinėjimui, „vandentiekininkams“, slaptajai policijai, valstybinių 
fondų grobstymui, Konstitucijos griovimui ir t.t. Tokiu supai- 
niojimu galima paaiškinti ir velionį J. Edgarą Hooverį įkyriai 
persekiojusias mintis apie „komunistus“, infiltruotus į pasto- 
riaus Martino Lutherio Kingo Krikščioniškojo vadovavimo Pie- 
tų konferenciją, ir apie dr. Kingo seksualinio gyvenimo detales 
kaip vienodai suteikiančias pagrindą teršti jo gerą vardą ir pa- 
skelbti jį nevertu visuomenės pasitikėjimo. Reikia pažymėti, kad 
siauros ir ribotos krikščionių moralinės maksimos dažnai pri- 
sišlieja prie makiaveliškojo kurso santykių, - tai ne dangiškoji 
sąjunga. Prisidengus rūpinimusi politikos moralumu, tik mora- 
lizuojama dėl politinių veikėjų privataus gyvenimo ir visiškai 
ignoruojama viešoji moralė. Pasak Sennetto, „kilo painiava tarp 
viešojo ir intymaus gyvenimo; žmonės vadovaujasi asmeniniais 

jausmais spręsdami apie viešuosius reikalus, kuriuos galima tin- 
kamai tvarkyti tik remiantis beasmenės prasmės kodais“?. 

Liberalizmo politinė teorija reikalauja sudėtingesnio, nevie- 
nareikšmio atsakymo. Jai rūpi viešumo ir privatumo perskyra, 
ir konkrečios šios perskyros sąlygos, vyraujančios liberalizmo te- 
orijoje ir praktikoje, yra nepriimtinos kaip rekonstravimo idėjos 
pamatas. Jos pernelyg atkakliai reikalauja atsisakyti privačio- 
sios srities; jos per menkai pripažįsta, kad pati politika yra stip- 
riai veikiama neatsakingos valstybės galios, daugiausia ekono- 
minės, paverčiančios politiką, kuria liberalizmas pretenduoja 
naudotis, pajuokos objektu. Liberalizmo viešumo ir privatumo 
skyrimas, kaip triuškinamai parodė Marxas, neigia realius so- 
cialinius skirtumus ir dirbtinai atskiria politiką ir ekonomiką, 
kurių pas de deux (kai kas pasakytų - danse macabre) buvo domi- 
nuojantis Vakarų visuomenės bruožas nuo kalvinizmo triumfo 
laikų. 

Tačiau liberalizmo propaguojamas idealo rekonstravimas rei- 
kalauja ir to, ką Ronaldas Dworkinas vadina „rimtu požiūriu į 
teises“?3. Radikalūs visuomenės kritikai ir aktyvistai, kaip atro- 
do, neklystamai įžvelgiantys pradinius žingsnius, kurie iškart 
anuliuoja jų skelbiamus tikslus, pernelyg dažnai vadina „teisė- 
mis“ apgaulingą buržuazinės ideologijos racionalizaciją, arba 
paskutinį pražūtingo individualizmo prieglobstį. Tačiau mes ne- 
galime išsiversti be tvirto ir aiškaus teisių supratimo, nebent 
esame pasirengę priimti pavojingą prielaidą, kad individai tėra 
tik socialinių jėgų rezultatas, kad jie neturi orumo, prasmės ar 
jiems būdingos potencialios vidinės jėgos pasipriešinti viešosios 
galios piktnaudžiavimams. Feministiniam politiniam diskursui 
reikia ginti teises rekonstruotos viešosios srities rėmuose. Mo- 
terys per daug ilgai kovojo, kad būtų įjungtos į tą žmonių ka- 
tegoriją, kuri naudojasi teisėmis, ir, remdamosi asmens teisių 
samprata, negali atsisakyti „teisių“ kaip nereikalingų, kaip pa- 
prasčiausios ideologijos, neturinčios savarankiškos vertės ir pras- 


2 Sennett, Fall of Public Man, p. 5. 

53 Žr.: Ronald Dworkin, Taking Rights Seriously. Šioje apybraižoje Dworkinas 
suformuluoja savarankišką teisės teoriją, kuri yra alternatyva tiek teisiniam pozi- 
tyvizmui, tiek prigimtinės teisės teorijai. 

mės. Pagaliau liberalizmas nepakankamai ugdo įsitikinimą, kad 
gyvenime yra daugybė vertingų tikslų ir veiklų ir kad pastaro- 
sios — pavyzdžiui, menas — neturi būti pajungtos politinės ga- 
lios dominavimui. 

Prieštaringas Rousseau palikimas viešąjį gyvenimą vaizduo- 
ja kaip kunkuliuojantį pilietiškumo šaltinį, kaip aukščiausiųjų 
žmogiškųjų idealų sritį ir kartu piešia nerimastingą ir nerimą 
keliantį tos visa persmelkiančios, neišvengiamos force majeure, 
žmogaus seksualumo ir su juo susijusių emocijų, paveikslą. He- 
gelis savimonės dialektiką pateikia kaip dinamišką tarpiškų pri- 
vačių ir viešų prasmių sąveiką. Mums nebūtina sutikti su jo 
pateiktu namų ūkio, pilietinės visuomenės ir valstybės apibūdi- 
nimu, kuriame pernelyg daug dėmesio skiriama valstybei, rim- 
tai neįvertinamas pilietinės visuomenės ardomasis poveikis, o 
šeima traktuojama kaip tramplinas į visuotinę dorovę, kaip sri- 
tis, kurioje moterys yra pasmerktos gyventi šešėlių pasaulyje, 
pasak jo suformuluoto dvasios ir įkūnytos individualybės pa- 
aiškinimo. Iš Marxo neišgausime aiškios politinės vizijos, tačiau 
galime daug sužinoti apie skirtingų socialinių sferų sąveiką ir 
visa persmelkiančią ideologinių iškraipymų, pateisinančių iš- 
naudotojiškus ir nelygybe pagrįstus socialinius santykius, jėgą. 

Marxo suformuluota „klasės“ kategorija gali būti įvairiai tai- 
koma priklausomai nuo rekonstravimo tikslų. Klasė yra būtina 
kaip veiksminga socialinės analizės priemonė, be šios kategori- 
jos negali išsiversti kritinis socialinės tikrovės įvertinimas. Ta- 
čiau kaip šiuolaikinės Amerikos politinio atnaujinimo teorijos 
pamatas klasė turi ribotą kritinę vertę. Amerikiečiai savęs nesu- 
vokia pirmiausia kaip priklausančių tam tikrai klasei, nors ir 
turi supratimą apie tai, ką marksistas vadina „susiskirstymu į 
klases“ didesnėje socialinėje organizacijoje ar jų asmeniniame 
gyvenime. Feministė marksistė, jeigu jai iš tiesų rūpi įgyti po- 
tencialių šalininkų politikoje ir per politiką, o ne vien tik „Žo- 
džiais“ kurti idealią santvarką, turi atsižvelgti į tai, kaip šie 
šalininkai suvokia save. Tada ji įsitikins, jog visa persmelkian- 
tis, pamatinis amerikiečių suvokimas, kad jie yra individai, ne- 
turi būti sunaikintas davus nurodymą ar per keletą intensyvaus 
marksistinio švietimo metų. Aš sutinku su Monigue Wittig, kri- 
tikuojančia marksizmą už tai, kad jis paaukoja istorinį subjektą, 

ir pritariu jai, kad individai turi formuoti save kaip subjektus, 
kaip aktyvius savo likimo kūrėjus. Jie neturi būti pajungti isto- 
rinėms sąlygoms, kaip kadaise skelbė Camus"*. Reikia stengtis 
sušvelninti grobuoniškus individualizmo aspektus, tačiau pa- 
aukojus individo sąvoką iš anksto garantuojama, kad idealo re- 
konstravimą ištiks nesėkmė, ir skatinamas nevaldomas politinis 
teroras. Klasė neapibūdina ir negali apibūdinti individų politi- 
niu požiūriu, kaip piliečių, kadangi per klasės prizmę jie trak- 
tuojami kaip neindividualizuoti abstrakčios, kolektyvinės kate- 
gorijos nariai. Jeigu vien tik klasė laikoma apibrėžiančia indivi- 
do įsijungimo į viešąjį gyvenimą sąlygas, individo interesai ap- 
ribojami tais individais, kurie laikomi tos pačios klasės nariais, 
ir atsisakoma „bendrojo gėrio“ vizijos. Tačiau jeigu klasių ana- 
lizė skatina reikalauti atnaujintos ir didesne lygybe pagrįstos 
santvarkos, kurioje piliečiai gali diskutuoti viešuosius reikalus 
nusipelnydami vienodos pagarbos ir traktavimo (šito nesutei- 
kia visa persmelkiantis klasinis šališkumas), ji tarnauja rekonst- 
ravimo tikslams, kuriuos aš turiu galvoje. 

Amerikiečio socialinis tapatumas yra ne tik giliai individua- 
lus, bet ir tvirtai susijęs su įsitikinimu, kad būti amerikiečiu „ką 
nors“ reiškia ar turėtų reikšti. Tai reiškia, kad individas turi 
pretenzijų visuomenei, kuri atsisako jį gerbti. Tai reiškia, kad ši 
šalis per visą savo istoriją gynė tam tikrus garbingus idealus. 
Kai 1962 metais judėjimas „Studentai už demokratinę visuome- 
nę“ paskelbė iššūkį viešajam pasauliui, jie tai padarė kaip ame- 
rikiečiai, raginantys savo bendrapiliečius visiškai įgyvendinti 
mūsų idealus atgaivinant dalyvavimo etosą ir suteikiant pilie- 
čiams galimybę iš tiesų prisiimti atsakomybę už sprendimus, 
kurie daro įtaką jų gyvenimui. Jie priminė Jeffersoną, Lincolną 
ir Johną Dewey. 1962-aisiais jie nesimėgavo panieka sau, socia- 
line neapykanta ir kvaila arogancija, būdinga vėlesniems „Ame- 
rikos“, „kiauliškos visuomenės“, priešams. Martinas Lutheris 
Kingas ir jo atstovaujamas stiprus visuomeninis judėjimas ryž- 
tingiausiai kovojo už aiškią, konkrečią amerikiečių svajonę ir 
gynė savo, kaip amerikiečių, teises į žmogiškąjį orumą ir vieno- 


** Visas Camus Maištaujantis žmogus skirtas šiai temai. 

dą pagarbą bei traktavimą. Keista, tačiau tik keletas feminisčių 
savo politinę viziją susiejo su tuo, ką reiškia būti „amerikiečiu“ 
arba „piliečiu“; dauguma apie tai kalba nebent tik lėkšta, in- 
strumentalistine prasme („Kaip gauti tai, kas tau priklauso“). 
Kur feministinis dr. Kingo „Aš turiu svajonę“ analogas? Apie 
ką svajoja feministės? 

Įdomu, jog feministinio tapatumo kaip specifinio amerikie- 
tės tapatumo teigimas ir reikalavimas, kad Amerika tesėtų savo 
pasižadėjimus ginti Žmogaus teises ir įgyvendinti vienodą tei- 
singumą, dažniau būdingas eilinėms feministėms, toms „papras- 
toms moterims“, kurios remia Lygių teisių pataisą ir kurioms 
nesvetimi kai kurie tradicinio moteriškumo bruožai. Kovoti — 
vadinasi, daryti tai, ką darė mūsų revoliucingi protėviai bręs- 
tant Amerikos revoliucijai; ką vergai ir abolicionistai darė niū- 
riose, tragiškose, tačiau didžiai taurinančiose Pilietinio karo ko- 
vose; ką darbininkai ir darbininkės darė kovodami už padorų 
atlyginimą ir „dorą elgesį“; ką vergų palikuonys ir daugelis 
jaunų amerikiečių, tarp jų ir feministės, darė septintajame de- 
šimtmetyje kartu su Camus atkakliai teigdami, kad jie tikrai 
myli savo šalį ir myli teisingumą. Visais šiais atvejais būtent 
individas yra pagrindinis veikiantysis elementas, tuo tarpu po- 
litikos idealas yra visų dalyvavimas. Krikščionybės socialinė dok- 
trina, įtakinga jėga amerikiečių sąmonėje ir Amerikos istorijoje, 
sustiprina šį idealą, nes individus traktuoja ne kaip pražuvu- 
sius tam tikroje sudėtinėje abstrakcijoje, bet kaip nepakartoja- 
mas, nepakeičiamas būtybes, turinčias ne tik nemirtingą sielą, 
bet ir neatimamą žmogiškąjį orumą. Raiški, o ne negyva, reak- 
cinga ar moralizuojanti krikščioniškoji socialinė kalba kaip at- 
gaivinto politinio diskurso dalis atitiktų mano reikalavimą, kad 
šio diskurso terminai neturi būti abstraktūs ar neistoriniai, kad 
jie turi būti konkretūs, suprantami socialinio proceso dalyviams, 
turi turėti potencialų transformatyvų aspektą ir pasižymėti kri- 
tiškumu. 

Anksčiau aš jau aptariau Aristotelio teorijos aspektus, susi- 
jusius su nuostata, kad veikti išvien su kitais siekiant tikslų, dėl 
kurių visi sutaria, yra prideramas Žmogaus gyvenimo būdas. 
Čia tiesiog pakartosiu šią Aristotelio nuostatą. Deja, labiausiai 
paplitęs būdas pasitelkti aristotelizmą aptariant pilietiškumą ir 

„Viešąją erdvę“ susijęs su sentimentaliu graikų tradicijos vaiz- 
davimu. Dar svarbiau, kad tokiu atveju politinės vizijos centru 
tampa didžiulė tuštuma, kažko (graikų „viešosios erdvės“) sto- 
ka, kuri priešpriešinama „visoms žemesnėms“ pilietiškumo for- 
moms, taip pat ir demokratiniam pilietiškumui. Niekada nebu- 
vo tokios „viešosios erdvės“, kokia ji garbinama romantinėse 
graikų gyvenimo būdo sampratose: toje erdvėje vyravo graikų 
socialinio gyvenimo sąlygos, moterų nustūmimas į privačiąją 
sritį ir mizoginija, joje egzistavo niekinami, tačiau „būtini“ ver- 
gai ir varguomenė, negraikai buvo smerkiami kaip barbaroi, ne- 
laikomi Žmonėmis, todėl juos buvo galima pavergti, plėšti ar 
naikinti. Norint išsklaidyti romantines miglas, temdančias Aris- 
totelio laikų Graikiją, svarbu prisiminti, kad dauguma svarsty- 
mų „viešojoje erdvėje“ neturėjo nieko bendro su didžiais ar kil- 
niais tikslais, užtat buvo labai susiję su visokeriopomis pastan- 
gomis įgyti naudingą padėtį ir turtą, „bet kokiomis priemonė- 
mis“ prasimanyti pinigų ir eiti kariauti įsitikinus, kad norėda- 
mas tapti didvyriu, vienu iš tų karių, kuriuos aukština Arendt, 
kai jie parodo narsą draugų akivaizdoje, turi numirti jaunas ir 
palikti gražų prisiminimą. 

Pasidavus šiai nostalgijai prieinama prie išvados, kad „vie- 
šosios erdvės nebėra“ ar kad mūsų „viešoji erdvė“ yra užkrėsta 
ir pažeista socialinių interesų. Sielojimasis dėl to, kad nėra „vie- 
šosios erdvės“ — jau pati „erdvės“ sąvoka išreiškia pirmykščio 
išskyrimo dvelksmą, atitolimą, pakilimą virš kasdienio gyveni- 
mo rūpesčių, — tampa savaime teikiančia pasitenkinimą prana- 
šyste ir nostalgija, susijusia su nuolaidžiavimu savo silpnybėms. 
Tai reiškia, kad Žmogus yra aklas autentiškiems pilietiškumo 
pavyzdžiams savo visuomenėje. Tai reiškia, kad jis puoselėja 
„piliečio“ sąvoką grynumo šiltnamyje, stengdamasis, kad jos 
nesuterštų dabarties kovos“". Pilietiškumas, kaip gyvybinga so- 
cialinė doktrina, turi susitepti rankas spręsdamas dabarties už- 
davinius. Jis turi, pasak Lincolno, „išsilaisvinti iš vergovės“, tu- 


> Arendt požiūriu, vienas iš netikusio socialinės problemos „politizavimo“ pa- 
vyzdžių buvo kova, susijusi su mokyklų segregacijos panaikinimu. Hannah Arendt, 
„Reflections on Little Rock“, Dissent, p. 45-55. Žr. taip pat Arendt požiūrio kritiką, 
kurią pateikia Davidas Spitzas ir Melvinas Tuminas tame pačiame leidinyje. 

ri atsikratyti kilnių asmenybių, nešališkai svarstančių galutinius 
tikslus, vaizdinio. Ko gero, savo nepritarimą pastangoms at- 
kakliai laikytis politikos kaip „viešosios erdvės“ ir „piliečių“ 
kaip joje gyvenančiųjų sampratos ir reikalauti ją sugrąžinti įti- 
kinamiausiai parodysiu pasakydama, kad ji taip pat netinka 
dabartinei tikrovei, kaip ir mano anksčiau kritikuota genties 
analogija. Viešieji imperatyvai, tarpusavyje konkuruojantys vie- 
šieji reikalavimai, viešoji moralė, viešosios pareigos, prieder- 
mės, gėris — taip; „viešoji erdvė“ — ne. Viešasis pasaulis, su 
kuriuo aš sieju rekonstravimo viziją, absoliučiai yra pasaulyje ir 
priklauso pasaulini, jis neatkirstas nuo pastarojo darant prielai- 
dą apie jo unikalumą, jis neparazituoja tų sričių, kurias niekina, 
pavyzdžiui, būtinybės srities, sąskaita, atimdamas iš jų orumą 
ir prasmę. 

Mūsų laikais mes matėme, kaip neįgalūs Amerikos piliečiai, 
mažuma, iš kurios atimti svarbiausi žmogiškosios egzistencijos 
dalykai - orumas, teisė dirbti, teisė naudotis viešuoju transpor- 
tu ir pastatais, teisė mokytis, teisė į intymų gyvenimą, - orga- 
nizuojasi į gyvybingą politinę jėgą ir prasiveržia pro nemato- 
mas visuomenės abejingumo ir asmeninio pasibjaurėjimo sie- 
nas, tylos ir gėdos barjerus, įveikia mūsų jiems primestas bejė- 
giškumo ir priklausomybės stigmas. Argi jie ne piliečiai? Kai jie 
surengia demonstraciją ar sėdimąjį streiką - kai kurie invalidų 
vežimėliuose, kiti su ramentais, vieni akli, kiti be galūnių, - argi 
jie nekuria politikos, kuri turi padėti pasiekti jų grupinius tiks- 
lus ir kartu užmegzti ryšius, kad kiti galėtų solidarizuotis su 
jais kaip individais ir piliečiais? Jų judėjimas peržengia sava- 
naudiškos politikos ribas, nes praktiškai jis atstovauja veiks- 
mingam dalyvavimo idealui ir įkūnija ne tokį diskriminacinį 
moralinės ir politinės bendruomenės apibrėžimą. Neįgaliųjų ju- 
dėjimas yra demokratinio politinio švietimo pamoka. Na, o Ral- 
phas Naderis ir vartotojų judėjimas, kurį jis iš pat pradžių ini- 
cijavo ir jam vadovavo? Sis judėjimas nuo pat pradžių buvo 
masinis, jo keliamos problemos susijusios ir su vietiniais, ir su 
nacionaliniais interesais, ir jo negalima traktuoti kaip naudos 
sau ar didesnės gerovės siekiančios politikos. Argi jie ne pilie- 
čiai? Ar jie nekuria politikos, „erdvės“, kurioje gyvena realūs, 
suinteresuoti žmonės, o ne į ekshibicionizmą linkę kariai? 

Jeigu mes, politiniai mąstytojai, išsiveržiame iš agoros gele- 
žinio narvo, perfrazuodami religinį idealą galime pasakyti: „Kur 
susirenka kiek nors piliečių, pasiryžusių veikti išvien tikslų, ku- 
riuos jie viešai svarsto ir formuluoja, labui, ten reiškiasi pilietiš- 
kumas“. Paralitikas, norintis paprastai įeiti į viešuosius pasta- 
tus ir išeiti iš jų kaip ir mes visi, ar juodaodžiai jaunuoliai, prieš 
dvidešimt metų susėdę priešpiečių prie baro, ar moterys, kovo- 
jančios už vienodą pagarbą, - visi jie yra kitokio tipo didvyriai 
ir didvyrės, ne militarizuoti piliečiai, ne pasaulio istorijos lyde- 
riai, laikantys pasaulį „priklausančiu jiems“, bet individai, ati- 
tinkantys kitokį tipą, skirtingą nuo graikiškojo. 

Moterys visu tuo yra gyvybiškai suinteresuotos, kadangi grai- 
kų gyvenimo būdas ir nostalgiškas jo atkūrimas nušalina ir pa- 
žemina jas ir kadangi jo palaikymas reiškia, kad dauguma mo- 
terų tradicinių interesų, potraukių ir priedermių iškristų lauk 
pro „viešosios erdvės tinklelį“. Norint suaktyvinti moters suge- 
bėjimą dalyvauti bendruose reikaluose, reikia pradėti nuo jos 
tiesioginių interesų, pagrįstai juos įvertinti ir įtraukti į transfor- 
muotą politinės bendruomenės viziją. Ta piliečių vizija, apie 
kurią aš kalbu, yra įskiriančioji, o ne išskiriančioji; ji leidžia 
aprėpti ir jaunus, ir senus, ir ligotus, įtraukti visus vienodomis 
sąlygomis, kurias garantuoja jų Žmoniškumas, tačiau kartu tai 
nepaneigia nelygiavos visuomenėje, kurioje teigiama dalyvavi- 
mo lygybė. Toks idealas - ir vėl moterys tuo yra labai suinte- 
resuotos — turi apimti tvirtą, kilnią smurto atsisakymo viziją, 
įtvirtinančią nuostatą, kad net ir tuomet, kai atrodo būtina su- 
laužyti tam tikrus įstatymus, kartu privalu atvirai, dienos švie- 
soje, o ne tamsos priedangoje, be viešų debatų ir analizės teigti 
moralinį įstatymą. Dr. Kingas rašė: 

„Nesmurtinė armija pasižymi didingu visuotinumu. Įstoti į armiją, 
kuri moko savo šalininkus smurto metodų, gali tik sulaukęs tam tikro 
amžiaus. Tačiau Birmingame kai kurie iš labiausiai vertinamų pėsti- 
ninkų buvo berniukai nuo pradinės mokyklos mokinių iki paauglių, 
besimokančių vidurinėse mokyklose ir koledžuose. Kad būtum priim- 
tas į armiją, kuri luošina ir žudo, turi būti fiziškai sveikas, turėti tiesias 
kojas ir gerą regėjimą. Tačiau Birmingame galėjo įstoti ir įstojo šlubi, 
raiši ir luoši. Aklas dainininkas Alas Hibbleris niekada nebūtų buvęs 

priimtas į Jungtinių Valstijų armiją ar kurios nors kitos valstybės armi- 

ją, tačiau mūsų gretose jis užėmė vadovaujantį postą.“** 

Nesmurtinės armijos, sprendžiant bendrus reikalus dalyvau- 
jantys piliečiai, paveikti rekonstravimo idealų, pripažįstančių 
neatimamą Žmonių ir jų kasdienio gyvenimo, o ne tik jų poli- 
tinių įsipareigojimų ir tikslų orumą, - štai į jų gretas moterims 
idealiai tiktų įsijungti. Camus šaukė, kad mes, matyt, negalime 
panaikinti pasaulio, kuriame kankinami vaikai, tačiau galime 
sumažinti kankinamų vaikų skaičių: jeigu jūs to nepadarysite, 
tai kas tada padarys?“? Turint galvoje konkrečias moterų socia- 
linio pasaulio realijas, joms unikaliai tinka prisiimti šį impera- 
tyvą ir susaistyti juo kitus. Pagaliau rekonstravimo idealas turi 
įveikti viliojančią pagundą piktintis ir nuodingą griaunamąją 
įniršio jėgą. Martinas Lutheris Kingas nepalenkiamai reiškė mo- 
ralinį pasipiktinimą, tačiau jis niekada neniršo ant kitų, nes vy- 
lėsi įtraukti juos į savo moralinę ir politinę viziją. Feministinė 
politika, nepripažįstanti galimybės pakeisti ne tik moteris, bet ir 
vyrus, yra giliai nihilistinė; ji nuoširdžiai netiki pertvarkos ga- 
limybėmis ir tikrojo abipusiškumo idealu?*. 

Galbūt užuojautos politika neskatina mūsų nudirti odą prie- 
šams ar, įsitikinus savo teisumu, žygiuoti į kovą su priešinin- 
kais, tačiau ji suteikia galimybę būti sąžiningiems ir pripažįsta, 
kad plačiai paplitęs kitų nužmoginimas ir naikinimas negali 
duoti nieko gero. Nekęsti lengva; kad sužadintum regresyvius 
artimo Žmogaus potraukius ir instinktus, vargu ar reikia ko 
nors daugiau nei gebėjimo pykti. Sunkiausias politinės vaiz- 
duotės uždavinys mūsų laikais - įveikti pagundą neapkęsti, ypač 
kai ji reiškiasi revoliucijos vardu. 

Vienas geriausių tokios situacijos, kai užuojautos politika bu- 
vo siekiama pažadinti kitų dvasią ir atgaivinti jų atsidavimą 
tam tikriems moraliniams ir politiniams idealams, pavyzdžių iš 
mūsų netolimos praeities yra senatoriaus Roberto F. Kennedy'o 


* Martin Luther King, Jr., Why We Can't Wait, p. 38. 

7 Albert Camus, „The Unbeliever and Christians“, in Resistance, Rebellion and 
Death, p. 73. 

58 Kitokiu keliu prie šios išvados prieina Virginia Held apybraižoje „Marxas, 
lytis ir visuomenės pertvarka“ („Marx, Sex and the Transformation of Society“). 

improvizuota kalba Indianapolyje (Indianos valstija), šio miesto 
juodaodžių gyventojų bendruomenės centre, sužinojus apie Mar- 
tino Lutherio Kingo mirtį. Pirmiausia Kennedy pripažino, kad 
jo klausytojai tikriausiai jaučia kartėlį, neapykantą ir trokšta 
keršto, pripažino, kad tai mūsų šalyje galėtų sukelti baltaodžių 
ir juodaodžių gyventojų susipriešinimą. Jis prisipažino savo klau- 
sytojams po vyresniojo brolio nužudymo „širdyje išgyvenęs tuos 
pačius [neapykantos ir nepasitikėjimo] jausmus dėl įvykusios 
tokios neteisybės“. Pirmiausia pripažinęs tai ir neatmesdamas 
bei nesumenkindamas šių galingų potraukių ir reakcijos jėgų, 
jis stengėsi patraukti savo klausytojus prie idealo, „nesusijusio 
su šiais sunkiais laikais“, įtikinti juos, kad reikia ne neapykan- 
tos ar smurto, „bet meilės ir išminties, ir užuojautos vienas ki- 
tam, ir teisingumo jausmo tiems, kurie vis dar kenčia mūsų 
šalyje, nesvarbu, ar jie baltaodžiai, ar juodaodžiai'“?. 

Nenorėdamas pavaizduoti visko lengviau ir paprasčiau, ne- 
gu yra iš tiesų, jis priminė savo bendrapiliečiams, kad laukia 
sunkūs laikai, kad dar ne galas smurtui ir suirutei. Galiausiai 
grįžęs prie to, nuo ko pradėjo, ir dar kartą pritardamas žmo- 
gaus, kuris mirė, idealui, Kennedy pasakė: „Skirkime savo jėgas 
tam, apie ką graikai rašė prieš daugybę metų: stenkimės su- 
tramdyti žmogaus laukiniškumą ir gyvenimą šiame pasaulyje 
padaryti malonų. Skirkime savo jėgas šiems tikslams ir pasi- 
melskime už mūsų šalį ir mūsų žmones.““? Tie, kurie šiuose 
žodžiuose įžvelgia tik cinišką politiko pasinaudojimą aplinky- 
bėmis ar sentimentalų atsisakymą pažvelgti skaudžiai tiesai į 
akis, pasidavė nevilčiai ir cinizmui, kuriam užuojautos politika 
privalo itin energingai ir tvirtai priešintis, nes mes neturime 
iliuzijų dėl jo vilionių. 

Nė vienas iš mūsų negyvename „dorovinėje santvarkoje“, 
kaip aš čia ją vadinu. Tačiau mes galime ją įsivaizduoti. Ir jeigu 
mūsų mąstymas atsisako nusilenkti prievartai, būti žeminamas 


*? Robert F. Kennedy, „Statement by Senator Robert F. Kennedy on the Death 
of the Reverend Martin Luther King, Rally in Indianapolis, Indiana, April 4, 1968“, 
in An Honorable Profession: A Tribute to Robert F. Kennedy, ed. Pierre Salinger, Edwin 
Guthman, Frank Mankiewicz, and John Seigenthaler, p. 7. 

0 Ibid., p. 8. 

ar užgauliojamas, jeigu mes atsisakome atsiduoti utopiškoms 
nepasiekiamoms svajonėms ar būti prievartaujami pirma laiko 
imtis kokių nors veiksmų, mūsų apmąstymai gali tapti rekonst- 
ruoto ateities socialinio pasaulio, kuriame vyrauja mandagu- 
mas ir sudėtingumas, vizijos dalimi. Tokiame pasaulyje priva- 
čioms sferoms turėtų būti būdingas vidinis orumas ir tikslas, 
susijęs su moraliniais ir estetiniais imperatyvais, visos tarp kitų 
intymiai gyvenamo gyvenimo struktūros, niuansai, nuotaikos 
ir ypatumai. Kad be galo sudėtinga privati sfera išliktų, ji turi 
būti laisva nuo tam tikro visa apimančio viešojo imperatyvo, 
bet kad ji galėtų klestėti, pats viešasis pasaulis turi puoselėti ir 
palaikyti tam tikrus etinius imperatyvus, tarp jų ir įsipareigoji- 
mą saugoti, globoti ir ginti žmones kaip privačius asmenis ir 
tiek vyrams, tiek moterims suteikti galimybę dalyvauti kuriant 
gėrį viešojoje srityje vienodu pagrindu, kuris remiasi dalyvavi- 
mo orumu ir lygybe. Skirtingai nuo pilietiškumo ir pilietinės 
dorybės idealo, vaizduojančio piliečius niūriai atliekančius savo 
kolektyvinę pareigą arba elitinę piliečių grupę „viešojoje erdvė- 
je“, atkirstoje nuo pasaulio, kuriame gyvena dauguma mūsų, 
dorovinėje santvarkoje aktyvus pilietis bus tas, kuris neatskiria- 
mu tikrojo žmogiškumo bruožu pripažins ištikimybę viešoms, 
moralinėms priedermėms ir tikslams. 

Mano idealas — išsaugoti įtampą tarp skirtingų sričių, tarp 
konkuruojančių idealų ir siekių. Visuomet yra pavojus, kad per- 
nelyg stipri ar pernelyg savimi pasitikinti valstybė nugramz- 
dins individą, taip pat grėsmė, kad gyvendami tokioje valstybė- 
je kaip mūsų susidūrę su deligitimacija mes tapsime necivili- 
zuoti. T.y. mūsų laikų krizės gali sunaikinti mūsų pilietinę do- 
rybę, nes mes įvairaus pobūdžio dalyvavimą viešajame gyveni- 
me ir pareigas kitiems vis labiau linkę pakeisti privačiais malo- 
numais ir asocialia esme. Dorovinėje santvarkoje individas iš 
karto dirbs ar galės dirbti daug darbų. Vyraujantis asmens vaiz- 
dinys bus žmogus, sugebantis apmąstyti savo situaciją viešos ir 
privačios veiklos tikslų ir priemonių atžvilgiu. Tokie asmenys 
įstengs toleruoti neišvengiamą įtampą tarp viešųjų ir privačiųjų 
imperatyvų, minties ir veiksmo, estetinių normų ir etinių prin- 
cipų. Jis arba ji sugebės atskirti tas sąlygas, įvykius ar situacijas, 
kurios susijusios su bendra Žmogaus padėtimi, - sielvartą, netektį 

mirus artimam žmogui, gamtines nelaimes ir kūno nykimą — 
nuo tų žmogaus daromų neteisybių, kurias galima ištaisyti arba 
kurias galima stengtis ištaisyti. Visų pirma dorovinėje santvar- 
koje gyvenantis žmogus niekada nemano, kad dvilypumas ar 
konfliktas vieną dieną baigsis, nes jis arba ji supranta, kad tas 
dvilypumas ir konfliktas yra neišsenkamas sąmoningo gyveni- 
mo šaltinis ir kad mums lemta bjauri tikrovė mus visus pratur- 
tina. Reikia suformuoti aiškų supratimą, kokie idealai ir prie- 
dermės gali atgaivinti autentišką viešąjį gyvenimą, dorovinę san- 
tvarką: autoritetas, laisvė, viešoji teisė, pilietinė dorybė, piliečio 
idealas -— visi tie įsitikinimai, įpročiai, ypatybės, kurios yra po- 
litinės santvarkos sudedamoji dalis. 

Mes tik tuomet tesėsime moralinę priesaiką ir patvirtinsime 
savo žmogiškumą, jeigu kartu su Camus atsisakysime pasiduo- 
ti marui. Mes privalome priimti ribų politiką. Yra dalykų, kurių 
neturime daryti, nes kitaip ne tik dar labiau nuvertinsime jau ir 
taip šiais laikais trapius žmogiškuosius ryšius, bet ir pakenksi- 
me patiems humanitariniams tikslams, kurių skelbiamės siekią. 
Kiekvienas iš mūsų yra atsakingas už tai, kokią iš konkuruojan- 
čių politinės vaizduotės vizijų pasirenka, ar atskiria kurstančias 
primityvų įniršį nuo tų, kurios formuojamos remiantis mūsų 
ankstyviausiais prisiminimais apie patenkintus poreikius ir su- 
teiktą pagalbą toje socialinėje aplinkoje, kuri buvo mūsų saugus 
pasaulis. Tik taip gali gyvuoti vilties ir užuojautos — privačios 
ir viešos — vaizdiniai, idealai, kuriuos rėksmingesni įniršio ku- 
pini paveikslai ištrintų iš mūsų pasaulio. Žinoma, gali būti, kad 
mūsų politinės analizės kalba, taip pat ir besiformuojanti jos 
feministinė atmaina, neatitinka uždavinio sujungti materialųjį 
ir dvasinį pradus, viešumą ir privatumą, įgyvendinti pasirinki- 
mo, kintamumo ir galimybės dialektiką, pagrįstą įsitikinimu, 
atmetančiu absoliutų tikrumą ir jo sukeliamą destrukciją. 

Politinės vaizduotės uždavinys gali būti įgyvendintas tuo- 
met, jei mandagumas nėra visiškai sunaikintas, jeigu gilus nuo 
totalinio kišimosi ir ideologinės kontrolės laisvo tikslo rimtu- 
mas palieka vietos žaismingam eksperimentavimui. Juk net ta- 
da, kai lyčių lygybės ir socialinio teisingumo sampratos nėra 
realizuotos ir atrodo tolimi idealai, laisvė išsaugo Žmogiškąjį 

diskursą, būtiną siekiant juos įgyvendinti. Kada nors vaikščio- 
dami po parkus, diskutuodami viešose vietose ar žarstydami 
žlugusios civilizacijos pelenus mūsų vaikai ar jų vaikai, ar jų 
vaikų vaikai galbūt nepavadins mūsų šventaisiais. Tačiau jie 
neprakeiks mūsų atminimo už tai, kad tylėdami leidome daik- 
tams išnykti tarsi sapne. 


BAIGIAMASIS ŽODIS 


Visuomet yra dalykų, kuriuos darytum kitaip. Jeigu šian- 
dien rašyčiau knygą Vyro viešumas, moters privatumas, vengčiau 
kai kurių netikslių frazių ir formuluočių. Pavyzdžiui, abejoju, 
ar kaltinčiau Aristotelį „mizoginija“, nes prieš dešimtmetį nesu- 
pratau, o dabar suprantu, kad, turint galvoje jo gyvenamąjį me- 
tą ir vietą, tokia etiketė netinka, kaip netinka ir kaltinti jį tuo, ką 
aš pavadinau jo „pasitenkinimu“. Apgailestauju, kad skyriau 
per mažai dėmesio Aristotelio Etikai, nes priešingu atveju tik- 
riausiai būčiau įžvelgusi, jog tai, ką palaikiau pasitenkinimu, 
veikiau yra santūrų temperamentą - temperamentą, kuris nuo- 
lat puolamas mūsų vis labiau netaktiškame amžiuje, - charak- 
terizuojantys bruožai. Be to, būčiau santūresnė ir atsisakyčiau 
kai kurių šiurkščių žodžių apie moterų „eksploataciją“ ir „in- 
fantilizaciją“ graikų gyvenime ir verčiau sutelkčiau dėmesį į 
stiprių moterų paveikslus, kuriuos vaizduoja graikų tragedijos. 
Vėliau aš ėmiausi šios temos - gana polemiškai - analizuodama 
Antigonės istoriją, taigi šiek tiek užpildžiau šią spragą!. Graikų 
„autochtonų“ idealas arba tai, kad miestas lemdavo, jog vyrai 


! Žr.: Jean Bethke Elshtain, „Antigone's Daughters“, Democracy 2 (April 1982), 
p. 46-59; „Antigone's Daughters Reconsidered“, in Stephen K. White, ed., Life- 
World and Politics: Between Modernity and Postmodernity (Notre Dame, Ind.: Univer- 
sity of Notre Dame Press, 1989), p. 222-235. 

gimdavo piliečiais, dabar atrodo, ko gero, daug problemiškes- 
nis dalykas, nes jis paruošė dirvą sampratai, XX amžiuje turė- 
jusiai žalingų padarinių, jog mes turime būti dėkingi miestui už 
tai, kad gyvename, taigi turime būti jam visiškai lojalūs. 

Aptardama krikščioniškąją moralinę revoliuciją aš pagilin- 
čiau ir išplėsčiau krikščionybės doktrinoje akcentuojamo „kas- 
dienio gyvenimo reabilitavimo“ analizę prieštaraudama gnosti- 
niam jo nuvertinimui praeityje ir dabar. Ryšium su tuo objek- 
tyviau vertinčiau Hannah Arendt, kuri daugelyje knygos vietų 
griežtai kritikuojama, parodyčiau, kokią politinę svarbą ji teikia 
atlaidumui, ir ryškiau nušviesčiau jos gimimo, kaip naujų pra- 
dų radimosi dramos, tikro stebuklo, metaforą*. Aptariant Akvi- 
nietį tikriausiai būtų pravartu daugiau pakalbėti apie „priva- 
čių“ veiksmų socialines pasekmes, nes šiuolaikinėje Amerikos 
visuomenėje mes susiduriame su mums būdinga šios dilemos 
atmaina. Pavyzdžiui, ji iškyla kartais piktuose debatuose, prieš- 
priešinančiuose teises pareigoms, nors mums, kaip politiniams 
mąstytojams ir piliečiams, būtų kur kas geriau grįžti prie tokios 
teisių ir pareigų sampratos kuri jų pusiausvyrą traktuoja kaip 
laisvos visuomenės atributą. Teisių absoliutizmas su ypač dide- 
le jėga ir įkarščiu reiškėsi praėjusiame dešimtmetyje, ir, atrodo, 
mes esame prastai pasirengę vesti debatus, nes mūsų politinių 
sąvokų arsenalas tapo skurdesnis iš dalies dėl to, kad mūsų 
socialumas darosi vis menkiau apsaugotas, vis mažiau susijęs 
su gyvybinga ir kunkuliuojančia socialine aplinka. 

Antrame skyriuje kalbėdama apie „pakeitimo politiką“ aš 
užsiminiau apie politikos depolitizavimą ir analizuodama Luthe- 
rį apibūdinau tokią politiką kaip „nepastovią ir pavojingą““. 


2 Vėliau aš analizavau šias Arendt temas. Žr.: Jean Bethke Elshtain, „Reflec- 
tions on War and Political Discourse: Realism, Just War, and Feminism in a Nuc- 
lear Age“, Political Theory 13 (February 1985), p. 39-57); Women and War, New York: 
Basic Books, 1987, ypač paskutinį skyrių „Nei kariai, nei aukos: vyrai, moterys ir 
pilietinis gyvenimas“. 

3 Lutherio ir valdžios klausimu aš iš dalies atsiimu savo žodžius. Aš kaltinu 
Lutherį už tai, kad jis nebuvo „nedviprasmiškai“ vienas iš žmonijos „išlaisvinto- 
jų“, tačiau iš tiesų tą galima pasakyti apie visus mūsų tariamus išlaisvintojus. 
Pavyzdžiui, Marxo svajonė apie beklasę visuomenę ne tik daugeliui paliko politinę 
viltį, bet ir ilgą sielvarto šleifą. Žvelgdama atgal manau, jog „desocializavau“ 
Lutherį ir turėjau labiau pabrėžti, kad jis pats akcentavo „žodį“. Skaitytojas gali 

Pakeitimo politika, kurstanti ressentiment politiką, susiformuoja 
tada, kai išlikusios institucijos ir normos taip smarkiai kinta, 
kad netenka normatyvinės reikšmės ir galios ir negarantuoja- 
mos jokios aiškiai nustatytos viešos alternatyvos. Tai savo ruož- 
tu lemia politikos privatizavimą, nes asmeniniai poreikiai ir ta- 
patumas primetami viešajai sričiai. 

Praėjusiame dešimtmetyje mes buvome liudininkai, kaip šis 
reiškinys gilėja ir plečiasi šiuolaikinėje Amerikos visuomenėje. 
Šis politikos personalizavimas dažnai vadinamas „tapatumo po- 
litika“; griežčiausios jo formuluotės teigia, kad viskas yra poli- 
tiška. Vadinasi, turi egzistuoti kiekvieno nepasitenkinimo, taip 
pat ir visų asmeninio barometro permainų, politinis sprendi- 
mas. Vadinasi, iš tikrųjų nėra jokios privačios srities; iš tiesų 
privatus Žmogaus gyvenimas, arba tapatumas - seksualinis, ra- 
sinis, religinis ar etninis, - pats savaime yra vienintelis politikos 
pamatas ir vienintelis politinio gėrio ar blogio determinantas. 
Tie, kurie nesutinka su jo „politika“, tampa jo tapatumo prie- 
šais. Mandagumo nebelieka. Pilietiškumo — viešojo tapatumo, 
kurio apskritai negalima sutapatinti su asmens biografija, - ne- 
belieka. 

Politikos poreikis ne tik atskleisti, bet ir nuslėpti, ne tik turėti 
įsitikinimus, bet ir būti sąžiningam neatlaiko rūstaus viešumo 
žvilgsnio ir „asmens politikos“, kuri nežino jokių ribų, reikala- 
vimo. Aš dar kartą kartoju tai, ką rašiau pirmajame šios knygos 
leidime: jeigu politika yra visur, jos nėra niekur. Įsprausti tai, 
kas asmeniška, į politiką yra epistemologiškai pernelyg supap- 
rastinta, istoriškai naivu ir politiškai pavojinga. Toks požiūris 
pašalina iš politikos ironiją, todėl anksčiau aptardama kai ku- 
rias mąstytojas ir aktyvistes feministes, veikiau priimančias, o 
ne ginčijančias patriarchalinę teoriją, įkūnijančią visišką asme- 
ninių ir politinių dalykų sutapatinimą, aš nurodžiau ironijos 
stoką). 


susipažinti su mano samprotavimais apie Lutherį knygoje Naujųjų laikų politinių 
teorijų apmąstymai (Meditations on Modern Political Thought: Masculine/Feminine The- 
mes from Luther to Arendt, New York: Praeger, 1986. Naujas leidimas leidyklos „The 
Penn State Press“, 1992). 

* Kitaip tariant, čia aš pabrėžiu savo ankstesnę tų radikaliojo feminizmo for- 
mų, kurios griauna viešumą ir privatumą pernelyg personalizuodamos politiką, 
kritiką. Žr. ypač radikaliojo feminizmo analizę šios knygos 5-ame skyriuje. 

1992 metų sausio mėnesį aš praleidau savaitgalį su Teksaso 
industrinių sričių fondo - vienos iš veiksmingiausių grupių Piet- 
vakarių regione, siekiančios esminio sąžiningumo ir paprasto 
teisingumo visiems piliečiams, - organizatoriais. Ten sužinojau, 
kad jie neleidžia tapti jų grupės lyderiu niekam, kieno asmeni- 
nis gyvenimas yra netvarkingas. Kodėl? Todėl, kad, jų įsitikini- 
mu, vyro ir moters privatus gyvenimas būtinai turi būti „su- 
tvarkytas“ (ne absoliučiai, bet aiškiai), idant asmuo nereikalau- 
tų iš politikos to, ko ji negali duoti: vientisumo, visiško asmens 
tapatumo, nekintamo tikslo. Jeigu pasauliui primetami savi po- 
reikiai ar įniršis, visiškai pašalinama tai, kas politikoje svarbiau- 
numas. 

Kai Hegelis užkrovė moterims betarpišką „gamtinę savižiną“, 
jis atėmė iš jų galimybę dalyvauti viešajame gyvenime ir pri- 
imant politinius sprendimus. Kai įvairaus plauko utopistai puola 
politinės padėties idėją, susijusią su pilietiškumo idealu, kurio 
negalima redukuoti į asmens privačios egzistencijos sąlygas, jie 
skatina panaikinti politiką ir pakeisti ją arba administravimu, 
arba visiškai perregimos bendruomenės, kurioje pašalinta visa 
tai, kas mus skiria, arba, priešingai, kurioje visi mūsų skirtumai 
tampa visiškai akivaizdūs ir dėl jų negali būti „jokių kompro- 
misų“, iliuzija. 

Feministinės teorijos pastangos pateikti įtikinamą ir tikroviš- 
ką požiūrį į politinę bendruomenę, įkūnijantį demokratinio pi- 
lietiškumo sampratą, dabar tebėra tokios pat aktualios kaip ir 
prieš dešimtmetį. Pernelyg dažnai feministės piršdavo mote- 
rims neįtikimas tobulo ateities pasaulio vizijas; norint jas įgy- 
vendinti tą pasaulį, kuriame mes gyvename, reikėtų visiškai 
atskirti nuo pasaulio, apie kurį jos fantazuoja, - kartais tai yra 
tobulos harmonijos arba tvarkos, arba santarvės pasaulis, kuria- 
me užtikrintos tam tikros „aukštesnės“ šeimos ir visų kitų žmo- 
nių tarpusavio santykių formos. Vyrai ir moterys niekada nega- 
li pasiekti visiško tapatumo ir raiškos perregimumo. Deja, pa- 
veiktam tokių vizijų darbai, kuriuos Žmogus gali atlikti savo 
gyvenamuoju metu ir savo gyvenamoje vietoje, atrodo nuobo- 
dūs ir menkaverčiai. 

Taip aš prieinu prie liberalizmo: liberalizmo tradicija yra tur- 
tingesnė ir įvairesnė, negu aš pripažinau kalbėdama apie ją šios 
knygos 3-iame ir 5-ame skyriuose. Be abejonės, aš sutelkčiau 
dėmesį į Johno Locke'o moralinių jausmų teoriją, užuot akcen- 
tavusi tik „klasikinę liberalią abstraktaus individo versiją“. Yra 
geresnis, malonesnis Locke'as, kurį reikia išgvildenti. Tačiau aš 
ir toliau teigčiau, kad atskiriant aistras nuo interesų politika 
nuskurdinama, nes mūsų viešasis pasaulis pernelyg griežtai at- 
skiriamas nuo kitų mūsų socialinės egzistencijos aspektų. Kaip 
aš šitai suderinu su kaltinimu dėl perdėto politikos personaliza- 
vimo? Aš mąstau maždaug taip: klasikinė liberalizmo teorija 
skiria nepakankamai dėmesio tiems būdams, kuriais mes, pa- 
sak žinomos Michaelo Sandelio frazės, esame suvaržomi?. Pa- 
vyzdžiui, Locke'as šiurkščiai susidoroja su patriotizmu. Politinį 
tapatumą, būdingą tam tikram istoriniam laikui ir vietai, sunku 
įsprausti į klasikinio liberalizmo argumentų lingvistinius resur- 
sus. Panašiai Johnas Stuartas Millis savo pastangomis išguiti iš 
privačios srities galią, atskirti vyrus ir moteris nuo praeities ir 
vaizduoti moteris kaip instinkto aukas, turinčias vienintelį pa- 
sirinkimą - įsijungti į didingą teleologinį pažangos vyksmą, per- 
davė vėlesnei feministinei minčiai problemišką palikimą. 

Toliau, aš neabejotinai grįžčiau prie pasakojimo apie sociali- 
nį liberalizmą, tradiciją, kuri nėra siaura ir individualistinė. Tu- 
riu galvoje sufražisčių kritiką už tai, kad jos nesugebėjo sukelti 
„Struktūrinių pokyčių“, — dabar ji man atrodo pernelyg griežta, 
o toks reikalavimas - pernelyg didelis bet kuriai grupei bet 
kuriuo metu, ypač toms, kurios laikė save demokratinėmis re- 
voliucionierėmis ir savo reformomis pirmiausia siekė lygios po- 
litinės padėties. Žinoma, sufražisčių teisingumo siekiai buvo pa- 
puošti pernelyg optimistiška retorika apie tai, kas bus pasiekta 
garantavus rinkimų teisę. Jokia politinė reforma, tuomet ar da- 
bar, neįgyvendins „naujosios moterų evangelijos“. Be abejo, suf- 
ražistės dažnai buvo pernelyg sentimentalios viešosios kalbos ir 
galimybių atžvilgiu, tačiau jų atsidavimą teisingam elgesiui ir 
teisės viešpatavimui reikia nuolat pabrėžti. 


5 Žr.: Michael Sandel, Liberalism and the Limits of Justice (Cambridge: Cambridge 
University Press, 1982). 

Nuo to laiko, kai ši knyga buvo paskelbta pirmą kartą, femi- 
nizme ir politinėje teorijoje apskritai vyksta įnirtingi debatai: 
skirtingumas priešpriešinamas lygybei, o teisingumas - globai. 
Vis daugiau dėmesio skiriama politinės prievartos, privačios ir 
viešos, problemoms. Užuot atpasakojusi savo dalyvavimą šiose 
diskusijose, geriau nebekartosiu to, kas jau pasakyta, ir pereisiu 
prie kelių minčių apie politinio ir privataus gyvenimo dorybes 
ir vertybes — temų, kurių 6-ame skyriuje „Kritinė moterų ir 
politikos teorija: viešumo ir privatumo rekonstravimas“ ėmiau- 
si demonstruodama didesnį tikrumą negu jaučiau. Negaliu čia 
užpildyti didelių spragų - aš negvildenau karo ir suvereniteto 
temų ir glaudaus istorinio ryšio tarp kariavimo ir pilietiškumo. 
Valstybės pretenzijos ir reikalavimai mano darbe tapo nuolati- 
nio dėmesio objektu. Šiuo klausimu aš siūlau skaitytojui savo 
knygą Moterys ir karas (Women and War). Čia tik noriu iš naujo 
peržiūrėti savo teiginius apie „ribų politiką“ ir raginimą kurti 
„dorovinę santvarką“. 

Rašydama dar prieš dabartinius ginčus dėl „visuotinių“ kri- 
terijų ar tiesų, aš atmečiau (tuo tarpu ši nuostata dar labiau 
sustiprėjo) prielaidą apie Archimedo tašką, iš kurio gali būti 
apžvelgiamas, tiriamas ir vertinamas visas žmonių gyvenimas 
ir tikslas. Tai nesudėtinga. Kur kas sunkesnis yra klausimas, ar 
asmuo gali paprasčiau įgyti tai, ką galima pavadinti istoriškai 
specifiniais dorovinio ir politinio gyvenimo pradmenimis. Taip 
aš plėtočiau diskusiją šiandien, arba turbūt tiksliau būtų pasa- 
kyti — čia pateiktos gairės, ko reikalautų labiau išplėstas dėsty- 
mas, jeigu būtų užtektinai gyvenimo ir laiko. 

Tapatumo klausimus aš įtraukčiau tokiu būdu, kuris sutei- 
kia politiniam mąstytojui galimybę nagrinėti biologinius, seksu- 
alinius, socialinius ir politinius būties aspektus užuot įjungus 
juos vieną į kitą arba, kita vertus, pripažinti, kad iš politikos 
gali būti išbraukti „asmeninio“ tapatumo požymiai. Kaip ir prieš 
dešimtmetį, mane stulbina ženklus kai kurių politikos filosofų 
priešiškumas kūnui ir kitų kone bailus nusilenkimas kūnui ir 
tariamiems jo reikalavimams. Šie skirtingi požiūriai į kūną 


6 Taip pat žr.: Jean Bethke Elshtain, „Sovereign God, Sovereign State, Sovereign 
Self“, Notre Dame Law Review 66, p. 1355-1384. 


377 


BAIGIAMASIS ŽODIS 


formuoja politinio kūno vaizdinius, aiškius arba neartikuliuo- 
tus: ar šis kūnas abstraktus, prisilaikantis įstatymo raidės, pa- 
grįstas sutartimi ir neturintis konkretaus pavidalo, gražus, bet 
tuščias kaip puikaus viešbučio, kuriame nėra svečių, architek- 
tūra? O gal jis viso labo tėra tik paties asmens kūno atspindys 
ir lūžis? Ar šis politinis kūnas yra „išvien“, ar visiškai nedar- 
nus? Demokratinę svajonę apie politinį kūną, ko gero, geriau- 
siai išreiškia biblinis priesakas: kūnas yra vienas, bet turi daug 
narių. Mano manymu, čia glūdi galimybė, kad kol pilietis gali 
veikti „išvien“ su kitais, jo ar jos individualybė puoselėjama ir 
išsaugoma. Politikos klestėjimo pagrindas negali būti vien skir- 
tybės, kaip mes negalime būti skirtingi kiekvienas sau. Formuo- 
jant ir modeliuojant savo savimonę mums reikalingi kiti. Kokie 
dalykai yra „bendri“ šiame kitų pasaulyje? Ar tai žaidimo tai- 
syklės, kurių visi laikosi, ar kažkas daugiau? Kitaip tariant, jei- 
gu pakreipsime klausimą augustiniška linkme, - ką mes ben- 
drai mylime? 

Kokioje politinėje bendruomenėje mes gyvename? Ar tokio- 
je, kurioje skiriama nepakankamai dėmesio tvarkai, autoritetui 
ir teisėtumui, tuo tarpu mes turime sutvarkytą pilietinį pasaulį, 
kuriame pagrindiniai dalykai veikia ir yra daugiau ar mažiau 
nuspėjami? Ši prielaida man atrodo vis trapesnė, nes patiriame 
spaudimą pasiduoti, kai skandalinga politika kasdien rėkia iš 
laikraščių antraščių, kai įsigali ir gilėja iliuzinė ar dviveidiška 
politika, kur privatumas kai kurių ketinimų ir tikslų atžvilgiu 
yra absoliučiai neliečiamas, tuo tarpu kitų atžvilgiu yra visiškai 
apgaulingas ir neesminis. Kai feministės žaidžia šį dvigubą žai- 
dimą, privatumas pripažįstamas absoliučiu, redukuojamas net į 
kūno nuosavybės teisę, kaip absoliutistiniuose argumentuose 
už teisę į abortą. Tačiau jeigu kalbama apie tokį „privatų“ rū- 
pestį kaip sutuoktinių kivirčai ar pornografijos žiūrėjimas na- 
muose, privatumas neturi jokio neliečiamumo ar sankcijos, ir 
ilga valstybės ranka privalo įsikišti ir kontroliuoti privatų gyve- 
nimą. Nėra lengvo tokių dilemų sprendimo. Tačiau negali būti 
ir vienaip, ir kitaip. Privatumo sankcionavimas ar jo nepaisy- 
mas turi būti ginamas iš principo, o ne vien strategiškai. 

Norint „pranašauti rekonstruotą ateitį“ ar „įsivaizduoti tin- 
kamą gyventi ateitį“, ar iš tiesų „pateikti aiškius siūlymus, kaip 

pertvarkyti viešąjį ir privatųjį pasaulius“, reikalinga politinė vaiz- 
duotė. „Gyvenimas yra per daug įvairus, o įvairovė per daug 
brangi, kad jos atsisakytume vienintelio apibrėžimo ar tikslo 
vardan“, - rašiau anksčiau ir čia dar kartą tai patvirtinu. Kiek- 
vienas rimtas politinis mąstytojas, suvokiantis, kaip lengvai po- 
litika tampa negailestinga ir pareikalauja aukų, privalo turėti 
šiek tiek pesimizmo dėl mūsų sugebėjimo kontroliuoti įvykius 
ir formuoti bei performuoti savo gyvenimus ir mūsų valstybės 
gyvenimą. Esminis politinės veiklos bruožas yra konflikto neiš- 
vengiamumas: amžina politika. 

Septintojo dešimtmečio pabaigoje, kai aš buvau doktorantė, 
buvo madinga šaipytis iš sero Isaiah'o Berlino įspėjimų apie 
daugelyje „pozityvios laisvės“ vizijų, grindžiamų naiviu požiū- 
riu į žmogaus prigimties galimybę tobulėti ir sentimentaliu po- 
žiūriu į galimybę tobulinti politiką, slypinčius pavojus. Berlinas 
buvo kaltinamas „liberalizmo išdavyste“, silpnadvasiškumu ir 
ėjimu į kompromisus. Tačiau kompromisas ne kaip įprastinis 
būdas vykdyti politiką, bet kaip vienintelis būdas vykdyti de- 
mokratinę politiką pats savaime yra drąsus žingsnis. Jis stokoja 
revoliucinės prievartos neatsakingumo. Galbūt jis taip neišjudi- 
na kraujo, kap „nesvarstytinas reikalavimas“, tačiau jis prana- 
šauja tokią ateitį, kurioje galima gyventi. Vykdant demokratinę 
politiką dažnai reikia pasirinkti, ir kiekvienas pasirinkimas su- 
sijęs tiek su laimėjimais, tiek su praradimais. Čia negaliu sugal- 
voti nieko geresnio, kaip dar kartą pacituoti George'o Elioto 
žodžius, įrėminančius antrąją šios knygos dalį: „Reformatoriai, 
kankiniai, revoliucionieriai niekada nebūna tik kovotojai su blo- 
giu; kartu jie priešinasi ir gėriui - įteisintam principui, į kurį 
negalima kėsintis nepadarant žalos.“ 

Konfliktai dėl moralinių reikalavimų neatskiriamai susiję su 
žmogaus esme. Jeigu mes norime iš naujo įvertinti mūsų indi- 
vidualaus ir bendro gyvenimo nevienareikšmiškumą ir nesuta- 
rimus, rekonstravimo idealas, kilęs iš socialinio liberalizmo, iš 
teisių, susijusių su pareigomis, tradicijos, turi iškelti šį idealą 
kaip pagrindinį. Vadinasi, tai yra sentimentalumo atsikratęs re- 
konstravimo idealas, grindžiamas požiūriu, kad politinis gyve- 
nimas yra nuolatinis nesuderinamų gėrių konfliktas. Vienas da- 
bartinis apžvalgininkas apie tai kalba šitaip: 

„Berlinas pasakė amžiaus tėkmei gerokai prieštaraujančią tiesą, ku- 
ri tebėra visiškai nemadinga ir fundamentaliai svarbi. ... [jis] išmuša 
pagrindą iš po kojų tam dogmatiškam ar fundamentalistiniam libera- 
lizmui — tiek Rawlso ar Ackermano, tiek Nozicko ar Hayeko liberaliz- 
mui, - kuris remiasi prielaida, kad moralinio ir politinio gyvenimo ir 
pačios laisvės neatitikimus galima pašalinti taikant tam tikrą teoriją 
arba sušvelninti pasinaudojant tam tikra talismaniška formule. ... Bū- 
tent tuo, kad neatitikimą ir radikalų pasirinkimą laiko esminiais Žmo- 
gaus padėties bruožais, Berlino liberalizmas labiausiai skiriasi nuo pan- 
glosiškojo liberalizmo, kuris paskutiniu metu išgyvena anachronišką 
renesansą. Kitaip nei pastarasis, Berlino liberalizmas yra kovingas libe- 
ralizmas, stoiškas praradimo ir tragedijos liberalizmas. Vien tik dėl 
šios priežasties jeigu koks nors liberalizmas šiandien yra pateisinamas, 
tai yra Berlino liberalizmas.“? 

Panašiai jeigu yra koks nors pateisinamas feminizmas, tai 
yra feminizmas, kuriam savas netikrumas ir mandagumo po- 
reikis, kuris siekia išsaugoti įtampą tarp viešojo ir privataus 
gyvenimo, taigi feminizmas, sugebantis sugyventi su niekada 
nesibaigiančiu konfliktu. Aš jau kalbėjau apie tą „bjaurią tikro- 
vę, kuri yra mūsų lemtis“, ir šiuo momentu prie to galiu tik 
pridurti „Amen“. 

Mes gyvename tokiu metu, kai senosios politinės kategorijos 
mūsų nebepatenkina, nes, savo nuostabai, esame liudininkai 
jau pusę šimtmečio trunkančio politinės tikrovės nuosmukio ir 
atsitraukimo. Demokratijos, konflikto ir kompromiso drama pri- 
klauso nuo mūsų sugebėjimo įžvelgti skirtumus ir pasiūlyti 
sprendimus. Ji priklauso nuo mūsų pripažinimo, kad elgesio 
taisyklių, išplaukiančių iš mūsų privačių tarpusavio santykių — 
ištikimybės, draugystės, atsidavimo, - negalima perkelti į vie- 
šuosius santykius, kur reikalingi kitokie kriterijai, tarp jų ir su- 
gebėjimas sudaryti laikinus susivienijimus - jokių nuolatinių 
priešų, jokių nuolatinių draugų. Jeigu norime išvengti pragaiš- 
tingo pernelyg didelio politikos išplitimo, turime gerai suprasti 
ir išaiškinti savo vaikams, ką reiškia privalėti laikytis viešojo 
gyvenimo ir privačių tarpusavio santykių taisyklių. Dalyvauti 
politikoje reiškia būti iškviestam į kovą, eiti anapus, įžengti į 


7 Žr.: John Gray, „The Unavoidable Conflict“, Times Literary Supplement, July 5, 
1991, p. 3. Knyga, apie kurią kalba Gray, yra: Isaiah Berlin, The Crooked Timber of 
Humanities (New York: Vintage, 1992). 

nepažįstamą sritį. Politinis tapatumas, kurį aš turiu galvoje, yra 
santykinis ir priklausomas, tačiau kartu ir atsakingas bei pats 
save apibrėžiantis. Taigi tai yra sudėtingas moralinis universu- 
mas, teisingumo ir gailestingumo, savarankiškumo ir globos, 
individualių ryšių ir visuotinių troškimų pasaulis. Tokiame pa- 
saulyje laisvė ir atsakomybė yra gyvenimo galimybės. „Aš pats“ 
yra labai šiuolaikiškas tapatumas, atsidavęs ir kartu suvokiantis 
kiekvieno atsidavimo ironiją ir ribas; jis pasiruošęs aukotis, ta- 
čiau atsargiai vertina visus raginimus tai padaryti. Šis tapatu- 
mas yra iš esmės antiherojiškas. Herojiškumas pasireiškia, kai 
pasireiškia, kaip šiuolaikinė „Hier ich stande. Ich kann nicht 
anders“ forma. Čia akcentuojamas „Ich“ ir remiamasi prielaida, 
jog nė iš vieno negalima reikalauti, kad visiškai parodytų savo 
atsidavimą. Tačiau gyventi pasaulyje, kuriame niekas nebūtų 
tam pasirengęs, kuriame nebebūtų formuojamas toks Ich ir ne- 
būtų nieko, dėl ko būtų verta aukotis, reikštų gyventi morali- 
niame pasaulyje, kuris yra skurdesnis, negu mes savo menko- 
mis vaizduotės galiomis įstengiame įsivaizduoti. 

Šitai virto savotišku pilietiniu pamokslu, tačiau, tikiuosi, ne 
arogantišku. Žinoma, mums reikalingas naujas ir visiškai kitoks 
Reinholdas Niebuhras. Mano manymu, toks pavyzdys yra Vūc- 
lavas Havelas, ir būtent apmąstymais apie tai, kaip Havelas 
pritaikė senąsias politines kategorijas, kad jos tarnautų dar se- 
nesnėms tiesoms ir įsitikinimams, aš užbaigsiu šį baigiamąjį Žo- 
dį ir tuo bent jau laikinai padėsiu tašką nagrinėdama šioje kny- 
goje dominuojančias temas, kurios man ir toliau neduoda ra- 
mybės. Demokratinės politikos, feminizmo ir galios apmąsty- 
mams svarbus Havelo priminimas, kad ir toliau mąstydamas 
paveldėtomis kairės-dešinės, pažangos-atžangos kategorijomis, 
jo žodžiais tariant, „jautiesi tarsi išniręs iš praėjusio amžiaus 
glūdumos““. Jis rašo: „Man atrodo, kad šios perdėm ideologinės 
ir daugelį kartų mistifikuotos kategorijos jau seniai yra atgyve- 
nusios“?. Tokios neabejotinos politinės etiketės neaprėpia vi- 


5 Žr.: Jean Bethke Elshtain, „Sovereignty, Identity, Sacrifice“, Social Research 58 
(Fall 1991), p. 545-564; Charles Taylor, Sources of the Self: The Making of Modern 
Identity (Cambridge, Mass.: Harvard University Press, 1989). 

? Viclav Havel, et al., The Power of the Powerless: Citizens against the State in 
Central-Eastern Europe (Armonk, N. Y.: M. E. Sharpe, 1985), p. 59. 

suomenės gyvenimo sudėtingumo, neatspindi mūsų dabartinių 
įsitikinimų ir veiksmų turinio. 

Kalba, atspindinčia šiuolaikinį skirtumų ir pliuralizmo suvo- 
kimą ir pabrėžimą, tačiau neprarandančia vilties, kad gali būti 
ir bendrumų, Havelas teigia, kad tarp sistemos, jo vadinamos 
„posttotalitarine sistema“, tikslų ir gyvenimo su visu jo „pliu- 
ralizmu, įvairove, nepriklausoma savikūra ir saviorganizacija“ 
plyti „Žiojėjanti praraja“. Posttotalitarinė sistema, kad ir kaip ji 
save politiškai apibrėžtų, verčia „visur įvesti vieną tvarką“. Ha- 
velas tai vadina „socialiniu autototalumu“, sistema, kuri remia- 
si demoralizavimu ir be jo negali išlikti!?, 

Naujuosius demokratinius judėjimus ir pilietinės visuome- 
nės teorijas su kai kuriomis šiuolaikinio feministinio diskurso 
atmainomis ir su atgaivintu ironišku liberalizmu sieja pastan- 
gos vengti senųjų kategorijų ir atsisakyti suteikti privilegijas 
valstybei ir jos suverenitetui. Tikėtis, kad valstybę galima pa- 
naudoti kaip galingą instrumentą, nedviprasmiškai padedantį 
siekti mūsų gerų tikslų, yra naivu; paradoksalu, tačiau tokia 
viltis remia veiksmus, kurie griauna istorinio feminizmo demo- 
kratinę esmę. 

Šie judėjimai ir teorijos reikalauja veikti sutelktai, atsisakyti 
ciniškų, niekšiškų metodų siekiant įgyvendinti savo planus, tai- 
gi neatmesti paties tų, su kuriais nesutinkama, egzistavimo. Vi- 
suomet privalu paklausti: kuo tai gali baigtis? aa! nie- 
kada nežaidi vienas; prie lentos visuomet yra kiti žaidėjai, kurie 
mąsto ir veikia savarankiškai. Sunkiai įveikiamo „kito priešais 
mane“ realumo pripažinimas susijęs su politine vizija, kuri pri- 
pažįsta visų naujų pradų, taip pat ir politinių, pažeidžiamumą 
ir būtinybę juos puoselėti. Tai gali atrodyti silpna ir problemiš- 
ka nendrė, tačiau aš esu įsitikinusi, kad nuo to mes turime pra- 
dėti, tik taip mes galime įžengti į nesibaigiančių politinių kon- 
fliktų ir debatų pasaulį. 


10 Ibid., p. 72. Ši ir tolesnė pastraipos paimtos iš mano apybraižos: „The Power 
and Powerlessness of Women“, in Jean Bethke Elshtain, Power Trips and Other 
Journeys: Essays in Feminism as Civic Discourse (Madison: University of Wisconsin 
Press, 1990), p. 145-146. 

